
TRACTATUS  I. 

DE  DEO  UNO. 

PRAENOTANDA. 

1.  Cum  Deus  sit  obiectum  principale  et  subiectum  theologiae,  de 
eo  imprimis  agendum  est  secundum  ea,  quae  ipse  de  se  ipso  nobis 
revelavit.  Omnia  autem,  quae  de  se  revelavit,  ad  tria  capita  reduci 
possunt,  quod  sit  secundum  exsistentiam,  quid  sit  secundum  essentiam, 
qualis  sit  secundum  attributa.  Quae  erit  divisio  huius  tractatus.  Etsi 
enim  haec  tria  in  Deo  sunt  unum  idemque  simplicissimum  ens,  nos 
tamen  non  habemus  aeque  simplicem  conceptum ,  quo  haec  omnia 
repraesententur,  sed  pro  infirmitate  nostri  intellectus  necessario  in  Deo, 
ut  in  creaturis,  distinguimus  exsistentiam,  essentiam,  attributa. 

2.  Exsistentia  Dei  demonstrata  supponitur  in  philosophia.  Neque 
igitur  argumenta  discutienda  sunt,  quibus  exsistentia  Dei  probatur, 
sed  solum  ex  revelatione  discendum  est,  quid  Deus  ipse  de  cognosci- 
bilitate  exsistentiae  suae  docuerit.  Unde  prima  pars  huius  tractatus 
recte  inscribitur  «De  cognoscibilitate  Dei».  Est  autem  secundum  re- 
velationem  in  hac  vita  duplex  modus  cognoscendi  Deum,  alter  naturalis 
per  lumen  rationis  naturae  humanae  inditum,  alter  supernaturalis  per 
lumen  fidei.  Porro  naturalis  cognitio  aut  est  communis  et  obvia,  aut 
est  ad  praecepta  artis  exculta  seu  scientifica.  De  his  igitur  singulis 
ex  ordine  dicendum  est. 

PARS  I. 
DE  COGNOSCIBILITATE  DEI. 

CAPUT  I. 
DE  COGNOSCIBILITATE  DEI  NATURALI. 

Cf.  Petavius,  De  Deo ;  Suarez,  De  Deo  Uno ;  /.  B.  Franzelin,  De  Deo  Uno 3,  Romae 
1883;  Ios.  Kleutgen,  De  ipso  Deo,  Ratisbonae  1881  ;  Ferd.  Stentrup,  De  Deo  Uno, 
Oeniponte  1878;  los.  M.  Piccirelli,  De  Deo  Uno  et  Trino,  Neapoli  1902;  Jul.  Souben, 
Dieu  dans  Phistoire  et  la  revelation,  Paris  1902;  Jos.  Pohle,  Lehrbuch  cler  Dogmatik  I b, 

Paderborn   191 1. 

Prop.  I.    Exsistentia   Dei   naturali   rationis   lumine   ex   mundo 
visibili  certo  cognosci  potest. 

Pesch,  Compend.  theol.  dogm.    II.  I 


2  Tract.  I.      De  Deo  Uno.     Pars  I.     De  cognoscibilitate  Dei. 

3.  Stat.  quaest.  Deus,  cum  non  immediate  a  nobis  percipiatur, 
sicut  res  visibiles,  mediate  tantum  in  hac  vita  cognosci  potest,  quatenus 
a  rebus  creatis  ut  ab  efTectu  ratiocinando  ascendimus  ad  Deum  ut 
causam  mundi. 

Kantiani  quidem,  positivistae,  modernistae  negant  hac  intellectuali 
via  nos  pervenire  posse  ad  Deum  certo  cognoscendum,  et  omnem 
humanae  mentis  cum  Deo  coniunctionem  reponunt  vel  in  postulato 
rationis  practicae,  vel  in  interiore  hominis  vitali  actione,  vel  in  ex- 
perientia  quadam  mystica,  vel  in  speciali  quodam  sensu  religioso 
(cf.  Denz.  n.  2072  sqq  *).  Contra  hos  igitur  stat  doctrina  fidei  definita 
Deum  ratiocinando  posse  certo  e  creaturis  cognosci.  Agitur  proxime 
de  cognitione  non  scientifice  exculta  sed  obvia  et  directa,  agitur 
etiam  de  sola  potentia  cognoscendi  Deum  hac  via,  non  vero  statuitur 
omnes  et  singulos  homines  hac  via  reapse  venire  ad  cognitionem  Dei. 

4.  Arg.  I.     Ex  S.  Scriptura. 

a)  Ex  Vetere  Testamento.  «Caeli  enarrant  gloriam  Dei,  et  opera 
manuum  eius  annuntiat  firmamentum.  Dies  diei  eructat  verbum,  et  nox 
nocti  indicat  scientiam.  Non  sunt  loquelae  neque  sermones,  quorum 
non  audiantur  voces  eorum.  In  omnem  terram  exivit  sonus  eorum, 
et  in  fines  orbis  terrae  verba  eorum»  (Ps  18,  2  sqq).  Aliis  verbis:  Tam 
clare  omnes  creaturae  Deum  manifestant,  ut  nemo  eum  ignorare  possit 
nisi  voluntarie  caecus  et  surdus.  Unde  solus  insipiens  cogitat:  «Non 
est  Deus»  (Ps  13,  1).  In  libro  Sapientiae  (13,  1  sqq)  legimus:  «Vani 
autem  sunt  omnes  homines,  in  quibus  non  subest  scientia  Dei.  .  .  .  Si 
enim  tantum  potuerunt  scire,  ut  possent  aestimare  saeculum  [i.  e.  ac- 
quirere  tam  multiplices  cognitiones  saeculares],  quomodo  huius  Dominum 
non  facilius  invenerunt?»  Duplex  autem  indicatur  via  perveniendi  a  crea- 
tura  ad  Deum:  Ex  imperfectione  creaturae  recte  infertur  ut  eius  causa 
ens  perfectum;  «de  his,  quae  videntur  bona,  intellegere  eum,  qui  est»; 
dein  ex  perfectione  creaturae  colligitur  multo  maior  perfectio  artificis; 
«si  virtutem  et  opera  eorum  [creaturarum]  mirati  sunt,  intellegant  ab 
illis,  quoniam  qui  haec  fecit,  fortior  est  illis;  a  magnitudine  enim 
speciei  et  creaturae  cognoscibiliter  (dvaXoywQ)  poterit  creator  horum 
videri.»  Ergo  hoc  loco  docetur  cognitio  Dei  intellectualis,  certa, 
communis,  facilis,  ex  consideratione  mundi  aspectabilis  hausta. 

5.  b)  Ex  Novo  Testamento.  In  cap.  I  epistulae  ad  romanos  v.  18  sqq 
S.  Paulus  obicit  ut  fundamentale  crimen  gentilibus,  quod  Deum,  quem 
potuerunt  et  debuerunt  cognoscere,  non  coluerunt  debito  modo,  sed  in 
idololatriam  lapsi  sunt.  Deus  siquidem  se  illis  manifestavit.  «Invisibilia 
enim  ipsius  a  creatura  mundi  per  ea,  quae  facta   sunt,    intellecta   con- 


1  •  Dcnzinger-Banmvart,    Enchiridion    Symbolorum,    Definitionum    et   Declarationum. 
Semper  eodem  modo  citabitur  additis  numeris  marginalibus. 

spiciuntur;  sempiterna  quoque  eius  virtus  et  divinitas,  ita  ut  sint  in- 
excusabiles. »  Ta.  dopava  auzou  [tou  t)tou]  toIq  r:ot"fjpaat  vooupsua  xa.bopa.Tat. 
Divina,  etsi  in  se  invisibilia,  tamen  ope  rationcinationis  intellectualiter 
ex  creaturis  videntur. 

Triplex  indicatur  ordo  ducens  ad  Deum:  ordo  physicus,  ordo 
historicus,  ordo  moralis.  Ordo  physicus  exhibet  creaturas  ut  factas; 
unde  Deus  dzb  xziozcoq  xoopou  toIq  7[oc/jpaot  xa.8opa.Tat  ut  factor 
omnium.  Ordo  historicus  manifestat  sapientem  provisorem,  qui  «non 
sine  testimonio  semetipsum  reliquit,  benefaciens  de  caelo,  dans  pluvias 
et  tempora  fructifera,  implens  cibo  et  laetitia  corda  nostra»  (Act  14,  16), 
«cum  ipse  det  omnibus  vitam  et  inspirationem  et  omnia;  fecitque  ex 
uno  omne  genus  hominum  inhabitare  super  universam  faciem  terrae, 
definiens  statuta  tempora  et  terminos  habitationis  eorum,  quaerere 
Deum,  si  forte  attrectent  eum  aut  inveniant,  quamvis  non  longe  sit 
ab  unoquoque  nostrum.  In  ipso  enim  vivimus  et  movemur  et  sumus» 
(Act  17,  25  sqq).  Ordo  moralis  in  eo  est,  quod  Deus  in  conscientia 
loquentem  se  manifestat.  Nam  etiam  gentiles,  qui  legem  positivam 
non  acceperunt,  legem  naturalem  in  cordibus  scriptam  habent.  «Cum 
enim  gentes,  quae  legem  non  habent,  naturaliter  ea,  quae  legis  sunt 
fpraecepta  legis],  faciunt,  eiusmodi  legem  non  habentes,  ipsi  sibi  sunt 
lex  .  .  .  testimonium  reddente  illis  conscientia  ipsorum»  (Rom  2,  14  sq). 
Et  quidem  cognoscunt  vocem  conscientiae  ut  legem  Dei,  tb  otxaicopa 
toT)  Ssou  intyvovTEQ  (Rom  I,  32),  quare  coram  iudicio  divino  eorum 
cogitationes  eos  accusant  aut  defendunt  (Rom  2,   15  sq). 

6.     Arg.  2.     Ex  SS.  Patribus. 

SS.  Patres  imprimis  saepe  provocant  ad  Rom.  1,  20,  ut  ostendant 
ex  creaturis  Deum  cognosci  posse.  6*.  Augustinus:  «Inquisiverunt  crea- 
torem  per  creaturam,  quia  potest  inveniri  per  creaturam,  evidenter 
dicente  apostolo:  Invisibilia  eius  .  .  .»  (In  Ioan.  tract.  2,  n.  4).  Argumen- 
tantur  ex  ordine  universi.  Minucius  Felix:  «Quodsi  ingressus  aliquam 
domum,  omnia  exculta,  disposita,  ornata  vidisses,  utique  praeesse  ei 
crederes  dominum  et  illis  bonis  rebus  multo  esse  meliorem:  ita  et  in  hac 
mundi  domo  cum  caelum  terramque  perspicias,  providentiam,  ordinem, 
legem,  crede  esse  universitatis  dominum  parentemque  ipsis  sideribus  et 
totius  mundi  partibus  pulchriorem  .  .  .  qui  ante  mundum  fuerit  .  .  . 
qui  universa,  quaecumque  sunt,  verbo  iubet,  ratione  dispensat,  virtute 
consummat»  (Octav.  18).  -S.  Gregorius  Naz.:  «Nos,  qui  Deum  deside- 
ramus  neque  toleramus  quidquam  sine  duce  et  gubernatore  esse,  ratio 
excipit,  et  res  visibiles  intuens  et  ea,  quae  ab  initio  facta  sunt,  con- 
siderans,  ne  hic  quidem  gradum  figit;  quin  potius  horum  ope  et  adiu- 
mento  nos  ad  id,  quod  his  superius  est,  et  a  quo  haec  sunt,  ducit» 
(Orat.  28,  n.  16). 

Dicunt  non  posse  esse  homines,    qui  inculpabiliter  Deum  ignorent. 
«Exceptis    enim   paucis,    in   quibus  natura  nimium  depravata  est,    uni- 

versum  genus  hutnanum  Deum  mundi  huius  fatetur  auctorem»  (S.August., 
In  Ioan.  tract.  106,  n.  4).  Qui  Deum  negant,  «omnem  plane  pudorem 
exuerunt  adversus  veritatem»  (Clemens  Alex.,  Strom.  5,  13,  252). 
«Summa  delicti  est  nolle  agnoscere,  quem  ignorare  non  possis» 
(S.  Cyprian.,  De  idol.  vanit.  n.  9). 

Eadem  doctrina  unanimi  consensu  proponitur  a  scholasticis,  e.  g. 
a  5.  Thoma  1,  q.  2,  a.  2;  Contra  gent.  1,  12;  a  5.  Bonaventura, 
Itinerarium  mentis  c.  1. 

7.  Arg.  3.     Ex  definitione  ecclesiae. 

Concilium  vaticanum  sess.  3,  c.  2  docet:  «Sancta  mater  ecclesia 
tenet  et  docet  Deum,  rerum  omnium  principium  et  finem,  naturali 
humanae  rationis  lumine  e  rebus  creatis  certo  cognosci  posse»;  can.  1 
de  revel. :  «S.  q.  d.  Deum  unum  et  verum,  creatorem  et  Dominum 
nostrum,  per  ea,  quae  facta  sunt,  naturali  humanae  rationis  lumine 
certo  cognosci  non  posse,  A.  S.»  (Denz.  n.  1785  1806).  Ergo  con- 
traria  doctrina  est  haeretica. 

8.  Obi.  I.  Id  moraliter  impossibile  dicendum  est,  quod  numquam  fit.  At- 
qui  homines,  naturali  suae  rationi  relicti,  verum  Deum  numquam  invenerunt, 
sed  falsos  de  l)eo  conceptus  formarunt,  vel  etiam  in  idololatriam  lapsi  sunt. 
Ergo  solo  naturali  rationis  lumine  Deus  certo  cognosci  non  potest,  saltem 
morali  possibilitate.  Prob.  min. :  Nam  gentiles  omnes  verum  Deum  non 
cognoverunt  neque  coluerunt,  ut  ipsa  S.  Scriptura  testatur  (Rom  1,  23. 
i   Cor  1,  21). 

Resp.  Trans.  mai.  Dist.  min. :  Gentiles  non  pervenerunt  ad  conceptum 
Dei  plane  perfectum,  nullo  errore  maculatum,  trans.  min.;  numquam  ha- 
buerunt  illum  conceptum  Dei  simplicem  et  obvium,  de  quo  in  thesi  sermo 
est,  neg.  min.  Nam  S.  Paulus  gentilibus  obicit,  «quia,  cum  cognovissent 
Deum,  non  sicut  Deum  glorincaverunt  .  .  .  cum  iustitiam  Dei  cognovissent» 
(Rom  1,  '21  32).  Ergo  tantam  notitiam  Dei  habuerunt,  ut  possent  Deum 
colere  et  praecepta  fundamentalia  legis  naturalis  servare,  et  sua  culpa  in 
idololatriam  ruerunt. 

9«  Obi.  II.  In  apologetica  docetur  revelationem  supernaturalem  ideo  esse 
necessariam,  quia  sine  ea  homines  ad  dignum  statum  vitae  religiosae  et 
moralis  pervenire  nequeant;  hic  autem  docetur  posse  omnes  homines  solo 
lumine  naturalis  rationis  facile  acquirere  eam  Dei  notitiam,  quae  sufficiat  ad 
Deum  colendum  et  praecepta  legis  naturalis  servanda.  Atqui  hae  duae  doc- 
trinae  sunt  oppositae.     Ergo  alterutra  est  relinquenda. 

Resp.  Conc.  mai.  Neg.  min.  et  conseq.  Nam  in  apologetica  statuitur 
totum  genus  humanum  in  praesenti  rerum  condicione  non  posse  cito,  uni- 
versaliter  et  nullo  gravi  errore  admixto  pervenire  ad  statum  religiosum  et 
moralem  ita  evolutum,  sicut  decet  humanum  genus.  Hic  autem  statuitur 
singulos  homines,  usu  rationis  pollentes,  posse  naturaliter  pervenire  ad  prima 
elementa  cognitionis  religiosae  et  moralis.  Iamvero  haec  duo  nullo  modo 
inter  se  contradicunt. 

10.  Obi.  III.  Tam  Sapiens  quam  S.  Paulus  loquuntur  de  hominibus  doctis, 
qui  «tantum  potuerunt  scire,  ut  possent  aestimare  saeculum»  (Sap  13,  9),  et 
qui  dicebant  «se  esse  sapientes»  (Rom  1,  22),  id  quod  certe  non  valet  de 
omni  homine.  Ergo  ex  illis  locis  non  recte  colligitur  omnes  homines  posse 
cognoscere  Deum. 

Resp.  Dist.  antec:  Et  Sapiens  et  S.  Paulus  vituperant  falsam  sapien- 
tiam  gentilium,  qua  non  cognoverunt  ea,  quae  maxime  necessario  cogno- 
scenda  sunt,  conc.  antec. ;  dicunt  solos  doctos  inter  gentiles  esse  gravis  culpae 
reos,  quod  Deum  debito  modo  non  coluerint,  neg.  antec.  Et  neg.  conseq. 
Sapiens  et  S.  Paulus  considerant  gentiles  ut  universitatem  hominum,  qui  de 
suis  artibus  et  scientiis  gloriantes,  populum  Dei  electum  despiciunt,  de- 
ficientes  ipsi  in  maxime  essentialibus.  Ita  gloriabantur  generatim  omnes,  non 
docti  tantum.  Ceterum  diserte  sermo  est  de  omnibus  hominibus :  Moraioi  \xh 
yap  7cavrec  avftptoTTOt  cpojst,  01?  itapTJv  f}sou  aYvwjta  (Sap  13,  1).  «Omnes  enim 
[gentiles  et  iudaei]  peccaverunt  et  egent  gloria  Dei»  (Rom  3,  23). 

1 1 .  Obi.  IV.  Verus  Deus  est  trinus.  Atqui  Trinitatem  nemo  potest 
cognoscere  ope  rationis  naturalis.  Ergo  nemo  potest  Deum  verum  cognoscere 
naturali  ratione. 

Resp.  Dist.  mai. :  Verus  Deus  est  trinus  ontologice,  conc.  mai. ;  logice 
nemo  potest  habere  conceptum  veri  Dei,  qui  non  cognoscit  Trinitatem,  neg. 
mai.  Conc.  min.  Dist.  conseq.:  Nemo  potest  omnes  perfectiones  divinas  na- 
turali  ratione  cognoscere,  conc.  conseq. ;  nemo  potest  formare  conceptum,  quo 
verus  Deus  sufficienter  distinguitur  ab  omnibus  aliis  rebus,  neg.  conseq.  Non 
solam  Trinitatem  homines  naturaliter  non  cognoscunt,  sed  etiam  multa  alia 
de  Deo  cognoscibilia  plerique  ignorant.  Nihilominus  cognoscunt  vel  cognoscere 
possunt  naturaliter  supremum  dominum  et  gubernatorem  mundi,  a  quo  omnia 
alia  dependent  in  ordine  physico  et  morali.  Hoc  autem  sufficit,  ut  dicantur 
verum  Deum  cognoscere  posse. 

SchoL     De  traditionalismo. 

12.  Traditionalistae  concedunt  posse  omnes  homines  cognoscere  Deum, 
sed  negant  hoc  fieri  posse  sine  ope  traditionis  ex  revelatione  haustae. 
Distinguitur  traditionalismus  crassior ,  quem  inter  alios  defendit  De 
Lamenais  (Essai  sur  1'indifTerence  en  matiere  de  religion),  qui  vult 
singulos  homines  indigere  notitia  revelationis  supernaturalis  ad  cogno- 
scendum  ordinem  religiosum  et  moralem;  et  traditionalismus  mitior, 
qualem  e.  g.  Ubaghs  (Institutiones  philosophicae)  exponit,  secundum 
quem  potest  quidem  Deus  aliquo  modo  cognosci  ex  rebus  visibilibus, 
sed  supposita  prius  institutione  religiosa. 

Concilium  vaticanum  de  positiva  revelatione  docet:  «Huic  divinae 
revelationi  tribuendum  quidem  est,  ut  ea,  quae  in  rebus  divinis  humanae 
rationi  per  se  impervia  non  sunt,  in  praesenti  quoque  generis  humani 
condicione  ab  omnibus  expedite,  firma  certitudine  et  nullo  admixto 
errore  cognosci  possint.  Non  hac  tamen  de  causa  revelatio  absolute 
necessaria  dicenda  est»  (Denz.  n.  1786).  Hac  ultima  sententia  directe 
damnatus   est    traditionalismus   crassior,    indirecte   stringitur  traditiona- 

lismus  mitior,    quemadmodum    in    concilio    ipso    declaratum    est   (Coll. 
Lac.  VII,    129  sqq;  cf.  Denz.  n.    1649  sqq). 

Ceterum  traditionalismus pugnat  cum  S.  Scriptura,  quia  Sap.  (c.  13) 
et  Rom  I,  i8sqq  diserte  docetur  Deum  ex  visibili  mundo  curn  certi- 
tudine  cognosci  posse,  neque  ulla  mentio  ibi  fit  traditionis,  immo  sermo 
est  de  iis,  qui  legem  positivam  non  acceperant.  Pugnat  etiam  cwn 
traditione  catholica,  quia  SS.  Patres  dicunt  homines  posse  ad  cogni- 
tionem  Dei  venire  ex  visibili  mundo  sine  ope  revelationis.  vS.  Ioannes 
Ckrysost.:  Cognitio  Dei  «unde  manifesta  erat  [gentilibus].  Vocemne 
ad  illos  emisit?  Minime!  Verum  id  effecit,  quod  magis  illos  quarn 
vox  quaelibet  attrahere  poterat:  creatum  orbem  in  medio  posuit  .  .  . 
ex  solo  intuitu  visibilium  .  .  .  ad  Deum  [quilibet]  ascendere  potest»  (In 
Rom.  hom.  3,  n.  2).  J>.  Augustinus:  «Unde  illi  impii  veritatem  de- 
tinent?  Numquid  Deus  ad  quemquam  eorum  locutus  est?  Num- 
quid  legem  acceperunt,  sicut  israelitarum  populus  per  Moysen?  .  .  . 
Audi,  quomodo  manifestavit :  Invisibilia  enim  eius  ...»  (Sermo  141, 
n.  2). 

In  hac  quaestione  supponitur  homo,  qui  expeditum  usum  rationis 
habeat;  quomodo  ad  usum  rationis  pervenerit,  in  societate  humana  an 
alio  modo,  non  quaeritur.  Id  solum  excluditur  hominem,  ut  Deum 
cognoscat,  necessario  imbuendum  esse  instructione  ex  revelatione  hausta. 
(Plura  apud  Kleutgen,  De  Deo  ipso  66  sqq.) 


Prop.  II.  Exsistentia  Dei  scientifice  probari  potest,  idque  sine 
ideis  innatis  et  sine  immediata  Dei  cognitione. 

13«  Stat.  qud.est.  Qui  negant  Deum  e  creaturis  certo  cognosci 
posse,  consequenter  etiam  negant  Deum  scientifice  demonstrari  posse, 
ut  kantiani  et  alii.  Sed  etiam  ex  iis,  qui  admittunt  certam  Dei 
cognitionem,  quidam  dicunt  in  illa  cognitione  esse  aliquod  elementum, 
quod  probationis  impatiens  sit.  Ita  traditionalistae,  saltem  severiores, 
ad  cognoscendum  Deum  postulant  revelationem.  Alii  censent  nos 
habere  ideam  Dei  innatam,  sine  qua  saltem  ad  Deum  personalem 
cognoscendum  nulla  via  sit.  Ita  Thomassinus  (De  Deo  1.  1)  et  Kuhn 
(Gotteslehre 2,  542  sqq).  Alii  censent  nos  habere  cognitionem  Dei 
immediatam,  licet  confusam  et  non  refiexam,  qua  Deum  sub  ratione 
tou  esse  ut  primum  principium  omnis  cognitionis  intellectualis  per- 
cipiamus,  cum  ipsi  conceptus  universales  obiectivi  a  parte  rei  non 
distinguantur  a  Deo  ipso.  Hi  vocantur  ontologistae  {Malebranche, 
Recherche  de  la  verite),  Gioberti,  Rosmini,  alii,  de  qua  re  dictum  est 
in  philosophia  (e.  g.  Hontheim,  Theodicaea  n.  50  sqq). 

Dividimus  thesim  in  tres  partes:  prima  parte  eam  positive  pro- 
babimus,  altera  parte  ostendemus  non  requiri  ideas  innatas  ad  cogno- 
scendum  Deum,  tertia  parte  reiciemus  ontologismum. 

14.  Prob.  pars  I.  Dei  exsistentia  scientifice  probari  potest.  Nam 
scientifica  probatio  ab  obvia  illatione  vera  eo  tantum  distinguitur,  quod 
eam  reducit  ad  formam  perfectam,  et  quod  ad  cognitionem  directam 
addit  reflexam  reddendo  rationem,  cur  illatio  sit  legitima.  Atqui  in 
praecedenti  thesi  ostendimus  ex  mundo  visibili  fieri  rectam  illationem 
ad  Deum  ut  causam  mundi.  Ergo  haec  illatio  in  bonam  formam 
redigi  et  eius  legitimitas  ostendi  potest;  seu  exsistentia  Dei  est  scienti- 
fice  demonstrabilis. 

Revera  theologi  scholastici  hoc  tam  certum  esse  iudicarunt,  ut 
contrariam  doctrinam  falsam  et  periculosam  dicerent.  Ita  *S.  Thomas, 
secundum  quem  Deum  demonstrari  non  posse  est  «opinio  manifeste 
falsa»  (De  verit.  q.  10,  a.  12),  est  «error»,  est  sententia,  cuius  falsitas 
nobis  ostenditur  «apostolica  veritate  Rom.  c.  1»  (Contra  gent.  1,  12). 
S.  Thomam  secutos  esse  ceteros  auctores  videri  potest  apud  Gregorium 
de  Valentia  I,  disp.  I,  q.  2,  punct.  2;  Suarez,  De  Deo  I,  1,  n.  13  sqq; 
Tannerl,  disp.  2,  q.  I,  dub.  3,  assert.  2,  alios.  Quare  Kleutgen  ait: 
Sententia  negans  demonstrabilitatem  Dei,  «etsi  non  haeretica,  parum 
nihilominus  tuta  in  fide  est,  quam  alii  temerariam,  alii  etiam  haeresi 
proximam  esse  censent»   (De  ipso  Deo  98). 

Auctoritas  ecclesiastica  saepe  demonstrabilitatem  Dei  propugnavit 
et  oppositam  doctrinam  reiecit,  Ita  Bautain  huic  thesi  subscribere 
debuit:  «Ratiocinatio  potest  Dei  exsistentiam  cum  certitudine  probare» 
(Denz.  n.  1622/  Eandem  doctrinam  Bonnetty  profiteri  iussus  est 
(Denz.  n.  1650J,  et  praeterea  hanc:  «Methodus,  qua  usi  sunt  divus 
Thomas,  divus  Bonaventura  et  alii  post  ipsos  scholastici,  non  ad  ratio- 
nalismum  ducit,  neque  causa  fuit,  cur  apud  scholas  hodiernas  philo- 
sophia  in  naturalismum  et  pantheismum  impingeret»  {Denz.  n.  1652). 
Tandem,  ut  alia  omittamus,  in  iureiurando  a  Pio  X  die  1  sept.  1910 
praescripto  sub  n.  1  haec  leguntur:  «Deum  omnium  principium  et 
finem,  naturali  rationis  lumine  per  ea,  quae  facta  sunt,  hoc  est,  per 
visibilia  creationis  opera,  tamquam  causam  per  effectus  certo  cognosci 
adeoque  demonstrari  etiam  posse  profiteor»  {Denz.  n.  2145).  Itaque 
omnes  episcopi  et  omnes  sacerdotes  ecclesiae  occidentalis  cum  iura- 
mento  profiteri  debent  doctrinam  de  demonstrabilitate  Dei;  ergo 
haec  doctrina  est  doctrina  ecclesiae  catholicae,  ideoque  falsa  esse 
nequit. 

Etiam  patet  ex  dictis  non  solum  ab  ecclesia  in  abstracto  afnrmari 
demonstrabilitatem  Dei,  sed  praeterea  diserte  defendi  scholasticorum 
de  hac  re  doctrinam.  Ergo  temerarium  est  ea  argumenta,  quibus 
scholastici  omnes  unanimiter  exsistentiam  Dei  probari  docebant,  ut 
inefficacia  reicere;  nam  hoc  nihil  aliud  est  nisi  statuere  per  multa 
saecula  in  hac  re  fundamentali  errorem  universalem  viguisse  in  ecclesia. 

15.  Prob.  pars  II.  Primitiva  Dei  cognitio  non  est  sensu  proprio 
hominibus   innata.     Nam  SS.  Patres   et   scholastici   docent    ideam  Dei 

acquiri  per  conclusionem  factam  ex  mundo  visibili  ad  eius  causam 
Deum.  5.  Basilius:  «Quoniam  invisibilia  Dei  per  ea,  quae  facta  sunt, 
intellecta  conspiciuntur,  is,  qui  non  respicit  ad  opera,  ne  ad  eam 
quidem,  quae  mente  comparari  potest,  intellegentiam  deducitur» 
(In  Is.  5,  ii).  vS.  Gregorius  Naz.:  «Hoc  nobis  perspicuum  est,  quem- 
admodum  nulla  ratione  fieri  potest,  ut  quis,  quamlibet  gressum 
urgeat,  umbram  suam  praecurrat  ...  ita  etiam  esse  impossibile  iis, 
qui  sunt  in  corporibus  sine  corporibus  omnino  coniungi  intellectualibus» 
(Orat.  28,  n.  12).  5.  Athanasius:  «Deus  invisibilis  est .  .  .  et  propterea 
humanum  genus  eius  cognitionis  exsors  fuerat.  .  .  .  Quamobrem  crea- 
turam  verbo  suo  ita  disposuit  ...  ut  .  .  .  ex  operibus  ab  hominibus 
cognosci  posset»  (Contra  gent.  35).  Similiter  alii  Patres.  Quia  etiam 
theologi  scholastici  ideas  innatas  reiciunt,  patet  recedere  a  via  sanae 
traditionis  eos,  qui  tales  ideas  ad  cognoscendum  Deum  -  necessarias 
esse  dicunt.  Immo  haec  opinio  manifeste  pugnat  cum  doctrina  ecclesiae, 
in  quantum  ducit  ad  negandam  demonstrabilitatem  exsistentiae  Dei. 

16.  Prob.  pars  III.  Nulla  est  in  hac  vita  immediata  Dei  cognitio, 
qualem  ontologistae  statuunt.  Deum  non  perfecte  videri  ab  hominibus 
cum  sit  per  se  evidens,  quaeritur,  num  saltem  aliquo  modo  imperfecto 
et  confuso  immediate  videatur.  At  hoc  quoque  est  negandum.  Nam 
in  cap.  1  epistulae  ad  romanos  diserte  docetur  Deum  esse  invisibilem 
et  solum  per  conclusionem  e  creaturis  factam  a  nobis  cognosci(Rom  1,  20). 
Deus  «lucem  inhabitat  inaccessibilem,  quem  nullus  hominum  vidit,  sed 
nec  videre  potest»   (1  Tim  6,   16). 

SS.  Patres  saepe  inculcant  nullis  nostris  conceptibus  Deum  im- 
mediate  repraesentari  vel  cognosci.  >S.  Basilius:  «Ex  operationibus 
Deum  a  nobis  cognosci  dicimus,  ad  ipsam  vero  essentiam  accessuros 
non  pollicemur»  (Ep.  234,  n.  1).  5.  Gregorius  Nyss.:  «Si  nomina 
aliqua  ad  declarationem  divinae  cognitionis  didicimus,  haec  omnia 
communionem  habent  et  analogiam  cum  iis  nominibus,  quae  proprie- 
tatem  hominis  designant»  (Contra  Eunom.  12;  M  PG  45,  945). 
vS.  Augustinus:  «Adducor,  ut  assentiar,  quantum  in  suo  genere  a  caelo 
terram,  tantum  ab  intellegibili  Dei  maiestate  spectamina  illa  discipli- 
narum  [conceptus  universales]  vera  et  certa  difTerre»   (Soliloq.  1,  5,  8). 

Idem  docent  scholastici,  qui  simul  rationes  exhibent,  quibus 
ostenditur  nos  non  habere  immediatam  Dei  cognitionem.  E.g.^S.  Thomas: 
«Quidam  dixerunt,  quod  primum,  quod  a  mente  humana  cognoscitur, 
etiam  in  hac  vita,  est  ipse  Deus,  qui  est  veritas  prima,  et  per  hanc 
omnia  alia  cognoscuntur.  Sed  hoc  aperte  est  falsum,  quia  cognoscere 
Deum  per  essentiam  [seu  immediate]  est  hominis  beatitudo,  unde  se- 
queretur  omnem  hominem  beatum  esse.  Et  praeterea,  cum  in  divina 
essentia  omnia,  quae  dicuntur  de  ipsa,  sint  unum,  nullus  erraret  circa 
ea,  quae  de  Deo  dicuntur,  quod  experimento  patet  esse  falsum.  Et 
iterum   ea,    quae   sunt    prima    in    cognitione   intellectus,    oportet    esse 

certissima;  unde  intellectus  certus  est  se  ea  intellegere,  quod  patet 
in  proposito  non  esse»   (In    Boeth.  de  Trin.  prooem.  q.  i,  a.  3). 

Doctrina  ontologistarum  reiecta  est  a  Sancto  Officio  die  18  sept. 
1861,  et  a  suis  auctoribus  derelicta.  Inter  theses  damnatas  {Denz. 
n.  1659  sqq)  hae  sunt:   «2.  Esse  illud,  quod  in  omnibus  et  sine  quo  nihil 

intellegimus,  est  esse   divinum 5.   Omnes  aliae  ideae  non  sunt  nisi 

modificationes  ideae,  qua  Deus  tamquam  ens  simpliciter  intellegitur. » 
Similis  doctrina  Antonii  Rosmini  similiter  reprobata  est  (Denz.  n.  1891  sqq). 
Ergo  ontologismus  est  saltem  error  theologicus. 

17»  Obi.  I.  Si  Dei  exsistentia  scientifice  demonstraretur,  omnes  homines 
docti  argumentis  ita  convinci  possent  de  Dei  exsistentia,  ut  eam  negare  non 
iam  possent.  Atqui  hoc  non  ita  est.  Ergo  Dei  exsistentia  scientifice  demon- 
strari  non  potest. 

Resp.  Dist.  mai. :  Si  haec  demonstratio  esset  tam  immediate  evidens, 
ut  statim,  si  auditur,  mentem  percelleret,  conc.  mai.;  si  haec  demonstratio 
postulat  quasdam  dispositiones  ex  parte  intellectus  et  voluntatis,  quae  non 
inveniuntur  in  omnibus  hominibus,  neg.  mai.  Conc.  min.  Dist.  conseq. :  De- 
monstratio  exsistentiae  Dei  non  est  tam  evidens,  ut  etiam  repugnantem 
mentem  compellat,  conc.  conscq.;  non  est  vere  scientifica  demonstratio,  neg. 
conseq. 

Deus  est  ens  a  sensibus  nostris  maxime  remotum,  et  circa  eius  essen- 
tiam  multae  difficultates  oriri  possunt,  quae  communibus  hominibus  non 
veniunt  in  mentem,  sed  doctis  obiciuntur.  Unde  conatus  non  mediocris  re- 
quiritur  ad  has  difficultates  ita  removendas,  ut  saltem  rationabilis  dubitatio 
non  maneat.  Plurimi  autem  homines,  etiam  docti,  non  adeo  flagrant  desiderio 
cognoscendi  supersensibilia ,  ut  ad  hunc  finem  magnos  conatus  faciant. 
Praeterea  saepe  homines  imbuti  sunt  praeiudiciis  falsae  philosophiae,  quibus 
impeditur  rectum  rerum  supersensibilium  iudicium.  Tandem  admittere  Dei 
exsistentiam  secum  trahit  graves  consequentias  morales,  quae  multis  non 
placent.  Ideo  non  cupiunt  convinci  argumentis  Dei  exsistentiam  probantibus, 
sed  potius  ea  student  evadere,  quantum  possunt.  Ideo  de  multis  doctis  valet, 
quod  apostolus  ait:  «Evanuerunt  in  cogitationibus  suis,  et  obscuratum  est  in- 
sipiens  cor  eorum;  dicentes  enim  se  esse  sapientes,  stulti  facti  sunt»  (Rom 
1,  21  sq).  Ceterum  pauci  sunt  homines  docti,  qui  constanter  et  indubitanter 
sibi  persuadent  non  esse  Deum  \  plerique  enim,  qui  ore  audacter  negant, 
intus  trepidant  neque  mentis  quietem  in  atheismo  inveniunt. 

18.  Obi.  II.  Quidam  Patres  vel  vetustissimi  scriptores  ecclesiastici  docent 
ideam  Dei  esse  innatam.     Ergo  haec  doctrina  non  est  reicienda. 

Resp.  Dist.  antec. :  Vocant  ideam  Dei  innatam  sensu  latiore ,  conc. 
antec;  sensu  proprio,  neg.  antec.  «Dei  cognitio  nobis  innata  dicitur  esse,  in 
quantum  per  principia  nobis  innata  de  facili  percipere  possumus  Deum  esse» 
(S.  Thom.,  In  Boeth.  de  Trin.  prooem.  q.  1,  a.  3  ad  6).  Ita  ipsi  illi  veteres 
scriptores  mentem  suam  explicant.  Clemens  Alex.  ait  quidem :  Omnes  Deum 
«vi  insita  et  citra  doctrinam  percipiunt»  (Strom.  5,  14,  260);  sed  hoc  antea 
ita  ostendit:  «Cum  sit  manifesta  divina  providentia  ex  aspectu  omnium,  quae 
videntur,  effectorum,  quae  arte  constant  et  sapientia»  (1.  c.  5,  1).   Tertullianus 


jO  Tract.  I.     De  Deo  Uno.     Pars  I.     De  cognoscibilitate  Dei. 

ait:  «Animae  a  primordio  conscientia  Dei  dos  est.»  Sed  quomodo?  «Si- 
quidem  a  primordio  rerum  conditor  harum  cum  ipsis  pariter  compertus  est, 
ipsis  ad  hoc  prolatis,  ut  Deus  cognosceretur»  (Adv.  Marcion.  i,  10).  Plura 
de  hac  re  apud  Kleutgen,  Philosophie  der  Vorzeit  I,  n.  428  sqq. 

19«  Obi.  III.  S.  Augustinus  laudat  eos,  qui  «lumen  mentium  esse  dixerunt 
ad  discenda  omnia  eundem  ipsum  Deum,  a  quo  facta  sunt  omnia»  (De  civ. 
Dei  8,  7).  S.  Bonaventitra  ait:  «Esse  est,  quod  primo  cadit  in  intellectu, 
et  illud  esse  est,  quod  est  purus  actus.  .  .  .  Restat  igitur,  quod  esse  est  esse 
divinum»  (Itiner.  mentis  5,  3).  Ergo  secundum  hos  doctores  Deus  est  lumen 
mentium,  in  quo  omnia  videmus. 

Resp.  Dist.  antec. :  Deus  est  lumen  mentium,  quatenus  indidit  nobis 
facultatem  cognoscitivam,  et  quatenus  est  ultimum  fundamentum  omnis  entis 
et  veri,  co?ic.  antec. ;  quatenus  in  hac  vita  immediate  Deum  videmus  et  in  eo 
omnia  alia,  neg.  aniec.  Ita  6".  Augustinus  ipse  rem  explicat  De-  Trinit.  14, 
12,  15.  S.  Bonaventura  ait:  «Cum  Deus  tamquam  lux  summe  spiritualis  non 
possit  cognosci  ab  intellectu  quasi  materiali,  luce  indiget  anima,  ut  cognoscat 
ipsum,  scil.  per  creaturam»  (In  1,  d.  3,  p.  1,  q.  2).  «Cognoscere  autem 
Deum  per  creaturam  est  elevari  a  cognitione  creaturae  ad  cognitionem  Dei 
quasi  per  scalam  mediam,  et  hoc  est  proprie  viatorum»  (ibid.  q.  3).  Cf. 
S.  Thom.  1,  q.  84,  a.  5;  Contra  gent.  3,  47;  Kleutgen,  De  ipso  Deo 
n.   125  sqq. 

SchoL     De  argumento  ontologico. 

20.  Deum  immediate  quidem  non  videmus  in  hac  vita,  sed  solum 
cognoscimus  conclusione  ab  effectu  ad  causam  facta.  At  nonne  praeter 
argumenta  a  posteriore  fieri  potest  argumentum  quasi  a  simultaneo, 
i.  e.  ex  conceptu  Dei  ut  entis  perfectissimi?  Plures  insignes  theologi 
censuerunt  hoc  fieri  posse. 

Horum  princeps  est  ^.  Anselmus ,  qui  in  Proslogio  c.  2  haec 
proponit:  «Convincitur  etiam  insipiens  [qui  ait:  Non  est  Deus]  esse  vel 
in  intellectu  aliquid,  quo  nihil  maius  cogitari  potest,  quia  hoc,  cum 
audit,  intellegit;  et  quidquid  intellegitur,  in  intellectu  est.  Et  certe  id, 
quo  maius  cogitari  nequit,  non  potest  esse  in  intellectu  solo.  Si  enim 
vel  in  solo  intellectu  est,  potest  cogitari  esse  in  re,  quod  maius  est. 
Si  ergo  id,  quo  maius  cogitari  non  potest,  est  in  solo  intellectu,  id 
ipsum,  quo  maius  cogitari  non  potest,  est,  quo  maius  cogitari  potest. 
Sed  certe  hoc  esse  non  potest.  Exsistit  ergo  procul  dubio  aliquid, 
quo  maius  cogitari  non  valet,  et  in  intellectu  et  in  re.» 

De  hoc  argumento  permultum  disputatum  est,  et  imprimis  quidem, 
quomodo  intellegendum  sit,  utrum  ut  argumentum  ex  solo  obiectivo 
conceptu  entis  perfectissimi,  an  ut  argumentum  psychologicum  ex  facto 
ideae  Dei  ut  supremae  ideae  in  intellectu  nostro  exsistentis,  cuius 
ultima  causa  potest  esse  solus  Deus.  Plurimi  accipiunt  illud  argu- 
mentum  priore  modo  et  vocant  ontologicum.  De  argumento  sic  in- 
tellecto  statuendum  est  illud  non  valere,  cum  sit  illicitus  transitus  ex 
ordine  logico  ad   ordinem  ontologicum.    Argumento  ostenditur  quidem 

nos,  si  Deum  cogitemus,  eum  cogitare  ut  necessario  exsistentem.  At 
ex  hoc  conceptu  solo  non  potest  concludi,  utrum  sit  conceptus  realis 
an  conceptus  chimaericus. 

Quare  .S.  Thomas  ait:  «Dato  quod  quilibet  intellegat  hoc  nomine, 
,Deus'  significari  hoc,  quod  dicitur,  scilicet  illud,  quo  maius  cogitari 
non  potest,  non  tamen  propter  hoc  sequitur,  quod  intellegat  id,  quod 
significatur  per  nomen,  esse  in  rerum  natura,  sed  in  apprehensione 
intellectus  tantum.  Nec  potest  argui,  quod  sit  in  re,  nisi  daretur,  quod 
sit  in  re  aliquid,  quo  maius  cogitari  non  potest;  quod  non  est  datum 
a  ponentibus  Deum  non  esse»  (i,  q.  2,  a.  i  ad  2).  Aliis  verbis:  Atheus 
negat  Deum  in  rerum  natura  possibilem  esse;  quod  si  supponitur,  id, 
quo  maius  cogitari  nequit,  in  solo  intellectu  est,  et  concipitur  solum 
ut  necessario  exsistens,  si  esset  possibile. 

Ergo  Deum  esse  est  notum  per  se  quoad  se,  sed  non  est  notum 
per  se  quoad  nos.  Seu,  exsistentia  est  de  ratione  essentiae  divinae, 
quia  Deus  non  potest  esse  aut  non  esse,  sed  necessario  est;  nos  tamen 
ex  conceptu  essentiae  divinae  non  cognoscimus  realem  Dei  exsistentiam, 
quia  non  cognoscimus  essentiam  divinam  ut  est  in  se,  sed  analogis 
tantum  conceptibus,  in  quibus  essentia  non  identificatur  cum  exsistentia. 
Cf.  .S.  TJwm.,  Contra  gent.  1,   10  sq. 

CAPUT  II. 
DE  COGNOSCIBILITATE  DEI  PER  FIDEM  SUPERNATURALEM. 

Cf.  S.  Thomas  i,  q.  2,  a.  2;  —  De  verit.  q.  14,  a.  9;  Suarez,  De  fide  disp.  3'  sect.  9, 
n.   5  ;    L.  Billot,    De  virtutibus  infusis,  thes.   9 ;    I.  M.  Piccirelli,    De  Deo  Uno  et  Trino 

n.   83  sqq. 

Prop.  III.    Exsistentia  Dei  est  obiectum  fidei  divinae. 

21.  Stat.  quaest.  Naturaliter  Deum  cognoscimus  per  facultatem 
cognoscendi  naturaliter  nobis  inditam,  ascendendo  ad  Deum  ex  con- 
sideratione  mundi  aspectabilis.  Est  autem  etiam  alia  cognitio,  quae 
hauritur  ex  revelatione  divina  positiva  et  consistit  in  credendis  iis,  quae 
Deus  revelavit,  propter  auctoritatem  Dei  revelantis.  Est  igitur  quaestio, 
num  Deus  revelaverit  exsistentiam  suam,  et  num  exsistentia  Dei,  ut  a 
Deo  revelata,  sit  obiectum  fidei  divinae.  Est  quidem  per  se  evidens 
fidem  supernaturalem  non  esse  primam  cognitionem,  quam  de  Deo 
habemus,  cum  nemo  Deo  credere  possit,  priusquam,  saltem  ratione 
prius,  cognovit  Deum  exsistere  et  Deum  hoc  vel  illud  revelasse.  Sed 
supposita  naturali  de  Deo  et  de  facto  revelationis  cognitione,  adhuc 
quaeri  potest,  num  praeter  hanc  naturalem  cognitionem  etiam  super- 
naturalis  fides  exsistentiae  Dei  admittenda  sit.  Respondemus  affirmative, 
quia  tum  Scriptura  tum  traditio  videntur  hoc  docere,  etsi  diversae  sunt 
theologorum  sententiae  de  sensu  huius  doctrinae,  ut  videbimus. 

22.  Arg.   I.     Ex  S.  Scriptura. 

Hebr  n,  5  sq  legimus:  Henoch  «testimonium  habuit  placuisse  Deo. 
Sine  fide  autem  impossibile  est  placere  Deo;  credere  enim  oportet 
accedentem  ad  Deum,  quia  est,  et  inquirentibus  se  remunerator  sit». 
Sermo  est  de  fide  supernaturali ,  cuius  auctor  et  consummator  est 
Iesus  (12,  2),  ex  qua  iustus  vivit,  per  quam  acquiritur  salus  animae 
(10,  38  sq).  Hanc  fidem  apostolus  dicit  esse  necessariam  ad  placendum 
Deo,  et  obiectum  eius  assignat  Dei  exsistentiam :  oportet  credere,  quia 
Deus  est;  et  Deum  remuneratorem  bonorum  operum.  Concludit  autem 
sic:  Hanc  fidem  Henoch  habuit,  quia  Deo  placuit;  nam  sine  hac  fide 
nemo  Deo  placere  potest.  Ergo  videtur  evidenter  sequi  fidem  super- 
naturalem  exsistentiae  Dei  esse  ad  salutem  necessariam;  nam  hanc 
fidem  distinguit  a  fide  Dei  ut  finis  supernaturalis :  «quia  inquirentibus 
se  remunerator  sit».  Ergo  etiam  revelatio  exsistentiae  divinae  absolute 
necessaria  est,  non  ut  quomodocumque  Deus  cognoscatur,  sed  ratione 
ordinis  supernaturalis.  Et  utique  saepe  Deus  revelavit  se  esse  Deum: 
«Audi,  Israel,  Dominus  Deus  noster  Dominus  unus  est»  (Dt  6,  4); 
«Ego  primus  et  ego  novissimus,  et  absque  me  non  est  Deus»  (IS44,  6); 
«Ego  sum,  qui  sum»   (Ex  3,   14). 

23.  Arg.  2.     Ex  traditione. 

SS.  Patres  et  exegetae,  explicantes  illud  Hebr  II,  6,  saepe  in- 
culcant  exsistentiam  Dei  credendam  esse.  Audiatur  unum  exemplum. 
.S.  Ioannes  Chrysost.:  «Sine  fide  impossibile  est  placere  Deo.  Quomodo? 
Si  enim  crediderit  quispiam  esse  Deum  et  remuneratorem,  hic  mer- 
cedem  accipiet.  Hinc  evenit,  ut  [Henoch]  Deo  placuerit.  Credere 
enim  oportet  accedentem  ad  Deum,  quod  est,  non  quid  sit.  Sed  si 
ad  credendum,  quod  sit,  opus  sit  fide  et  non  rationibus,  an  quid  sit, 
ratione  comprehendi  potest?  Si  quod  sit  remunerator,  fide  opus  habet, 
et  non  rationibus,  quomodo  quae  sunt  essentiae,  comprehendi  possunt 
ratiocinatione  ? .  .  .  Vides,  quod  si  in  omnibus  non  credamus,  non  solum 
in  remuneratione  sed  etiam  in  hoc  ipso,  quod  sit  Deus,  pereunt  nobis 
omnia»  (In  Hebr.  hom.  22,  n.  2).  Hic  igitur  fides  exsistentiae  Dei,  ut 
distinguitur  ab  omni  alia  fide,  dicitur  esse  necessaria  secundum  doc- 
trinam  apostoli. 

Sed  quod  maioris  momenti  est,  ecclesia  iubet  omnes  in  Symbolis 
profiteri:  Credo  in  (unum)  Deum,  et  dein  in  ceteros  articulos.  De  qua 
re  Catechismus  Romanus  ait:  Fides  «Symboli  articulis  continetur,  qui  nobis 
divinae  essentiae  unitatem  et  trium  personarum  distinctionem,  tum  vero 

ipsum  Deum    esse    ultimum    hominis  finem  aperiunt Sed    ex  iis, 

quae  diximus,  unum  etiam  Deum  esse,  non  plures  deos,  confitendum 
est»  (P.  1,  c.  1,  n.  6sq).  Ergo  etiam  hic  fides  unius  Dei  profitenda 
esse  dicitur  ut  distincta  a  fide  Dei  trini  et  Dei  finis  ultimi. 

Conciliumvaticanum  sess.  3,  c.  1  docet:  «Sancta  catholica  apostolica 
romana  ecclesia  credit  et  confitetur  unum  esse  Deum  verum  et  vivum, 

creatorem  ac  dominum  caeli  et  terrae»  ;  c.  2:  «Eadem  sancta  mater 
ecclesia  tenet  et  docet  Deum,  rerum  omnium  principium  et  finem, 
naturali  humanae  rationis  lumine  e  rebus  creatis  certo  cognosci  posse» 
(Denz.  n.  1782  1785).  Hic  sermo  non  est  de  supernaturalibus  mysteriis, 
sed  de  iis,  quae  naturali  ratione  de  Deo  cognosci  possunt,  et  haec  dicuntur 
credi  ab  ecclesia. 

24«  Obi.  I.  Multi  theologi  docent  Dei  exsistentiam  nude  in  se  sumptam 
credi  non  posse,  cum  ante  fidem  certo  cognosci  debeat.  Ergo  doctrina 
supra  proposita  saltem  non  est  certa. 

Resp.  Dist.  antec. :  Quidam  theologi  docent  Dei  exsistentiam  nullo  modo 
et  sub  nulla  ratione  credi  posse,  neg.  antec;  diversae  sunt  sententiae  de 
modo,  quo  hoc  explicari  debeat,  conc.  antec.  Et  dist.  conseq. :  Certum  non 
est  Dei  exsistentiam  aliquo  modo  credi  posse,  neg.  conseq. ;  non  aeque  certus 
est  modus,  quo  haec  fides  explicanda  est,  conc.  conseq. 

Alii  dicunt  exsistentiam  Dei  credi  ab  iis,  qui  non  capiant  demonstra- 
tionem  exsistentiae  Dei,  non  vero  credi  sed  sciri  ab  iis,  qui  intellegant  de- 
monstrationem  (S.  Thom.  1 ,  q.  2 ,  a.  2  ad  1).  At  hoc  non  videtur 
sufficere,  quia  ecclesia  docet  doctos  et  indoctos  profiteri:  Credo  in  unum 
Deum. 

Vel  dicunt:  Exsistentia  Dei  et  alia,  quae  demonstrari  possunt,  inter  cre- 
denda  numerantur,  quia  praeexiguntur  ad  fidem  (S.  Thom.  2,  2,  q.  1, 
a.  5  ad  3).  At  neque  hoc  videtur  sufficere,  quia  illud  «Credo»  initio  Sym- 
boli  refertur  ad  omnes  articulos  fidei;  neque  probabile  est  hoc  verbum 
in  primo  articulo  sumi  sensu  improprio,  in  ceteris  vero  articulis  sensu 
proprio. 

Alii  dicunt  exsistentiam  Dei  credi  generali  fide,  quatenus  aliquis  elicit 
hunc  actum :  Credo  omnia,  quae  a  Deo  revelata  et  ab  ecclesia  proposita 
sunt;  non  vero  credi  fide  speciali,  quae  versetur  circa  exsistentiam  unius 
Dei.  Neque  hoc  valet.  Nam  Vaticanum  1.  c.  loquitur  solum  de  credenda  ex- 
sistentia  Dei  unius,  principii  et  finis  omnium  rerum,  et  SS.  Patres  et  Cate- 
chismus  Romanus  singulos  articulos  separatim  ut  credendos  proponuht. 

Alii  dicunt  viros  doctos  credere  exsistentiam  Dei  in  praeparatione  animi, 
quatenus  parati  sint  ad  eam  credendam,  nisi  eius  evidentiam  naturalem  ha- 
berent.  At  etiam  viri  docti  non  debent  hypothetice  sed  absolute  dicere: 
Credo  in  unum  Deum. 

Itaque  hae  et  aliae  explicationes  ostendunt,  quanta  vi  opus  sit  ad 
servandam  aliquo  modo  fidem  unius  Dei,  si  receditur  ab  obvio  sensu  huius 
doctrinae.  Ergo  multo  simplicius  et  probabilius  est  cum  communi  sententia 
theologorum  dicere  exsistentiam  Dei  eodem  modo,  quo  omnes  alias  veritates 
revelatas,  credi  (cf.  III,  n.  398). 

25.  Obi.  II.  Nihil  potest  simul  sciri  et  credi.  Atqui  si  exsistentia  Dei 
est  obiectum  fidei,  idem  potest  simul  sciri  et  credi.  Ergo  non  est  ob- 
iectum  fidei. 

Resp.  Dist.  mai. :  Nihil  potest  eodem  tempore  simul  actu  evidenter 
sciri  et  credi,  trans.  mai. ;  nihil  potest  habitualiter  sciri  et  actu  credi,  subdist. 
mai. :  Si  agitur  de  veritate  simplici   et  evidenti,    quae  statim,   ubi  menti  oc- 

currit,  eius  assensum  extorquet,  iterum  trans.  mai. ;  si  agitur  de  veritate,  quae 
non  tanta  evidentia  mentem  percellit,  sed  complexa  quadam  probatione 
ostenditur  et  variis  difficultatibus  obnoxia  est,  neg.  mai.  Contradist.  min. : 
Si  exsistentia  Dei  est  obiectum  fidei,  potest  simul  sciri  et  credi  eodem  actu 
et  tempore,  neg.  min.  vel  trans.  min.,  quia  de  hac  re  non  quaeritur;  potest 
habitu  sciri  et  actu  credi,  subdist.  min. :  Et  est  veritas  simplex,  quae  statim, 
si  menti  obicitur,  eius  assensum  extorquet,  neg.  min. ;  est  veritas  complexa, 
argumentatione  probanda  et  difficultatibus  obnoxia,  conc.  min.  Et  neg. 
conseq. 

Aliis  verbis:  Quia  scientia  Dei  in  hac  vita  est  et  mediata  et  argumen- 
tativa  et  annexas  habet  varias  difficultates,  sufficienter  obscura  manet,  ut 
possit  credi  fide  divina.  Ceterum  quaestio  generalis,  num  idem  sciri  et  credi 
possit,  pertinet  ad  tractatum  de  fide  (cf.  III,  n.  393  sqq). 

26.  Non  possum  credere  homini  affirmanti  se  exsistere.  Ergo  ne- 
que  Deo. 

Resp.  Nego  paritatem.  Nam  hominis,  qui  mihi  aliquid  affirmat,  ex- 
sistentia  est  mihi  tam  evidens,  ut  prae  hac  evidentia  fides  humana  eiusdem 
rei  evanescat.  Sed  exsistentia  Dei  revelantis  nobis  non  est  tam  evidens,  ut 
mentem  compellat  ad  assentiendum.  Nihilominus  factum  revelationis  potest 
cum  sufficienti  certitudine  nobis  proponi,  ut  possimus  actu  libero,  adhaesive 
propter  auctoritatem  Dei  firmissimo,  supernaturali  exsistentiam  Dei  credere, 
non  utique  quasi  hic  actus  fidei  sit  prima  cognitio  Dei,  sed  quatenus  naturali 
aliqua  Dei  cognitione  supposita,  secundo  loco  eandem  veritatem  possumus 
fide  divina  credere.  Illa  obiectio  est  vera,  si  fit  comparatio  cum  beatis,  quia 
beati  tam  immediate  et  tam  clare  exsistentiam  Dei  vident,  ut  eam  non  pos- 
sint  credere.  In  hac  autem  vita  testimonium  Dei  maius  est  quam  infirma 
cognitio,  quam  de  Deo  habemus;  et  ideo  propter  eius  testimonium  pos- 
sumus  exsistentiam  Dei  firmiore  assensu  credere,  quam  est  assensus  naturalis. 
Fortasse  illa  obiectio  etiam  aliquid  valet  quoad  eos,  qui  immediate  a 
Deo  revelationem  accipiunt,  sed  non  quoad  nos,  qui  eam  mediate  tantum 
novimus. 

Schol.      De   demonstratione  Dei   ex   revelatione  supernaturali. 

27.  Revelatio  divina  potest  considerari  ut  factum  historicum,  ex  quo 
argumentum  fieri  potest  ad  demonstrandam  Dei  exsistentiam.  Nam  si 
constat  revelationem,  tum  per  Moysen,  tum  per  prophetas,  tum  maxime 
per  Iesum  Christum  factam,  esse  eventum,  qui  ex  causis  naturalibus 
explicari  nequit,  eo  ipso  efficitur  causam  huius  facti  esse  supra  naturam 
creatam  seu  esse  Deum.  Hoc  igitur  argumentum  procedit  ex  facto 
quidem  supernaturali,  sed  solum,  in  quantum  hoc  factum  est  natura- 
liter  cognoscibile,  et  fundamentum  praebet  philosophicae  ratiocinationis. 
Inter  alios  Card.  Newman  hoc  argumentum  excoluit  in  libro,  qui 
dicitur  Grammar  of  assent,  c.  10,  §  2,  n.  6  sqq.  Huc  pertinent  ea, 
quae  in  primo  tomo  dicta  sunt  de  miraculis,  de  vaticiniis,  de  progressu 
religionis  christianae. 


Pars  II.     De  essentia  Dei.     Prop.  IV.  j  r 

PARS  II. 
DE  ESSENTIA  DEI. 

Cf.  S.    Thotnas    i,  q.    13;  —  Contra  gent.   1,    I4sqq;  Henricns    Gandav.,    Sum.    art.    21; 

Stiarez,    De  Deo  Uno    1.   1 ;    Christ.   Gillius,    De    essentia  Dei ;    Franzelin,    De  Deo  Uno 

thes.   iosqq;  Klentgen,  De  ipso  Deo   n8sqq. 

Prop.  IV.  Essentia  Dei  non  cognoscitur  a  nobis  conceptu  per 
se  proprio,  sed  conceptu  proprio  e  communibus. 

28.  Stat.  quaest.  Essentia  est  id,  quo  aliquid  est  id,  quod  est, 
seu  id,  sine  quo  res  neque  esse  neque  concipi  potest.  Potest  autem 
essentia  alicuius  rei  duplici  modo  cognosci:  a)  conceptu,  quo  essentia 
immediate  attingitur  et  exprimitur,  et  hic  vocatur  conceptus  per  se 
proprius;  b)  conceptu,  quo  essentia  non  immediate  attingitur,  sed  in 
aliis  rebus,  ut  e.  g.  causa  in  effectu,  et  ad  analogiam  harum  rerum 
cognoscitur.  Haec  vocatur  cognitio  analoga  et  impropria.  Si  tamen 
per  varios  conceptus  analogos  res  ita  determinatur,  ut  hi  conceptus 
unam  tantum  hanc  rem,  neque  ullam  aliam,  significent,  habetur  con- 
ceptus  proprius  e  communibus. 

Iam  supra  (n.  16)  diximus  nos  non  immediate  cognoscere  Deum 
sed  solum  ex  effectibus.  Consequenter  nostra  cognitio  Dei  non  est 
immediata  neque  per  se  propria.  Nihilominus  olim  quidam  ariani  de 
factione  Eunomii  dicebant  se  habere  perfectam  cognitionem  essentiae 
divinae.  «Ausus  est  homo  dicere:  Novi  Deum,  ut  ipse  Deus  seipsum 
novit»  (S.  loan.  Chrysost.,  De  incompreh.  Dei  natura  hom.  2,  n.  3).  «Ita 
loquitur  iste  temerarius:  Tam  Deum  scio  quam  meipsum»  (S.  Epiphan., 
Haer.  76,  confut.  36,  n.  4).     Haec  doctrina  est  haeretica. 

Nostra  aetate  e  contra  quidam  modernistae  docent  nos  nullum 
plane  intellectualem  conceptum  Dei  habere,  cum  Deus  sit  prorsus  in- 
cognoscibilis,  sed  solum  vitali  quadam  experientia  Deum  attingere,  ita 
ut  nihil  de  Deo  sciamus,  sed  solum  fidamus  Deum  esse  illud  ens, 
per  quod  indigentiae  et  sensui  religioso  satisfiat  (cf.  Denz.  n.  2074). 
Etiam  haec  est  haeresis. 

29.  Prob.  pars  I.  Essentia  Dei  non  cognoscitur  a  nobis  conceptu 
per  se  proprio.  Nam  S.  Scriptura  testante  Deus  nobis  est  immediate 
invisibilis,  et  a  nobis  non  cognoscitur  nisi  mediantibus  creaturis.  Atqui 
cognitio,  qua  Deus  a  nobis  cognoscitur  mediate  et  ad  analogiam 
creaturarum,  non  fit  conceptu  per  se  proprio.  Ergo.  Mai.  constat 
ex  iis,  quae  supra  (n.  4  sq)  dicta  sunt.  Praeterea  apostolus  ait:  «Vi- 
demus  [Deum]  nunc  [in  hac  vita]  per  speculum  in  aenigmate,  tunc 
autem  [in  beatitiidine]  facie  ad  faciem.  Nunc  cognosco  ex  parte,  tunc 
autem  cognoscam  sicut  et  cogmtus  sum»  (1  Cor  13,  12).  Cognitio 
per  speculum  est  mediata,  cognitio  aenigmatica  est  obscura  et  imper- 
fecta.  Haec  partialis  cognitio  opponitur  perfectae  cognitioni  alterius 
vitae,  quae  est  immediata:   «facie  ad  faciem». 

vS5.  Patres  contra  eunomianos  quam  maxime  urgent,  nos  non 
cognoscere,  quid  Deus  sit  (subintellegentes:  conceptu  per  se  proprio, 
sicut  eunomiani  volebant),  sed  solum  qitod  Deus  sit.  *S.  Gregorius 
Nyss.:  Prophetae  et  apostoli  «essentiae  [divinae]  rationem,  utpote  quae 
capi  non  possit,  ineffabilem  et  impervestigabilem  dimiserunt»  (Contra 
Eunom.  12;  M PG  45,  945).  ^.  Ioannes  Chrysost.:  «Quod  hoc  tantum 
a  nobis  requiratur,  ut  sciamus  Deum  esse,  non  ut  eius  essentiam  per- 
scrutemur,  audi,  quid  Paulus  dicat:  ,Accedentem  ad  Deum  credere 
oportet,  quia  est.'  Rursum  propheta,  obiciens  cuidam  impietatem, 
non  hoc  obicit,  quod  nesciat,  quid  Deus  sit,  sed  quod  nesciat,  quod 
Deus  sit.  ,Dixit  enim,  inquit,  insipiens  in  corde  suo:  Non  est  Deus.' 
Sicut  igitur  illum  impium  reddit  non  ignoratio,  quid  Deus  sit  secundum 
essentiam,  sed  ignoratio,  quod  Deus  sit,  ita  sufficit  ad  pietatem  scire, 
quod  Deus  sit»  (De  incompreh.  Dei  natura  hom.  5,  n.  5).  Idem  docent 
scholastici,  addentes  hanc  rationem:  In  hac  vita  non  cognoscimus  nisi 
per  species  dependentes  a  phantasmatis.  Tales  autem  species  non  re- 
praesentant  purum  spiritum  secundum  modum  ipsius  proprium  sed  ad 
analogiam  rerum  sensibilium  (cf.  £.  Tkom.,  In  Boeth.  de  Trin.  prooem. 
q.  1,  a.  2).  Neque  in  fide  res  aliter  se  habet;  nam  per  fidem  non  accipi- 
mus  species  alterius  ordinis,  sed  accipimus  lumen  supernaturale,  quo 
intellectus  elevatur  et  confortatur  ad  utendum  speciebus  sibi  convenien- 
tibus  modo  excellentiore.  «Per  fidem  enim  ambulamus,  et  non  per 
speciem»,  i.  e.  non  per  visionem  immediatam  (2  Cor  5,  7). 

30.  Prob.  pars  II.  Conceptu  proprio  e  communibus,  cognoscimus, 
quid  Deus  sit.  Nam  «de  nulla  re  potest  sciri  ,An  est',  nisi  quoque 
modo  de  ea  sciatur  ,Quid  est',  vel  cognitione  perfecta  vel  cognitione 
confusa»  (S.  Tkom.,  In  Boeth.  de  Trin.  q.  2,  ord.  6,  a.  3,  concl.). 
S.  Scriptura  non  nude  docet  Deum  esse,  sed  multiplici  modo  indicat, 
quid  sit,  scilicet  omnipotentem,  omniscium,  iustum,  bonum,  multa  alia, 
quae  ad  essentiarn  divinam  pertinent  (e.  g.  Ps  144  sqq. ;  Is  44,  6  sqq.; 
Apc  1,  8).  Similiter  ecclesia  multa  credenda  proponit,  quibus  enuntia- 
tur,  quid  Deus  sit,  ut  concilium  lateranense  IV  (Denz.  n.  428).  Formatur 
autem  conceptus  Dei  proprius  e  communibus  hoc  modo,  quod  notiones 
communes  entis,  substantiae,  viventis,  intellegentis  vel  alias  ita  com- 
ponimus,  ut  ex  iis  fiat  unus  conceptus,  qui  non  conveniat  nisi  soli 
Deo,  dicentes  e.  g.  Deus  est  ens  omniscium,  omnipotens,  aeternum, 
infinitum. 

Via  pe?'veniendi  ad  conceptum  Dei  proprium  e  communibus  est 
triplex:  causalitatis,  negationis,  excessus.  Deus  enim  est  causa  omnium 
perfectionum  in  mundo;  ergo  in  eo  sunt  omnes  perfectiones  simplices, 
quae  nullam  imperfectionem  includunt,  modo  eminenti,  immo  infinito, 
ut  Deus  non  solum  sit  sapiens,  iustus  etc,  sed  ipsa  sapientia,  ipsa 
iustitia,  quia  hae  perfectiones  in  Deo  non  sunt  accidentia  sed  ipsa 
eius  essentia.     Quatenus  vero  hae  perfectiones  nobis  immediate  notae 

non  sunt  nisi  ut  exsistentes  in  subiectis  limitatis  et  modo  limitato, 
eatenus  recte  perfectiones  etiam  negamus  de  Deo,  non  in  quantum 
perfectiones  sunt,  sed  in  quantum  a  nobis  imperfecte  tantum  con- 
cipiuntur.  Haec  est  via  negationis:  Deus  est  incorporeus,  invisibilis, 
ineffabilis  etc.  Quo  perfectius  Deum  cognoscimus,  eo  magis  per- 
spicimus  rationem,  cur  eius  perfectio  a  nobis  comprehendi  nequeat. 
Haec  est  «docta  ignorantia»,  quam  vocant,  qua  perspicimus,  quid  et 
cur  de  Deo  ignoremus,  seu  cur  Deus  sit  nobis  incomprehensibilis 
(Denz.  428).  Ut  tamen  conceptus  nostri  de  Deo  etiam  positive  valeant, 
addimus  aliquid,  quo  perfectiones  significatae  ultra  omnem  perfectionem 
creatam  efferuntur,  dicentes  Deum  esse  omnipotentem,  supersapientem, 
alia  similia.  Haec  est  via  excessus  vel  excellentiae.  6".  Thomas  hanc 
triplicem  viam  secundum  verba  apostoli  (Rom  1,  20)  ita  explicat :  «In- 
visibilia  Dei  cognoscuntur  per  viam  negationis,  sempiterna  virtus  per 
viam  causalitatis,  divinitas  per  viam  excellentiae»  (In  Rom.  c.  1,  lect.  5). 
Ceterum  patet  hos  tres  modos  non  esse  plane  inter  se  separatos  sed 
intime  nexos  (cf.  Eccli  43,  32  sq). 

3 1  •  Obi.  I.  Analoga  sunt,  quae  partim  sunt  similia,  partim  dissimilia.  At- 
qui  Deus  rebus  creatis  est  prorsus  dissimilis,  sicut  Lateranense  IV  ait :  «Inter 
creatorem  et  creaturam  non  potest  tanta  similitudo  notari,  quin  inter  eos 
maior  sit  dissimilitudo  notanda»  (Denz.  n.  432).  Ergo  ne  analogam  quidem 
eius  cognitionem  theoreticam  habemus. 

Resp.  Dist.  mai. :  Analoga  sunt  partim  similia,  partim  dissimilia,  qua- 
tenus  pars  est  similis,  pars  dissimilis,  neg.  mai.;  quatenus  id,  quod  in  uno 
perfecte  et  principaliter  est,  in  altero  est  imperfecte  et  dependenter  a  princi- 
pali,  conc.  mai.  Dist.  min. :  Deus  est  rebus  creatis  prorsus  dissimilis,  quatenus 
in  creaturis  non  est  ulla  entitas,  quae  Deo  sit  perfecte  similis,  conc.  min. ; 
quatenus  Deus  non  habet  formaliter  omnes  perfectiones  simplices  sine  limite 
et  dependentia,  quas  creaturae  habent  cum  limite  et  dependentia,  neg.  min. 
Et  neg.  conseq.,  quia  cognitio  nostra  de  Deo  est  quidem  inadaequata  et  solum 
imperfecte  repraesentat  id,  quod  in  Deo  est  infinite  perfectum;  at  quia  non 
nostram  cognitionem  de  Deo  praedicamus  sed  obiectivam  perfectionem  eam- 
que  infinitam,  cognitio  nostra  de  Deo  est  vera. 

32.  Obi.  II.  Si  vere  aliquid  de  Deo  cognoscimus,  omnes  nostrae  notiones 
et  praedicationes  de  Deo  sunt  synonymae,  quia  in  Deo  omnia  unum  idemque 
sunt.  Atqui  sic  inutile  est  varios  conceptus  de  Deo  formare.  Ergo  aut  non 
cognoscimus  vere,  quid  Deus  sit,  aut  non  debemus  varias  de  Deo  enuntia- 
tiones  facere. 

Resp.  Neg.  mai.  Etsi  in  Deo  omnia  unum  sunt,  habent  tamen  virtualem 
multiplicitatem,  qua  fit,  ut  Deus  ad  extra  possit  varios  effectus  producere, 
qui  non  respondent  toti  et  totali  perfectioni  divinae  sed  inadaequatae  tantum 
virtuti  divinae.  Sic  Deum  alio  modo  imitatur  lapis,  alio  modo  arbor,  alio 
modo  animal,  alio  modo  angelus.  Neque  Deus,  qui  ideas  omnium  rerum  in 
se  habet,  creat  equum  secundum  ideam  angeli  neque  angelum  secundum 
ideam  equi.   Nos  vero  divinas  perfectiones  solum  cognoscimus  ex  his  effectibus 

inadaequatis^  ex  quibus  omnes  nostros  eonceptus  haurimus.  Ergo  notiones 
et  praedicationes  nostrae  de  variis  rebus  non  sunt  synonymae.  Conceptus 
plantae  non  repraesentat  ens  sensitivum,  conceptus  animalis  non  reprae- 
sentat  ens  spirituale.  Similiter  conceptus  misericordiae  non  est  conceptus 
fortitudinis,  neque  conceptus  amoris  est  conceptus  odii,  quia  haec  et  alia 
in  creaturis  differunt  et  separari  possunt.  Iamvero  secundum  hos  conceptus 
de  Deo  cogitamus.  Unde  non  licet  e.  g.  dicere :  Deus  amat  peccatum,  et 
odit  iustitiam.  Nam  etsi  actus  amoris  et  odii  in  Deo  sit  entitative  unum 
idemque,  tamen  amor,  prout  a  nobis  concipitur,  non  est  idem  atque  odium. 
«Ubi  vero  significatur  eadem  res  secundum  diversas  rationes,  e.  g.  apprehen- 
siones,  quas  habet  intellectus  de  illa  re,  non  sunt  nomina  synonyma,  quia 
non  est  penitus  significatio  eadem,  cum  nomina  immediate  significent  con- 
ceptiones  intellectus,  quae  sunt  rerum  similitudines.  Et  ideo  cum  diversa 
nomina  dicta  de  Deo  significent  diversas  conceptiones,  quas  intellectus  noster 
habet  de  ipso,  non  sunt  synonyma,  licet  omnino  eandem  rem  significent» 
(S.   Thom.y  Comp.  theol.  c.  25). 

33«  Obi.  III.  Si  notiones  et  nomina  e  creaturis  hauriuntur  et  analoge  de 
Deo  dicuntur,  primario  dicuntur  de  creaturis  et  secundario  de  Deo.  Atqui 
perfectiones  primario  conveniunt  Deo.  Ergo  praedicationes  nostrae  de  Deo 
falsae  sunt. 

Resp.  Dist.  mai. :  Si  nomina  metaphorice  de  Deo  dicuntur,  primario 
dicuntur  de  creaturis  et  secundario  de  Deo,  conc.  mai.,  ut  si  dicitur:  Deus 
est  ignis ;  si  vero  proprie  de  Deo  dicuntur,  subdist.  mai. :  Secundum  rem 
nomine  significatam  prius  dicuntur  de  creaturis  quam  de  Deo,  neg.  mai., 
quia  perfectiones  prius  sunt  in  Deo;  secundum  impositionem  nominis  prius 
dicuntur  de  creaturis,  conc.  mai.,  quia  creaturas  prius  cognoscimus  et  nomi- 
namus.  Conc.  min.  Dist.  conseq. :  Praedicationes  essent  falsae,  si  modum  nostrae 
cognitionis  et  nominationis  de  Deo  praedicaremus,  conc.  conseq.;  si  solum 
perfectionem  significatam  de  Deo  praedicamus,  neg.  conseq. 

Prop.  V.  Essentia  Dei  metaphysica  in  eo  est,  quod  Deus  est 
Iahve  seu  Ipsum  Esse. 

34.  Stat.  quaest.  Quia  Deum  concipimus  notionibus  multiplicibus, 
hi  conceptus  ordinandi  sunt,  ne  confusio  oriatur,  sed  omnia  logice 
cohaereant.  Neque  enim  pro  arbitrio  conceptus  nostros  disponere 
licet,  cum  alii  alios  supponant  et  ex  iis  procedant.  Ita  non  possumus 
concipere  hominem  volentem,  nisi  eum  prius  concipimus  cognoscentem; 
neque  possumus  eum  concipere  cognoscentem,  nisi  eum  prius  con- 
cipimus  exsistentem.  Hoc  etiam  valet,  si  hos  nostros  conceptus  ad 
Deum  applicamus;  quare  conceptus,  quibus  Deum  cogitamus,  certo 
modo  inter  se  ordinari  et  necti  debent. 

Iamvero  si  alius  conceptus  alium  supponit  et  ex  eo  procedit, 
necesse  est  venire  ad  aliquem  primum  conceptum,  qui  non  iam  supponit 
alios,  sed  qui  potius  ab  aliis  supponitur,  et  a  quo  alii  dependent.  Atqui 
ille  primus  conceptus,  quo  secundum  nostrum  intellegendi  modum  Deus 
primo    constituitur  in  ratione  Dei,    quo   distinguitur  ab  omnibus,    quae 

non  sunt  Deus,  ex  quo  omnes  perfectiones  divinae  logice  emanant, 
vocatur  essentla  Dei  metaphysica.  Dicitur  «metaphysica»,  quatenus  distin- 
guitur  ab  essentia  physica  Dei,  quae  est  cumulus  omnium  perfectionum 
divinarum. 

Est  quidem  de  hac  re  diversitas  opinionum  inter  theologos. 
Nominalistae  censebant  essentiam  Dei  esse  omnes  perfectiones  Dei 
simul  sumptas.  Confundunt  igitur  essentiam  physicam  et  methaphysicam. 
Scotistae  reponunt  essentiam  Dei  in  infinitate,  quidam  thomistae  in 
intellectivitate  vel  intellectione  substantiali,  alii  satis  communiter  in 
aseitate  Dei.  Sed  hae  sententiae  saepe  ita  explicantur,  ut  solo  modo 
loquendi  a  nostra  thesi  dififerant. 

Cum  argumentatio  biblica  procedat  ex  nomine,  quod  in  Vetere 
Testamento  attribuitur  Deo  ut  maxime  proprium  neque  umquam  aliis 
praeter  Deum  datur,   pauca  de  hoc  nomine  dicenda  sunt. 

Habet  quidem  Deus  in  Vetere  Testamento  multas  appellationes. 
Plerumque  tamen  vocatur  aut  Elohim  *  aut  Iahve,  aut  utrumque  simul 
Iahve  Elohim;  et  quia  Iahve  in  Septuaginta  vertitur  xupiog,  in  Vulgata 
toties  legitur  illa  appellatio  Dominus  Deus.  Multum  disputatum  est 
de  etymologia  nominis  Iahve,  quod  per  plura  saecula  pronuntiatum 
est  Iehova.  Communiter  derivant  a  verbo  hava,  quod  idem  est  atque 
haia,  et  dicunt  significationem  esse  «Qui  est»,  6  cov.  Nihil  pendet  a 
linguisticis  inquisitionibus.  Nam  quem  sensum  israelitae  temporibus 
Moysi  subiecerint  huic  nomini,  constat  ex  Scriptura,  et  Deus  hoc 
nomine  sic  intellecto  usus  est  ad  aliquid  de  se  revelandum.  Non 
dicimus  quidem  Deum  habuisse  Moysi  lectionem  de  metaphysica  sua 
essentia,  sed  dicimus  Deum  indicasse  nomen  Iahve  ut  nomen  sibi 
maxime  proprium  et  illud  ita  explicasse,  ut  merito  concludamus  Ipsum 
Esse  constituere  metaphysicam  Dei  essentiam. 

35.     Arg.  I.     Ex  S.  Scriptura. 

Deus  revelavit  se  esse  Ipsum  Esse.  Atqui  si  Deus  est  Ipsum  Esse, 
in  hoc  consistit  essentia  eius  metaphysica.     Ergo. 

Prob.  mai.  Quando  Deus  revelavit  Moysi  se  velle  eum  mittere 
ad  liberandum  populum  Israel,  Moyses  respondit:  «Ecce  ego  vadam 
ad  filios  Israel,  et  dicam  iis:  Deus  Patrum  vestrorum  misit  me  ad  vos. 
Si  dixerint  mihi:  Quod  est  nomen  eius?  quid  dicam  iis?  Dixitque 
Elohim  ad  Moysen:  Ehie  asher  ehie  [Sum  qui  sum].  Et  ait:  Sic  dices 
filiis  Israel:  Ehie  [Sum]  misit  me  ad  vos.  Dixitque  iterum  Elohim  ad 
Moysen:  Haec  dices  filiis  Israel:  Iahve  [Est],  Deus  patrum  vestrorum, 
Deus  Abraham,  Deus  Isaac,  Deus  Iacob  misit  me  ad  vos;  hoc  nomen 


1  Huius  vocabuli  etymologia  obscura  est.  Probabiliter  idem  est  ac  Potens.  Tri- 
buitur  etiam  aliis  praeter  ipsum  Deum  (Ex  7,  1.  Ps  82,  1.  Dn  II,  37  sqq).  El,  cuius 
quasi  quidam  pluralis  est  Elohim,  est  commune  nomen  Dei  apud  semitas,  sicut  Deus 
apud  indogermanos. 

meum  in  aeternum,  et  hoc  memoriale  meum  in  generationem  et  gene- 
rationem»   (Ex  3,    13  sqq). 

Supponendum  est  nomen  Iahve  notum  fuisse  israelitis  ante  tem- 
pora  Moysis;  nam  in  Genesi  iam  saepius  quam  centies  quinquagies 
legitur  (Gn  4,  1;  5,  29;  9,  26  etc);  et  exsistebant  iam  tum  nomina 
propria  comj^osita  cum  Iahve,  ut  Moria,  i.  e.  visio  Iahve  (Gn  22,  14); 
ipsa  mater  Moysis  vocabatur  Iocheded  (Ex  6,  20).  Dicit  quidem  Deus 
ad  Moysen:  «Ego  Iahve,  et  apparui  Abraham  et  Isaac  et  Iacob  ut  El 
shaddai  [Deus  fortis],  sed  [quoad]  nomen  meum  Iahve  non  notus  fui 
illis»  (Ex  6,  2sq).  Sed  sensus  est:  Ut  Deus  omnipotens  pepigi  foedus 
cum  patriarchis,  ut  darem  iis  terram  Chanaan;  sed  impletionem  pro- 
missionis  non  viderunt,  ideoque  experientia  non  didicerunt  me  esse 
Iahve,  immutabilem  in  essendo  et  consequenter  immutabilem  in  pro- 
missione  mea  exsequenda.  Vobis  autem  me  ita  manifestabo;  nam 
«ego  Iahve,  qui  educam  vos  de  ergastulo  aegyptiorum  .  .  .  et  scietis, 
quod  ego  sum  Iahve  Deus  vester»  (Ex  6,  6  sq).  Ita  Estius  et  alii 
exegetae  in  hunc  locum. 

Atqui  Deus  ipse  explicat  se  esse  Iahve,  quia  ipsi  esse  est  maxime 
proprium:  «Sum  qui  sum»,  sum  cuius  esse  tale  est,  ut  eo  distinguar 
ab  omnibus  aliis.  «Ego  Iahve,  primus  et  novissimus,  ego  ipse»  (IS41,  4; 
cf.  44,  6).  Omnia,  quae  non  sunt  Iahve,  sunt  quasi  non-entia  (Is  40,  17; 
41,  24).  Iahve  est  El  olam,  Deus  aeternus  (Gn2i,  33).  «Tu  autem, 
Iahve,  in  aeternum  permanes.  Tu  idem  ipse  es,  et  anni  tui  non  de- 
ficiunt»  (Ps  101,  13  28).  «Ego  sum  A  et  i2,  principium  et  finis,  dicit 
Dominus  Deus,    qui  est  et  qui  erat  et    qui    venturus    est»   (Apc  I,  8). 

Prob.  min.  Nomen  essentiae  est,  quod  est  maxime  proprium, 
quod  ad  aliud  non  reducitur,  ex  quo  omnia  fluunt.  Atqui  tale  est 
Ipsum  Esse.  Hoc  esse  nomen  sibi  maxime  proprium  Deus  ipse  dixit: 
«Hoc  nomen  meum  in  aeternum,  et  hoc  memoriale  meum  in  gene- 
rationem»  (Ex  3,  15).  «Ego  Iahve,  hoc  est  nomen  meum;  gloriam 
meam  alteri  non  dabo»  (Is  42,  8).  Porro  Ipsum  Esse  reduci  nequit 
ad  aliam  proprietatem  magis  radicalem;  nam  Esse  est  ante  omnia  alia, 
et  ex  ipso  alia  omnia  fluunt.  Ergo  si  nomen  proprium  Dei  est  Ipsum 
Esse,  ipsum  Esse  est  metaphysica  Dei  essentia. 

36.     Arg.  2.     Ex  traditione. 

5.  At/ianasius:  «Cum  Deus  dicit:  ,Ego  sum  qui  sum',  et:  ,Ego 
sum  Dominus  Deus'  .  .  .  cum  nos  ista  legerimus,  nihil  aliud  intellegimus 
significari  quam  ipsam  eius  incomprehensam  substantiam»  (De  decr. 
syn.  nic.  n.  22).  5.  Gregorius  Naz.:  «Deus  dicitur  b  &v  [Iahve], 
quia  Esse  et  quidem  totum  Esse  essentialiter  proprium  est  Dei». 
«Totum  in  se  comprehensum  habet  Esse  sine  initio  et  sine  fine  velut 
quoddam  pelagus  essentiae  infinitum  et  indeterminatum»  (Orat.  30, 
n.  18;  45,  n.  3).  5.  Augitstinus:  «Aeternitas  ipsa  Dei  substantia 
est.  .  .  .     Non    est   ibi    nisi  Est;    non  est  ibi  fuit  et  erit,    nondum  est; 

sed    quidquid    ibi    est,    non    nisi    Est»    (In  Ps.   101,    sermo  2,  n.   10). 

vS.  Hilarins:   «Non  aliud  proprium  magis  Deo  quam  Esse  intellegitur 

Et  cum  in  nullo  a  se  Dei  desit  aeternitas,  digne  hoc  solum  quod  esset, 
ad  protestationem  incorruptae  suae  aeternitatis  ostendit»  (DeTrin.  i,  5). 
Similiter  alii  SS.  Patres. 

Idem  docent  optimi  theologi,  e.  g.  .S.  Thomas:  «Intellectus  noster 
non  potest  ipsam  Dei  essentiam  cognoscere  in  statu  viae,  secundum 
quod  in  se  est.  Sed  quemcumque  modum  determinet  circa  id,  quod 
de  Deo  intellegit,  derlcit  a  modo,  quo  Deus  in  se  est.  Et  ideo  quanto 
aliqua  nomina  sunt  minus  determinata  et  magis  communia  et  absoluta, 
tanto  magis  proprie  dicuntur  de  Deo  a  nobis.  .  .  .  Quolibet  alio  nomine 
determinatur  aliquis  modus  substantiae  rei;  sed  hoc  nomen  ,Qui  est' 
nullum  determinatum  modum  essendi  significat,  sed  indeterminate  se 
habet  ad  omnes,  et  ideo  nominat  ipsum  pelagus  substantiae  infinitum» 
(1,  q.  13,  a.  11). 

37.  Arg.  3.     Ex  ratione. 

Ipso  Esse  Deus  distinguitur  ab  omni  alia  re,  quia  omnis  creatura 
est  aliquid  entis  recepti  ab  alio.  Ipsum  autem  Esse  est  irrecepta  pleni- 
tudo  entis  sine  ullo  limite.  Secundo  Esse  ipsum  irreceptum  est  notio 
maxime  fundamentalis,  quam  de  Deo  formamus;  nam  quamdiu  non 
transgredimur  esse  receptum  et  limitatum,  non  pervenimus  ad  Deum. 
Neque  ulla  alia  perfectio  divina  distincte  concipi  potest,  nisi  ratione 
prius  concipitur  ipsum  Esse  a  se.  Tertio  hac  perfectione  supposita 
omnes  aliae  perfectiones  sua  sponte  se  ofTerunt;  nam  Ipsum  Esse  com- 
prehendit  quidquid  est  purum  ens,  et  excludit  a  se  quidquid  est  non-ens. 

38.  Obi.  I.  Verbum  hava  vel  haia  non  significat  «esse»  sed  «fieri».  Ergo 
ex  nomine  Iahve  non  recte  concluditur  Deum  esse  Ipsum  Esse,  sed  dicendum 
est  hoc  nomine  significari  «esse  historicum». 

Resp.  Dist.  antec.  Hava  potest  etiam  significare  «fieri»,  conc.  antec;  non 
potest  significare  «esse»,  neg.  antec.  Cum  vero  Deus  non  fiat,  sola  significatio 
essendi  huic  nomini  divino  subesse  potest.  Qui  hoc  non  admittunt,  alias  signi- 
ficationes  subiciunt,  quae  huic  nomini  omnino  non  insunt  aut  saltem  proxime 
non  insunt.  Ita  hava  non  significat  «se  manifestare».  Neque  per  se  signi- 
ficat  «fidelem  esse» ;  sed  utique,  qui  est  Ipsum  Esse,  est  etiam  fidelis,  quia 
est  absolute  immutabilis. 

39«  Obi.  II.  Idea  Ipsius  Esse  ut  appellationis  Dei  non  potuit  venire  in 
mentem  populi  israelitici,  ea  aetate  nondum  valde  exculti.  Ergo  hic  sensus 
non  est  admittendus. 

Resp.  Nego  suppositum  argumentationis.  Non  quaeritur,  quid  israelitae 
ipsi  excogitaverint,  sed  quid  Deus  iis  revelaverit.  Neque  opus  est  admittere 
eos  statim  totam  vim  huius  appellationis  perspexisse,  sicut  neque  totum  sen- 
sum  aliarum  revelationum  statim  penetraverunt.  Certe  Septuaginta  verterunt 
Gn  3,  14:  'E-fo»  sijxt  6  wv.  .  .  .  f0  wv  dirsTcaXxs  \lz.  Et  consentiens  cum  tra- 
ditione  iudaica  traditio  christiana  eodem  sensu  rem  intellexit.    Ergo  si  Deus 

hunc  sensum  intendit,  finis  revelationis  obtentus  est,  non  vero,  si  variae  ra- 
tionalistarum  expositiones  admittuntur. 

40«  ObL  III.  Si  Deus  est  Ipsum  Esse,  ipse  omnia  est,  quia  praeter  Ipsum 
Esse  non  potest  exsistere  aliud  Esse.  Atqui  sic  incidimus  in  errorem  pan- 
theismi.     Ergo  Deus  dicendus  non  est  Ipsum  Esse. 

Resp.  Dist.  mai. :  Si  Deus  est  Ipsum  Esse  collective  sumptum,  omnia 
est,  conc.  mai. ;  si  Deus  est  Ipsum  Esse  singulariter  sumptum,  ipse  est  omnia, 
subdist.  mai. :  Ipse  est  omnia  eminenter  et  virtualiter,  conc.  mai. ;  formaliter 
neg.  mai.  Quidquid  entis  est  in  creaturis  finito  modo,  est  in  Deo  modo  in- 
finito,  et  sic  eminenter.  Est  etiam  in  Deo  virtualiter,  quatenus  Deus  omni- 
potenti  sua  virtute  creat,  quae  vult ;  neque  quidquam,  quod  praeter  eum  ex- 
sistit,  independenter  ab  eo  exsistit,  sed  ab  eo  creatum  est;  et  sic  Deus 
causaliter  est  esse  omnium,  quae  sunt.  Ex  his  patet,  quid  respondendum  sit 
ad  minorem  et  consequens  obiectionis.  Quidam  pantheistae  confundunt  con- 
ceptum  universalissimum  entis  ut  sic  cum  Ipso  Esse.  Sed  haec  duo  differunt 
quam  maxime.  Nam  conceptus  entis  ut  sic  formaliter  exsistit  in  sola  abstrac- 
tione  mentis,  in  rerum  vero  natura  fundamentaliter  tantum.  Ipsum  vero  Esse 
est  in  ordine  ontologico,  neque  ab  ulla  mente  creata  comprehendi  potest. 
Ens  ut  sic  est  intensione  minimum,  extensione  maximum.  Ipsum  Esse  est 
intensione  maximum,  extensione  minimum,  quia  in  una  tantum  numero  na- 
tura  exsistit.  Ens  ut  sic  est  simplex  negative,  quia  nulla  ei  perfectio  ulterior 
convenit.  Ipsum  Esse  est  simplicissimum  positive,  actus  purus  sine  ulla  com- 
positione  vel  potentialitate. 

SchoL  De  aseitate. 
41.  Multi  theologi  dicunt  essentiam  Dei  metaphysicam  consistere  in 
aseitate.  Hi  secundum  rem  a  doctrina  nostra  non  recedunt,  quia  asei- 
tatem  intellegunt  Ipsum  Esse  irreceptum  et  substantiale.  Potest  enim 
Deus  per  quasi  definitionem  dici  ens  a  se.  Per  illud  «a  se»  effertur 
Deum  non  esse  productum  ab  ulla  alia  causa,  neque  ullum  esse  ter- 
minum,  a  quo  processerit  ad  perfectionem  suam.  Etiam  positive  Deus 
est  ens  a  se,  quatenus  ipse  est  ratio  sufficiens  omnis  perfectionis  suae. 

Sed  numquid  Deus  potest  etiam  recte  dici  causa  sui  hoc  sensu, 
quod  sua  activitate  sibi  tribuat  exsistentiam?  Hoc  quidam  veteres 
censuerunt,  ut  Synesius  (Hymn.  1,  52;  3,  45  sqq)  et  Lactantius  (Inst. 
div.  1,  7).  Sed  recte  ait  Thomassinus:  Quod  quidam  «dixerunt  audacius 
quam  verius . . .  de  Deo  seipsum  gignente,  seipsum  faciente  et  procreante, 
vitanda  magis  sunt  ut  insolenter  quam  sectanda  ut  audacter  et  subli- 
miter  dicta»  (De  Deo  5,  8,  8).  SS.  Patres  communiter  illam  opinionem 
reiciunt.  S.  loannes  Chrysost. :  Divina  substantia  «neque  a  seipsa  neque  ab 
alio  esse  accepit»  (De  incompreh.  Dei  nat.  hom.  1,  n.  3).  S .  Augustinus : 
«Qui  putat  eius  esse  potentiae  Deum,  ut  seipsum  ipse  genuerit  .  .  . 
errat.  .  .  .  Nulla  enim  omnino  res  est,  quae  seipsam  gignat,  ut  sit» 
(De  Trin.  1,  1,  1).  Scholastici  sequuntur  Augustinum,  et  praecipue 
occasione  quaestionis  de  processionibus  divinis  iuquirunt,  utrum  Deus 
se    Deum    genuerit,    et    negative    respondent.     Ita    Peirus   Lombardus 

(i,  dist.  3,  n.  23;  dist.  5,  n.  I  sqq)  et  5.  TJiomas  (1,  q.  39,  a.  4  ad  4) 
eorumque  commentatores.  Rationem  breviter  indicat  Gillius  his  verbis: 
«Cum  in  Deo  nihil  fingi  possit  prius  eius  exsistentia,  fieri  nequit,  ut 
ipse  sibi  sit  causa  essendi.  Cum  enim  exsistit,  iam  est,  et  non  eget 
causalitate;  ut  autem  seipsum  causaret,  exsistentia  opus  erat;  omnis 
enim  causalitatis  fundamentum  est  exsistentia»  (De  essentia  atque  uni- 
tate  Dei  tr.  1,  c.  3,  n.  5).  Idem  colligitur  ex  definitione  concilii  latera- 
nensis  IV,  secundum  quam  divinitas  «non  est  generans  neque  genita 
neque  procedens»  {Denz.  n.  431).  . 

Potest  quidem  Deus  dici  sensu  minus  proprio  causa  formalis  sui- 
ipsius,  quatenus  formaliter  est  suum  Esse.  Est  tamen  locutio  minus 
propria,  quia  causa  proprie  dicta  non  est,  ubi  nihil  esse  incipit;  neque 
forma  proprie  dicta  est,  ubi  nihil  informatur.  Ita  quidam  doctores 
loquuntur,  ut  5.  Hieronymus  in  Eph.  3,  14,  vS.  Anselmus  in  Monol. 
c.  6,  Henricus  Gandav.  in  Summa  II,  a.  21,  q.  5. 

Sane  Deus  intellegit  se  esse  et  vult  se  esse.  Neque  vero  ideo 
intellegendo  et  volendo  se  producit,  sed  intellegit  et  vult  esse  id, 
quod  ratione  prius  est.  Etenim  quamquam  in  Deo  intellegere  et  velle 
et  esse  sit  unum  idemque,  tamen  secundum  nostrum  modum  con- 
cipiendi  Deus  prius  est  quam  intellegit,  et  prius  intellegit  quam  vult; 
neque  pro  arbitrio  ordinem  horum  conceptuum  invertere  licet,-  quia 
secus  incidimus  in  absurda. 


Prop.  VI.     Essentia  Dei  est  una  et  simplicissima. 

42.  Stat.  quaest.  Eo  quod  Deus  est  Ipsum  Esse,  quaedam  de 
ipso  praedicanda  sunt,  quae  pro  vario  considerandi  modo  possunt 
aut  ad  essentiam  divinam  aut  ad  proprietates  divinas  referri.  Inquantum 
vero  haec  nihil  aliud  sunt  nisi  magis  explicata  ratio  essentiae  divinae, 
non  quidquam,  quod  secundum  nostrum  concipiendi  modum  ad  essentiam 
divinam  accedit ,  potius  ad  tractatum  de  essentia  divina  referenda 
videntur. 

Quorum  primum  est  unitas  seu  unicitas  Dei,  qua  Deus  ita  unus 
est,  ut  non  possint  esse  plures  essentiae,  naturae,  substantiae  divinae. 
Hoc  dogma  monotheismi  religio  christiana  commune  habet  cum  reli- 
gione  revelata  Veteris  Testamenti,  sed  eo  distinguitur  a  polytheismo 
gentilium,  et  a  dualismo  manichaeorum  et  aliorum  haereticorum,  qui 
admittebant  duo  summa  rerum  principia,  alterum  bonum,  alterum 
malum. 

Cum  unicitate  Dei  coniungitur  interna  unitas,  quae  est  negatio 
omnis  divisionis  et  compositionis.  Perfecte  unum  est,  quod  est  indi- 
visum  in  se  et  divisum  ab  omni  alio.  Statuentes  igitur  perfectam  Dei 
simplicitatem,  qua  excluditur  omnis  compositio  multorum,  simul  habemus 
perfectam  unitatem  internam  essentiae  divinae. 

43.  Prob.  pars  I.     Essentia  divina  est  una. 

Hoc  in  5.  Scriptura  saepe  inculcatur.  «Audi,  Israel,  Iahve  Deus 
noster  Iahve  unus  est»  (Dt  6,  4).  «Magnus  Iahve  Deus,  neque 
quisquam  sicut  tu,  neque  ullus  deus  praeter  te»  (2  Rg  7,  22).  In 
Novo  Testamento  rationem,  cur  Deus  supra  omnia  diligendus  sit, 
Christus  hanc  reddit:  «Audi,  Israel,  Dominus  Deus  tuus  Deus  unus 
est»  (Mc  12,  29).  S.  Paulus  ait:  «Nullus  est  Deus  nisi  unus.  Nam  etsi 
sunt  qui  dicantur  dii,  sive  in  caelo  sive  in  terra  (siquidem  sunt  dii 
mulfci  et  domini  multi),  nobis  tamen  unus  est  Deus»  (1  Cor  8,  4  sq). 
Qui  colunt  plures  deos,  ab  apostolo  a&eoi  vocantur  (Eph  2,  12),  quia 
Deo  tam  essentiale  est  esse  unum,  ut  qui  dicit  plures  deos  esse,  con- 
ceptum  Dei  destruat  et  Deum  neget. 

Idem  docet  traditio.  Nam  in  omnibus  Symbolis  aut  explicite  aut 
implicite  dicitur:  Credo  in  unum  Deum.  S.  Athanasius :  «Polytheismum 
atheismum  esse  dicimus»  (Contra  gent.  n.  24,  40).  Tertullianus:  «Deus, 
si  non  est  unus,  non  est.  .  .  .  Quaere,  quid  sit  Deus,  et  non  aliter 
invenies»  (Contra  Marc.  1,  3).  Post  concilium  nicaenum  I  (Denz.  n.  54) 
saepe  unitas  divinae  substantiae  definita  est,  vel  contra  haereticos  vel 
in  expositione  mysterii  SS.  Trinitatis.  E.  g.  concilium  jiorentinum  in 
decreto  pro  iacobitis:  «Sacrosancta  romana  ecclesia .  . .  firmissime  credit, 
profitetur  et  praedicat  unum  verum  Deum. . . .  Praeterea  manichaeorum 
anathematizat  insaniam,  qui  duo  prima  principia  posuerunt,  unum  visi- 
bilium,  aliud  invisibilium ;  et  alium  NoviTestamenti  Deum,  alium  Veteris 
esse  Deum  dixerunt»  (Denz.  n.  706  sq).  Concilium  lateranense  lV  de 
Trin.  c.  2:  «Credimus  et  conntemur,  quod  una  quaedam  summa  res  est, 
incomprehensibilis  quidem  et  ineffabilis,  quae  veraciter  est  Pater  et  Filius 
et  Spiritus  Sanctus  .  .  .  et  ideo  in  Deo  solummodo  Trinitas  est,  non 
quaternitas,  quia  quaelibet  trium  personarum  est  illa  res,  videlicet  sub- 
stantia,  essentia  seu  natura  divina»   (Denz.  n.  432). 

Idem  patet  ex  ratione.  Nam  si  plures  sunt,  qui  habent  eandem 
specie  essentiam,  haec  essentia  notis  individuantibus  contrahenda  est, 
ut  sit  hoc  ens  singulare,  et  ut  exsistat,  quia  universale  ut  tale  ex- 
sistere  nequit,  sicut  exsistere  nequit  homo  universalis  vel  humana 
natura  ut  talis,  sed  hic  tantum  vel  ille  homo  singularis.  Atqui  essentia 
divina,  quae  est  Ipsum  Esse  neque  contrahi  potest  per  notam  indivi- 
duantem,  neque  est  in  potentia  tantum  ad  exsistendum,  sed  est  hoc 
ens  singulare  et  actuale.  Ergo  essentia  divina  non  potest  multiplicari 
in  pluribus  diis,  sed  necessario  Deus  est  etiam  hic  Deus  (cf.  .S.  Thomas  1 , 
q.    11,  a.   3). 

m 

44.  Prob.  pars  II.  Essentia  divina  est  simplicissima.  Nam  Ipsum 
Esse  est,  quidquid  habet  perfectionis,  sine  ulla  compositione.  Propterea 
Deus  dicitur  solus  bonus,  solus  potens,  solus  sapiens,  solus  immortalis 
(cf.  Lc  18,  19;  Rom  16,  27;  1  Tim  6,  15  sq);  dicitur  ipsa  sapientia 
(Prov  1,  24),    ipsa   vita   (Io   1,  4.     1   Io   1,  2),    ipsa  veritas   (Io  14,  6), 

ipsa  caritas  (i  Io  4,  8).  Alia  enim  praeter  Deum  habent  aliquid  per- 
fectionis,  Deus  est  omnis  perfectio.  S.Augustinus:  Deus  «ideo  simplex 
dicitur,  quoniam  quod  habet,  hoc  est. . . .  Habendo  utique  vitam  et  eadem 
vita  ipse  est»  (De  civ.  Dei  II,  10).  5".  Bernardus:  «Si  bonum,  si 
magnum,  si  beatum,  si  sapientem  vel  quidquid  tale  de  Deo  dixeris, 
in  hoc  verbo  instauratur,  quod  est  Est.  Nempe  hoc  est  ei  esse,  quod 
haec  omnia  esse»  (De  consid.  5,  6).  Saepius  haec  doctrina  proposita 
est  a  conciliis,  ut  a  laleranensi  IV:  Deus  est  «una  essentia,  substantia 
seu  natura  simplex  omnino»   {Denz.  n.  428). 

Itaque  in  Deo  non  est  compositio  ulla,  neque  inter  partes  sub- 
stantiales,  neque  inter  substantiam  et  accidentia,  neque  inter  essentiam 
et  exsistentiam,  neque  inter  essentiam  et  subsistentiam,  quia  hae  omnes 
compositiones  pugnant  cum  conceptu  Ipsius  Esse  seu  actus  puri.  «In- 
tellegamus  Deum,  si  possumus,  quantum  possumus,  sine  qualitate 
bonum,  sine  quantitate  magnum  .  .  .  sine  loco  ubique  totum,  sine 
tempore  sempiternum.  .  .  .  Ideo  sola  est  incommutabilis  substantia  vel 
essentia,  qui  Deus  est,  cui  profecto  Ipsum  Esse,  unde  essentia  nomi- 
nata  est,  maxime  et  verissime  competit»  {S.  August.,  De  Trin.  5,  1,  2). 
Propterea  Deus  non  est  in  ullo  genere,  neque  in  eo  est  compositio 
ex  genere  et  differentia  specifica,  neque  ex  specie  et  individuatione. 
SS.  Patres  saepe  inculcant  «alienissimum  a  recta  ratione  esse  in  Deo 
genus  ponere»  {Petav.,  De  Deo  2,  5).  Neque  in  Deo  est  relatio  realis 
ad  extra,  quia  Deus,  si  realiter  referretur  ad  aliquid  extra  se,  partici- 
paret  de  potentialitate  entium  extra  Deum,  quod  repugnat;  omnes 
creaturae  ad  Deum  realiter  referuntur,  quia  ab  eo  realiter  dependent, 
sed  Deus  ad  creaturas  habet  solam  relationem  rationis  sine  ulla  de- 
pendentia  (cf.  »S.  Thomas  1,  q.  13,  a.  7). 

45*  Obi.  I.  Sunt  tres  personae,  quae  habent  naturam  divinam.  Atqui  tres 
habentes  naturam  divinam  sunt  tres  dii.  Ergo  neque  unus  tantum  Deus  est, 
neque  omnis  compositio  a  Deo  excluditur. 

Resp.  Dist.  mai. :  Sunt  tres  personae,  quae  habent  tres  numero  di- 
stinctas  naturas  divinas  et  specifice  tantum  unam,  neg.  mai.;  sunt  tres  per- 
sonae,  quae  habent  unam  numero  naturam  divinam,  conc.  mai.  Dist.  min. : 
Tres  habentes  tres  naturas  divinas  numero  distinctas  sunt  tres  dii,  conc. 
min. ;  tres  habentes  unam  eandemque  numero  naturam  divinam,  sunt  tres 
dii,  neg.  min.     Et  neg.  conseq.     Cf.  infra  n.  208. 

46.  Obi.  II.  Unitas  pertinet  ad  quantitatem.  Atqui  quantitas  non  debet 
de  Deo  praedicari.     Ergo  Deus  dicendus  non  est  unus. 

Resp.  Dist.  mai. :  Unitas,  quae  est  initium  seriei  arithmeticae,  in  qua 
numeramus  unum,  secundum,  tertium  etc. ,  pertinet  ad  quantitatem,  conc. 
mai. ;  unitas  vero  transcendentalis,  quae  convertitur  cum  entitate,  pertinet  ad 
quantitatem,  neg.  mai.  Conc.  min.  Dist.  conseq. :  Deus  dicendus  non  est  unus, 
conumeratione  facta  cum  aliis,  cotic.  conscq. ;  Deus  dicendus  non  est  unus  uni- 
tate  transcendentali,  neg.  conseq. 


26  Tract.  I.     De  Deo  Uno. 

47*  Obi.  III.  Si  Deus  dicitur  quomodocuraque  unus,  distinguitur  ab  aliis. 
Atqui  Deus,  qui  distinguitur  ab  aliis,  concipitur  ut  unus  ex  illis ;  et  sic  mono- 
theismus  non  est  nisi  larvatus  quidam  polytheismus.  Ergo  Deus  non  dicendus 
est  unus  sed  omnia,  seu  statuendus  est  pantheismus. 

Resp.  Haec  est  obiectio  satis  absurda  quorundam  pantheistarum  (Frid. 
Pauhen),  qui  dicunt  monotheismum  eo  tantum  differre  a  polytheismo,  quod 
monotheistae  unum  talem  deum  admittant,  quales  polytheistae  multos  colunt, 
neque  ullum  huius  erroris  remedium  esse,  nisi  admittamus  Deum  non  di- 
stingui  ab  universitate  rerum,  sed  esse  partem  aversam  (transcendentalem) 
eiusdem  Universi,  cuius  pars  conversa  sit  mundus  aspectabilis  (phaenome- 
nalis).  Nos  vero  non  distinguimus  Deum  ab  aliis,  quasi  alia  cum  eo  univoce 
conveniant  saltem  in  ratione  entis,  sed  distinguimus  eum  ab  aliis  ut  infinitum 
a  finito,  ut  Ipsum  Esse  ab  esse  participato  et  limitato.  Deus  non  est  in  ca- 
tegoriis,  sed  alia  cum  eo  solam  analogiam  quandam  habent.  Absurdus 
autem  est  omnis  pantheismus ;  sive  est  emanatismus  (gnostici),  quia  ex  ente  sim- 
plici  non  potest  emanare  quidquam,  et  minime  omnium  mundus  materialis; 
sive  est  monismus  realisticus  (Spinoza),  quia  Ipsum  Esse  non  potest  fieri 
omnia,  neque  substantialiter  neque  accidentaliter ;  sive  est  monismus  ideali- 
sticus,  quia  Deus  non  est  conceptus  entis  universalissimi  sese  evolventis  ad 
mundum  externum  et  redeuntis  ad  se  in  mentis  reflexione  (ut  vult  Hegel), 
sed  Deus  est  immutabilis  plenitudo  omnis  Esse.  Quia  omnis  forma  pan- 
theismi  pugnat  cum  conceptu  Dei,  ecclesia  saepe  damnavit  pantheismum, 
postremo  in  concilio  vaticano  sess.  3,  c.  1 :  Deus  «praedicandus  est  re  et  es- 
sentia  a  mundo  distinctus» ;  can.  3  de  Deo:  «S.  q.  d.  unam  eandemque  esse 
Dei  et  rerum  omnium  substantiam  vel  essentiam,  A.  S.»  ;  can.  4:  «S.  q.  d. 
res  finitas  tum  corporeas  tum  spirituales  aut  saltem  spirituales  e  divina  sub- 
stantia  emanasse,  aut  divinam  essentiam  sui  manifestatione  vel  evolutione  fieri 
omnia,  aut  denique  Deum  esse  ens  universale  seu  indefinitum,  quod  sese 
determinando  constituat  rerum  universitatem  in  genera,  species  et  individua 
distinctam,  A.  S.»  [Denz.  n.   1782   1803  sq). 


Prop.  VII.   Deus  est  substantia  spiritualis,  infinite  perfecta. 

48.  Stat.  quaest.  Haec  thesis  secundum  rem  non  addit  quidquam 
ad  ea,  quae  hucusque  dicta  sunt,  sed  ideo  tantum  ponitur,  ut  con- 
ceptus  Ipsius  Esse  vel  actus  puri,  qui  pro  nostro  imperfecto  cogno- 
scendi  modo  satis  difficilis  est,  magis  explicetur.  Ut  igitur  clarius 
determinemus,  quid  sit  Ipsum  Esse,  dicimus  esse  substantiam  pure 
spiritualem,  omnis  concretionis  corporeae  expertem,  perfectione  autem 
infinitam.  Rationis  argumenta  pro  infinitate  Dei  supponuntur  ex  phiio- 
sophia  (cf.  Hontheim,  Theodicaea  n.  521  sqq). 

Fuerunt  saec.  V  quidam  rudes  monachi  in  Aegypto,  qui  Deum 
esse  ad  instar  hominis  fingebant,  quod,  ut  ait  5.  Augustinns  (Haer.  50), 
«rusticitati  eorum  tribuit  Epiphanius  (Haer.  70),  parcens  iis,  ne  di- 
cantur  haeretici».  Vocabantur  anthropomorphitae  vel  audiani.  Ter- 
tullianus  scribit:  «Quis  negabit  Deum  corpus  esse,  etsi  Deus  spiritus 
est?     Spiritus   enim  corpus  sui  generis»    (Contra  Praxean  7).     De  qua 

re  5.  Augustinus  ait:  «Potuit  propterea  putari  corpus  Deum  dicere, 
quia  non  est  nihil,  non  est  inanitas»  (Haer.  86).  Revera  Tertullianus 
ait:  «Nihil  est  incorporale,  nisi  quod  non  est»  (De  carne  Christi  n). 
Sed  etiam  haec  verba  sunt  ambigua,  et  Augustinus  alio  loco  (De  Gen. 
ad  litt.  io,  25,  11)  simpliciter  dicit  Tertullianum  in  hac  re  errasse. 
Quidquid  id  est,  fide  certum  est  Deum  esse  purum  Spiritum. 

49.  Arg.  I.     Ex  S.  Scriptura. 

Christus  ad  mulierem  samaritanam  ait:  «Spiritus  est  Deus,  et  eos, 
qui  adorant  eum,  in  spiritu  et  veritate  oportet  adorare»  (Io  4,  24). 
In  Scriptura  persona  habens  corpus  naturaliter  sibi  unitum  numquam 
vocatur  spiritus,  sed  sicut  Christus  ipse  dicit:  «Spiritus  carnem  et  ossa 
non  habet»  (Lc  24,  39).  Propterea  Deus  «in  spiritu»  colendus  est, 
i.  e.  actibus  spiritualibus,  quia  hoc  puro  spiritui  convenit.  Deus  est 
creator  spirituum,  tam  angelorum  (Ps  148,  2  4)  quam  animae  humanae 
(Eccle  12,  7);  ipse  dat  hominibus  sapientiam  (Eccli  1,  1  9  sq),  et  est 
ipse  summa  sapientia,  quae,  «cum  sit  una,  omnia  potest,  et  in  se  per- 
manens,  omnia  innovat»  (Sap  7,  27).  «Spiritus  Domini  replevit  orbem 
terrarum,  et  hoc  quod  [hic  qui]  continet  omnia,  scientiam  habet  vocis» 
(Sap  1,  7).  «Sapientiae  eius  non  est  numerus»  (Ps  146,  5;  cf.  Rom  11, 
33  sqq).  Haec  omnia  denotant  Spiritum  purum,  eumque  infinite  per- 
fectum.  «Magnus  Dominus  et  laudabilis  nimis,  et  magnitudinis  eius 
non  est  finis»   (Ps   144,  3). 

50.  Arg.  2.     Ex  traditione. 

Quod  SS.Patres  attinet,  sufficit  audire  kS.  Augustinum:  «In  omnibus, 
quae  de  opusculis  sanctorum  atque  doctorum  commemoravi,  Ambrosii, 
Hieronymi,  Athanasii,  Gregorii,  et  si  qua  aliorum  talia  legere  potui, 
quae  commemorare  longum  putavi,  Deum  non  esse  corpus  nec  formae 
humanae  habere  membra,  nec  eum  esse  per  locorum  spatia  divisibilem, 
et  esse  natura  incommutabiliter  invisibilem,  nec  per  eandem  naturam 
atque  substantiam  se.d  assumpta  visibili  specie,  sicut  voluit,  apparuisse 
iis,  quibus  apparuit,  quando  per  corporis  oculos  in  Scripturis  Sanctis 
visus  esse  narratur,  in  adiutorio  Domini  inconcusse  credo,  et  quantum 
ipse  donat,  intellego»   (Ep.   148,  4,   15). 

Idem  docent  theologi  omnes,  ut  5.  Thomas,  qui  ex  eo  argumen- 
tatur,  quod  Deus  ut  ens  nobilissimum  non  potest  esse  corpus,  et  ut 
actus  purus  sine  ulla  potentialitate  non  potest  componi  ex  materia  et 
forma  (1,  q.  3.  a.  I  sq). 

Tandem  res  definita  est  ab  ecclesia,  ut  a  concilio  vaticatw,  quod 
sess.  3,  c.  1  docet  unum  esse  Deum  infinitum,  qui  sit  «una  singularis. 
simplex  omnino  et  incommutabilis  substantia  spiritualis»  {Denz.n.  1782). 

51-  Obi.  I.  S.  Scriptura  saepe  loquitur  de  oculis,  bracchio,  manu  Dei. 
Atqui  haec  non  conveniunt  puro  spiritui.    Ergo  Deus  non  est  purus  Spiritus. 


28  Tract.  I.     De  Deo  Uno. 

Resp.  Dist.  mai. :  Oculi  et  alia  membra  tribuuntur  Deo  metaphorice, 
conc.  mai. ;  proprie,  neg.  mai.  Nam  oculi  Dei  dicuntur  omniscii.  «OculiDomini 
multo  plus  lucidiores  sunt  super  solem,  circumspicientes  omnes  vias  hominum 
et  profundum  abyssi  et  hominum  corda,  intuentes  in  absconditas  partes. 
Domino  enim  Deo,  antequam  crearentur,  omnia  sunt  agnita»  (Eccli  23,  28  sq). 
Et  manus  Dei  dicitur  omnipotens.  «Omnipotens  manus  tua,  quae  creavit 
orbem  terrarum»  (Sap  n,  18).    Et  sic  patet  responsum  ad  min.  et  conseq. 

52.  Obi.  II.  Deus  visus  est  ab  hominibus.  Atqui  purus  spiritus  videri 
nequit.     Ergo  Deus  non  est  purus  spiritus. 

Resp.  Dist.  mai. :  Deus  visus  est  secundum  essentiam  suam  oculis 
hominum,  neg.  mai. ;  Deus  visus  est,  in  quantum  visum  est  signum  aliquod 
visibile,  quo  Deus  usus  est  ad  se  hominibus  manifestandum,  conc.  mai.  «Non 
enim  videbit  me  homo  et  vivet»  (Ex  33,  20).  «Quem  nullus  hominum  vidit, 
sed  nec  videre  potest»  (1  Tim  6,  16).  Dist.  min. :  Spiritus  purus  secundum 
essentiam  oculis  videri  non  potest,  conc.  min. ;  signis  visibilibus  manifestare 
se  non  potest,  neg.  7nin.     Et  neg.  conseq. 

Eodem  modo  solum  metaphorice  Deo  tribuitur  anima  (Hebr  10,  38) 
ad  similitudinem  hominis,  cuius  animae  dicitur  placere,  quod  voluntati  eius 
placet. 

PARS  III. 
DE  ATTRIBUTIS  DEI. 

PRAENOTANDA. 

53.  Quia  Deum  cognoscimus  ad  analogiam  creaturarum,  in  quibus 
distinguimus  inter  essentiam  et  attributa,  etiam  de  Deo  quaedam  con- 
cipimus,  quibus  respondemus  ad  quaestionem,  quid  Deus  sit,  quaedam 
vero,  quibus  respondemus  ad  quaestionem,  qualis  Deus  sit.  Ea  igitur, 
quae  a  nobis  concipiuntur  ut  divinae  essentiae  quasi  supperaddita, 
vocantur  attributa  divina.  Haec  autem  ea  sunt,  quae  de  Deo  enun- 
tiamus  facientes  comparationem  essentiae  divinae  ad  aliquid  aliud,  re 
vel  ratione  distinctum.  Deus  enim  ut  est  obiectum  cognitionis,  est 
summum  verum;  ut  obiectum  voluntatis,  est  summum  borium;  quae 
sunt  attributa  transcendentalia,  quia  verum  et  bonum  convertuntur 
cum  conceptu  entis.  Deus  si  comparatur  ad  tempus  et  spatium, 
non  habet  ullam  ad  has  categorias  relationem.  Ideo  dicitur  immu- 
tabilis,  aeternus,  immensus.  Haec  sunt  attributa  itegativa,  ad  quae 
pro  vario  considerandi  modo  addi  possunt  alia,  ut  quod  Deus  est 
increatus,  incompositus,  infinitus,  de  quibus  iam  diximus.  Attributa 
positiva  sunt,  quibus  Deo  adscribuntur  perfectiones  simplices,  et  eae 
fere  sunt,  quae  possunt  reduci  ad  intellectionem,  volitionem,  potentiam. 
Ex  omnibus  attributis  divinis  quaedam  sunt  communicabilia,  quatenus 
analogice  sunt  imitabilia  in  creaturis,  ut  sapientia  vel  sanctitas;  alia 
sunt  incommunicabilia ,  quia  nullo  modo  possunt  esse  in  creaturis,  ut 
omnipotentia  et  immensitas.   Alia  attributa  sunt  necessaria,  ut  cognitio, 

alia  sunt  libera,  ut  creatio.  Nos  simplicitatis  causa  dividemus  attributa 
in  quiescentia  et  operativa.  Ad  illa  pertinet  e.  g.  immutabilitas,  ad 
haec  intellectio.  Attributa  divina  enumerantur  a  concilio  lateranensi  IV 
{Denz.  n.  428)  et  a  concilio  vaticano  (Denz.  n.  1792  sqq). 

Attributa  transcendentalia  bonitatis  et  veritatis  divinae  non  specia- 
liter  considerabimus,  tum  quia  vix  quidquam  addendum  est  ad  ea, 
quae  de  hac  re  in  philosophia  exponi  solent,  tum  quia  quaedam  aliis 
occasionibus  dicenda  sunt.  Pauca  igitur  in  memoriam  revocasse  suf- 
ficiat. 

Deus  est  a)  summum  verum  ontologicum,  quia  est  actus  purus 
infinitus  seu  ens  supremum  et  fundamentum  omnis  entis  creati  et 
creabilis;  b)  summum  verum  logicum,  uno  actu  omne  verum  compre- 
hendens,  et  omnem  cognitionem  creatam  producens;  c)  summum 
verum  morale,  ipse  absolute  verax,  et  lex  veracitatis  pro  omni  crea- 
tura  rationali. 

Deus  est  a)  summum  bonum  quod  seu  ontologice  summe  appeti- 
bilis,  moraliter  lex  aeterna  et  fundamentum  legis  naturalis,  finaliter 
ultimus  finis  omnis  creaturae;  b)  summum  bonum  cui  omnia  bona 
creata  debentur,  quia  ab  eo  processerunt  et  ad  eum  reducuntur. 

54.  Attributa  divina  ab  esse?itia  divina  et  inter  se  non  sunt  realiter 
distincta,  quia  Ipsum  Esse  est  incompositum  et  simplex.  Tribuitur 
error  realis  distinctionis  inter  attributa  et  essentiam  Dei  Gilberto  Porre- 
tano,  contra  quem  errorem  concilium  remense  (a.  1148)  hanc  fidei  pro- 
fessionem  edidit,  quam  Gilbertus  suam  fecit:  «Credimus  et  confitemur 
simplicem  naturam  divinitatis  esse  Deum,  nec  aliquo  sensu  catholico 
posse  negari,  quin  divinitas  sit  Deus  et  Deus  divinitas.  Si  vero  dicitur 
Deum  sapientia  sapientem,  magnitudine  magnum,  aeternitate  aeternum, 
unitate  unum,  divinitate  Deum  esse,  et  alia  huiusmodi,  credimus  nonnisi 
ea  sapientia,  quae  est  ipse  Deus,  sapientem  esse;  nonnisi  ea  magni- 
tudine,  quae  est  ipse  Deus,  magnum  esse;  nonnisi  ea  aeternitate,  quae 
est  ipse  Deus,  aeternum  esse;  nonnisi  ea  unitate,  quae  est  ipse  Deus, 
unum  esse;  nonnisi  ea  divinitate  Deum,  quae  est  ipse;  id  est,  seipso 
sapientem,  magnum,  aeternum,  unum  Deum»   (Denz.  n.  389). 

55.  Alia  est  distinctio  formalis  Scoti,  quae  neque  est  pure  distinctio 
rationis  neque  tamen  perfecte  realis.  Sic  enim  arguit  Scotus:  Sapientia 
in  re  non  est  bonitas  in  re,  sed  formaliter  distinguitur.  Atqui  infinitas 
non  destruit  formalem  rationem  eius  perfectionis,  cui  additur.  Ergo 
sapientia  infinita  a  bonitate  infinita  formaliter  distinguitur  in  re  seu 
ante  omnem  intellectus  considerationem  (In  1,  dist.  8,  q.  4,  §  «Ad  quae- 
stionem  respondeo»). 

Attamen  haec  argumentatio  non  valet.  Nam  sapientia  eatenus  tantum 
distinguitur  ex  parte  rei  a  bonitate,  quatenus  non  est  actus  purus  sed 

sapientia  limitata.  Si  vero  est  sapientia  infinita,  non  quidem  ideo  destrui- 
tur  formalis  ratio  sapientiae,  sed  sapientia  infinita  est  formaliter  actus 
purus  seu  Ipsum  Esse;  atqui  Ipsum  Esse  est  formaliter  ante  omnem 
mentis  conceptum  ipsa  bonitas  et  omnis  alia  perfectio.  Itaque  etsi  sapientia 
secundum  abstractam  notionem,  qua  a  nobis  formaliter  concipitur,  non 
est  formalis  ratio  bonitatis,  ut  a  nobis  concipitur:  tamen  sapientia 
divina,  ut  exsistit  in  re  antecedenter  ad  nostri  intellectus  considera- 
tionem,  est  eadem  ipsa  forma,  quae  est  bonitas  divina. 

56.  Neque  tamen  distinciio  attributorum  ab  essentia  divma  et  inter 
se  est  pure  rationis  ratiocinantis  seu  pure  nomi?talis,  qualis  est  di- 
stinctio  inter  animal  rationale  et  hominem.  Quia  hanc  solam  distinc- 
tionem  admiserunt,  eunomiani  (ariani)  necessario  Trinitatem  negarunt; 
nam  si  ingenitum  esse  est  omni  modo  idem  atque  essentia  divina, 
Filius,  qui  non  est  ingenitus,  non  est  Deus,  de  qua  re  postea.  Supra 
(n.  32)  iam  diximus  varia  nomina  de  Deo  dicta  non  esse  synonyma. 
Quare  damnata  est  haec  doctrina  Ekardi  (prop.  23):  «Deus  est  unus 
omnibus  modis  et  secundum  omnem  rationem ,  ita  ut  in  ipso  non 
sit  invenire  aliquam  multitudinem  in  intellectu  vel  extra  intellectum; 
qui  enim  duo  videt  vel  distinctionem  videt,  Deum  non  videt.  .  .  . 
Nulla   igitur   distinctio   in   ipso  Deo    esse   potest    aut  intellegi»   (Denz. 

n.  523)- 

Neque  sufficit  dicere  cum  nominalibus  quibusdam  distinctionem 
attributorum  divinorum  esse  ex  conotatione  effectuum.  Neque  enim 
Deus  solum  perfectiones  sapientiae,  bonitatis  aliasque  habet  respectu 
creaturarum,  sed  in  se  ipso  est  sapiens,  bonus,  omnique  perfectione 
praeditus. 

57«  Ergo  tenenda  est  distinctio  virtualis  seu  distinctio  rationis  cum 
fundamento  in  re.  Fundamentum  est  ex  una  parte  infinita  Dei  per- 
fectio,  quae  non  obstante  summa  simplicitate  ita  se  habet,  sicut  in 
creaturis  multae  diversae  perfectiones,  et  earum  omnium  virtuti  aequi- 
valet,  immo  eam  infinite  superat;  et  ex  altera  parte  infirmitas  nostri 
intellectus,  qui  non  potest  uno  conceptu  assequi,  quidquid  est  de  Deo 
cognoscibile,  multo  minus  totam  cognoscibilitatem  Dei  exhaurire.  «Unde 
patet,  quod  pluralitas  istarum  rationum  non  tantum  est  ex  parte  in- 
tellectus  nostri  sed  etiam  ex  parte  ipsius  Dei,  in  quantum  sua  perfectio 
superat  unamquamque  conceptionem  nostri  intellectus.  Et  ideo  plurali- 
tati  istarum  rationum  respondet  aliquid  in  re,  quae  Deus  est,  non 
quidem  pluralitas  rei  sed  plena  perfectio,  ex  qua  contingit,  ut  omnes 
istae  rationes  ei  aptentur»   (S.    Thomas  in   1,  dist.  2,  q.  I,  a.  3). 

Consequenter  in  Deo  essentialiter  praedicantur  attributa  de  es- 
sentia,  essentia  de  attributis,  attributa  de  attributis  sine  praecisione  ob- 
iectiva. 

CAPUT  I. 
DE  ATTRIBUTIS  DEI  QUIESCENTIBUS. 

Cf.    S.    Thomas    I,    q.    4  sqq ;    —    Contra    gent.    1,    28sqq;    Tanner,    De  Deo  disp.   2; 

Lessius,    De    perfectionibus  divinis;    Scheeben,    Handbuch    der    kathol.  Dogmatik  I,  1.   2, 

n.    I24sqq;  Laur.  Ianssens,  De  Deo  I,  Friburgi    1900. 

Prop.  VIII.     Deus  est  immutabilis  et  aeternus. 

58.  Stat.  quaest.  Attributaquiescentiavocamusperfectionesessendi, 
ut  distinguuntur  a  perfectionibus  operandi,  quamquam  in  Deo  nihil  hoc 
sensu  est  quiescens,  quasi  sit  in  actu  primo  tantum,  sed  omnia  sunt 
unus  actus  purus  sine  ulla  potentialitate. 

Immntabile  est,  in  quo  nihil  recedit,  nihil  accedit;  maxime  immu- 
tabile  est  illud,  in  quo  omnis  transitus  de  statu  in  statum  repugnat. 
Talem  immutabilitatem  perfectam  de  Deo  praedicamus.  Quia  Deus  est 
physice  immutabilis,  etiam  moraliter  immutabilis  est,  ut  non  possit 
mutare  decreta  sua.  Si  ab  ente  immutabili  excluditur  initium  et  finis 
exsistentiae,  habetur  aeternitas,  quae  differt  a  tempore  per  exclusionem 
motus  seu  mutationis,  ab  aevo,  quatenus  hoc  est  duratio  rei  immutabilis 
(e.  g.  substantiae  angelicae),  quae  potest  esse  et  non  esse.  Solet 
aeternitas  definiri:  «Aeternitas  est  interminabilis  vitae  tota  simul  et 
perfecta  possessio»  {Boethius,  De  consol.  phil.  5,  pros.  6),  ut  etiam 
ab  operationibus  vitalibus  Dei  excludatur  omnis  positiva  et  negativa 
successio. 

59.  Arg.  I.     Ex  S.  Scriptura. 

Secundum  Scripturam  Deus  est  Iahve  seu  Ipsum  Esse,  A  et  i?, 
Esse  aeternum  (supra  n.  35).  «Ego  Iahve  et  non  mutor»  (Mal  3,  6). 
«Ipsi  [caeli]  peribunt,  tu  autem  permanes.  Et  omnes  sicut  vestimentum 
veterascent,  et  sicut  opertorium  mutabis  eos  et  mutabuntur;  tu  autem 
idem  ipse  es,  et  anni  tui  non  deficient»  (Ps  ioi,27sq).  «Apud  quem  non 
est  transmutatio  nec  vicissitudinis  obumbratio»  (Iac  1,  17).  «Non  est 
Deus  quasi  homo,  ut  mentiatur,  nec  ut  filius  hominis,  ut  mutetur» 
(Num  23,  19).  «Neque  enim  [Deus]  homo  est,  ut  agat  paenitentiam» 
(1  Reg  15,  29).  Quia  immutabilis  Deus  numquam  exsistere  coepit, 
est  aeternus  (cf.  Gn  21,  33;  Ps  9,  8;  Is  40,  28).  «Priusquam  montes 
fierent  aut  formaretur  terra  et  orbis,  a  saeculo  et  usque  in  saeculum 
tu  es  Deus.  .  .  .  Quoniam  mille  anni  ante  oculos  tuos  tamquam  dies 
hesterna,  quae  praeteriit»  (Ps  89,  2  4;  cf.  2  Petr  3,   8). 

60.  Arg.  2.     Ex  traditione. 

vS.  Augustinus:  «Omnia,  quae  mutantur,  desinunt  esse,  quod  erant, 
et  incipiunt  esse,  quod  non  erant.  Esse  verum,  Esse  sincerum,  Esse 
germanum  non  habet  nisi  qui  non  mutatur.  .  .  .  Quid  est:  Ego  sum, 
qui  sum,  nisi  mutari  non  possum?»  (Sermo  7,  n.7.)  Ita  exponit  Ex  3,  14; 

in  Ps  vero  101,  28  idem  sanctus  ait:  «Qui  sunt  anni,  qui  non  deficiunt, 
nisi  qui  stant?  Si  ergo  ibi  anni  stant,  et  ipsi  anni,  qui  stant,  unus 
annus  est;  et  ipse  unus  annus,  qui  stat,  unus  dies  est,  quia  ipse  unus 
dies  nec  ortum  habet  nec  occasum,  nec  incohatur  ab  hesterno  nec 
excluditur  a  crastino,  sed  stat  semper  ille  dies»  (In  Ps.  101,  sermo  2, 
n.  6).  .S\  Gregorius  M.:  «Ibi  [in  Deo]  est,  quod  nec  initio  incipitur 
nec  fine  terminatur,  ubi  neque  exspectatur,  quod  veniet,  neque  per- 
currit,  quod  debeat  recordari;  sed  est  unum,  quod  semper  esse  est» 
(Moral.  16,  34,  55).  Idem  docent  theologi  vel  in  1,  dist.  8  vel  in  I, 
q.  9  sq  et  19.  His  ultimis  locis  S.  Thomas  probat  immutabilitatem  et 
aeternitatem  Dei  ex  eo,  'quod  Deus  est  actus  purus  sine  ulla  potenti- 
alitate.  In  Symbolo  Athanasiano  profitemur:  «Aeternus  Pater,  aeternus 
Filius,  aeternus  Spiritus  Sanctus»  (Denz.  n.  39).  Concilium  vaticanum 
sess.  3,  c.  1  definit  Deum  esse  aeternum  et  substantiam  spiritualem  in- 
commutabilem  (Denz.  n.  1782). 

6 1 .  obi.  I.  Deus  nunc  gubernat  mundum,  quem  antea  non  gubernabat. 
Atqui  ex  non  gubernante  fieri  gubernantem  est  mutatio.  Ergo  Deus 
mutatur. 

Resp.  Dist.  mai. :  Deus  nunc  gubernat  mundum,  quem  antea  non  guber- 
nabat,  per  novum  actum  internum,  quem  antea  non  habebat,  neg.  ??iai.; 
quatenus  adest  novus  terminus  actus  divini  aeterni,  conc.  ??iai.  Dist.  ??iin. : 
Qui  fit  ex  non  gubernante  gubernans  per  novum  actum  internum,  mutatur, 
conc.  ??iin.;  per  solam  conotationem  termini  externi,  neg.  ?ni?i.  Et  neg.  co?iseq. 
Idem  enim  actus  divinus,  qui  est  ab  aeterno  ante  mundi  exsistentiam,  ex 
libera  Dei  voluntate  conotat  mundum  ut  effectum  et  obiectum  suum  temporale. 
Deus  ab  aeterno  voluit,  ut  mundus  in  tempore  esset. 

62.  Obi.  II.  Deus  potuit  libere  velle  aut  nolle  mundum.  Atqui  velle  et 
nolle  sunt  actus  diversi.  Ergo  in  Deo  potest  esse  aliud  et  aliud,  seu  Deus 
est  mutabilis. 

Resp.  Dist.  ??iai. :  Deus  potuit  prius  habere  actum  nolendi  mundum 
vel  habere  nullum  actum  circa  mundum,  et  dein  transire  in  actum  volendi 
mundum,  neg.  ??iai. ;  Deus  potuit  ab  aeterno  et  immutabiliter  aut  nolle  aut 
velle  mundum,  subdist.  ?nai. :  Ita  ut  actus  nolitionis  sit  entitative  diversus  ab 
actu  volitionis,  neg.  ??iai. ;  ut  sit  terminative  diversus,  conc.  ??iai.  Dist.  ?nin. : 
Velle  et  nolle  sunt  actus  aut  entitative  aut  terminative  diversi,  conc.  ??ii?i. ; 
sunt  semper  et  necessario  entitative  diversi,  ??eg.  ??ii?i.  Et  neg.  conseq.  Liber- 
tas  est  quidem  perfectio  interna  Dei,  sed  quae  respicit  (relatione  rationis) 
essentialiter  terminum  creabilem.  Idem  igitur  actus,  quo  Deus  necessario 
est,  quidquid  est,  liberam  relationem  causalitatis  habet  ad  res,  quas  Deus  pro- 
ducit.  Libertas  divina  non  est,  sicut  libertas  humana,  potentia  ponendi  aut 
omittendi  actum,  sed  est  virtus  actuosa,  sine  ulla  mutatione  sufficiens  ad 
producendum  effectum.  Quare  recte  Sapientia  divina  etsi  immutabilis,  tamen 
vocatur  «omnibus  mobilibus  mobilior»,  quatenus,  «cum  sit  una,  omnia  potest, 
et  in  se  permanens,  omnia  innovat»  (Sap  7,  24  27).  Deus  enim  «novit 
quiescens  agere  et  agens  quiescere»  (S.  August.,  De  civ.  Dei  12,  17,  2). 
Ceterum  modus  proprius  libertatis  divinae  est  mysterium;  etenim  quam  certo 

probatur  haec  libertas,  tam  occulta  nobis  est  interna  eius  ratio,  sicut  totus 
conceptus  actus  puri. 

63.  Obi.  III.  Deus  Filius  assumpsit  humanam  naturam  in  unitatem  per- 
sonae,  et  factus  est  in  tempore  homo,  qui  ab  aeterno  non  fuit.  Atqui  qui 
accipit  humanam  naturam  et  fit  homo,  intrinsecus  mutatur.  Ergo  Deus 
mutari  potest. 

Resp.  Dist.  mai. :  Deus  Filius  assumpta  natura  humana  factus  est  homo 
per  formalem  mutationem  divinae  personae  vel  naturae,  neg.  mai.;  per  in- 
fluxum  personalem,  virtualiter  transeuntem  in  humanam  naturam,  conc.  mai. 
JDist.  min. :  Qui  fit  homo,  intrinsecus  mutatur,  si  hypostasis  eius  formaliter 
mutatur,  conc.  min. ;  si  hypostasis  virtualiter  tantum  extenditur  ad  terminum 
externum,  neg.  min.  Et  neg.  conseq.  Sicut  creatio  non  est  actio  formaliter 
transiens  sed  solum  virtualiter  transiens,  ita  assumptio  humanae  naturae  non 
est  formalis  sed  virtualis  extensio  hypostasis  Verbi  divini  ad  humanam  na- 
turam.  Sed  de  hac  re  dicendum  erit  in  tractatu  de  Verbo  incarnato  (cf.  III, 
n.   21  sqq). 

Ex  dictis  facile  solvuntur  aliae  difficultates ,  ut  quod  Deus  dicitur  paeni- 
tere  (Gn  6,  5  sqq)  et  similia,  quae  locutio  est  anthropomorphismus,  quo 
significatur  Deum  voluisse,  ut  quaedam  essent  sub  certis  condicionibus,  et 
dein  mutatis  condicionibus  non  essent.  Hoc  non  pugnat  cum  immutabilitate 
Dei;  nam  «aliud  est  mutare  voluntatem,  et  aliud  est  velle  aliquarum  rerum 
mutationem.  Potest  enim  aliquis  eadem  voluntate  immobiliter  permanente 
velle,  quod  nunc  fiat  hoc,  et  postea  fiat  contrarium»  (S.  Thomas  1,  q.  19,  a.  7). 
Eodem  modo  de  Deo  solum  improprie  dicitur:  Fuit  vel  Erit,  quatenus  aeter- 
nitas  adest  singulis  temporis  partibus,  sed  sine  ulla  relatione  reali  ad  tempus. 
S.  Augustinus:  «Quamvis  natura  illa  immutabilis  et  ineffabilis  non  recipiat 
Fuit  et  Erit,  sed  tantum  Est,  ipsa  enim  veraciter  est,  quia  mutari  non  potest . . . 
tamen  propter  mutabilitatem  temporum,  in  quibus  versatur  nostra  mortalitas 
et  nostra  mutabilitas,  non  mendaciter  dicimus :  Et  fuit  et  erit  et  est.  . .  .  Fuit 
quia  numquam  defuit;  erit,  quia  numquam  deerit;  est,  quia  semper  est» 
(In  Ioan.  tr.  99,  n.   5). 

SchoL     De  coexsistentia  rerum  cum  Deo. 

64.  Res  omnes,  quando  actu  exsistunt,  coexsistunt  aeternitati;  et 
quia  aeternitas  est  tota  simul,  coexsistunt  toti  aeternitati.  Ex  hoc 
quidam  male  concludunt  res  semper  coexsistere  aeternitati  (Bz//uart, 
De  Deo  diss.  6,  a.  3).  Nam  quod  non  exsistit,  non  potest  coexsistere. 
Atqui  res  non  semper  exsistunt,  ergo  non  semper  coexsistunt.  Sicut 
beati  non  ideo,  quia  vident  totam  aeternitatem,  semper  eam  viderunt, 
quia  eam  non  totaliter  vident,  sicut  Deus  ipse,  ita  res  creatae  coexsi- 
stunt  quidem  toti  aeternitati  sed  non  totaliter.  Plura  vide  apud  Fran- 
ze/in  (De  Deo  Uno  thes.   32). 

Prop.  IX.    Deus  est  immensus  et  ubique  praesens. 

65.  Stat.  quaest.  Sicut  aeternitas  excludit  relationem  Dei  ad 
tempus,    ita    immensitas    excludit    relationem    realem  Dei    ad  spatium. 

Pesch,  Compend.  theol.  dogm.    II.  3 

Est  igitur  immensitas  rei  inflnitae  exsistentia  tota  simul  essentialiter 
sine  limite  locali  sive  circumscriptivo  (ad  modum  corporis)  sive  de- 
finitivo  (ad  modum  angeli).  Non  est  igitur  Deus  quasi  substantia  dif- 
fusa  per  spatium,  sed  similiter  atque  principia  metaphysica  exemptus 
a  spatiosa  magnitudine.  Si  res  creatae  exsistunt,  cum  ipsis  et  in  ipsis 
est  Deus  per  omnipraesentiam  vel  ubiquitatem.  Quare  omnipraesentia 
est  immensitas  adsignificato  termino  coexsistentis  creaturae.  Est  autem 
Deus  in  rebus  per  essentiam,  per  praesentiam  cognitionis,  per  poten- 
tiam  gubernationis  (S.  Thomas  i,  q.  8,  a.  3).  Ubi  nullae  res  sunt,  ibi 
Deus  non  est  actu  praesens,  ut  in  spatio  imaginario  extra  mundum, 
sed  ibi  est  virtualiter  praesens  ratione  possibilitatis  rerum  ibi  creabilium. 
Ceterum  recte  Tertullianus:  «Ante  omnia  Deus  erat  solus,  ipse  sibi 
et  mundus  et  locus  et  omnia»  (Adv.  Prax.  4).  Vel  ut  ait  *S.  Augu- 
stinus:  «Antequam  faceret  Deus  caelum  et  terram,  ubi  habitabat?  In 
se  habitabat,  apud  se  habitabat,  et  apud  se  est  Deus»  (In  Ps.  122,  n.  4). 

66.  Arg.  I.     Ex  S.  Scriptura. 

Deus  «magnus  est,  et  non  habet  finem,  excelsus  et  immensus» 
(Bar  3,  25).  «Caeli  caelorum  te  capere  non  possunt»  (3  Reg  8,  27). 
«Numquid  non  caelum  et  terram  ego  impleo?  dicit  Dominus»  (Ier  23,  24). 
«Si  ascendero  in  caelum,  tu  illic  es;  si  descendero  in  infernum,  ades» 
(Ps  138,  8).    Cf.  Iob  11,  7 — 9;  Eph  4,  6;  Act   17,  24 — 28. 

67.  Arg.  2.     Ex  traditione. 

Immensitas  Dei  definita  est  in  conciliis  lateranensi  IV  et  vaticano 
(Denz.  n.  428  1782).  Symbolum  Athanasianum :  «Immensus  Pater, 
immensus  Filius,  immensus  Spiritus  Sanctus»  (Denz.  n.  39).  SS.  Patres 
non  solum  saepe  docent  immensitatem  Dei,  sed  etiam  inculcant  eam 
esse  ab  omni  quantitativa  extensione  immunem.  vS.  Gregorius  M.: 
«Ipse  manet  intra  omnia,  ipse  extra  omnia,  ipse  supra  omnia,  ipse  in- 
fra  omnia;  et  superior  est  per  potentiam  et  inferior  per  sustentationem, 
exterior  per  magnitudinem  et  interior  per  subtilitatem ;  sursum  regens, 
deorsum  continens,  extra  circumdans,  interius  penetrans.  Nec  alia  ex 
parte  superior,  alia  inferior,  aut  alia  ex  parte  exterior,  atque  ex  alia 
manet  interior,  sed  unus  idemque  totus  ubique,  praesidendo  sustinens, 
sustinendo  praesidens,  circumdando  penetrans,  penetrando  circumdans» 
(Moral.  2,  12,  20).  Similiter  »S.  Ambrosius  (De  fide  1,  16),  £.  Bernardus 
(De  consid.  5,  6,  14),  alii.  S.  Thomas  ita  argumentatur :  «Deus  est  in- 
finitae  virtutis,  est  igitur  ubique»  (Contra  gent.  3,  68);  nam  ubi- 
cumque  res  actuales  sunt,  Deus  agit  creando,  conservando,  concur- 
rendo,  quae  actio  est  immediate  divina  neque  mediantibus  creaturis 
fieri  potest;  ubi  vero  creaturae  possibiles  sunt,  ibi  est  essentia  et  po- 
tentia  Dei,  fundamentum  possibilitatis  (cf.  Kleutgen,  De  Deo  Uno, 
n.  378  sqq). 

68.  Obi.  I.  Deus  est  in  caelo  (Act  7,  49),  unde  descendit  (Gn  11,  5  7); 
venit  ad  homines  et  recedit  (Gn  17,  1;  18,  1  et  ita  saepe).  Atqui  qui  est 
certo  loco,  qui  venit  et  recedit,  non  est  immensus.     Ergo. 

Resp.  Dist.  mai:  Deus  est  in  caelo,  venit  et  recedit,  ita  ut  circum- 
scriptive  vel  definitive  sit  alicubi  et  non  alibi,  neg.  mai.;  ita  ut  aliquibus 
locis  vel  personis  speciali  modo  adsit  per  auxilium  vel  manifestationem,  conc. 
mai.  Dist.  min. :  Qui  est  certo  loco  ita,  ut  eodem  tempore  non  sit  ubique, 
non  est  immensus,  conc.  min. ;  qui  alicubi  speciali  modo  operatur,  ideo  non 
est  immensus,  neg.  min. 

Deus  est  speciali  modo  cum  hominibus,  quorum  specialem  curam  gerit 
(Gn  26,  3  24  etc);  est  variis  locis,  ubi  visibili  forma  adhibita  apparuit, 
vel  ubi  coli  vult  (Gn  28,  17.  Ex  3,  5.  3  Reg  8,  29  sq) ;  est  cum  homini- 
bus  iustis  per  dona  gratiae  (Io  14,  23);  est  cum  Ecclesia  per  specialem  as- 
sistentiam  (Mt  28,  20);  est  cum  beatis  in  caelo  per  visionem  beatificam 
(Mt  18,  10) ;  est  cum  humana  Christi  natura  per  unionem  hypostaticam  (Io  1,14). 
Itaque  Deus  dicitur  venire  ad  creaturam  vel  ab  ea  recedere,  quatenus  in 
creatura  fit  vel  destruitur  fundamentum  specialis  relationis  ad  Deum. 

69.  Obi.  II.  Si  Deus  est  ubique,  est  etiam  in  locis  sordidis,  immo  in  malis 
spiritibus.  Atqui  hoc  dedecet  maiestatem  divinam.  Ergo  Deus  non  est 
ubique. 

Resp.  Dist.  min. :  Deus  est  in  rebus  creatis,  quatenus  commiscetur  iis, 
neg.  mai.;  est  in  illis,  nullum  patiens  ab  iis  influxum,  conc.  mai.  Dist.  mai.: 
dedecet  Deum  commisceri  rebus  creatis  et  iis  affici,  conc.  min. ;  dedecet  Deum 
esse  in  rebus  creatis  nullo  modo  ipsum  tangentibus,  neg.  min.  Deus  multo 
minus  rebus  sordidis  maculatur  quam  radii  solis  ubique  lucentes. 

CAPUT  II. 
DE  ATTRIBUTIS  DEI  OPERATIVIS. 

ARTICULUS  I. 

DE  SCIENTIA  DEI. 

Cf.  S.    Thofnas    1,    q.    14;  —    Contra    gent.    1,    44  sqq ;   —    De  verit.  q.   2;    Suarez,    De 

Deo  1.  3 ;  —  De  scientia  Dei ;   Didacus  Ruiz,  De  scientia,  de  ideis,  de  veritate  ac  de  vita 

Dei ;  Billuart,  De  Deo  disp.   5  sq ;  Salmanticenses ,  De  Deo  tract.  3  ;  Franzelin,  De  Deo 

thes.  40  sqq ;  Kleutgen,  De  ipso  Deo  n.  438  sqq;  /.  Pohle,  Dogmatik  I6   173  sqq. 

PRAENOTANDA. 

70.  Deus,  quia  est  Ipsum  Esse  et  actus  purus,  habet  intellectum  in- 
finitum  {Denz.  n.  1782),  immo  est  intellectus  infinitus  (supra  n.  44); 
et  quia  in  actu  puro  non  potest  esse  transitus  de  potentia  in  actum, 
Deus  est  actualis  intellectio  infinita  et  immutabilis.  S.  Maximus  Con- 
fessor :  «Ipse  secundum  substantiam  cognitio  est  Deus,  et  totus  cognitio 
et  solum ;  et  ipse  secundum  cognitionem  substantia  et  totus  substantia 
et  solum  .  .  .  quia  unitas  est  indivisa,  expers  partis  et  simplex»  (Capita 
theologica,  cent.   1,  n.   82). 

Itaque  cognitio  seu  scientia  divina  est  improducta  sicut  ipse  Deus; 
neque  Deus  ipse  magis  producit  intellectionem   suam  quam  essentiam 

suam.  Quare  obiecta  omnia  tam  increata  quam  creata  non  determi- 
nant  efficienter  intellectum  divinum  ad  cognoscendum,  sed  habent 
solam  rationem  termini  relate  ad  cognitionem  divinam.  Ergo  intel- 
lectus  divinus,  in  quantum  est  essentialis  cognitio,  non  habet  rela- 
tionem  realem  ad  ullum  obiectum  cognitum ;  non  ad  obiectum  divinum, 
quia  deest  distinctio  realis  necessaria  ad  relationem  realem;  non  ad 
obiecturh  creatum,  quia  repugnat  relatio  realis  actus  puri  ad  rem  crea- 
tam.  Dummodo  aliquid  sit  cognoscibile  seu  verum,  a  Deo  cognoscitur 
sine  influxu  obiecti  in  intellectum  Dei.  Ideo  Deo  aeque  facile  est 
cognoscere  rem  praeteritam  et  futuram  atque  rem  praesentem,  quia 
non  requiritur  nisi  obiectiva  veritas  rei,  ut  Deus  eam  cognoscat.  Si 
essentia  divina  dicitur  determinare  Deum  ad  cognoscendum,  solum 
significatur  eam  esse  rationem  sufficientem  cognitionis  divinae,  sicut 
est  ratio  sufficiens  exsistentiae  divinae.  Nos  utique  concipimus  essen- 
tiam  divinam  ut  ratione  priorem  intellectione  et  ut  obiectum  deter- 
minans  intellectum  divinum,  sed  hic  est  solum  imperfectus  noster  in- 
tellegendi  modus,  quo  repraesentamus  cognitionem  divinam  ad  analo- 
giam  nostrae  cognitionis. 

7 1 .  Quia  cognitio  divina  est  actus  infinite  perfectus,  totam  cognosci- 
bilitatem  omnium  obiectorum  exhaurit,  seu  omnia  comprehendit,  quia 
comprehensio  est  cognitio  adaequans  cognoscibilitatem  obiecti.  Unde 
Deus,  qui  est  infinite  cognoscibilis,  sicut  a  nulla  creatura  comprehendi 
potest,  quia  actus  creatus  est  finitus,  ita  ipse  infinita  cognitione  se  et 
omnia  alia  comprehendit.  Non  solum  videt  veritatem,  quam  res 
habent  in  seipsis,  sed  etiam  veritatem,  quam  habent  in  causis.  Quia 
vero  effectus  in  causis  potest  aut  certo  aut  probabiliter  contineri,  Deus 
cum  absoluta  infallibilitate  videt  effectum  ex  causa  posse  aut  certo 
cognosci  aut  posse  probabiliter  tantum  cognosci.  Et  si  eventus  futurus 
ex  causis  cum  morali  tantum  certitudine  cognosci  potest,  Deus  non 
solum  hoc  videt,  sed  praeterea  cum  metaphysica  infallibilitate  videt 
eventum  futurum,  quia,  si  eventus  futurus  est,  repugnat  eum  simul 
non  esse  futurum,  et  ita  adest  metaphysica  certitudo  consequens 
futuritionem,  quam  Deus  non  potest  non  videre. 

Prop.  X.     Deus  est  omniscius. 

72.  Stat.  quaest,  Haec  quidem  propositio  sua  sponte  fluit  ex  iis, 
quae  modo  diximus.  Nihilominus  maioris  perspicuitatis  gratia  iuvat 
audire,  quomodo  divina  scientia  ad  singula  obiecta  se  habeat. 

Omniscius  dicitur,  qui  omnia  scit,  quae  et  quatenus  vera  sunt. 
Errores  contra  omniscientiam  divinam  oriri  non  possunt  nisi  apud  eos, 
qui  verum  Deum  non  agnoscunt,  ut  apud  gentiles  et  pantheistas; 
nam  quamprimum  quis  admittit  Deum  infinite  perfectum,  non  potest 
nisi  absurde  eius  omniscientiam  negare.     Omniscientia   divina  est  arti- 

culus  fidei  {Conc.  vatic.  sess.  3,  c.  i;  Denz.  n.  1784).  Quia  gradus 
entitatis  et  veritatis  varius  est  in  variis  obiectis,  procedere  convenit  a 
summo  gradu  veritatis  usque  ad  infimum. 

73.     Arg.  I.     Ex  S.  Scriptura. 

a)  Deus  solus  seipsum  perfecte  cognoscit.  «Nemo  novit  Filium 
nisi  Pater,  neque  Patrem  quis  novit  nisi  Filius»  (Mt  II,  27).  «Quae 
Dei  sunt,  nemo  cognovit  nisi  Spiritus  Dei»  (1  Cor  2,  11).  «Spiritus 
enim  omnia  scrutatur,  etiam  profunda  Dei»  (1  Cor  2,  10).  Hac  sui 
cognitione  Deus  est  infinite  beatus  (1  Tim  6,  15),  ut  definivit  Vatica- 
num  1.  c.  {Denz.  n.  1782);  et  huius  beatitudinis  participes  reddit  cives 
caelestes,  conferendo  iis  non  quidem  comprehensionem  sed  immediatam 
visionem  Dei  (1  Cor  13,  12).  Quare  beati  dicuntur  intrare  in  gaudium 
Domini  sui  (Mt  25,  21). 

b)  Deus  cognoscit  omnes  creaturas.  «Non  est  ulla  creatura  in- 
visibilis  in  conspectu  eius;  omnia  autem  nuda  et  aperta  sunt  oculis 
eius»  (Hebr  4,  13).  «Arenam  maris  et  pluviae  guttas  et  dies  saeculi 
quis  dinumeravit?  Altitudinem  caeli  et  latitudinem  terrae  et  pro- 
fundum  abyssi  quis  dimensus  est?  .  .  .  Unus  est  Altissimus,  creator 
omnipotens,  .  .  .  et  vidit  et  dinumeravit  et  mensus  est»  (Eccli  1, 
2  8  sq). 

c)  Deus  cognoscit  res  omnes  possibiles.  «Domino  Deo,  antequam 
crearentur,  omnia  sunt  agnita»  (Eccli  23,  29).  Nisi  enim  sciret,  ignorans 
crearet,  quod  est  impossibile;  nam  «operatur  omnia  secundum  con- 
silium  voluntatis  suae»  (Eph  1,  11).  Ideo  «apud  Deum  omnia  pos- 
sibilia  sunt»  (Mt  19,  26),  quia  «vocat  ea,  quae  non  sunt,  tamquam  ea, 
quae  sunt»   (Rom  4,   17). 

d)  Deus  cognoscit  actus  liberos  hominum.  «Pater  qui  videt  in 
abscondito»,  reddet  praemium  bonorum  operum,  quae  in  abscondito 
fiunt  (Mt  6,  4  6  18).  «Scrutans  corda  et  renes  Deus»  (Ps  7,  10). 
«Qui  finxit  singillatim  corda  eorum,  qui  intellegit  omnia  opera  eorum» 
(Ps  32,  15).  «Oculi  Domini . .  .  circumspicientes  omnes  vias  hominum  et 
profundum  abyssi  et  hominum  corda,  intuentes  in  absconditas  partes» 
(Eccli  23,  28). 

e)  Deus  cognoscit  libera  fuiura.  «Cognovit  Dominus  omnem 
scientiam  et  inspexit  in  signum  aevi,  annuntians  quae  praeterierunt  et  quae 
superventura  sunt,  revelans  vestigia  occultorum»  (Eccli  42,  19).  Hanc 
futurorum  scientiam  Deus  sibi  ut  propriam  attribuit.  «Ego  sum  Deus, 
et  non  est  ultra  Deus,  nec  est  similis  mei,  annuntians  ab  exordio  no- 
vissimum»  (Is  46,  9  sq;  cf.  41,  23;  44,  7).  Saepe  Deus  per  pro- 
phetas  praedixit  libere  futura.  De  vaticiniis  dictum  est  in  tomo  I, 
n.  i56sqq.  Psalmista  Deum  alloquitur:  «Intellexisti  cogitationes  meas 
de  longe  .  .  .  et  omnes  vias  meas  praevidisti  .  .  .  tu  cognovisti  omnia, 
novissima  et  antiqua»   (Ps   138,  3  sqq). 

74.     Arg.  2.     Ex   traditione. 

Deum  solum  perfecte  cognoscere  seipsum  SS.  Patres  multis 
scriptis  contra  eunomianos  demonstrarunt  (cf.  supra  n.  28).  «Longe 
quippe  dispariliter  videt  creator  se,  quam  videt  creatura  creatorem» 
(S.  Gregor.  M.,  Moral.  18,  54,  92).  De  hac  re  nihil  addendum  videtur. 
Deum  scire  omnia  SS.  Patres  saepe  docent,  ut  e.  g.  S.  Irenaeus :  Con- 
fitemur,  «quia  nihil  omnino  eorum,  quae  facta  sunt,  et  quae  fiunt  et  fient, 
scientiam  Dei  fugit  .  .  .  et  esse  admirabilem  rationem  et  vere  divinam, 
quae  possit  huiusmodi  et  discernere  et  causas  proprias  enuntiare»  (Con- 
tra  haer.  2,  26,  3). 

.S.  Augustinus:  «Universas  creaturas  suas,  et  spirituales  et  cor- 
porales,  non  quia  sunt,  ideo  novit,  sed  ideo  sunt,  quia  novit;  non  enim 
nescivit,  quae  fuerat  creaturus»  (De  Trin.  15,  13,4).  Iterum:  «Et  con- 
fiteri  esse  Deum  et  negare  praescium  futurorum,  apertissima  insania 
est»  (De  civ.  Dei  5,  9,  1).  J>.  Hilarius:  «Proprium  Deo  quid  aliud 
quam  cognitio  futurorum  est»   (De  Trin.  9,  61). 

Ceterum  in  re,  quae  et  in  S.  Scriptura  tam  clare  docetur  et  ab 
Ecclesia  definita  est,  superfluum  videtur  multa  Patrum  testimonia  con- 
gerere.  Si  plura  desideras,  invenies  apud  Petavium  (De  Deo  1.  4)  et 
apud  Ruiz  (De  scientia  Dei  disp.  9). 

75*  Obi.  I.  S.  Augustinus  ait  de  Deo:  «Non  enim  extra  se  quidquam  in- 
tuebatur,  ut  secundum  id  constitueret,  quod  constituebat ;  nam  haec  opinari 
sacrilegum  est»  (Quaestiones  82,  q.  46,  n.  2).  S.  Hieronymus  ait:  «Absur- 
dum  est  ad  hoc  deducere  Dei  maiestatem,  ut  sciat  per  singula  momenta, 
quot  nascantur  culices,  quotve  moriantur»  (In  Habac.  1,  14).  Ergo  quidam 
Patres  negant  omniscientiam  divinam. 

Resp.  Concesso  antecedente  nego  consequens  et  consequentia?n,  quia  alius 
est  sensus  illorum  dictorum.  S.  Augustinus  loquitur  de  creatione,  et  dicit 
Deum  non  indiguisse  ullis  causis  exemplaribus  extra  ipsum  exsistentibus,  sed 
habuisse  omnium  rerum  ideas  in  seipso.  S.  Hieronymus  non  loquitur  de 
simplici  scientia  Dei  sed  de  scientia  operativa  seu  de  providentia,  ut  ex 
contextu  patet:  «Non  simus  tam  fatui  adulatores  Dei,  ut,  dum  potentiam 
eius  ad  ima  detrahimus,  in  nos  ipsos  iniuriosi  simus,  eandem  rationabilium 
quam  irrationabilium  providentiam  esse  dicentes»  (cf.   1   Cor  9,  9). 

76.  Obi.  II.  Saepe  in  Scriptura  Deus  dubitanter  loquitur  de  eventibus 
futuris.  Atqui  qui  dubitat  non  habet  certam  scientiam.  Ergo  Deus  non 
omnium  rerum  certam  scientiam  habet.  Cf.  Is  6,  10.  Ier  26,  3.  Ez  2, 
4  sq  etc. 

Resp.  Dist.  mai.:  Deus  per  particulam  «forte»  vel  similes  exprimit 
suam  subiectivam  dubitationem,  neg.  mai.;  exprimit  eventum  ex  causis  pro- 
ximis  obiective  dubium,  conc.  mai.  Dist.  min. :  Qui  subiective  dubitat,  non 
habet  certam  scientiam,  conc.  min.;  qui  enuntiat  rem  obiective  esse  dubiam, 
non  habet  certam  scientiam,  neg.  min.  Et  neg.  conseq.  De  hac  re  ait  S.  loannes 
Chrysostomus :  «Forte,  dicit  Deus?  Num  igitur,  quaeso,  futura  ignorat?  Non 
novit,  an  audituri  sint,  is,  qui  novit  omnia,  antequam  fiant,  qui  corda  scruta- 

tur  et  renes,  qui  discretor  est  cogitationum  et  mentium,  cuius  oculis  nuda 
et  aperta  sunt  omnia?  Cur  autem  dixit:  ,Forte  audient?  ...  Ne  vim  ac 
necessitatem  aliquam  ad  non  parendum  afferre  ipsius  praescientia  putaretur, 
propterea  haec  verba  cum  dubitatione  protulit,  ne  forte  dicerent  aliqui: 
Praedixit  Deus,  et  omnino  evenire  oportebat.  .  .  .  Ne  igitur  dicant  eum  non 
audituros  illos  dixisse  ac  paenitentiae  viam  illis  praeclusisse,  praevenit,  atque 
omnem  occasionem  illis  praeripuit,  dum  prophetae  dixit:  Forte  audient»  (De 
prophetiarum  obscuritate  1,  4). 

Ceterum  in  Vulgata  interdum  ponitur  forte,  ubi  in  textu  originali  non 
est  particula  dubitationis,  ut  si  hebraeum  pen,  i.  e.  «ne»  vertitur  «ne  forte», 
vel  si  pro  graeco  av  in  apodosi  ponitur  «ne  forte»  (Mt  11,  23  ;  cf.  Lc  10,  13). 

77*  ObL  III.  Quod  Deus  futurum  praescit,  necessario  eveniet.  Atqui 
quod  necessario  evenit,  non  est  liberum.  Ergo  actus  liberi  a  Deo  praesciri 
non  possunt. 

Resp.  Dist.  mai. :  Actus  liber,  quem  Deus  futurum  praescit,  necessario 
eveniet,  necessitate  antecedente,  neg.  mai. ;  necessitate  consequente,  conc.  mai. 
Dist.  min. :  Quod  necessario  evenit  necessitate  antecedente,  non  est  liberum, 
conc.  min. ;  necessitate  consequente,  neg.  min.  Et  neg.  conseq.  Etiam  actus 
liber,  quando  fit,  non  potest  simul  non  fieri.  Haec  est  necessitas  consequens. 
Necessitas  autem  antecedens  est,  quando  actus  procedit  ex  causa  deter- 
minata  ad  unum.  Si  videmus  hominem  libere  sedentem,  iste  homo  neces- 
sario  sedet  necessitate  consequente.  Deus  autem  videt  futura  sicut  praesen- 
tia.  Ergo  actus  libere  futurus  necessario  eveniet  necessitate  consequente, 
quia  non  potest  simul  esse  futurus  et  non  futurus.  Talis  autem  necessitas 
non  obest  libertati. 

Schol.  I.     Num  Deus  sciat  infinite  multa. 

78.  »S.  Augustinus  dit:  «Itane  numeros  propter  infinitatem  nescit  omnes 
Deus,  et  usque  ad  quandam  summam  numerorum  scientia  pervenit, 
ceteros  ignorat?  Quis  hoc  etiam  dementissimus  dixerit?»  (De  civ.  Dei 
12,  18).  vS.  Thomas:  «Cum  Deus  sciat  non  solum  ea,  quae  sunt  actu, 
sed  etiam  ea,  quae  sunt  in  potentia,  haec  autem  constet  esse  infinita, 
necesse  est  dicere,  quod  Deus  sciat  infinita.  .  .  .  Necesse  est  dicere, 
quod  Deus  etiarn  scientia  visionis  sciat  infinita,  quia  Deus  scit  etiam 
cogitationes  et  arTectiones  cordium,  quae  in  infinitum  multiplicabuntur 
creaturis  rationalibus  permanentibus  absque  fine»  (1,  q  14,  a.  12).  Si 
Deus  sciret  finita  tantum,  ne  sciret  quidem  omnia,  quae  facturus  est 
vel  facere  potest.  Si  sciret  indefinita,  scientia  eius  cresceret  ex  parte 
obiectorum.  Utrumque  est  absurdum.  Ergo  Deus  scit  infinita.  Etsi 
non  est  possibilitas  simultaneitatis  terminorum  infinite  multorum  in 
ordine  physico,  est  tamen  simultaneitas  possibilitatis  terminorum  in- 
finite  multorum  in  ordine  ideali. 

SchoL  2,     Num  Deus  cognoscat  non-entia. 

79.  Deus  cognoscit  non-entia  (cf.  Is  45,  7),  in  quantum  cognoscit 
omnia    entia   et   omnes    limitationes   et    privationes  eorum.     Cognoscit 

mala  physica,  quia  cognoscit,  quousque  se  extendat  physica  perfectio 
rerum.  Cognoscit  mala  intellectualia,  e.  g.  falsa  iudicia  hominum,  quia 
cognoscit  physicum  actum  talis  iudicii  deficere  a  conformitate  cum 
veritate  ontologica.  Cognoscit  mala  moralia,  ut  peccata,  quia  cognoscit 
talem  actum  humanum  non  esse  conformem  cum  regula  moralitatis. 
Cognitio  malorum  necessario  requiritur  ad  providentiam  divinam, 
ut  patet. 

Prop.  XI.  Deus  certo  cognoscit  omnes  et  singulos  actus  li- 
beros  creaturarum,  qui  futuri  essent,  si  certae  condiciones  pone- 
rentur. 

80.  Stat.  quaest.  Deus,  cum  sit  omniscius,  omnia  vera  scit.  Sed 
sunt  quaedam  obiecta,  de  quibus  dubitari  potest,  num  habeant  veri- 
tatem  vel  cognoscibilitatem.  Talia  sunt  actus  liberi  condicionate  fu- 
turi,  i.  e.  qui  quidem  non  sunt  absolute  futuri,  sed  essent  futuri,  si 
certae  condiciones  ponerentur,  e.  g.  iste  homo  committeret  hoc  pec- 
catum,  si  in  tales  tentationes  incideret;  sed  quia  non  incidet  in  tales 
tentationes,  hoc  peccatum  non  committet.  Tentationes  sunt  condicio, 
qua  posita  actus  peccati  fit,  qua  non  posita  non  fit.  Non  sunt  quidem 
causa  peccati,  quia  homo  est  causa  efficiens  actuum  suorum;  habent 
tamen  nexum  cum  peccato,  quia  proponunt  obiectum  peccaminosum 
et  alliciunt  ad  illud  prosequendum.  Hic  autem  nexus  est  contingens, 
non  necessarius,  quia  homo  potest  tentationi  cedere  aut  resistere.  Ita- 
que  non  potest  ex  cognitione  condicionis  illative  cognosci  actum 
futurum  esse:  Tentatio  aderit,  ergo  homo  peccabit.  Ex  altera  parte 
actus  futurus  dependet  ex  condicione;  ergo  independenter  a  condicione 
non  habet  veritatem  vel  cognoscibilitatem. 

Si  condicio  numquam  verificabitur  et  consequenter  actus  liber 
numquam  futurus  erit,  habetur  condicionate  futurum  purum.  Sed 
etiamsi  condicio  aliquando  ponetur  et  actus  fiet,  tamen  in  signo  priore 
condicionate  verum  fuit:  Si  condicio  ponatur,  actus  fiet.  Hoc  est 
condicionate  futurum  non  purum.  Veritas  tamen  et  cognoscibilitas  in 
eodem  signo  rationis,  i.  e.  ante  futuritionem  condicionis,  est  eadem. 
Signa  rationis  sunt  varii  status  ideales  eiusdem  rei,  ratione  distincti, 
quorum  alter  alterum  logice  supponit.  Res,  antequam  in  statu  actuali- 
tatis  sunt,  sunt  in  statu  futuritionis ;  et  res,  ratione  prius  quam  sunt 
futurae,  sunt  in  statu  possibilitatis.  Omne  futurum  est  possibile,  sed 
non  omne  possibile  est  futurum.  Unde  possibilitas  est  in  signo  priore 
rationis  quam  futuritio. 

Iamvero  medium  statum  inter  actus  liberos  possibiles  et  actus 
liberos  absolute  futuros  tenent  actus  liberi  condicionate  futuri,  qui  etiam 
vocantur  futuribilia.  Nam  aliud  est:  Petrus  in  talibus  condicionibus 
potest  peccare;  et  aliud  est:  Petrus,  si  in  talibus  condicionibus  esset, 
peccaret;  et  aliud  est:  Petrus  in  talibus  condicionibus  erit  et  peccabit. 

Itaque  condicionate  futura  sunt  in  signo  posteriore  post  possibilia  et 
in  signo  priore  ante  absolute  futura. 

Petrus  de  Ledesma,  thomista,  initio  saeculi  XVII  negabat  futura 
condicionata  libera  a  Deo  posse  certo  cognosci,  et  solam  coniecturalem 
quandam  eorum  scientiam  admittebat,  qua  Deus  iudicaret,  quid  pro- 
babilius  foret  in  illo  eventu.  Addit  dein:  «Hanc  sententiam  sequuntur 
omnes  discipuli  S.Thomae,  qui  in  hac  tempestate  interpretantur  illum» 
(De  divinae  gratiae  auxiliis  art.  18,  difficult.  ultima).  Partim  hanc 
opinionem  sequitur  Laur.Ianssens  (De  Deo  Uno  II,  51  sq).  Nihilominus 
omnes  posteriores  thomistae,  sicut  et  multi  priores,  admittunt  a  Deo 
certo  cognosci  libera  condicionate  futura  (e.  g.  Gottil,  tract.  4,  q.  6, 
§  2  et  4).     Et  haec  sententia  nunc  ab  omnibus  fere  recepta  est. 

Ne  forte  cui  videatur  haec  quaestio  subtilior  quam  utilior,  in- 
cipiamus  ab  argumento,  quo  ostenditur,  quam  utilis  et  necessaria  sit 
haec  doctrina. 

81.  Arg.  I.     Ex  providentia  divina. 

Deus  omnium  rerum,  etiam  actuum  liberorum  habet  providentiam. 
Atqui  sine  scientia  condicionate  futurorum  non  potest  esse  providentia 
divina.     Ergo  Deus  habet  scientiam  condicionate  futurorum. 

Maior  argumenti  est  de  fide  {Conc.  vatic.  sess.  1,  c.  1 ;  Denz.  1784). 
Minor  probatur  ita:  Ad  providentiam  Dei  pertinet,  ut  possit  impedire 
peccata,  quae  homines  commissuri  essent,  si  in  certis  condicionibus 
ponerentur.  Atqui  post  praevisionem  absolutam  peccatorum  Deus  ea 
non  iam  potest  impedire,  quia  repugnat  futurum  non  esse,  quod  Deus 
absolute  vidit  futurum  esse.  Ergo  ante  praevisionem  absolutam  oportet 
Deum  scire,  quid  homines  acturi  essent  in  his  vel  illis  condicionibus. 
Ideo  fideles  docentur  temporalia  bona  non  petere  a  Deo  nisi  ea  con- 
dicione,  si  Deus  praevideat  ea  ipsis  profutura  esse  ad  salutem  (cf.  Catech. 
Rom.  pars  4,  c.  2,  n.  4;  c.  4,  n.  5).  Audiamus  SS.  Patres  hanc  doc- 
trinam  exponentes. 

82.  Arg.  2.     Ex  SS.  Patribus. 

SS.  Patres  docent  Deum  ante  decretum  creandi  homines  praevidisse 
eorum  peccata,  tamen  creasse  homines,  cum  sciat  etiam  de  malis  facere 
bona.  Atqui  ante  decretum  creandi  Deus  non  potuit  habere  nisi  scien- 
tiam  condicionate  futurorum,  quia  ante  hoc  decretum  nihil  absolute 
futurum  erat.  »S.  Augustinus:  «Praesciebat,  quod  eorum  futura  esset 
voluntas  mala. . . .  Cur  ergo  eos  creavit,  quos  tales  futuros  esse  prae- 
sciebat?  Quia  sicut  praevidit,  quid  mali  essent  facturi,  sic  etiam  prae- 
vidit,  de  malis  factis  eorum  quid  boni  esset  ipse  facturus»  (De  Gen. 
ad  litt.  11,  12).  Idem  de  iustis,  quos  Deus  videt  esse  lapsuros,  ait: 
«Certe  poterat  illos  Deus,  praesciens  esse  lapsuros,  antequam  id  fieret, 
auferre  de  hac  vita»  (De  dono  persev.  9,  22).  «Respondeant,  si  possunt, 
cur  illos  Deus,   cum  fideliter  et  pie  viverent,  non  tunc  de  vitae  huius 

periculis  rapuit,  ne  malitia  mutaret  intellectum  illorum,  et  ne  fictio 
deciperet  animas  eorum  (Sap  4,  11).  Utrum  hoc  in  potestate  non 
habuit,  an  eorum  mala  futura  nescivit?  Nempe  nihil  horum  nisi  per- 
versissime  atque  insanissime  dicitur»  (De  corrept.  et  grat.  8.,  19).  Ergo 
secundum  S.  Augustinum  Deus  praescit  mala  futura,  antequam  sunt 
absolute  futura,  et  in  eo  signo  rationis,  in  quo  per  omnipotentiam 
divinam  etiamtum  impediri  possunt.  Hanc  doctrinam  saepe  SS.  Patres 
inculcant,  e.  g.  5.  Hieronymus  (Contra  Pelag.  dial.  3,  n.  6),  >S.  Gregorius 
Nyss.  (Orat.  catech.  7  et  8),  5.  Cyrillus  Alex.  (In  Gen.  n.  2),  S.Ambrosius 
(De  paradiso  8  et   10)  et  multi  alii. 

Similiter  docent  a  Deo  saepe  mitti  mala  temporalia  hominibus, 
quia  praevidet  fore,  ut  bonis  temporalibus  abutantur.  .S.  Gregorius  Nyss.: 
«Consentaneum  est  eum,  qui  futurum  aeque  ac  praeteritum  cognoscit, 
progressum  infantis  ad  adultam  aetatem  prohibere,  ne  malum  perfice- 
retur,  quod  in  eo,  si  ita  victurus  fuisset,  vi  praescia  cognitum  est. . .  . 
Ex  benignitate  sua  materiam  subtrahit  improbitatis,  non  concedens 
tempus  liberae  electioni  per  vim  praesciam  cognitae,  ut  per  opera  in 
nequitiae  fastigio  sese  exerceret»  (De  morte  praemat.  infant. ;  J/PG  46, 
183  186).  Cf.  6".  Basilius  (De  constit.  monast.  2),  S.Ioannes  Chrysost. 
(Ad  Stag.  1,  4),  >S.  Gregorius  M.  (Moral.  33,  19,  15).  Etiam  in  hac 
expositione  SS.  Patres  supponunt  Deum  praevidere  mala  futura,  ante- 
quam  absolute  futura  sint.  Multo  plura  vide  apud  Ruiz  (De  scientia 
Dei  disp.  65  sqq). 

83.  Arg.  3.     Ex  S.  Scriptura. 

In  S.  Scriptura  saepe  adscribitur  Deo  scientia  eorum,  quae  num- 
quam  facta  sunt,  sed  futura  fuissent,  si  certae  condiciones  ponerentur. 
«Ait  David:  Domine  Deus  Israel,  audivit  famam  servus  tuus,  quod 
disponat  Saul  venire  in  Ceilam,  ut  evertat  urbem  propter  me.  Si 
tradent  me  viri  Ceilae  in  manus  eius?  Et  si  descendet  Saul,  sicut 
audivit  servus  tuus?  Domine  Deus  Israel,  indica  servo  tuo.  Et  ait 
Dominus:  Descendet.  Dixitque  David:  Si  tradent  me  viri  Ceilae  et 
viros,  qui  mecum  sunt,  in  manus  Saul?  Et  dixit  Dominus:  Tradent» 
(1  Reg  23,  10  sqq).  Accepto  hoc  responso  David  non  mansit  in  urbe 
Ceila,  ideo  Saul  non  descendit,  neque  ceilitae  Davidem  tradiderunt. 
Ergo  agitur  de  condicionate  futuro,  cuius  futuritio  a  mansione  David 
in  urbe  Ceila  pendet.     Et  hoc  condicionate  futurum  Deus  scivit. 

Christus  Dominus  ait:  «Vae  tibi,  Corozain!  vae  tibi,  Bethsaida,  quia 
si  in  Tyro  et  Sidone  factae  fuissent  virtutes,  quae  factae  sunt  in  vobis,  olim 
in  cilicio  et  cinere  sedentes  paeniterent»  (Lcio,  13).  Etiam  hic  agitur 
de  rebus,  quae  numquam  factae  sunt,  sed  quae  futurae  fuissent,  si 
apud  tyrios  et  sidonios  similia  miracula  patrata  essent  atque  apud  galilaeos. 

84.  Obi.  I.  Textus  allati  Scripturae  videntur  sufficienter  explicari  de  notitia, 
quam  Deus  habuit,  actualis  dispositionis  ceilitarum  vel  tyriorum  et  sidoni- 
orum.     Ergo  iis  non  probatur  scientia  condicionate  futurorum. 

Resp.  Neg.  antec.  Nam  in  hac  suppositione  potuisset  falli  absoluta  prae- 
dictio  divina,  quod  repugnat.  Neque  enim  Deus  dixit:  Habent  mentem  te 
tradendi,  sed:  Tradent.  Idem  valet  de  verbis  Christi.  Praeterea  haec  ex- 
positio  est  contra  constantem  expositionem  Patrum,  ut  multis  testimoniis 
ostendit  Ruiz  (De  scientia  Dei  disp.  62 ,  sect.  1).  Sufftciat  audire  unum 
S.  Augustinum:  «Numquid  possumus  dicere  etiam  tyrios  et  sidonios  talibus 
apud  se  virtutibus  factis  credere  noluisse  aut  credituros  non  fuisse,  si  fierent? 
cum  ipse  Dominus  attestetur,  quod  acturi  essent  magnae  humilitatis  paeni- 
tentiam,  si  iis  facta  essent  divinarum  illa  signa  virtutum»  (De  dono  per- 
sev.  9,   23). 

85.  Obi.  II.  S.  Augustinus  de  condicionate  futuris  ait:  «Ipsa  exinanitur 
omnino  praescientia ,  si  quod  praescitur,  non  erit.  Quomodo  enim  recte 
dicitur  praesciri  futurum,  quod  non  est  futurum»  (De  anima  et  eius  origine  1, 
12,   15).     Ergo  S.  Augustinus  negat  scientiam  condicionate  futurorum. 

Resp.  Conc.  antec.  et  neg.  conseq.  et  consequentiam.  Alius  enim  est  sensus 
verborum.  Pelagiani  dicebant  Deum  punire  peccata,  quae  homo  commissurus 
fuisset,  si  diutius  vixisset.  Ad  quod  Augustinus  respondet  absurdam  esse 
hanc  doctrinam,  cum  Deus  peccata,  quae  numquam  futura  sint,  non  praesciat 
ut  poena  digna.  Propterea  immediate  post  verba  citata  pergit:  «Quomodo 
ergo  puniuntur  peccata,  quae  nulla  sunt?»  Ceterum  a  S.  Augustino  doceri 
scientiam  condicionate  futurorum  iam  audivimus. 

86.  Obi.  III.  Ridiculum  videtur  dicere  mentem  divinam  occupari  quae- 
stionibus  inutilibus,  quid  singulae  creaturae  actuales  et  possibiles  acturae 
essent  in  condicionibus  infinite  multis,  quae  numquam  futurae  sunt.  Ergo 
videtur  saltem  neganda  talis  scientia  quoad  creaturas  et  condiciones  pure 
possibiles. 

Resp.  Nego  suppositum  argumenti.  Nam  Deus  non  habet  scientiam 
discursivam,  sed  uno  simplici  actu  videt  et  se  et  creaturas  et  possibilia  et 
omnem  nexum  rerum  actualem  vel  possibilem.  Ergo  nulla  est  in  Deo  oc- 
cupatio  proprie  dicta,  nullae  sunt  quaestiones,  sed  omnia  nuda  et  aperta 
sunt  immutabiliter  cognitioni  eius. 

Schol.     De  divisione  scientiae  divinae. 

87.  Scientia  divina  cum  sit  actus  purus,  non  potest  logice  dividi  nisi 
ratione  obiectorum.  Cum  nos  res  actuales  videamus,  res  vero  possi- 
biles  simplici  mentis  intellegentfa  apprehendamus ,  Deus  secundum 
nostrum  modum  concipiendi  dicitur  actualia  videre,  possibilia  simpliciter 
intellegere.  Unde  scientia  visionis  Deus  videt  et  se  et  quae  extra 
ipsum  sunt,  fuerunt  aut  erunt;  scientia  simplicis  intellegentiae  versatur 
circa  ea,  quae  possunt  esse,  sed  nec  sunt  nec  fuerunt  nec  erunt. 
Potest  vero  tertium  membrum  inseri,  quatenus  scientia  divina  versatur 
circa  ea,  quae  quidem  nec  sunt  nec  fuerunt  nec  erunt,  quae  tamen 
futura  essent,  si  certae  condiciones  ponerentur.  Et  quia  haec  obiecta 
sunt  media  inter  actualia  et  pure  possibilia,  scientia  eorum  recte  vocatur 
scientia  media.  Quod  nomen  si  cui  non  placet,  inveniat  melius,  quia 
de  nominibus  non  est  disputandum,  dummodo  res  concedatur. 

Eadem  divisio  in  scientiam  visionis,  simplicis  intellegentiae  et 
mediam  etiam  suadetur  consideratione  diversae  necessitatis  obiectorum. 
Unde  est  scientia  necessaria  ea,  quae  versatur  circa  divina  et  circa 
possibilia,  quia  haec  non  possunt  aliter  esse.  Scientia  libera  est,  quae 
versatur  circa  obiecta  decretorum  liberorum  Dei  cum  omnibus  com- 
plexionibus  rerum  contingentibus,  quae  ex  his  decretis  Dei  fluunt. 
Scientia  media  est,  quae  neque  versatur  circa  ea,  quae  absolute  ne- 
cessaria,  neque  circa  ea,  quae  omnino  libere  futura  sunt,  sed  versatur 
circa  ea,  quae  quidem  ante  omne  actuale  decretum  Dei  liberum  vera 
sunt,  non  tamen  sunt  absolute  necessaria,  sed  fierent  ex  libertate 
humana,  si  Deus  certas  condiciones  verificaret.  Haec  igitur  scientia 
est  condicionata,  non  quatenus  actus  Dei  condicionatus  est,  sed  qua- 
tenus  obiectum  huius  cognitionis  solum  sub  certis  condicionibus  ex- 
sisteret. 

Scientia  divina  aut  est  speculativa  aut  est  practica,  prout  aut 
versatur  circa  obiecta  sub  ratione  cognoscibilitatis  tantum,  aut  con- 
siderat  res,  in  quantum  sunt  operabiles  et  ad  finem  operationis. 

Scientia  divina  est  scientia  approbationis,  si  obiecta  cognita  Deo 
placent;  est  scientia  improbationis,  si  obiecta  displicent.  In  S.  Scriptura 
interdum  Deus  dicitur  simpliciter  nosse,  quae  approbat,  non  nosse, 
quae  improbat.  «Novit  Dominus  viam  iustorum»  (Ps  1,6).  Peccatoribus 
dicit:   «Numquam  novi  vos»   (Mt  7,  23). 


Prop.  XII.  Essentia  divina  est  medium,  quo  et  in  quo  Deus 
omnia  alia  cognoscit. 

88.  Stat.  quaest.  Non  omnia  obiecta  eodem  modo  se  habent  ad 
intellectum  divinum.  Si  Deus  nullum  mundum  creasset,  exsisteret 
tamen  scientia  divina  non  minus  perfecta  quam  nunc.  Ergo  mundus 
non  est  primarium  obiectum,  sine  quo  scientia  divina  non  potest  esse, 
et  quo  scientia  divina  quodammodo  specificatur.  Potius  obiectum  pri- 
marium  et  formale  scientiae  divinae  est  ipse  Deus  seit  ipsa  essentia 
divina,  quia  sola  essentia  divina  est  aeque  aeterna,  immutabilis,  infinita 
atque  cognitio  divina;  creaturae  autem  sunt  obiectum  secundarium  et 
materiale. 

Essentia  divina  hic  intellegitur  totum  id,  quod  secundum  nostrum 
concipiendi  modum  antecedit  in  Deo  actum  secundum  cognitionis, 
ergo  essentia  divina,  ut  est  cumulus  omnium  perfectionum  divinarum; 
et  sic  essentia  divina  est  obiectum  primarium  cognitionis  divinae. 
Supposita  autem  creatione  ad  hanc  essentiam  etiam  pertinent  decreta 
divina  creaturas  spectantia,  quia  haec  decreta  sunt  ipsa  essentia  divina 
cum  conotatione  terminorum  creandorum.  Haec  quidem  conotatio 
terminorum  est  contingens,  quia  potest  non  esse;  sed  si  est,  essentia 
divina   intellectui    divino    repraesentat    etiam    terminos,    quorum   causa 

sunt  decreta  divina,  sicut  in  signo  priore  ad  voluntatem  creandi  re- 
praesentat  creaturas  ut  possibiles. 

In  humana  cognitione  intellectus  fit  proxime  expeditus  ad  cogno- 
scendum  aliquod  obiectum  per  speciem  impressam  (i.  e.  imaginem  re- 
ceptam)  obiecti.  Unde  species  impressa  est  medium,  quo  intellectus 
cognoscit.  Dicimus  igitur  in  Deo  speciem  seu  medium,  quo  Deus 
cognoscat,  quidquid  cognoscit,  esse  essentiam  divinam.  Praeterea  autem 
nos  saepe  aliquod  obiectum  non  immediate  cognoscimus  sed  solum 
mediante  alio  obiecto,  in  quo  cognito  illud  cognoscitur,  sicut  Deum 
cognoscimus  in  creaturis.  In  nobis  haec  mediata  cognitio  venit  ex 
imperfectione  intellectus  nostri,  qui  saepe  iuvandus  est  aliquo  medio, 
ut  aliud  quid  cognoscat.  Talis  indigentia  medii  in  Deo  non  est,  cum 
ipse  sit  actualis  cognitio  infinita,  quae  sine  ullo  discursu  et  medio 
intercedente  omnia  cognoscit  per  simplicem  veritatis  contemplationem. 
Itaque  non  est  quaerendum,  quo  medio  Deus  iuvetur  ad  hoc  vel  illud 
cognoscendum,  cum  infinita  intellectio  non  iuvetur  ullo  medio.  Sed 
quaestio  est,  num  Deus  habeat  reapse  aliquod  obiectum  cognitionis 
tam  perfectum,  ut  in  eo  cognito  omnia  alia  cognoscantur.  Respon- 
demus  Deum  comprehendendo  essentiam  suam  in  ea  videre  omnem 
veritatem  ex  hac  essentia  participatam. 

89«  Prob.  pars  I.  Essentia  divina  est  medium,  quo  Deus  omnia 
cognoscit.  Scholastici  omnes  dixerunt  essentiam  divinam  esse  speciem, 
qua  Deus  cognoscat.  Ita  e.  g.  .S.  Thomas  (1,  q.  14,  a.  4),  Scotus 
(In  1,  dist.  35,  q.  1);  ex  posterioribus  scholasticis  Banes  (In  I,  q.  14, 
a.  6,  concl.  2),  Suarez  (De  scientia  Dei  1,  8,  4);  nostra  aetate  Franzelin 
(De  Deo  Uno  thes.  38),  Kleutgen  (De  ipso  Deo  n.  513).  Hic  loquendi 
modus  est  approbandus.  Nam  etsi  intellectus  divinus  est  actus  purus, 
qui  non  indiget  ullo  complemento,  quo  constituatur  in  actu  primo 
expedito  ad  cognoscendum,  tamen  intellectio  divina  habet  suam 
rationem  sufficientem,  quae  non  potest  esse  alia  nisi  essentia  divina. 
Ergo  quia  in  intellectu  humano  ratio  proxima  cognitionis  vocatur 
species,  recte  hic  modus  loquendi  analogice  transfertur  ad  Deum, 
et  intellectio  divina  recte  dicitur  specificari  per  essentiam  divinam 
{S.  Thomas  1,  q.  14,  a.  5   ad  3). 

90.  Prob.  pars  II.  Essentia  divina  est  medium,  in  quo  cognito  Deus 
omnia  alia  cognoscit. 

a)  Ita  docet  .S.  Thomas:  «Deus  seipsum  videt  in  seipso,  quia  se 
ipsum  videt  per  essentiam  suam,  alia  autem  a  se  videt  non  in  ipsis  sed 
in  seipso,  in  quantum  essentia  sua  continet  similitudinem  aliorum  ab 
ipso»  (1,  q.  14,  a.  5).  Idem  docent  thomistae  omnes,  idem  S.  Bona- 
ventura  (In  1,  dist.  39,  a.  2,  q.  1),  Molina  (Concord.  q.  14,  a.  13, 
disp.  50  circa  finem),  Suarez  (De  Deo  3,  2,  2  sqq),  Petavius  (DeDeo4,  2) 
Lessius  (De  perf.  div.  6,  1),  Ruiz  (De  scientia  Dei  disp.  10),  qui  multos 

alios  enumerat,  et  addit:  «Ita  docent  satis  expresse  omnes  scholastici.» 
Pauci  tantum  posteriores  ab  hac  communi  doctrina  recesserunt.  Unde 
hoc  est  primum  argumentum,  nempe  ex  auctoritate. 

b)  Alterum  argumentum  est  ex  perfectione  Dei.  Essentia  divina 
est  causa  exemplaris,  efficiens,  finalis  omnium  rerum.  Atqui  Deus  hanc 
causam  comprehendit.  Ergo  in  ea  videt  omnes  res,  quarum  est  causa 
(S.  Thomas,  Contra  gent.  1,  49).  Itaque  videt  omnia  possibilia  in 
essentia  divina  ut  in  fundamento  eorum;  videt  mundum  actualem  in 
voluntate  creante,  conservante,  concurrente,  gubernante;  videt  res  futuras 
in  decreto  producendi  res  sive  immediate  per  se  sive  per  causas  se- 
cundas.  Videt  futuribilia  in  potentia  divina  producendi  causas  et  con- 
diciones,  sub  quibus  essent  futura.  Videt  libera  absolute  futura  in  de- 
creto  verificandi  condiciones. 

Itaque  omnes  res  ab  aeterno  Deo  sunt  praesentes,  non  solum  in 
quantum  a  Deo  cognoscuntur,  sed  etiam  in  quantum  in  signo  priore 
ante  cognitionem  divinam  ab  essentia  divina  repraesentantur;  et  sic, 
creaturae  omnes,  etsi  in  se  sunt  temporales  et  temporalem  tantum 
veritatem  et  cognoscibilitatem  habent,  in  essentia  tamen  divina  aeternam 
veritatem  et  cognoscibilitatem  habent.  Ideo  Deus  in  essentia  sua  omnia 
contingentia  et  mutabilia  videt  cum  metaphysica  certitudine  et  sine 
ulla  mutabilitate,  et  etiam  sine  discursu,  quia  videns  essentiam  suam, 
videt  in  ea  sine  ullo  transitu  omnia  alia. 

c)  Neque  tamen  putandum  est  Deum,  ut  quidam  voluerunt, 
cognoscere  solum  esse  eminens  rerum,  sed  Deus  cognoscens  res  in 
essentia  divina,  cognoscit  proprias  naturas  rerum  cum  omnibus  indi- 
viduationibus.  Nam  Deus  res  cognoscit  eo  modo,  quo  eas  creat.  Atqui 
non  creat  esse  eminens  rerum  sed  ipsos  terminos.  Ergo  hos  cognoscit 
secundum  propriam  eorum  naturam.  Neque  vero  ideo  creaturae  ratio 
sunt,  ut  actus  cognitionis  divinae  habeat  talem  perfectionem,  sed  sunt  puri 
termini  actus  immutabiliter  perfecti  (cf.  »S.  Thomas  1,  q.  14.  a.  6  ad  1). 

d)  Ex  altera  parte  admittendum  non  est  Deum  cognoscere  res  alias 
et  in  essentia  divina  et  etiam  immediate  in  ipsis  rebus.  Haec  duplex 
cognitio  statuitur  quidem  a  quibusdam  theologis,  ut  a  Wirceburgensibus 
(DeDeo  n.  1 19),  sed  a  plurimis  et  maximis  theologis  negatur.  >S.  Thomas: 
Deus  «etiam  illa,  quae  extra  ipsum  sunt,  non  extra  se  sed  in  se  in- 
tuetur,  quia  per  essentiam  suam  omnia  alia  cognoscit»  (De  pot.  q.  3, 
a.  16  ad  23;  plura  Contra  gent.  1,  48).  Molina:  «Deus  cognoscit 
alia  a  se  non  in  rebus  ipsis  sed  in  seipso;  hoc  est  intuitus  divinus 
non  fertur  aeque  primo  in  suam  essentiam  ut  in  rem  cognitam,  et  in 
naturas,  quas  aliae  res  in  seipsis  habent,  sed  primo  fertur  in  suam 
essentiam  ut  in  obiectum  primarium,  in  quo  virtute  continentur  naturae 
aliarum  rerum,  et  mediante  essentia  ita  cognita  illo  eodem  intuitu 
cognoscit  ac  intuetur  ulterius  ut  obiectum  secundarium  naturam  cuiusque 
aliarum  rerum  propriam.  Itaque  cum  dicimus  Deum  non  cognoscere 
alia  a  se  in  ipsismet  rebus,  non  negamus  Deum  cognoscere  ilJud  esse, 

quod  res  habent  in  seipsis,  sed  negamus  cognoscere  illud  immediate 
atque  ut  obiectum  primarium»  (In  I,  q.  14,  a.  5  sq).  Suarez  cognitionem 
rerum  in  ipsis  reicit,  a)  quia  est  imperfecta,  cum  sic  res  non  compre- 
hensive  cognoscantur  secundum  omnes  illas  relationes,  quas  habent; 
b)  quia  cognitio  specificatur  ab  obiecto  immediato,  Deus  autem 
non  potest  specificari  per  obiectum  creatum;  c)  si  Deus  immediate 
videret  creaturas,  haec  scientia  non  posset  dici  dependens  a  scientia, 
qua  Deus  videt  se  ipsum.  Atqui  hanc  dependentiam  omnes  admittunt 
(De  Deo  3,  2,  16  19).  Idem  sentiunt  Gregorius  de  Valentia,  Lessius, 
Ruiz,  Tanner,  Petavius,  alii  plurimi.  Kleutgen  pro  hac  sententia  etiam 
allegat  dicta  SS.  Patrum  (De  ipso  Deo  n.  519  526).  Potest  addi 
illud,  quod  S.Augustinus  angelis  quidem  tribuit  duplicem  cognitionem 
rerum  creatarum:  matutinam,  qua  res  vident  in  Deo,  et  vespertinam, 
qua  res  vident  in  ipsis  rebus  (De  Gen.  ad  litt.  4,  22,  39),  vesper- 
tinam  autem  cognitionem  numquam  Deo  adscribit,  cum  haec  cognitio, 
si  comparatur  cum  cognitione,  qua  res  videntur  in  Deo,  potius  nox 
quam  lux  sit  dicenda  (1.  c.  4,  23,  40).  Itaque  Deus  cognoscit  quidem 
obiecta  finita  in  ipsis,  in  quantum  praepositio  «in»  denotat  obiectum 
materiale  secundum  propriam  et  individuam  naturam;  non  cognoscit 
in  ipsis,  in  quantum  praepositio  «in»  denotat  obiectum  immediate 
cognitum  per  propriam  speciem. 

91»  Obi.  I.  Dicendus  non  est  Deus  cognoscere  libera  futuribilia  in  sua 
essentia,  si  non  potest  indicari  modus,  quo  in  ea  sint  cognoscibilia.  Atqui 
non  potest  indicari  modus.     Ergo. 

Resp.  Neg.  mai  et  min.  Maior  est  neganda,  quia  etsi  modus  indicari 
non  posset,  tamen  res  ipsa  esset  certa.  Saepe  enim  si  de  divinis  agitur,  rem 
scimus,  sed  modum  nescimus.  Ita  scimus  Deum  esse  actum  purum  et  crea- 
torem  mundi,  sed  modum  proprium  actus  puri  et  creationis  non  capimus. 
Negatur  etiam  minor  a  theologis,  qui  thesim  nostram  tenent,  saltem  in  quan- 
tum  agitur  de  explicanda  re  per  conceptus  analogos,  etsi  fatendum  est  theo- 
logorum  explicationes  longe  inter  se  dissentire. 

1.  Bellarminus  ut  probabilem  proponit  sententiam  Deum  tam  perfecte 
perspicere  voluntatem  humanam  cum  omnibus  suis  dispositionibus  et  con- 
dicionibus,  ut  ex  his  cognoscat,  quid  in  actu  secundo  voluntas  electura  sit 
(De  grat.  4,  15).  Haec  explicatio,  quam  quidam  recentes  sequuntur,  non 
sufficit.  Nam  a)  ex  dispositione  voluntatis  ad  surnmum  cum  morali  certi- 
tudine  cognosci  potest  actus  secundus.  Deus  autem  cum  metaphysica  certi- 
tudine  cognoscit  actum  futurum,  sicut  cognoscit  eundem  actum,  quando  est. 
b)  Deus  non  solum  cognoscit  substantiam  actus  sed  etiam  eius  circum- 
stantias  usque  ad  minimas.  Si  autem  haec  omnia  iam  essent  in  actu  primo 
determinata,  actus  non  iam  esset  liber,  et  conscientia  nos  falleret,  quae  te- 
statur  nos  non  esse  iam  ante  omnes  actus  moraliter  determinatos  usque  ad 
minima. 

2.  Banes  (In  1,  q.  14,  a.  13,  concl.  3),  Didacus  Alvarez  (De  grat. 
disp.  7,  n.  10)  et  alii  multi  eiusdem  scholae  dicunt  Deum  decreto  condicio- 
nato  ex  parte  obiecti  decrevisse  singulas  creaturas  rationales  possibiles,  si  in 

talibus  et  talibus  condicionibus  ponerentur,  efficaciter  praedeterminare  ad 
tales  et  tales  actus  secundos.  Unde  Deus,  videns  haec  decreta,  videt  etiam 
infallibiliter  effectus,  qui  ex  his  decretis  futuri  essent.  Atque  sine  dubio  talia 
decreta,  si  admittuntur,  sunt  medium  aptum  ad  cognoscendos  actus  futuros 
et  futuribiles.  Sed  talia  decreta  praedeterminantia  non  videntur  admitti  posse. 
Nam  libertas  voluntatis  in  eo  consistit,  quod  voluntas  antecedenter  ad  suum 
actum  secundum  non  est  determinata  ad  unum,  sed  potest  eligere  inter  plura, 
et  hoc  valet,  sive  illud  determinans  tempore  praecedit  sive  ratione  tantum, 
sicut  beati  in  caelo  visione  beatifica  determinantur  ad  amandum  Deum  et 
ideo  non  libere  amant,  etsi  visio  beatifica  non  tempore  sed  ratione  tantum 
praecedit  amorem  beatificum.  Neque  iuvat  dicere  Deum  praedeterminare 
actum  ut  liberum ;  nam  antecedenter  determinare  voluntatem  ad  unum,  ita 
tamen  ut  maneat  indeterminata  ad  multa,  est  contradictio  in  terminis;  Deus 
autem  non  facit  contradictoria.  Dicunt  quidem  reconciliationem  libertatis 
humanae  cum  praedeterminatione  divina  esse  mysterium  credendum  (Alvarez, 
De  aux.  grat.  disp.  118,  n.  5  sq).  Sed  hoc  mysterium,  quia  non  est  a  Deo 
revelatum  et  est  potius  contradictio.,  nequaquam  est  credendum.  Multo  etiam 
minus  hoc  modo  Deus  cognoscit  peccata  hominum,  quia  ad  peccata  prae- 
determinare  non  potest.  Et  si  dicunt  Deum  praedeterminare  ad  materiale 
tantum  peccati,  hoc  effugium  non  valet,  quia  materiale  peccati  a  malitia  for- 
mali  separari  nequit,  et  homo  sub  tali  praedeterminatione  constitutus  non 
potest  non  peccare  (A/varez  \.  c.  disp.  11).  Praeterea  multis  theologis,  etiam 
quibusdam  defensoribus  praedeterminationis  physicae,  videtur  «indecens  ac 
superfluum»,  ut  ait  Gonet  (I,  disp.  5,  a.  2,  §  8),  admittere  Deum  de  om- 
nibus  possibilibus  condicionibus  fecisse  decreta  infinita,  ut  sciret,  quid  de- 
crevisset.  Ideo  malunt  cognitionem  Dei  de  liberis  futuris  restringere  ad  ea, 
quae  requiruntur  ad  providentiam  ordinis  actualis. 

3.  Molina  (Concord.  q.  14,  a.  13,  disp.  52)  et  qui  eum  sequuntur,  di- 
cunt  Deum  cognoscere  libera  condicionate  futura  in  eorum  obiectiva  veri- 
tate,  i.  e.  in  ipso  actu  secundo.  Haec  est  doctrina  £  Thomae;  qui  sic  ex- 
plicat  cognitionem  contingentium,  i.  e.  libere  futurorum:  «Contingens  aliquod 
potest  dupliciter  considerari,  uno  modo  in  seipso,  secundum  quod  iam  in 
actu  est;  et  sic  non  consideratur  ut  futurum  sed  ut  praesens,  neque  ut  ad 
utrumlibet  contingens  sed  ut  determinatum  ad  unum ;  et  propter  hoc  sic  in- 
fallibiliter  subdi  potest  certae  cognitioni.  .  .  .  Alio  modo  potest  considerari 
contingens  ut  in  causa  sua;  et  sic  consideratur  ut  futurum  et  ut  contingens 
nondum  determinatum.  .  .  .  Unde  quicumque  cognoscit  effectum  contingentem 
in  causa  sua  tantum,  non  habet  de  eo  nisi  coniecturalem  cognitionem.  Deus 
autem  cognoscit  omnia  contingentia,  non  solum  prout  sunt  in  causis,  sed 
etiam  prout  unumquodque  eorum  est  actu  in  seipso.  .  .  .  Unde  manifestum 
est,  quod  contingentia  infallibiliter  a  Deo  cognoscuntur»  (1,  q.  14,  a.  13). 
Ratio  haec,  quod  quidquid  exsistit,  determinate  exsistit,  etiam  valet  pro 
futuribilibus,  quia  homo  in  certis  condicionibus  positus  determinato  modo 
acturus  esset.  Hic  igitur  determinatus  actus  futuribilis  a  Deo  cognoscitur  in 
ipso  actu  secundo  et  non  in  ulla  causa,  quae  actum  secundum  praecedit. 

Neque  tamen  ideo  negatur  Deum  cognoscere  futuribilia  in  essentia  di- 
vina;  nam  quia  independenter  ab  essentia  divina  non  habent  ullam  veri- 
tatem,  futuribilia  independenter  ab  ea  cognosci  non,  possunt.  Cognosci 
futuribilia  in  essentia  divina   docent   diserte  Molina  (Concord.  q.   14,  a.   13 

disp.  52),  Lessius  (De  perfect.  div.  6,  1,  2),  Antoine  (De  Deo  Uno  c.  5, 
a.  5,  §  8,  obi.  15),  ex  recentioribus  Piccirelli  (De  Deo  Uno  et  Trino  583), 
multi  alii. 

92.  Obi.  II.  Futuribilia  in  essentia  divina  cognosci  non  possunt,  si  in  ea 
determinate  non  repraesentantur.  Atqui  in  ea  determinate  non  repraesen- 
tantur.  Ergo  in  ea  cognosci  non  possunt. 

Resp.  Conc.  ftiai.  Neg.  min.  et  conseq.  Nam  in  essentia  divina  est  possi- 
bilitas  creandi  hominem,  eum  ponendi  in  talibus  condicionibus  et  cum  eo 
concurrendi.  Ergo  Deus  in  essentia  sua  videt  totam  veritatem  actus  futuri- 
bilis  a  remota  possibilitate  usque  ad  ipsum  actum  secundum,  qui  poneretur 
cum  concursu  divino  collato.  Concursus  collatus  est  ipse  actus  secundus,  in 
.quantum  a  Deo  efficitur.  Sicut  enim  in  ordine  reali  nullus  actus,  ne  liber 
quidem,  poni  potest,  quem  Deus  non  simul  cum  creatura  producit,  ita  nullus 
actus  futuribilis  est,  nisi  Deus  in  istis  condicionibus  concurreret.  Non  habet 
quidem  Deus  de  pure  futuribilibus  decretum  ullum,  sed  videt  tamen  possi- 
bilitatem  talium  decretorum ;  et  videt,  si  tali  modo  concurreret,  talem  actum 
futurum  esse.  Ergo  in  possibili  concursu  collato  videt  Deus  futuribilitatem 
actus  liberi. 

Quidam  hanc  rem  non  recte  concipiunt.  Putant  enim  Deum  prius  vi- 
dere,  quid  homo  electurus  esset  in  istis  condicionibus,  et  dein  statuere  cor- 
respondentem  concursum  dare.  At  hoc  est  prorsus  falsum,  etsi  unus  alterve 
magnus  theologus  simile  quid  dixerit.  Agitur  potius  de  ipsa  electione.  Hanc 
enim  homo  non  potest  facere  nisi  concurrente  Deo ;  et  ideo  Deus  ab  aeterno 
volens  vel  potens  velle  concurrere  ad  electionem,  in  hoc  decreto  actuali  vel 
possibili  videt  ipsam  electionem.  Neque  ibi  quidquam  est  ratione  prius  et 
posterius,  sed  ille  ipse  actus  electionis,  qui  ab  homine  procedit  in  ratione 
actus  vitalis  et  liberi,  simul  a  Deo  procedit  in  ratione  entis.  Quomodo  Deus 
concurrat  cum  voluntate  humana,  non  perspicimus,  sed  concursum  esse  ad 
omnes  actus  creatos  necessarium  est  philosophice  et  theologice  certum. 

93»  Obi.  III.  Futuribilia  non  sunt  neque  erunt  actualia,  sed  sunt  pure  pos- 
sibilia.  Ergo  Deus  nihil  aliud  de  iis  cognoscit  nisi  de  ceteris  possibilibus. 
Resp.  Dist.  antec:  Futuribilia  sunt  pure  possibilia,  in  quantum  num- 
quam  habebunt  actualem  exsistentiam,  saltem  si  agitur  de  puris  futuribilibus, 
conc.  antec ;  in  quantum  inter  duo  membra  condicionate  futuri  non  est  in 
ordine  intellegibilium  talis  nexus,  ut  uno  posito  alterum  etiam  poneretur, 
neg.  antec  Ergo  futuribilia  non  quidem  sunt  neque  erunt,  sed  tamen  futura 
essent,  si  certae  condiciones  ponerentur,  quod  non  valet  de  omnibus  actibus 
Uberis  possibilibus ,  quia  etiam  oppositi  actus  sunt  possibiles,  non  tamen 
ponerentur.  Ceterum  etiam  libera  absolute  futura  in  signo  priore  erant  con- 
dicionate  futura ;  ergo  non  simpliciter  valet :  Futuribilia  numquam  erunt 
(cf.  supra  n.  80). 

94«  Obi.  IV.  Communiter  dicuntur  futuribilia  cognosci  in  seipsis.  Atqui 
quod  in  seipso  cognoscitur,  non  cognoscitur  in  essentia  divina.     Ergo. 

Resp.  Dist.  mai. :  Futuribilia  dicuntur  cognosci  in  seipsis,  ut  distinguantur 
a  futuris  necessariis,  quae  iam  antecedenter  in  causis  sunt  determinata  ad 
unum  et  ideo  in   causis   certo   cognosci  possunt,   conc  mai. ;  ut   negetur   ea 

cognosci  in  essentia  divina,  neg.  mai.  Dist.  min. :  Quod  in  seipso  cognosci- 
tur,  i.  e.  non  in  causa  sed  in  actu  secundo,  non  cognoscitur  in  essentia  di- 
vina,  neg.  min. ;  quod  in  seipso  cognoscitur  ita,  ut  sit  immediatus  terminus 
cognitionis,  non  cognoscitur  in  essentia  divina,  trans.  ?nin.  Itaque  sensus 
doctrinae  S.  Thomae  et  aliorum  dicentium  futuribilia  cognosci  a  Deo,  prout 
actu  sunt  in  seipsis,  est  hic:  ea  non  cognosci  in  ulla  re,  quae  pertinet  ad 
constituendum  actum  primum  completum  agentis  creati,  sed  cognosci  in  iis, 
quae  pertinent  ad  constituendum  ipsum  actum  secundum.  Sed  S.  Thomas 
et  alii  ita  loquentes  diserte  docent  Deum  cognoscere  omnia  in  essentia  sua, 
ut  explicatum  est. 

Schol.  I.     Quomodo  Deus  cognoscat  libera  absolute  futura. 

95.  Supposita  scientia  media  facile  intellegitur,  in  quo  medio  Deus 
cognoscat  libera  absolute  futura,  nempe  in  decreto  verificandi  con- 
diciones.  Nam  si  Deus  cognoscit  hominem  ita  acturum  esse,  si  cre- 
aretur  et  in  talibus  condicionibus  poneretur,  statim  cognoscit  actum 
absolute  futurum,  si  decernit  eum  creare  et  in  talibus  condicionibus 
ponere.  Hanc  doctrinam  tenent  Molina  (Concord.  q.  14,  a.  13,  disp.  50), 
Suarez  (De  scientia  Dei  1,  8,  12  et  2,  7,  15),  Lessius  (De  grat.  19,  19), 
Ruiz  (De  scientia  Dei  disp.  24,  sect.  3,  n.  3    12),  alii  communiter. 

Ab  hac  sententia  non  recedunt  qui  dicunt  Deum  cognoscere 
libera  futura  in  ideis  suis,  ut  *S.  Bonaventura  (In  1,  dist.  39,  a.  2,  q.  3). 
Nam  cum  futura  nondum  exsistant,  veritatem  et  cognoscibilitatem 
non  habent  nisi  in  fundamento,  i.  e.  in  essentia  divina,  in  quantum 
haec  continet  ideas  speculativas  et  practicas  rerum  creandarum  et 
creabilium. 

Neque  dissentiunt  qui  dicunt  Deum  cognoscere  libera  futura  in 
supercomprehensione  liberi  arbitrii,  ut  ipse  Molina  (1.  c.)  et  alii  lo- 
quuntur.  Nam  supercomprehensio  liberi  arbitrii  in  eo  est,  quod  de  libero 
arbitrio  cognoscuntur,  quae  ex  libero  arbitrio  non  possunt  cognosci. 
Tali  autem  modo  Deus  liberum  arbitrium  supercomprehendit,  quia  illud 
et  omnes  res  in  essentia  divina  infinite  melius  cognoscit,  quam  res  in 
seipsis  cognosci  possunt,  ut  Molina  1.  c.  exponit. 

SchoL  2.     Quomodo  scientia  divina  sit  causa  rerum. 

96.  «Omnium  artifex  sapientia»  divina  (Sap  7  21;  cf.  Ps  103,  24; 
Prv  3,  19;  Eccli  24,  6;  Ier  51,  15).  SS.  Patres  docent  res  ideo  esse, 
quia  a  Deo  sciuntur  (S.August.,  De  Trin.  15,  13;  De  civ.  Dei  11,  10,  3). 
Hoc  *S.  Thomas  ita  explicat:  «Cum  omnis  similitudo  attendatur  se* 
cundum  aliquam  convenientiam  alicuius  formae,  oportet,  quod  quae- 
cumque  sunt  similia,  ita  se  habeant,  quod  vel  unum  sit  causa  alterius, 
vel  ambo  ex  una  causa  causentur  [si  agitur  de  similitudine  essentiali 
et  necessaria,  non  de  pure  accidentali  et  fortuita].  In  omni  autem 
scientia  est  assimilatio  scientis  ad  scitum.  Unde  oportet,  quod  vel 
scientia  sit  causa  sciti,  vel  scitum  sit  causa  scientiae,  vel  utrumque  ab 
una   causa   causetur.     Non   potest  autem  dici,    quod  res  scitae  a  Deo 

sint  causa  scientiae  in  eo,  cum  res  sint  temporales  et  scientia  Dei  sit 
aeterna;  temporale  autem  non  potest  esse  causa  aeterni.  Similiter  non 
potest  dici,  quod  utrumque  ab  una  causa  causetur,  quia  in  Deo  nihil 
potest  esse  causatum ,  cum  ipse  sit ,  quidquid  habet.  Unde  relin- 
quitur,  quod  scientia  eius  sit  causa  rerum»   (De  verit.  q.  2,  a.  14). 

97.  Ex  altera  parte  certum  est  non  omnia  esse,  quae  Deus  scit, 
quia  scit  infinita,  sed  non  sunt  infinita.  Ergo  scientia  Dei  per  se  sola 
non  est  causa  rerum.  Hoc  SS.  Patres  saepe  efferunt.  *S.  Hieronymus: 
«Non  ex  eo,  quod  Deus  scit  futurum  aliquid,  idcirco  futurum  est;  sed 
quia  futurum  est,  Deus  novit  quasi  praescius  futurorum»  (In  Ier.  26,  3). 
.S.  Ioannes  Damasc:  «Praescientia  quidem  Dei  verax  est  et  infalli- 
bilis,  at  non  est  ipsa  causa,  ut  omnino  fiat,  quod  futurum  est;  sed 
quia  nos  acturi  sumus  hoc  vel  illud,  ipse  praenoscit»  (Dialog.  contra 
Manich.  79).  Similiter  Origenes  (Contra  Celsum  2,  20),  Eusebius  Cae- 
sar.  (Praep.  evangel.  6),  vS.  Epiphanius  (Haer.  38,  n.  6),  6".  Ioamies 
Chrysost.  (In  Matth.  hom.  60,  n.  1),  *S.  Cyrillus  Alex.  (In  Ioan.  11,  9), 
S.  Augustinus  (De  lib.  arbitr.  3,  4),  alii.  Haec  manifeste  valent  de 
scientia  per  se  sumpta;  sed  adiuncta  voluntate  scientia  divina  est  causa 
rerum. 

S.  Thomas:  «Sciendum,  quod  scientia,  in  quantum  scientia,  non  dicit 
causam  activam.  .  .  .  Scientia  significatur  per  hoc,  quod  est  aliquid  in 
sciente,  et  ideo  a  scientia  numquam  procedit  effectus  nisi  mediante  volun- 
tate»  (De  verit.  q.  2,  a.  14).  Scientia  adiuncta  voluntate  creandi  est  scientia 
practica,  et  haec  est  causa  rerum  creatarum.  Itaque  SS.Patres,  loquentes 
de  creatione,  non  de  actibus  liberis  hominum,  dicunt  non  ideo  res  sciri 
a  Deo,  quia  sint,  sed  ideo  esse,  quia  sciantur  (S.August.,  DeTrin.  15, 13. 
5".  Gregor.  M.,  Moral.  20,  32).  Hac  ratione  conciliantur  dicta  Patrum 
specietenus  opposita.  Nam  cum  loquuntur  de  scientia,  ut  est  mera 
cognitio,  dicunt  ab  hac  scientia  res  non  fieri  sed  supponi;  cum  vero 
loquuntur  de  scientia  actu  dirigente  voluntatem  creatricem,  dicunt  ab 
hac  scientia  res  non  supponi  sed  fieri  (cf.  Kleutgen,  De  ipso  Deo 
n.  497  sqq). 

ARTICULUS  II. 
DE  VOLUNTATE  DEI. 

Cf.  S.    Thomas   1,    q.    19  sq ;  —  Contra  gent.    1,   c.   72sqq;  Did.  Ruiz,  De  voluntate   di- 

vina ;  Petavius,  De  Deo  1.  5,  c.    I  sqq ;   L.  Janssens,  De  Deo  Uno  II  228  sqq;  Aleutgen, 

De  ipso  Deo  n.   553  sqq ;  Pohte,   Lehrbuch  der  Dogmatik  I5  223  sqq. 

Prop.  XIII.  Deo  convenit  voluntas  ratione  actus  et  obiec- 
torum  infinite  perfecta. 

98.  Stat.  qustest.  Voluntas  est  facultas  spiritualis  prosecutiva  boni 
et  aversativa  mali  sub  lumine  rationis.  Potest  voluntas  prosequi  bonum 
dupliciter:  aut  quaerendo  bonum,  quod  non  habet,  aut  quiescendo  per 

amorem  et  delectationem  in  bono,  quod  habet.  Deus,  qui  omnia  bona 
habet,  sibi  non  appetit  quidquam,  sed  quiescit  in  iis,  quae  habet;  et 
hoc  solo  sensu  habet  voluntatem  relate  ad  sua  bona.  Deo  non  con- 
venire  appetitum  mere  naturalem  neque  appetitum  sensitivum,  per  se 
patet.  Ergo  tribuimus  Deo  solum  appetitum  rationalem  seu  volun- 
tatem,  quae  adest,  ubicumque  est  actus  intellectus  proponens  bonum 
rationalis  naturae.  Ceterum  haec  perfectio  divina  non  est  probanda 
contra  adversarios,  quia  nemo,  qui  admittit  Deum,  negat  in  Deo  esse 
voluntatem,  sed  solummodo  quaedam  explicationis  gratia  dicenda  sunt. 

99.     Arg.  I.     Ex  S.  Scriptura. 

.S.  Scriptura  saepissime  tribuit  Deo  voluntatem.  Sufficit  in  me- 
moriam  revocare,  quod  Christus  dicit  se  venisse  ad  faciendam  volun- 
tatem  Dei  (Io  4,  34;  6,  38),  et  quod  docet  nos  orare:  «Fiat  voluntas 
tua  sicut  in  caelo  et  in  terra»   (Mt  6,   10). 

Hanc  voluntatem  Dei  Scriptura  praedicat  omni  perfectione  ex- 
cellentem.  Physice  voluntas  Dei  est  omnipotens:  «Omnia,  quaecumque 
voluit,  Dominus  fecit  in  caelo,  in  terra,  in  mari  et  in  omnibus 
abyssis»  (Ps  134,  6).  «Voluntati  eius  quis  resistit?»  (Rom  9,  19).  Est 
voluntas  immutabilis:  «ConsiliumDomini  in  aeternum  manet»  (Ps  32, 11). 
Moraliter   voluntas  Dei   est   sanctissima:    «Quoniam  non  Deus  volens 

iniquitatem  tu  es Odisti  omnes,  qui  operantur  iniquitatem»  (Ps  5,5  7). 

«Sanctus  in  omnibus  operibus  suis»  (Ps  144,  17).  «Sanctus,  sanctus, 
sanctus  Dominus  Deus  exercituum»  (Is  6,  3).  Cum  hac  sanctitate  com- 
parata,  nulla  creatura  sancta  est.  «Non  est  sanctus,  ut  est  Dominus» 
(1  Rg  2,  2).  «Ecce  inter  sanctos  eius  nemo  immutabilis,  et  caeli 
non  sunt  mundi  in  conspectu  eius»  (Iob  15,  15).  Deus  amat  se  ut 
summum  bonum  et  creaturas  propter  se.  Quapropter  dicitur:  «Deus 
caritas  est»  (1  Io  4,  8).  Quia  Deus  tam  potens  et  tam  amans  est, 
ideo  etiam  est  benignus,  magnificus,  longanimis,  misericors.  «Benigna 
est  misericordia  tua»  (Ps  68,  17).  «Ipse  benignus  est  super  ingratos  et 
malos»  (Lc  6,  35).  «Confiteantur  tibi,  Domine,  omnia  opera  tua  .  .  . 
ut  notam  faciant  filiis  hominum  potentiam  tuam  et  gloriam  magnifi- 
centiae  regni  tui.  .  .  .  Oculi  omnium  in  te  sperant,  Domine,  et  tu  das 
escam  illorum  in  tempore  opportuno.  Aperis  tu  manum  tuam,  et  imples 
omne  animal  benedictione»  (Ps  144,  10  12  15  sqq).  «Miserator  et  mi- 
sericors  Dominus,  longanimis  et  multum  misericors. . . .  Non  secundum 
peccata  nostra  fecit  nobis,  neque  secundum  iniquitates  nostras  retribuit 
nobis»  (Ps  102,  8  10).  «An  divitias  bonitatis  eius  et  patientiae  et  long- 
animitatis  contemnis?  Ignoras,  quoniam  benignitas  Dei  ad  paenitentiam 
te  adducit?»  (Rom  2,  4.)  Iustus  quoque  et  fidelis  est  Deus.  «Fidelis 
Dominus  in  omnibus  verbis  suis. . . .  Iustus  Dominus  in  omnibus  viis 
suis»  (Ps  144,  13  17).  «Iustitia  eius  manet  in  saeculum  saeculi»  (Ps  110,  3). 
«Dei  perfecta  sunt  opera,  et  omnes  viae  eius  iudicia;  Deus  fidelis  et 
absque    ulla   iniquitate,    iustus  et  rectus»   (Dt  32,  4).      «Si  confiteamur 

peccata  nostra,  fidelis  est  et  iustus,  ut  remittat  nobis  peccata  nostra» 
(1   Io   1,  9). 

Haec  sufficiant  ad  ostendendum,  quomodo  in  S.  Scriptura  voluntas 
Dei  praedicetur  infinite  perfecta. 

100.  Arg.  2.     Ex  traditione. 

SS.  Patres  saepe  quidem  praedicant  perfectionem  divinae  volun- 
tatis;  sed  quia  longum  est  singula  citare,  adeat  qui  vult  commentarios 
SS.Patrum  in  locos  citatos  S.  Scripturae.  S.  Epiphanius  affirmat  «certum 
posse  illum  [Deum]  quae  velit  efficere.  . .  .  Neque  pati  quidquam  potest, 
ut  aut  quod  velit,  non  perficiat,  aut  quod  nolit,  efficiat.  Est  enim 
praepotens,  et  quodcumque  libitum  est,  molitur»  (Haer.  70,  n.  7). 
5*.  Augustinus:  In  visione  beatifica  videbimus,  «quam  certa,  immutabilis, 
efficacissima  sit  voluntas  Dei;  quam  multa  possit  et  non  velit,  nihil 
autem  velit,  quod  non  possit. . . .  Non  ergo  fit  aliquid,  nisi  omnipotens 
fieri  velit  vel  sinendo,  ut  fiat,  vel  ipse  faciendo»  (Enchir;  c.  95).  Simi- 
liter  alii  Patres.  Quae  theologi  docent  de  perfectione  divinae  volun- 
tatis,  videri  possunt  apud  £.  Thomam  (1,  q.  I9sqq)  vel  apud  Lessium 
(De  perfect.  div.  1.  8  sqq). 

Ecclesia  in  Liturgia  saepe  effei't  perfectiones  divinae  voluntatis. 
In  Missa  cotidie  iubet  sacerdotes  dicere:  «Sanctus,  Sanctus,  Sanctus, 
Dominus  Deus  Sabaoth.»  In  orationibus  post  Litanias  omnium  Sancto- 
rum:  «Deus,  cui  proprium  est  misereri  semper  et  parcere.  .  .  .  Inef- 
fabilem  nobis,  Domine,  misericordiam  tuam  clementer  ostende. . . .  Deus, 
qui  culpa  oflenderis,  paenitentia  placaris  .  .  .  Deus,  a  quo  sancta  desi- 
deria,  recta  consilia  et  iusta  sunt  opera.  .  .  .  Omnipotens  sempiterne 
Deus,  qui  vivorum  dominaris  simul  et  mortuorum,  omniumque  misereris, 
quos  tuos  fide  et  opere  futuros  esse  praenoscis.»  Talia  saepe  re- 
petuntur  in  Officio  divino  per  totum  annum.  Patet  igitur,  quae  sit 
fides  ecclesiae.  Concilium  vaticanum  sess.  3,  c.  1  definivit  Deum  esse 
intellectu  ac  voluntate  omnique  perfectione  infinitum,  omnia  libere 
creasse,  omnia  providentia  sua  gubernare  (Denz.  n.   1782  sq). 

10 1.  Arg.  3.     Ex  ratione. 

Deus  est  spiritualis  substantia,  actu  cognitionis  infinite  perfectae 
insignis.  Atqui  spiritus  actuali  cognitione  infinita  praeditus  habet  ob 
hoc  ipsum  etiam  voluntatem  actualem  infinite  perfectam.     Ergo. 

Maior  probata  est  supra  (n.  48  sqq  70  sqq).  Itaque  probatur  minor : 
Omnis  natura  inclinat  in  bonum  proprium.  Atqui  intellectus  divinus 
constanter  cognoscit  bonum  proprium  Dei  cognitione  actuali  et  in- 
finita.  Ergo  Deus  etiam  habet  correspondentem  actum  prosecutivum 
huius  boni,  seu  habet  voluntatem  actu  volentem  bonum  proprium. 
Praeterea  voluntas,  quia  est  perfectio  simplex,  deesse  non  potest  in 
ente  infinite  perfecto.  Divina  voluntas  est  causa  exemplaris  et  efficiens 
omnis  voluntatis  creatae. 

Quia  autem  Deus  est  ens  simplex  sine  ulla  compositione  (supra 
n.  44),  voluntas  divina  est  realiter  ipsa  essentia  divina,  est  actus  purus, 
improductus,  sibi  ipsi  exsistens  ratio  sui  perfecte  sufficiens,  etsi  nostro 
concipiendi  modo  voluntas  fundatur  in  essentia  divina. 

Consequenter  obiectum  prirnarium  et  formale  voluntatis  divinae 
est  Deus  ipse  seu  essentia  divina,  quia  requiritur  obiectum,  quod  sit 
aeque  aeternum  et  infinitum  atque  ipsa  voluntas;  et  quia  recta  ratio 
postulat,  ut  res  amentur,  sicut  bonae  sunt,  primaria  autem  bonitas,  et 
a  qua  est  omnis  alia  bonitas,  est  ipsum  Esse  divinum.  Ergo  Deus 
indesinenter  seipsum  amat  amore  infinito,  gaudet  de  sua  perfectione, 
bono  divino  fruitur  et  satiatur,  ut  ad  beatitudinem  perfectam  nulla  alia 
re  indigeat. 

Nihilominus  Deus  potest  velle  et  vult  etiam  alia  a  se  ut  obiecta 
secundaria  propter  participationem,  quam  habent,  bonitatis  divinae. 
Amat  possibilia  simplici  affectu  complacentiae,  quatenus  non  sunt  nihil 
sed  possibiles  imitationes  boni  divini  ad  extra.  Amat  voluntate  efficaci 
bona  creata,  quatenus  iis  vult  exsistentiam,  conservationem,  concursum, 
gubernationem  ad  finem  convenientem.  Mala  ut  mala  non  vult,  sed 
solum  permittit.  Neque  transitus  est  in  Deo  ab  amore  sui  ad  amorem 
creaturarum,  sed  uno  eodemque  actu  et  se  vult  et  alia  propter  se. 
Propter  se  vult  alia,  quatenus  vult  imitationem  et  agnitionem  boni 
divini  per  creaturas.  Idcirco  essentia  divina  ut  summum  bonum  est  Deo 
tota  et  unica  ratio  volendi,  quidquid  vult.  Itaque  volitio  divina  neque 
habet  causam  efficientem  neque  causam  finalem,  sicut  neque  ipsum 
Esse  divinum  habet  causam.  Ut  hoc  exprimant,  theologi  solent  dicere: 
Deus  non  vult  hoc  propter  illud,  sed  vult,  ut  hoc  sit  propter  illud, 
e.  g.  ut  praemium  detur  propter  meritum;  actus  autem,  quo  Deus 
vult  praemium,  est  idem  actus,  quo  vult  meritum,  et  solum  termina- 
tive  differt. 

Ergo  de  voluntate  divina  valent,  quae  supra  (n.  70)  dicta  sunt 
de  intellectu  divino,  etiam  quoad  exclusionem  relationis  realis.  Est 
tamen  haec  differentia,  quod  Deus  non  omnia  vult,  sicut  omnia  cog- 
noscit.  Deus  cognoscit  peccata,  sed  non  vult  peccata;  cognoscit  multa 
posse  creari,  quae  non  vult  creari.  Ratio  differentiae  est,  quia  Deus 
cognoscit  res,  secundum  quod  sunt  in  ipso  (supra  n.  90  sqq),  sed  vult 
res,  ut  sunt  in  ipsis.  Atqui  res  in  Deo  habent  necessariam  veritatem, 
sed  bonitas  rerum,  quam  extra  Deum  habent,  non  est  necessaria.  Ergo 
quaecumque  scit  Deus,  necessario  scit;  non  autem  quaecumque  vult, 
necessario  vult  (cf.  .S.    Thomas   1,  q.   19,  a.  3  ad  6). 

I02.     Obi.  I.     Si  Deus  esset  infinite  bonus  et  potens,    non  essent  mala  in 
mundo.     Ergo  Deus  non  est  infinite  bonus  et  potens. 

jResp.  Dist.  mai. :  Non  essent  mala  in  mundo,  nisi  ad  bonum  finem 
possent  permitti,  conc.  mai.;  si  ad  bonum  finem  possunt  permitti,  neg.  mai. 
Dist.  min. :  Sunt  mala  in  mundo,  ex  quibus  Deus  non  facit  bona,  neg.  ?nin. ; 

ex  quibus  facit  bona,  conc.  min.  Et  neg.  conseq.  De  hac  re  mox  plura  di- 
centur  in  quaestione  de  providentia. 

103«  Obi.  II.  Si  Deus  amat  creaturas,  nunc  alium  amorem  habet,  quam 
si  non  essent  creaturae.  Atqui  voluntas  Dei  est  invariabilis.  Ergo  Deus  non 
amat  creaturas. 

Resp.  Dist.  mai. :  Alius  est  actus  ipse  amoris  divini,  neg.  mai. ;  alii 
sunt  termini  secundarii  eiusdem  actus,  conc.  mai.  Conc.  min.  Dist.  conseq. : 
Deus  non  amat  creaturas  novo  actu,  quem  non  haberet,  nisi  essent  crea- 
turae,  conc.  conseq.;  creaturae,  si  exsistunt,  non  sunt  termini  actus  divini 
amoris,  neg.  conseq. 

104.  Obi.  III.  Deus  seipsum  necessario  amat.  Ergo  si  hic  amor  est  ratio 
amandi  alia,  etiam  alia  necessario  amat. 

Resp.  Conc.  antec.  Dist.  conseq. :  Deus  alia  necessario  amaret,  nisi 
bonitas  sua  esset  aeque  perfecta  sine  aliis,  conc.  conseq.;  si  est  aeque  per- 
fecta  sine  aliis,  neg.  conseq.  Non  est  maior  vel  perfectior  bonitas  in  Deo  et 
creaturis  simul  quam  in  solo  Deo,  sed  sunt  solum  plura,  quae  habent  boni- 
tatem.  Dei  bonitas  est  simpliciter  infinita.  Ergo  ex  eo,  quod  creaturae  eam 
analogice  imitantur,  non  fit  maior,  sicut  neque  maior  est  ars  poetica,  si  multa 
volumina  exhibent  poema,  quam  si  poema  est  in  sola  mente  poetae.  Quo 
plura  volumina  eduntur,  eo  plura  poetica  exsistunt,  sed  non  eo  plus  poesis. 


Prop.  XIV.    Deus  in  operationibus  ad  extra  liber  est. 

105.  Stat.  quaest.  Deus  cognoscens  se  ut  summum  bonum,  ne- 
cessario  se  amat.  Sed  ob  hoc  ipsum,  quod  sibi  ut  summum  et  in- 
finitum  bonum  est  plane  sufficiens,  sequitur  eum  non  necessario  velle 
etiam  bona  creata,  sed  si  ea  velit,  libere  velle.  Haec  est  doctrina 
catholica,  quam  Ecclesia  saepe  contra  oppositum  errorem  propugnavit 
et  tandem  sollemniter  definivit,  ut  statim  videbimus. 

Cum  divina  voluntas  sit  actus  purus,  divina  libertas  essentialiter 
differt  a  libertate  humana.  Nos  habemus  indiflerentiam  potentiae, 
qua  possumus  actum  ponere  aut  non  ponere,  talem  aut  alium  actum 
ponere;  Dei  libertas  est  actus  entitative  necessarius  tam  quoad  exer- 
citium  quam  quoad  specificationem,  et  respectu  tantum  terminorum 
creabilium  liber  est.  Nos  possumus  habere  voluntatem  suspensam, 
i.  e.  nondum  determinatam  ad  hoc  vel  illud  volendum  aut  nolendum; 
Deus  ab  aeterno  omnia  obiecta  aut  vult  aut  non  vult,  neque  umquam 
anceps  haerebat,  quid  vellet  aut  nollet  facere.  Nos  possumus  mutare 
voluntatem,  Deus  non  potest,  sed  in  signo  posteriore  ad  electionem 
factam  non  iam  potest  aliud  decernere.  Itaque  libertas  Dei  est  per- 
fectio  divina,  qua  Deus  secundum  consilium  rationis  suae  potest  velle, 
ut  actus  suus  immutabilis  sit  aut  non  sit  causa  horum  vel  illorum  effec- 
tuum  creatorum.  Modus  proprius  huius  libertatis  a  nobis  capi  nequit, 
sed  est  mysterium. 

106.  Arg.  I.     Ex  S.  Scriptura. 

S.  Scriptura  eo  docet  libertatem  Dei,  quod  cum  emphasi  dicit 
Deum  facere,  quaecumque  velit  et  quia  velit.  «Omnia,  quaecumque 
voluit,  Dominus  fecit  in  caelo  et  in  terra»  (Ps  134,  6).  «Tu  creasti 
omnia,  et  propter  voluntatem  tuam  erant  et  creata  sunt»  (Apc  4,  11). 
Saepissime  Deo  attribuitur  electio  (e.  g.  Dt  7,  6sq;  2  Par  7,  12  sqq; 
Is  41,  8  sq;  Ps  yj,  6j  sqq).  «Deus  operatur  omnia  secundum  con- 
silium  voluntatis  suae»  (Eph  1,  11).  Ubi  autem  est  electio  et  con- 
silium,  ibi  est  libertas.  Ideo  de  S.  Spiritu  dicitur  :  «Omnia  operatur 
unus  atque  idem  Spiritus,  dividens  singulis,  prout  vult»  (1  Cor  12,  11). 

107.  Arg.  2.     Ex  traditione. 

SS.  Patres  saepe  docent  Deo  convenire  liberum  arbitrium.  *S.  Io- 
annes  Damasc:  «Divina  natura  voluntate  praedita  est  et  libera»  (De  dua- 
bus  in  Christo  volunt.  n.  28).  »S.  Hilarius:  Deus  «extra  corporalis 
naturae  necessitatem  liber  manens,  quod  vult  et  cum  vult  et  ubi  vult, 
id  praestat  ex  sese»  (De  synodis  44).  ^S.  Ambrosius:  «Apostolus 
dicit,  quia  omnia  operatur  .  .  .  prout  vult,  i.  e.  pro  libero  voluntatis 
arbitrio,  non  pro  necessitatis  obsequio»  (De  fide  2,  6  48).  ^S.  Augu- 
stinus:  «Deus  ipse  numquid,  quia  peccare  non  potest,  ideo  liberum 
arbitrium  habere  negandus  est?»  (De  civ.  Dei  22,  30,  3.)  Theolo- 
gorum  doctrina  habetur  in  Sent.  1.  2,  dist.  25,  n.  4  et  in  Sum.  1,  q.  19, 
a.   10  et  apud  commentatores.    Cf.  *S.  Thomas,  Contra  gent.   1,  88  et 

2,  23  27.  Suarez  «De  libertate  divinae  voluntatis»  scripsit  speciale 
opusculum,  in  quo  multo  plura  inveniri  possunt. 

Praxis  orationis  impetratoriae  etiam  supponit  libertatem  Dei; 
nam  Deus,  si  ex  necessitate  agit,  nihil  precibus  concedere  potest. 

Damnata  est  haec  Abaelardi  doctrina:  «Quod  ea  solummodo 
possit  Deus  facere  vel  dimittere,  vel  eo  modo  tantum  vel  eo  tempore, 
quo  facit,  et  non  alio»  {Denz.  n.  374).  Eundem  errorem  postea  in- 
novavit  Wicliff,  contra  quem  scripsit  Thomas  Waldensis  (Doctrinale 
fid.   1,    10).     De  Calvino   et  aliis   cf.  Bellarm.,    De    grat.  et  lib.  arb. 

3,  15.  Nostra  aetate  in  similem  errorem  incidit  Guenther,  de  quo 
Pius  IX  ait  eius  libris  «ea  doceri  et  statui,  quae  catholicae  doctrinae 
de  suprema  Dei  libertate,  a  quavis  necessitate  soluta,  in  rebus  pro- 
creandis  plane  adversantur»  [Denz.  1655).  Contra  quem  errorem  con- 
cilium  vaticanum  can.  5  de  Deo  creatore  definivit:  «Si  quis  Deum 
dixerit  non  voluntate  ab  omni  necessitate  libera  sed  tam  necessario 
creasse,  quam  necessario  amat  seipsum ,  A.  S.»  {Dens.  n.  1805; 
cf.   1783). 

108.  Arg.  3.     Ex  ratione. 

Deus  omnipotens  potest  facere,  quidquid  non  repugnat.  Atqui 
ea,  quae  non  repugnant,  partim  exsistunt,  partim  non  exsistunt.  Ergo 
unica  ratio  huius  rei  est,  quia  Deus  elegit  alia  creare,  alia  non  creare, 

seu  quia  Deus  libere  creat.  Deus,  si  necessario  crearet,  necessariam 
relationem  haberet  ad  creaturas,  quod  repugnat,  cum  ipse  sibi  plenis- 
sime  sufficiat. 

109«  Obi.  I.  In  Deo  non  sunt  perfectiones  mixtae.  Atqui  libertas  est 
perfectio  mixta.     Ergo  in  Deo  non  est  libertas. 

Resp.  Conc.  mai.  Dist.  min. :  Libertas,  quae  in  eo  consistit,  quod  potest 
actus  poni  aut  non  poni,  est  perfectio  mixta,  conc.  min.;  libertas,  quae  in 
eo  consistit,  quod  actus  purus  potest  habere  aut  non  habere  terminos  extra 
se,  est  perfectio  mixta,  neg.  min.  Et  dist.  conseq. :  Ergo  in  Deo  non  est 
libertas  ponendi  aut  non  ponendi  actum,  conc.  conseq. ;  in  Deo  non  est  libertas 
eligendi,  ut  sint  aut  non  sint  termini  extra  ipsum,  neg.  conseq. 

110.  Obi.  II.  Qui  necessario  vult  finem,  necessario  vult  media  ad  finem. 
Atqui  Deus  necessario  vult  se  ut  finem.  Ergo  necessario  vult  creaturas,  quae 
sunt  media  ad  hunc  finem. 

Resp.  Dist.  mai. :  Qui  necessario  vult  finem  assequendum,  necessario 
vult  media  ad  hunc  finem,  conc.  mai. ;  qui  necessario  vult  finem  iam  pos- 
sessum,  necessario  vult  media  ad  finem,  subdist.  mai. :  Vult  necessario,  ut  sint 
media,  neg.  mai. ;  vult  necessario,  ut  media,  quae  libere  eligit  ad  finem  glori- 
ficandum,  ad  hunc  referantur,  conc.  mai.  Dist  min. :  Deus  vult  necessario,  ut 
creaturae,  quae  sunt,  ad  se  ut  finem  referantur,  conc.  min.;  vult  necessario, 
ut  sint  creaturae,  neg.  min.     Et  neg.  conseq. 

111.  Obi.  III.  Si  Deus  liber  est,  quia  libere  creare  potest,  libertas  divina 
aut  est  denominatio  pure  externa,  aut  est  perfectio  interna,  quae  essentialem 
respectum  habet  ad  creaturas.  Atqui  neutrum  dici  potest.  Ergo  Deus  non 
est  liber,  quia  libere  creare  potest. 

Resp.  Dist.  mai.  alteram  partem:  Libertas  est  perfectio  interna,  quae 
habet  essentialem  respectum  ad  creaturas  actu  exsistentes,  neg.  mai. ;  quae  habet 
essentialem  respectum  ad  creabilia  seu  possibilia,  conc.  mai.  Et  contradist. 
min. :  Dici  nequit  libertas  divina  habere  essentialem  respectum  ad  creaturas 
actu  exsistentes,  conc.  min. ;  nam  Deus  esset  liber,  etsi  nulla  creatura  ex- 
sisteret;  dici  nequit  libertas  divina  habere  essentialem  respectum  ad  possi- 
bilia,  neg.  min.  Et  neg.  conseq.  Deus  non  esset  liber,  si  nulla  creatura  esset 
possibilis.  Sed  possibilia  necessitate  logica  emanant  ex  essentia  divina,  et 
aeterna  et  immutabilia  sunt  sicut  Deus  ipse,  quia  possibilia  ut  possibilia  se- 
cundum  realitatem  actualem  nihil  sunt  nisi  essentia  divina  imitabilis  ad 
extra.  Ad  res  vero  actu  exsistentes  divina  libertas  habet  relationem  rationis 
necessariam  necessitate  consequenti  (cf.  supra  n.  62). 

Schol.     De  divisione  voluntatis  divinae. 

112.  Sicut  scientia  (supra  n.  87)  ita  volitio  seu  voluntas  divina  ra- 
tione  obiectorum  dividi  potest. 

a)  Voluntas  necessaria  est,  qua  Deus  amat  seipsum,  voluntas 
libera  est,  qua  Deus  amat  creaturas. 

b)  Volunias  beneplaciti  dicitur  actus  ipse,  quo  Deus  aliquid  vult, 
quia  quod  vult,  Deus  ideo  vult,  quia  ei  bene  placet.     Ab  hac  volun- 

tate  distinguitur  voluntas  signi,  quae  per  metonymiam  ita  vocatur, 
quia  potius  est  signum  alicuius  voluntatis  divinae.  Enumerantur  quin- 
que  talia  signa:  «Praecipit  et  prohibet,  permittit,  consulit,  implet» 
(S.  Thomas  i,  q.  19,  a.  12).  Quando  adest  unum  ex  his  signis,  recte 
concludimus  aliquem  correspondentem  actum  esse  in  voluntate  divina, 
sed  non  recte  concluditur  Deum  velle  absolute  id  fieri,  quod  signo 
indicatur.  Nam  si  dat  praeceptum,  vult  quidem  Deus  hominibus  im- 
ponere  moralem  obligationem  implendi  praeceptum,  nihilominus  non 
vult  efficere,  ut  praeceptum  ab  omnibus  servetur,  sed  permittit,  ut 
fiat  transgressio  praecepti.  Potest  igitur  accidere,  ut  homines  ex  volun- 
tate  signi  non  recte  colligant  voluntatem  beneplaciti.  Ita  errasset,  qui 
ex  mandato  Abrahae  dato  conclusisset  Deum  velle  actualem  macta- 
tionem  Isaac,  cum  solum  vellet  promptam  oboedientiam  Abrahae.  Unde 
patet,  quo  sensu  voluntas  signi  non  semper  impleatur. 

c)  Itaque  sola  voluntas  beneplaciti  est  voluntas  proprie  dicta,  et  haec 
iterum  dividitur  in  voluntatem  antecedentem  et  voluntatem  consequentem. 
Haec  est  doctrina  6*.  Thomae:  «Voluntas  de  Deo  proprie  dicitur,  et  haec 
est  voluntas  beneplaciti,  quae  per  antecedentem  et  consequentem  distingui- 
tur»  (Deverit.  q.  23,  a.  3).  Voluntas  antecedens  est,  qua  Deus  creaturas 
liberas  destinat  ad  salutem,  quantum  est  ex  se  nulla  habita  ratione  futuro- 
rum  actuum  liberorum ;  voluntas  consequens  est,  qua  Deus  vult  aliquid  con- 
sequenter  ad  praevisionem  actuum  liberorum.  «Aliquem  hominem  vult 
Deus  salvari  voluntate  antecedente  ratione  humanae  naturae,  quam  ad 
salutem  fecit;  sed  vult  eum  damnari  voluntate  consequente  propter 
peccata,  quae  in  eo  inveniuntur»  (1.  c.  a.  2  ad  2).  Dicitur  autem  in 
eodem  articulo:  «Cuius  distinctionis  intellectus  ex  verbis  Damasceni 
est  sumendus,  qui  hanc  distinctionem  introduxit.»  Damascenus  haec 
habet:  «Deus  antecedenter  vult  omnes  salvos  fieri;  non  enim  ut  nos 
puniret,  sed  ut  participes  essemus  eius  bonitatis,  nos  condidit,  utpote 
bonus.  Peccantes  autem  vult  puniri  ut  iustus.  Dicitur  igitur  voluntas 
prima  antecedens  et  beneplacitum,  voluntas  autem  secunda  et  conse- 
quens  et  permissio,  quae  est  ex  nostra  causa»  (De  fide  2,  29).  Itaque 
«dicitur  voluntas  consequens  eo,  quod  praesupponit  praescientiam  ope- 
rum»  (S.  Thomas,  In  1,  dist.  46,  q.  1,  a.  1).  Circa  infantes,  qui  moriun- 
tur  in  statu  peccati  originalis,  voluntas  consequens  praesupponit  prae- 
visionem  peccati  originalis  in  infante  exsistentis,  quod  quomodo  sit 
voluntarium  postea  dicetur. 

«Voluntas  beneplaciti  est  duplex,  scilicet  antecedens  sive  con- 
dicionalis,  qua  [Deus]  vult,  quantum  in  se  est  omnium  hominum  salu- 
tem  ;  et  absoluta  sive  consequens,  qua  determinate  vult  aliquid,  quod 
novit  certitudinaliter  evenire»  (S.  Bonaventura,  In  1,  dist.  47,  a.  1, 
q.  1).  Ergo  condicionata  voluntas  est,  qua  Deus  vult  aliquid  fieri,  si 
condicio  impleta  fuerit,  sicut  vult  beari  omnes  homines,  si  in  statu 
gratiae  moriantur.  Absoluta  voluntas  est,  qua  Deus  vult  aliquid  fieri 
aut   independenter  ab    omni  condicione,    ut  voluit   creationem  mundi; 

aut  consequenter  ad  condicionem  impletam,  ut  vult  beatitudinem  eorum, 
qui  sunt  in  caelo. 

d)  Voluntas  divina  spectata  ex  parte  non  semper  impletur,  qualis 
est  voluntas  iubens  servari  praecepta.  Voluntas  divina  spectata  ex 
integro  semper  impletur,  qualis  est  voluntas  statuens  et  sanciens  prae- 
cepta:  aut  praecepta  servabis,  aut  poenas  dabis.  Similiter  voluntas 
divina  spectata  prae  tota  amplitudine  auxiliorum,  quae  omnipotentiae 
praesto  sunt,  est  irresistibilis ;  sed  spectata  prae  auxiliis,  quae  singulis 
dantur,  potest  esse  resistibilis. 

ARTICULUS  III. 
DE  PROVIDENTIA  DIVINA. 

Cf.  S.  Thomas  1,  q.  22  ;  —  Contra  gent.  3,  64  71  sqq ;  Petavius,  De  Deo  1.  8  ;  Did.  Ruiz, 
De  providentia  Dei ;  Lessius,  De  perfectionibus  divinis  1.  1 1  ;  —  De    providentia  numinis. 

Prop.  XV.    Deus  providentia  sua  omnia  gubernat. 

113.  Stat.  quaest.  «Consideratis  his,  quae  ad  voluntatem  abso- 
lute  pertinent,  procedendum  est  ad  ea,  quae  respiciunt  simul  intellec- 
tum  et  voluntatem.  Huiusmodi  autem  est  providentia  quidem  respectu 
omnium,  praedestinatio  vero  et  reprobatio,  et  quae  ad  ea  sequuntur, 
respectu  hominum  specialiter  in  ordine  ad  aeternam  salutem»  (S.  Tho- 
mas  1,  q.  22  ante  a.  1).  Etsi  providentia  supponit  creationem  et  ideo 
a  multis  theologis  reservatur  tractatui  de  Deo  creatore,  S.  Thomas  et 
multi  alii  theologi  hoc  loco  de  ea  agunt,  quia  attributa  voluntatis 
divinae  non  sufficienter  intelleguntur,  si  omittuntur  quaestiones  de 
providentia  et  praedestinatione. 

Providentia  est  ratio  ordinandorum  in  finem  exsistens  in  mente 
divina.  Finis  irrationalium  est,  ut  serviant  homini  (Ps  8,  5  sqq.  1  Cor 
3,  22  sq);  finis  hominis  est,  ut  serviendo  Deo  in  hac  vita  perveniat 
ad  visionem  beatificam,  quae  simul  est  et  hominis  beatitudo  et  summa 
Dei  glorificatio  externa.  Hoc  est  illud  regnum  Dei,  quod  Christus 
ante  omnia  quaerendum  praecipit  (Mt  6,  33).  Huic  fini  supernaturali 
in  ordine  salutis,  qui  nunc  est,  omnia  subordinantur,  ut  non  iam  sit 
ulla  providentia  pure  naturalis,  cum  etiam  ea,  quae  per  se  naturalia 
sunt,  supernaturali  fini  servire  debeant.  Ergo  secundum  hunc  finem 
omnia  diiudicanda  sunt. 

Intentio  finis  seu  actus  voluntatis,  quo  Deus  vult  finem,  praesup- 
ponitur  ante  providentiam,  providentia  vero  ipsa  est  actus  intellectus 
practici ,  decernentis  ordinem  mediorum  ad  finem.  Exsecutio  autem 
huius  decreti  est  gubernatio  mundi.  Providentia  et  gubernatio  mundi 
saepe  promiscue  dicuntur,  sed  proprie  providentia  est  actus  Dei  inter- 
nus;  gubernatio  autem  effectus  huius  actus. 

Providentiam  negarunt  praeter  quosdam  philosophos  gentiles  illi 
philosophi ,    qui    deistae   vocantur ,    quia   nudam  Dei   exsistentiam   ad- 

mittentes,  negant  Deo  esse  ullam  curam  de  rebus.  Ita  maxime  sae- 
culis  XVII  et  XVIII  in  Anglia  varii  philosophi,  ut  Ioannes  Toland, 
Antonius  Collins,  Matthaeus  Tindal,  alii,  in  Gallia  Rousseau,  in  Ger- 
mania  Reimarus,  Kant,  alii. 

Contra  hos  igitur  probamus  res  creatas  non  sibimetipsis  relinqui, 
sed  Deum  earum  curam  habere. 

114.     Arg.  1.     Ex  S.  Scriptura. 

a)  *S.  Scriptura  disei'te  docet  esse  divinam  providentiam,  eam- 
que  ad  omnia  omnino  extendi.  «Tua,  Pater,  providentia  gubernat» 
(Sap  14,  3).  Totus  Liber  Sapientiae,  praecipue  pars  altera  (c.  10  sqq), 
est  laus  providentiae  divinae.  Haec  providentia  extenditur  ad  omnia, 
etiam  ad  minima.  «Pusillum  et  magnum  ipse  fecit,  et  aequaliter  cura 
est  illi  de  omnibus»  (Sap  6,  8;  cf.  8,  1;  II,  21;  12,  13).  Christo 
teste  passeres,  lilia,  foenum  agri  subsunt  providentiae  divinae.  Multo 
autem  magis  Deus  hominibus  providet  (Mt  6,  25  sqq;  10,  29  sqq). 
Quare  Christus  nos  docet  Deum  alloqui  «Pater  noster,  qui  es  in 
caelis»,  et  ab  eo  bona  omnia  convenientia  petere.  Iam  in  Vetere 
Testamento  Deus  vocatur  pater  et  pastor  populi  electi  (Is  64,  8. 
Ier  31,  9.  Ez  34,  5  sqq.  Mal  I,  6).  Immo  Deus  matri  se  comparat, 
quae  maximo  amore  prosequatur  filium  suum  (Is  49,  15;  66,  13). 
Deus  etiam  saepe  vocatur  rex  hominum  (Ps  23,  7  sqq;  28,  10.  Is  33,  22. 
Ier  10,  10.  1  Tim  1,  17;  6,  15.  Apc  19,  16).  Atqui  regis  est  guber- 
nare  subditos,  pastoris  est  custodire  et  pascere  gregem,  patris  et  ma- 
tris  est  bona  filiorum  procurare.  Ergo  ita  Deus  agit  respectu  hominum, 
seu  habet  eorum  providentiam. 

b)  .S.  Scriptura  docet  bonorum  temporalium  distributionem  subesse 
providentiae  divinae.  Conceditur  malos  homines  saepe  abundare  di- 
vitiis,  bonos  vero  iis  carere  et  multis  malis  premi.  Sed  hoc  fit,  ut 
bonorum  mentes  a  rebus  perituris  ad  Deum  attrahantur  et  in  altera 
vita  gaudiis  abundent,  et  ut  mali  qualecumque  solatium  habeant  in 
hac  vita,  quia  in  futura  iis  tormenta  reservantur.  Hoc  inculcat  Christus 
in  parabola  epulonis  et  Lazari,  ubi  epuloni  ab  Abraham  dicitur :  «Fili, 
recordare,  quia  recepisti  bona  in  vita  tua,  et  Lazarus  similiter  mala  ; 
nunc  autem  hic  consolatur,  tu  vero  cruciaris»  (Lc  16,  25).  Mali  re- 
cipiunt  mercedem  suam  in  hac  vita  (Mt  6,  2  5  16),  nihil  boni  iis 
exspectandum  in  altera  vita.  Immo  ratione  habita  finis  ultimi  bona 
temporalia  possunt  esse  gravissima  poena.  «Dimisit  eos  secundum 
desideria  cordis  eorum,  ibunt  in  adinventionibus  suis»  (Ps  80,  13). 
«Velut  irrationabilia  pecora  .  .  .  in  corruptione  sua  peribunt,  perci- 
pientes  mercedem  iniustitiae,  voluptatem  existimantes  diei  delicias: 
coinquinationes  et  maculae  deliciis  affluentes»   (2  Petr  2,   12  sq). 

Utique  «si  in  hac  vita  tantum  in  Christo  sperantes  sumus,  misera- 
biliores  sumus  omnibus  hominibus»  (1  Cor  15,  19).  At  aliter  res  se 
habet.     «Non  enim  habemus  hic  manentem  civitatem,  sed  futuram  in- 

quirimus»  (Hebr  13,  14).  Ad  hanc  autem  civitatem  eundum  est  per 
viam  crucis,  sicut  «oportuit  Christum  pati  et  ita  intrare  in  gloriam 
suam»  (Lc  24,  26),  ut  et  nos  cotidie  tollamus  crucem  nostram  et  se- 
quamur  eum  (Lc  9,  23;  14,  27).  Hoc  igitur  est  opus  providentiae, 
quod  singulis  imponitur  ea  crux,  quam  cum  auxilio  gratiae  ferre  pos- 
sunt,  et  quam  ferentes  vitam  aeternam  habebunt.  «Gloriamur  in 
tribulationibus,  scientes,  quod  tribulatio  patientiam  operatur,  patientia 
autem  probationem,  probatio  vero  spem,  spes  autem  non  confundit» 
(Rom  5,  3  sqq).  Cf.  Ps  72,  quo  ordo  providentiae  in  distribuendis 
bonis  et  malis  temporalibus  valde  graphice  exponitur. 

c)  vS.  Scriptura  docet  ne  ipsa  quidem  mala  moralia  seu  peccata 
hominum  subtrahi  providentiae  divinae  (Act  2,  23;  4,  29).  Deus 
quidem  peccata  non  vult,  sed  neque  impedit,  cum  sciat  etiam  pec- 
catis,  quae  fieri  ab  hominibus  permisit,  uti  ad  bonum  finem.  Sunt 
igitur  peccata  obiectum,  circa  quod  operatur  providentia  divina,  non 
obiectum,  quod  operatur.  «Dominus  dissipat  consilia  gentium  [sibi 
opposita]  .  .  .;  consilium  autem  Domini  in  aeternum  manet»  (Ps  32, 
10  sq).  Ita  etiam  peccatis  glorificatur  Deus,  quia  apparebit  nullis  pec- 
catis,  etiam  potentissimorum  hominum,  posse  everti  consilium  Dei. 
«Astiterunt  reges  terrae,  et  principes  convenerunt  in  unum  adversus 
Dominum.  .  .  .  Qui  habitat  in  caelis  irridebit  eos»  (Ps  2,  2  4).  Deus 
«sustinuit  in  multa  patientia  vasa  irae,  apta  in  interitum,  ut  ostenderet 
divitias  gloriae  suae  in  vasa  misericordiae,  quae  praeparavit  in  gloriam» 
(Rom  9,  22  sq).  «Tradent  enim  vos  in  conciliis  et  in  synagogis  suis 
flagellabunt  vos.  .  .  .  Qui  autem  perseveraverit  usque  in  finem,  hic 
salvus  erit.   .   .  .    Nonne  duo  passeres  asse  veneunt?    Et    unus   ex  illis 

non  cadet  super  terram  sine  Patre  vestro Nolite  ergo  timere,  multis 

passeribus  meliores  estis  vos.  Omnis  ergo,  qui  confitebitur  me  coram 
hominibus,  confitebor  et  ego  eum  coram  Patre  meo,  qui  in  caelis 
est»  (Mt  10,  17  22  29sqq).  «Quem  enim  diligit  Dominus  castigat.  .  .  . 
Omnis  autem  disciplina  in  praesenti  quidem  videtur  non  esse  gaudii 
sed  moeroris,  postea  autem  fructum  pacatissimum  exercitatis  per  eam 
reddet  iustitiae»   (Hebr  12,  6   11). 

115.     Arg.  2.     Ex  traditione. 

Clemens  Alex.:  «Fortasse  ne  conari  quidem  oportet  haec  demon- 
strare,  cum  sit  manifesta  divina  providentia  ex  aspectu  omnium,  quae 
videntur  effectorum,  quae  arte  constant  et  sapientia»  (Strom.  5,  1). 
Minucius  Felix:  «In  hac  mundi  domo,  cum  caelum  terramque  per- 
spicias,  providentiam,  ordinem,  legem,  crede  esse  universitatis  dominum . . . 
qui  universa,  quaecumque  sunt,  verbo  iubet,  ratione  dispensat,  virtute 
consummat»  (Octav.  18).  De  malis  huius  vitae  ait  5.  Augustinus : 
«Neque  Deus  omnipotens  .  .  .  ullo  modo  sineret  mali  aliquid  esse  in 
operibus  suis,  nisi  usque  adeo  esset  omnipotens  et  bonus,  ut  bene 
faceret    et    de    malo»    (Enchir.    11).      «Prosunt  ista    mala,    quae  fideles 

pie  perferunt,  vel  ad  emendanda  peccata,  vel  ad  exercendam  pro- 
bandamque  iustitiam,  vel  ad  demonstrandam  vitae  huius  miseriam,  ut 
ilJa  [vita],  ubi  erit  beatitudo  vera  atque  perpetua,  et  desideretur  arden- 
tius  et  instantius  inquiratur»  (De  Trin.  13,  16,  20).  Ad  quaestionem 
de  providentia  spectat  integer  liber  primus  de  civitate  Dei.  Alia 
egregia  habent  6*.  Fulgentius  (De  Incarn.  27  sqq)  et  Theodoretus  in 
decem  sermonibus  de  providentia.  Theologorum  doctrina  videri  potest 
locis  ante  thesim  citatis.  Concilium  vaticanum  docet  sess.  3,  c.  1 : 
«Universa,  quae  condidit,  Deus  providentia  sua  tuetur  atque  gubernat, 
attingens  a  fine  usque  ad  finem  fortiter  et  disponens  omnia  suaviter» 
(Denz.  n.   1784). 

116.     Arg.  3.     Ex  ratione. 

Deus  est  omniscius,  omnipotens,  sapiens,  benignus.  Atqui  quia 
est  omniscius  et  omnipotens,  potest  rebus  a  se  creatis  providere;  et 
quia  est  sapiens  et  benignus,  vult  rebus  eam  curam  adhibere,  sine 
quibus  ad  finem  pervenire  non  possunt.  Ergo  in  Deo  est  providentia. 
Praeterea  sicut  omnis,  qui  rationabiliter  agit,  propter  aliquem  finem 
operatur,  ita  etiam  Deus.  Atqui  alium  finem  non  potest  habere  nisi 
seipsum.  Ergo  creaturas  ad  se  ut  finem  ordinat,  et  ratio  huius  ordi- 
nationis  praeexsistens  in  mente  divina  est  providentia. 

117»  Obi.  I.  S.  Paulus  docet  Deo  non  esse  curam  de  bobus  (1  Cor  9,  9). 
Ergo  Deus  non  omnium  rerum  providentiam  habet. 

Resp.  Dist.  antec. :  S.  Paulus  docet  Deo  non  esse  curam  de  bobus 
propter  boves,  conc.  antec. ;  Deo  non  esse  curam  de  omnibus  rebus,  in  quan- 
tum  servire  debent  homini  in  prosecutione  sui  finis,  neg.  antec.  Et  dist. 
conseq. :  Ergo  Deus  non  omnium  creaturarum  aequalem  curam  habet,  conc. 
conseq.;  aliquarum  creaturarum  nullam  curam  habet,  neg.  conseq.  Certe  in- 
feriores  creaturae  non  propter  se  sunt  sed  propter  hominem  (Gn  1,  27  sqq. 
Ps  8,  5  sqq).  Quare  S.  Paulus  ait:  «Omnia  vestra  sunt,  vos  autem  Christi» 
(1   Cor  3,  22  sq).     Cf.  supra  n.  75. 

118.  Qhi.  II.  Deus  pro  sua  benignitate  creaturas  infimas  per  medias  et 
medias  per  summas  ad  finem  perducit.  Ergo  saltem  non  immediate  omnibus 
providet. 

Resp.  Dist.  antec. :  Deus  non  habet  in  intellectu  suo  practico  rationes 
omnium  rerum  et  ordinis  rerum  in  finem,  seu  non  habet  immediatam  pro- 
videntiam  formaliter  sumptam,  neg.  antec. ;  non  immediate  omnia  gubernat 
cum  exclusione  causarum  secundarum,  conc.  antec.  Et  similiter  dist.  conseq. : 
Providentia  non  est  immediata  circa  omnia,  neg.  conseq. ;  gubernatio  non  est 
immediata  circa  omnia,  conc.  conseq. 

11 9.  Obi  III.  Pater  et  mater  omnia  mala  a  filiis  suis  arcent,  quantum 
possunt.  Ergo  a  pari  videtur  Deus,  si  omnino  providentiam  rerum  habet, 
a  creaturis  et  maxime  ab  hominibus,  qui  sunt  filii  eius,  arcere  debere  omne 
malum. 

Resp.  Nego  paritatem,  quia  parentes  sunt  provisores  particulares,  Deus 
autem  est  provisor  universalis.  «Provisor  particularis  excludit  defectum  ab 
eo,  quod  eius  curae  subditur,  quantum  potest;  sed  provisor  universalis  per- 
mittit  aliquem  defectum  in  aliquo  particulari  accidere,  ne  impediatur  bonum 
totius.  .  .  .  Cum  igitur  Deus  sit  universalis  provisor  totius  entis,  ad  ipsius 
providentiam  pertinet,  ut  permittat  quosdam  defectus  esse  in  aliquibus  parti- 
cularibus  rebus,  ne  impediatur  bonum  universi  perfectum.  Si  enim  omnia 
mala  impedirentur,  multa  bona  deessent  universo ;  non  enim  esset  vita  leonis, 
si  non  esset  occisio  animalium ;  nec  esset  patientia  martyrum,  si  non  esset 
persecutio  tyrannorum»   (S.   Thomas  1,  q.  22,  a.   2  ad  2). 

SchoL      De  certitudine  providentiae  divinae. 

120.  Etsi  inter  ea,  quae  providentia  divina  gubernantur,  sunt  res 
futurae  et  contingentes,  tamen  prae  providentia  divina  nihil  est  con~ 
tingens  et  indeterminatum,  quia  Deo  omnia,  etiam  futura,  sunt  prae- 
sentia  (supra  n.  90).  Intellectus  igitur  divinus  dirigens  voluntatem 
divinam  est  principium  plane  determinatum  et  infallibilis  certitudinis, 
quemadmodum  ecclesia  orat:  «Deus,  cuius  providentia  in  sui  disposi- 
tione  non  fallitur»  (Dom.  7  post  Pentec).  Hominibus  potest  esse  ali- 
quid  fortuitum  vel  casuale,  quatenus  iis  accidere  potest  aliquid,  quod 
neque  voluerunt  neque  praeviderunt.  Sed  cum  omnes  causae  secundae 
et  omnes  actus  earum  sint  ordinata  a  causa  prima,  Deo  nihil  est  for- 
tuitum  (cf.  vS.  Thomas,  Contra  gent.  3,  94).  Nos  tamen  vias  provi- 
dentiae  in  singulis  non  perspicimus  (Rom  11,  33),  sed  hae  in  iudicio 
universali  manifestabuntur. 

ARTICULUS  IV. 
DE  PRAEDESTINATIONE. 

Cf.  S.  Thonias  1,  q.  23;  Molina,  Concord.  q.  23;  Lessius,  De  praedestinatione  et 
reprobatione ;  —  De  perfectionibus  divinis  14,  2;  Suarez,  De  praedestinatione ;  Did.  Ruiz, 
De  praedestinatione  et  reprobatione ;  Mannens,  De  voluntate  salvifica  et  praedestinatione, 
Lovanii   1883;    Lud.  de  San,    De  Deo  Uno  H,    Lovanii   1897;    &  Pohle,    Lehrbuch  der 

Dogmatik  II5,  Paderborn   1912,  444  sqq. 

Prop.  XVI.  Deus  voluntate  antecedente  vult  omnes  homines 
salvos  fieri. 

121.  Stat.  quaest.  Praedestinatio  est  providentia  supernaturalis, 
cuius  effectus  est  transmissio  creaturae  rationalis  in  vitam  aeternam. 
Dicitur  «transmissio»,  quia  motio,  qua  homo  ad  vitam  aeternam  per- 
venit,  ei  indita  est  a  Deo;  motio  autem,  quae  ab  agente  externo  in- 
ditur,  vocatur  missio,  sicut  sagitta  mittitur  a  sagittario.  Cum  vero 
omnis  providentia  praesupponat  actum  voluntatis  circa  finem  asse- 
quendum,  imprimis  videndum  est,  num  Deus  omnes  homines  destinet 
ad  finem  supernaturalem,  quae  est  quaestio  de  voluntate  Dei  salvifica. 

Calvinus  docet  partem  hominum  creari  ad  beatitudinem,  partem 
ad  damnationem  independenter  ab  eorum  meritis  aut  demeritis,  ita  ut 

voluntas  Dei  salvifica  versetur  circa  solos  praedestinatos,  qui  actu 
salutem  consequuntur  (Instit.  3,  21).  Haec  doctrina  Calvini  et  calvini- 
starum  est  haeretica.  Similiter  haeretica  est  doctrina  Iansenii,  Christum 
non  esse  mortuum  nisi  pro  praedestinatis,  neque  reprobos  in  hac  vita 
accipere  gratiam  vere  sufficientem  ad  se  salvandos.  Itaque  de  fide 
est  Deum  velle  salutem  saltem  omnium  fidelium.  Nisi  de  fide,  saltem 
omnino  certum  et  fidei  proximum  est  Deum  sincere  velle  omnium 
hominum  adultorum  salutem.  Loquimur  interim  de  solis  adultis,  quia 
hi  soli  suis  demeritis  salutem  impedire  possunt.  Postea  de  infantibus. 
Quid  sit  voluntas  antecedens  et  consequens,  supra  n.  112  c  dictum 
est.  Sensus  igitur  thesis  nostrae  est:  Deus  vult,  ut  omnes  homines  salvi 
fiant,  nisi  peccatis  suis  salutem  impediant.  Illa  igitur  voluntas  ante- 
cedens  est  voluntas  non  absoluta  sed  terminative  condicionata.  Est 
tamen  voluntas  sincera  et  operosa,  quia  Deus  ex  sua  parte  facit  ea, 
quae  requiruntur,  ut  homines  salutem  consequi  possint. 

122.     Arg.  I.     Ex  S.  Scriptura. 

S.  Paulus  ad  Timotheum  scribit:  «Obsecro  igitur  primum  omnium 
fieri  obsecrationes  .  .  .  pro  omnibus  hominibus.  .  .  .  Hoc  enim  bonum 
est  et  acceptum  coram  salvatore  nostro  Deo,  qui  omnes  homines  vult 
salvos  fieri  et  ad  agnitionem  veritatis  venire.  Unus  enim  Deus,  unus 
et  mediator  Dei  et  hominum,  homo  Christus  Iesus,  qui  dedit  redemp- 
tionem  semetipsum  pro  omnibus»  (1  Tim  2,  1  sqq).  Hic  diserte  dicitur 
Deus  velle  omnium  hominum  salutem;  hoc  autem  dicitur  de  voluntate 
antecedente,  quia  reapse  non  omnes  homines  salvi  fiunt.  Neque  tamen 
limitanda  est  voluntas  salvifica  ad  certos  homines,  quia  «omnes  homines 
vult  salvos  fieri»,  et  quia  duae  rationes  huius  universalis  voluntatis 
adduntur,  quae  limitationem  excludunt:  a)  quia  unus  est  Deus  omnium, 
b)  quia  unus  est  omnium  salvator  homo  Christus  Iesus,  «qui  dedit  red- 
emptionem  semetipsum  pro  omnibus».  Ergo  quicumque  creati  sunt 
a  Deo,  et  quicumque  redempti  sunt  ut  homines  per  hominem  Iesum, 
ex  Dei  voluntate  ad  salutem  destinantur,  esti  sunt  infideles,  quia  hos 
Deus  vult   «ad  agnitionem  veritatis  venire». 

Sunt  etiam  multi  alii  textus,  qui  idem  enuntiant.  Sapiens  sic 
alloquitur  Deum:  «Misereris  omnium,  quia  omnia  potes,  et  dissimulas 
peccata  hominum  propter  paenitentiam.  Diligis  enim  omnia,  quae  sunt, 
et  nihil  odisti  eorum,  quae  fecisti. ...  O  quam  bonus  et  suavis  est, 
Domine,  spiritus  tuus  in  omnibus!  Ideoque  eos,  qui  exerrant,  partibus 
[paulatim]  corripis,  et  de  quibus  peccant,  admones  et  alloqueris,  ut 
relicta  malitia  credant  in  te,  Domine.  ...  Et  bonae  spei  fecisti  filios 
tuos,  quoniam  iudicans  das  locum  in  peccatis  paenitentiae»  (Sap  11,  24  sq; 
12,  I  sq  19).  Ergo  Deus  peccatores  fideles  et  infideles  invitat  ad 
paenitentiam,  quia  omnes  diligit.  «Vivo  ego,  dicit  Dominus  Deus,  nolo 
mortem  impii,  sed  ut  convertatur  impius  a  via  sua  et  vivat»  (EZ33,  11; 
cf.  18,  23).    «Nolens  aliquos  perire,  sed  omnes  ad  paenitentiam  reverti» 

(2Petr3,9).  Sicut  in  Adam  omnes  homines  constituti  sunt  peccatores, 
ita  per  Christum  omnes  iustificandi  sunt  (Rom  5,  i8sq).  Nam  Christus 
est  «propitiatio  pro  peccatis  nostris,  non  pro  nostris  autem  tantum,  sed 
etiam  pro  totius  mundi»   (1  Io  2,  2). 

123.     Arg.  2.     Ex  traditione. 

a)  SS.  Patres  saepe  praedicant  voluntatem  Dei  salvificam  uni- 
versalem.  Ita  6".  Ioannes  Chrysost.  ait  Deum  voluntate  prima  vel 
antecedente  velle  omnes  homines,  etiam  peccatores,  salvare,  sed  eos, 
qui  nolint  salvari,  velle  voluntate  consequente  vel  secunda  damnare. 
«Eddoxia  est  voluntas  antecedens.  Est  enim  et  alia  voluntas.  Ita  voluntas 
prima  est,  ne  pereant,  qui  peccaverunt;  voluntas  secunda  est,  ut  qui 
mali  facti  sunt,  pereant.  .  .  .  Eddoxiav  ergo  vocat  [apostolus  Eph  1,  5] 
primam  voluntatem.  .  .  .  Valde  cupit  [Deus],  valde  desiderat  nostram 
salutem»  (In  Eph.  hom.  1,  n.  2).  Idem  docet  .S.  Ioannes  Damasc. 
(supra  n.  \\2  c).  S.  Gregorius  Naz.  docet  beneficia  Dei  supernaturalia 
esse  bonum  omnibus  commune,  «non  facta  aliqua  exceptione,  sed 
omnes  eiusdem  Adam  participes  et  a  serpente  in  fraudem  inducti  et 
per  peccatum  morte  affecti,  et  per  caelestem  Adam  saluti  restituti  et 
ad  lignum  vitae,  unde  excideramus,  per  lignum  ignominiae  revocati» 
(Orat.  33,  n.  9).  wS.  Paulinus  Nolanus:  «Christus  omnibus  dicit:  Venite 
ad  me  onerati  et  laborantes,  et  invenietis  requiem  animabus  vestris. 
Omnem  enim,  quantum  in  ipso  est,  hominem  salvum  fieri  vult,  qui 
fecit  omnes»  (Ep.  24).  vS.  Ambrosius :  Deus  «omnes  suos  vult  esse, 
quos  condidit  et  creavit;  utinam  tu,  homo,  non  fugias  et  te  abscondas; 
ille  etiam  fugientes  requirit  et  absconditos  non  vult  perire»  (In  Ps.  39, 
n.  20).  vS.  Prosper  Aquit.:  «Qui  dicit,  quod  non  omnes  homines  velit 
Deus  salvos  fieri  sed  certum  numerum  praedestinatorum,  durius  loquitur, 
quam  loquendum  est  de  altitudine  inscrutabilis  gratiae  Dei,  qui  et 
omnes  vult  salvos  fieri  et  ad  agnitionem  veritatis  venire»  (Ad  capitula 
Gallorum,  post  obi.  15,  n.  8).  Qui  plura  videre  cupit,  adeat  Passaglia 
«De  partitione  divinae  voluntatis»  (Romae  185 1),  qui  ducentorum  cir- 
citer  Patrum  et  scriptorurn  ecclesiasticorum  testimonia  collegit. 

In  Symbolo  profitemur:  «Qui  propter  nos  homines  et  propter 
nostram  salutem  descendit  de  caelis  .  .  .  crucifixus  etiam  pro  nobis.» 
Ergo  voluntas  Dei  salvifica  extenditur  ad  omnes,  qui  sunt  homines. 

b)  Saeculo  IX  de  voluntate  Dei  salvifica  dissensus  quidam  ortus  est 
inter  concilia  provincialia  carisiacum  et  valentinum.  Nam  carisiacum 
in  can.  3  et  4  docuerat  Deum  velle  omnes  homines  salvos  fieri  et 
Christum  pro  omnibus  mortuum  esse.  Valentinum  vero  docebat  can.  4 
Christum  pro  solis  fidelibus  mortuum  esse.  Sed  episcopi  simul  con- 
venientes  mox  intellexerunt  in  canonibus  carisiacis  sermonem  esse  de 
voluntate  antecedente,  in  canonibus  autem  valentinis  de  voluntate  con- 
sequente,  et  omnes  epistolam  synodalem  Hincmari,  in  qua  canones 
carisiaci    defenduntur,    receperunt    (Denz.  n.  320   nota  2).     Iam    multo 

ante,  tempore  concilii  arelatensis  (circa  a.  475)  duodecim  episcopi  epi- 
stulam  scripserunt,  in  qua  can.  6  dicunt:  «Anathema  illi,  qui  dixerit, 
quod  Christus  non  pro  omnibus  mortuus  est,  nec  omnes  homines  salvos 
esse  velit. »  Concilium  tridentinum  sess.  6,  c.  3  docet  de  Christo: 
«Verum,  etsi  ille  pro  omnibus  mortuus  est,  non  omnes  tamen  mortis 
eius  beneficium  recipiunt»  (Denz.  n.  795).  Iansenius  docuerat:  «Semi- 
pelagianum  est  dicere  Christum  pro  omnibus  hominibus  mortuum  esse 
aut  sanguinem  fudisse.»  Sed  haec  propositio  «declarata  et  damnata 
est  uti  falsa,  temeraria,  scandalosa,  et  intellecta  eo  sensu,  ut  Christus 
pro  salute  dumtaxat  praedestinatorum  mortuus  sit,  impia,  blasphema, 
contumeliosa,  divinae  pietati  derogans  et  haeretica»  (Denz.  n.  1096). 
Ergo  haereticum  est  dicere  voluntatem  Dei  salvificam  extendi  ad 
solos  praedestinatos.  Iamvero  si  Deus  vult  salvare  etiam  homines, 
qui  salutem  non  consequuntur,  ratio  restringendi  voluntatem  salvificam 
ad  certum  numerum  reliquorum  hominum,  non  potest  haec  esse,  quod 
secus  voluntas  divina  effectu  frustratur.  Nam  docente  ecclesia  est 
revera  voluntas  salvifica,  quae  effectu  frustratur,  seu  est  voluntas  sal- 
vifica  condicionata,  dependens  terminative  a  bona  voluntate  hominum. 
Si  autem  revera  est  talis  voluntas  divina,  dicta  Scripturae  et  Patrum 
postulant,  ut  ad  omnes  omnino  homines  extendatur.  Non  apparet, 
quomodo  in  S.  Scriptura  adeo  commendari  possit  benignitas  Dei  erga 
omnes  homines,    si  Deus  a  priori  plurimos  homines  excludit  a  salute. 

124«  Obi.  I.  S.  Augustinus  verba  1  Tim  2,  4  ita  interpretatur :  «Qui  omnes 
homines  vult  salvos  fieri,  tamquam  diceretur  nullum  hominem  fieri  salvum, 
nisi  quem  ipse  fieri  voluerit;  non  quod  nullus  sit  hominum,  nisi  quem  salvum 
fieri  velit,  sed  quod  nullus  fiat,  nisi  quem  velit»  (Enchir.  c.  103).  Atqui  si 
verba  sic  exponuntur,  non  valent  ad  probandam  thesim  nostram.  Ergo  hoc 
argumentum  relinquendum  est. 

Resp.  Dist.  mai. :  S.  Augustinus  dicit  illa  verba  posse  sic  exponi,  et 
esse  etiam  alias  veras  expositiones,  conc.  mai. ;  dicit  necessario  sic  exponenda 
esse  et  omnem  aliam  expositionem  excludendam  esse,  neg.  mai.  Dist.  min. : 
Si  verba  necessario  et  unice  sic  exponenda  sunt,  non  valet  argumentum 
nostrum,  conc.  min.;  si  expositio  alia  est  obvia  et  vera,  neg.  min.  Et  neg. 
conseq. 

S.  Augustinus  diserte  proponit  nostram  explicationem  textus :  « Vult  Deus 
omnes  homines  salvos  fieri  et  ad  agnitionem  veritatis  venire;  non  sic  tamen, 
ut  iis  adimat  liberum  arbitrium,  quo  vel  bene  vel  male  utentes,  iustissime 
iudicentur»  (De  spir.  et  lit.  33,  58).  Hic  est  sine  dubio  sensus  immediatus 
verborum  apostoli.  Sed  hoc  sensu  supposito,  aliae  expositiones  sunt  con- 
sequentes.  Nam  si  Deus  omnes  homines  vult  salvos  fieri,  quamquam  est  con- 
dicionata  voluntas,  tamen  haec  voluntas  non  erit  sine  ullo  effectu,  sed  Deus 
providebit,  ut  ex  omni  sexu,  aetate,  regione,  condicione  hominum  reapse 
multi  salvi  fiant.  Unde  suadet  Augustinus,  ut  «omnes  homines  omne  genus 
humanum  intellegamus,  per  quascumque  differentias  distributum»  (Enchir. 
c.  103).  Si  ita  est,  etiam  sequitur  ille  sensus,  qui  in  obiectione  ponitur.  At- 
tamen  hic  sensus  tum  tantum  verus  est,  si  Deus  a  priori  neminem  excludit. 

Nam  si  Deus  partem  hominum  excludit,  non  recte  dicitur  ullo  sensu:  Deus 
vult  omnes  homines  salvos  fieri,  quorum  creator  et  redemptor  est.  Sed  si 
Deus,  quantum  est  ex  ipso,  vult  omnes  salvos  fieri,  etiam  sequitur  eum  velle 
omnes  salvos  fieri,  quatenus  nemo  salvus  fit  nisi  eo  volente.  Tandem  si 
Deus  vult  omnes  homines  salvos  fieri,  vult  etiam  et  facit,  ut  nos  hoc  ve- 
limus.     Quem   sensum  exhibet  S.  Augustinus  «De  corrept.  et  grat»   15,  47. 

Ergo  hi  omnes  sensus  inter  se  cohaerent,  neque  si  unus  statuitur,  alii 
necessario  reiciuntur.  Neque  unum  sensum  S.  Augustinus  exclusive  statuit, 
sed  omnes  quattuor  veros  admittit,  ut  ipse  ait:  «Quod  scriptum  est,  quod 
vult  omnes  homines  salvos  fieri,  nec  tamen  omnes  salvi  fiunt,  multis  quidem 
modis  intellegi  potest,  sed  hic  unum  dicam»  (De  corrept.  et  grat.  14,  44). 
Propterea  non  dicit:  Tali  vel  tali  sensu  exclusive  verba  apostolici  intelle- 
genda  sunt,  sed  semper  utitur  locutionibus  alium  sensum  permittentibus :  «Cur 
non  sic  accipimus?»  (Contra  Iulianum  4,  8,  42.)  «Ita  intellegere  possumus... 
et  quocumque  alio  modo  intellegi  potest»  (Enchir.  c.  103).  Sic  eo  facilius 
potuit  Augustinus  loqui,  quia  admittebat  multiplicem  sensum  litteralem  Sacrae 
Scripturae,  et  censebat  Spiritum  Sanctum  intendisse  omnem  explicationem 
verborum  Scripturae,  quae  a  fide  catholica  non  recederet  (Confess.  12,  26). 

S.  Augustinus  scribens  contra  pelagianos,  semper  fere  loquitur  non  de 
voluntate  antecedente  et  condicionata  sed  de  voluntate  consequente,  quae 
est  absolute  efficax,  seu  de  voluntate,  «qua  Deus  in  caelo  et  in  terra  omnia, 
quaecumque  voluit,  fecit ;  ac  profecto  facere  noluit,  quodcumque  non  fecit» 
(Enchir.  c.  103).  Ratio  autem,  cur  de  hac  voluntate  loquatur,  haec  est,  quod 
pelagiani  docebant  Deum  dare  omnibus  hominibus  aequalem  gratiam,  na- 
turam  bonam  et  liberum  arbitrium,  quae  omnino  sufficerent  ad  salutem,  ut 
dicendum  sit :  Homines  salvantur,  quia  volunt,  et  non  salvantur,  quia  nolunt ; 
Deus  non  dat  interiores  gratias  diversas,  sed  tota  diversitas  fit  ex  usu  liberi 
arbitrii.  Contra  hos  igitur  urget  Augustinus  secundum  fontes  revelationis 
Deum  esse,  qui  homines  discernat  per  dona  gratiae  et  ducat  ad  beatitudinem. 
De  hac  igitur  voluntate  absoluta  Augustinus  ait:  Si  Deus  absolute  voluisset 
omnes  homines  salvare,  omnes  salvi  fierent.  Cum  vero  non  omnes  salvi 
fiant,  Deus  non  omnes  absolute  salvare  voluit.  Recte  igitur  S.  Thomas  di- 
stinctione  voluntatis  antecedentis  et  consequentis  dicta  S.  Augustini  et  S.  Io- 
annis  Damasceni  conciliat  (1,  q.  19,  a.  6  ad  1).  Sane  incredibile  videtur 
S.  Augustinum,  qui  auctoritatem  Patrum  praecedentium  tanti  facit,  ab  eorum 
communi  doctrina  de  universalitate  voluntatis  salvificae  recessisse.  Si  tamen 
recessisset,  nos  cum  debita  reverentia  ab  eius  opinione  in  hac  re  recederemus, 
id  quod  summi  pontifices  Coelestinus  et  Innocentius  XII  licitum  esse  diserte  de- 
clararunt  {Denz.  n.   142   1097  nota  2). 

125«  Obi.  II.  Si  Deus  serio  vellet  omnes  homines  salvare,  omnes  salva- 
rentur.  Atqui  non  omnes  salvantur.  Ergo  Deus  non  vult  serio  omnes 
salvare. 

Resp.  Dist.  mai. :  Si  Deus  serio,  i.  e.  voluntate  absolute  efficaci  vellet 
omnes  salvare,  omnes  salvarentur,  conc.  mai.;  si  Deus  serio  vult  omnes  sal~ 
vare,  i.  e.  si  Filium  suum  misit  ad  omnes  redimendos,  et  si  propter  merita 
Filii  sui  omnibus  offert  gratias,  quibus  se  salvare  possunt,  si  volunt,  omnes 
salvantur,  neg.  mai.  Dist.  min. :  Non  omnes  salvantur,  quia  Deus  quibusdam 
non  offert  gratias,  quibus  se  salvare  possunt,  si  iis  uti  volunt,  neg.  min. ;  non 

omnes  salvantur,  quia  libertate  debito  modo  non  utuntur,  conc.  min.  Et  neg. 
conseq.  —  De  distributione  gratiarum  dicetur  in  tractatu  de  gratia. 

126.  Obi.  III.  Christus  (Io  17,  9)  dicit  se  non  rogare  pro  mundo.  Atqui 
si  vellet  salvare  mundum,  i.  e.  omnes  homines,  rogaret  pro  eo.  Ergo  non 
vult  salvare  mundum. 

Resp.  Dist.  mai. :  Christus  dicit  se  pro  mundo  non  rogare  eo  modo, 
quo  rogat  pro  apostolis,  conc.  mai.;  se  nullo  modo  rogare  pro  mundo,  neg. 
mai.  Dist.  rnin. :  Si  vult  salvare  mundum,  debet  omni  modo  rogare  pro 
mundo,  neg.  min. ;  debet  etiam  rogare  pro  mundo,  co?ic.  min.  Et  neg.  conseq. 
Christus  eo  loco  rogat  pro  apostolis,  ut  maneant  in  fide  et  dilectione,  quam 
habebant;  et  sic  non  rogavit  pro  mundo.  Sed  rogat,  «ut  mundus  credat, 
quia  tu  me  misisti»  (Io  17,  21).  Christus  monuit  discipulos  suos,  ut  orarent 
pro  mundo  seu  pro  inimicis  (Mt  5,  44),  et  ipse  oravit  pro  inimicis  suis: 
«Pater,  dimitte  illis»  (Lc  23,  34).  Christus  est  «agnus  Dei,  qui  tollit  pec- 
catum  mundi»  (Io  1,  29).  «Sic  enim  Deus  dilexit  mundum,  ut  Filium  suum 
unigenitum  daret,  ut  omnis,  qui  credit  in  eum,  non  pereat,  sed  habeat  vitam 
aeternam.  Non  enim  misit  Deus  Filium  suum  in  mundum,  ut  iudicet  mun- 
dum,  sed  ut  salvetur  mundus  per  ipsum»  (Io  3,  16  sq).  Christus  est  «panis 
Dei,  qui  dat  vitam  mundo»  (Io  6,  33),  est  lux  mundi  (Io  8,  12),  qui  venit 
vocare  et  sanare  peccatores  (Mt  9,  12  sq),  qui  misit  apostolos  in  mundum 
universum  ad  praedicandum  evangelium  omnibus  gentibus  (Mt  28,  19. 
Mc  16,  15.  Lc  24,  47).  Haec  et  alia  similia  clare  ostendunt,  voluntatem 
Dei  salvificam  esse  universalem  et  operosam. 

Schol.     De  voluntate  salvifica  circa  infantes. 

127.  Certum  est  Deum  velle  etiam  infantium,  ante  usum  rationis 
morientium,  salutem.  Nam  si  Deus  omnes  vult  salvos  fieri,  quorum 
creator  et  redemptor  est  (1  Tim  2,  4  sqq),  inter  hos  omnes  sunt 
etiam  infantes,  quia  et  ipsi  homines  sunt  et  pertinent  ad  hominem 
Iesum  redemptorem.  Certum  etiam  est  secundum  fidem  catholicam 
infantes  posse  et  debere  baptizari.  Ergo  Deus  instituit  media  ad  sal- 
vandos  infantes,  et  adultis  obligationem  imposuit  haec  media  adhibendi. 
Quod  autem  eorum  salus  non  pendet  ex  ipsorum  sed  ex  aliorum  volun- 
tate,  est  congruum  statui  infantium,  qui  nondum  sunt  proprii  iuris.  In 
quantum  igitur  res  pendet  ex  voluntate  adultorum,  Deus  sufficienter 
providit  infantibus  per  praecepta  adultis  data.  Sed  quia  saepe  ex- 
plicari  non  potest,  quomodo  praematura  mors  infantium  reducenda 
sit  ad  defectum  bonae  voluntatis  in  adultis,  fatendum  est  hic  latere  in- 
solubilem  obscuritatem,  quam  Deus  revelatione  removere  noluit,  sed 
cuius  solutionem  ultimo  iudicio  reservavit.  Interim  res  est  certa, 
modus  latet. 

Ceterum  secundum  opinionem  bene  fundatam  optimorum  theo- 
logorum  pueri  sine  baptismo  decedentes  damnantur  quidem,  quatenus 
carebunt  visione  beatifica  propter  peccatum  originale;  at  non  tolerabunt 
poenas,  sed  suo  modo  erunt  felices  per  cognitionem  Dei  analogam 
quidem  sed  tam  perfectam,  ut  animum  plene  satiet  eumque  ad  Deum 

amandum  invicte  trahat.  Ita  docent  J>.  Thomas  (In  2,  dist.  33,  q.  2, 
a.  2;  De  malo  q.  5,  a.  3)  et  plurimi  alii  theologi.  Cum  vero  pistoriensis 
synodus  hanc  doctrinam  ut  pelagianam  notasset,  Pius  VI  istam  cen- 
suram  ut  falsam,  temerariam,  in  scholas  catholicas  iniuriosam  repulit 
(Denz.  n.  1526). 


Prop.  XVII.  Admittenda  non  est  reprobatio  negativa,  qua 
pars  hominum  independenter  ab  eorum  demeritis  excluditur  ab 
aeterna  salute. 

128.  Stat.  quaest  a)  Ex  doctrina  de  universalitate  Dei  salvifica 
immediate  colligitur  Deum  non  creasse  ullos  homines  ad  aeternam 
damnationem,  quemadmodum  docet  Calvinus  (Instit.  3,  24,  12),  cuius 
discipuli  partim  dicunt  decretum  positivae  reprobationis  factum  esse 
ante  praevisionem  peccati  originalis  (supralapsarii  vel  gomaristae), 
partim  dicunt  factum  esse  post  praevisum  peccatum  originale  (infra- 
lapsarii  vel  arminiani).  Utrique  dicunt  reprobatos  non  accipere  ullam 
gratiam,  cum  Christus  pro  iis  mortuus  non  sit,  sed  relinqui  suae  cor- 
ruptioni.     Simile  quid  docet  Iansenius  (De  grat.  Christi  3,  21;   10,  2). 

Haec  doctrina  saepius  ab  ecclesia  damnata  est.  Arausicanum  II 
can.  25:  «Aliquos  ad  malum  divina  potestate  praedestinatos  esse  non 
solum  non  credimus,  sed  etiam  si  sunt,  qui  tantum  malum  credere 
velint,  cum  omni  detestatione  illis  anathema  dicimus»  (Denz.  n.  200). 
Concilium  tridentinum  sess.  6,  can.  17:  «Si  quis  iustificationis  gratiam 
nonnisi  praedestinatis  ad  vitam  contingere  dixerit,  reliquos  vero  omnes, 
qui  vocantur,  vocari  quidem,  sed  gratiam  non  accipere,  utpote  divina 
potestate  praedestinatos  ad  malum,  A.  S.»   (Denz.  n.  827). 

Quare  inter  catholicos  constat  non  esse  reprobationem  antecedentem 
positivam.  Reprobatio  igitur,  ut  est  actus  Dei,  est  praescientia  tantum 
culpae,  non  causa;  sed  poenae,  quam  culpa  praevisa  meretur,  est  et 
praescientia  et  causa  (S.  Thomas,  In  1,  dist.  40,  q.  4,  a.  1).  Ideo  re- 
probi  solent  vocari  «praesciti»,  quia  non  sunt  ad  culpam  destinati. 
Definitur  reprobatio:  Actus  immanens  Dei,  praevidens  et  permittens 
malum  culpae  et  consequenter  praeparans  malum  poenae. 

b)  Praeter  reprobationem  positivam,  quae  praesupponit  futura 
demerita  hominum,  multi  theologi  catholici  admittendam  esse  docent 
reprobationem  negativam  antecedenter  ad  demerita  praevisa,  quae  sit 
pura  praetermissio  eorum ,  qui  electi  non  sunt  ad  vitam  aeternam. 
Alii  vero  theologi  catholici  omnino  negant  talem  reprobationem  ad- 
mittendam  esse.  Ecclesia  nondum  alterutram  sententiam  aut  confirmavit 
aut  reiecit.  Unde  haec  est  quaestio  disputata  libera,  quae  argumentis 
theologicis  solvenda  est. 

c)  Reprobationem  negativam  imprimis  communiter  docent  prae- 
deterministae  seu  illi  thomistae,  qui  admittunt  praedeterminationem 
physicam  ad  quemlibet  actum  creaturae  necessariam.    Hi  igitur  dicunt: 

Deus  antecedenter  ad  omne  meritum  praevisum  decrevit  singulos  electos 
ita  ad  agendum  praedeterminare,  ut  vi  huius  praedeterminationis  in- 
fallibiliter  salutem  consequantur.  Quos  vero  non  decrevit  ita  prae- 
determinare,  hi  infallibiliter  salutem  non  consequentur.  Attamen  diversi- 
mode  hoc  explicant. 

Alvarez  et  alii  procedunt  ex  hoc,  quod  beatitudo  supernaturalis 
est  beneficium  indebitum,  quod  Deus  potest  conferre  aut  denegare, 
quibuscumque  vult.  Positive  autem  vult  aliis  hoc  beneficium  conferre, 
et  hi  eo  ipso  sunt  praedestinati,  aliis  vero  denegare,  et  hi  eo  ipso 
sunt  negative  reprobati  (De  auxil.  disp.  109).  Gonetus  et  alii  censent 
reprobationem  negativam  supponere  praevisionem  peccati  originalis, 
et  esse  voluntatem  Dei  relinquendi  partem  hominum  in  massa  damnata 
(II,  disp.  2,  a.  3).  Billuart  et  alii  volunt  reprobationem  negativam 
omnino  non  esse  voluntatem  excludendi  aliquos  a  gloria  antecedenter 
ad  culpam  praevisam,  sed  esse  voluntatem  Dei  permittentis,  ut  omnes 
non  electi,  suae  defectibilitati  permissi  in  peccata  labantur,  et  dein 
volentis  eos  pro  his  peccatis  in  aeternum  damnare  (De  Deo  diss.  9, 
a.  g,  §  2).  Omnes  tamen  in  hoc  conveniunt,  quod  dicunt,  Deum  velle 
antecedenter  ad  praevisionem  meritorum  et  demeritorum  alios  prae- 
determinare  ad  actus,  quibus  salvantur,  et  velle  alios  non  ita  prae- 
determinare,  ita  ut  cum  hac  denegatione  praedeterminationis  assecutio 
actualis  salutis  sit  impossibilis. 

d)  Suarez  et  alii  quidam,  qui  reiciunt  praedeterminationem  physicam, 
nihilominus  statuunt  reprobationem  negativam  ante  praevisa  demerita. 
Concipiunt  autem  rem  sic:  Deus  ab  aeterno  statuit  sibi  facere  regnum 
caeleste,  et  ad  hoc  regnum  elegit  et  praedestinavit  certum  numerum 
hominum,  assignando  singulis  suum  determinatum  gradum  gloriae.  In 
eo  autem  signo  rationis ,  in  quo  hanc  electionem  fecit ,  de  reliquis 
hominibus,  quos  creare  statuerat,  nihil  decrevit  nisi  eos  non  eligere 
ad  gloriam.  Sed  non  est  in  potestate  hominum  non  electorum  cum 
hac  reprobatione  negativa  componere  aeternam  suam  salutem;  Deus 
enim  non  dabit  media,  quae  per  scientiam  mediam  praevidit  fore 
congrua,  ut  salutem  consequerentur  (De  praedest.  1,  5).  Itaque  Suarez 
cum  Alvarez  et  aliis  docet  beatitudinem,  utpote  beneficium  indebitum, 
a  Deo  aliis  praedestinari,  aliis  denegari  independenter  ab  eorum  meritis 
et  demeritis.  Recedit  autem  ab  iis,  quatenus  docet  Deum  exsequi 
consilium  suum  non  per  praedeterminationem  physicam  sed  ope  scientiae 
mediae.  Eandem  opinionem  sequuntur  Bellarminus,  Ruiz,  Tanner,  alii 
defensores  scientiae  mediae. 

e)  Tandem  plurimi  theologi  docent,  Deum  non  exclusisse  ullum 
hominem  adultum  a  gloria  nisi  post  praevisa  eius  demerita,  ideoque 
nullam  esse  reprobationem  negativam,  qualem  docuerunt  Alvarez,  Suarez, 
alii.  Ita  sentiunt  Molina  (In  I,  q.  23,  a.  4,  disp.  I,  membr.  6),  Vazquez 
(In  1,  disp.  89),  Lessius  (De  perf.  div.  14,  2),  Petavius  (De  Deo  10,  1), 
kS.  Franciscus  Salesius  (Theotimus  2,  12;  4,  7),  multi  alii.    Hanc  sen- 

tentiam  omnino  sequendam  esse  censemus,  nullam  notam  oppositae 
sententiae  imponentes.  De  hac  opposita  sententia  Lessius  (1.  c.  n.  15) 
ait:  «Haec  sententia  mihi  semper  visa  est  a  veritate  et  doctrina  S.  Scrip- 
turae  et  SS.  Patrum  aliena  nec  pietati  et  moribus  satis  consona.» 

129.  Arg.  I.     Ex  voluntate  Dei  salvifica. 

Deus  voluntate  antecedente  vult  omnes  homines  salvos  fieri.  Atqui 
si  voluntate  antecedente  partem  hominum  a  salute  supernaturali  ex- 
cludit,  non  vult  omnes  salvos  fieri.  Ergo  voluntate  antecedente  non 
excludit  partem  hominum  a  salute. 

Maior  probata  est  in  thesi  praecedente  ex  S.  Scriptura  et  Patribus. 
Minor  videtur  per  se  esse  evidens.  Nam  si  S.  Paulus  docet  Deum 
velle  omnes  homines  salvos  fieri,  intellegitur  salus,  quam  Christus  red- 
emptione  sua  meruit.  Ergo  si  ab  hac  salute  supernaturali  pars  hominum 
a  priori  absolute  excluditur  per  voluntatem  divinam,  non  potest  esse 
simul  voluntas,  ut  salvi  fiant  omnes. 

130.  Arg.  2.     Ex  universalitate  gratiae  sufficientis. 

Certum  est  Deum  velle  dare  omnibus  hominibus  gratias  suffi- 
cientes  ad  praecepta  divina  servanda  et  ita  salutem  consequendam,  et 
hoc  est  de  fide  definita  quoad  iustificatos  (Denz.  n.  804  828  1092). 
Atqui  nulla  gratia  potest  esse  sufficiens,  ut  homines  salutem  con- 
sequantur,  quam  Deus  decreto  absoluto  antecedenter  exclusit.  Ergo 
tale  decretum  non  exsistit. 

131.  Arg.  3.     Ex  sanctione  legis  divinae. 

Deus  omnibus  hominibus  praecepta  proponit  servanda  sub  pro- 
missione  vitae  aeternae,  si  homines  praecepta  servant,  et  sub  commi- 
natione  poenae  aeternae,  si  praecepta  transgrediuntur.  Atqui  supposita 
reprobatione  negativa  antecedente  hae  promissiones  et  comminationes 
essent  vanae.     Ergo  admittenda  non  est  reprobatio  negativa. 

Maior  est  de  fide.  Minor  probatur.  Nam  reprobo  non  potest 
Deus  serio  promittere  salutem  sub  condicione  servandi  praecepta, 
cum  eius  salus  iam  antecedenter  sit  prorsus  exclusa.  Neque  prae- 
destinato  potest  serio  comminari  poenam  aeternam,  cum  iam  ante- 
cedenter  eius  poena  aeterna  facta  sit  impossibilis. 

132.  Arg.  4.     Ex  reiecta  reprobatione  positiva  antecedente. 
Reprobatio   positiva   antecedens   reicienda   est.     Atqui   ab   ea   re- 

probatio  negativa  re  non  difTert.     Ergo  etiam  haec  reicienda  est. 

Maior  constat  ex  supra  (n.  i2Sa)  dictis,  et  ab  omnibus  theologis 
catholicis  conceditur.  Minor  probatur.  Si  inter  duo  tantum  opposita 
electio  fieri  potest,  altera  parte  reiecta  altera  eligitur.  Atqui  Deus  ab 
aeterno  statuerat,  ut  in  fine  mundi  omnes  homines  adulti  essent  aut 
in  statu  beatitudinis  aut  in  statu  damnationis,  excluso  omni  alio  statu 

(Mt  25,  46).  Ergo  Deus,  si  a  priori  exclusit  quosdam  homines  a 
beatitudine,  eo  ipso  voluit,  ut  futuri  essent  in  damnatione.  In  illo 
signo  rationis,  in  quo  Deus  praedestinavit  regnum  suum  caeleste,  ex- 
cludebatur  omnis  finis  ultimus  praeter  hoc  regnum,  ita  ut  qui  futuri  non 
erant  in  hoc  regno  cumChristo,  futuri  essent  cum  diabolo  in  damnatione. 
Theoretice  quidem,  et  quod  attinet  doctrinam  speculativam,  differunt 
reprobatio  positiva  et  reprobatio  negativa;  sed  practice  et  quod  attinet 
usum  vitae  et  morum,  nihil  differunt,  quia  reprobatio  negativa  infalli- 
biliter  secum  trahit  reprobationem  positivam. 

133«  Obi.  I.  S.  Paulus  ait  de  Iacob  et  Esau:  «Cum  nondum  nati  fuissent 
aut  aliquid  boni  egissent  aut  mali,  ut  secundum  electionem  propositum  Dei 
maneret,  non  ex  operibus  sed  ex  vocante  dictum  est  ei :  Quia  maior  serviet 
minori,  sicut  scriptum  est:  Iacob  dilexi,  Esau  autem  odio  habui.»  Et  facit 
hanc  applicationem :  «Deus  volens  ostendere  iram  et  notam  facere  poten- 
tiam  suam,  sustinuit  in  multa  patientia  vasa  irae,  apta  in  interitum,  ut  osten- 
deret  divitias  gloriae  suae  in  vasa  misericordiae,  quae  praeparavit  in  gloriam» 
(Rom  9,  n  sqq  22  sq).  Atqui  his  verbis  docetur  reprobatio  negativa.  Ergo 
haec  admittenda  est. 

Resp.  Conc.  mai.  Neg.  min.  et  conseq.  Apostolus  docet  et  inculcat 
gratuitatem  gratiae,  quam  Deus  non  debet  ulli  dignitati  neque  ullis  meritis 
hominum,  sed  distribuit  gratias  maiores  et  minores,  prout  vult.  Iudaei  enim 
putabant  sibi  deberi  gratias,  eo  quod  filii  Abrahae  essent.  His  apostolus 
opponit  Abraham  habuisse  plures  filios,  sed  solum  Isaac  fuisse  promissionis 
filium  (Rom  9,  7  sqq),  et  ex  duobus  filiis  Isaac  eodem  tempore  natis  unum 
Iacob  electum  esse  patriarcham  populi  Israel,  Esau  vero  ad  hanc  dignitatem 
non  esse  admissum.  Haec  fuit  dilectio  Dei  in  Iacob  et  odium  in  Esau 
(Gn  25,  23).  Odium  in  Esau  est  minor  dilectio;  nam  ipse  quoque  suam 
benedictionem  accepit  (Gn  27,  39;  de  aeterna  salute  aut  damnatione  in 
illis  textibus  et  apud  Mal  1,  2  sqq  non  est  sermo).  Sed  filios  Esau,  idu- 
maeos,  Deus  non  eodem  amore  prosecutus  est,  quo  filios  Israel,  neque  e 
captivitate  liberavit.  Haec  applicat  apostolus  ad  iudaeos  infideles,  qui  per 
suam  infidelitatem  se  fecerant  vasa  irae,  quae  Deus  in  multa  patientia  susti- 
nuit,  sed  quae  non  habent  ullum  ius  postulandi  a  Deo  specialem  praedilec- 
tionem,  quam  Deus  exhibet  fidelibus,  qui  sunt  vasa  misericordiae.  Numquid 
infideles  iudaei  non  acceperunt  gratiam  necessariam  ad  conversionem  ? 
«Tota  die  expandi  manus  meas  ad  populum  non  credentem  et  contradicen- 
tem»  (Rom  10,  21).  Potuit  quidem  Deus  omnipotentia  sua  etiam  incredulos 
convertere  et  facere  vasa  misericordiae,  sed  noluit  resistentes  quasi  cogere, 
quia  permittens  eorum  malitiam,  notam  fecit  potentiam  suam  (Rom  9,  22). 
Ergo  in  toto  contextu  non  est  ullum  indicium  reprobationis  negativae,  ne- 
que  omnino  sermo  est  de  ordine  decretorum  aeternorum  sed  de  iis,  quae 
Deus  exsecutus  est  in  decursu  temporum ;  certum  autem  est  in  exsecutione 
temporali  neminem  damnari  nisi  pro  peccatis  commissis. 

134*      Obi.  II.    S.  Augustinus  de  iis,    qui  pereunt,  ait:    «Non  sunt  a  massa 
illa  perditionis  praescientia  Dei  et  praedestinatione  discreti,  et  ideo  nec  se 
cundum  propositum  vocati  ac  per  hoc  nec  electi»  (De  corrept.  et  grat.  7,  16). 

Atqui  haec  non  electio  non  est  propter  praevisa  demerita,  sicut  neque  electio 
praedestinatorum  est  propter  praevisa  merita;  nam  ibidem  (n.  12)  ait:  «Dis- 
cernuntur  autem  [electi  a  non  electis]  non  meritis  suis  sed  per  gratiam 
Mediatoris.»  Ergo  secundum  S.  Augustinum  admittenda  est  reprobatio 
negativa. 

Resp.  Conc.  mai.  Dist.  min. :  In  quantum  agitur  de  integra  serie  gra- 
tiarum,  quae  efficaces  sunt  in  praedestinatis  et  inefficaces  in  reprobis,  non 
fit  electio  aut  non  electio  propter  praevisa  merita  et  demerita,  conc.  min.; 
in  quantum  agitur  de  reprobatione  a  salute  praecise  sumpta,  non  fit  propter 
praevisa  demerita ,  neg.  min. ,  sicut  etiam  electio  ad  ipsam  gloriam  non  fit 
nisi  propter  praevisa  merita.  Dist.  conseq. :  Non  electio  ad  seriem  gratiarum 
efficacium  ut  talium,  quibus  homines  salvantur,  non  fit  propter  praevisa  de- 
merita,  conc.  conseq.;  non  electio  ad  gloriam  praecise  sumptam  fit  indepen- 
denter  a  demeritis  praevisis,  neg.  conseq. 

Utique  nescimus  rationes,  ob  quas  Deus  uni  homini  decernit  dare 
seriem  gratiarum,  quibuscum  praevidet  hominem  libere  cooperaturum  et  as- 
secuturum  esse  salutem,  alii  vero  homini  decernit  dare  eas  gratias,  quibus- 
cum  potest  quidem  homo  cooperari  et  salutem  assequi,  sed  quibuscum  prae- 
videt  Deus  hominem  libere  non  cooperaturum  neque  salutem  assecuturum 
esse.  Hoc  est  mysterium  electionis  aut  non  electionis.  Sed  scimus  Deum 
non  reprobare  a  salute  hominem,  nisi  qui  libere  se  noluit  salvare  per  gratias, 
per  quas  se  salvare  potuit.  Haec  est  sententia  Augustini,  quam  saepe  re- 
petit.  Ita  illis  verbis  «Iacob  dilexi,  Esau  autem  odio  habui»  hunc  sensum 
translatum  subicit:  «Esau  omnes  carnales,  Iacob  autem  significat  omnes 
spirituales;  minores  electi,  maiores  illi  reprobati.  Vult  et  ipse  eligi,  fiat 
minor»  (In  Ps.  137,  n.  18).  «Noluit  ergo  Esau  et  non  cucurrit.  Sed  et  si 
voluisset  et  cucurrisset,  Dei  adiutorio  pervenisset,  qui  ei  etiam  velle  et  currere 
vocando  praestaret,  nisi  vocatione  contempta  reprobus  fieret»  (Ad  Simplicia- 
num  1.   1,  n.  10).     Et  multa  similia. 

S.  Prosper,  fidelis  Augustini  discipulus,  inter  «ineptissimarum  quorum- 
dam  blasphemiarum  prodigiosa  mendacia»  recenset,  quod  quidam  dicant 
secundum  S.  Augustinum  ex  mero  Dei  arbitrio  multos  homines  a  gloria  esse 
exclusos  et  ideo  in  malum  lapsos  (Praef.  respons.  ad  capitula  obiectionum 
Vincent.,  in  quo  toto  opusculo  hanc  sententiam  refutat).  Et  in  alio  opusculo 
«Responsiones  ad  capitula  calumniantium  Gallorum»  haec  ait  de  reprobis: 
«Ideo  praedestinati  non  sunt,  quia  tales  [i.  e.  mali]  futuri  ex  voluntaria 
praevaricatione  praesciti  sunt.  .  .  .  Non  enim  relicti  sunt  a  Deo,  ut  relinque- 
rent  Deum,  sed  reliquerunt,  et  relicti  sunt»  (ad  c.  3).  «Vires  itaque  ob- 
oedientiae  [Deus]  non  ideo  cuiquam  subtraxit,  quia  eum  non  praedestinavit ; 
sed  eum  non  praedestinavit,  quia  recessurum  ab  ipsa  oboedientia  esse  prae- 
vidit»  (ad  c.  12). 

^S-  Obi.  III.  S.  Thomas  ait:  «Quare  [Deus]  hos  elegit  ad  gloriam  et 
illos  reprobavit,  non  habet  rationem  nisi  divinam  voluntatem»  (1,  q.  23, 
a.  5  ad  3).  Atqui  his  verbis  docetur  reprobatio  negativa  antecedens  prae- 
visa  demerita.     Ergo  S.  Thomam  habemus  adversarium. 

Resp.  Conc.  mai.;  neg.  min.  et  conseq.  Nam  illo  loco  S.  Thomas  lo- 
quitur  de  iis,  «quos  [Deus]  reprobat  per  modum  iustitiae  puniendo»,  i.  e.  de 
reprobatione    positiva.     Quaestio    est  non  de  reprobatione  a  gloria  praecise 

sumpta,  sed  de  integra  serie  eorum,  quibus  reprobus  pervenit  ad  damna- 
tionem.  Nulla  igitur  est  ratio,  cur  Deus  reprobis  ea  det  auxilia,  quibus  se 
reapse  non  salvabunt,  nisi  divina  voluntas;  sed  ratio,  cur  reprobis  destinetur 
exclusio  a  gloria  et  damnatio  ad  poenas,  petenda  est  ex  demeritis  eorum.  «Ali- 
quemhominem  vult  Deus  salvari  voluntate  antecedente  ratione  humanae  naturae, 
quam  ad  salutem  fecit;  sed  vult  eum  damnari  voluntate  consequente  propter 
peccata,  quae  in  eo  inveniuntur»  (De  verit.  q.  23,  a.  2  ad  2).  Nam  «Deus, 
quantum  in  se  est,  paratus  est  omnibus  gratiam  dare;  vult  enim  omnes  sal- 
vos  fieri  et  ad  agnitionem  veritatis  venire ,  ut  dicitur  1  Tim  2,  4.  Sed  illi 
soli  gratia  privantur,  qui  in  seipsis  gratiae  impedimentum  praestant;  sicut 
sole  mundum  illuminante  in  culpam  imputatur  ei,  qui  oculos  claudit,  si  ex 
hoc  aliquid  mali  consequatur,  licet  videre  non  possit,  nisi  lumine  solis  prae- 
veniatur»   (Contra  gent.  3,   159). 


Prop.  XVIII.    Praedestinatio  adultorum  ad  gloriam  facta  non 
est  nisi  post  praevisa  eorum  merita. 

136.  Stat.  quaest.  a)  Vocabulum  praedestinationis  in  S.  Scriptura 
et  apud  SS.  Patres  et  theologos  non  semper  sumitur  pleno  illo  sensu, 
quem"  supra  indicavimus  (n.  121),  ut  significet  praescientiam  et  prae- 
parationem  omnium  beneficiorum,  quibus  illi,  qui  salvantur,  ad  salutem 
perducuntur.  Saepe  enim  in  Scriptura  omnes  iideles  vocantur  prae- 
destinati  vel  electi  secundum  propositum  divinum  (e.  g.  Act  13,  48; 
Rom  11,  5  7;  I  Thess  I,  4;  Eph  I,  3sqq;  1  Petr  1,  1).  Haec  quidem 
praedestinatio  vel  electio  ad  fidem  et  iustificationem  ex  mente  Dei 
dirigitur  ad  vitam  aeternam;  at  non  necessario  cum  eius  actuali  asse- 
cutione  nectitur.  Neque  enim  fide  divina  credere  iubemur  omnes, 
qui  in  Scriptura  vocantur  electi  et  praedestinati,  esse  nunc  sanctos 
caelites.  Immo  ipsa  Scriptura  clare  indicat,  illos  praedestinatos  et 
electos  potuisse  cadere  et  salutem  amittere  (1  Cor  10,  6sqq.  Eph  5, 
I  sqq.  2  Petr  1,  10.  Apc  3,  11).  Ergo  vocabulo  praedestinationis 
in  Scriptura  saepe  significatur  praedestinatio  incomplete  sumpta  ad 
fidem  et  iustificationem.  Similiter  SS.  Patres  loquuntur.  Ita  S.Augustinus 
dicit  singula  dona  cuiuscumque  christiani  praedestinata  esse  a  Deo,  ut 
castitatem,  fidem,  oboedientiam,  caritatem  (De  dono  persev.  17,  41; 
De  praedest.  Sanct.  10,  19;  14,  31),  et  omnes  fideles  esse  praedesti- 
natos  et  electos  ad  credendum  (De  praedest.  Sanct.  16,  32;  17,  34; 
18,  36;  19,  39).  Recte  igitur  Molina  ait:  Vocabulum  praedestinationis 
«a  Patribus  aliquando  accipitur  pro  quacumque  Dei  praeordinatione» 
(Concord.  q.  23,  a.  I,  disp.  1).  Item  Baiies  ait  Patres  non  semper 
loqui  de  praedestinatione  complete  sumpta  (In  1,  q.  23,  a.  5,  §  «Ad 
secundum  respondent,  quod  SS.  Patres»).  Itaque  in  argumentis  atten- 
dendum  est,  quo  sensu  Scriptura  et  Patres  singulis  locis  de  praedesti- 
natione  vel  electione  (i.  e.  de  praedestinatione  unius  prae  alio)  loquantur. 
b)  Praedestinationem  complete  sumptam  factam  esse  antecedenter 
ad  praevisa  hominum  merita,  est  de  fide.    Ratio  est,  quia  plura,  quae 

ad  hanc  praedestinationem  pertinent,  non  sunt  obiectum  meritorum 
humanorum.  Ita  homines  non  potuerunt  mereri,  ut  Deus  omnino  in- 
stitueret  ordinem  supernaturalem  cum  visione  beatifica  ut  ultimo  fine 
hominum.  Neque  quisquam  actibus  suis  naturalibus  potest  mereri 
primam  gratiam,  ut  docet  concilium  tridentinum  sess.  6,  c.  5  (Denz. 
n.  797).  Haec  fusius  probantur  in  tractatu  de  gratia.  Iam  vero  si 
homines  neque  ipsam  institutionem  ordinis  supernaturalis  neque  primum 
initium  salutis  mereri  possunt,  certe  praedestinatio  complete  sumpta 
facta  est  independenter  a  praevisis  meritis.  De  hac  re  convenit  inter 
theologos.  Molina  ait:  «Praedestinationis  quoad  integrum  effectum 
non  datur  causa  ex  parte  praedestinati»  (Concord.  q.  23,  a.  4,  disp.  1, 
membr.  1).  Notandum  autem  est  veteres  scholasticos,  quando  simpli- 
citer  loquuntur  de  praedestinatione,  semper  intellegere  praedestinationem 
complete  sumptam.  Consequenter  negant  praedestinationis  sic  intellectae 
ullam  esse  causam  ex  parte  hominum.  6".  Thomas:  «Ponere,  quod 
aliquod  meritum  ex  parte  nostra  praesupponitur  [ante  praedestinationem] 
nihil  aliud  est  quam  supponere  gratiam  dari  ex  meritis  nostris»  (In 
Rom.  8,  lect.  6).  In  hac  igitur  re  cum  veteribus  scholasticis  plane 
consentimus.  De  praedestinatione  sic  intellecta  loquitur  6*.  Augustinus, 
ubi  ait:  «Haec  est  praedestinatio,  nihil  aliud:  praescientia  et  prae- 
paratio  beneficiorum  Dei,  quibus  certissime  liberantur,  quicumque  libe- 
rantur»  (De  dono  persev.  14,  35).  Haec  est  praedestinatio  complete 
sumpta  et  gratuita. 

Est  et  aliud  notandum,  scilicet:  Praedestinationis  vocabulum  signi- 
ficat  proxime  actum  divinum.  Hic  autem  actus  non  habet  ullam  causam. 
«Nullus  ergo  fuit  tam  insanae  mentis,  qui  diceret  merita  esse  causam 
praedestinationis  ex  parte  actus  praedestinantis,  sed  hoc  sub  quaestione 
vertitur,  utrum  ex  parte  effectus  praedestinatio  habeat  aliquam  causam» 
(1,  q.  23,  a.  5).  Itaque  theologi  posteriores,  si  quaerunt,  num  prae- 
destinatio  ad  gloriam  habeat  causam  ex  parte  hominis,  intellegunt 
praedestinationis  effectum,  seu  praedestinationem  terminative  et  in- 
complete  sumptam. 

c)  Theologi  iidem,  qui,  ut  in  praecedenti  thesi  (n.  128  c  d)  dixi- 
mus,  docent  reprobationem  negativam,  etiam  docent  praedestinationem 
ad  gloriam  praecise  sumptam  ante  praevisa  merita.  Concedunt  quidem 
et  concedere  debent  gloriam  dari  adultis  propter  merita  {Conc.  trid. 
sess.  6,  c.  16;  Denz.  n.  809),  et  Deum  ab  aeterno  decrevisse  dare 
gloriam  propter  merita.  Sed  distinguunt  ordinem  exsecutionis  et  or- 
dinem  intentionis.  Decretum  dandi  gloriam  propter  merita  pertinet 
secundum  eos  ad  ordinem  exsecutionis,  sed  volunt  Deum  ratione 
prius  habuisse  decretum,  quo  singulis  destinaverit  certum  gradum 
gloriae  independenter  ab  eorum  meritis,  et  hoc  decretum  pertinere 
ad  ordinem  intentionis  et  esse  praedestinationem  proprie  dictam  (ita 
e.  g.  Gotti  I,  tract.  6,  q.  3 ,  §  3,  n.  9;  Suarez,  De  praedest.  2, 
23,  8). 

d)  Nos  autem  cum  Molina,  Lessio,  aliis  theologis  (supra  n.  128  e) 
statuimus  Deum  circa  finem  ultimum  singulorum  hominum  adultorum 
antecedenter  ad  eorum  merita  praevisa  non  habere  nisi  hanc  con- 
dicionatam  voluntatem:  Habebunt  gloriam,  si  bonis  operibus  cum  gratia 
factis  eam  merentur,  et  qualem  merentur;  dein  praevisis  meritis  gloriam 
iis  decernere  absolute  pro  gradu  meritorum.  Non  affirmamus  non  esse 
ullum  gradum  gloriae,  nisi  qui  pro  meritis  proprie  dictis  detur,  cum 
augmentum  gratiae  et  gloriae  etiam  fiat  ex  opere  operato  per  suscep- 
tionem  sacramentorum,  sed  dicimus  gloriam  adultis  non  esse  prae- 
destinatam  nisi  dependenter  a  bona  eorum  voluntate,  qua  bene  utuntur 
gratiis  sibi  oblatis,  sive  hic  bonus  usus  est  meritum  proprie  dictum 
sive  late  dictum.  Certitudo  huius  thesis  est  eadem  atque  praece- 
dentis  thesis. 

137.     Arg.    I.     Ex  S.  Scriptura. 

a)  Secundum  S.  Scripturam  Deus  vult  omnes  homines  salvos  fieri 
(supra  n.  122).  Atqui  si  independenter  a  meritis  certum  numerum 
hominum  eligit,  qui  salutem  assequantur,  ita  ut  reliqui  actu  salutem 
assequi  non  possint,  non  vult  omnes  homines  salvos  fieri  (supra  n.  129). 
Ergo  non  est  praedestinatio  ad  salutem  antecedenter  ad  merita  praevisa. 
Seu,  quod  idem  est,  ex  Scriptura  probavimus  non  esse  reprobationem 
negativam.  Atqui  si  haec  non  est,  neque  est  praedestinatio  ad  gloriam 
antecedenter  ad  merita  praevisa;  nam  unum  sine  altero  est  impossibile 
in  hoc  ordine  salutis,  in  quo  adultis  nihil  tertium  remanet,  sed  aut 
gloria  aut  gehenna. 

b)  Secundum  S.  Scripturam  Deus  non  vult  gloriam  dare  nisi  ut 
mercedem  laborum  vel  ut  coronam  certaminis  superati.  Atqui  qui  non 
vult  dare  rem  nisi  ut  praemium  operum,  non  potest  rationabiliter  prae- 
destinare  eandem  rem  dandam  absolute  sine  respectu  operum.  Ergo 
Deus  non  praedestinavit  gloriam  nisi  post  praevisa  bona  opera. 

Prob.  mai.  «Unusquisque  propriam  mercedem  accipiet  secundum 
suum  laborem»  (1  Cor  3,  8;  cf.  Mt  5,  12;  10,  42;  16,  27;  Rom  2,  6). 
«Labora  sicut  bonus  miles  Christi .  . .  nam  et  qui  certat  in  agone  non 
coronatur,  nisi  legitime  certaverit.  .  .  .  Bonum  certamen  certavi.  .  .  . 
In  reliquo  reposita  est  mihi  corona  iustitiae,  quam  reddet  mihi  Dominus 
in  illa  die  iustus  iudex,  non  solum  autem  mihi  sed  et  iis,  qui  diligunt 
adventum  eius»  (2  Tim  2,  3  5;  4,  7  sq;  cf.  I  Cor  9,  24).  Quare  in 
ultimo  iudicio  Christus  dicet  electis:  «Venite,  benedicti  Patris  mei, 
possidete  paratum  vobis  regnum  a  constitutione  mundi;  esurivi  enim, 
et  dedistis  mihi  manducare.»  Reprobis  autem  dicet:  «Discedite  a  me 
in  ignem  aeternum,  qui  paratus  est  diabolo  et  angelis  eius;  esurivi 
enim,  et  non  dedistis  mihi  manducare»  (Mt  25,  34  sq  41  sq).  Ergo 
manifestum  est  Deum  non  dare  neque  praeparasse  regnum  caelorum 
nisi  bene  merentibus. 

Prob.  min.  Praedestinare  alicui  gloriam  est  velle  illi  in  tempore 
dare  gloriam.  Atqui  absolute  velle  alicui  dare  gloriam  independenter 
a  meritis,  et  tamen  nolle  ei  dare  gloriam  nisi  dependenter  a  meritis 
sunt  duo  decreta,  quae  non  possunt  rationabiliter  conciliari.  Si  homo 
dives  absolute  vult  alicui  egeno  dare  pecuniam,  non  potest  simul 
rationabiliter  velle  ei  non  dare  pecuniam,  nisi  egenus  laboraverit.  Ita 
autem  defensores  praedestinationis  ante  praevisa  merita  faciunt  Deum 
agentem.  Ergo  eorum  doctrina  est  improbabilis.  Certe  homo  non 
posset  illas  duas  voluntates  simul  rationabiliter  habere.  Sed  dicunt 
hanc  esse  differentiam :  Homo  non  certo  scit  alterum  cooperaturum 
esse;  ergo  non  potest  simul  absolute  et  condicionate  ei  velle  pecuniam; 
sed  Deus  certo  scit  se  posse  efficere,  ut  homo  mereatur;  ergo  potest 
velle  sub  condicione  meritorum  dare  gloriam,  quam  antea  absolute 
praedestinavit.  Sed  responsum  nihil  valet.  Neque  enim  quaeritur, 
num  Deus  absolute  possit  exsequi  id,  quod  vult;  sed  quaeritur,  num 
Deus  idem  velit  absolute  et  independenter  a  meritis  et  simul  con- 
dicionate  et  dependenter  a  meritis.  Dicunt:  Vult  idem  absolute  et 
condicionate  sub  diverso  respectu,  scilicet  absolute  in  ordine  intentionis, 
condicionate  in  ordine  exsecutionis.  At  neque  hoc  valet.  Nam  Deus 
eo  ipso  quod  absolute  intendit  gloriam  hominis,  absolute  vult  ei  etiam 
dare  gloriam.  Potest  ergo  ad  summum  efficere,  ut  homo  per  merita 
acquirat  secundum  titulum  gloriae,  sine  quo  tamen  assecutio  gloriae 
iam  antecedenter  erat  absolute  certa.  Haec  autem  non  est  doctrina 
Scripturae  sed  fictio  (cf.  De  San,  De  Deo  II,  n.  70  sq). 

c)  S.  Scriptura  monet:  «Satagite,  ut  per  bona  opera  certam  vestram 
vocationem  et  electionem  faciatis»  (2  Petr  1,  10).  Electio,  quae  per 
bona  opera  certa  fit,  non  est  absolute  certa  ante  bona  opera.  Atqui 
talis  est  electio  secundum  apostolum.  Ergo  non  est  electio  absoluta 
seu  praedestinatio  ad  gloriam  ante  praevisa  bona  opera. 

138.     Arg.  2.     Ex  SS.  Patribus  et  theologis. 

Patres  graeci  tam  communiter  docent  praedestinationem  ad  ipsam 
gloriam  post  praevisa  merita,  ut  Lessius  dicat:  «Tenent  hanc  sententiam 
omnes  Patres  graeci,  adeo  ut  communiter  dicatur  esse  sententia  grae- 
corum»  (Antapolog.  prop.  8).  E.  g.  £.  Ioannes  Chrysost.  illa  verba 
Mt  25,  34  sic  exponit:  «Haereditate  possidete  iam  olim  vobis  de- 
bitum;  antequam  enim  essetis,  inquit,  haec  vobis  parata  erant,  quia 
tales  vos  esse  futuros  sciebam»  (In  Matth.  hom.  80,  n.  2).    Theodoretus: 

«Non  simpliciter  praedestinavit,  sed  cum  praescivisset,  praedestinavit 

Quorum  propositum  [i.  e.  bonam  voluntatem]  praescivit,  hos  ab  initio 
praedestinavit»  (In  Rom.  8,  29  sq).  Ex  Latinis  ^.  Hilarius:  «Multi 
vocati  sunt  sed  pauci  electi.  .  .  .  Itaque  non  res  indiscreti  iudicii  est 
electio,  sed  ex  meriti  delectu  facta  discretio  est»  (In  Ps.  64,  n.  5). 
»S.  Ambrosius:  «Non  ante  praedestinavit,  quam  praesciret,  sed  quorum 
merita   praescivit,    eorum    praemia   praedestinavit»    (De  fide  5,  6,  83). 

J>.  Augustinus:  «Non  electio  praecedit  iustificationem  sed  electionem 
iustificatio.  Nemo  enim  eligitur  nisi  iam  distans  ab  eo,  qui  reicitur. 
Unde  quod  dictum  est:  Quia  elegit  nos  Deus  ante  mundi  constitutionem, 
non  video  quomodo  sit  dictum  nisi  praescientia»  (Ad  Simplicianum  1.  i, 
q.  2,  n.  3,  quod  opusculum  S.  Augustinus  circa  finem  vitae  suae  rursus 
approbavit  et  semipelagianis  legendum  commendavit.  De  praedest. 
sanct.  4,  8;  De  dono  persev.  21,  55).  Ad  verba  Christi:  «Sedere  ad  dex- 
teram  meam  vel  sinistram  non  est  meum  dare  vobis»  (Mt  20,  23)  haec 
annotat:  «Quid  est,  non  est  meum  dare  vobis?  Non  est  meum  dare  super- 
bis;  hoc  enim  adhuc  erant.  Sed  si  vultis  accipere,  nolite  esse,  quod  estis. 
Aliis  paratum  est;  et  vos  alii  estote,  et  vobis  paratum  est»  (In  Ps.  126, 
n.  5).  Similia  supra  n.  134.  >S.  Fulgentius:  «Sicut  per  misericordiam 
praeparavit  gratuitum  iustificationis  donum,  ita  per  iustitiam  praeparavit 
aeternae  iustificationis  praemium»   (De  verit.  praed.  3,   5,  7). 

Theologi  veteres  eo  maxime  docent  praedestinationem  post  prae- 
visa  merita,  quod  dicunt  voluntatem  Dei,  quae  in  praedestinatione  in- 
cludatur,  esse  voluntatem  consequentem,  quae  respiciat  opera  (supra 
n.  112  c).  Ita  Albertus  M.:  «Antecedente  voluntate  vult  Deus  omnes 
homines   salvos   fieri.  .  .  .     Consequente  autem  voluntate,    quae  est  ex 

opere  nostro  sive  ordinata,  bonos  vult  salvari  et  malos  condemnari 

Et  haec  est  voluntas,  quae  ponitur  in  definitione  praedestinationis;  hac 
enim  voluntate  non  vult  salvari  nisi  bonos  finaliter,  quia  in  illis  solis 
sibi  complacuit»  (Sum.  I,  tract.  16,  q.  63,  membr.  2  ad  1).  Alexander 
Hal.:  « Praedestinatio  non  solum  dicit  voluntatem  sed  voluntatem  cum 
praescientia,  quod  bene  sunt  usuri  dono  suo. . . .  Voluntate  antecedente 
vult  Deus  omnes  homines  salvos  fieri.  .  .  .  Voluntas  consequens  [est] 
cum  praescientia,  quod  bene  usurus  est  dono  Dei;  sic  non  vult  omnes 
homines  salvos  fieri  sed  electos  solum»  (1,  q.  28,  membr.  2  ad  2). 
vS.  Bonaventura:  «Est  voluntas  antecedens  et  consequens  .  .  .  con- 
sequens,  qua  vult  cum  praescientia  nostrae  salutis.  .  .  .  Secundum 
hunc  modum  est  dilectio  duplex :  Una,  quae  respicit  voluntatem  ante- 
cedentem,  et  hac  diligit  omnes;  et  alia,  quae  respicit  consequentem, 
et  hac  diligit  omnes  salvandos,  et  haec  est  electio»  (In  1,  dist.  40,  a.  3, 
q.  1  ad  2).  Unde  «si  quaeratur:  Quare  magis  voluit  salvare  Petrum 
quam  Iudam?  respondetur,  quod  iste  habuit  bona  merita,  ille  vero 
mala»  (In  1,  dist.  41,  a.  I,  q.  2).  5.  Thomas:  «In  intellectu  praedesti- 
nationis  includitur  voluntas  consequens,  quae  respicit  opera,  non  quasi 
causam  voluntatis  [ut  est  actus  Dei]  sed  sicut  causam  meritoriam  gloriae» 
(In  I,  dist.  41,  q.  I,  a.  3  ad  5).  Nam  «nihil  prohibet  aliquem  effectum 
praedestinationis  [ut  est  actus  Dei]  esse  causam  et  rationem  alterius 
[effectus]  .  .  .  sicut  si  dicamus,  quod  Deus  praeordinavit  se  daturum 
alicui  gloriam  ex  meritis»  (1,  q.  23,  a.  2).  Plura  de  S.  Thoma  apud 
De  San  (De  Deo  Uno  II,  232  sqq).  E  posterioribus  doctoribus  S.  Fran- 
ciscus  Salesius  die  26  Augusti  161 8  ad  Patrem  Leonardum  Lessium  de 
praedestinatione   ad    gloriam    post   praevisa    merita   scripsit:   «Cognovi 

Paternitatem  Vestram  sententiam  illam,  antiquitate,  suavitate  ac  Scriptu- 
rarum  nativa  auctoritate  nobilissimam,  de  praedestinatione  ad  gloriam 
post  praevisa  merita  amplecti  ac  tueri;  quod  sane  mihi  gratissimum 
fuit,  qui  nimirum  eam  semper  ut  Dei  misericordiae  ac  gratiae  magis 
consentaneam,  veriorem  ac  amabiliorem  existimavi,  quod  etiam  tantisper 
in  libello  De  amore  Dei  (2,   12  et  4,  7)  indicavi.» 

139.     Arg.  3.     Ex  praxi  ecclesiastica. 

In  libello  quodam  ignoti  auctoris  «De  praedestinatione  Dei»  haec 
leguntur  n.  7:  «Quos  Deus  suos  fidei  opere  futuros  esse  praenovit, 
hos  praedestinavit  ad  gloriam»  (M  PL  45,  1680).  Simili  modo 
ecclesia  orat:  «Deus,  qui  omnium  misereris,  quos  tuos  fide  et  opere 
futuros  esse  praenoscis»  (Orat.  post  Litan.  00.  SS.).  Ergo  ex  nde 
et  operibus  futuris,  non  vero  ex  aliquo  decreto  antecedente  et  absoluto 
Deus  praenoscit  suos.  Consequenter  studet  ecclesia  omni  modo  ex- 
hortari  fideles,  ut  fide  et  opere  se  tales  exhibeant,  quales  cupiunt  esse 
a  Deo  praecogniti  et  praedestinati.  Tum  enim  solum,  cum  praedesti- 
natio  a  meritis  dependet  neque  independenter  a  bonis  operibus  est 
iam  res  indeclinabiliter  determinata,  rationabiliter  homines  monentur, 
ut  per  bona  opera  certam  reddant  salutem  suam.  Quare,  ut  recte  ait 
Hnrter,  «vel  ipsi  patroni  alterius  sententiae  in  praxi,  in  concionibus, 
exhortationibus  et  sermonibus  practicis  ad  populum  eodem  plane  modo 
loquuntur  atque  illi,  qui  tuentur  praedestinationem  post  praevisa  merita: 
ultro  inculcant  a  nostro  fervore  salutem,  a  nostra  neglegentia  pendere 
damnationem  etc.  Atqui  hic  dissensus  inter  theoriam  et  praxim,  inter 
corollaria  practica  et  praemissas  nota  videtur  improbabilitatis  sententiae, 
quam  impugnamus.  Praemio  digna  foret  contio  vel  instructio  ascetica, 
innixa  theoriae  de  praedestinatione  ante  praevisa  merita,  de  reprobatione 
negativa,  sed  quae  sibi  constet  et  cohaereat,  in  qua  exhortationes  non 
adversentur  praemissis,  et  quae  peccatores  excitet  ad  spem  et  fidu- 
ciam,  soletur  pusillanimes,  corda  auditorum  dilatet»  (Comp.  theol.  II, 
n.   113,   8). 

Revera  tota  praedicatio  moralis  ecclesiae  nititur  hoc  principio 
divino:  «Si  vis  ad  vitam  ingredi,  serva  mandata»  (Mt  19,  17),  cuius 
principii  nativum  sensum  defensores  praedestinationis  ante  praevisa 
merita  vix  ac  ne  vix  quidem  tenere  possunt. 

I40-  Obi.  I.  S.  Scriptura  dicit:  «Mittet  angelos  suos  .  .  .  et  congregabunt 
electos  eius  a  quattuor  ventis»  (Mt  24,  31).  In  futura  magna  tribulatione 
«breviabuntur  dies  illi  propter  electos»  (Mt  24,  22).  Atqui  electio  ex  con- 
ceptu  suo  est  gratuita.  Ergo  qui  salvabuntur,  gratuito  ad  hoc  praedestinati 
sunt.  Unde  apostolus  ait:  «Quos  praedestinavit,  hos  et  vocavit,  et  quos 
vocavit,  hos  et  iustificavit ,  quos  autem  iustificavit,  illos  et  glorificavit» 
(Rom  8,  30).  Ergo  hic  est  ordo :  prius  praedestinatio,  dein  iustificatio,  tum 
glorificatio.  Ergo  admittenda  est  doctrina  de  praedestinatione  ante  prae- 
visa  merita. 


3o  Tract.  I.     De  Deo  Uno.     Pars  III.    De  attributis  Dei. 

Resp.  Conc.  mai.;  neg.  min.  et  conseq.  Nam  electio  potest  esse  aut 
gratuita  aut  ex  meritis.  Nonne  Christus,  de  eadem  re  loquens  ait:  «Elege- 
runt  bonos  in  vasa,  malos  autem  foras  miserunt»  (Mt  13,  48)?  Gratuita  est 
electio  ad  gratiam,  ex  meritis  est  electio  ad  gloriam.  Praeterea  observan- 
dum  est  in  illis  et  multis  aliis  textibus,  qui  allegantur  pro  electione  gratuita 
ad  gloriam,  sermonem  esse  de  ordine  exsecutionis,  in  quo  omnes  concedunt 
electionem  ad  gloriam  esse  ex  meritis.  Quod  autem  verba  Pauli  attinet, 
potest  aeque  bene  ex  iis  concludi  praedestinatio  post  praevisa  merita;  nam 
ait:  «Quos  praescivit  [dilecturos  Deum],  et  praedestinavit  conformes  fieri 
imaginis  Filii  sui»  in  gloria  (Rom  8,  29).  Et  sic  multi  Patres  et  theologi 
textum  interpretantur.  Fortasse  Paulus  vult  solum  enumerare  beneficia  om- 
nia,  quae  in  conceptu  praedestinationis  completae  includuntur,  sed  non  sta- 
tuere  quidquam  de  ordine  causalitatis  inter  singula  beneficia.    Cf.  supra  n.  133. 

I41'  Obi.  II.  S.  Augustinus  et  S.  T/iomas  manifeste  docent  plane  gra- 
tuitam  esse  praedestinationem.  Atqui  non  recedendum  est  a  tantis  doctoribus, 
praesertim  cum  in  hac  quaestione  S.  Augustinus  plane  speciali  auctoritate 
fruatur.     Ergo. 

Resp.  Dist.  mai. :  S.  Augustinus  et  S.  Thomas  docent  gratuitatem  prae- 
destinationis  ad  gratiam  et  consequenter  praedestinationis  complete  sumptae, 
conc.  mai.;  docent  gratuitatem  praedestinationis  ad  gloriam  separatim  sump- 
tam,  neg.  mai.  S.  Augustinus  et  S.  Thomas  doctrinam  de  gratuitate  praede- 
stinationis  proponunt  ut  pertinentem  ad  fidem  catholicam.  (E.  g.  5.  Aug.} 
De  dono  persev.  23,  65;  S.  Thom.,  In  Eph.  1,  lect.  1.)  Hoc  verum  est  de 
praedestinatione  complete  sumpta,  verum  non  est  de  praedestinatione  ad 
gloriam  praecise  sumpta;  nam  ecclesia  permittit  nostram  doctrinam  non 
minus  quam  oppositam.     Cf.  supra  n.   134  sq. 

142.  Obi.  III.  «Qui  ordinate  vult,  prius  vult  finem  quam  media  ad  finem. 
Sed  Deus  ordinate  vult.  Ergo  prius  vult  finem  quam  media  ad  illum.  At- 
qui  gloria  est  finis,  et  merita  sunt  media  ad  illum  conducentia.  Ergo  prius 
vult  gloriam  quam  merita,  et  consequenter  electio  ad  gloriam  non  potest 
esse  ex  praevisione  meritorum»  (Gonet  II,  disp.  2,  §  2,  n.  26). 

Resp.  Dist.  mai. :  Qui  ordinate  vult,  vult  prius  sibi  suum  finem  quam 
media,  conc.  mai. ;  vult  alteri  prius  finem  alterius,  subdist.  mai. :  Aut  condi- 
cionate  aut  absolute,  conc.  mai. ;  necessario  vult  alteri  prius  finem  absolute, 
neg.  mai.  Conc.  min.  Dist.  conseq.:  Deus  vult  prius  suum  finem,  quae  est 
glorificatio  Dei,  obtinenda  aut  per  beatitudinem  aut  per  iustam  damnationem 
hominis,  conc.  conseq.;  vult  prius  finem,  i.  e.  beatitudinem  hominis,  subdist. 
conseq. :  Sub  condicione,  quod  homo  eam  meretur,  conc.  conseq. ;  absolute  et 
independenter  a  meritis  hominis,  neg.  conseq.  Et  sic  patet  responsum  ad 
cetera  membra  argumenti. 

Si  argumentum  illud  verum  esset,  Deus  ne  potest  quidem  beatitudinem 
praedestinare  post  praevisa  merita,  quia  non  potest  inordinate  agere.  Sed 
qui  nimium  probat,  nihil  probat.  «Beatitudo  non  est  finis  Dei,  sed  est  crea- 
turarum  rationalium  finis  ac  praemium,  per  propria  merita  cooperante  gratia 
ex  ordinatione  divina  obtinendum,  iuxta  illud  (Mt  19,  17):  ,Si  vis  ad  vitam 
ingredi,  serva  mandata',  ut  innumera  alia  Scripturae  testimonia  omittam. 
Quare   neque   prius   vult  Deus   nobis   voluntate  absoluta  finem,   quam   prae- 

videat  habituros  media.  Exemplum  habes  accommodatum  in  eo,  qui  con- 
ducit  operarium  (Mt  20,  13).  Denarius  enim  diurnus  non  est  finis  patris 
familias  conducentis,  sed  est  finis  ac  praemium  laborum  operarii  conducti. 
Cum  vero  paterfamilias  non  velit  illi  finem  et  praemium  nisi  dependenter 
ab  opera,  quam  ille  praestaturus  est,  non  prius  illi  voluntate  absoluta  vult 
vel  absolute  videt  adepturum  praemium,  quam  videt  laboratorum»  [Molina, 
In  1,  q.  23,  a.  4,  disp.   1,  membr.  7). 

Est  tamen  admittenda  specialis  dilectio  vel  electio,  qua  Deus  prosequitur 
alios  prae  aliis,  et  qua  antecedenter  ad  praevisa  merita  aliis  vult  dare 
maiores  gratias  actuales  quam  aliis,  et  qua  consequenter  iis  vult  dare  maiorem 
gloriam,  si  cum  gratiis  cooperati  fuerint.  Immo  omnis  gratia  efficax  in 
aestimatione  morali  est  maius  beneficium  quam  gratia  pure  sufficiens,  etsi 
gratia  sufficiens  potest  esse  physice  maius  donum  quam  alia  gratia  efficax. 
Si  cui  dat  Deus  seriem  gratiarum,  quacum  eum  praevidet  assecuturum  esse 
salutem,  haec  est  maior  dilectio,  quam  si  dat  seriem  gratiarum,  quacum 
videt  hominem  ex  sua  culpa  non  assecuturum  esse  salutem ;  et  haec  specialis 
dilectio  non  est  obiectum  meriti,  sed  est  gratuita,  in  qua  consistit  mysterium 
praedestinationis  tam  absolute  quam  comparative.  Absolute  enim  potuit 
Deus  omnes  homines  ita  gratia  movere,  ut  gloriam  consequerentur.  Non 
fecit,  quia  etiam  sic  finis  absolute  ultimus  obtinebitur  glorificatione  iustitiae 
divinae.  Non  tamen  iustitia  punitiva  tam  absolute  postulat  glorificationem, 
ut  non  potuerit  Deus  omnium  misereri.  Cur  non  hanc  sed  illam  viam  ele- 
gerit,  est  mysterium.  Similiter  cur  hos  et  non  alios  ad  gloriam  perducat, 
est  mysterium,  quod  in  hac  vita  penetrare  non  possumus. 

143'  Obi.  IV.  Potest  doctrina  Alvaresii,  Suaresii  eorumque  asseclarum  sic 
exponi:  a)  Deus  voluntate  antecedente  ordinat  omnes  creaturas  rationales 
ad  salutem,  et  ad  hunc  finem  vult  iis  dare  gratias  sufficientes.  b)  Dein 
videt  creaturas  his  gratiis  non  ita  usuras  esse,  ut  salutem  assequantur.  c)  Unde 
tertio  antecedenter  ad  merita  praevisa  quosdam  angelos  et  homines  eligit, 
et  iis  vult  dare  gratias  efficaces,  quibus  salutem  assequentur.  Atqui  haec 
doctrina  omnino  rationabilis  est.     Ergo  admittenda  videtur. 

Resp.  Neg.  mai. :  Haec  enim  non  est  expositio  sed  perversio  doctrinae 
Alvaresii  et  Suaresii.  Utrique  enim  persuasum  est  primum  actum  Dei  circa 
salutem  hominum  esse  absolutam  intentionem  finis  seu  absolutum  decretum 
determinatos  homines,  et  nullos  alios,  perducendi  ad  salutem.  Dein  ad  min. 
dico:  Haec  doctrina  est  rationabilis,  si  illae  gratiae  sufficientes  tales  sunt, 
quibuscum  actualis  assecutio  salutis  componi  potest  sine  ulteriore  gratia  effi- 
caci,  conc.  min.  quoad  hanc  partem;  sed  tunc  non  intellegitur,  cur  nulla 
creatura  praevisa  sit  bene  usura  gratiis  vere  sufficientibus ;  immo  hoc  est 
plane  incredibile;  si  vero  illae  gratiae  tales  fuerunt,  cum  quibus  actualis 
earum  usus  componi  nequit  sine  ulteriore  gratia  efficaci,  neg.  min.  Tales 
enim  gratiae  non  sunt  vere  sufficientes ,  neque  homines  ob  non  usum 
talium  gratiarum  puniri  possunt.  Doctrina  igitur  sic  intellecta  non  est  ra- 
tionabilis. 

Revera  res  ita  se  habet:  Deus  prius  destinavit  omnes  angelos  et  homi- 
nes  ad  salutem,  et  voluit  iis  dare  gratias,  quibus  consequi  possent  salutem. 
Dein  vidit  quosdam  gratiis  bene  usuros  esse,  et  his  absolute  decrevit  gloriam ; 
alios  vero  non  bene  usuros  esse,  et  his  absolute  decrevit  poenam. 

Pesch,   Compend.  theol.   dogm.  II.  6 

SchoL     De  certitudine  praedestinationis. 
144.     Certitudo  praedestinationis  potest  considerari  aut  ex  parte  Dei, 
aut   ex   parte  hominis.     Ex  parte  Dei  considerari  potest  aut  respectu 
cuiuslibet    hominis    praedestinati    aut    respectu    numeri    omnium    prae- 
destinatorum. 

a)  Praedesiinatio  est  infallibiliier  certa  ex  pa7'te  Dei  respectu  cnius- 
vis  praedestinati.  Ratio  est,  quia  praescientia  Dei  falli  non  potest, 
et  quia  gratiae  praevisae  efficaces  effectu  frustrari  non  possunt.  Nihilo- 
minus  praedestinationis  certitudo  non  unice  petenda  est  ex  scientia 
sed  etiam  ex  voluntate  Dei;  nam  nihil  iuvaret,  si  Deus  solum  sciret 
hominem  adepturum  esse  salutem,  si  tales  gratias  acciperet,  sed  ne- 
cessarium  est  accedere  voluntatem  dandi  tales  gratias.  De  qua  re 
Molina:  «Dicimus  praedestinationem  adulti  duo  includere:  unum  ex 
parte  divini  intellectus,  nempe  rationem  mediorum,  per  quae  Deus 
praevidet  perventurum  illum  [hominem]  pro  sua  libertate  in  vitam 
aeternam  .  .  .  alterum  ex  parte  voluntatis,  propositum  scilicet  absolu- 
tamve  voluntatem  eo  pacto  ex  sua  parte  opitulandi  conferendique  illi 
ex  sua  parte  ea  media»   (Concord.  q.  23,  a.  4,  disp.  1,  membr.  12). 

b)  Praedestinatio  est  infallibiliter  certa  ex  parte  Dei  respectu 
numeri  praedestinatorum.  Nam  Deus  infallibiliter  praescit  quae  futura 
sunt;  ergo  scit,  qui  futuri  sint  in  regno  gloriae.  Haec  notitia  Dei 
vocatur  liber  vitae  (Lc  10,  20.  Phil  4,  3.  Apc  3,  5;  20,  12;  21,  27). 
Sicut  enim  homines  in  libros  referre  solent,  quae  volunt  oblivioni  non 
dari,  ita  notitia,  qua  Deus  scit  quos  praedestinaverit,  vocatur  liber 
vitae  (S.  Thomas  I,  q.  24,  a.  1).  In  quantum  liber  vitae  continet  nomina 
beatificandorum,  nemo  potest  de  libro  vitae  deleri.  In  quantum  autem 
continet  recte  facta,  potest  aliquis  de  libro  vitae  deleri,  quatenus  potest 
aliquamdiu  bene  vivere  et  dein  deficere  (cf.  Apc  3,  11).  Ex  libro 
vitae  iudicabuntur  homines,  quia  Deus  in  uitimo  iudicio  singulis  sua 
bene  vel  male  facta  in  memoriam  revocabit  {S.  August.,  De  civ. 
Dei  20,   14). 

Quanuis  sit  numerus  praedestinatorum,  Deus  nobis  non  revelavit. 
Unde  vanae  et  inutiles  sunt  coniecturae  de  hac  re  factae.  Ecclesia 
orat  in  Collecta  pro  vivis  et  defunctis:  «Deus,  cui  soli  cognitus  est 
numerus  electorum  in  superna  felicitate  locandus»  (cf.  vS.  Thomas  1, 
q.  23,  a.  7). 

c)  Nullus  homo  habet  in  hac  vita  infallibilem  certitudinem  suae 
praedestinationis,  nisi  de  hac  re  specialem  revelationem  a  Deo  ac- 
cipiat.  Ita  definivit  concilium  tridentinum  sess.  6,  c.  12  (Denz.  n.  805). 
Hanc  incertitudinem  Deus  reliquit,  ne  alii  superbirent,  alii  desperarent, 
sed  ut  omnes  cum  humili  in  Deum  confidentia  studerent  per  opera  bona 
certam  reddere  salutem  suam. 

Sunt  tamen  quaedam  sig-ya  praedestinationis,  ex  quibus  homines 
magnam  probabilitatem  praedestinationis  suae  haurire  possunt.  Ita  si 
constanter  abstinent  a  peccatis  gravibus;  nam  Christus  ait:   «Si  vis  ad 

vitam  ingredi,  serva  mandata»  (Mt  19,  17);  si  amant  cum  Deo  con- 
versationem  et  sentiunt  desiderium  caelestium;  nam  «quicumque  Spiritu 
Dei  aguntur,  ii  sunt  filii  Dei  . . .  ipse  enim  Spiritus  testimonium  reddit 
spiritui  nostro,  quod  sumus  filii  Dei»  (Rom  8,  14  16);  si  sunt  pauperes 
spiritu,  mites,  pacifici,  illis  donis  instructi,  ob  quae  Christus  beatos 
praedicat  homines  (Mt  5,  3  sqq);  maxime  si  relinquunt  omnia  bona 
temporalia  propter  Christum,  qui  ait:  «Omnis,  qui  reliquerit  domum 
vel  fratres  aut  sorores  aut  patrem  aut  matrem  aut  uxorem  aut  filios 
aut  agros  propter  nomen  meum,  centuplum  accipiet,  et  vitam  aeternam 
possidebit»  (Mt  19,  29),  supposita  tamen  perseverantia ,  quia,  «qui 
perseveraverit  usque  in  finem,  hic  salvus  erit»  (Mt  24,  13).  Quam 
perseverantiam  obtinebimus  oratione.  «Constat  alia  Deum  danda  etiam 
non  orantibus,  sicut  initium  fidei,  alia  non  nisi  orantibus  praeparasse, 
sicut  usque  in  finem  perseverantiam»  {S.August.,  De  dono  persev.  16,  39). 

ARTICULUS  V. 
DE  POTENTIA  DEI. 

Cf.  S.  Thomas  1,  q.  24 ;  —  Contra  gent.  2,  7  sqq ;  —  De  potentia,  quae  est  prima 
inter  Quaest.  disput. ;  Petavius,  De  Deo  5,  6sqq;  Lessius,  De  perfectionibus  divinis  1.  5; 
Ferd.  Stentrup,    De  Deo  uno    thes.   52sqq;    Piccirelli,    De  Deo  Uno    et  Trino    956  sqq- 

.Kteutgen,  De  ipso  Deo  n.  625  sqq. 

Prop.  XIX.    Deus  est  omnipotens. 

145.  Stat.  quaest.  Ultimum  inter  attributa  Dei  operativa  est  potentia, 
qua  Deus  operatur  ad  extra.  Definitur  principium  efficiens  rerum  extra 
Deum.  Ad  intra  in  Deo  non  est  eo  sensu  potentia,  quasi  possit  in  se 
recipere  aliquam  perfectionem,  quam  non  immutabiliter  habeat,  seu 
non  est  in  Deo  potentia  passiva.  Neque  est  in  Deo  potentia  activa  per 
modum  nudi  actus  primi,  ex  quo  procedat  actus  secundus,  sed  solum 
quatenus  secundum  nostrum  concipiendi  modum  intellectus  et  voluntas 
Dei  considerantur  ut  ratio  sufficiens  omnis  intellectionis  et  volitionis 
divinae.  Sed  hic  loquimur  de  ea  tantum  potentia,  qua  Deus  extra  se 
producit  efTectus. 

Quaerunt  theologi,  quomodo  potentia  Dei  distinguatur  ab  eius  intel- 
lectu  et  voluntate.  Cum  in  Deo  non  sit  distinctio  realis  (supra  n.  44), 
potest  solum  esse  sermo  de  distinctione  rationis.  Neque  ratione  distin- 
guitur  potentia  ab  intellectu  et  voluntate  adaequate,  quia  Deus  est 
agens  intellectuale  et  liberum.  Nihilominus  secundum  nostros  con- 
ceptus  non  plane  idem  est  potentia  cum  intellectu  et  voluntate,  neque 
solis  nominibus  difTerunt.  Nam  actus  intellectus  et  voluntatis  pro  obiecto 
proprio  habent  esse  divinum  et  sunt  actus  omni  modo  immanentes. 
Potentia  vero  pro  obiecto  proprio  habet  obiectum  creatum  vel  creabile, 
et  eius  actus  est  virtualiter  transiens.  Actus  intellectus  et  voluntatis  in 
Deo  est  necessarius,  actus  potentiae  est  terminative  liber.  Neque  eo, 
quod  intellegit  rem,  Deus  eam  etiam  efficit;  neque  omnia,  quae  potest, 

etiam  vult.  Respectu  effectuum  posse  praecedit,  intellectus  dirigit,  volun- 
tas  applicat.  Quare  cum.S.  Thoma  dicendum  videtur:  «Potentia  non  ponitur 
in  Deo  ut  aliquid  differens  a  scientia  et  voluntate  secundum  rem  sed 
solum  secundum  rationem,  in  quantum  scilicet  potentia  importat  rationem 
principii  exsequentis  id,  quod  voluntas  imperat,  et  ad  quod  scientia 
dirigit»   (1,  q.  25,  a.  I   ad  4). 

Omnipotens  est,  qui  potest  facere  omnia,  quae  et  quatenus  habent 
rationem  entis,  quia  non-ens  ut  tale  non  habet  causam  efficientem  sed 
deficientem. 

146.  Arg.  I.     Ex  S.  Scriptura. 

S.  Scriptura  saepissime  praedicat  Deum  omnipotentem:  Apparuit 
Dominus  Abraham,  «dixitque  ad  eum:  EgoDeus  omnipotens»  (Gn  17, 1). 
Deus,  quia  est  eminentissime  potens,  vocatur  «solus  potens»  (1  Tim6, 15). 
«Non  erit  impossibile  apud  Deum  omne  verbum»  (Lc  1,  37).  «Pater, 
omnia  tibi  possibilia  sunt»  (Mc  14,  36).  Alia  Ex  15,  3;  Eccli  43,  30; 
2  Cor  6,   18;  Apc  4,  8;   19,  6  etc. 

147.  Arg.  2.     Ex  traditione. 

In  Symbolis  profitetur  Ecclesia:  «Credo  in  Deum  Patrem  omni- 
potentem»,  vel  m  Athanasiano :  «Omnipotens  Pater,  omnipotens  Filius, 
omnipotens  Spiritus  Sanctus».  Et  orationes  suas  Ecclesia  saepe  sic 
orditur:  «Omnipotens,  sempiterne  Deus».  Deum  esse  omnipotentem 
concilia  definiverunt,  ut  e.  g.  Lateranense  IV  et  Vaticanum  {Denz. 
n.  428  1782  1790).  In  re  tam  evidenti  superfluum  videtur  plura 
colligere. 

148.  Arg.  3.     Ex  ratione  theologica. 

a)  Potentia  divina  secundum  rem  est  essentia  divina  (supra  n.  44). 
Atqui  essentia  divina  est  infinita.  Ergo  etiam  potentia  divina  est  in- 
finita.  Et  quia  est  infinita,  eminenter  continet  omnia;  nam  praeter  in- 
finitum  non  potest  esse  ens  independens.  Contra  vero  potentia  infinita 
in  agendo  est  prorsus  independens  ab  omni  causa  sive  materiali  sive 
formali  sive  efficienti  sive  finali.  Quaecumque  Deus  vult,  fiunt,  et  ipse 
est  finis  effectuum  suorum.  Quia  potentia  est  actus  purus,  semper 
operatur  secundum  totam  intensitatem  suam,  neque  difficilius  ei  est 
maxima  quam  minima  producere.  «Dixit,  et  facta  sunt;  mandavit,  et 
creata  sunt»  (Ps  32,  9). 

b)  Si  extensiva  infinitas  poientiae  attenditur,  tam  late  patet  potentia 
divina  quam  ratio  entis.  Sola  ea,  quae  contradictionem  continent,  a 
Deo  produci  non  possunt;  nam  cum  in  iis  id  ipsum,  quod  affirmatione 
ponitur,  negatione  tollatur,  non  remanet  nisi  non-ens;  non-entia  autem 
fieri  non  possunt.  Etsi  Deus  annihilaret  aliquod  ens,  non  sensu  proprio 
produceret  non-ens,  sed  cessaret  conservare  ens,  quod  antea  produxerat, 
in    qua    re    non    est    contradictio    (cf.  5.  Thomas   I,    q.  9,  a.  2).     Sed 

efficere,  ut,  quod  fuit,  non  fuerit,  non  potest  Deus,  quia  est  contra- 
dictio  fuisse  et  non  fuisse,  sicut  est  contradictio  esse  et  non  esse. 
«Quisquis  dicit:  Si  omnipotens  est  Deus,  faciat,  ut  quae  facta  sunt, 
facta  non  fuerint,  non  videt  hoc  se  dicere:  Si  omnipotens  est,  faciat, 
ut  ea,  quae  vera  sunt,  eo  ipso  quo  vera  sunt,  falsa  sint»  (S.  August., 
Contra  Faust.  26,  5).  Unde  potest  quidem  Deus  peccata  remittere  et 
resarcire  omnes  effectus  peccatorum,  sed  facere,  ut  non  peccaverint, 
qui  peccaverunt,  non  potest. 

Neque  ea  sola  contradictio  consideranda  est,  quae  est  in  termino, 
sed  etiam  ea,  quae  in  Deum  redundaret,  si  Deus  tale  quid  faceret. 
Ita  peccatum  in  se  non  est  impossibile,  sed  et  impossibile  in  eo,  qui 
plane  est  indefectibilis;  et  idem  valet  de  omni  defectu,  qui  in  creaturis 
quidem  est  possibilis,  sed  in  Deo  est  impossibilis.  Sic  Dei  potestas 
non  minuitur,  «cum  dicitur  mori  fallique  non  posse.  Sic  enim  hoc 
non  potest,  ut  potius,  si  posset,  minoris  esset  utique  potestatis.  Recte 
quippe  omnipotens  dicitur,  qui  tamen  mori  et  falli  non  potest.  Dicitur 
enim  omnipotens  faciendo,  quod  vult,  non  patiendo,  quod  non  vult;  quod 
si  ei  accideret,  nequaquam  esset  omnipotens.  Unde  propterea  quaedam 
non    potest,    quia  omnipotens  est»   (S.  August.,  De  civ.  Dei  5,   10,   1). 

Semper  quidem  Deus  optime  facit,  quaecumque  facit,  quia  cum 
infinita  perfectione  facit;  sed  non  omnia,  quae  facit,  optima  sunt, 
quae  fieri  possunt,  quia  possunt  fieri  creaturae,  quae  secundum  interna 
constitutiva  et  secundum  accidentales  perfectiones  meliores  sunt,  quam 
quae  factae  sunt,  cum  omnis  perfectio  creata  sit  finita  et  augeri  possit. 
Tamen  secundum  genus  suum  quaedam  sunt  optima,  ut  visio  beatifica, 
unio  hypostatica,  maternitas  B.  Virginis. 

149»  Obi.  I.  Si  Deus  est  omnipotens,  potest  omnes  damnatos  liberare  ex 
inferno,  solvere  unionem  hypostaticam  et  multa  alia  facere,  quae  Ecclesia 
docet  fieri  non  posse.     Ergo  Deus  non  est  omnipotens. 

Resp.  Dist.  antec. :  Deus  potest  illa  et  multa  alia  facere  potestate  ab- 
soluta,  co7ic.  antec;  potestate  ordinata,  neg.  antec. 

Potestas  absoluta  est,  qua  Deus  potest  facere  res,  antequam  decrevit 
non  facere.  Potestas  ordinata  est,  qua  Deus  decrevit  certum  ordinem  rerum, 
et  non  alium,  instituere.  Ideo  non  potest  liberare  damnatos  ex  inferno, 
quia  decrevit  non  liberare,  et  sic  de  aliis.  Est  autem  notandum,  quod  inter- 
dum  potentia  ordinata  dicitur  pro  ordinaria,  qua  Deus  operatur  secundum 
leges  naturales;  absoluta  vero,  qua  facit  aliquid  ultra  ordinem  naturae,  ut 
miracula. 

Reicienda  est  distinctio  potentiae  absolutae  et  ordinatae  in  sensu  Ianse- 
nistarum,  qui  dicebant  potentiam  absolutam  esse,  qua  Deus  posset  aliquid 
facere  abstrahendo  ab  eius  sapientia  et  sanctitate ;  ordinatam,  qua  non  posset 
nisi  sapienter  agere.  Nam  in  Deo  ne  absoluta  quidem  potestas  est  insi- 
pienter  agendi. 

I5°-  Obi.  II.  Si  Deus  est  omnipotens  seu  infinitus  in  agendo,  omnis  causa- 
litas  creata  perit,  quia  ad  influxum  infinitum  nihil  potest  addi.  Atqui  hoc 
non  est  admittendum.     Ergo  Deus  non  est  infinite  potens. 

Resp.  Dist.  mai.:  Si  Deus  omnes  effectus  immediate  produceret,  ces- 
saret  causalitas  creata,  conc.  mai.;  si  omnipotentia  sua  utitur,  ut  creaturis 
conferat  causalitatem  et  mediantibus  creaturis  multos  effectus  producat,  neg. 
mai.  Dist.  mi?i. :  Non  est  admittendum  Deum  omnia  immediate  facere,  conc. 
min.;  non  est  admittendum  hoc  esse  opus  omnipotentiae,  ut  etiam  mediate 
per  creaturas  agat,  neg.  min.     Et  neg.  conseq. 

1 5  *  •  Obi.  III.  Si  Deus  est  omnipotens  posita  voluntate  creandi,  statim  se- 
queretur  creatio  rerum.  Atqui  Deus  voluit  ab  aeterno  creare,  et  tamen 
mundus  factus  non  est  nisi  in  tempore.  Ergo  potentia  Dei  non  est  infinita. 
Resp.  Dist.  mai. :  Si  Deus  esset  agens  necessarium,  statim  posita  ac- 
tione  sequeretur  effectus,  conc.  mai.;  si  est  agens  liberum,  determinans, 
quando  effectus  producendus  sit,  neg.  mai.  Dist.  min. :  Deus  ab  aeterno 
voluit,  ut  mundus  in  tempore  fieret,  conc.  min. ;  ab  aeterno  voluit,  ut  mundus 
fieret  ab  aeterno,  neg.  min.     Et  neg.  conseq.     Cf.  supra  n.   102   105  sqq. 


TRACTATUS  II. 

DE  DEO  TRINO. 

PRAENOTANDA. 

152.  «Fides  catholica  haec  est,  ut  unum  Deum  in  Trinitate  et  Trinitatem 
in  unitate  veneremur,  neque  confundentes  personas  neque  substantiam 
separantes  .  .  .  quia,  sicut  singillatim  unamquamque  personam  Deum 
et  Dominum  confiteri  christiana  veritate  compellimur,  ita  tres  deos 
aut  dominos  dicere  catholica  religione  prohibemur»  {Symb.  Athan. ; 
Denz.  n.  39).  Hoc  est  fundamentale  dogma  Trinitatis ,  quo  fides 
christiana  ex  parte  obiecti  materialis  distinguitur  tum  a  religione  pure 
naturali  tum  a  iudaismo. 

Trinitas  est  mysterium  stricte  dictum,  quod  nisi  Deo  revelante  ab 
hominibus  cognosci  non  potuit,  et  quod  a  Deo  revelatum  fide  quidem 
credendum  est,  sed  a  nobis  ita  penetrari  non  potest,  ut  positive  eius 
possibilitatem  intellegamus,  etsi  perspicimus  nihil  in  eo  proponi,  quod 
involvat  contradictionem  in  terminis. 

Neque  tamen  inutile  putandum  est  studium  rei  tam  absconditae; 
nam  imprimis  rationabile  et  utile  est  nobis  intellectum  nostrum  Deo 
revelanti  subicere,  etiam  et  maxime  quoad  ea,  quae  intellectum  nostrum 
superant;  deinde  melius  est  aliquem  conceptum,  quantumcumque  im- 
perfectum,  habere  internae  vitae  divinae,  quam  hanc  altissimam  veri- 
tatem  penitus  ignorare;  tum  vero  cognito  hoc  altissimo  mysterio  ac- 
cenditur  in  mentibus  nostris  desiderium  videndi  aliquando  in  caelis 
hanc  admirabilem  vitam,  sicut  est  in  se,  et  per  humilem  fidem  et 
fidelem  caritatem  adhaerendi  Sanctissimae  Trinitati  in  hac  vita,  cuius 
visione  nos  beatos  futuros  speramus  in  altera  vita. 

Quia  vero  hoc  mysterium  ex  sola  revelatione  divina  cognoscitur, 
ante  omnia  ex  fontibus  revelationis  veritas  mysterii  probanda  est.  De 
hac  igitur  primo  loco  agemus.  Et  quia  revelatio  docet  secundam 
personam  divinam  ex  prima,  tertiam  vero  ex  prima  et  secunda  pro- 
cedere,  agendum  est  secundo  loco  de  processionibus  personarum  divi- 
narum.  Et  quia  ex  processionibus  sunt  relationes  personarum  divi- 
narum  inter  se,  hae  relationes  tertio  loco  considerandae  veniunt.  Quarto 

loco  dicemus  de  proprietatibus  et  notionibus,  quibus  personae  divinae 
inter  se  distinguuntur.  Tandem  quinto  loco  explicandae  sunt  mis- 
siones  personarum  divinarum  ad  homines. 

Inter  documenta  ecclesiastica ,  quibus  fides  Trinitatis  fusius  ex- 
ponitur,  eminent  Symbolum  Athanasianum  (Denz.  n.  39)  et  concilium 
toletanum  XI  (Denz.  n.  275  sqq). 

PARS  I. 

DE  VERITATE  MYSTERII  SANCTISSIMAE 

TRINITATIS. 

Iam  quidam  SS.  Patres  integra  opera  ediderunt  de  SS.  Trinitate,  inter  quae  eminent 
libri  S.  Hilarii  et  S.  Augustini.  E  theologis  cf.  S.  Thomas  1,  q.  2  7sqq;  Gregor.  de 
Valentia,  Ruiz,  Petavhis,  Franzelin,  De  Trinitate ;  L.  Janssens,  Sum.  theol.  II ;  Th.  de 
Regno?i,  Etudes  de  theologie  positive  sur  la  Sainte  Trinite,  Paris  1892  sqq;  Jul.  Lebre- 
ton,  Les  origines  du  dogme  de  la  Trinite,  Paris  1910;  L.  Labauche,  Legons  de  theo- 
logie  dogmatique  I,  Paris  191 1 ;  Jul.  Souben,  Nouvelle  theologie  dogmatique  II,  Paris  1903. 

Prop.  XX.  Sacra  Scriptura  docet  in  uno  Deo  esse  tres  per- 
sonas,  realiter  distinctas,  quibus  nomen  Dei  sensu  proprio  conveniat. 

153.  Stat.  quaest.  S.  Scriptura  clarissime  docet  unum  esse  Deum 
(supra  n.  43).  Item  docet  hunc  unum  Deum  esse  substantiam  seu 
naturam  spiritualem,  cui  competat  vita  spiritualis  (supra  n.  49  73). 
Notandum  est  essentiam,  naturam,  substantiam  ex  usu  ecclesiastico 
dici  indifferenter  de  Deo.  Ita  Lateranense  IV:  Deus  est  «una  essen- 
tia,  substantia  seu  natura  simplex  omnino»  (Denz.  n.  428).  Qui  habet 
naturam  rationalem,  vocatur  persona. 

Docet  igitur  Ecclesia  esse  tres,  qui  habeant  naturam  divinam ;  non 
sicut  multi  homines  habent  eandem  specifice  naturam,  sed  personae 
divinae  habent  unam  eandemque  numero  naturam  divinam.  Nihilo- 
minus  quia  fieri  non  potest,  ut  idem  sub  eodem  respectu  sit  unum  et 
trinum,  Deus  sub  alio  respectu  est  unus,  sub  alio  respectu  est  trinus. 
Unus  est  Deus  secundum  praedicata  absoluta,  quibus  constituitur  natura 
divina;  trinus  est  per  relationes  originis,  quibus  personae  constituuntur. 
Ergo  quia  in  Deo  persona  consistit  in  relativo,  natura  vero  in  absoluto, 
nihil  logice  repugnat  esse  in  Deo  unam  naturam  et  tres  personas, 
quemadmodum  revelatione  docemur. 

Vocabulum  Trinitatis,  rpcddog,  non  est  biblicum  sed  ecclesiasticum. 
Legitur  primum  apud  Theophilum  Antioch.  (Ad  Autol.  2,  15)  et  apud 
Tertullianum  (Adv.  Prax.  2). 

Trinitatem  negabant  «Monarchiani»,  qui  dicebant  se  monarchiam, 
i.  e.  fiovdda,  divinam  tenere.  Ex  quibus  Noetus  et  Praxeas  saec.  II 
et  III  docebant  Patrem  et  Filium  esse  eundem,  olondzopa,  Patrem  fac- 
tum  esse  hominem  et  crucifixum  esse.  Contra  quos  scripserunt  Hippo- 
lytus  et  Tertullianus.    Postea  maiorem  famam  nacta  est  haec   haeresis 

per  Sabellium  medio  saec.  III,  de  cuius  propria  mente  non  facile  est 
iudicare,  sive  ipse  non  semper  constans  fuit  in  doctrina,  sive  asseclae 
eius  doctrinam  mutaverunt.  Admittunt  enim  tria  izpbacoiza  divina,  quae 
non  sunt  nisi  tres  manifestationes  eiusdem  hypostasis  divinae. 

Alii  monarchiani,  ut  Theodotus  Coriarius,  Theodotus  Nummularius, 
Paulus  Samosatenus  saec.  III,  docebant  Christum  non  esse  Deum,  sicut 
Pater  est  Deus,  sed  in  eo  habitasse  hufou  per  modum  virtutis  cuius- 
dam  divinae,  Xbyov  vero,  qui  sit  in  Deo,  esse  ita  cum  Patre  bfioobaiov, 
ut  nulla  sit  personalis  distinctio.  Simili  modo  saec.  IV  docuerunt  Mar- 
cellus  Ancyranus  eiusque  discipulus  Photinus.     «Modalismus». 

Iam  primis  saeculis  summi  pontifices  saepe  errores  monarchiano- 
rum  damnarunt,  ut  .S.  Dionysius  (Denz.  n.  48)  et  ^S.  Damasus  (Denz. 
n.  60  63   66),    quae    damnationes   postea   repetitae   sunt  (Denz.  n.  85 

230- 

Celebrior  prioribus  haeresibus  facta  est  haeresis  ariana  saec.  IV. 
Arius  docebat  Filium  non  esse  consubstantialem  Patri,  sed  aliquando 
a  Patre  factum  esse,  nobiliorem  omnibus  creaturis,  quippe  per  quem 
Deus  creaverit  omnia  alia.  Semiariani  dicebant  Filium  esse  Patri 
bfiowbaiov ,  attamen  Patri  subordinatum.  «Subordinatianismus».  Ex 
semiarianis  prodierunt  pneumatomachi  seu  macedoniani,  a  Macedonio 
dicti,  qui  dicebant  Spiritum  Sanctum  esse  creaturam  Filii.  Ariani 
damnati  sunt  a  concilio  nicaeno  I  et  dein  saepius  (Denz.  n.  54 
58  sq   85). 

Saeculo  XVI  sociniani  negarunt  Trinitatem,  nostra  aetate  unitarii, 
immo  plurimi  protestantes ;  nam  etsi  hi  loquuntur  de  Trinitate,  tamen 
Filium  dicunt  non  esse  nisi  manifestationem  ideae  divinae  in  mundo 
historico,  Spiritum  vero  Sanctum  manifestationem  ideae  divinae  in 
animis  fidelium. 

Inter  catholicos  Guenther  varios  errores  Sabellii,  Arii,  trithei- 
starum  in  unum  corpus  doctrinae  collegerat,  de  cuius  damnatione  vide 
Denz.  n.  1655.  Modernistis  dogma  Trinitatis  est  inventum  humanum 
(cf.  Caes.  Carbone,  De  modernistarum  doctrinis,  Romae  1909,  148  sqq 
356  sqq). 

154.  Arg.  1.  Ex  modo,  quo  S.  Scriptura  loquitur  de  Patre  et 
Filio  et  Spiritu  Sancto. 

In  S.  Scriptura  Novi  Testamenti  saepe  eo  modo  sermo  est  de 
Patre  et  Filio  et  Spiritu  Sancto,  ut  hi  simul  ponantur  ut  tres  distinctae 
personae.  Atqui  hae  tres  personae  dicuntur  esse  verus  Deus.  Ergo 
S.  Scriptura  docet  in  Deo  esse  Trinitatem  personarum. 

Prob.  mai.  Angelus  ad  Mariam  dicit:  «Spiritus  Sanctus  super- 
veniet  in  te,  et  virtus  Altissimi  obumbrabit  tibi.  Ideoque  et  quod 
nascetur  ex  te,  Sanctum,  vocabitur  Filius  Dei»  (Lc  1,  35).  Christus 
baptizatus  «vidit  Spiritum  Dei  descendentem  sicut  columbam  et  venien- 
tem    super   se;    et    ecce   vox    de   caelis   dicens:    Hic   est  Filius   meus 

dilectus,  in  quo  mihi  complacui»  (Mt  3,  16  sq).  Christus  apostolos 
monet:  «Ecce  ego  mitto  vos  sicut  oves  in  medio  luporum. .  . .  Tradent 
enim  vos  in  conciliis.  .  .  .  Cum  autem  tradent  vos,  nolite  cogitare, 
quomodo  aut  quid  loquamini.  .  .  .  Non  enim  vos  estis,  qui  loquimini, 
sed  Spiritus  Patris  vestri,  qui  loquitur  in  vobis.  .  .  .  Omnis  ergo,  qui 
confitebitur  me  coram  hominibus,  confitebor  et  ego  eum  coram  Patre 
meo,  qui  in  caelis  est»  (Mt  10,  16  19  sq  32).  «Et  ego  rogabo  Pa- 
trem,  et  alium  Paraclitum  dabit  vobis  .  .  .  Spiritum  veritatis  .  .  .  Para- 
clitus  autem  Spiritus  Sanctus,  quem  mittet  Pater  in  nomine  meo,  ille 
vos  docebit  omnia»  (Io  14,  16  26).  «Cum  autem  venerit  Paraclitus, 
quem  ego  mittam  vobis  a  Patre,  Spiritum  veritatis,  qui  a  Patre  pro- 
cedit,  ille  testimonium  perhibebit  de  me»  (Io  15,  26).  S.  Paulus  docet 
Spiritum  Dei  et  Christi  habitare  in  iustis  et  docere  eos  clamare :  Ab- 
ba,  Pater,  et  postulare  pro  iis  gemitibus  inenarrabilibus  (Rom  8,  9 
14  sq  26).  «Gratia  Domini  nostri  Iesu  Christi  et  caritas  Dei  et  com- 
municatio  Sancti  Spiritus  sit  cum  omnibus  vobis»  (2  Cor  13,  13). 
«Petrus  apostolus  .  .  .  secundum  praescientiam  Dei  Patris,  in  sancti- 
ficationem  Spiritus,  in  oboedientiam  et  aspersionem  sanguinis  Iesu 
Christi»   (1   Petr  1,   1  sq). 

Itaque  his  et  multis  aliis  locis  manifeste  sermo  est  de  tribus  per- 
sonis,  inter  se  distinctis  et  intime  inter  se  nexis:  sunt  Pater,  Filius, 
Spiritus  Sanctus,  quibuscum  alius  numquam  computatur. 

Prob.  min.  Pater,  Filius,  Spiritus  Sanctus  dicuntur  sensu  pro- 
prio  Deus. 

De  Patre  nihil  est  probandum;  nam  non  agitur  de  aliquo  patre, 
qui  vocetur  Deus,  sed  Christus  Deum  vocat  Patrem  suum  (cf.  e.  g. 
Mt   16,   16  sq;  Io   5,   18). 

Filium  esse  Deum  Scriptura  diserte  docet.  S.  Ioannes,  qui  Filium 
vocat  Verbum,  ait:  «In  principio  erat  Verbum,  et  Verbum  erat  apud 
Deum,  et  Deus  erat  Verbum.  .  .  .  Et  Verbum  caro  factum  est  et 
habitavit  in  nobis,  et  vidimus  gloriam  quasi  Unigeniti  a  Patre.  .  .  . 
Deum  nemo  vidit  umquam ;  Unigenitus  Filius,  qui  est  in  sinu  Patris, 
ipse  enarravit»  (Io  1,  1  14  18);  et  multa  alia  similia,  quibus  divinitas 
Filii  clarissime  enuntiatur.  Filius  est  «splendor  gloriae  et  figura  sub- 
stantiae»  Patris,  portans  omnia  verbo  virtutis  suae,  quem  adorare  de- 
bent  angeli,  cui  Pater  dicit:  «Thronus  tuus,  Deus,  in  saeculum  sae- 
culi»  (Hebr  1,368).  Christus  est  «magnus  Deus  et  salvator  noster» 
(Tit  2,  13).  Christus  est  «super  omnia  Deus  benedictus  in  saecula» 
(Rom  9,  5).  Plura  de  divinitate  Filii  dicentur  in  tractatu  de  Verbo 
incarnato. 

Spiritum  Sanctum  esse  Deum  variis  modis  Scriptura  docet.  Ita 
Petrus  apostolus  ait  ad  Ananiam:  «Anania,  cur  satanas  tentavit  cor 
tuum  mentiri  te  Spiritui  Sancto?  .  .  .  Non  es  mentitus  hominibus  sed 
Deo»  (Act  5,  3  sq).  S.  Paulus  corinthios  interrogat:  «Nescitis,  quia 
templum  Dei   estis,    et  Spiritus  Dei   habitat  in  vobis?»   (1   Cor  3,   16). 

«An  nescitis,  quoniam  membra  vestra  templum  sunt  Spiritus  Sancti?.  .  . 
Glorificate  et  portate  Deum  in  corpore  vestro»  (i  Cor  6,  19  sq).  «No- 
lite  contristari  Spiritum  Sanctum  Dei»  (Eph  4,  30).  «Divisiones  gra- 
tiarum  sunt,  idem  autem  Spiritus.  Et  divisiones  ministrationum  sunt, 
idem  autem  Dominus.  Et  divisiones  operationum  sunt,  idem  vero 
Deus»  (1  Cor  12,  4  sqq).  En  Spiritus  Sanctus,  Dominus  Iesus  Chri- 
stus,  Deus  Pater  charismata  supernaturalia  simul  hominibus  distribuunt. 
«Haec  autem  omnia  operatur  unus  atque  idem  Spiritus,  dividens  sin- 
gulis,  prout  vult»  (1  Cor  12,  11).  «Spiritus  omnia  scrutatur,  etiam 
profunda  Dei.  .  .  .  Quae  Dei  sunt,  nemo  cognovit  nisi  Spiritus  Dei» 
(1  Cor  2,  10  sq).  Spiritus  Sanctus  inspiravit  prophetas  (2  Petr  1,  21), 
docet  apostolos  omnem  veritatem  (Io  14,  16  26),  eligit  praedicatores 
evangelii  (Act  13,4),  in  eius  virtute  apostoli  remittunt  peccata  (I020,  22). 
Brevi,  Spiritus  Sanctus  tam  manifeste  est  Deus,  ut  eum  blasphemare 
sit  blasphemia  Dei.  «Ideo  dico  vobis.  .  .  .  Quicumque  dixerit  verbum 
contra  Filium  hominis,  remittetur  ei;  qui  autem  dixerit  contra  Spiritum 
Sanctum,  non  remittetur  ei  neque  in  hoc  saeculo  neque  in  futuro» 
(Mt  12,  32.     Mc  3,  28  sq.     Lc   12,   10). 

155*     A-Tg.  2.     Ex  formula  baptismi. 

Christus  mandat  apostolis:  «Euntes,  docete  omnes  gentes,  bap- 
tizantes  eos  in  nomine  Patris  et  Filii  et  Spiritus  Sancti»  (Mt  28,  19). 
Atqui  in  hac  formula  vocantur  tres  distinctae  personae,  quae  sunt 
unus  Deus.     Ergo. 

Prob.  min.  Agi  de  distinctis  personis  non  indiget  probatione. 
c0  TlaTqp  xai  6  llbg  xat  zb  "Ayiov  ITusuaa  sine  dubio  sunt  tres,  non  unus. 
Pater  et  Filius  sunt  nomina  personalia;  ergo  etiam  Spiritus  Sanctus, 
quia  non  ita  in  eadem  linea  ponitur  res  impersonalis  cum  personis. 

Hi  tres  sunt  Deus;  nam  per  baptismum  homo  liberatur  a  pec- 
catis,  fit  filius  Dei  adoptivus  et  heres  regni  caelestis,  consecratur  Deo, 
gratia  donatur  (Io  3,  5  sq.  Rom  6,  3  sqq.  1  Cor  12,  12  sqq.  Gal  3,  27. 
Eph  5,  25  sqq.  1  Petr  3,  21  etc).  Atqui  haec  omnia  non  possunt 
fieri  nomine  i.  e.  auctoritate  hominis  sed  solius  Dei  auctoritate.  S.  Pau- 
lus  diserte  effert  non  posse  baptismum  in  nomine  hominis  conferri 
(1  Cor  1,  13).  Unitas  Dei  in  formula  baptismi  supponitur  potius  quam 
efifertur;  indicatur  tamen  eo,  quod  non  dicitur  «in  nominibus»  sed  «in 
nomine».  Nomen  Dei  ponitur  in  Scriptura  pro  essentia  Dei  operantis 
et  manifestantis  se  ad  extra  (Ex  23,  21.  3  Reg  8,  29.  4  Reg  23,  27. 
Is  30,  27  etc).  Ergo  quorum  est  commune  nomen,  communis  est 
operatio  et  essentia. 

156.  Obi.  I.  Christus  Deum  Patrem  alloquitur:  «Haec  est  vita  aeterna, 
ut  cognoscat  te  solum  Deum  verum,  et  quem  misisti,  Iesum  Christum»  (Io 
17,  3).  Atqui  si  solus  Pater  est  verus  Deus,  alii  non  sunt  verus  Deus.  Ergo 
Filius  et  Spiritus  Sanctus  non  sunt  Deus. 

Resp.  Dist.  mai.  secundum  sensum :  Christus  solum  Patrem  vocat  Deum 
tov  jx6vo>  aXrjthvov,  quia  alii  dii,  quos  homines  colebant,  non  sunt  vere  Deus, 
conc.  mai.;  Christus  illis  verbis  vult  revocare,  quod  antea  dixerat:  «Ego  et 
Pater  unum  sumus»  (Io  10,  30),  neg.  ?nai.  Immo  illo  ipso  loco  effert  se 
habuisse  claritatem  aeternam  apud  Patrem  ante  mundi  constitutionem  (Io 
17,  5).  Neque  solum  dicit  vitam  aeternam  esse,  ut  cognoscant  homines  verum 
Deum,  sed  addit,  et  ut  cognoscant  quem  misisti,  Iesum  Christum.  Vita  autem 
aeterna  non  est  in  cognitione  purae  creaturae,  neque  umquam  audimus: 
Haec  est  vita  aeterna,  ut  cognoscant  te  solum  verum,  et  apostolos  vel  pro- 
phetas,  quos  misisti.  Ergo  hic  ipse  locus  est  argumentum  divinitatis  Christi. 
Unde  dist.  min. :  Si  solus  Pater  est  verus  Deus,  alii  dii  non  sunt  verus  Deus, 
conc.  min.;  Pater  non  potest  generare  Filium  et  spirare  Spiritum  Sanctum, 
qui  sunt  idem  Deus,  neg.  min. 

157«  Obi.  II.  Diviti  interroganti :  «Magister  bone,  quid  faciens  vitam 
aeternam  possidebo?»  Iesus  respondit :  «Quid  me  dicis  bonum?  Nemo  bonus 
nisi  solus  Deus»  (Lc  18,  18  sq).  Atqui  qui  sic  loquitur,  negat  se  esse  eo 
sensu  bonum,  quo  Deus  est  bonus,  seu  negat  se  esse  Deum. 

Resp.  Nego  suppositum  argumenti,  scil.  divitem  illum  agnovisse  Iesum 
esse  Deum,  cum  potius  videatur  accedere  ad  Iesum  ut  ad  aliquem  magni 
nominis  magistrum.  Quare  Iesus  ei  respondet  solum  Deum  esse  bonum.  Alii 
tamen  interpretes  exponunt  illum  divitem  habuisse  suscipionem  perfectionis 
cuiusdam  superhumanae  in  Iesu  latentis,  ideoque  genu  flexo  eum  allocutum 
esse:  Magister  bone  (Mc  10,  17);  Iesum  autem  voluisse  eum  adducere  ad 
perfectam  sui  cognitionem  et  hoc  sensu  dixisse:  Si  me  sincere  vocas 
bonum,  fatendum  tibi  est  me  esse  Deum,  cum  nemo  bonus  sit  nisi 
solus  Deus.  Sed  expositio  huius  textus  apud  interpretes  est  valde  diversa. 
Certum  vero  est  Iesum  immediate  post  dixisse  apostolis:  Qui  omnia  re- 
liquerit  propter  me,  vitam  aeternam  possidebit  (Mt  19,  29).  Sic  autem 
numquam  locutus  est  propheta  neque  apostolus,  neque  ullus  purus  homo 
sic  loqui  rationabiliter  potest.  Ergo  etiam  hic  Iesus  indicat  divinitatem 
suam. 

Similiter  alii  textus,  quibus  unus  verus  Deus  opponitur  multis  diis  gen- 
tium,  non  pugnant  cum  Trinitate,  quia  per  doctrinam  Trinitatis  non  negatur 
sed  affirmatur  unitas  Dei.  E.  g.  S.  Paulus  scribit:  «Etsi  sunt,  qui  dicantur 
dii  ...  nobis  tamen  unus  est  Deus,  Pater,  ex  quo  omnia,  et  nos  in  illum, 
et  unus  Dominus,  Iesus  Christus,  per  quem  omnia,  et  nos  per  ipsum»  (1  Cor 
8»  5  sq)«  Quibus  verbis  non  solum  praedicatur  unitas  Dei  in  oppositione  ad 
multos  deos  gentilium,  sed  etiam  effertur  Iesum  Christum  esse  creatorem 
omnium  cum  Patre.  Plerumque  quidem  in  Novo  Testamento  Pater  vocatur 
6  &£o'?,  Christus  vero  6  xupioc.  Nihilominus  etiam  Filius  vocatur  6  iteo?,  ut 
lo  20,  28;  Rom  9,  5;  Tit  2,  13;  Hebr  1,  8;  1  Io  5,  20.  Dein  vero  6  xupio? 
tam  in  Vetere  quam  in  Novo  Testamento  est  appellatio  Dei.  In  Septua- 
ginta  hac  voce  vertitur  nomen  Iahve,  plerumque  sine  articulo,  interdum  cum 
articulo,  ut  Gn  13,  4;  18,  2i3\  Ps  33>  2\  io9>  J  etc-  In  Novo  Testamento 
saepissime  hoc  nomine  appellatur  Christus  ut  Deus,  praesertim  iis  locis,  qui- 
bus  sermo  est  de  invocatione  nominis  Domini,  ut  Act  9,  14  21 ;  Rom  10,  13; 
1  Cor  1,  2  ;  2  Tim  2,  22;  nam  invocatio  religiosa  in  Scriptura  non  refertur 
nisi  ad  Deum. 

158.  Obi.  III.  Etiam  rebus  impersonalibus  per  figuram  personificationis 
attribuuntur  actus  personales,  ut  caritati  (1  Cor  13,  4sqq)  vel  peccato  (Rom 
7,  nsqq).  Ergo  a  pari  ex  eo,  quod  Spiritui  Sancto  attribuuntur  actus  per- 
sonales,  non  recte  colligitur  Spiritum  Sanctum  esse  personam,  cum  possit 
esse  personificatio. 

Resp.  Nego  paritatem.  Nam  Pater,  Filius,  Spiritus  in  Scriptura  co- 
numerari  solent.  Atqui  duae  personae  et  una  res  impersonalis  non  possunt 
apte  ita  simul  numerark  Praeterea  per  se  notum  est  caritatem,  peccatum  vel 
similia  accidentia  non  esse  personas ;  ergo  si  describuntur  tamquam  per- 
sonae,  quivis  statim  intellegit  hunc  esse  improprium  loquendi  modum.  Sed 
simile  quid  non  valet  de  Spiritu  Sancto;  ergo  si  hic  tam  constanter  ex- 
hibetur  ut  persona,  in  errorem  inducerentur  legentes,  nisi  vere  persona  esset. 
Reapse  statim  ab  initio  omnes  christiani  semper  sibi  persuaserunt  Spiritum 
Sanctum  esse  personam.  Tertio,  gravissima  doctrina  non  debet  constanter 
proponi  locutionibus  impropriis.  Atqui  doctrina,  quam  Christus  et  apostoli 
proponunt  de  Spiritu  Sancto,  est  maximi  momenti  et  gravissimis  verbis  in- 
culcatur.    Ergo  non  potest  his  verbis  rationabiliter  subici  sensus  improprius. 

Schol.  I.     De  Commate  Ioanneo. 

159.  a)  Dogma  Trinitatis  enuntiatur  verbis  illis  in  epistula  S.  Ioannis: 
«Tres  sunt,  qui  testimonium  dant  in  caelo:  Pater,  Verbum  et  Spiritus 
Sanctus,  et  hi  tres  unum  sunt»  (1  Io  5,  7).  Quae  verba  sunt  dog- 
matice  indubiae  authenticitatis,  quia  iis  Ecclesia  per  multa  saecula  tum 
in  Scriptura  tum  in  liturgia  fidem  suam  professa  est. 

Sed  alia  quaestio  est,  utrum  ipse  S.  Ioannes  haec  verba  scripserit, 
an  postea  Scripturae  addita  sint.  De  hac  re  inter  ipsos  catholicos 
non  convenit.  Cf.  pro  negante  sententia  e.  g.  Lebreton,  Les  origines 
du  dogme  de  la  Trinite  524  sqq;  pro  affirmante  sententia  Franzelin, 
De  Deo  Trino  thes.  4. 

b)  Rationes  pro  negante  sententia.  Textus  non  legitur  in  ullo 
codice  graeco  ante  saec.  XV  neque  in  ullo  codice  Vulgatae  ante 
saec.  VIII.  Nullus  Pater  graecus  textum  allegat.  Idem  valet  de 
antiquissimis  Patribus  latinis.  Neque  *S.  Hilarius  neque  S,  Augustijius 
in  operibus  de  Trinitate  textus  mentionem  faciunt.  .S.  Leo  M.  in 
epistula  ad  Flavianum  citat  verba  praecedentia  et  sequentia,  sed  hoc 
comma  omittit.  Neque  5".  Hieronymus  in  operibus  genuinis  horum 
verborum  meminit.  Inde  a  saeculo  VIII  paulatim  in  codicibus  latinis 
apparet,  sed  cum  magna  lectionum  varietate. 

c)  Rationes  pro  affirmante  sententia.  Anno  484  episcopi  catholici 
africani  461  in  «Libello  fidei»  versum  illum  allegant,  item  Cassiodorius 
et  Fulgentius  saec.  VI.  Provocant  etiam  ad  Tertullianurn,  qui  (Adv. 
Prax.  25)  de  Patre  et  Filio  et  Spiritu  Sancto  ait:  «Qui  tres  unum 
sunt,  non  unus.»  Sed  statim  addit :  «Quomodo  dictum  est  (Io  10,  30): 
Ego  et  Pater  unum  sumus.»  Ergo  non  respicit  1  Io  5,  7.  5".  Cypria- 
nus  in  libro  De  unitate  Ecclesiae  c.  6  ait :  «De  Patre  et  Filio  et  Spiritu 
Sancto  scriptum  est:  Et  tres  unum  sunt.»      Sed  quaestio  est :    citatne 

Cyprianus  i  Io  5,  7,  an  mystice  interpretatur  1  Io  5,  8?  Hoc  alterum 
affirmat  Facundus  Hermianensis  episcopus  in  libris  Pro  defensione 
trium  capitulorum  1,  3.  Si  ita  est,  non  solum  non  potest  Cyprianus 
invocari  ut  testis  commatis  ioannei ,  sed  etiam  innuitur  hoc  comma 
fuisse  prius  glossam  versiculi  octavi  et  dein  in  textum  irrepsisse.  Hoc 
aliis  placet,  aliis  displicet.  Saeculo  IV  Priscillianus  citat  comma,  sed 
sub  forma  haeretica:  «Tria  sunt,  quae  testimonium  dant  in  caelo, 
Pater,  Verbum  et  Spiritus,  et  haec  tria  in  unum  sunt  in  Christo  Jesu.» 
Inde  a  saeculo  XII  comma  apud  latinos  erat  in  communi  usu,  et 
citatur  ut  argumentum  Ioachim  abbatis  a  concilio  lateranensi  IV 
(Denz.  n.  431)  cum  versu  sequente,  sed  additur:  «Sicut  in  quibusdam 
codicibus  invenitur». 

Argumentantur  dogmatice  ex  decreto  concilii  tridentini  sacros  et 
canonicos  esse  «libros  integros  cum  omnibus  suis  partibus,  prout  in 
Ecclesia  catholica  legi  consueverunt  et  in  vetere  Vulgata  latina  edi- 
tione  habentur»  {Denz.  n.  784).  Sed  hoc  ipsum  est  in  quaestione, 
num  textus  fuerit  in  vetere  Vulgata.  Ideo  theologi,  qui  negant  genuini- 
tatem,  non  putant  hoc  decreto  rem  dirimi.  Declaravit  quidem  Sanc- 
tum  Offtcium  die  13  Ianuarii  1897  non  posse  tuto  negari  aut  in  du- 
bium  vocari  textum  esse  authenticum.  Sed  mox  etiam  declaratum  est 
non  esse  mentem  Sancti  Officii,  ut  hoc  decreto  terminaretur  discussio 
genuinitatis  illius  textus.  Et  postea  pluries  permissum  est,  ut  tales 
discussiones  a  theologis  catholicis  in  lucem  ederentur.  Haec  igitur 
dicta  sint,  ut  appareat,  quae  argumenta  pro  alterutra  sententia  pro- 
ferantur. 

SchoL  2.  Quid  de  mysterio  SS.  Trinitatis  in  Vetere  Testa- 
mento? 

160.  Claram  et  distinctam  revelationem  Trinitatis  in  solo  Novo  Testa- 
mento  haberi  multi  SS.  Patres  efiferunt  (cf.  Lebreton,  Les  origines  du 
dogme  de  la  Trinite  446),  et  idem  docet  »S.  Thomas  (2,  2,  q.  146,  a.  6). 

Nihilominus  quaerere  licet,  num  in  Vetere  Testamento  sint  quae- 
dam  indicia  Trinitatis,  quorum  sensus  supposita  revelatione  Novi  Testa- 
menti  patefactus  est,  et  quae  censeri  possunt  praeparatio  quaedam 
huius  perfectae  revelationis.  Hoc  tam  SS.  Patres  quam  theologi  com- 
muniter  affirmant. 

a)  Deus  interdum  loquitur  de  se  in  numero  plurali  et  quasi  pro- 
ponens  consultationem  plurium  personarum  divinarum.  «Faciamus 
hominem  ad  imaginem  et  similitudinem  nostram»  (Gn  1,  26).  «Ecce 
Adam  quasi  unus  ex  nobis  factus  est»  (Gn  3,  22).  «Venite,  descen- 
damus  et  confundamus  linguam  eorum»  (Gn  11,  7).  Hoc  loquendi 
modo  SS.  Patres  vident  indicatam  SS.  Trinitatem  (cf.  Petav.,  DeTrin. 
2,  7,  4  sqq). 

Idem  valet  de  verbis:  «Sanctus,  Sanctus,  Sanctus  Iahve,  Deus 
exercituum» ,    quae   audivit   propheta   in    visione    (Is   6,    3;    cf.  Io   12, 

39sqq),  et  de  trina  invocatione  Dei  in  formula  benedictionis  (Num  6, 
24  sqq). 

b)  Messias  futurus  vocatur  Deus.  «Parate  viam  Iahve.  . . .  Ecce 
Adonai  Iahve  in  fortitudine  veniet»  (Is  40,  3  10;  cf.  Mc  1,  3).  «Voca- 
bitur  nomen  eius  Emmanuel»  (Is  7,  14;  cf.  Mt  i,  23).  «Vocabitur 
nomen  eius  Deus  (Is  9,  6).  Ex  altera  parte  indicatur  distinctio 
Messiae  a  Deo.  «Sedes  tua,  Deus,  in  saeculum  saeculi.  .  .  .  Propterea 
unxit  te  Deus,  Deus  tuus»  (Ps  47,  7  sq;  cf.  Hebr  1,  8  sq).  «Dixit 
Dominus  Domino  meo:  Sede  a  dextris  meis.  .  .  .  Ex  utero  ante  luci- 
ferum  genui  te»  (Ps  109,  I  sqq;  cf.  Mt  22,  42  sqq).  «Dominus  dixit 
ad  me:  Filius  meus  es  tu,  ego  hodie  genui  te»  (Ps  2,  7;  cf.  Hebr  1,  5). 

c)  In  libris  sapientialibus  Sapientia  aeterna  exhibetur  ut  persona, 
quae  a  Deo  prodiit.  Haec  Sapientia  de  se  ait:  «Ego  ex  ore  Altissimi 
prodivi  primogenita  ante  omnem  creaturam.  Ego  feci  in  caelis,  ut 
oriretur  lumen  indeficiens,  et  sicut  nebula  texi  omnem  terram.  Ego 
in  altissimis  habitavi,  et  thronus  meus  in  columna  nubis» ;  dein  de- 
scribuntur  mirabilia  opera  Sapientiae  (Eccli  24,  5  sqq).  Estne  haec 
personificatio,  an  sermo  est  de  persona?  Responsum  dat  revelatio 
Novi  Testamenti  (cf.  1  Cor  1,  24).  Vide  praeterea  Prv  8,  12  sqq; 
Sap  7,  21  sqq,  ubi  eodem  modo  Sapientia  describitur. 

d)  Obscuriora  sunt,  quae  dicuntur  de  Spiritu  Dei,  cui  opera  divina 
adscribuntur  (Iob  33,  4.  Is  11,  2;  61,  1.  Sap  1,  6).  Difncultas 
in  eo  est,  quod  non  est  clarum,  num  agatur  de  persona  distincta. 
Dicitur  Spiritus  a  Deo  mitti  vel  effundi  (Ps  103,  30.  Ioel  2,  28; 
cf.  Act  2,  i6sqq).  Sapiens  orat:  «Deus  .  .  .  qui  fecisti  omnia  Verbo 
tuo.  .  .  .  Da  mihi  sedium  tuarum  assistricem  sapientiam.  .  .  .  Sensum 
autem  tuum  quis  sciet,  nisi  .  .  .  miseris  Spiritum  Sanctum  tuum  de 
altissimis»   (Sap  9,   1   4   17). 

Deus,  qui  inspiravit  sacros  scriptores,  scivit  varia  illa  dicta  ple- 
nissime  verificari  in  SS.  Trinitate.  Sed  quid  homines  Veteris  Testa- 
menti,  saltem  praecipui,  ut  prophetae,  intellexerint  de  hoc  altissimo 
verborum  sensu,  difficile  est  dicere.  Attamen  poterant  hae  doctrinae 
servire,  ut  iudaei,  qui  Christum  audiebant,  facilius  sensum  novae  re- 
velationis  caperent  et  admitterent. 


Prop.  XXI.     Mysterium  SS.  Trinitatis   probatur   ex  perpetua 
traditione  ecclesiastica. 

161.  Stat.  quaest  a)  SS.  Trinitas  clare  non  docetur  nisi  in  re- 
velatione  christiana.  A  iudaeis  christiani  hanc  doctrinam  non  receperunt, 
quia  iudaei  eam  non  habebant.  Neque  in  theologia  rabbinica  verbum 
Dei  (memra)  vel  «spiritus  sanctitatis»  aliud  sunt  nisi  nomina,  quibus 
rabbini  Deum  appellabant,  ne  ipsum  nomen  Dei  proferrent  (cf.  Lebreton, 
Les  origines  du  dogme  de  la  Trinite  137  145  sqq).  Neque  Philonis 
doctrina  de  loyw  divino  ullam  veram  similitudinem  habet  cum  doctrina 

S.  Ioannis  i,  I  sqq  (1.  c.  183  sqq  515  sqq).  Quidam  rationalistae  volunt 
Trinitatem  derivatam  esse  e  religione  babyloniorum,  qui  solebant  in- 
vocare  tres  deos,  praecipue  Ea,  Marduk,  Musku.  Sed  tres  dii  non 
sunt  tres  personae  habentes  unam  naturam  divinam.  E  contra  in  cultu 
persico  Mithras,  Cautes  et  Cautopates  sunt  tria  nomina  tantum  unius 
personae  divinae.  Alii  dicunt  apud  gentiles  generatim  praevaluisse 
usum  repraesentandi  divinitatem  sub  triplici  forma,  et  ex  hoc  communi 
usu  christianos  hausisse  suam  Trinitatem.  Sed  primi  christiani  neque 
noverunt  illas  varias  religiones,  neque  post  longum  tempus  se  accom- 
modaverunt  gentilibus,  neque  doctrina  Trinitatis  vere  similis  est  ulli 
gentili  superstitioni.  Recentissime  Harnack  in  fine  libelli  «Entstehung 
und  Entwicklung  des  Kirchenrechts»  affirmat  christianos  ab  initio  non 
habuisse  Trinitatem  sed  dualitatem:  Patrem  et  Filium,  et  postea  tantum 
fervescente  controversia  cum  iudaeis  adiunxisse  Spiritum  Sanctum.  Sed 
iam  vidimus  in  libris  Novi  Testamenti  doctrinam  Trinitatis  et  etiam 
«formulam  trinitariam»  ut  christianis  notam  ab  apostolis  supponi  (Mt 
28,  19.  2  Cor  13,  13.  1  Petr  1,  2).  Cf.  Fr.  Diekamp,  Uber  den 
Ursprung  des  Trinitatsbekenntnisses,  Miinster  19 10.  —  Restat,  ut  osten- 
damus   in   traditione    ecclesiastica   semper  manifestari  fidem  Trinitatis. 

b)  In  doctrina  SS  Patrum  duae  res  bene  distinguendae  sunt:  Fides 
Trinitatis,  quam  profitentur,  et  conatus  speculativi,  quibus  student  ex- 
colere  hanc  doctrinam.  Ob  hoc  ipsum,  quod  agebatur  de  doctrina  antea 
inaudita,  non  poterat  statim  esse  perfecta  expositio  eius  speculativa. 
Testimonium  autem  fidei  universalis  non  infirmatur  inquisitionibus  et 
expositionibus  philosophicis  minus  aptis.  Quare  etiam  illi  Patres  vel 
scriptores  ecclesiastici,  qui  in  speculationibus  a  vero  aberrarunt,  manent 
tamen  testes  doctrinae  a  Deo  revelatae  et  ab  Ecclesia  traditae. 

Maxime  agitur  de  testibus  antenicaenis ;  nam  cum  in  concilio 
nicaeno  I  (a.  325)  divinitas  Filii  definita  esset,  non  poterat  quisquam 
esse  catholicus,  qui  negaret  in  Deo  esse  plures  personas.  Divinitas 
Spiritus  Sancti  explicite  definita  est  in  concilio  constantinopolitano  I 
(a.  381).  Ex  illa  aetate  haeresis  antitrinitaria  exitio  tradita  erat,  etsi 
lente  moriebatur,  et  nostris  temporibus  revixit. 

162.     Arg.  I.     Ex  formulis  ecclesiasticis. 

a)  Catechumeni  baptizabantur  in  nomine  Patris  et  Filii  et  Spiritus 
Sancti,  ut  testantur  «Doctrina  duodecim  apostolorum»  (c.  7),  *S.  Iustinus 
(Apol.  1,  61),  Tertullianus  (De  bapt.  13;  Adv.  Prax.  26  in  fine),  omnes 
deinceps  Patres,  qui  de  hac  re  loquuntur. 

b)  Catechumenis  ante  vel  inter  baptismum  proponebantur  inter- 
rogationes,  et  postulabatur  professio  Trinitatis.  Quem  usum  sua  aetate 
iam  communiter  receptum  fuisse  testantur  Cyprianus  et  Firmilianus 
(Ep.  69,  7;  70,  2;  75,  11  [ed.  Hartel)).  Alia  de  hac  re  collegit 
Ferd.  Kattenbusch,  Das  apostolische  Symbol,  Leipzig  1894  et  1900, 
maxime  I,  320  sqq;  II,  372  sqq. 

c)  Symbola  omnia,  quorum  antiquissima  forma  usque  ad  primum 
saeculum  ascendit,  fidem  Trinitatis  exhibent  (Denz.  n.  2  sqq).  Quam 
fidem  6*.  Gregorins  Thaumaturgus  in  symbolo  suo  sic  exponit:  «Unus 
Deus,  PaterVerbi  viventis,  Sapientiae  subsistentis.  .  .  .  Unus  Dominus, 
solus  ex  solo,  Deus  ex  Deo.  .  .  .  Unus  Spiritus  Sanctus,  ex  Deo  sub- 
sistentiam  habens.  .  .  .  Trinitas  perfecta,  quae  gloria  et  aeternitate  et 
regno  non  dividitur  nec  alienatur  .  .  .  incommutabilis  et  invariabilis 
semper  eadem  Trinitas»   (M  PG   10,  984). 

d)  Eadem  fides  apparet  in  doxologia:  «Gloria  Patri  et  Filio  et 
Spiritui  Sancto»;  «quam  [doxologiam]  qui  ab  initio  praescripserunt 
tradideruntque  posteris,  usu  simul  cum  tempore  semper  progrediente 
consuetudinem  in  ecclesiis  firmaverunt»  (S.  Basi/ius,  De  Spiritu  Sancto 
29,  71).  Ibidem  (n.  72)  S.  Dionysius  Alex.  dicit:  «Forma  ac  regula  a 
presbyteris,  qui  ante  nos  vixerunt,  accepta,  concordibus  vocibus  cum 
illis  gratias  agentes,  tandem  nunc  vobis  scribere  desinimus.  Deo  autem 
Patri  et  Filio  Domino  nostro  Iesu  Christo  cum  Sancto  Spiritu  gloria 
et  imperium  in  saecula  saculorum.»  Haec  et  alia  Basilius  aflert,  ut 
ostendat  non  solam  formam  «Gloria  Patri  per  Filium  in  Spiritu  Sancto» 
olim  fuisse  in  usu  (cf.  ibid.  25,   58  sqq). 

163.  Arg.  2.     Ex  testimonio  martyrum. 

Saepe  sancti  martyres  coram  iudicibus  fidem  Trinitatis  professi  sunt. 
Ita  5.  Polycarpus  (f  155):  «De  omnibus  te  [verax  Deus]  laudo  .  .  . 
per  Iesum  Christum,  dilectum  Filium  tuum,  per  quem  tibi  cum  ipso 
et  Spiritu  Sancto  gloria  et  nunc  et  in  futura  saecula»  (Martyr.  Polyc. 
14,  3;  cf.  22).  5.  Epipodius  (f  178):  «Christum  cum  Patre  et  Spiritu 
Sancto  Deum  esse  confiteor,  dignumque  est,  ut  illi  [Christo]  animam 
meam  refundam,  qui  mihi  et  creator  est  et  redemptor»  (Ruina.rt,  Acta 
[ed.Veron.  1 73 1,  65]).  5.  Vincentius  Levita  (f  304):  «Dominum  Iesum 
Christum  confiteor,  Filium  altissimi  Patris,  unici  unicum,  ipsum  cum 
Patre  et  Spiritu  Sancto  unum  solum  Deum  esse  profiteor»  (ibid.  325). 
Similia  in  actis  vS.  Eupli,  S.  Afrae,  S.  Tarachi,  S.  Pionii. 

164.  Arg.  3.     Ex  SS.  Patribus. 

Patres  apostolici  interdum  obiter  commemorant  SS.  Trinitatem,  ut 
5.  Clemens  Rom.  (1  Cor.  46,  6;  58,  2)  et  S.Ignatius  M.  (Magn.  13,  2; 
Eph.  9,  1).  Ex  apologetis  Athenagoras  dicit:  Christiani  docent  «Deum 
Patrem  et  Filium  Deum  et  Spiritum  Sanctum,  eorumque  ostendunt 
in  unitate  potentiam  et  in  ordine  distinctionem  » (Legatio  10).  S.Iustinus: 
Christiani  «in  nomine  parentis  universorum  ac  Domini  Dei  et  Salvatoris 
nostri  Iesu  Christi  et  Spiritus  Sancti  lavacrum  in  aqua  suscipiunt» 
(Apol.  1,  61).  *S.  Irenaeus:  «Ecclesia  .  .  .  ab  apostolis  et  a  discipulis 
eorum  accepit  eam  fidem,  quae  est  in  unum  Deum  Patrem  omni- 
potentem...  et  in  unum  Iesum  Christum,  Filium  Dei...  et  in  Spiritum 
Sanctum,  qui  per  prophetas  praedicavit»  (Contra  haer.  1, 10, 1).  Patri  adest 

«semper  Verbum  et  Sapientia,  Filius  et  Spiritus,  per  quos  et  in  quibus 
omnia  libere  et  sponte  fecit,  ad  quos  et  loquitur,  dicens:  Faciamus 
hominem  ad  imaginem  et  similitudinem  nostram»  (4,  20,  1).  Contra 
Praxeam,  patripassianum,  Tertullianus  scribit:  «Iudaicae  fidei  ista  res 
est,  sic  unum  Deum  credere,  ut  Filium  adnumerari  ei  nolis  et  post 
Filium  Spiritum  Sanctum.  .  .  .  Tres  crediti  unum  Deum  sistunt»  (Adv. 
Prax.  31).  Sed  ne  longi  simus,  audiatur  unus  adhuc  vS.  Dionysius  papa, 
qui  contra  tritheistas  et  Sabellium  arguit:  «Hic  blasphemat  ipsum 
Filium  dicens  esse  Patrem  et  vicissim ;  illi  vero  tres  deos  quodammodo 
praedicant,  dum  sanctam  unitatem  (fiovdda)  in  tres  diversas  hypostases, 
ab  invicem  omnino  separatas  dividunt.  Necesse  est  enim  divinum 
Verbum  Deo  universorum  esse  unitum,  et  Spiritum  Sanctum  in  Deo 
manere  et  inhabitare,  adeoque  divinam  Trinitatem  in  unum  quasi  in 
quendam  verticem,  hoc  est  in  Deum  universorum  omnipotentem  reduci 
atque  colligi.  .  .  .  Credendum  est  in  Deum  Patrem  omnipotentem  et 
in  Christum  Iesum  eius  Filium  et  in  Spiritum  Sanctum.  ...  Ita  sci- 
licet  divina  Trinitas  et  sancta  monarchiae  praedicatio  integra-servabitur» 
(Denz.  n.  48  51).  Haec  est  igitur  doctrina,  quam  Patres  ante  con- 
cilium  nicaenum  tradiderunt.  Contra  arianos  ^S.  Athanasius  scribit: 
«Nos  quidem  hanc  sententiam  a  patribus  ad  patres  transisse  demon- 
stramus;  vos  vero,  o  novi  iudaei  et  Caiphae  discipuli,  quos  patres 
dictorum  vestrorum  exhibere  potestis?  Nullum  certe  prudentem  et 
sapientem  umquam  proferetis,  omnes  enim  a  vobis  abhorrent»  (De  decr. 
nic.  syn.  27).  E  posterioribus  Patribus  *S.  Augustinus  ait:  «Omnes,  quos 
legere  potui,  qui  ante  me  scripserunt  de  Trinitate,  quae  Deus  est,  divinorum 
librorum  veterum  et  novorum  catholici  tractatores  hoc  intenderunt  se- 
cundum  Scripturas  docere,  quod  Pater  et  Filius  et  Spiritus  Sanctus  unius 
eiusdemque  substantiae  inseparabili  aequalitate  divinam  insinuent  uni- 
tatem,  ideoque  non  sint  tres  dii  sed  unus  Deus»   (De  Trin.  1,  4,   7). 

165.     Arg.  4.     Ex  definitionibus  ecclesiae. 

Per  definitiones  conciliorum  nicaeni  I  et  constantinopolitani  I 
factum  est  symbolum,  quo  ecclesia  ubique  profitetur  fidem  suam: 
«Credo  in  unum  Deum  Patrem  omnipotentem  . . .  et  in  unum  Dominum 
Iesum  Christum,  Filium  Dei  .  .  .  Deum  verum  de  Deo  vero  .  .  .  con- 
substantialem  Patri.  ...  Et  in  Spiritum  Sanctum,  Dominum  et  vivifi- 
cantem  .  .  .  qui  cum  Patre  et  Filio  simul  adoratur  et  conglorificatur» 
(Denz.  n.  54  86).  Haec  definitio  ct  damnatio  oppositorum  errorum 
saepe  repetita  est,  ut  in  conciliis  romano  a.  380  (Denz.  n.  58  sqq), 
constantinopolitano  II  a.  553  (Denz.  n.  213),  lateranensi  a.  649  (Denz. 
n.  254),  toletano  XI  a.  675  (Denz.  n.  275  sqq),  lateranensi  IV  a.  121 5 
(Denz.  n.  428),  lugdunensi  II  a.  1274  (Denz.  n.  460  sqq),  Jlorentino 
a.  1439  (Denz.  n.  691  703  sqq).  Cf.  Denz.  n.  343  993  et  994  1083. 
Itaque  constat,  quam  constanter  et  quam  fortiter  haec  doctrina  ab 
ecclesia  semper  sit  proposita. 

166.  Obi.  I.  Vetustissimi  Patres  saepe  iis  terminis  utuntur,  quibus  per- 
spicue  significatur  Filium  (et  Spiritum  Sanctum)  esse  Patri  subordinatum.  Ita 
S.  Iustinus  M.  de  Filio  ait  «alium  esse  et  dici  sub  creatore  universorum  Deum 
et  Dominum,  qui  et  angelus  vocatur»  (Dial.  cum  Tryph.  56).  Iesum  «verum 
Filium  Dei  esse  edocti,  ipsum  secundo  loco,  Spiritum  autem  propheticum 
tertio  habemus  ordine»  (Apol.  1,  13).  Tertullianus  ait:  «Pater  tota  substantia 
est,  Filius  vero  derivatio  totius  et  portio,  sicut  ipse  profitetur  (Io  14,  28): 
Quia  Pater  maior  me  est»  (Adv.  Prax.  9).  Atqui  his  et  aliis  similibus  docetur 
subordinatianismus.  Ergo  veteres  Patres  invocari  non  possunt  ut  testes  doc- 
trinae  catholicae. 

Resp.  Concessis  dictis  Patrum  dist.  min. :  Hi  Patres  utuntur  terminis 
subordinatianismum  olentibus,  quando  student  explicare  doctrinam  traditam, 
conc.  min. ;  dicunt  se  hos  terminos  accepisse  ex  traditione,  neg.  min.  Dist. 
conseq. :  Non  sunt  testes  doctrinae  catholicae  in  expositionibus  suis  specula- 
tivis,  conc.  conseq. ;  non  sunt  testes,  quando  referunt,  quid  sibi  traditum  sit  ab 
apostolis,  neg.  conseq.  Omnes  Patres  testantur  ut  doctrinam  traditam  tres 
personas  unius  substantiae  divinae;  et  haec  res  est,  de  qua  agitur,  non  ex- 
plicationes  magis  aut  minus  felices,  quas  singuli  dederunt.  Tertullianus  de 
haeresi  patripassiana  ait:  «Se  existimat  meram  veritatem  possidere,  dum 
unicum  Deum  non  alias  putat  credendum,  quam  si  ipsum  eundemque  et 
Patrem  et  Filium  et  Spiritum  Sanctum  dicat,  quasi  non  sic  quoque  unus  sit 
omnia,  dum  ex  uno  omnia,  per  substantiae  scil.  unitatem,  et  nihilominus 
custodiatur  oeconomiae  sacramentum,  quae  unitatem  in  trinitatem  disponit, 
tres  dirigens:  Patrem  et  Filium  et  Spiritum  Sanctum»  (Adv.  Prax.  2),  ubi 
etiam  effert  «hanc  regulam  ab  initio  evangelii  decucurrisse».  Si  quae  vero 
minus  bene  explicat,  eius  sunt,  non  traditionis.  Similiter  Origenes  varia  de 
Trinitate  exponit,  quae  admitti  nequeunt,  sed  quando  de  traditione  loquitur, 
ait:  «Didicimus  credere  [in  Deo]  tres  esse  hypostases:  Patrem  et  Filium  et 
Spiritum  Sanctum»  (In  Ioan.  tom.  2;  M  PG  14,  128).  Iam  SS.  Patres  de 
Origene  hanc  distinctionem  adhibent,  quemadmodum  S.  Basilius  dicit  Ori- 
genem  multas  opiniones  non  sanas  habere,  sed  eum  non  posse  resistere  vir- 
tuti  traditionis,  et  eam  secutum  recte  docere  (De  Spiritu  Sancto  73).  Vel 
ut  S.  Athanasius  distinguit  inter  ea,  quae  Origenes  proferat  dsrtx&c  ut 
testis  traditionis  et  YUfxvaanxw?  ut  philosophus  (De  decr.  nic.  syn.  27).  Si 
Patres  dicunt  Filium  et  Spiritum  Sanctum  esse  sub  Patre,  vel  Patrem  esse 
iis  maiorem,  volunt  efferre  non  diversitatem  naturae  sed  prioritatem  originis. 
In  divinitate  Pater  est  principium  sine  principio,  Filius  et  Spiritus  Sanctus 
sunt  ex  principio.  Hoc  sensu  Pater  est  primus,  Filius  secundus,  Spiritus 
Sanctus  tertius.  Ideo  Pater  vocatur  aut^soc,  vel  6  frsoc  cum  articulo,  Filius 
praedicative  vocatur  ftso?  sine  articulo,  etsi  hoc  non  semper  servatur. 

167»  Obi.  II.  Interdum  Patres  dicunt  Patrem  voluntarie  genuisse  Filium. 
Atqui  si  voluntarie  genuit,  potuit  eum  non  gignere.  Ergo  Filius  non  est  ens 
necessarium  ut  Pater. 

Resp.  Dist.  mai. :  Dicunt  Patrem  voluntarie  genuisse,  i.  e.  non  invitum, 
sicut  etiam  voluntarie  est  Deus,  conc.  mai. ;  voluntarie,  i.  e.  cum  indifferentia 
libertatis  ad  gignendum  aut  non  gignendum,  neg.  mai.  Dist.  min. :  Si  vo- 
luntarie,  i.  e.  non  invitus  genuit,  potuit  non  gignere,  neg.  min. ;  si  voluntarie, 
i.  e.  cum   indifferentia   libertatis   genuit,    potuit   non  gignere,   conc.  min.     Et 

neg.  conseq.  Distinctio  data  est  ab  ipsis  SS.  Patribus  (cf.  S.  Athanasius, 
Orat.  3  contra  arian.  n.  66). 

168.  Obi.UI.  Patres  dicunt  Filium  et  Spiritum  Sanctum  ministrare  Patri 
in  creatione.  Atqui  ministri  sunt  inferiores  eo,  cui  ministrant.  Ergo  Filius 
et  Spiritus  Sanctus  non  sunt  aequales  Patri. 

Resp.  Dist.  mai. :  Ministrant  ut  ministri  a  divinitate  exclusi  et  ei  sub- 
iecti,  neg.  mai.;  ut  ministri  cum  Patre  divinitatem  intrinsecus  constituentes, 
simili  modo  atque  intellectus  et  voluntas  serviunt  homini  in  operationibus 
suis,  conc.  mai.  Dist.  min. :  Ministri  sunt  inferiores  eo,  cui  ministrant,  si  sunt 
natura  diversi,  conc.  min. ;  si  habent  eandem  numero  naturam,  neg.  min.  Et 
neg.  conseq.  Ita  S.  Irenaeus  contra  eos,  qui  dicebant  mundum  creatum  esse 
per  inferiorem  demiurgum,  urget  Deum  non  indigere  ullo  alio,  «sed  solus 
unus  Deus  fabricator  .  .  .  qui  fecit  ea  per  semetipsum,  hoc  est  per  Verbum 
et  per  Sapientiam  suam  [Spiritum  Sanctum],  caelum  et  terram  et  maria  et 
omnia,  quae  in  iis  sunt»  (Contra  haer.  2,  30,  9;  cf.  4,  20,  1).  Ergo  Deus 
omnia  per  semetipsum  facit,  quia  per  Filium  et  Spiritum  facit,  non  per  ali- 
quod  agens  extra  ipsum.  «Ministrat  enim  ei  ad  omnia  sua  progenies  et 
figuratio  sua,  i.  e.  Filius  et  Spiritus  Sanctus,  quibus  serviunt  et  subiecti  sunt 
omnes  angeli»  (ibid.  4,  7,  4).  Verbum  enim  ministrat  ut  aeterna  idea  om- 
nium  rerum,  quae  idea  ab  aeterno  fuit  «Verbum  insitum»,  X070?  lydia&exoc, 
sed  per  creationem  et  revelationem  fit  «Verbum  prolatitium»,  A670?  jrpo^poptxoc, 
ut  ait  S.  Theophilus  Antioch.  (Ad  Autol.  2,  10) — ;  at  Verbum  factum  est  pro- 
latitium  «non  ita,  ut  [Deus]  Verbo  vacuus  fieret,  sed  ut  Verbum  gigneret  et 
cum  Verbo  suo  semper  versaretur»  (ibid.  2,  22). 

169.  Obi.  IV.  SS.  Patres  docent  Patrem  esse  plane  invisibilem,  et  solum 
Filium  visum  esse  hominibus.    Ergo  Filius  habet  aliam  naturam  atque  Pater. 

Resp.  Dist.  antec. :  SS.  Patres  dicunt  Patrem  esse  invisibilem ,  quia 
habet  solam  naturam  divinam,  et  Filium  visum  esse  in  natura  humana,  quam 
habet  praeter  divinam,  conc.  antec;  dicunt  Filium  visum  esse  secundum  na- 
turam  divinam,  neg.  antec.  Et  dist.  conseq. :  Filius  habet  aliam  naturam  ut 
homo,  conc.  conseq. ;  ut  Deus,  neg.  conseq.  S.  Irenaeus  de  hac  re  loquitur  in 
libro  4,  c.  20,  ubi  docet  Deum  non  per  alium  praeter  ipsum  sed  per  Verbum 
suum  et  Spiritum  Sanctum  omnia  creasse,  dein  vero  se  manifestasse  per 
Verbum  incarnatum,  per  quod  «communio  Dei  et  hominis  secundum  pla- 
citum  Patris  facta  est,  ab  initio  pronuntiante  Verbo  Dei,  quoniam  Deus  vide- 
bi^ur  ab  hominibus  et  conversabitur  cum  iis  super  terram»  (n.  4).  Deus  in 
hac  vita  non  videtur  immediate;  «visus  quidem  tunc  [in  Vet.  Test.]  per  Spi- 
ritum  prophetiae,  visus  autem  et  [in  Nov.  Test.]  per  Filium  adoptive;  vide- 
bitur  autem  et  in  regno  caelorum  paternaliter»,  i.  e.  secundum  divinam  na- 
turam  (n.  5).  Sic  patet,  quomodo  Pater  sit  invisibilis,  Filius  autem  visibilis, 
quia  solus  Filius  incarnatus  est.  Theophanias  autem  Veteris  Testamenti 
SS.  Patres  omnes  fere  ad  Filium  referunt  et  considerant  ut  praeparationes 
quasdam  et  typos  incarnationis  futurae.  Hoc  dicunt,  quia  is,  qui  apparet, 
vocatur  angelus  seu  missus,  Pater  autem  non  potest  mitti,  quia  nullum  habet, 
a  quo  mittatur,  Filius  autem  mittitur  a  Patre.  Hinc  quia  manifestatio  Dei 
maxime  fit  per  Filium  a  Patre  missum,  dicunt  Patrem  numquam  visum  esse 
in  se  sed  solum  in  Filio. 

Haec  exempla  sufficiant  ad  dandam  aliquam  ideam,  quomodo  varia 
dicta  recte  exponi  possint.  Sed  si  revera  quaedam  dicta  sunt  a  veteribus 
scriptoribus,  quae  recte  explicari  nequeant,  fatendum  est  eos  in  privatis  suis 
opinionibus  errasse,  quo  errore  fides  tradita  non  infirmatur.  Cf.  Wirce- 
burgenses,  De  Deo  Trino  n.  298  sqq. 


Prop.  XXII.  SS.  Trinitas  est  mysterium  stricte  dictum,  non 
tamen  contra  rationem. 

170.  Stat.  quaest.  Mysterium  stricte  dictum  est  veritas,  quae  neque 
independenter  a  revelatione  per  solas  vires  rationis  naturalis  inveniri 
neque  post  factam  eius  revelationem  a  nobis  in  hac  vita  positive  ut 
possibilis  cognosci  potest.  Quidam  theologi  vel  philosophi  putaverunt 
se  invenisse  demonstrationesTrinitatis,  ut  saeculo  XIV  Raymundus  Lullus, 
saeculo  XIX  Guenther,  Rosmini,  alii,  sed  omnes  misere  defecerunt.  Neque 
opus  est  eorum  ineptas  argumentationes  repetere  (cf.  Franzelin,  De 
Deo  trino  thes.  18).  Multo  plures  sunt,  qui  dicunt  doctrinam  Trinitatis 
pugnare  cum  ratione,  quorum  argumenta  facile  refelluntur;  attamen 
eatenus  rationi  humanae  in  hac  vita  non  satisfit,  quatenus  revelata 
Trinitate  oritur  naturale  desiderium  positive  penetrandi  hanc  rem.  Sed 
hoc  desiderium  non  satiabitur  nisi  in  visione  beatifica. 

Prior  pars  thesis  est  saltem  theologice  certa,  quia,  etsi  non  imme- 
diate  definita,  ex  doctrina  ecclesiae  cum  absoluta  certitudine  colligitur. 
Altera  pars  est  de  fide. 

171.  Prob.  pars  I.  SS.  Trinitas  est  mysterium  stricte  dictum. 
Nam  sunt  mysteria  stricte  dicta.  «S.  q.  d.  in  revelatione  divina  nulla 
vera  et  proprie  dicta  mysteria  contineri,  sed  universa  fidei  dogmata 
posse  per  rationem  rite  excultam  e  naturalibus  principiis  intellegi  et 
demonstrari,  A.  S.»  [Conc.  vatic.  sess.  3,  de  fide  et  ratione  can.  1;  Denz. 
n.  1816;  cf.  n.  1796).  Atqui  omnibus  fatentibus  Trinitas,  quae  ad  in- 
timam  Dei  naturam  pertinet,  est  altissimum  inter  mysteria.  De  quo 
ait  5.  Gregorius  Nyss.:  «Nullo  sermone  declarari  potest  ineffabilis  pro- 
funditas  mysterii»  Trinitatis  (Orat.  catech.  c.  3).  5.  Fulgentius:  Trinitas 
«sic  excedit  omne,  quod  cogitare  vel  capere  possumus,  sicut  superat 
omne,  quod  sumus»  (Ad  Trasimund.  2,  1).  £.  Hieronymus:  «De 
mysterio  Trinitatis  recta  confessio  est  ignoratio  scientiae»  (In  Is.  1.  18 
prooem.).  vS.  Thomas:  «Qui  probare  nititur  Trinitatem  personarum 
naturali  ratione,  fidei  derogat»  (1,  q.  32,  a.  1).  Et  sic  multi  alii  Patres 
et  theologi. 

Contrariam  doctrinam  saepe  auctoritas  ecclesiastica  damnavit.  Ita 
Gregorius XI  die  25  Ian.  1376  errorem  Raymundi  Lulli,  PiusIX  epistula 
ad  episcopum  wratislaviensem  die  3oMartii  1857  data  errorem  Guentheri. 
Decreto  S.  Officii  die  14  Dec.  1887  damnata  est  propositio  25  Rosmini: 
«Revelato  mysterio  SS.  Trinitatis  potest  ipsius  exsistentia  demonstrari 

argumentis  mere  speculativis,  negativis  quidem  et  indirectis,  huiusmodi 
tamen,  ut  per  ipsa  veritas  illa  ad  philosophicas  disciplinas  revocetur 
atque  flat  propositio  scientifica  sicut  ceterae»  {Denz.  191 5;  cf.  1916). 
Interna  ratio  est  haec:  Deus  a  nobis  non  cognoscitur  immediate 
sed  ex  creaturis  (supra  n.  3  sqq.  16).  Atqui  Deus  non  creavit  mundum 
secundum  differentiam  personarum  sed  secundum  unitatem  naturae. 
«Pater  et  Filius  et  Spiritus  Sanctus  non  tria  principia  creaturae  sed 
unum  principium»  {Conc.  florent.,  decr.  pro  iacob.;  Denz.  n.  704). 
Ergo  creaturae  nos  ducunt  quidem  ad  Deum  intellegentem,  volentem, 
potentem,  seu  ad  attributa  absoluta,  non  vero  ad  differentiam  per- 
sonarum.  Etiam  ratio  fide  illustrata  non  habet  conceptum  Dei  per  se 
proprium,  sed  indiget  conceptibus  analogis  ad  Deum  cognoscendum. 
Atqui  Deus  est  trinus  secundum  modum  suum  essendi  proprium,  non 
secundum  aliquam  perfectionem,  quae  etiam  modo  saltem  imperfecto 
in  creaturis  inveniatur,  quia  in  creaturis  numquam  sunt  multae  hypo- 
stases  in  una  natura. 

172.  Prob.  pars  II.  Demonstrari  nequit  doctrinam  Trinitatis  esse 
contra  rationem.  De  qua  re  ait  concilium  vaticanum  sess.  3,  c.  4:  «Etsi 
fides  sit  supra  rationem,  nulla  tamen  umquam  inter  fidem  et  rationem 
vera  dissensio  esse  potest,  cum  idem  Deus,  qui  mysteria  revelat  et 
fidem  infundit,  animo  humano  rationis  lumen  indiderit,  Deus  autem 
negare  seipsum  non  possit,  nec  verum  vero  umquam  contradicere» 
{Denz.  n.  1797).  Is  tantum,  qui  immediate  videret  essentiam  divinam, 
posset  diiudicare,  utrum  haec  essentia  secundum  modum  suum  pro- 
prium  admitteret  tres  relationes  in  uno  ente  absoluto  necne.  Atqui 
nullus  homo  immediate  videt  essentiam  divinam.  Ergo  absurdum 
est  velle  quoad  omnia  diiudicare,  quid  perfectionis  huic  essentiae 
secundum  modum  suum  convenire  possit,  quid  non;  et  multo  magis 
absurdum  est  Deo  revelanti  aliquid  de  hac  re  fidem  detrectare.  Id 
unum  postulari  potest,  ne  quidquam  nobis  credendum  proponatur, 
quod  continet  contradictionem  in  terminis.  Tale  quid  autem  non  est 
Trinitas. 

173«  Obi.  I.  Si  de  Trinitate  nihil  capimus,  superfluum  est  Trinitatem 
revelari.  Atqui  Deus  non  facit  superflua.  Ergo  aliquid  de  Trinitate 
capimus. 

Resp.  Dist.  mai. :  Si  verba,  quibus  doctrina  Trinitatis  enuntiatur,  pro 
nostro  intellectu  non  haberent  ullum  sensum  neque  quidquam  nobis  mani- 
festarent  de  Deo  fine  nostro  ultimo,  superflua  esset  revelatio  Trinitatis,  conc. 
mai.;  si  verba  nobis  habent  sensum  et  nostram  de  Deo  cognitionem  vere 
ditant,  neg.  mai.  Concessa  minore  dist.  conseq. :  Aliquid  de  Trinitate  capimus, 
quo  possimus  ex  conceptibus  analogis  a  priori  demonstrare  Deum  esse 
trinum,  neg.  conseq.;  humiliter  subicientes  intellectum  nostrum  Deo  revelanti, 
capimus  internam  Dei  vitam  esse  summe  admirabilem,  eiusque  visionem  im- 
mediatam  esse  obiectum  omni  conatu  appetendum,  conc.  conseq. 

174*  Obi.  II.  Deus  cognoscit  et  amat  seipsum.  Atqui  qui  cognoscit  et 
amat  seipsum,  producit  verbum  et  amorem  sui  ipsius.  Ergo  Deus  producit 
verbum  et  amorem  sui  ipsius,  non  utique  per  modum  accidentis  sed  per 
modum  rei  substantialis.  Quare  in  Deo  est  verbum  substantiale  et  amor 
substantialis  seu  Filius  et  Spiritus  Sanctus. 

Resp.  Conc.  mai.  Dist.  min. :  Qui  se  cognoscit  et  amat  actu  accidentali, 
producit  verbum  et  amorem,  conc.  min. ;  qui  est  actus  purus  et  substantialis 
cognitio  et  amor  sui  ipsius,  producit  verbum  et  amorem,  peto  probationem. 
Hoc  autem  probari  non  potest,  immo  nisi  ex  revelatione  sciremus  in  Deo 
esse  tales  productiones,  ratio  nostra  id  potius  negaret,  quia  in  actu  puro 
nihil  produci  videtur.  Revera  actus  essentialis  cognoscendi  et  amandi  in 
Deo  nihil  producit;  esse  autem  in  Patre  et  in  Filio  etiam  actum  relativum, 
qui  sit  productivus,  naturaliter  nos  omnino  latet.  Sine  revelatione  diceremus 
Deum  esse  substantivam  cognitionem  et  substantivum  amorem  sui  ipsius  sine 
ulla  productione ;  et  eatenus  recte  ita  diceremus,  quatenus  ex  creatura  potest 
solum  fieri  illatio  ad  actum  essentialem  cognitionis  et  amoris  in  Deo,  qui 
non  est  productivus  ad  intra. 

Supposita  revelatione  potest  mysterium  Trinitatis  aliquo  modo  illustrari 
per  immanentes  processiones,  quae  sunt  in  intellectu  et  voluntate  nostra.  Id 
praecipue  ostendit  S.  Augustinus  in  libris  de  Trinitate  et  post  eum  S.  Thomas 
(1,  q.  45,  a.  7 ;  q.  93,  a.  8).  Sed  hi  nequaquam  his  considerationibus  tri- 
buunt  vim  argumenti  stricte  probantis.  Eodem  modo  iudicandum  est  de 
argumento,  quod  Deus  ut  summum  bonum  perfectissime  se  communicat, 
et  de  aliis  argumentis,  de  quibus  cf.  Suarez,  De  Trin.  1,  12,  et  Ruiz 
disp.  43   et  44. 

175*  Obi.  III.  Unum  non  est  aequale  tribus.  Atqui  hoc  afnrmatur  de 
Trinitate.     Ergo  haec  doctrina  repugnat. 

Resp.  Trans.  mai.  Neg.  min.  et  conseq. ;  nam  ecclesia  non  docet  unum 
Deum  esse  tres  deos,  aut  tres  personas  esse  unam  personam,  sed  secundum 
diversos  respectus  in  Deo  est  unitas  et  trinitas.  Idem  valet  de  illo  axio- 
mate:  Quae  non  distinguuntur  ab  uno  tertio,  non  distinguuntur  inter  se. 
Nam  tres  personae  divinae,  quia  identificantur  cum  uno  absoluto,  non  dif- 
ferunt  inter  se  per  absolutum  sed  per  relationes;  et  quamvis  hae  relationes 
non  sint  alia  res  atque  ipsa  essentia  divina,  tamen  sunt  alii  respectus  reales, 
sicut  idem  homo  est  secundum  diversos  respectus  filius  unius  et  pater  alterius. 
Id  solum  in  Deo  aliquid  singulare  est,  quod  diversi  respectus  fundant  per- 
sonas  realiter  distinctas,  de  qua  re  ratio  nostra  non  potest  formare  iudicium, 
sed  fidere  debet  Deo  revelanti.  Nobis  sufficit,  quod  in  hoc  mysterio  nihil 
de  eodem  sub  eodem  respectu  simul  affirmatur  et  negatur.  Solum  magna 
attentione  opus  est,  ut  detegantur  fallaciae,  quae  facile  irrepunt  in  arguendo 
de  hoc  mysterio.  Principia  metaphysica  manent  intacta,  sed  applicatio  ad 
ordinem  physicum,  maxime  divinum,  non  semper  est  facilis ;  nam  absolutum, 
relativum,  natura,  persona,  alia  omnia  Deo  et  creaturis  non  univoce  con- 
veniunt;  unde  optime  fieri  potest,  ut  in  creaturis  aliquid  repugnet,  quod  in 
ente  infinito  non  repugnat. 

PARS  II. 
DE  PROCESSIONIBUS  DIVINIS. 

CAPUT  I. 
DE  PROCESSIONE  FILII. 

Cf.  S.  Thomas  i,  q.  27,  a.  1  sq ;  — Contra  gent.  1.  4,  c.  2  10  sq;  Suarez,  De  Trin.  10; 
Ruiz,  De  Trin.  disp.  4  sqq ;     Kleutgen,  De    ipso  Deo  n.  943  sqq ;     Labauche,  Lecons  de 

theologie  dogmatique  I,    131  sqq. 

Prop.  XXIII.  Filius  procedit  a  Patre  per  generationem  intel- 
lectualem. 

176.  Stat.  quaest.  a)  Revelatio  docet  in  Trinitate  Patrem  non 
procedere  sed  esse  principium  Filii  et  Spiritus  Sancti ;  Filium  procedere 
a  Patre  per  generationem  et  esse  cum  Patre  principium  Spiritus  Sancti ; 
Spiritum  Sanctum  procedere  a  Patre  et  Filio  ut  ab  uno  principio,  non 
tamen   per  generationem,  neque  esse  principium  processionis  ad  intra. 

Processio  est  produclio  rei  a  suo  principio.  Est  transiens,  si  effectus 
ponitur  extra  principium,  sicut  mundus  a  Deo  creatur;  est  immanens, 
si  productum  manet  in  producente,  sicut  intellectio  manet  in  intellectu. 
Processiones  divinae  sunt  immanentes  et  consistunt  in  communicatione 
naturae  divinae.  Cum  in  Deo  non  sit  transitus  e  potentia  in  actum, 
processiones  divinae  sunt  actus  purus,  aeternus,  immutabilis,  seu  sunt 
aeternae  et  immutabiles  relationes  principiati  ad  principiumsuum.  Neque 
igitur  Deus  producit  terminos  intellectionis  et  volitionis,  ut  intellegat 
et  velit,  sed  quia  est  substantivus  actus  intellectionis  et  volitionis,  habet 
aeternos  terminos  intellectionis  et  volitionis  sine  ulla  actione  seu  ope- 
ratione  proprie  dicta. 

b)  «Substantia,  essentia  seu  natura  divina  .  .  .  non  est  generans 
neque  genita  nec  procedens»  (Conc.  later.  IV;  Denz.  432J.  Actiones 
enim  et  passiones  non  sunt  naturae  sed  personarum.  Neque  servaretur 
unitas  divina,  si  essentia,  quae  est  res  absoluta,  procederet. 

Neque  Pater  procedit.  «Pater  a  nullo»  (ibid.  Denz.  n.  428).  «Pater 
quidquid  est  aut  habet,  non  habet  ab  alio  sed  ex  se,  et  est  principium 
sine  principio»  {Conc.  florent.,  decr.  pro  iacob. ;  Denz.  n.  704).  Propterea 
Pater  a  graecis  vocatur  ayiwqzoQ  et  avapyoQ,  i.  e.  sine  nativitate  et 
sine  principio.  ^S.  Cyrillus  Hieros.:  «Primum  fundamenti  instar  in  anima 
vestra  dogma  de  Deo  [Patre]  stabiliatur  otc  6  #soc  scq  eart  povoQ, 
ayivvqroQ,  avap%oQ»  (Catech.  4,  4).  Ista  vocabula  sumuntur  non  mere 
negative  sed  etiam  relative  et  hoc  sensu  sunt  Patri  propria  (cf.  Denz. 
n.  277):  apyji  avapyoQ,  summum  principium,  quod  non  habet  principium. 
Hanc  fidem  profitetur  ecclesia  in  Symbolo  Athanasiano  \  «Pater  a  nullo 
est  factus  nec  creatus  nec  genitus»  (Denz.  n.  39).  C(.  S.  Thomas  1, 
q-  33>  a.  4. 

Unde  restat  probandum  Filium  et  Spiritum  Sanctum  procedere. 
Et   de  Filio    quidem    duo   statuimus:    a)   Filius    procedit    a  Patre    per 

generationem;  b)  Filius  procedit  per  generationem  intellectualem  seu 
ex  intellectu  Patris.    Prior  pars  est  de  fide,  altera  est  theologice  certa. 

177.  Prob.  pars  I.  Filius  procedit  a  Patre  per  generationem. 
S.  Scriptura  saepe  docet  secundam  personam  divinam  esse  Filium  Dei 
verum,  proprium,  unigenitum.  «Vidimus  gioriam  eius,  gloriam  quasi 
unigeniti  a  Patre»  (Io  1,  14;  cf.  1,  18).  «Sic  Deus  dilexit  mundum, 
ut  Filium  suum  unigenitum  daret»  (Io  3,  16).  Deus  «proprio  Filio 
suo  non  pepercit,  sed  pro  nobis  omnibus  tradidit  illum»  (Rom  8,  32), 
ut  «simus  in  vero  Filio  eius»  (1  Io  5,  20;  cf.  4,  9).  S.  Paulus  testatur 
verba  Ps  2,  7:  «Filius  meus  es  tu,  ego  hodie  genui  te»,  dicta  esse  a 
Patre  de  secunda  persona  divina  (Hebr  1,  5;  cf.  Ps  109,  3,  ubi  lectio 
non  est  plane  certa).  Eadem  doctrina  in  Symbolis  enuntiatur:  «Credo . .  . 
in  unum  Dominum  Iesum  Christum,  Filium  Dei  unigenitum,  ex  Patre 
natum  ante  omnia  saecula»  (Denz.  n.  86\  cf.  19),  et  in  multis  conciliis 
definita  est  (Denz.  n.  276  428  432  462  703).  Patres  de  hac  doctrina 
multa  scripserunt  contra  arianos,  sed  in  re  tam  aperta  opus  non  est 
multa  testimonia  colligere.  vS.  Augustinus  ait:  «Ideo  quippe  Filius,  quia 
genitus,  et  quia  Filius,  utique  genitus»   (De  Trin.   5,  6,  7). 

Ratio,  cur  dicatur  secunda  persona  divina  generari,  haec  est: 
Generatio  est  processio  viventis  e  vivente  coniuncto  in  similitudinem 
naturae  vi  productionis.  «In  similitudinem  naturae»  dicitur  ad  signi- 
ficandam  internam  et  essentialem  similitudinem  in  oppositione  ad  simili- 
tudinem  externam  et  fortuitam,  sicut  inter  homines  filius  generatur 
in  similitudinem  patris,  quatenus  est  homo  sicut  pater.  Dicitur  «vi 
productionis»,  ut  excludatur  similitudo,  quae  per  accidens  vel  ex  alia 
causa  fieri  posset,  sicut  in  generatione  aequivoca  secundum  multorum 
opinionem.  Iam  vero  secunda  persona  divina  procedit  a  Patre  utvivens  a 
vivente;  per  processionem  aPatre  ut  «principio  coniuncto»  accipit  naturam 
essentialiter  eandem,  quam  Pater  habet,  et  haec  similitudo  cum  Patre 
non  aliunde  est  sed  ex  ipso  modo  processionis,  quia  intellectus  seipsum 
cognoscens  vi  huius  cognitionis  producit  imaginem  sui  similem.  Quare 
solum    probandum  restat  Filium  revera  procedere  ex  intellectu  Patris. 

178.  Prob.  pars  II.  Filius  procedit  ex  intellectu  Patris.  Nam 
Filius  est  Verbum  Dei.  Atqui  Verbum  Dei  procedit  ex  intellectu  Dei. 
Ergo  Filius  procedit  ex  intellectu  Dei  Patris. 

Maior  probatur,  quia  a  S.  Ioanne  in  evangelio,  in  epistula,  in  Apoca- 
lypsi  idem,  qui  est  Filius  Dei,  vocatur  Verbum,  6  Xoyog  (Io  I,  1  14  18. 
1  Io  1,  1  3.  Apc  19,  13).  Unde  haec  doctrina  a  Patribus,  a  summis 
pontificibus,  a  conciliis  proponitur.  E.  g.  ^S.  Cyrillus  Alex. :  «Quid  ob- 
secro  de  Ioanne  statues,  qui  Filium  vocat  Verbum  atque  hanc  maxime 
propriam  appellationem  ei  tribuit,  quaeque  essentiam  eius  manifestet» 
(Thesaur.  assert.  19).  S.  Damasus  papa:  «Cum  ipse  Filius  sit  Verbum 
Dei»   (Denz.  n.  65).    Concilium  chalcedonense  docet  «unum  et  eundem 

Filium  et  unigenitum  Deum,  Verbum,  Dominum  Iesum  Christum» 
(Denz.  n.  148).    Idem  docent  theologi,  ut  5.  Thomas  (1,  q.  34,  a.  1  sq). 

Minor  probatur.  Nam  Filius  est  Verbum  immanens  et  aeternum 
Dei  Patris,  qui  est  purus  spiritus.  Atqui  Verbum  immanens  et  aeternum 
Dei  procedit  ex  intellectu  Dei,  quia  purus  spiritus  non  aliter  loquitur 
nisi  per  intellectum.  *S.  Grego7'ius  Naz.  dicit  Filium  appellari  Verbum, 
«quia  sic  se  habet  ad  Patrem,  sicut  ad  intellectum  se  habet  verbum» 
(Orat.  theol.  4  versus  finem).  Graecum  vocabulum  Xoyou  habet  multi- 
plicem  significationem,  imprimis  significat  rationem  et  verbum.  Unde 
Patres  graeci  interdum  sic  argumentantur :  Pater,  nisi  haberet  Aoyov, 
esset  aloyoQ\  atqui  non  est  aloyoQ\  ergo  habet  Xoyov.  Ita  S.  Gre- 
gori?cs  Nyss.,  qui  inde  concludit  esse  Xoyov  viventem  et  simul  a  Patre 
distinctum,  cum  sit  conceptus  relativus.  «Non  enim  esset  Verbum, 
nisi  alicuius  verbum  esset.  .  .  .  Sicut  dicimus  in  nobis  ex  intellectu  ve- 
nire  verbum,  neque  esse  plane  idem  atque  intellectum  neque  plane 
diversum  .  .  .  ita  etiam  Verbum  Dei  per  propriam  hypostasim  difTert 
ab  eo,  a  quo  habet  hypostasim ;  in  quantum  autem  eadem  exhibet, 
quae  in  Deo  sunt,  secundum  naturam  est  idem  [Deus]  sicut  ille  [Pater]» 
(Orat.  catech.  c.  1).  ^S.  Basilius:  «Qiiis  erat  in  principio?  Verbum,  in- 
quit.  .  .  .  Cur  Verbum?  Ut  perspicuum  sit  processisse  ex  mente.  .  .  . 
Cur  Verbum  ?  Quia  imago  est  genitoris,  totum  in  se  genitorem  osten- 
dens,  nihil  inde  separans  et  per  se  perfectum  subsistens»  (Hom.  in 
illud  «In  principio  erat  Verbum»,  n.  3).  wS.  Cyrillus  Alex.:  «Verbum 
et  sapientia  Filius  appellatur.  Verbum  quippe  et  sapientia  dicitur 
propterea,  quod  ex  mente  et  in  mente  est  proxime  et  indivulse»  (In 
Ioann.  1.  1,  c.  5).  Copiose  hanc  doctrinam  de  processione  Verbi  ex 
intellectu  Patris  proponit  ^S.  Augustinus  (De  Trin.  15,  iosqq).  Ean- 
dem  doctrinam  exponunt  theologi  in  commentariis  in  Sent.  1,  dist.  27 
vel  in  Sum.  1,  q.  34.  His  ostenditur  doctrinam  esse  certam.  Cf. 
Catech.  rom.  pars  I,  c.   3,  n.  9. 

Eandem'  doctrinam  colligunt  Patres  et  theologi  ex  appellatione 
Sapientiae,  qua  Filius  appellatur  in  libris  sapientialibus  (supra  n.  160  c) 
et  a  S.  Paulo  (1  Cor  1,  24),  quia  sapientia  pertinet  ad  intellectum; 
et  ex  appellatione  imaginis  (Col  1,  15;  cf.  Hebr  1,  3;  Sap.  7,  26), 
quia  ad  rationem  imaginis  stricte  dictae  requiritur,  ut  ab  exemplari 
oriatur,  seu  ut  vi  originis  sit  exemplari  similis;  nam  ovum  non  est 
imago  alterius  ovi,  sed  si  pictor  imitatur  lineamenta  faciei  alicuius  ho- 
minis,  haec  est  imago  hominis,  quia  homo  est  eius  causa  exemplaris. 
Atqui  in  Deo  unicus  actus  immanens,  ex  quo  vi  productionis  oritur 
similitudo  naturae,  est  intellectio.  Ergo  Filius  ut  imago  procedit  ab 
intellectu  Patris  (S.  Thomas  1,  q.  35,  a.  1   2). 

179»  Obi.  I.  Processio  et  generatio  est  transitus  de  potentia  in  actum. 
Atqui  talis  transitus  in  Deo  non  est.  Ergo  in  Deo  non  est  processio  et 
generatio. 

Resp.  Dist.  mai. :  De  conceptu  humanae  processionis  et  generationis 
est  transitus  de  potentia  in  actum,  trans.  mai.;  de  conceptu  omnis  proces- 
sionis  et  generationis,  etiam  divinae,  est  transitus  de  potentia  in  actum,  neg. 
mai.  Conc.  min.  Dist.  conseq. :  Ergo  processio  et  generatio  non  dicitur  de 
Deo  et  homine  univoce,  conc.  conseq.;  non  dicitur  analogice,  ut  sit  in  Deo 
processio  et  generatio  sine  ulla  imperfectione,  quae  in  homine  ei  annecti- 
tur,  neg.  conseq.  Dixi  «trans.  mai.»,  quia  possumus  etiam  de  anima  humana 
dicere  potentias  eius  et  proprietates  procedere  ex  substantia  eius ;  et  hic  non 
est  transitus  de  potentia  in  actum.  Similiter  in  Deo  non  est  transitus  de 
potentia  in  actum,  quia  non  fit  nova  substantia  vel  natura,  quae  antea  non 
fuit,  sed  eadem  numero  natura,  quae  in  Patre  est  per  modum  dantis,  est  in 
Filio  et  in  Spiritu  Sancto  per  modum  recipientis.  Neque  Pater  prius  est  et 
dein  gignit,  sed  essendo  gignit,  et  gignendo  est.  Pater  non  est  actus  purus 
intellectionis  sine  Verbo,  neque  Verbum  est  sine  actuali  intellectione  Patris. 
Intellectio  Patris  et  Verbum  sunt  aeque  actus  purus,  aeternus,  immutabilis, 
quia  sunt  eadem  natura  divina,   quae    in  Patre    est   dicens,   in  Verbo   dicta. 

180.  Obi.  IL  Deus  est  ens  a  se.  Atqui  qui  gignitur,  est  ab  alio.  Ergo 
Deus  Filius  non  potest  gigni. 

Resp.  Dist.  mai. :  Deus  est  ens  a  se,  i.  e.  substantia  non  ab  alio  ef- 
fecta,  conc.  mai.;  Deus  est  ens  a  se,  i.  e.  illa  substantia,  quae  est  a  se,  non 
potest  esse  in  hypostasi  generante  et  generata,  neg.  mai.  Dist.  min. :  Qui 
gignitur,  est  ab  alio,  saltem  quatenus  eius  hypostasis  est  ab  alio  generata,  conc. 
min.;  necessario,  quatenus  eius  substantia  est  ab  alio  effecta,  neg.  min.  Et 
neg.  conseq. :  Pater  non  producit  substantiam  Filii,  sed  solum  communicat, 
personam  autem  seu  hypostasim  Filii  producit,  quatenus  alius  est  actus  di- 
cendi,  alius  terminus  dictionis  seu  Verbum.  Aseitas  excludit  causam  ex- 
traneam  efficientem  naturae  divinae ;  generatio  excludit  identitatem  relativam 
generantis  et  generati,  qui  habent  eandem  numero  naturam  divinam.  Itaque 
conceptus  entis  ab  alio,  qui  excluditur  per  aseitatem,  et  conceptus  geniti  ab 
alio,  qui  includitur  in  generatione,  sunt  duo  conceptus  plane  disparati,  qui 
nihil  inter  se  commune  habent. 

1 8 1 .  Obi.  III.  Non  solus  Pater  sed  etiam  Filius  et  Spiritus  Sanctus  habent 
intellectionem.  Atqui  Filius  et  Spiritus  Sanctus  non  producunt  Verbum.  Ergo 
ex  intellectione  divina  non  procedit  Verbum. 

Resp.  Dist.  mai.:  Pater  et  Filius  et  Spiritus  Sanctus  habent  eandem 
intellectionem  divinam ,  conc.  mai. ;  habent  eam  eodem  modo ,  neg.  mai. 
Conc.  min.  Dist.  conseq. :  Intellectio  divina  non  producit  Verbum,  prout  est 
communis  tribus  personis,  conc.  conseq. ;  prout  est  in  Patre,  neg.  conseq.  Scilicet 
eadem  intellectio  divina  est  in  Patre  et  Filio  et  Spiritu  Sancto,  sed  in  Patre 
est  ut  dicens  Verbum,  in  Filio  ut  Verbum  dictum,  in  Spiritu  Sancto  ut  per- 
fectio  a  Patre  et  Filio  communicata.  Itaque  «dicere»  et  «Verbum»,  si  pro- 
prie  et  stricte  sumuntur,  sunt  appellationes  personales.  Sed  interdum  su- 
muntur  sensu  latiore  et  minus  proprio,  ut  dicere  sit  idem  atque  intellegere, 
et  sic  convenit  omnibus  personis  (S  Thomas  i,  q.  34,  a.  1  ad  3),  et  ut  verbum 
sit  idem  atque  manifestatio  veri,  et  sic  interdum  essentia  divina  dicitur  ver- 
bum,  in  quo  omnia  cognosci  possunt  (S.  Thomas,  In  1,  dist.  27,  q.  2,  a.  2). 
Ceterum  hae  et  aliae  similes  quaestiones  magis  exponentur  in  decursu  tractatus. 

SchoL  I.     Pater  non  est  sapiens  sapientia  genita. 

182.  S.  Augustinus  (De  divers.  quaest.  83,  q.  23)  docuerat  Patrem 
esse  sapientem  sapientia  genita,  sed  postea  (Retract.  1,  26)  hanc  doc- 
trinam  revocavit,  quia  hoc  loquendi  modo  significaretur  Filium  esse 
causam  formalem  sapientiae  Patris,  quod  est  falsum.  Sapientia  est 
praedicatum  absolutum,  quod  aequaliter  convenit  omnibus  personis. 
Quare  neque  Pater  est  sapiens  sapientia  ingenita  neque  Filius  sa- 
pientia  genita. 

Neque  dicendus  est  Pater  intellegere  Verbo,  quia  Verbum  non 
est  causa  vel  principium  intellectionis  Patris,  neque  tres  personae  dif- 
ferunt  modo  intellegendi  sed  modo  habendi  intellectionem  (cf.  Suarez, 
De  Deo  9,  10).  Verum  tamen  est  Patrem  non  posse  habere  sapientiam 
vel  intellectionem,  nisi  intellectio  terminetur  ad  Verbum  productum. 
Hoc  sensu  recte  argumentantur  Patres  contra  arianos :  Pater  numquam 
fuit  sine  sapientia,  ergo  numquam  fuit  sine  Verbo  (e.  g.  5.  Athanasius, 
Orat.  4  contra  arian.  n.  4).  Verum  etiam  est  omnes  personas  divinas 
intellegere  in  Verbo,  quatenus  in  Verbo  manifestatur  omne  verum. 
Sic  essentia  quoque  divina  manifestat  omne  verum;  sed  haec  mani- 
festatio  specialiter  appropriatur  Verbo  propter  eius  processionem  ex 
intellectu. 

SchoL  2.     Quid  cognoscendo  Pater  generet  Verbum. 

183.  Obiectum  primum  et  proprium  cognitionis  divinae  est  essentia 
divina  (supra  n.  88).  Unde  omnes  theologi  docent  illo  actu  cognitionis, 
quo  Verbum  producitur,  Patrem  cognoscere  essentiam  divinam.  Prae- 
terea  cum  in  Deo  non  sint  diversi  actus  cognitionis  sed  unus  tantum, 
quo  omnia  cognoscuntur,  patet  cum  cognitione  essentiae  nexam  esse 
cognitionem  omnium  rerum.  Sed  quaeri  potest,  num  omnia  necessario 
cognoscantur  actu,  quo  producitur  Filius,  an  quaedam  concomitanter 
tantum  se  habeant.  Est  autem  evidens,  in  Deo  esse  processiones  in- 
ternas,  etsiamsi  Deus  decrevisset  nihil  creare.  Ergo  cognitio  creatura- 
rum  non  est  necessaria  ad  hoc,  ut  Filius  ex  intellectu  Patris  procedat. 
Contra  vero  essentia  divina  cognosci  nequit,  quin  cognoscantur  ea, 
quae  cum  essentia  divina  idem  sunt,  i.  e.  Pater,  Filius  et  Spiritus 
Sanctus.  Neque  tamen  ideo  Filius  et  Spiritus  Sanctus  sunt  principium 
Verbi;  nam  in  scientia  divina  obiectum  ut  obiectum  habet  nudam  ra- 
tionem  termini,  non  causae  aut  principii  (supra  n.  70).  Similiter  cognitio 
possibilium  non  potest  separari  a  perfecta  cognitione  essentiae  divinae. 
Ergo  dicendum  videtur  Verbum  procedere  ex  cognitione  essentiae  di- 
vinae,  personarum  divinarum,  possibilium;  cognitionem  vero  rerum 
actualium  solum  concomitanter  se  habere.  Varios  loquendi  modos 
vide  apud  5.  Thomam  1,  q.  34,  a.  3  et  Contra  gent.  4,  13;  Scotum, 
In  2,  dist.    I,  q.    I,  a.   2;   Vazquez,  De  Trin.  disp.    142,  c.   3  4. 

CAPUT  II. 

DE  PROCESSIONE  SPIRITUS  SANCTI. 

Cf.  S.  Thomas  1,  q.  36  sqq  ;  —  Contra  gent.  4,  I5sqq;  Suarez,  De  Trin.  1.  10;  Ruiz, 
De  Trin.  disp.  67;  Petrus  Arcudius,  Opuscula  aurea  theologica,  Romae  1670;  Petavius, 
De  Trin.  1.  7  ;  Franzelin,  De  Deo  Trino  thes.  32  sqq  et  Examen  doctrinae  Macarii  Bul- 
gakow,  Romae  1876;  Kleutgen,  De  ipso  Deo  n.  988  sqq ;  y.  Hergenrother ,  Photius, 
Freiburg  1867 — 1869,  I,  684  sqq ;  III,  399  sqq ;  Th.  de  Regnon,  Etudes  de  theologie  positive 
sur    la    Sainte    Trinite    III  8osqq   177  sqq  241  sqq;    L.  Labauche,    Lecons    de   theologie 

dogmatique  I   145  sqq. 

Prop.  XXIV.    Spiritus  Sanctus  a  Patre  Filioque  procedit. 

184.  Stat.  quaest  Christus  ait:  «Mittam  vobis  a  Patre  Spi- 
ritum  veritatis,  qui  a  Patre  procedit»  (Io  15,  26).  Numquid  Spiritus 
Sanctus  etiam  a  Filio  procedit?  Inde  a  Photii  (f  891)  temporibus 
coeperunt  graeci  hoc  negare,  et  adhuc  schismatici  orientales  hoc  ne- 
gant.  Contra,  ecclesia  catholica  ut  dogma  credendum  proponit  Spi- 
ritum  Sanctum  a  Patre  Filioque  procedere.  Omnino  seponenda  est 
hic  quaestio  quaedam  grammatica.  Graeci  vocabulo  ixTTopeueoftat  non 
utuntur  nisi  relate  ad  Patrem,  quia  eo  volunt  significare  processionem 
ex  supremo  principio,  quod  non  habet  principium.  Hoc  igitur  sensu 
Spiritus  Sanctus  recte  dicitur  ex  solo  Patre  ixizopeueo&at.  Ad  signi- 
ficandam  processionem  ex  Filio  Patres  graeci  dicunt  Spiritum  Sanctum 
eivat  vel  npoievat  ex  Filio.  Latini  vero  tam  ix7zopeueo&at  quam  rzpoievat 
vertunt  procedere  et  docent  Spiritum  Sanctum  procedere  ex  Patre  ut 
ex  principio  non  principiato,  ex  Filio  autem  ut  ex  principio  principiato. 
Hic  igitur  est  diversus  modus  loquendi,  sed  per  se  non  est  diversa 
doctrina.  Nihilominus  hoc  notandum  est,  quia  Photius  (De  S.  Spiritus 
mystagogia  5,  91)  et  alii  schismatici  efferunt  nunquam  dici  Spiritum 
Sanctum  ixizopeueoftat  ix  rou  utou ,  quasi  eo  ipso  constet  Spiritum 
Sanctum  non  procedere  ullo  modo  ex  Filio.  Non  ita  est.  Sufficit,  ut 
dicatur  Spiritus  Sanctus  elvat  vel  rzpoiivat  ex  Filio.  Is  tantum  errat, 
qui  negat  Filium  ullo  modo  esse  principium,  dpyjjv  vel  Tzr^yrjv  Spiritus 
Sancti.  Similiter  concedi  potest,  ut  Spiritus  Sanctus  dicatur  esse  ex 
Patre  per  Filium,  ex  Tzavpbg  dta  ulou,  quia  sic  significari  potest  Patrem 
esse  summum  principium,  Filium  vero  principium  ex  principio  (cf. 
Chr.  Pesch,  Theologische  Zeitfragen  II,  Freiburg   1901,  27sqq). 

185.     Arg.  I.     Ex  S.  Scriptura. 

a)  Spiritus  Sanctus  accipit  a  Filio.  Atqui  persona  divina  ab  al- 
tera  persona  divina  non  potest  accipere,  nisi  ab  ea  procedit.  Ergo 
Spiritus  Sanctus  a  Filio  procedit. 

Prob.  mai.  «Cum  venerit  ille  Spiritus  veritatis,  docebit  vos  om- 
nem  veritatem.  Non  enim  loquetur  a  semetipso,  sed  quaecumque 
audiet  loquetur,  et  quae  ventura  sunt,  annuntiabit  vobis.  Ille  me  clari- 
ficabit,    quia  de  meo  accipiet  et  annuntiabit  vobis.     Omnia,  quaecum- 

que  habet  Pater,  mea  sunt.    Propterea  dixi:  Quia  de  meo  accipiet  et 
annuntiabit  vobis»   (Io   16,    13  sqq). 

Prob.  min.  Iilud,  quod  Spiritus  Sanctus  accipit,  est  scientia  cum 
respectu  ad  manifestationem.  Atqui  scientia  Spiritus  Sancti  est  essentia 
Spiritus  Sancti  (supra  n.  44  70).  Ergo  Spiritus  Sanctus  essentiam  ac- 
cipit  a  Filio  seu  procedit  a  Filio.  Ideo  Christus  ait:  «Omnia,  quae- 
cumque  habet  Pater,  mea  sunt.  Propterea  dixi :  Quia  de  meo  accipiet.» 
Ergo  ob  hanc  ipsam  rationem,  quod  omnia,  quae  habet  Pater,  etiam 
Filius  habet,  Spiritus  Sanctus  non  minus  a  Filio  accipit  quam  a  Patre. 
Ab  aeterno  quidem  Spiritus  Sanctus  accipit  scientiam  a  Patre  et  Filio, 
sed  quia  hoc  loco  agitur  de  futura  missione  Spiritus  Sancti,  qua  haec 
scientia  communicabitur  cum  fidelibus,  ideo  et  in  forma  futuri  dicitur 
XrjfKpezat  (vers.    14)  et  in  forma  praesentis  XafjL^dvet  (vers.   15). 

b)  Spiritus  Sanctus  mittitur  a  Filio.  Atqui  persona  divina  a  per- 
sona  divina  mitti  nequit,  nisi  ab  ea  procedit.  Ergo  Spiritus  Sanctus 
a  Filio  procedit. 

Prob.  mai.  «Cum  autem  venerit  Paraclitus,  quem  ego  mittam 
vobis  a  Patre»  (Io  15,  26).  «Si  non  abiero,  Paraclitus  non  veniet  ad 
vos;  si  autem  abiero,  mittam  eum  ad  vos»   (Io   16,  7). 

Prob.  min.  Mittitur  aliquis  per  communicationem  voluntatis  mit- 
tentis.  Atqui  persona  divina  non  potest  cum  altera  persona  divina 
communicare  voluntatem  nisi  per  processionem.  Ergo  Spiritus  Sanctus 
a  Filio  procedit.  Nam  tres  personae  divinae  habent  unam  numero 
voluntatem,  quae  a  Patre  cum  Filio,  et  a  Patre  et  Filio  cum  Spiritu 
Sancto  communicatur  per  processionem.  Quare  Pater  non  potest  mitti 
sed  solum  venire  (Io  14,  23),  Filius  mittitur  a  solo  Patre,  Spiritus 
Sanctus  mittitur  a  Patre  et  Filio,  sed  non  mittit  aliam  personam  di- 
vinam. 

c)  Spiritus  Sancius  est  Spiritus  Filii.  Atqui  non  est  Spiritus 
Filii,  nisi  ab  eo  procedit.     Ergo  Spiritus  Sanctus  a  Filio  procedit. 

Prob.  mai.  «Si  quis  Spiritum  Christi  non  habet,  non  est  eius» 
(Rom  8,  9).  «Quoniam  estis  filii,  misit  Deus  Spiritum  Filii  sui  in  corda 
vestra,  clamantem:  Abba,  Pater»  (Gal  4,  6).  Ex  contextu  in  epistula 
ad  romanos  patet  sermonem  esse  de  tertia  persona  SS.  Trinitatis. 

Prob.  min.  Spiritus  Sanctus  non  potest  esse  Spiritus  Filii,  nisi 
quia  habet  relationem  ad  Filium.  Atqui  inter  personas  divinas  non 
est  alia  relatio  nisi  relatio  originis.  Ergo  Spiritus  Sanctus  ad  Filium 
habet  relationem  originis,  seu  ab  eo  procedit.  Sicut  Spiritus  Sanctus 
est  Spiritus  Patris  (Mt  10,  20),  quia  a  Patre  procedit,  ita  est  Spiritus 
Filii,  quia  a  Filio  procedit. 

186.     Arg.  2.     Ex  SS.  Patribus. 

SS.  Patres  argumenta  modo  ex  Scriptura  proposita  adhibent  et 
explicant.  Ita  vS.  Cyrillus  Alex.  ait  id,  quod  Spiritus  Sanctus  a  Filio 
accipiat,  esse  «naturalem  proprietatem»,  quam  Spiritus  habeat  a  Filio, 

sicut  Filius  a  Patre  (De  Trin.  dial.  6).  Et  diserte  docet  de  Spiritu 
Sancto :  Hpoetac  xa\  ix  IlaTpbc,  xa\  Ytoo  (Thesaur.  assert.  34;  M  PG 
75>  585;  cf.  IOIO  sq).  S.  Epiphanius:  «Qui  a  Patre  procedit  et  de 
meo  accipiet,  ut  ne  alienus  a  Patre  et  Filio  crederetur  .  .  .  ex  Patre 
et  Filio,  tertius  appeliatione»  (Ancor.  8).  Tb  Ilusopa  ix  too  Xptaroo, 
7]  itap'  dpcpoTipcov  [IlaTpoQ  xat  Ytoo}  (Ancor.  67).  S.  Augustinus:  Spi- 
ritus  Sanctus  «ab  illo  audiet,  a  quo  procedit.  Audire  illi  scire  est, 
scire  vero  esse.  ...  A  quo  illi  essentia,  ab  illo  scientia»  (In  Ioan. 
tract.  99,  n.  4). 

De  missione  Spiritus  Sancti  S.  Cyrillus  Alex.  ait:  «Si  renovante 
nos  Christo  .  .  .  Spiritus  renovare  dicitur  iuxta  illud  psalmistae :  Emitte 
Spiritum  tuum,  et  creabuntur,  et  renovabis  faciem  terrae  [Ps  103,  31], 
necesse  est  fateri  Spiritum  ex  essentia  Filii  esse  (ttjq  ooatag  bpoloyziv 
too  YtooJ.  Nam  ut  ex  ipso  naturaliter  exsistens  (i$  aoToo  xaTa  <poatv 
o7zdp%ov)  et  in  creaturam  ab  ipso  missus  renovationem  operatur» 
(Thesaur.  assert.  34;  M  PG  75,  608).  «Intellegis  ergo,  quo  pacto 
tamquam  suum  promittit  se  missurum  illum  a  Patre»  (De  Trin.  dial.  6; 
1.  c.   1011). 

De  eo,  quod  Spiritus  Sanctus  vocatur  Spiritus  Patris  et  Filii,  6".  Augu- 
stinus  ait:  «Numquid  duo  sunt  [Spiritus],  alius  Patris,  aliusFilii?  Ab- 
sit.  .  .  .  Cum  ergo  sicut  unus  Pater  et  unus  Dominus,  i.  e.  Filius,  ita 
et  unus  Spiritus,  profecto  amborum  est.  .  .  .  Cur  ergo  non  credamus, 
quod  etiam  de  Filio  procedat  Spiritus  Sanctus,  cum  Filii  quoque  ipse 
sit  Spiritus?  Si  enim  non  ab  eo  procederet,  non  post  resurrectionem  se 
repraesentans  discipulis  suis  insufflasset ,  dicens :  Accipite  Spiritum 
Sanctum  [Io  20,  22].  Quid  enim  aliud  significavit  illa  insufflatio,  nisi 
quod  procedat  Spiritus  Sanctus  et  de  ipso?»  (In  Ioan.  tract.  99,  n.  6sq.) 
Similiter  S.  Athanasius:  «Audientes  .  .  .  Paulum  scribentem :  ,Misit 
Deus  Spiritum  Filii  in  corda  vestra',  videntes  autem  Unigenitum  in- 
sufflantem  in  faciem  apostolorum  et  dicentem :  ,Accipite  Spiritum 
Sanctum',  spirationem  Filii  in  propria  vita  et  substantia  manente  Spi- 
ritum  esse  doceamur.  .  .  .  Spirationem  Filii  Dei  eum  [Spiritum]  ex 
Sanctis  Scripturis  docti  sumus,  et  fontem  Spiritus  et  Filium  dicimus» 
(De  Trin.  et  Spir.  S.  n.  19).  Spiritus  Sanctus  «spiramen  est  Filii» 
(Ep.  3,  n-  3)- 

vS.  Basilius:  «Quemadmodum  se  habet  Filius  ad  Patrem,  ita  et 
ad  Filium  se  habet  Spiritus  secundum  traditum  in  baptismo  ordinem» 
(De  Spir.  S.  c.  18).  Tertullianus:  «Tertius  est  Spiritus  a  Deo  [Patre] 
et  Filio ,  sicut  tertius  a  radice  fructus  ex  frutice»  (Adv.  Prax.  8). 
vS*.  Ambrosius:  «Spiritus  Sanctus,  cum  procedit  a  Patre  et  Filio,  non 
separatur  a  Patre,  non  separatur  a  Filio»  (De  Spir.  S.  1,  120).  Ergo 
patet  fuisse  communem  et  antiquam  doctrinam  in  ecclesia  Spiritum 
Sanctum  procedere  a  Patre  et  Filio.  Multa  alia  testimonia  apud  Ruiz 
disp.  67,  sect.  6sqq. 

187.  Arg.  3.     Ex  professione  ecclesiae. 

Saeculo  V  episcopi  catholici  Africae  septentrionalis  Hunerico  regi 
tradiderunt  fidei  professionem,  in  qua  haec  dicuntur :  «Ingenitum  Pa- 
trem  et  de  Patre  genitum  Filium  et  de  Patre  et  Filio  procedentem 
Spiritum  Sanctum  unius  credimus  esse  substantiae  vel  essentiae»  (Victor 
Vit.,  De  persec.  vand.  3,  1).  Ex  eodem  saeculo  exstat  regula  fidei, 
in  qua  dicitur  Spiritus  Sanctus  «a  Patre  Filioque  procedens»  (Denz. 
n.  19).  In  Symbolo  Athanasiano :  «Spiritus  Sanctus  a  Patre  et  Filio  non 
factus  nec  creatus  nec  genitus  sed  procedens»  (Denz.  n.  39).  Anno 
410  concilium  seleuciense  profitetur  fidem  in  «Spiritum  vivum  et  sanc- 
tum,  Paracletum  vivum  et  sanctum,  qui  procedit  ex  Patre  et  Filio» 
(Lamy,  Concilium  Seleuciae  et  Ctesiphonti  habitum  a.  410,  Lovanii 
1868).  Concilium  lateranense  IV  definivit :  «Pater  a  nullo,  Filius  a  Patre 
solo,  ac  Spiritus  Sanctus  pariter  ab  utroque»  (Denz.  n.  428).  Con- 
cilium  lugdunense  II,  «De  summaTrinitate»:  «Damnamuset  reprobamus, 
qui  negare  praesumpserint  aeternaliter  Spiritum  Sanctum  ex  Patre  et 
Filio  procedere»  (Denz.  n.  460).  Concilium  floreiitinum:  «Omnes  pro- 
fiteantur,  quod  Spiritus  Sanctus  ex  Patre  et  Filio  aeternaliter  est»  (Denz. 
n.  691).     Definitionibus   lugdunensi  et   florentinae  consenserant  graeci. 

188.  A.rg.  4.     Ex  ratione  theologica. 

In  divinis  omnia  sunt  unum,  ubi  non  obviat  relationis  oppositio. 
Atqui  si  Spiritus  Sanctus  non  procedit  a  Filio,  inter  eos  non  obviat 
relationis  oppositio.     Ergo  Spiritus  Sanctus  procedit  a  Filio. 

Prob.  mai.  Haec  doctrina  totidem  verbis  proponitur  in  decreto 
pro  Iacobitis  (Denz.  n.  703).  Multo  ante  concilium  toletanum  XI  sta- 
tuit:  Personae  divinae  «in  hoc  solum  numerum  insinuant,  quod  ad  in- 
vicem  sunt»  (Denz'.  n.  280).  6*.  Augustinus :  «Diximus  ea  dici  pro- 
prie  in  Trinitate  distincte  ad  singulas  personas  pertinentia,  quae  relative 
dicuntur  ad  invicem»  (De  Trin.  8,  1).  5.  Gregorius  Nyss.:  «Nos,  qui 
[divinam]  naturam  differentiae  expertem  esse  confitemur,  tamen  dif- 
ferentiam  secundum  principium  et  principiatum  non  negamus,  in  quo 
solo  alterum  ab  altero  distingui  admittimus,  eo  quod  alterum  prin- 
cipium  esse  credimus,  alterum  ex  principio»  (Quod  non  sint  tres  dii; 
M  PG  45  ,  134).  «Excepta  ratione  principii  fahiagj  in  nulla  re 
SS.  Trinitas  ad  seipsam  admittit  differentiam»  (Contra  Eunom.  1.  1  in 
fine,  1.  c.  463).     Similiter  alii  Patres  (cf.  Denz.  n.  703  nota). 

Prob.  min.  Nam  ideo  Pater  et  Filius  dicuntur  reali  inter  se  opponi 
relatione,  quia  Filius  a  Patre  procedit;  neque  ulla  alia  est  ratio  as- 
signandi  distinctionem  realem,  nisi  quia  nemo  potest  a  seipso  ut  a 
principio  suo  procedere.  Ergo  idem  valet  de  oppositione  relationis 
inter  Filium  et  Spiritum  Sanctum.  Si  Filius  non  est  principium  Spi- 
ritus  Sancti,  non  maior  est  inter  eos  oppositio  quam  inter  generationem 
activam  et  spirationem  activam  in  Patre,  quae  realiter  sunt  unum 
idemque. 

189.  Obi.  I.  S.  Scriptura  testatur  Spiritum  Sanctum  procedere  a  Patre 
(Io  15,  16).  Idem  docet  concilium  constantinopolitanum  1 ':  to  Ilvsujjia  to'Ayiov.  . . 
ix  tou  HaTpo^  £x7:op£oojjL£vov  (Denz.  n.  86).  Atqui  non  est  loquendum  contra 
Scripturam  et  concilia.  Ergo  dicendus  non  est  Spiritus  Sanctus  a  Filio  pro- 
cedere. 

Resp.  Dist.  mai. :  Scriptura  et  concilium  positive  docent  Spiritum  a 
Patre  procedere,  conc.  mai. ;  hoc  exclusive  docent  ita,  ut  negent  Filium  esse 
principium  Spiritus  Sancti,  neg.  mai. ;  nam  ostendimus  et  Scriptura  et  tra- 
ditione  doceri  Filium  esse  principium  Spiritus  Sancti.  Dist.  min. :  Non  est 
contradicendum  Scripturae  et  traditioni,  conc.  min. ;  non  est  quidquam  dicen- 
dum  praeter  id,  quod  positive  aliquo  loco  affirmant,  neg.  min.  Et  neg.  conseq. 

Neque  Scriptura  neque  traditio  dicunt  Spiritum  Sanctum  ex  solo  Patre 
procedere.  Immo  quia  Christus  dicit:  «Omnia,  quaecumque  habet  Pater, 
mea  sunt.  Propterea  dixi:  Quia  [Spiritus  Sanctus]  de  meo  accipiet»,  clare 
docet  se  cum  Patre  communem  habere  spirationem  Spiritus  Sancti. 

190«  Obi.  II.  Concilium  ephesinum  in  actione  6  statuit  «aliam  fidem  ne- 
mini  licere  proferre  aut  conscribere  aut  componere  praeter  definitam  a 
SS.  Patribus,  qui  in  Nicaea  cum  Spiritu  Sancto  congregati  fuerunt»  (Denz. 
n.   125).    Ergo  illicite  additum  est  Symbolo  «Filioque». 

Resp.  Dist.  antec:  Concilium  statuit  non  licere  hominibus  ad  id  auc- 
toritatem  non  habentibus  nova  Symbola  condere,  maxime  contra  veterem 
fidem,  conc.  antec. ;  statuit  posteriora  concilia  vel  romanum  pontificem  non 
habere  ius  addendi  secundum  revelationem  divinam  Symbolo  ea,  quae  pro 
necessitate  vel  opportunitate  magis  explicite  profitenda  essent,  neg.  antec. 
Nullum  concilium  habet  auctoritatem  ullam  disciplinarem  in  aliud  concilium 
vel  in  romanum  pontificem.  Iam  concilium  constantinopolitanum  I  quaedam  ad- 
diderat  ad  Symbolum  concilii  nicaeni  (cf.  Denz.  n.  54  et  n.  86).    Neg.  conseq. 

Additamentum  «Filioque»  primum  factum  est  in  Hispania,  inde  in 
Galliam  et  Germaniam  transiit.  Ecclesia  romana  diu  receptioni  in  liturgiam 
restitit,  postea  usum  perrnisit;  concilia  lugdunense  II  et  florentinum  verba 
«ex  Patre  et  Filio»  in  decreta  sua  receperunt  (Denz.  n.  460  691  703;  cf. 
n.  86  nota).  Si  doctrina  vera  est,  patet  nihil  obstare,  quominus  a  concilio 
universali  vel  a  summo  pontifice  in  Symbolum  recipiatur.  Quare  coficilium 
florentinum  declarat:  «Diffinimus  insuper  explicationem  verborum  illorum 
,Filioque'  veritatis  declarandae  gratia  et  imminente  tunc  necessitate  licite  ac 
rationabiliter  Symbolo  fuisse  appositam»  (Denz.  n.  691). 

1 9  *  •  Obi.  III.  S.  Ioannes  Damasc.  negat  Spiritum  Sanctum  esse  ex  Filio 
aut  Filium  esse  principium  (aiTiav)  Spiritus  Sancti.  Ergo  saltem  hic  doctor 
ecclesiae  dissentit  a  nostra  doctrina. 

Resp.  S.  Ioannes  illo  loco  (De  fide  1,  8)  videtur  solum  inculcare  Spi- 
ritum  Sanctum  non  esse  ex  Filio  ut  ab  unico  vel  summo  principio  suo, 
quod  macedoniani  docuerant.  Nam  dicit:  Sicut  ex  sole  est  tam  radius  quam 
lumen,  sed  per  radium  ad  nos  defertur  lumen,  ita  ex  Patre  est  tam  Filius 
quam  Spiritus  Sanctus,  sed  per  Filium  Spiritus  Sanctus  procedit  et  ad  nos 
venit.  Quae  doctrina  non  est  falsa.  *S.  foannes  Chrysost.  ait:  Per  Filium 
«dicitur  ob  nullam  aliam  causam,  quam  ne  quis  Filium  ingenitum  esse  su- 
spicetur»   (In  Ioan.  hom.  5,  n.   2).    Similiter  S.  Basilius  (De  Spir.  S.  8,   21). 

De  S.  Ioanne  Damasceno  sunt  diversae  opiniones  theologorum.  S.  Thomas 
(i,  q.  36,  a.  2  ad  3)  et  alii  censent  eum  in  hac  re  errasse.  Alii  eum  de- 
fendunt,  ut  Ruiz  (De  Trin.  disp.  67,  sect.  9,  n.  14  sq)  et  Franzelin  (De  Trin. 
thes.  36,  n.  2,  ubi  etiam  de  S.  Maximo).  Cf.  lac.  Bilz,  Die  Trinitatslehre 
des  hl.  Johannes  von  Damaskus,  Paderborn  1909,   154  sqq. 

192.  Obi.  IV.  Pater  est  principium  sufficiens  Spiritus  Sancti.  Atqui  praeter 
principium  sufficiens  non  requiritur  aliud  principium.  Ergo  Filius  non  est 
principium  Spiritus  Sancti. 

Resp.  JDist.  mai. :  Pater  est  principium  sufficiens  Spiritus  Sancti,  et 
Filius  est  idem  numero  principium,  conc.  mai, ;  et  Filius  non  est  idem  prin- 
cipium,  neg.  mai.  Dist.  min. :  Praeter  principium  sufficiens  non  requiritur 
aliud  numero  distinctum,  conc.  min. ;  non  requiritur  in  Deo,  ut  idem  principium 
Spiritus  Sancti,  quod  est  Pater,  sit  etiam  Filius,  neg.  min.     Et  neg.  conseq. 

Haec  doctrina  de  unitate  principii  Spiritus  Sancti  iam  est  magis  ex- 
plicanda. 

Prop.  XXV.  Spiritus  Sanctus  a  Patre  Filioque  procedit  ut  ab 
uno  principio,  scilicet  ab  eorum  communi  voluntate.  Quare  eius 
processio  non  est  generatio.  , 

193.  Stat.  quaest.  Quidam  graeci  obiecerunt  latinis,  quod  di- 
centes  Spiritum  Sanctum  procedere  a  Patre  et  Filio,  statuerent  duo 
principia  Spiritus  Sancti,  hoc  autem  esse  inauditum.  Est  igitur  osten- 
dendum  secundum  doctrinam  ecclesiae  latinae  Spiritum  Sanctum  a 
Patre  et  Filio  procedere  ut  ab  uno  principio.  Haec  doctrina  est  de 
fide.  Ulterior  vero  explicatio,  quod  Spiritus  Sanctus  procedit  ex  com- 
muni  voluntate  Patris  et  Filii  non  est  de  fide,  sed  est  certa.  Haec 
processio  a  voluntate  etiam  ratio  est,  cur  Spiritus  Sanctus  non  gene- 
retur  neque  sit  Filius.  Nihilominus  neque  haec  ratio  est  de  fide,  sed 
de  fide  solum  est  Spiritum  Sanctum  non  generari  neque  esse  Filium. 
Vides  haec  omnia  intime  inter  se  cohaerere ;  et  ideo  ea  simul  tractamus. 

194.  Prob.  pars  I.  Spiritus  Sanctus  procedit  a  Patre  Filioque 
ut  ab  uno  principio.  S.  Augustinus:  «Sicut  Pater  et  Filius  unus  Deus 
et  ad  creaturam  relative  unus  creator  et  unus  dominus,  sic  relative  ad 
Spiritum  Sanctum  unum  principium»  (De  Trin.  5,  14).  S.  Anselmus : 
«Sicut  non  credimus  Spiritum  Sanctum  esse  de  hoc,  unde  duo  sunt 
Pater  et  Filius,  sed  de  hoc,  in  quo  unum  sunt,  ita  non  dicimus  duo 
eius  principia  sed  unum  principium»  (De  process.  Spir.  S.  18).  S.  Tho- 
mas:  «Pater  et  Filius  in  omnibus  unum  sunt,  in  quibus  non  distinguit 
inter  eos  relationis  oppositio.  Unde  cum  in  hoc,  quod  est  esse  prin- 
cipium  Spiritus  Sancti,  non  opponantur  relative,  sequitur,  quod  Pater 
et  Filius  sunt  unum  principium  Spiritus  Sancti»  (1,  q.  36,  a.  4).  'Et 
ita  theologi  posteriores  omnes.  Unde  satis  patet,  quae  variis  saeculis 
fuerit  doctrina  in  ecclesia  latina.  Ceterum  ad  tollendam  omnem  dubi- 
tationem  definivit  concilium  lugdunense  II:  «Damnamus  et  reprobamus, 

qui  praesumpserint  .  .  .  temerario  ausu  asserere,  quod  Spiritus  Sanctus 
ex  Patre  et  Filio  tamquam  ex  duobus  principiis  et  non  tamquam  ex 
uno  procedat»  (Denz.  n.  460).  Florentinum  profitendum  docet,  quod 
Spiritus  Sanctus  «ex  Patre  simul  et  Filio  et  ex  utroque  aeternaliter 
tamquam  ab  uno  principio  et  unica  spiratione  procedit.  .  .  .  Et  quoniam 
omnia,  quae  Patris  sunt,  Pater  ipse  unigenito  Filio  suo  gignendo  dedit, 
praeter  esse  Patrem,  hoc  ipsum,  quod  Spiritus  Sanctus  procedit  ex  Filio, 
ipse  Filius  a  Patre  aeternaliter  habet»  (Denz.  n.  691).  His  verbis  indi- 
catur  etiam  biblicum  fundamentum  huius  doctrinae,  quia  Christus  dicit, 
ideo  Spiritum  Sanctum  a  suo  accipere,  quia  sua  sint  omnia,  quae  habet 
Pater  (supra  n.  185^).  Solam  generationem  activam  seu  paternitatem 
non  dat  Pater  Filio,  quia  per  eam  distinguitur  a  Filio. 

Itaque  etsi  Pater  et  Filius  sunt  duae  personae  spirantes  Spiritum 
Sanctum,  non  tamen  eum  spirant  per  id,  quo  duo  sunt,  sed  per  id, 
quo  unum  principium  spirans  sunt.  Sicut  non  sunt  tres  dii  propter 
tres  personas  divinas,  ita  non  sunt  duo  spiratores  propter  duas  per- 
sonas  spirantes,  quia  nomina  substantiva  non  multiplicantur,  nisi  multi- 
plicantur  et  supposita  et  rationes  formales,  quae  nomine  significantur. 
In  solo  quidem  Deo  contingit,  ut  una  numero  perfectio  physica  sit  in 
pluribus  suppositis.  In  hominibus  hoc  non  fit  nisi  secundum  moralem 
aliquem  respectum,  sicut  multae  personae  senatoriae  sunt  unus  senatus, 
et  multae  personae  gubernantes  unum  gubernium,  quia  nomina  quidem 
adiectiva  multiplicantur  multiplicatis  suppositis,  sed  nomina  substantiva 
non  multiplicantur  nisi  multiplicatis  etiam  rationibus  formalibus.  Unde 
tres  personae  divinae  creantes  sunt  unus  creator,  et  duae  personae 
divinae  spirantes  sunt  unus  spirator  {S.  Thomas  1,  q.  36,  a.  4).  Sed 
quae  est  illa  communis  ratio,  qua  Pater  et  Filius  sunt  unus  spirator? 
Respondemus  secunda  parte  thesis. 

195.  Prob.  pars  II.  Spiritus  Sanctus  procedit  a  Patre  et  Filio 
per  communem  eorum  voluntatem.  Sicut  homo,  quando  actu  intellegit, 
producit  verbum  mentis  ut  terminum  intellectionis,  ita  quando  actu 
amat,  producit  terminum  amoris,  qui  non  habet  proprium  nomen,  sed 
et  ipse  vocatur  amor.  Transferentes  igitur  haec  analogice  ad  Deum, 
nomen  intellegendi  dicimus  de  Deo  essentialiter,  nomina  autem  dicendi 
et  Verbi  dicimus  personaliter  (supra  n.  181).  Sed  quia  quantum  ad 
actum  voluntatis  diversa  nomina  formata  non  sunt,  idem  nomen  amoris 
dicitur  de  Deo  et  essentialiter  et  personaliter.  Personaliter  Pater  et 
Filius  sunt  amor  spirans,  et  Spiritus  Sanctus  est  amor  spiratus  (S.  Tho- 
mas  1,  q.  37,  a.  1).  His  suppositis  probamus  processionem  Spiritus 
Sancti  ex  voluntate  inde  quod  nomina  habet,  quae  hanc  relationem 
indicant. 

a)  Spiritus  Sanctus  nomine  proprio  vocatur  Spiritus,  quia  est  spi- 
ratus.  Atqui  spiratum  esse  est  referri  ad  voluntatem.  Ergo  proprium 
est  Spiritus  Sancti  referri  ad  voluntatem  seu  ex  voluntate  procedere. 

Spiritum  esse  nomen  proprium  tertiae  personae  divinae  tum  ex 
Scriptura  tum  ex  traditione  evidens  est.  Cum  vero  personae  divinae 
nihil  proprium  habeant  nisi  relationes  originis,  quibus  inter  se  distin- 
guuntur,  hoc  nomen  Spiritus  significat  relationem  ad  principium.  Quae- 
dam  iam  supra  (n.  186)  audivimus.  Omissis  aliis  sufficit  in  mentem 
revocare  verba  concilii  florentini:  Spiritus  Sanctus  a  Patre  et  Filio 
«tamquam  ab  uno  principio  et  unica  spiratione  procedit»  [Denz.  n.  691 ; 
cf.   1084).     Ergo  Spiritus,  quia  spiratus. 

Atqui  spiratio  rationalis  (nam  de  sensibili  non  est  sermo)  refertur 
ad  voluntatem.  Homo  secundum  voluntatis  affectus  dicitur  spirare 
amorem,  odium,  similia  (e.  g.  2  Mach  9,  7;  Act  9,  1),  et  vox  spiritus 
saepe  significat  principium  movens  voluntatem  (e.  g.  Iudic  14,  6;  1  Reg 
16,  14;  Ez  1,  12;  Io  3,  8;  Rom  8,  14).  Idem  valet  de  vocabulo 
graeco  ?[U£Ufia  et  de  hebraeo  ruach  in  S.  Scriptura.  Unde  efficitur, 
ut  Spiritus  Sanctus,  quia  secundum  proprietatem  personalem  est  spi- 
ratus,  habeat  personaletn  relationem  ad  principium  spirans  seu  ad  vo- 
luntatem. 

b)  Etiam  clarius  haec  relatio  ad  voluntatem  apparet  ex  adiectivo 
Sancti.  Nam  cum  hoc  nomen  relative  intellegatur,  eo  declaratur  pro- 
cessio  ex  principio  sancto.  Sanctitas  autem  est  in  voluntate,  sicut 
sapientia  est  in  intellectu.  Ergo  sicut  Filius  vocatur  Sapientia,  quia 
procedit  ex  intellectu ,  ita  Spiritus  vocatur  Sanctus ,  quia  procedit 
ex  voluntate.  Propterea  opera  sanctificationis  appropriantur  Spiritui 
Sancto,  quia  habent  specialem  similitudinem  cum  eius  charactere  per- 
sonali  (Rom  5,   5.      1   Cor   12,   11.     Gal  5,  22.     Eph   1,   13). 

5.  Augustinus  ait:  «Cum  sit  et  Pater  spiritus  et  Filius  spiritus,  et 
Pater  sanctus  et  Filius  sanctus,  proprie  tamen  ipse  vocatur  Spiritus 
Sanctus,  tamquam  sanctitas  substantialis  et  consubstantialis  amborum» 
(De  civ.  Dei  11,  24).  5.  Cyrillus  Alex.:  Spiritus  Sanctus  ex  Filio 
est,  «quemadmodum  dulcedo  ex  melle,  calor  ex  igne,  refrigeratio  ex 
aqua.  .  .  .  Non  est  igitur  per  participationem  vel  compositionem  Sanc- 
tus,  sed  essentia  et  natura  sanctificans»  (Thesaur.  assert.  34;  M  PG 
75,  594  sq).  vS.  Bonaventura:  «Spirare  in  spiritualibus  solius  est 
amoris ;  et  quoniam  amor  potest  spirari  recte  et  ordinate,  et  sic  est 
purus,  .  .  .  ideo  persona  illa,  quae  est  amor,  non  tantum  dicitur  Spi- 
ritus  sed  Spiritus  Sanctus.  Non  sic  Filius  dicitur  Spiritus  Sanctus,  quia 
generatio  [intellectualis]  est  motus  naturalis,  circa  quem  non  attenditur 
sanctitas  vel  puritas,  sicut  circa  amorem  voluntatis»  (In  I,  dist.  10,  q.  3). 

c)  Spiritus  Sanctus  vocatur  amor  vel  caritas,  quod  nomen  SS.  Pa- 
tres  ex  Scriptura  deducunt,  in  qua  Spiritui  Sancto  attribuuntur  opera 
caritatis.  wS.  Gregorius  M.:  «Ipse  Spiritus  Sanctus  amor  est»  (In  Evang. 
hom.  30,  1).  Concilium  toletanum  XI:  Spiritus  Sanctus  «caritas  sive 
sanctitas  amborum  [Patris  et  Filii]  esse  agnoscitur»  {Denz.  n.  277). 
Ecclesia  in  hymno  de  Spiritu  Sancto  cantat:  «Fons  vivus,  ignis,  ca- 
ritas. »   Quomodo    hoc    nomen    referatur   ad    processionem    e  voluntate, 

non  indiget  explicatione.  Cf.  vS.  Augustinus,  De  Trin.  6,  5;  9,  10; 
14,   7sqq;    15,    17. 

Vocatur  quoque  Spiritus  Sanctus  Donum  (Act  2,  38;  8,  20). 
^.  Hilarius:  «Unus  Spiritus,  Donum  in  omnibus»  (De  Trin.  2,  1). 
6".  Augustinus :  «Non  frustra  in  hac  Trinitate  non  dicitur  Verbum  Dei 
nisi  Filius  nec  Donum  Dei  nisi  Spiritus  Sanctus»  (De  Trin.  15,  17,  29; 
cf.  5,  nsq).  Donum  dicitur  id,  quod  gratuito  seu  ex  amore  datur,  ita 
ut  amor  ipse  habeat  rationem  primi  doni,  per  quod  alia  donantur. 
Quia  igitur  Spiritus  Sanctus  ex  amore  procedit,  est  ab  aeterno  donum, 
non  quia  ab  aeterno  actu  datur,  sed  quia  ex  modo  prccessionis  spe- 
cialiter  aptus  est,  ut  donetur  (S.  Thomas   1,  q.   38). 

d)  Confirmatur  haec  pars  propositionis  ita:  Spiritus  Sanctus  pro- 
cedit  e  voluntate,  quia  praeter  voluntatem  nulla  alia  immanens  operatio 
est  nisi  intellectio,  e  qua,  ut  est  in  Patre  dictio,  procedit  Verbum ;  et 
quia  nulla  alia  operatio  supponit  ex  ordine  innato  intellectionem  nisi 
volitio ;  Spiritus  autem  Sanctus  ut  tertia  persona  supponit  processionem 
Verbi  ex  intellectu;  ergo  ipse  procedit  ex  voluntate.  Hinc  etiam  in- 
tellegitur,  cur  non  sit  Filius. 

196.  Prob,  pSLTS  III.  Spiritus  Sanctus  non  generatur,  neque 
est  Filius.  Nam  non  solum  in  Scriptura  Spiritus  Sanctus  numquam 
vocatur  Filius  vel  genitus,  sed  secunda  persona  vocatur  «Unigenitus» 
(supra  n.  177),  quod  non  recte  diceretur,  si  etiam  Spiritus  Sanctus 
esset  genitus.  vS.  Basilius:  «Unum  esse  unigenitum  in  fidei  traditione 
didicimus,  Spiritum  autem  veritatis  ex  Patre  procedere»  (Ep.  125,  3). 
Ecclesia  in  Symbolis  profitetur  fidem  in  unicum  vel  unigenitum  Dei 
Filium  (Denz.  n.  269  13  15  54);  et  in  Athanasiano  expresse  dicitur: 
«Spiritus  Sanctus  a  Patre  et  Filio  non  factus  nec  creatus  nec  genitus 
sed  procedens»  (Denz.  n.  39).  Toletanum  XI:  «Spiritus  Sanctus  nec 
ingenitus  nec  genitus  creditur,  ne  aut,  si  ingenitum  dixerimus,  duos 
Patres  dicamus,  aut  si  genitum,  duos  Filios  praedicare  monstremur» 
(Denz.  n.  277).  Concilium  florentinum,  decr.  pro  iacob. :  «Ecclesia 
firmiter  credit .  .  .  Spiritum  Sanctum  non  esse  Patrem  aut  Filium»  (Denz. 
n.  703).  Propter  infinitam  perfectionem  generationis  in  Deo  non  pos- 
sunt  esse  duae  generationes.  Sed  cur  Spiritus  Sanctus  non  generatur, 
et  Filius  generatur?  Etsi  nullam  huius  rei  rationem  invenire  possemus, 
res  esset  credenda,  quia  a  Deo  revelata,  neque  contra  eam  argumentis 
pugnandum,  quod  quia  ariani  faciebant,  a  *S.  Athanasio  vituperantur: 
«Dicunt:  Si  Spiritus  res  creata  non  est  neque  unus  ex  angelis,  sed 
ex  Patre  procedit,  ergo  Filius  est  et  ipse.  .  .  .  Haec  turpissimi  homines 
cavillantur,  qui  curiosius  profunda  Dei  scrutari  conantur,  quae  nemo 
novit  nisi  Spiritus  Dei,  quem  calumniantur»  (Ep.  1  ad  Serap.  n.  15). 
Sed  fide  supposita  ulterius  inquirere  licet,  in  quantum  altitudo  mysterii 
permittit:  «Quis  hoc  prohibeat,  immo  vero  ad  hoc  quis  non  hortetur?» 
ait  6".  Augustinus  de  hac  ipsa  re  (De  Trin.   15,  27,  49). 

197-  Prob.pa.TS  IV.  Spiritus  Sancti  processio  non  est  generatio, 
quia  e  voluntate  procedit.  Supra  (n.  177)  diximus  Filii  processionem 
esse  generationem,  quia  Filius  ex  intellectu  procedat,  cum  omnis  in- 
tellectio  ex  natura  rei  tendat  in  similitudinem  rei  intellectae.  E  contra 
processio  ex  voluntate  non  est  generatio,  quia  actus  volendi  non  tendit 
ad  producendam  similitudinem  rei  amatae,  sed  est  inclinatio  in  rem 
amatam.  «Processio  igitur,  quae  attenditur  secundum  rationem  in- 
tellectus,  est  secundum  rationem  similitudinis ;  et  in  tantum  potest 
habere  rationem  generationis,  quia  omne  generans  generat  simile  sibi. 
Processio  autem,  quae  attenditur  secundum  rationem  voluntatis,  non 
consideratur  secundum  rationem  similitudinis  sed  magis  secundum  ra- 
tionem  moventis  et  impellentis  in  aliquid.  Et  ideo  quod  procedit  in 
divinis  per  modum  amoris,  non  procedit  ut  genitum  vel  ut  Filius,  sed 
magis  procedit  ut  Spiritus,  quo  nomine  quaedam  vitalis  motio  et  im- 
pulsio  designatur,  prout  aliquis  ex  amore  dicitur  moveri  vel  impelli 
ad  aliquid  faciendum»  (S.  Thomas  1,  q.  27,  a.  4).  Haec  ratio,  quam 
proponunt  S.  Augustinus  (De  Trin.  15,  27,  50)  et  alii  Patres  (apud 
Ruiz  disp.  6),  habet  fundamentum  in  Scriptura,  quae  soli  Filio  tribuit 
nomen  imaginis,  quae  appellatio  inde  explicatur,  quod  imago  vi  pro- 
cessionis  est  exemplari  similis  (supra  n.  178).  Eadem  ratio  proponitur 
communissime  a  scholasticis  in  Comment.  in  Sent.  1,  dist.  10,  q.  1  vel 
in  Sum.   1,  q.  27,  a.  4. 

Afferuntur  etiam  duae  aliae  rationes,  quarum  prima  haec  est: 
Filius  a  Patre  procedit  ut  principium  fecundum,  Spiritus  autem  Sanc- 
tus  non  accipit  fecunditatem.  Ergo  si  secunda  persona,  quae  est  Patri 
similis  in  ratione  fecunditatis,  vocatur  Filius,  tertia  persona,  quae  hac 
similitudine  caret,  dicenda  non  est  Filius.  Ita  Alexander  Halensis  (Sum. 
1,  q.  61,  membr.  3,  a.  2).  Altera  ratio  haec  est,  quod  Spiritus  Sanctus 
procedit  e  duabus  personis;  itaque  ne  monstrum  bipartitae  paterni- 
tatis  vel  maternitatis  et  paternitatis  inferatur  in  SS.  Trinitatem,  Spi- 
ritus  Sanctus  non  est  dicendus  Filius.  Ita  *S.  Augustinus  (De  Trin. 
15,  27,  48).  Hae  rationes  ab  aliis  admittuntur,  ab  aliis  reiciuntur. 
Sed  etsi  verae  sunt,  solum  ostendunt  Spiritum  Sanctum  non  esse  vo- 
candum  Filium,  non  autem  manifestant  ultimam  rationem,  ob  quam 
non  sit  Filius.  Quare  potius  standum  est  expositioni  S.  Thomae  (cf.  1 , 
q.  35,  a.  2;  De  potentia  q.  10,  a.  2). 

198.  Obi.  I.  Actiones  sunt  suppositorum.  Atqui  Pater  et  Filius  sunt  duo 
supposita.     Ergo  duo  sunt  principia  Spiritus  Sancti. 

Resp.  Dist.  mai. :  Actiones  sunt  suppositorum,  quatenus  suppositum 
requiritur  ut  actus  primus  completus,  antequam  ex  natura  procedere  potest 
actus  secundus,  et  sic  suppositum  est  condicio  actus  secundi,  conc.  mai.; 
quatenus  suppositum,  ut  a  natura  distinguitur,  est  nova  causa  vel  novum 
principium  elicitivum,  neg.  mai.  Conc.  min.  Dist.  conseq.:  Duo  sunt,  qui 
spirant  Spiritum  Sanctum  una  communi   spiratione,  conc.  conseq.;    duo   sunt, 

qui  spirant  Spiritum  Sanctum  relationibus  oppositis  quibus  inter  se  differunt, 
neg.  conseq.  Pater  neque  generat  neque  spirat  relatione,  sed  relatione  con- 
stituitur  Pater,  qui  natura  seu  intellectu  et  voluntate  generat  et  spirat.  Si- 
militer  de  Filio.  Natura  divina  est  principium  ultimum  processionum,  in- 
tellectus  et  voluntas  principium  proximum  (S.  Thomas  i,  q.  41,  a.  4sq), 
Pater  et  Filius  ut  duo  distincti  non  sunt  principium  Spiritus  Sancti  nisi  mere 
materialiter,  i.  e.  principium  Spiritus  Sancti  est  quidem  Pater  et  Filius,  sed 
Pater  et  Filius  non  sunt  principium  Spiritus  Sancti  formaliter  ut  duo  di- 
stincti  sed  ut  unus  spirator.  Si  in  Deo  sicut  in  hominibus  duo  supposita  ha- 
berent  duas  numero  naturas  et  duas  voluntates,  Spiritus  Sanctus  non  posset 
ab  iis  procedere  ut  ab  uno  principio,  sed  quia  habent  unam  numero  na- 
turam  et  unam  voluntatem,  nihil  impedit,  quominus  Spiritus  Sanctus  a  duo- 
bus  procedat,  secundum  quod  sunt  unum  principium,  sicut  etiam  tres  per- 
sonae  divinae  non  sunt  tres  dii  sed  unus  Deus  propter  unam  naturam. 

199*  Obi.  II.  Ille  generatur,  qui  vi  processionis  habet  similitudinem  cum 
principio  suo  (supra  n.  177).  Atqui  Spiritus  Sanctus  vi  processionis  habet 
naturam  divinam  seu  similitudinem  cum  principio  suo.  Ergo  Spiritus  Sanc- 
tus  generatur  et  est  Filius. 

Resp.  Conc.  mai.  Neg.  min.  Nam  Spiritus  Sanctus  non  ideo  habet 
naturam  divinam  et  similitudinem  cum  principio  suo,  quia  principium  eius 
proximum,  i.  e.  voluntas  spirans,  sit  formaliter  principium  assimilativum, 
sicut  est  intellectus,  sed  quia  id,  quod  Spiritus  Sanctus  accipit,  materialiter 
est  natura  divina,  qua  similis  est  Patri  et  Filio.  Pater  se  intellegendo  pro- 
ducit  sui  similitudinem,  quia  intellegit;  sed  spirans  producit  similitudinem, 
non  quia  amat,  sed  quia  quidquid  a  Deo  immanenter  communicatur,  etiam 
per  actum  non  assimilativum,  est  natura  divina.    Unde  neg.  conseq. 

200.  Obi  III.  Plures  Patres  graeci  dicunt  Spiritum  Sanctum  esse  imaginem 
Filii,  sicut  Filius  sit  imago  Patris.  Atqui  ex  eo,  quod  Filius  est  imago  Patris, 
concluditur  eum  a  Patre  generari.  Ergo  etiam  concludendum  est  Spiritum 
Sanctum  generari. 

Resp.  Dist.  mai. :  Graeci  Patres,  quando  ita  loquuntur,  volunt  solum 
contra  arianos  efferre  Spiritum  Sanctum  esse  consubstantialem  Filio,  sicut 
Filius  sit  consubstantialis  Patri,  conc.  mai. ;  volunt  explicare  specialem  modum 
processionis  Spiritus  Sancti,  neg.  mai.  Dist.  min. :  Probatur  generatio  Filii 
ex  sola  similitudine  consubstantialitatis,  neg.  min.;  ex  speciali  modo,  quo  imago 
stricte  dicta  oritur,  conc.  min.  Et  neg.  conseq.  E.  g.  S.  Cyrillus  Alex.  ait: 
«Si  Spiritus  vocatur  imago  Filii,  Deus  itaque  est,  et  non  aliter»  (Thesaur. 
assert.  t>Z\  M  YQx  75,  571).  Ergo  vox  imaginis  ibi  latiore  sensu  sumitur, 
prout  significat  perfectam  similitudinem,  abstractione  facta  a  modo  originis 
(cf.  S.   Thomas  1,  q.  35,  a.  2). 

SchoL  Solvuntur  quaedam  quaestiones  de  processione  Spiritus 
Sancti. 

201.  a)  Recte  dici  potest  Spiritus  Sanctus  principaliter  a  Patre  pro- 
cedere ,  ad  significandam  non  inaequalitatem  principii  sed  ordinem 
originis,  quia  Pater  est  primum  principium  sine  principio,  Filius  autem 
est   principium  ex  principio.     Non  vero  dicendus  est  Spiritus  Sanctus 

minus    principaliter   e    Filio    procedere,    quia    ubi    est   una    sola   virtus 
spirans,  deest  fundamentum  comparationis  (S.  Thomas  i,  q.  36,  a.  3  ad  1). 

b)  Potest  quidem  recte  dici  Spiritus  Sanctus  e  Patre  per  Filium 
procedere,  quatenus  significatur  Filium  a  Patre  accipere,  ut  sit  prin- 
cipium  Spiritus  Sancti.  Non  vero  hoc  sensu  dici  potest ,  quasi 
Filius  sit  principium  inferius,  vel  quasi  Pater  non  immediate  spiret, 
sed  solum  gignat  Filium,  qui  spiret  Spiritum  Sanctum;  nam  Pater  et 
Filius  sunt  aeque  immediatum  principium  Spiritus  Sancti.  Potest  tamen 
dici  Spiritus  Sanctus  et  immediate  e  Patre  procedere  et  mediate  per 
Filium,  non  mediatione  virtutis  spirantis,  sed  mediatione  personalitatis 
{S.  Thomas  1,  q.  36,  a.  3  ad   1). 

c)  Quarum  rerum  dilectione  Spiritus  Sanctus  procedit?  Responsum 
idem  est  ac  supra  (n.  183)  ad  quaestionem,  quarum  rerum  cognitione 
Filius  procedat.  Obiectum  voluntatis  divinae  formale  est  Deus  ipse 
(supra  n.  10 1).  Ex  huius  igitur  obiecti  amore  Spiritus  Sanctus  forma- 
liter  procedit,  similiter  ex  amore  eorum,  quae  cum  hoc  obiecto  ne- 
cessario  nectuntur,  ut  sunt  personae  divinae,  et  etiam  possibilia,  in 
quantum  haec  sunt  obiectum  amoris.  Creaturarum  vero  actualium 
amor  secundario  seu  concomitanter  solum  se  habet  (S.  Thomas  1, 
q.  37,  a.  2  ad  3). 

d)  Num  Pater  et  Filius  diligant  Spiritu  Sancto.  Supra  (n.  182) 
dictum  est  Patrem  non  esse  sapientem  sapientia  genita,  cum  Filius  ad 
Patrem  non  habeat  rationem  causae  formalis.  Similiter  Spiritus  Sanctus 
non  est  causa  formalis,  qua  Pater  et  Filius  amantes  constituuntur,  sed 
est  terminus  necessarius,  sine  quo  amor  divinus  esse  non  potest.  Unde 
recte  concludi  potest:  Nisi  in  Deo  esset  amor  personalis,  non  esset  in 
eo  amor  essentialis.  Quo  argumento  interdum  SS.  Patres  utuntur  contra 
arianos  (cf.  supra  n.  178  in  prob.  min.  et  n.  182). 

Praeterea  si  amor  sumitur  non  essentialiter  sed  relative,  sicut  dicere 
de  intellectu  Patris,  licet  dicere:  Pater  et  Filius  amant  Spiritu  Sancto, 
sicut  licet  dicere:  Pater  dicit  Verbo.  Nam  sensus  est:  Intellectio  Patris 
est  dictio,  quatenus  terminatur  Verbo;  et  amor  Patris  et  Filii  est 
spiratio,  quatenus  terminatur  Spiritu  Sancto ;  unde  Pater  est  per  Verbum 
dicens,  et  spirator  per  Spiritum  Sanctum  spirans,  sicut  arbor  est  florens 
per  flores  (S.  Thomas  1,  q.  37,  a,  2). 

e)  Variae  appellationes  Spiritus  Sancti  ex  dictis  facile  explicantur. 
«Spiritus  veritatis»  appellatur  (Io  14,  17 ;  15,  26),  quia  procedit  ex  Verbo, 
quo  omnis  veritas  enuntiatur,  et  quia  veritatem  manifestat  hominibus 
et  opponitur  spiritui  mendacii.  Etsi  revelatio  mysteriorum  a  totaTrini- 
tate  fit,  Spiritui  Sancto  attribuitur,  quia  est  speciale  signum  amoris 
alteri  secreta  sua  manifestare  (Io  15,  15).  Spiritus  Sanctus  appellatur 
unio,  nexus,  vinculum  Pat?'is  et  Filii;  nam  etsi  Pater  et  Filius  intime 
iuncti  sunt  consubstantialitate,  est  tamen  amori  proprium  unire ;  et  sic 
Spiritus  Sanctus  ut  amor  spiratus  est  etiam  personali  sua  proprietate 
vinculum.     Dicitur    interdum    oscidum   Patris    et   Filii,    quod    eundem 

sensum  habet.  Alia  metaphora  est  ignis,  quia  amor  est  ignis  spiritualis; 
quare  Spiritus  Sanctus  in  figura  ignis  venit  super  apostolos  (Act  2,  3). 
Fons  vivus  appellatur  (Io  4,  I3sq;  7,  38  sq),  quia  animam  lavat,  sitim 
iustitiae  sedat,  gratiarum  abundantiam  impertit,  quae  omnia  attri- 
buuntur  Spiritui  Sancto,  quia  sunt  efTectus  caritatis.  Virtus  Dei  est 
(Lc  24,  49),  quia  Deus  per  eum  gratias  et  charismata  operatur.  Digitus 
Dei  appellatur,  quia  ex  Patris  quasi  corpore  per  Filium  ut  brachium, 
ad  instar  digiti  procedit,  quo  rlunt  opera  Dei  ad  extra  (cf.  Mt  12,  28 
cum  Lc  11,  20).  Sigillum  vocatur,  quia  in  iustificatione  animae  ima- 
ginem  Dei  perditam  iterum  imprimit.  Unguentum  autem  est,  quia 
seipsum  cum  anima  coniungendo  pristinum  eius  nitorem  restituit,  eam- 
que  quodammodo  penetrando  deificat  (cf.  Ruiz,  DeTrin.  disp.  j6). 

PARS  III. 
DE  RELATIONIBUS  DIVINIS. 

Cf.  S.    Thomas   1,   q.   28;  q.  29,   a.  4 ;  q.  40 ;   —  Contra  gent.  4,    14;   Suarez,  De  Trin. 

5,   isqq;  Ruiz,  De  Trin.  disp.  87;   Regnon,  La  Sainte  Trinite  I   129  sqq;  Kleutgen,  De 

ipso  Deo  n.   1040  sqq;  Piccirelli,  De  Deo  Uno  et  Trino   1034  sqq. 

Prop.  XXVI.  Sunt  in  Deo  relationes  reales,  quibus  per- 
sonae  divinae  constituuntur. 

202.  Stat.  quaest.  Hucusque  vidimus  Deum  esse  tres  personas, 
quarum  secunda  ex  prima,  tertia  ex  prima  et  secunda  procedit.  Ubi 
autem  est  processio  unius  ex  altero,  ibi  est  relatio  realis  unius  ad  alterum. 

Ad  realem  relationem  tria  requiruntur:  reale  subiectum,  quod 
refertur;  realis  terminus,  a  subiecto  realiter  distinctus,  ad  quem  refertur; 
realis  forma,  qua  refertur.  Si  unum  ex  his  tribus  non  est  ens  reale 
sed  ens  rationis,  aut  si  subiectum  et  terminus  non  realiter  distinguuntur, 
non  potest  esse  nisi  relatio  rationis.  Si  forma  vel  fundamentum  re- 
lationis  est  accidens,  relatio  est  accidentalis.  Si  est  substantia,  est 
relatio  substantialis.  In  Deo  non  possunt  esse  nisi  relationes  substan- 
tiales,  quae  sunt  esse  ad  subsistens,  non  vero  esse  in  ad  modum 
accidentium,  quia  non  sunt  in  alio  ut  in  subiecto.  Nihilominus  non 
dicuntur  secundum  substantiam,  quia  non  substantia  divina  est  relativa 
sed  personae  tantum ;  sunt  tamen  relationes  substantiales,  quia  realiter 
sunt  idem  atque  substantia. 

Itaque  si  dicimus  in  Deo  esse  relationes  reales ,  dicimus  tres 
personas  divinas  esse  inter  se  realiter  distinctas  et  realiter  inter  se 
referri  ut  principium  et  principiatum.  Cum  haec  iam  probata  sint,  hic 
solum  considerandum  est,  quid  de  relationibus  divinis  in  fontibus  re- 
velationis  doceatur. 

203.  Prob.  pars  I.  In  Deo  sunt  relationes  reales.  In  Deo  esse 
Patrem  et  Filium  et  Spiritum  Sanctum,  seu  generantem  et  generatum, 
spirantem  et  spiratum,  ex  Scriptura  et  traditione  didicimus.    Haec  autem 

indicant  relationes  reales.  vS.  Gregorius  Naz.:  «Pater  non  est  nomen 
essentiae  neque  actionis,  sed  relationem  eam  indicat,  quam  Pater  habet 
ad  Filium  vel  Filius  ad  Patrem»  (Orat.  29,  16).  vS.  Cyrillus  Alex.: 
«Nomen  relativum  est  Pater  et  similiter  Filius.  .  .  .  Nam  si  Pater  non 
est,  quia  per  naturam  genuit,  neque  Filium  subsistere  concedet  quis- 
quam.  Filius  enim  est,  quoniam  genitus  est;  et  si  Filius  non  est 
genitus,  neque  Pater  erit»  (De  Trin.  dial.  4;  M  PG  75,  867  sq). 
wS.  Augustinus:  «Quamvis  diversum  sit  Patrem  esse  et  Filium  esse, 
non  est  tamen  diversa  substantia,  quia  hoc  non  secundum  substantiam 
dicuntur  sed  secundum  relativum,  quod  tamen  relativum  non  est 
accidens»  (De  Trin.  5,  5»  6).  Hanc  doctrinam  valde  urgent  illi  Patres, 
qui  contra  arianos  pugnaverunt;  nam  si  Filius  et  Spiritus  secundum 
absoluta  distinguerentur  a  Patre,  non  essent  verus  Deus  sicut  Pater, 
id  quod  ariani  affirmabant.  Quare  maximi  momenti  erat  ostendere 
illis  vocabulis  ingeniti,  geniti,  procedentis  non  significari  diversas  naturas 
sed  diversas  tantum  relationes  in  eadem  natura  subsistentes. 

Neque  minus  diserte  theologi  idem  docuerunt.  wS.  Thomas:  «Sen- 
tentiam  fidei  sequentes  oportet  dicere  in  divinis  relationes  reales  esse» 
(De  pot.  q.  8,  a.  1).  Suarez:  «Inter  catholicos  extra  controversiam 
est  esse  in  personis  Trinitatis  relationes»  (DeTrin.  5,  1,  1).  Banes  vocat 
hanc  doctrinam  «certissimam  secundum  fidem  catholicam»  (In  Sum.  1, 
q.  28,  a.  1).     Similiter  theologi  catholici  veteres  et  recentes. 

Eodem  modo  concilia  loquuntur.  Concilium  toletanum  XI:  «Cum 
relative  tres  personae  dicantur,  una  tamen  natura  vel  substantia 
creditur.  .  .  .  Quod  enim  Pater  est,  non  ad  se  sed  ad  Filium  est;  et 
quod  Filius  est,  non  ad  se  sed  ad  Patrem  est;  similiter  et  Spiritus 
Sanctus  non  ad  se  sed  ad  Patrem  et  Filium  relative  refertur.  ...  In 
relatione  enim  personarum  numerus  cernitur;  in  divinitatis  vero  sub- 
stantia  quid  numeratum  sit,  non  comprehenditur»  (Denz.  n.  278  280). 
Concilium  florentinum:  «Tres  personae  sunt  unus  Deus  .  .  .  omniaque 
sunt  unum,  ubi  non  obviat  relationis  oppositio»  (Denz.  n.  703). 

Sunt  autem  in  Deo  quattuor  relationes  reales:  paternitas,  filiatio, 
spiratio  activa,  processio.  Sed  quia  spiratio  activa  non  distinguitur 
realiter  a  paternitate  et  filiatione,  sunt  tres  tantum  relationes  realiter 
inter  se  distinctae:  paternitas,  filiatio,  processio  seu  spiratio  passiva. 
Hae  igitur  tres  relationes  constituunt  personas  divinas,  seu  quod  idem 
est,  sunt  personae  divinae,  quia  sunt  relationes  subsistentes. 

204.  Prob.  pstrs  II,  Relationes  paternitatis,  filiationis,  spirationis 
passivae  constituunt  personas  divinas.  Persona  est  suppositum  rationale. 
Suppositum  est  substantia  perfecte  incommunicabilis.  Hic  homo  (Petrus, 
Paulus)  est  plane  singularis,  neque  possunt  esse  plures,  qui  sint  hic  homo; 
sed  natura  humana  ut  talis  in  hoc  et  in  illo  homine  et  in  omnibus 
hominibus  est.  Itaque  natura  humana  non  est  suppositum,  sed  quivis 
individuus   homo  est  suppositum,    quia  est  rationalis  naturae  individua 

(seu  incommunicabilis)  substantia.  Similiter  in  Trinitate  illud  est  suppo- 
situm,  quod  est  perfecte  individuum  et  incommunicabile.  Omnino  eodem 
sensu  deTrinitate  praedicantur  suppositum,  hypostasis,  subsistentia  (sensu 
concreto),  persona. 

Secundum  fidem  est  una  divina  substantia  communis  tribus  per- 
sonis,  sed  relatio  paternitatis  est  in  solo  Patre,  relatio  filiationis  in  solo 
Filio,  relatio  spirationis  passivae  in  solo  Spiritu  Sancto.  Ita  e.  g.  con- 
cilium  constantinopolitanum  II:  «Si  quis  non  confitetur  Patris  et  Filii  et 
Spiritus  Sancti  unam  naturam  sive  substantiam . . .  Trinitatem  consubstan- 
tialem,  unam  deitatem  in  tribus  subsistentiis  sive  personis  adorandam,  talis 
A.  S.»  (Denz.  n.  213).  Concilium  lateranense  IV:  Natura  divina  «non 
est  generans  neque  genita  nec  procedens,  sed  est  Pater,  qui  generat,  et 
Filius,  qui  gignitur,  et  Spiritus  Sanctus,  qui  procedit,  ut  distinctiones 
sint  in  personis  et  unitas  in  natura»  (Denz.  n.  432).  Ergo  quia  natura 
divina  communicatur,  tres  vero  illae  relationes  sunt  incommunicabiles, 
patet  deflnitionem  personae  non  verificari  nisi  in  relationibus.  Ideo 
secundum  6*.  Gregorium  Naz.  proprietas  personalis  est  IdiozTjQ  dxivrjTOQ, 
immobilis  proprietas  (Orat.  39,  12),  quia  non  transit  ex  una  persona 
in  aliam.  Seu,  ut  ait  *S.  Bonaventura:  «Sola  relatio  manet  [non  com- 
municatur]  in  divinis»  (In  1,  dist.  26,  a.  1,  q.  2].  «Persona  igitur  divina 
significat  relationem»   (S.  Thomas  1,  q.  29,  a.  4). 

Per  se  quidem  patet  nomine  personae  in  abstracto  non  formaliter 
significari  relationem,  neque  nomine  relationis  formaliter  significari  per- 
sonam.  Nihilominus  formalis  illa  ratio,  quae  nomine  personae  signi- 
ficatur,  in  divinis  est  relatio  et  sola  relatio.  Quare  nomen  personae, 
etsi  formaliter  significat  rem  in  se  subsistentem,  in  divinis  supponit  pro 
relationibus.  Pater,  Filius,  Spiritus  Sanctus  sunt  tres  relationes  oppo- 
sitae  et  incommunicabiles,  et  ita  sunt  tres  personae. 

205.  Obi.  I.  Prius  est  esse  quam  referri.  Atqui  si  personae  divinae  prius 
sunt  quam  referuntur,  non  constituuntur  relationibus.     Ergo. 

Resp.  Dist.  mai. :  Prius  est  esse  quam  referri  relatione  accidentali, 
conc.  mai. ;  relatione  substantiali,  subdist.  mai. :  secundum  nostrum  concipiendi 
modum,  conc.  mai.;  secundum  rem  ipsam,  neg.  mai.  Creatura  non  prius  est 
et  dein  refertur  ad  Deum,  sed  secundum  totum  suum  esse  refertur  ad  Deum. 
Similiter  in  divinis  Pater  non  prius  est,  et  dein  generat  Filium,  sed  gene- 
rando  Filium  est,  et  essendo  generat  Filium.  Nos  utique  concipimus  prius 
Patrem  exsistentem  et  dein  generantem,  quasi  generatio  sit  actio  quaedam 
a  substantia  distincta.  Sed  hic  est  solum  imperfectus  noster  concipiendi 
modus;  attamen  in  Deo  non  concurrunt  duae  rationes  obiective  praecisae 
ad  constituendam  personam  divinam,  sed  una  eademque  res  est  et  subsistens 
et  relatio.  Relatio  sic  constituit  personam,  sicut  deitas  constituit  Deum.  Unde 
patet  responsum  ad  minorem  et  consequens. 

206.  Obi.  II.  Magrri  theologi  docent  personas  divinas  constitui  originibus, 
non  relatione,  e.  g.  S.  Bonaventura  (In  1,  dist.  27,  q.  2).  Ergo  certum  non 
est  personas  divinas  constitui  relationibus. 

Resp.  Dist.  antec:  Ita  docent,  quasi  origo  re  distinguatur  a  relatione, 
neg.  antec. ;  ita  docent,  quatenus  nostris  conceptibus  inadaequatis  distinguimus 
originem  et  relationem,  subdist.  antec. :  Sic  recte  loquuntur,  quatenus  secundum 
nostrum  concipiendi  modum  volunt  indicare  viam,  qua  perveniatur  ad  con- 
stitutionem  personarum,  conc.  antec;  sic  recte  loquuntur,  quatenus  indicare 
volunt  internum  constitutivum  personarum,  neg.  antec.  Et  dist.  conseq. :  Certum 
non  est  personas  divinas  constitui  relationibus,  quatenus  pro  diverso  con- 
siderandi  modo  etiam  dici  possunt  constitui  originibus,  conc.  conseq. ;  quasi 
aliud  principium  permanens  et  intrinsecus  constituens  indicari  possit,  quo 
personae  constituantur,  neg.  conseq.  S.  Thomas  ait:  Res  inter  se  distinguuntur 
per  aliquid  intrinsecum.  «Origo  autem  alicuius  rei  non  significatur  ut  aliquid 
intrinsecum  sed  ut  via  quaedam  a  re  vel  ad  rem.  .  .  .  Unde  oportet  intel- 
legere  tam  in  generante  quam  in  genito  ea,  quibus  ab  invicem  distinguuntur. 
In  persona  autem  divina  non  est  aliud  intellegere  nisi  essentiam  et  relationem 
sive  proprietatem.  Unde  cum  in  essentia  conveniant,  relinquitur,  quod  per 
relationes  personae  ab  invicem  distinguantur.  .  .  .  Sic  autem  relationes  vel 
proprietates  distinguunt  vel  constituunt  hypostases  vel  personas,  in  quantum 
sunt  ipsae  personae  subsistentes.  Sed  contra  rationem  originis  est,  quod  con- 
stituat  hypostasim  vel  personam.  .  .  .  Unde  melius  dicitur,  quod  personae 
seu  hypostases  distinguantur  relationibus  quam  per  originem.  Licet  enim 
distinguantur  utroque  modo,  tamen  prius  et  principalius  per  relationes  se- 
cundum  modum  intellegendi»  (i,  q.  40,  a.  2). 

207.  Obi.  III.  Si  in  solis  relationibus  divinis  esset  ratio  suppositi,  divina 
natura  ut  talis  non  subsisteret.  Atqui  videtur  omnino  affirmandum  naturam 
divinam  subsistere,  sicut  optimi  theologi  docent.  Ergo  non  in  solis  relatio- 
nibus  divinis  est  ratio  suppositi. 

Resp.  Dist.  mai. :  Divina  natura  non  subsisteret ,  quatenus  est  sub- 
stantia  perfecta,  quae  neque  in  alio  subiecto  est  neque  cum  alio  subiecto 
ad  modum  partis  communicari  potest,  neg.  mai.;  non  subsisteret  hoc  sensu, 
quod  non  est  perfecte  individua  sed  communis  tribus  personis,  conc  mai. 
Dist.  min. :  Natura  divina  subsistentiam  habet,  quatenus  non  est  neque  esse 
potest  ullo  modo  ut  pars  vel  quasi  pars  in  alio  subiecto,  conc.  min.;  natura 
divina  subsistit,  quatenus  per  se  est  perfecte  incommunicabilis  et  individua, 
neg.  mi?i.  Et  neg.  conseq.  Tota  difficultas  inde  oritur,  quod  nomen  sub- 
sistentiae  modo  accipitur  latiore  et  abstracto  sensu,  modo  strictiore  et  con- 
creto  sensu.  Sed  cum  Patres  et  concilia  subsistentiam  divinam  soleant  intel- 
legere  sensu  stricto  et  concreto  et  dicere  tres  esse  subsistentias  divinas,  ad 
confusionem  vitandam  ille  loquendi  modus  abstractus  et  minus  strictus  melius 
omittitur.  Itaque  retinendum  est  ipsam  substantiam  divinam  esse  tripliciter 
relativam  seu  esse  tres  relationes.  Si  conceptibus  nostris  inadaequatis  eas 
distinguimus ,  licet  dicere:  Essentia  divina  tribuit  relationibus  substantiali- 
tatem  \  relationes  vero  tribuunt  essentiae  incommunicabilitatem. 

SchoL  I.    De  distinctione  inter  relationes  et  essentiam  divinam 

208.  Cum  in  Deo  omnia  unum  sint,  ubi  non  obviat  relationum  oppo- 
sitio,  inter  essentiam  autem  et  relationes  non  sit  talis  oppositio,  essentia 
et  relationes  non  distinguuntur  realiter.  «In  Deo  solummodo  Trinitas 
est,  non  quaternitas,  quia  quaelibet  trium  personarum  est  illa  res,  vide- 

licet  substantia,  essentia  seu  natura  divina»  (Co?ic.  later.  IV ;  Denz. 
n.  432).  Ergo  nulla  compositio  realis  est  inter  essentiam  et  relationes, 
sed  perfecta  servatur  simplicitas,  quia  eadem  res  est  solum  sub  altero 
respectu  unum  absolutum,  sub  altero  respectu  tripliciter  relativum,  etsi 
hic  respectus  exsistit  independenter  ab  intellectus  consideratione.  Hoc 
est  mysterium.  Cf.  definitio  concilii  remensis  (a.  1148)  contra  Gilbertum 
Porretanum,  ubi  statutum  est,  Deum  et  tres  personas  esse  ipsam  divini- 
tatem,  non  solum  divinitate  esse  Deum,  quasi  aliqua  distinctio  inter- 
cedat  inter  divinitatem  et  eos,  qui  habent  divinitatem  {De?iz.  n.  389  sqq). 
Unde  ?ieque  ulla  ?nodalis  distinctio  ex  parte  rei  ad??iittenda  est  inter 
essentiam  et personas,  ut  Durandus  censuit  (In  1,  dist.  33,  q.  I,n.23sqq). 
In  concilio  florentino  saepius  declaratum  est  substantiam  et  personas 
«esse  idem  re,  differe  autem  nostro  modo  concipiendi»  (sess.  18  et  25 ; 
Hardoui?i  IX,  202  380). 

Obscura  est  sententia  Scoti,  qui  ait:  «Ratio,  qua  formaliter  suppo- 
situm  est  incommunicabile,  et  ratio  essentiae  ut  essentia  habent  aliquam 
distinctionem  praecedentem  omnem  actum  intellectus  creati  et  increati. » 
Sed  monet  melius  dici  esse  «non-identitatem  formalem»,  quam  esse 
distinctionem  formalem  (In  1,  dist.  2,  q.  7,  §  «Sed  hic  restat»).  Si 
Scotus  intellegit  distinctionem,  quae  sit  plus  quam  distinctio  rationis 
cum  fundamento  in  re,  eius  doctrina  non  est  admittenda,  quia  pugnat 
cum  simplicitate  divina  (supra  n.  44  sq). 

Itaque  statuenda  est  distinctio  virtualis  i?iter  esse?itiam  et  relatio?ies 
divinas.  Ariani,  hanc  distinctionem  negantes,  in  haeresim  inciderunt. 
Dicebant  enim:  Cum  nulla  distinctio  sit  inter  deitatem  et  innascibili- 
tatem  Patris,  quicumque  non  est  innascibilis,  non  est  Deus.  Hanc 
«haereticorum  arcem»,  ut  ait  5.  Gregorius  Naz.  (Orat.  31,  n.  23), 
fortiter  agressi  sunt  SS.  Patres,  docentes  omnino  admittendam  esse 
distinctionem  inter  essentiam  et  relationes. 

Haec  disti?ictio  est  virtualis  seu  rationis  ratiocinatae  cum  funda- 
mento  in  re.  Est  distinctio  rationis,  quae  ideo  tantum  fit,  quia  intel- 
lectus  noster  non  potest  uno  conceptu  totam  plenitudinem  perfectionis 
divinae  repraesentare,  et  ideo  necessario  distinguit  ea,  quae  in  se  sunt 
indistincta.  Fundamentum  in  re  est  infinita  perfectio  divina,  quae  est 
tantae  virtutis,  ut  possit  in  se  habere  praedicata,  quae  in  creaturis 
non  possunt  esse  nisi  in  iis,  quae  realiter  distincta  sunt;  quare  aequat, 
immo  in  immensum  superat  perfectionem  omnem  omnium  creaturarum. 
Rem  non  comprehendimus,  sed  ita  esse  indubium  est. 

Schol.  2.  Relationes  nihil  perfectionis  addunt  ad  essentiam 
divinam. 

209.  Relationes  divinae,  quia  sunt  ens,  et  quia  tribuunt  essentiae 
divinae  subsistentiam,  et  quia  sunt  adorabiles  et  amabiles,  sunt  utique 
perfectiones.  Nihilominus  nihil  addunt  ad  essentiam  divinam,  sed  sine 
ulla   compositione   sunt   essentia   divina;    ergo  non  est  maior  perfectio 

essentia  divina  cum  relatione  quam  per  se,    quia  per  se  est  quaelibet 

relationum.    «Non  tantum  est  unus  homo  quam  tres  homines  simul 

At  in  Deo  non  ita  est;  non  enim  maior  essentia  est  Pater  et  Filius 
et  Spiritus  Sanctus  simul  quam  solus  Pater  aut  solus  Filius»  {S.August., 
De  Trin.  7,  6,  11;  cf.  *S.  Thomas,  De  pot.  q.  8,  a.  2).  Eo  ipso 
enim  quod  omnes  tres  personae  habent  essentiam  divinam,  habent 
etiam  omnem  perfectionem  huius  essentiae.  Solummodo  Pater  eam 
habet  ut  dans,  Filius  ut  recipiens;  sed  id,  quod  Pater  dat,  et  id,  quod 
Filius  recipit,  est  plane  idem.  Similiter  de  Spiritu  Sancto.  Pater  ut 
mens  dicens  in  se  habet  Verbum  dictum,  Filius  ut  Verbum  dictum  in 
se  habet  mentem  dicentem;  spirator  in  se  habet  spiratum,  spiratus  in 
se  habet  spiratorem.  Paternitas  in  Patre  est  ut  perfectio  constituens 
Patrem,  filiatio  in  eo  est  solum  ut  perficiens  Patrem.  Sic  perfectio, 
quae  unam  personam  constituit,  est  etiam  perfectio  ceterarum  per- 
sonarum,  ut  sit  omnimoda  aequalitas  sine  ulla  dependentia,  quia  omnis 
persona  sibi  propriam  habet  naturam  divinam,  quae  essentialiter  est 
tripliciter  relativa.  Unde  quaelibet  persona  exigit  duas  alias,  et  quidem 
non  exigit  ut  potentia  nuda  sed  ut  actus  purus. 

Haec  mutua  inexsistentia  personarum  divinarum  vocatur  circumin- 
cessio  (izepc^cbprjacQ)  vel  circuminsessio  (ivunap&q).  Dicitur  circumin- 
cessio,  quia  Filius  a  Patre,  et  Spiritus  Sanctus  a  Patre  et  Filio  procedit 
per  actum  immanentem.  Ergo  terminus  huius  actus  manet  in  ipso 
principio  eliciente.  S.  Ioannes  ait:  V  povoyevrjQ  Tcoq  6  cov  ecQ  tov  xoAttov 
tou  JlarpoQ  (Io  1,  18),  ubi  xoXtioq  metaphorice  ponitur  pro  intellectu: 
Filius  ex  intellectu  in  intellectum  procedit.  S.  Cyrillus  Alex.:  «Ex 
mente  enim  [humana]  et  in  mentem  verbum  est  semper. .  . .  Sed  quo- 
modo  Patri  ac  Filio  utriusque  similitudinis  ratio  convenit?  Quia  .  .  . 
verbum  manet  in  mente  generante  et  mentem  generantem  totaliter 
habet  in  se  .  .  .  et  oportet  simul  exstistere  cum  Patre  Filium  et  vicissim 
Patrem  cum  Filio»  (Dial.  2  de  Trin.;  M  PG  75,  767  sq).  Verba 
S.  Dionysii  papae  supra  n.  164. 

Si  consideratur  sola  consubstantialitas  ut  status  quiescens,  vocatur 
circuminsessio,  ut  dicitur  in  decreto  pro  iacobitis:  «Propter  hanc  uni- 
tatem  [naturae]  Pater  est  totus  in  Filio,  totus  in  Spiritu  Sancto ;  Filius 
totus  in  Spiritu  Sancto;  Spiritus  Sanctus  totus  est  in  Patre,  totus  in 
Filio»   (Denz.  n.  704).    Idem  ipse  Christus  indicat:   «Ego  et  Pater  unum 

sumus Pater  in  me  est  et  ego  in  Patre»  (Io  10,  3038).   «Qui  videt  me, 

videt  et  Patrem Non  creditis,  quia  ego  in  Patre  et  Pater  in  me  est?» 

(Io  14,  911).  Unde  illud  SS.  Patrum:  'Ev  dkXrjko.cQ  a\  unoaTaaecQ  elacv 
(S.  Ioan.  Damasc,  De  fide  orthod.  1,  8).  Hinc  manifesta  est  per- 
fecta  aequalitas  personarum  divinarum.  (Cf.  ^S.  Thomas  1,  q.  42,  a.  4; 
Petav.,  De  Trin.  4,   16.) 

SchoL  3.  De  proprietatibus  et  notionibus  personarum  et  de 
appropriationibus. 

2IO.  a)  Docente  ecclesia  in  Deo  admittendae  sunt  proprietates  per- 
sonales.  Concilium  lateranense  IV:  «Haec  S.  Trinitas  secundum  com- 
munem  essentiam  individua  et  secundum  personales  proprietates  discreta» 
{Denz.  n.  428).  Hae  proprietates  sunt  paternitas,  filiatio,  spiratio  passiva. 
Personae  appellantur  nominibus  concretis:  Pater,  Filius,  SpiritusSanctus; 
eorum  proprietates  nominibus  abstractis.  Sunt  tamen  proprietates  idem 
ac  personae  seu  relationes,  quia  in  Deo  non  distinguuntur  id  quod  est, 
et  quo  est  (supra  n.44).  Cur  igitur  formantur  appellationes  abstractae? 
Ad  hoc,  ut  ait  6".  Thomas,  «duo  praecipue  nos  cogunt:  Primo  quidem 
haereticorum  instantia.  Cum  enim  confiteamur  Patrem  et  Filium  et 
Spiritum  Sanctum  esse  unum  Deum  et  tres  personas,  quaerentibus, 
quo  sunt  unus  Deus,  et  quo  sunt  tres,  sicut  respondetur,  quod  sunt 
essentia  vel  deitate  unum,  ita  oportuit  esse  aliqua  nomina  abstracta, 
quibus  responderi  possit  personas  distingui.  Secundo,  quia  una  persona 
invenitur  in  divinis  referri  ad  duas  personas,  scilicet  persona  Patris  ad 
personam  Filii  et  ad  personam  Spiritus  Sancti.  Non  autem  una  relatione, 
quia  sic  sequeretur,  quod  etiam  Filius  et  Spiritus  Sanctus  una  et  eadem 
relatione  referrentur  ad  Patrem.  .  .  .  Unde  secundum  duas  relationes 
Filii  et  Spiritus  Sancti,  quibus  referuntur  ad  Patrem,  oportet  intellegi 
duas  relationes  in  Patre,  quibus  referatur  ad  Filium  et  ad  Spiritum 
Sanctum»,  scilicet  paternitas  et  spiratio  activa  (1,  q.  32,  a.  2).  Est 
igitur  proprietas  attributum,  quod  uni  tantum  personae  convenit  et 
eam  ab  aliis  personis  divinis  distinguit. 

b)  Sicut  proprietates  pertinent  ad  ordinem  essendi,  ita  notiones 
(yvcopiap.axa)  pertinent  ad  ordinem  cognitionis.  «Notio  dicitur  id, 
quod  est  proprie  ratio  cognoscendi  divinam  personam.  Divinae  autem 
personae  multiplicantur  secundum  orginem.  Ad  originem  autem  per- 
tinet,  a  quo  alius  et  qui  ab  alio;  et  secundum  hos  duos  modos  potest 
innotescere  persona.  Igitur  persona  Patris  non  potest  innotescere  per 
hoc,  quod  sit  ab  alio,  sed  per  hoc,  quod  a  nullo  est;  et  sic  ex  hac 
parte  eius  notio  est  innascibilitas  [dyevvrjaia,  supra  n.  176^].  Sed  in 
quantum  aliquis  est  ab  eo,  innotescit  dupliciter,  quia  in  quantum  Filius 
est  ab  eo,  innotescit  notione  patemitatis ;  in  quantum  autem  Spiritus 
Sanctus  est  ab  eo,  innotescit  notione  communis  spirationis.  Filius 
autem  potest  innotescere  per  hoc,  quod  est  ab  alio  nascendo;  et  sic 
innotescit  per  filiationem,  et  per  hoc,  quod  est  alius  ab  eo,  scilicet 
Spiritus  Sanctus,  et  per  hoc  innotescit  eodem  modo  sicut  et  Pater, 
scilicet  communi  spiratione.  Spiritus  Sanctus  autem  innotescere  potest 
per  hoc,  quod  est  ab  alio  vel  ab  aliis;  et  sic  innotescit  processione, 
non  autem  per  hoc,  quod  alius  sit  ab  eo,  quia  nulla  divina  persona 
procedit  ab  eo.  Sunt  igitur  quinque  notiones  in  divinis:  scilicet  in- 
nascibilitas,  paternitas,  filiatio,  communis  spiratio  et  processio.  Harum 
autem  tantum  quattuor  sunt  relationes.  Nam  innascibilitas  non  est 
relatio  nisi  per  reductionem.  Quattuor  autem  proprietates  sunt;  nam 
communis  spiratio  non  est  proprietas,    quia  convenit  duabus  personis. 

Tres  autem  sunt  notiones  personales,  i.  e.  constituentes  personas,  scilicet 
paternitas,  filiatio  et  processio.  Nam  communis  spiratio  et  innascibilitas 
dicuntur  notiones  personarum,  non  autem  personales»  (S.  Thomas  I, 
q-  32,  a.  3). 

Hinc  intellegitur,  quid  sint  in  Deo  actus  essentiales,  quid  notionales. 
Essentiales  sunt  actus  omnibus  personis  communes,  ut  intellegere  et 
amare;  notionales  non  sunt  omnibus  communes,  ut  generare  vel  dicere, 
generari  vel  nasci,  spirare,  spirari  vel  procedere. 

c)  A  proprietatibus  bene  distinguendae  sunt  appropriationes.  Ap- 
propriatio  in  eo  consistit,  quod  quaedam  praedicata  absoluta  vel  quae- 
dam  operationes  toti  Trinitati  communes  speciali  modo  uni  personae 
attribuuntur  propter  specialem  similitudinem,  quam  habent  cum  per- 
sonali  proprietate  huius  personae.  Ita  Patri  ut  summo  principio  ap- 
propriantur  potentia  et  creatio,  Filio  ut  Verbo  mentis  sapientia  et 
illuminatio,  Spiritui  Sancto  ut  termino  sanctae  voluntatis  caritas  et 
opera  sanctificationis.  Varias  appropriationes  explicat  vS.  Thomas  1, 
q.  39,  a.  8.  Aliqua  species  appropriationis  apparet  in  modo,  quo  ecclesia 
ad  exemplum  Christi  orationes  dirigit  ad  Patrem,  etsi  aequaliter  per- 
tinent  ad  omnes  personas  divinas.  Solet  enim  orare  hoc  vel  simili 
modo:  Da  nobis,  omnipotens  Deus,  gratiam  per  Dominum  nostrum 
Iesum  Christum,  Filium  tuum,  qui  tecum  vivit  et  regnat  in  unitate 
Spiritus  Sancti  Deus  per  omnia  saecula  saeculorum.  Sunt  rationes 
huius  modi  orandi:  prima  confessio  Trinitatis,  secunda  laus  Patris  ut 
primi  principii,  a  quo  omnia  bona  increata  et  creata  procedunt,  et  a 
quo  Filius  et  Spiritus  Sanctus  ad  nos  missi  sunt,  tertia  praedicatio 
Christi  ut  mediatoris  et  sacerdotis  nostri. 

SchoL  4.  Quaedam  praecepta  loquendi  de  SS.  Trinitate. 
211.  a)  Religiose  servandus  est  modus  loquendi  de  hoc  mysterio  com- 
muni  usu  receptus  et  ab  ecclesia  approbatus.  Nam  etsi  forte  alii  ter- 
mini  adhiberi  potuerint,  tamen  terminologia  fixa  retinenda  est,  ne  ver- 
borum  varietas  confusionem  pariat  et  doctrinae  puritatem  in  periculum 
vocet.  Quae  quidem  regula  de  omni  dogmate  valet,  sed  maxime 
servanda  est  in  hac  re  tam  difficili.  Unde  e.  g.  Deus  dicendus  est 
trinus,  non  triplex. 

b)  Abstinendum  est  a  verbis,  quibus  vel  unitas  naturae  vel  plu- 
ralitas  personarum  negari  videtur.  Itaque  loquendum  non  est  de 
una  personalitate  absoluta  in  Deo,  qua  Deus  sit  distinctus  ab  omnibus, 
quae  non  sunt  Deus.  Nam  Deus  a  creaturis  distinguitur  essentia  sua, 
ratione  vero  personarum  constituitur  distinctio  interna  in  ipso  Deo. 
Naturaliter  quidem  cognoscimus  indeterminate  Deum  esse  personalem. 
Qualis  autem  determinate  sit  ratio  personalitatis  in  Deo,  sola  fldes  docet. 
Similiter,  ut  ait  Pius  VI,  iile,  qui  dicit  «ipsum  Deum  in  tribus  personis 
distingui,  perperam  discedit  a  communi  et  probata  in  christianae  doc- 
trinae  institutionibus  formula,  qua  Deus  unus  quidem  in  tribus  personis 

dictinctis  dicitur,  non  in  tribus  personis  distinctus;  cuius  formulae 
commutatione  hoc  vi  verborum  subrepit  erroris  periculum,  ut  essentia 
divina  distincta  in  personis  putetur,  quam  fides  catholica  sic  unam  in 
personis  distinctis  confitetur,  ut  eam  simul  profiteatur  in  se  prorsus 
indistinctam»   {Denz.  n.   1596). 

c)  Nomina  substantiva  de  personis  praedicantur  numero  singulari, 
adiectiva  vero  numero  plurali,  ut  supra  (n.  194)  dictum  est.  Hoc 
effertur  in  Symbolo  Athanasiano :  «Non  tres  aeterni  sed  unus  aeternus. . . 
sed  totae  tres  personae  coaeternae  sibi  sunt»   (Denz.  n.  39). 

d)  Appellationes  relativae  vel  notionales  non  praedicantur  de  es- 
sentia  neque  de  se  invicem.  Ita  essentia  non  generat,  paternitas  non 
est  filiatio.  Sed  nomina  concreta  relativa  possunt  praedicari  de  con- 
cretis  essentialibus.  Ita :  Deus  est  Pater,  Deus  generatur,  et  similia  recte 
dicuntur  in  quantum  illa  concreta  possunt  supponere  pro  personis. 
Falsa  vero  esset  talis  praedicatio  de  abstractis,  ut:  deitas  generat. 

Alia  satis  per  se  patent,  ut:  Pater  est  alius  ac  Filius,  non  aliud; 
Pater  est  unum  cum  Filio  sed  non  unus ;  tres  sunt  personae  distinctae 
sed  non  tres  personae  diversae;  non  sunt  tres  exsistentiae  vel  tres 
aeternitates.     Alia  vide  apud  vS.   Thomam  (1,  q.  39,  a.  3  sqq). 

PARS  IV. 
DE  MISSIONE  PERSONARUM  DIVINARUM. 

Cf.  S.  Thomas  i,  q.  43;  Suarez,  De  Trin.  1.  12;  Ruiz,  De  Trin.  disp.  82  108  sq ;  Pe- 
tavitis,    De  Trin.    1.   8;    Franzelin,    De  Trin.  thes.    42  sqq ;    Piccirelli,    De    Deo    Uno    et 

Trino   137 1  sqq. 

Prop.  XXVII.  Filius  et  Spiritus  Sanctus  mitti  possunt  missione 
tum  visibili  tum  invisibili. 

212.  Stat.  quaest.  Supra  (n.  185  £)  argumentati  sumus  ex  mis- 
sione  Spiritus  Sancti.  Hic  conceptus  missionis  magis  explicandus  est. 
Omnis  missio  includit  terminum  a  quo  et  terminum  ad  quem.  Nemo 
mittit  se  ipsum ,  sed  qui  mittitur ,  ab  alio  mittitur.  Homines  mit- 
tuntur  de  loco  in  locum.  Personae  autem  divinae,  cum  sint  ubique, 
non  possunt  hoc  modo  mitti.  Ergo  eorum  missio  analogice  tantum 
intellegitur ,  quatenus  est  processio  de  termino  ad  terminum.  Non 
habent  autem  personae  divinae  processionem  a  termino  nisi  per  ori- 
ginem.  Unde  ex  parte  termini  a  quo  missio  idem  est  atque  origo.  Et 
quia  in  divinis  Pater  non  habet  originem  ab  alio,  ipse  non  potest  mitti; 
Filius  vero  mittitur  a  Patre,  et  Spiritus  Sanctus  a  Patre  et  Filio  ut 
uno  communi  principio.  Terminus  ad  quem  non  potest  esse  nisi  erTectus 
aliquis  temporalis,  qui  specialem  relationem  habet  ad  personam  missam. 
Iam  prout  hic  effectus  est  aut  visibilis  aut  invisibilis,  ipsa  missio  vo- 
catur  visibilis  aut  invisibilis.    Missio  visibilis  principalis  est  incarnatio ; 

Pesch,  Corrpend.  theol.   dogm.    II.  •  9 

missio  invisibilis,  qua  producitur  gratia  in  anima  hominis,  appropriatur 
Spiritui  Sancto,  etsi  non  minus  pertinet  ad  Filium. 

Itaque  videndum  est,  quid  fontes  theologici  doceant  de  missione 
personarum  divinarum,  et  aliqua  explicatio  huius  dogmatis  addenda  est. 

213.     Arg.   1.     Ex  S.  Scriptura. 

a)  De  missione  visibili.  Saepe  dicitur  Deus  Pater  misisse  Filium 
suum  in  mundum.  «Ubi  venit  plenitudo  temporis,  misit  Deus  Filium 
suum»  (Gal  4,  4).  «Qui  non  honorificat  Filium,  non  honorificat  Patrem, 
qui  misit  illum»  (Io  5,  23;  cf.  Io  3,  17  34;  4;  34;  5,  30  36sqq; 
6,  29  38sqq;  Rom  8,  3 ;  1  Io  4,  9  sq  etc).  Rationem  etiam,  cur  se 
dicat  a  Patre  missum,  Christus  indicat:  «A  me  ipso  non  veni,  sed  est 
verus,  qui  misit  me.  .  .  .  Ego  scio  eum,  quia  ab  ipso  sum,  et  ipse  me 
misit»  (Io  7,  28  sq).  Ergo  Christus  a  Patre  missus  est,  quia  ab  ipso 
originem  habet. 

Pater  et  Filius  mittunt  Spiritum  Sanctum.  «Paraclitus  Spiritus 
Sanctus,  quem  mittet  Pater  in  nomine  meo»  (Io  14,  26).  «Si  non 
abiero,  Paraclitus  non  veniet  ad  vos ;  si  autem  abiero,  mittam  eum  ad 
vos»  (Io  16,  7).  «Ego  mitto  promissum  Patris  mei  in  vos;  vos  autem 
sedete  in  civitate,  quoadusque  induamini  virtute  ex  alto»  (Lc  24,  49). 
Agitur  ergo  de  visibili  missione  Spiritus  Sancti,  quae  facta  est  die 
Pentecostes  (Act  1,  8;  2,   1  sqq). 

Patet  ex  his,  in  quo  consistat  missio.  Nam  Filius  missus  est, 
quia  a  Patre  genitus  venit  ad  nos  assumpta  humana  natura.  Spiritus 
Sanctus  missus  est,  quia  a  Patre  procedit  et  a  Filio  accipit  (Io  15,  26; 
16,  14  sq)  et  per  visibilia  signa,  ad  hoc  specialiter  producta,  se  ho- 
minibus  manifestavit.  Missio  Filii  est  substantialis,  quia  Filius  naturam 
humanam  in  unitatem  personae  assumpsit.  Missio  Spiritus  Sancti  est 
repraeseyitativa,  quia  signum  assumptum  est  efTectus  tantum  externus, 
quo  praesentia  personae  divinae  significatur.  Etsi  effectus  producitur 
ab  omnibus  personis  divinis,  significatio  eius  potest  referri  ad  unam 
personam,  ut  columba  vel  linguae  igneae  ad  Spiritum  Sanctum.  Missio 
non  fit  ad  naturam  humanam  assumptam  neque  ad  signa  repraesenta- 
tiva,  sed  per  naturam  assumptam  vel  per  signa  fit  ad  homines. 

b)  De  missione  invisibili.  Haec  missio  fit,  quando  Spiritus  Sanctus 
mittitur  in  animos  hominum  ad  eos  sanctificandos.  De  qua  re  apostolus 
ait:  «Misit  Deus  Spiritum  Filii  sui  in  corda  vestra,  clamantem:  Abba, 
Pater»  (Gal  4,  6).  Idem  respicit  Christus,  cum  ait:  «Qui  credit  in 
me,  sicut  dicit  Scriptura,  flumina  de  ventre  eius  fluent  aquae  vivae.» 
Nam  evangelista  addit :  «Hoc  autem  dixit  de  Spiritu,  quem  accepturi 
erant  credentes  in  eum»  (Io  7,  38  sq).  Aquae  vivae  sunt  copia  gra- 
tiarum,  quae  de  ventre,  i.  e.  de  interioribus,  de  animo  hominis  fluent 
undis  operum  salutarium.  Ista  metaphora  aquae  pro  gratiis  et  donis 
divinis,  maxime  tempore  Messiae  dandis,  frequens  est  in  Scriptura  (Is 
41,   18;  44,  3;   55,   1;   58,   11.     Ez  36,  25;   39,  29.    Ioel  2,  28.     Prv 

10,  ii.  Eccli  21,  16;  24,  40  sqq).  Christus  igitur  promittit  missionem 
invisibilem  Spiritus  Sancti  in  animos  hominum,  non  sola  signa  externa. 
«Caritas  Dei  diffusa  est  in  cordibus  nostris  per  Spiritum  Sanctum,  qui 
datus  est  nobis»  (Rom  5,  5).  Effectum  huius  missionis  describit  apo- 
stolus  Rom.  8,  9  sqq.  Ex  his  colligitur  invisibilem  missionem  Spi- 
ritus  Sancti  in  eo  consistere,  quod  Spiritus  Sanctus,  a  Patre  Filioque 
procedens,  in  animis  producit  gratiam,  qua  homines  speciali  modo  cum 
Deo  coniunguntur. 

214.     Arg.  2.     Ex  traditione. 

Iam  supra  (n.  186)  audivimus  S.  Cyrillum  Alex.  et  .S.  Athanasium 
dicentes  Spiritum  Sanctum  mitti  a  Filio,  quatenus  procedat  a  Filio. 
>S.  Augustinus:  «Ab  illo  mittitur  Dei  Verbum,  cuius  est  Verbum;  ab 
illo  mittitur,  de  quo  natum  est.  .  .  .  Sed  Pater  .  .  .  non  dicitur  missus; 
non  enim  habet,  de  quo  sit,  aut  ex  quo  procedat.  Sapientia  quippe 
dicit:  ,Ego  ex  ore  Altissimi  prodivi'  [Eccli  24,  5],  et  de  Spiritu  Sancto 
dicitur:  ,A  Patre  procedit'  [Io  15,  26],  Pater  vero  a  nullo»  (De  Trin. 
4,  20,  28).  5.  Gregorius  M.:  «Eo  ipso  a  Patre  Filius  mitti  dicitur, 
quo  a  Patre  generatur.  Nam  Sanctum  quoque  Spiritum  .  .  .  idem  se 
Filius  mittere  perhibet.  .  .  .  Sed  eius  missio  ipsa  processio  est,  qua  de 
Patre  procedit  et  Filio»  (In  Evang.  hom.  26,  n.  2).  Similiter  alii  Patres. 
Idem  docent  theologi  unanimiter.  E.  g.  .S.  Bonaventura:  Deus  «reddit 
se  specialiter  notum  per  aliquos  effectus,  qui  in  ipsum  specialiter  du- 
cunt,  ratione  quorum  dicitur  habitare,  apparere,  descendere,  mitti  et 
mittere.  .  .  .  Mitti  vero  dicit  effectus  praedictos  cum  aeterna  pro- 
ductione.  Tunc  enim  Pater  mittit  Filium,  cum  faciendo  eum  nobis 
praesentem  per  notitiam  et  gratiam,  insinuat,  quod  ab  ipso  procedit. 
Et  quia  Pater  a  nullo  procedit,  ideo  nusquam  dicitur  mitti.  Quia  vero 
Filius  et  producit  et  producitur,  ideo  mittit  et  mittitur.  Quia  vero 
Spiritus  Sanctus  aeternaliter  producitur,  sed  non  producit,  nisi  ex  tem- 
pore,  ideo  ipsius  est  proprie  mitti  et  non  mittere  nisi  respectu  crea- 
turae»   (Breviloq.    1,   5). 

De  distinctione  inter  missionem  substantialem  et  repraesentativam 
6*.  Augustinus  ait:  Si  Filius  «missus  dicitur,  in  quantum  apparuit  foris 
in  creatura  corporali,  qui  intus  in  natura  spirituali  oculis  mortalium 
semper  occultus  erat,  iam  in  promptu  est  intellegere  etiam  de  Spiritu 
Sancto,  cur  missus  et  ipse  dicatur.  Facta  est  enim  quaedam  creaturae 
species  ex  tempore,  in  qua  visibiliter  ostenderetur  Spiritus  Sanctus.  .  .  . 
Non  ergo  sic  est  assumpta  creatura,  in  qua  appareret  Spiritus  Sanc- 
tus,  sicut  assumpta  est  caro  illa  et  humana  illa  forma  ex  virgine 
Maria.  .  .  .  Sed  apparuerunt  ista  .  .  .  ad  eum  significandum  et  demon- 
strandum,  sicut  significari  et  demonstrari  mortalibus  oportebat,  mutata 
atque  conversa»  (De  Trin.  2,   10  sq). 

De  missione  invisibili  plura  in  sequenti  thesi. 

9* 

215«  Obi.  I.  Filius  mittitur  a  Spiritu  Sancto.  Nam  de  eo  dicitur:  «Et 
nunc  Dominus  Deus  misit  me  et  Spiritus  eius»  (Is  48,  16).  Et  iterum:  «Spi- 
ritus  Domini  super  me,  eo  quod  unxerit  Dominus  me;  ad  annuntiandum 
mansuetis  misit  me»  (Is  61,  1).  Atqui  Filius  non  procedit  a  Spiritu  Sancto. 
Ergo  de  conceptu  missionis  non  est  processio. 

Resp.  Neg.  mai.,  et  ad  rationes  additas :  Priore  loco  Isaias  loquitur  de 
seipso.  Altero  loco  illud  «misit  me»  refertur  secundum  textum  hebraicum 
ad  Iahve,  non  ad  Spiritum,  quia  ruach  est  generis  feminini \  shelachani  autem 
est  forma  masculini  generis.  Ceterum  Christus  ut  homo  potest  mitti  a  Spiritu 
Sancto,  a  quo  voluntas  humana  potest  accipere  mandatum.  Aliud  responsum 
dat  S.   Thomas  1,  q.  43,  a.  8. 

216.  Obi.  II.  Sacramenta  sunt  signa  sensibilia,  quibus  indicatur  praesentia 
specialis  Spiritus  Sancti.  Atqui  sacramenta  non  sunt  missio  Spiritus  Sancti. 
Ergo  missio  non  consistit  in  signis  praesentiam  Spiritus  Sancti  indicantibus. 

Resp.  Dist.  mai. :  Sacramenta  sunt  signa  ad  hoc  a  Deo  specialiter  pro- 
ducta,  ut  manifestetur  iis  praesentia  Spiritus  Sancti,  neg.  mai. ;  sunt  res  per 
se  naturales,  quibus  inesse  vi  institutionis  significationem  supernaturalem,  non 
ex  ipsis  signis  cognoscimus,  sed  revelatione  discimus,  conc.  mai.  Conc.  min. 
Dist.  conseq. :  Ergo  missio  non  consistit  in  qualicumque  signo,  quo  indicatur 
praesentia  Spiritus  Sancti,  conc.  conseq. ;  non  consistit  in  signo  ad  hoc  spe- 
cialiter  a  Deo  producto,  neg.  conseq. 

Addunt  theologi  non  sufficere  ad  missionem,  ut  adsit  solum  imaginaria 
visio,  sed  requiri  signum  externum.  Praeterea  communiter  docent  missionem 
visibilem  numquam  factam  esse  sine  respectu  ad  missionem  invisibilem,  etsi 
hae  duae  missiones  non  necessario  fiant  eodem  tempore  (S.  Thomas  1, 
q-  33,  a.  7). 

Prop.  XXVIII.  In  missione  invisibili  non  sola  dona  creata 
sed  ipsae  etiam  personae  divinae  donantur. 

217.  Stat.  quaest.  Iustificatio  hominis  secundum  concilium  tri- 
dentinum  in  eo  consistit,  quod  ei  infunduntur  dona  supernaturalia, 
quae  animae  inhaerent  (sess.  6,  c.  7  et  can.  11;  Denz.  n.  799  sq  821). 
Dicimus  in  thesi  non  haec  sola  dona  creata  infundi,  sed  etiam  donari 
ipsas  personas  divinas,  quae  in  animis  iustorum  inhabitant.  Etsi  missio 
invisibilis,  donatio,  inhabitatio  sint  inseparabiliter  nexa,  est  tamen  ali- 
qua  inter  haec  distinctio.  Nemo  mittitur  nisi  ab  alio.  Sed  dare  ali- 
quis  potest  seipsum.  Unde  Pater,  qui  non  potest  mitti,  tamen  semper 
simul  cum  ceteris  personis  datur.  Item  inhabitatio  est  semper  omnium 
personarum  simul,  quia  solum  indicat  specialem  relationem  hominis 
iustificati  ad  personas  divinas. 

His  suppositis  ostendendum  est,  semper  quando  fiat  missio  in- 
visibilis  ad  animam,  donari  et  inhabitare  vero  quodam  sensu  personas 
divinas ,  etsi  inhabitatio  et  totum  opus  sanctificationis  appropriatur 
Spiritui  Sancto.  Quamquam  haec  res  clare  in  fontibus  theologicis  con- 
tinetur,  nonnulli  theologi  negarunt  fieri  in  iustificatione  ullam  acciden- 
talem  unionem  animae   iustae  cum   substantia  Spiritus  Sancti  et  totius 

Trinitatis.  Ita  e.  g.  Viva  (De  grat.  disp.  4,  q.   3,  n.  IV).     Sed  thesis 
nostra  nunc  ab  omnibus  theologis  defendi  videtur. 

218.  Arg.  I.     Ex  S.  Scriptura. 

«Caritas  Dei  diffusa  est  in  cordibus  nostris  per  Spiritum  Sanc- 
tum,  qui  datus  est  nobis»  (Rom  5,  5).  Ergo  Spiritus  Sanctus  non  solum 
diffundit  caritatem  in  cordibus,  sed  etiam  ipse  datur.  «Nescitis,  quia 
templum  Dei  estis,  et  Spiritus  Dei  habitat  in  vobis?»  (1  Cor  3,  16; 
cf.  6,  19;  2  Cor  6,  16.)  Spiritus  Sanctus  in  cordibus  inhabitans,  testi- 
monium  reddit,  excitat,  adiuvat,  postulat  et  alia  agit,  quae  dici  non 
possunt  de  dono  creato  (Rom  8,  11  sqq).  Spiritus  Sanctus  dicitur 
unguentum,  quo  anima  ungitur,  sigillum,  quo  signatur  (2  Cor  I,  21  sq. 
Eph  1,  13  sq).  Quare  monet  apostolus:  «Nolite  contristare  Spiritum 
Sanctum  Dei,  in  quo  signati  estis  in  diem  redemptionis»  (Eph  4,  30). 
«Hae  igitur  et  similes  locutiones,  frequenter  in  Scriptura  repetitae, 
verificari  non  possunt  per  solam  infusionem  gratiae  creatae ;  ergo  oportet 
fateri  aliquo  modo  magis  proprio  ipsammet  personam  divinam  mitti» 
{Suarez,  De  Trin.   12,   5,   8). 

219.  Arg.  2.     Ex  traditione. 

SS.  Patres  aut  simpliciter  thesim  nostram  docent,  aut  sic  ar- 
gumentantur:  Spiritum  Sanctum  recipientes,  consortes  efficimur  naturae 
divinae.  Atqui  hoc  non  fieret,  si  Spiritus  Sanctus  esset  creatura.  Ergo 
Spiritus  Sanctus  est  Deus.  5.  Athanasius:  «Si  Spiritus  Sanctus  res 
creata  esset,  nulla  sane  Dei  communicatio  nobis  in  ipso  esset,  sed  rei 
creatae  coniungeremur.  ...  Si  porro  Spiritus  Sancti  communicatione 
divinae  naturae  consortes  efficimur,  nemo  nisi  insanus  dixerit  Spiritum 
creatae  naturae  esse,  non  divinae»  (Ep.  1  ad  Serap.  24).  .S.  Cyrillus 
Alex.:  «Si  inhabitante  in  nobis  per  participationem  Spiritu  Deus  est  qui 
inhabitat,  .  .  .  quomodo  non  erit  Spiritus  Deus?»  (Thesaur.  assert.  34; 
M  PG  75,  575.)  S.  Epiphanius :  SS.  Trinitas  «pro  sancto  tabernaculo 
et  sancto  templo  solum  iustum  habet.  In  hoc  deitas  habitat  infinita  .  .  . 
seipsam  sola  cognoscens  et  manifestans,  quibus  vult»  (Ancoratus  73). 
6".  Auguslinus:  «Docti  et  magni  divinarum  Scripturarum  tractatores  .  .  . 
eum  [Spiritum  Sanctum]  donum  Dei  esse  praedicant,  ut  Deum  creda- 
mus  non  seipso  inferius  donum  dare»  (De  fide  et  symb.  9,  19).  Plura 
apud  Petavium  (De  Trin.  8,  4,   5). 

wS.  Thomas  (In  1,  dist.  14)  ait:  «Hic  excludit  [Lombardus]  erro- 
rem  dicentium  in  processione  temporali  Spiritum  Sanctum  non  dari 
sed  tantum  dona  eius.»  Eandem  doctrinam  proponit  in  Summa  (1, 
q.  43,  a.  3).  *S.  Bonaventura:  «Fides  et  Scriptura  determinat,  quod 
absque  gratiae  dono  impossibile  est  placere  Deo.  Determinat  etiam, 
quod  absque  dono  increato,  quod  est  Spiritus  Sanctus,  homo  non 
potest  fieri  Deo  acceptus  nec  assumi  in  adoptionem  filiorum  Dei;  et 
ideo  omnes  recte  intellegentes  concedunt  in  iustis  esse  gratiae  donum, 

ita  ut  credant  etiam  in  iis  esse  donum  increatum,  quod  est  Spiritus 
Sanctus»  (In  2,  dist.  26,  a.  1,  q.  2  concl.).  In  hac  re  consentiunt 
thomistae  (e.  g.  Banes ,  In  1,  q.  43,  a.  3),  scotistae  (e.  g.  Krisper, 
De  Trin.  dist.  7,  n.  4),  alii  (e.  g.  Suarez,  De  Trin.  12,  5),  etiam  re- 
centes  (e.  g.  Kleutgen,  De  ipso  Deo  n.  11 27).  Itaque  et  Patres  et 
theologi  diserte  docent  doctrinam  in  thesi  statutam.  Ergo  doctrina 
est  certa,  etsi  non  ab  ecclesia  definita. 

220.     Arg.  3.     Ex  ratione  theologica. 

Constat  ex  definitione  concilii  tridentini  (sess.  6,  c.  7)  in  iusti- 
ficatione  infundi  homini  gratiam,  fidem,  spem,  caritatem,  quibus  homo 
disponitur  ad  Deum  supernaturaliter  cognoscendum  et  diligendum,  et 
quibus  ipse  dignus  fit,  qui  a  Deo  speciali  modo  diligatur.  Atqui  hac 
mutua  cognitione  et  dilectione  homo  dicendus  est  vero  quodam  sensu 
possidere  Deum  et  Deum  in  se  habere  ut  amicum.  Ergo  non  sola 
illa  dona  creata  dantur,  sed  haec  ipsa  dona  sunt  fundamentum  novae 
relationis  ad  Deum,  qua  Deus  ipse  possidetur. 

Minorem  S.  Thonias  ita  explicat:  «Est  unus  communis  modus, 
quo  Deus  est  in  omnibus  rebus.  .  .  .  Super  istum  modum  autem 
communem  est  unus  specialis,  qui  convenit  naturae  rationali,  in  qua 
Deus  dicitur  esse  sicut  cognitum  in  cognoscente  et  amatum  in  amante. 
Et  quia  cognoscendo  et  amando  creatura  rationalis  sua  operatione  at- 
tingit  ad  ipsum  Deum,  secundum  istum  specialem  modum  Deus  non 
solum  dicitur  esse  in  creatura  rationali  sed  etiam  habitare  in  ea  sicut 
in  templo  suo.  Sic  igitur  nullus  alius  efTectus  potest  esse  ratio,  quod 
divina  persona  sit  novo  modo  in  rationali  creatura,  nisi  gratum  faciens. 
Unde  secundum  solam  gratiam  gratum  facientem  mittitur  et  procedit 
temporaliter  persona  divina.  Similiter  illud  solum  habere  dicimur,  quo 
libere  possumus  uti  vel  frui.  Habere  autem  potestatem  fruendi  per- 
sona  divina  est  solum  secundum  gratiam  gratum  facientem.  Sed  tamen 
in  ipso  dono  gratiae  gratum  facientis  Spiritus  Sanctus  habetur  et  in- 
habitat  hominem.  Unde  ipsemet  Spiritus  Sanctus  datur  et  mittitur» 
(1,  q.  43,  a.  3).  «Persona  divina  non  potest  haberi  a  nobis  nisi  vel 
ad  fructum  perfectum,  et  sic  habetur  per  donum  gloriae,  aut  secun- 
dum  fructum  imperfectum,  et  sic  habetur  per  donum  gratiae  gratum 
facientis»  (In  I,  dist.  14,  q.  2,  a.  2  ad  2).  »S.  Bonaventura:  «Non  ob 
aliud  dicitur  nobis  dari  Spiritus  Sanctus  nisi  ex  eo,  quod  sic  est  in 
nobis  a  Deo,  ut  habeatur  a  nobis.  Tunc  autem  habetur  a  nobis, 
quando  habitum  habemus,  quo  possimus  eo  frui,  et  hoc  est  donum 
gratiae  creatum»   (In  2,  dist.   26,  a.    1,  q.  2  ad   1). 

Actus  cognitionis  et  amoris  non  absolute  requiritur  ex  parte  ho- 
minis,  ut  adsit  inhabitatio  personarum  divinarum,  quia  inhabitatio  per- 
manet  etiam  quando  iusti  nihil  agunt,  et  est  in  infantibus,  qui  nihil 
agere  possunt.  Ergo  sufficit  habitus,  quo  disponuntur  iusti  ad  gloriam. 
Spiritus   igitur  Sanctus    recte  vocatur   gratia  increata,    qua  donata  ho- 

mines  sanctificantur  et  filii  Dei  adoptivi  fiunt.  Sed  quia  hoc  non  fit 
nisi  mediante  gratia  creata  ut  forma  et  fundamento  huius  novae  re- 
lationis,  integra  manet  doctrina  concilii  tridentini  gratiam  creatam  esse 
unicam  causam  formalem  iustificationis  (sess.  6,  c.  7 ;  Denz.  n.  799). 
Cf.  Suarez,  De  gratia  proleg.  3,  c.  3,  et  Franzelin,  De  Trin.  thes.  43. 

221.  ObL  I.  Quae  ut  propria  habemus,  dominio  nostro  subsunt.  Atqui 
personae  divinae  non  possunt  esse  sub  dominio  nostro.  Ergo  non  possumus 
habere  ut  proprium  quid  personas  divinas. 

Resp.  Dist.  mai. :  Res,  quas  proprias  habemus,  dominio  nostro  subsunt, 
conc.  mai.;  personae,  quas  proprias  habemus,  semper  dominio  nostro  subsunt, 
neg.  mai.  Parentes,  quos  filii  habent,  non  subsunt  dominio  filiorum,  neque 
amicus  subest  dominio  amici.  Personae  divinae  possidentur  per  fruitionem 
cognitionis  et  amoris,  ad  quam  fruitionem  non  potest  homo  pervenire  nisi 
per  gratiam  a  Deo  datam ;  et  sic  persona  divina  datur,  quando  datur  gratia 
(S.  Tho?nas  1,  q.  38,  a.  1).  Unde  patet  responsum  ad  minorem  et  con- 
sequens. 

222.  Obi.  II.  Ante  diem  Pentecostes  iam  erant  iusti  homines.  Atqui  hi 
non  habebant  Spiritum  Sanctum  (Io  7,  39).  Ergo  per  gratiam  sanctificantem 
non  datur  Spiritus  Sanctus. 

Resp.  Conc.  mai.  Neg.  min.  et  conseq.  Sanctis  Veteris  Testamenti  datus 
quidem  erat  Spiritus  Sanctus,  sed  non  cum  tanta  abundantia  gratiae  et  cum 
tanto  apparatu  signorum  atque  fidelibus  die  Pentecostes.  In  Vetere  Testa- 
mento  iusti  «Sancti  Spiritus  participationem  recipiebant,  hic  vero  [die  Pente- 
costes]  integre  et  plene  baptizati  fuere»  (S.  Cyrillus  Hieros.,  Catech.  17,  18). 
«Si  enim  antea  Spiritus  Sanctus  non  dabatur,  quo  impleti  prophetae  locuti 
sunt?  .  .  .  Quomodo  ergo  Spiritus  Sanctus  nondum  erat  datus  .  .  .  nisi  quia 
illa  datio  .  .  .  Spiritus  Sancti  habitura  erat  quandam  proprietatem  suam  in 
ipso  adventu,  qualis  antea  numquam  fuit»  cum  tantis  charismatis  ?  (S.  August., 
De  Trin.  4,  29.)     Cf.  Franzelin,  De  Trin.  thes.  48. 


TRACTATUS  III. 

DE  DEO  CREANTE  ET  ELEVANTE. 


PRAENOTANDA. 

223.  Considerato  Deo  ipso  inquirendum  est  in  relationes  creatura- 
rum  ad  Deum.  Duplex  autem  est  relatio  creaturarum  ad  Deum,  quia 
egrediuntur  creaturae  a  Deo  ut  a  causa  efficiente,  et  regrediuntur  ad 
Deum  ut  ad  causam  finalem.  Prius  igitur  agendum  est  de  egressu 
creaturarum  a  Deo  seu  de  creatione.  Quaeritur  praecipue  de  creaturis 
rationalibus,  quae  sunt  proximus  finis  creaturarum  irrationalium. 

Vocabulum  creandi  et  correspondentia  vocabula  bara,  xriCecv, 
schaffen,  habent  multiplices  significationes.  Ita  dicitur  arbor  creare 
folia,  artifex  creare  statuam,  parentes  creare  filios,  cives  creare  con- 
sulem.  Sed  secundum  usum  linguae  ecclesiasticae  verbum  creandi,  si 
de  Deo  dicitur,  plerumque  significat  productionem  ex  nihilo  per  solam 
causam  efficientem  exclusa  causa  materiali.  Hoc  sensu  notio  creationis 
est  catholica,  quae  ab  ecclesia  omnibus  credenda  proponitur.  Con- 
cilium  lateranense  IV:  Deus  «sua  omnipotenti  virtute  simul  ab  initio 
temporis  utramque  de  nihilo  condidit  creaturam,  spiritualem  ac  cor- 
poralem,  angelicam  videlicet  et  mundanam,  ac  deinde  humanam,  quasi 
communem  ex  spiritu  et  corpore  constitutam»   {Denz.  n.  428). 

Creatio  igitur  est  aliqua  efTectio.  Sed  cum  pleraeque  efTectiones 
fiant  ex  aliqua  materia  praesupposita,  creatio  nullam  materiam  sup- 
ponit.  Quare  dicitur  esse  productio  rei  ex  nihilo  sui  et  subiecti.  Haec 
est  definitio  creationis.  «Ex  nihilo»  dicitur  non  quasi  nihilum  sit  causa 
materialis,  sed  his  verbis  negatur  causa  materialis,  et  statuitur  sola 
causa  efficiens,  quae  propter  infinitam  suam  virtutem  non  indiget  ma- 
teria.  Ceterae  productiones  inducunt  solam  formam  accidentalem  vel 
substantialem,  creatione  autem  producitur  tota  substantia  rei.  Si  quae 
forma  est,  ad  quam  intrinsecus  constituendam  materia  non  concurrit, 
haec  etiam  recte  dicitur  creari,  ut  anima  humana.  Formae  vero  ac- 
cidentales  non  simpliciter  creantur,  sed  concreantur,  quatenus  sup- 
ponunt  subiectum,  in  quo  insunt.  Accidentia  enim  potius  sunt  entis 
quam  ens;  creatio  autem  est  productio  entis,  in  quantum  est  ens. 

Creatio  active  spectata  est  actus  Dei,  quo  producitur  res  extra 
Deum,  passive  spectata  est  ipsa  res  producta  secundum  realem  de- 
pendentiam  a  Deo  creante.  Itaque  in  re  creata  est  realis  relatio  ad 
Deum;  sed  quia  actus  creativus  in  Deo  est  actus  purus,  creatio  non 
est  relatio  realis  Dei  ad  creaturam,  sed  relatio  rationis  tantum  (supra 
n.  44).  Creatura,  etsi  semper  dependet  a  Deo,  non  semper  creatur, 
quia  creatio  significat  novitatem  seu  inceptionem  exsistentiae  (cf.  ,S.  Tho- 
mas   I,  q.  45,  a.    I — 4). 

Divisio  tractatus  haec  erit:  prius  agemus  de  creatione  generatim, 
dein  de  singulis  ordinibus  rerum  creatarum:  de  opificio  mundi,  de 
hominibus,  de  angelis. 

PARS  I. 
DE  CREATIONE  IN  GENERE. 

Cf.  S.  Thomas  1,  q.  44;  q.  45,  a.  5  sqq ;  q.  46 ;  —  Contra  gent.  2,  1 — 38;  Commentatores 
Summae,  ut  Gregorius  de  Valentia  I,  disp.  3sqq;  D.  Palmieri,  De  Deo  creante  et  ele- 
vante,  Romae  1878;  C,  Mazzella,  De  Deo  creante,  Romae  1880;  L.  Janssens,  De  Deo 
creatore  et  de  angelis,  Friburgi  1905;  /.  Pohle,  Lehrbuch  der  Dogmatik  I5  393  sqq ; 
C,  van  Noort,  De  Deo  creatore 2,  Amstelodami  19 12.  De  recentibus  impugnatoribus 
creationis    agit    E.  Pesnelle,    Le    dogme    de    la  Creation    et    la    science    contemporaine  2, 

Arras   1891. 

Prop.  XXIX.  Quidquid  praeter  Deum  exsistit,  a  Deo  crea- 
tum  est. 

224.  Stat.  quaest.  Haec  quoque  thesis  est  dogma  aliquod  funda- 
mentale  fidei  catholicae,  quo  reicitur  error  materialistarum,  qui  non 
admittunt  quidquam  praeter  materiam  eiusque  vires;  reicitur  error 
pantheistarum,  qui  mundum  evolutionem  vel  emanationem  Dei  esse 
volunt  (supra  n.  47);  reicitur  error  dualistarum,  ut  manichaeorum  et 
priscillianistarum,  qui  duo  principia  rerum,  alterum  bonum,  alterum 
malum  admittebant,  item  alterum  Deum  Veteris  Testamenti,  alterum 
Novi  Testamenti;  qui  error  saeculo  XII  recrudescebat  (cf.  Denz. 
n.  28  sq  237 — 239  348  421   428  707). 

Itaque  contra  hos  errores  statuimus  omnem  substantiam,  sive  spi- 
ritualem  sive  materialem,  a  Deo  ex  nihilo  creatam  esse. 

225.  Arg.  1.     Ex  S.  Scriptura. 

«In  principio  Deus  creavit  caelum  et  terram»  (Gn  1,  1).  His 
verbis  docet  Spiritus  Sanctus,  quale  fuerit  initium  mundi.  «In  prin- 
cipio»,  i.  e.  initium  mundi  aspectabilis  eo  factum  est,  quod  Deus  crea- 
vit  caelum  et  terram.  Verbum  hebraicum  bara,  creavit,  in  hac  forma 
(Kal)  de  solo  Deo  dicitur  et  significat  operationem  Deo  propriam, 
neque  umquam  iungitur  cum  accusativo  materiae,  sed  indicat  opera- 
tionem  supremam  et  independentem.  Dicitur  Deus  creasse  «caelum  et 
terram»,  i.  e.  totum  mundum  aspectabilem,  et  quidem  in  statu  informi, 

quia  pergitur:  «Terra  autem  erat  informis  et  vacua»,  formatio  vero 
seu   «creatio  secunda»   postea  narratur  (cf.  S.   Thomas  i,  q.  66,  a.   i). 

Haec  eadem  doctrina  postea  saepe  repetitur.  «Ipse  dixit,  et  facta 
sunt;  ipse  mandavit,  et  creata  sunt»  (Ps  32,  9).  «Qui  fecit  caelum  et 
terram,  mare  et  omnia,  quae  in  iis  sunt»  (Ps  145,  6).  «Creavit,  ut 
essent  omnia»  (Sap  1,  14).  «Qui  vivit  in  aeternum,  creavit  omnia 
simul»  (Eccli  18,  1).  Cf.  Is  40,  26;  44,  24;  Iob  38,  4  sqq.  Quam  fir- 
miter  haec  fides  inhaeserit  animis  iudaeorum,  patet  ex  verbis  matris 
machabaeorum :  «Peto,  nate,  ut  aspicias  ad  caelum  et  terram  et  ad 
omnia,  quae  in  iis  sunt,  et  intellegas,  quia  ex  nihilo  fecit  illa  Deus» 
(2  Mach  7,  28).  Idem  patet  ex  Flavio  Iosepho  (Archaeolog.  Prooem. 
et   I,    1)  et  Pkilone  (De  mundi  opificio). 

Similiter  in  Novo  Testamento.  «Omnia  per  ipsum  facta  sunt» 
(Io  1,  3).  «Ex  ipso  et  per  ipsum  et  in  ipso  sunt  omnia»  (Rom  11,  36). 
Cf.  Hebr   1,    3    iosqq;    3,  4;    Eph  3,  9;    Col    1,    16  sq;    Apc    10,  6. 

Idem  probatur  ex  nominibus  Dei.  Nam  si  Deus  est  Ipsum  Esse 
(supra  n.  35),  praeter  eum  non  est  aliud  esse  independens;  si  est 
omnipotens  (supra  n.  146),  non  indiget  materia  ad  aliquid  producen- 
dum;  si  est  supremus  dominus  omnium  rerum  (Ps  49,  12;  148,  5), 
non  exsistit  quidquam  sine  eius  voluntate.  «Dignus  es,  Domine  Deus 
noster,  accipere  gloriam  et  honorem  et  virtutem,  quia  tu  creasti  omnia, 
et  propter  voluntatem  tuam  erant  et  creata  sunt»   (Apc  4,    11). 

226.     Arg.  2.     Ex  traditione. 

Fides  ecclesiae  apparet  in  Symbolis,  in  quibus  omnibus  fit  pro- 
fessio  «in  Deum  Patrem  omnipotentem,  creatorem  caeli  et  terrae»,  in 
quibusdam  additur:  «visibilium  omnium  et  invisibilium»  (Denz.  n.  86). 
Tertullianus  ait:  «Regula  est  fidei  .  .  .  qua  creditur  unum  omnino 
Deum  esse,  nec  alium  praeter  mundi  conditorem,  qui  universa  de  ni- 
hilo  produxerit»  (De  praescr.  13).  Contra  platonicos,  qui  docebant  Deum 
formatorem,  non  creatorem  mundi,  S.  Iustinus  M.  (?):  «Creator  nulla 
alia  re  indigens,  sua  virtute  et  potestate  id,  quod  fit,  efficit;  opifex 
vero  accepta  ex  materia  condendi  facultate  opus  suum  constituit» 
(Cohort.  ad  gent.  22).  >S.  Theophilus  Antioch.:  «Quodsi  Deus  ingeni- 
tus  et  materia  ingenita,  non  iam  Deus  creator  est  omnium.  .  .  .  Dei 
autem  potentia  in  eo  spectatur,  ut  ex  nihilo  faciat  quaecumque  vo- 
luerit»  (Ad  Autol.  2,  4).  Prophetae  «summo  consensu  docuere  Deum 
ex  nihilo  omnia  creasse»  (ibid.  2,  10).  >S.  Irenaeus  de  hac  fide  ait: 
«Ecclesia  omnis  per  universum  orbem  hanc  accepit  ab  apostolis  tra- 
ditionem»  (Contra  haer.  2,  9,  1 ;  cf.  2,  27,  2).  Idem  docent  deinceps 
alii  Patres.  >S.  Fulgentius  ait:  «Principaliter  tene  omnem  naturam,  quae 
non  est  Trinitas  Deus,  ab  ipsa  sancta  Trinitate,  quae  solus  verus  et 
aeternus  Deus  est,  creatam  ex  nihilo»   (De  fide  ad  Petrum  3,  25). 

Dogma  hoc  est  definitum  ab  ecclesia,  in  concilio  lateranensi  IV, 
in  concilio  florentino  (Denz.  n.   706),  tandem  in  concilio  vaticano:   «Si 

quis  non  confiteatur  mundum  resque  omnes,  quae  in  eo  continentur, 
et  spirituales  et  materiales,  secundum  totam  suam  substantiam  a  Deo 
ex  nihilo  esse  productas  .  .  .  A.  S.»  {Dens.  n.  1805). 

Rationis  argumenta  proponuntur  in  philosophia. 

227»  Obi.  I.  Deus  dicitur  creasse  animalia,  ventum,  tenebras,  malum  (Gn 
1,  21.  Is  45,  7.  Am  4,  13).  Atqui  haec  non  creantur  ex  nihilo.  Ergo  ex 
eo,  quod  Deus  dicitur  creasse  caelum  et  terram,  non  recte  concluditur  omnia 
creata  esse  ex  nihilo. 

Resp.  Dist.  mai. ;  Deus  dicitur  omnia  creare,  etiam  ea,  quae  ex  aliqua 
materia  fiunt,  quia  ipse  materiam  quoque  omnium  rerum  creavit,  conc.  mai.; 
dicitur  solum  creare  eo  modo,  quo  etiam  creaturae  aliquid  ex  materia  prae- 
exsistente  producere  possunt,  neg.  mai.  Trans.  min.  Dist.  conseq. :  Non  solum 
vocabulum  creandi  (bara)  indicat  agi  de  creatione  prima,  conc.  conseq.;  si 
Deus  dicitur  in  principio  creasse  caelum  et  terram  et  postea  singula  for- 
masse,  non  agitur  de  creatione  prima,  neg.  conseq.  Utique  dicimus  Deum 
creasse  montes,  arbores,  alia,  quae  ex  materia  facta  sunt;  sed  semper  sub- 
intellegimus  hoc  ideo  recte  dici,  quia  ipsam  quoque  materiam  Deus  ab  initio 
creavit.  Maxime  verbum  hebraicum  bara  semper  significat  operationem  ex- 
clusive  divinam,  qua  Deus  aut  res  ex  nihilo  producit,  aut  de  rebus  ut  per- 
fectus  dominus  disponit,  quia  eas  ex  nihilo  produxit. 

228.  Obi.  II.  Mundus  dicitur  factus  ex  informi  materia  (Sap  11,  18),  et 
visibilia  omnia  dicuntur  facta  ex  invisibilibus  (Hebr  11,  3).  Ergo  non  ex 
nihilo. 

Resp.  Dist.  antec. :  Formatio  mundi  facta  est  ex  praeiacente  materia, 
conc.  antec. ;  prima  creatio,  neg.  antec.  Invisibilia  Hebr.  n,  3  a  quibusdam, 
ut  a  S.  Thoma  (1,  q.  65,  a.  4  ad  1)  intelleguntur  mundus  exemplaris  in 
mente  divina;  possunt  etiam  exponi  «ex  nihilo»,  quia  graece  dicitur 
to  jjly]  r/  cpcavofjtivwv  -za  fJAsTrojAsva  -(s-yovEvai,  i.  e.  fide  cognoscimus  non  ex 
aspectabilibus  facta  esse  visibilia. 

229»  Obi.  III.  Est  principium,  iam  ab  antiquis  philosophis  receptum,  ex 
nihilo  nihil  fieri.  Ergo  conceptus  creationis  pugnat  cum  principio  philosophico. 
Resp.  Dist.  antec. :  Illi  philosophi  hoc  principium  statuerunt  de  effectibus 
particularibus  causarum  particularium,  conc.  antec. ;  hoc  principium  statutum 
vel  statuendum  est  ad  explicandam  originem  mundi  ex  causa  prima,  neg. 
antec.  (S.  Thomas  1,  q.  45,  a.  2  ad  1).  Principium  causalitatis  nihil  aliud 
postulat,  nisi  ut  nihil  fiat  sine  causa  sufficiente.  Causa  autem  infinita  est  suf- 
ficiens  ad  producendum  omne  id,  quod  in  conceptu  suo  non  includit  contra- 
dictionem.  Praeterea  notandum  est  creationem  non  esse  mutationem  proprie 
dictam,  sed  solam  relationem  rei  primum  exsistentis  ad  causam  efficientem. 

Schol  I.     Quis  creare  possit. 
230.     De  fidc  est  solum  Deum  omnia  creasse,  ut  patet  ex  definitione 
concilii    vaticani   citata   (n.   226).      «Omnia    per   ipsum    facta   sunt,    et 
sine  ipso  factum  est  nihil,  quod  factum  est»  (Io  1,  3).    SS.  Patres,  ut 
Ioannes  Damasc.  (De  fide  2,  3),  et  theologi,  ut  5.  Thomas  (De  pot. 

q.  3,  a.  4),  dicunt  haereticum  esse  affirmare  aliquid  creatum  esse  ab 
angelis  vel  alia  creatura.  Eo  ipso  constat  non  exsistere  creaturam, 
quae  creare  possit;  nam  Deus,  si  dedisset  talem  potestatem,  non  ne- 
garet  concursum,  ut  potestas  in  actum  transiret. 

Porro  hinc  concludendum  videtur  non  posse  esse  creaturam,  quae 
creare  possit.  Nam  Deus  tam  bonus  est,  ut  summo  modo  bona  sua 
communicare  velit,  quemadmodum  patet  ex  Incarnatione  et  visione 
beatifica.  Ergo  si  potentiam  creandi  non  communicavit,  recte  colligi- 
mus  eam  esse  incommunicabilem.  Haec  est  doctrina  SS.  Patrum,  qui 
contra  arianos  argumentantur :  Filius  potest  creare ;  ergo  non  est  crea- 
tura.  wS.  Athanasius:  «Qui  enirn  fieri  queat,  ut  [Filius]  ea,  quae  non 
sunt,  efficiat,  ut  sint,  si,  quemadmodum  putatis,  factus  ex  nihilo  est? .  .  . 
Nulla  enim  rerum,  quae  factae  sunt,  causa  est  creatrix»  (Contra  arian. 
2,  21).  >S.  Cyrillus  Alex.:  «Repugnat  maxime  divinae  gloriae  putare, 
quod  aliis  insit  facultas  procreandi  et  in  lucem  edendi  quae  non  erant» 
(Contra  Iulian.  2;  M  PG  j6,  595).  vS.  Augustinus:  «Creare  naturam 
tam  nullus  angelus  potest,  quam  nec  seipsum»  (De  Gen.  ad  litt.  9, 
15,  28).  Idem  docent  theologi  unanimiter,  ut  >S.  Thomas  (1,  q.  45, 
a.  5),  contra  Durandum  et  Biel  (In  2,  dist.  1,  q.  4).  Una  ex  ratio- 
nibus  internis,  quam  reddunt,  est  haec :  Creatio  nihil  supponit  ex  parte 
obiecti,  neque  in  subiecto  aliud  requirit  nisi  simplicem  actum  volun- 
tatis.  Ergo  tam  late  patet  quam  potentia  volendi  creabilia.  Haec  autem 
est  illimitata.  Atqui  non  potest  ens  limitatum  in  se  virtute  continere 
entia  numero  illimitata.    Ergo  non  potest  habere  virtutem  creandi. 

Non  tam  unanimes  sunt  theologi  in  decidenda  quaestione,  num 
possit  Deus  uti  creatura  ut  instrumento  ad  creandum.  Sed  negativum 
responsum  videtur  certum.  Nam  instrumentum  ponit  in  eflectu  aliquid 
ratione  praevium  ad  operationem  causae  principalis,  seu  disponit  ma- 
teriam  ad  inductionem  formae,  quae  fit  per  causam  principalem.  At- 
qui  in  creatione  nihil  est  praevium,  nulla  est  dispositio  ante  productio- 
nem  rei.  Ergo  creatura  non  potest  esse  causa  instrumentalis  in  creando. 
Hoc  valet  de  causalitate  physica.  Moralis  enim  causa  creationis  potest 
esse  creatura,  quatenus  impetrat  precibus,  vel  alio  modo  ratio  est,  ut 
Deus  aliquid  creet,  sicut  parentes  a  Deo  precibus  possunt  impetrare 
infantem,  ergo  etiam,  ut  creet  infantis  animam. 

Schol.  2.  Tota  Trinitas  simul  creat. 
231.  Quamquam  creatio  appropriatur  Patri  (supra  n.  2io<:),  de  fide 
tamen  est  eam  esse  communem  omnibus  tribus  personis,  quia  scilicet 
trium  una  est  intellectio,  voluntas,  potentia,  operatio.  Concilium  la- 
teranense  a.  649:  «Si  quis  secundum  SS.  Patres  non  confitetur  .  .  . 
unam  eandemque  trium  [personarum]  deitatem  .  .  .  voluntatem,  operatio- 
nem  .  .  .  creatricem  omnium  et  protectricem,  condemnatus  sit»  (Denz. 
n.  254).  Concilium  lateranense  IV:  Tres  personae  «unum  universorum 
principium»   (Denz.  n.  428).     Concilium  florentinum:   «Pater  et  Filius 

et  Spiritus  Sanctus  non  tria  principia  creaturae  sed  unum  principium» 
(Denz.  n.  704).  Nihilominus  ratione  prius  Trinitas  intrinsecus  est  per- 
fecte  constituta,  quam  operatur  ad  extra,  quia  intellectio  et  volitio, 
cuius  opus  est  creatio,  non  potest  esse  sine  terminis  productionis  in- 
ternae,  et  ita  prius  procedunt  personae,  quam  operatio  personarum. 
Eatenus  igitur  «divinae  personae  secundum  rationem  suae  processionis 
habent  causalitatem  respectu  creationis  rerum»  [S.  Thomas  1,  q.  45, 
a.  6  ad  2).  Ideo  Patres  dicunt  Patrem  creare  per  Filium  in  Spiritu 
Sancto,  non  quasi  Pater  non  immediate  creet,  sed  quia  personae  pro- 
cedentes  accipiunt  per  processionem  vim  creativam. 

Personae  divinae  procedunt  per  processiones  perfecte  immanentes; 
sed  creaturae  procedunt  per  processiones  aliquo  modo  transeuntes,  quia 
res  creatae  sunt  extra  Deum.  Hoc  non  obstante  actio  divina  creans 
non  est  formaliter  transiens,  quia  creatura  nullo  modo  pertinet  ad 
actum  divinum  constituendum,  quod  est  de  ratione  actus  formaliter 
transeuntis;  sed  creatio  est  actus  virtualiter  transiens,  i.  e.  eiusdem 
virtutis  seu  efficaciae,  ac  si  esset  actus  transiens,  licet  secundum  totam 
perfectionem  sit  immanens  (cf.  supra  n.  61  sq). 

Schol.  3.     Deus  liber  est  in  creando. 

232.  Deus,  ut  supra  (n.  105  sqq)  probavimus,  liber  est  in  operatio- 
nibus  ad  extra;  ergo  etiam  in  creando.  Res  est  de  fide  ex  concilio 
vaticano  sess.  3,  c.  I  :  «Deus  liberrimo  consilio  simul  ab  initio  tem- 
poris  utramque  de  nihilo  condidit  creaturam,  spiritualem  et  corporalem»; 
can.  5  de  Deo :  «Si  quis  Deum  dixerit  non  voluntate  ab  omni  ne- 
cessitate  libera,  sed  tam  necessario  creasse,  quam  necessario  amat  se- 
ipsum,  A.  S.»   (Denz.  n.   1783    1805.) 

Quia  Deus  operatur  non  caeco  impetu  sed  secundum  consilium 
(Eph  1,  11),  prius  opus  mente  concipit,  quam  extra  se  producit;  et 
hic  conceptus  divinus,  i.  e.  essentia  divina  cognita  ut  imitabilis  tali 
vel  tali  modo  ad  extra,  vocatur  idea  seu  causa  exemplaris.  Idea  enim 
est  forma,  quam  effectus  imitatur  ex  intentione  agentis  (S.  Thomas, 
De  verit.  q.  3,  a.  1).  Unde  ideae  divinae  sunt  rationes  rerum  crea- 
bilium  exsistentes  in  mente  divina.  «Domino  Deo,  antequam  crearentur, 
omnia  sunt  agnita»  (Eccli  23,  29).  His  ideis  fit,  ut  Deus  sit  causa 
absolute  independens  in  operando,  quia  ex  se  cognoscit  possibilia,  et 
ex  possibilibus  libere  eligit  ea,  quae  vult  actu  fieri.  Accedente  igitur 
hac  electione  ad  cognitionem  possibilium  ideae  sunt  proxime  practicae; 
et  ideae  sic  intellectae  sunt  liberae. 

Quia  inter  possibilia  non  omnia  habent  aeque  magnam  perfectio- 
nem  essentialem  et  accidentalem,  et  quia  Deus  libere  eligit,  quas  es- 
sentias  vult  creare,  et  cum  quantis  perfectionibus  accidentalibus,  mun- 
dus  non  necessario  est  absolute  optimus  (cf.  supra  n.  148^);  immo 
mundus  absolute  optimus  repugnat,  quia  perfectiones  creaturarum  sunt 
finitae,  ergo  augeri  possunt.    Tamen  mundus  est  relative  optimus,  qua- 

tenus  Deus  determinatum  gradum  gloriae  suae  externae  intendit,  et 
ad  hunc  finem  optima  media  elegit.  De  fine  creationis  iam  agen- 
dum  est. 

Prop.  XXX.  Finis  primarius  creationis  est  gloria  Dei  externa; 
finis  vero  secundarius  est  bonum  creaturarum. 

233.  Sta.t.  quaest.  Finis  seu  causa  finalis  est  id,  propter  quod 
aliquid  fit.    Creatio  active  spectata  seu  Deus  creans  non  habet  causam 

finalem.  Habet  tamen  Deus  rationem,  cur  aliquid  velit,  quae  ratio  non 
alia  est  nisi  essentia  divina  sub  ratione  summi  boni  (supra  n.  10 1). 
Vult  igitur  Deus  se  ipsum  ut  obiectum  formale  et  primarium,  crea- 
turas  ut  obiectum  materiale  et  secundarium,  quatenus  sunt  imitatio  et 
participatio  analoga  boni  divini.  Quare  concilium  vaticanum  sess.  3, 
c.  1  ait:  Deus  creavit  «bonitate  sua  et  omnipotente  virtute,  non  ad 
augendam  suam  beatitudinem  nec  ad  acquirendam,  sed  ad  manifestan- 
dam  perfectionem  suam  per  bona,  quae  creaturis  impertitur»  {Denz. 
n.    1783). 

Creatio  passive  spectata  seu  res  creata  habet  causam  finalem. 
Nam  sicut  Deus  est  causa  rerum  efficiens,  ita  est  earum  causa  finalis, 
quia  ex  amore  bonitatis  suae  vult,  ut  haec  bonitas  ad  extra  com- 
municetur,  manifestetur,  agnoscatur.  Manifestatio  et  agnitio  bonitatis 
divinae  in  creaturis  est  gloria  Dei  externa.  Dicitur  externa,  ut  di- 
stinguatur  a  gloria  Dei  interna,  quae  consistit  in  infinita  cognitione  et 
dilectione  bonitatis  infinitae.  Similitudo  creaturarum  cum  Deo  est  gloria 
Dei  obiectiva,  qua  bonitas  Dei  manifestatur.  Agnitio  excellentiae  di- 
vinae  per  creaturas  rationales  est  gloria  Dei  fiormalis,  quae  est  clara 
Dei  cum  laude  notitia. 

Manifestatio  et  agnitio  bonitatis  divinae  si^nul  est  bonum  creatu- 
rarum.  Nam  creaturae  omnes  eo  sunt  obiective  bonae,  quod  bonum 
divinum  imitantur;  creaturae  vero  rationales  eo  sunt  subiective  bonae, 
quod  cognitionem  et  amorem  Dei  imitantur.  In  quantum  igitur  crea- 
turae  ad  hoc  destinantur,  ut  hominem  iuvent  ad  Deum  cognoscendum 
et  amandum,  homo  vero  destinatur  ad  Deum  cognitione  et  amore 
glorificandum,  finis  creaturarum  est  bonum  rationalis  creaturae.  Hic 
est  finis  secundarius,  qui  subordinatur  glorificationi  Dei,  qui  est  finis 
primarius.  Finis  primarius  est  absolute  necessarius  et  ultimus;  finis 
secundarius  est  relative  necessarius  et  ultimus. 

234.  Arg.  I.     Ex  S.  Scriptura. 

Creaturae  ad  id  factae  sunt,  ad  quod  natura  sua  destinantur.  At- 
qui  destinantur  ad  glorificationem  Dei.     Ergo  ad  hoc  factae  sunt. 

Maior  patet,  quia  agens  rationale  opera  sua  talia  facit,  ut  apta 
sint  ad  finem,  quem  intendit.  Ergo  si  opera  artificis,  qui  non  deficit 
in  operando,  inspicimus,  ex  iis  discimus,  ad  quid  facta  sint. 

Minor  probatur.  Secundum  S.  Scripturam  homo  omnis  est  in- 
excusabilis,  nisi  ex  creaturis  Deum  cognoscit,  cognitumque  colit  (supra 
n.  4).  «Dignus  es,  Domine  Deus  noster,  accipere  gloriam  et  honorem 
et  virtutem,  quia  tu  creasti  omnia,  et  propter  voluntatem  tuam  erant 
et  creata  sunt»  (Apc  4,  11).  Ad  hoc  Deus  hominibus  dedit  intel- 
lectum.  «Creavit  illis  scientiam  spiritus,  sensu  implevit  cor  illorum,  et 
mala  et  bona  ostendit  illis.  Posuit  oculum  suum  super  corda  illorum, 
ostendere  illis  magnalia  operum  suorum,  ut  nomen  sanctificationis  col- 
laudent,  et  gloriari  in  mirabilibus  illius,  ut  magnalia  enarrent  operum 
eius»   (Eccli   17,  6  sqq). 

Ideo  Deus  vocatur  «Alpha   et  Omega,  principium  et  finis»    (Apc 

I,  8;  cf.  Is  41,  4;  44,  6;  48,  12).  «Et  omnem,  qui  invocat  nomen 
meum,  in  gloriam  meam  creavi  eum»  (Is  43,  7).  «Gloriam  meam 
alteri  non  dabo»  (Is  48,  11).  «Vivo  ego,  dicit  Dominus,  quoniam 
mihi   flectetur   omne   genu,    et  omnis   lingua   confitebitur  Deo»   (Rom 

14,   11). 

Nihilominus  Deus  omnia  creavit  in  bonum  creaturae  rationalis. 
«Diligis   omnia,    quae   sunt,    et   nihil    odisti   eorum,    quae  fecisti»   (Sap 

II,  25).  Diligere  est  realiter  idem  ac  bonum  velle.  «Quid  est  homo, 
quod  memor  es  eius?  .  .  .  Gloria  et  honore  coronasti  eum,  et  con- 
stituisti  eum  super  opera  manuum  tuarum»  (Ps  8,  5  sqq).  «Omnia 
vestra  sunt;  vos  autem  Christi,  Christus  autem  Dei«  (1  Cor  3,  22  sq). 
Iam  in  narratione  creationis  hic  finis  diserte  effertur  (Gn  1,  27  sqq). 
Attamen  hic  finis  subordinatur  fini  primario.  «Adduxisti  populum  tuum, 
ut  faceres  tibi  nomen  gloriae»  (Is  63,  14).  «Ut  simus  in  laudem 
gloriae  eius»  (Eph  1,  12;  cf.  Rom  9,  23),  ut  tandem  «sit  Deus  omnia 
in  omnibus»   (1   Cor  15,  28). 

235.     Arg.  2.    'Ex  traditione. 

Inde  a  primis  saeculis  haec  doctrina  tradebatur  in  ecclesia. 
Athenagoras:  «Liquet  Deum  .  .  .  propter  se  ipsum  et  elucentem  in  omni- 
bus  ipsius  operibus  bonitatem  et  sapientiam  adductum  fuisse,  ut  ho- 
minem  faceret»  (De  resurr.  mort.  12).  6".  Theophilus  Antioch.:  «Omnia 
Deus  fecit  ex  non  exstantibus  ad  esse,  ut  per  opera  cognosceretur 
et  innotesceret  magnitudo  eius»  (Ad  Autol.  1,  4).  Tertullianus:  «Quod 
colimus  nos,  Deus  unus  est,  qui  totam  molem  istam  .  .  .  de  nihilo  ex- 
pressit  in  ornamentum  maiestatis  suae»  (Apol.  17).  Similiter  posteriores 
Patres.  Similiter  theologi,  ut  5.  Thomas  (1,  q.  44,  a.  4;  Contra  gent. 
3,  17  sq).  Tandem  res  est  definita  a  concilio  vaticano  sess.  3,  can.  5 
de  Deo:  «Si  quis  mundum  ad  Dei  gloriam  conditum  esse  negaverit, 
A.  S.»  (Denz.  n.   1805). 

Ex  altera  parte  Patres  et  theologi  efferunt  creationem,  in  quantum 
est  bonum  utile,  non  in  Dei  sed  unice  in  hominis  commodum  factam 
esse.  S.  Irenaeus:  «Non  quasi  indigens  Deus  hominis,  plasmavit  Adam, 
sed   ut    haberet    in   quem    collocaret  sua  beneficia.  .  .  .     Servitus  erga 

Deum  Deo  quidem  nihil  praestat,  nec  opus  est  Deo  humano  obsequio ; 
ipse  autem  sequentibus  et  servientibus  sibi  vitam  et  incorruptelam  et 
gloriam  aeternam  attribuit,  beneficium  praestans  servientibus  sibi  .  .  . 
sed  non  beneficium  ab  iis  percipiens»  (Contra  haer.  4,  14,  1).  Unde 
patet,  inquit  ^.  Thomas,  «quod  Deus  suam  gloriam  non  quaerit  propter 
se  sed   propter  nos»   (2,  2,  q.    132,  a.    1   ad   1). 

236.     Arg.  3.     Ex  ratione. 

Deus  vult  rectum  ordinem.  Atqui  rectus  ordo  postulat,  ut  homo 
glorificet  Deum.     Ergo  ad  hoc  homo  creatus  est. 

Prob.  min.  Nam  rectus  ordo  postulat,  ut  homo  intellectu  pro- 
sequatur  verum  et  voluntate  bonum.  Atqui  Deus  est  summum  verum 
et  bonum  et  principium  veri  et  boni  creati.  Ergo  rectus  ordo  postulat, 
ut  homo  convertatur  ad  Deum  ut  summum  verum  cognoscendum  et 
ut  summum  bonum  amandum.  Haec  autem  intellectio  et  dilectio  est 
simul  summum  bonum  hominis.  Sic  igitur  in  omnibus  rectus  ordo  ser- 
vatur,  quia  inferiora  bona  serviunt  homini,  ut  ipse  homo  perficiatur  in 
suo  bono ;  et  bonum  humanum  ordinatur  ad  bonum  increatum  et  in- 
finitum ;  infima  per  media  ad  summum  pertingunt. 

2  37«  Obi.  I.  Homo  nobili  animo  praeditus  indignum  iudicat  esse  gloriae 
cupidura.  Atqui  Deus  est  mens  nobilissima.  Ergo  Deus  minime  est  gloriae 
cupidus. 

Resp.  Dist.  mai. :  Indignum  est  esse  vanae  gloriae  cupidum,  conc.  mai.; 
indignum  est  gloriam  cupere,  quam  recta  ratio  postulat,  neg.  mai.  Conc.  min. 
Dist.  conseq. :  Deus  non  est  gloriae  cupidus  contra  ordinem  rationis,  conc. 
conseq. ;  non  vult  gloriam  suam  secundum  ordinem  rationis,  neg.  co?iseq. 

Hanc  obiectionem  Cartesius,  Hermes,  Guenther,  alii  moverunt,  non  intel- 
legentes,  Deum  non  posse  esse  indifferentem  circa  gloriam  suam,  quin  eo 
ipso  esset  indifferens  circa  bonum  hominis,  quod  consistit  in  glorificatione 
Dei,  et  circa  rectum  ordinem,  sine  quo  nullum  verum  bonum  potest  sub- 
sistere.  Vanum  est,  si  homo  cupit  laudari  ab  aliis  hominibus  vel  de  iis,  quae 
non  sunt  laude  digna,  vel  ab  iis,  qui  carent  certo  et  recto  iudicio  de  re 
laudanda,  vel  ultra  modum  debitum,  vel  referendo  laudem  ad  se  ut  ad  ultimum 
fontem  boni.  Haec  autem  cum  in  Deo  non  possint  esse,  ab  ipso  vana  gloria 
excluditur,  quia  ab  omnibus  hominibus  debet  cognosci  et  diligi,  et  quo  magis, 
eo  melius,  et  ipse  est  verus  fons  et  supremum  principium  omnium  bonorum. 

238.  Obi  II.  In  Deo  est  amor  benevolentiae  purus.  Atqui  amor  bene- 
volentiae  non  appetit  sibi  bonum  ab  aliis.  Ergo  Deus  non  vult  glorificari 
ab  hominibus. 

Resp.  Conc.  mai.  Dist.  min. :  Amor  benevolentiae  non  quaerit  sibi 
utilitatem  ab  aliis,  conc.  min.;  non  est  amor  ordinatus,  qui  vult  servari  ho- 
nestatem  in  omnibus,  neg.  min.  Amor  autem  ordinatus  postulat,  ut  omnia 
amentur  secundum  gradum  et  ordinem  bonitatis;  ergo  bona  participata 
propter  bonum  summum.  Ne  potest  quidem  Deus  amare  creaturam  nisi 
amando  suam  glorificationem,  ut  dictum  est.  Iste  solus  amor  non  est  amor 
benevolentiae,    quo  quis  alterum  amat  ut   medium   ad  proprium  commodum 

sibi  parandum.  Deus  autem  non  sic  amat  hominem,  sed  amat  eum  ut  sub- 
iectum,  cui  bona  sua  conferat,  in  quantum  fieri  potest.  Haec  autem  puris- 
sima  benevolentia  est. 

239*  Obi.  III.  Deus  omnipotens  finem  a  se  intentum  semper  obtinet.  At- 
qui  multi  homines  non  assequuntur  beatitudinem,  neque  Deum  in  aeternum 
glorificant.  Ergo  beatitudo  hominum  et  glorificatio  Dei  non  est  finis 
creationis. 

Resp.  Dist.  mai. :  Deus  semper  obtinet  finem  absolute  intentum,  conc. 
mai.;  condicionate  intentum,  neg.  mai.  (supra  n.  112*/).  Dist.  min.:  Multi 
homines  non  assequuntur  beatitudinem,  conc.  min.;  non  glorificant  Deum  in 
aeternum,  subdist.  min. :  Non  libere,  conc.  min. ;  non  coacte,  neg.  min.  (Phil 
2,  10).  Dist.  conseq. :  Beatitudo  hominum  non  est  finis  absolute  obtinendus, 
conc.  conseq. ;  glorificatio  Dei  non  est  finis  absolute  obtinendus,  neg.  conseq. 
Obtinebitur  autem  per  glorificationem  misericordiae  in  beatis  et  per  glorifica- 
tionem  iustitiae  in  damnatis  (Rom  9,  22sqq;  supra  n.  112  r  123  £  125  135). 

Schol.     Mundus  creatus  non  est  ab  aeterno. 

240.  Concilia  lateranense  IV  et  vaticanum  docent:  Deus  «sua  omni- 
potente  virtute  simul  ab  initio  temporis  utramque  de  nihilo  condidit 
creaturam»  (Denz.  n.  428  1783).  S.  Scriptura  clare  docet  mundum 
aliquando  non  fuisse.  Ita  Christus  Dominus  ait:  «Nunc  clarifica  me  tu, 
Pater,  apud  temetipsum  claritate,  quam  habui,  priusquam  mundus  esset, 
apud  te»  (Io  17,  5).  Deus  elegit  nos  in  Christo  «ante  mundi  con- 
stitutionem»  (Eph  1,  4).  «Priusquam  montes  fierent,  aut  formaretur 
terra  et  orbis,  a  saeculo  usque  in  saeculum  tu  es,  Deus»  (Ps  89,  2). 
Sapientia  aeterna  erat,  antequam  Deus  quidquam  crearet  (Prv  8,  22sqq; 
Eccli  24,   5).     Idem  docent  SS.  Patres.     £.  Irenaeus:  Aeternus  «solus 

est  Deus Quae  autem  sunt  ab  illo  omnia,  quaecumque  facta  sunt  et 

fiunt,  initium  suum  accipiunt  generationis»   (Contra  haer.  2,  34,  2). 

Idem  docent  theologi,  sed  inter  hos  est  disputatio,  num  omnino 
potuerit  mundus  ab  aeterno  creari.  Afnrmative  respondet  S.  Thomas, 
vel  saltem  docet  contrarium  non  posse  demonstrative  probari  (1,  q.  46, 
a.  2,  et  speciali  opusculo  De  aeternitate  mundi  contra  murmurantes). 
Alii  negative  respondent,  ut  S.Bonaventura:  «Ponere  mundum  aeterna- 
liter  productum,  omnino  est  contra  rationem;  hoc  enim  implicat  in 
se  manifestam  contradictionem»  (In  2,  dist.  I,  p.  I,  a.  1,  q.  2).  Idem 
urgent  plures  SS.  Patres  contra  arianos,  ut  *S.  Athanasius:  «Audiant, 
tametsi  Deus  possit  semper  facere,  at  res  creatas  aeternas  esse  non 
posse»   (Contra  arian.  orat.    1,  29). 

Haec  indicasse  sufnciat,  quia  quaestio  de  possibilitate  mundi  aeterni 
argumentis  philosophicis  potius  quam  theologicis  est  solvenda.  Ad 
ostendendam  exsistentiam  Dei  sufficit  ostendere  mundum,  qualis  actu 
est,  cum  hominibus,  animalibus,  plantis,  et  cum  mutationibus,  quibus 
indesinenter  subicitur,  non  esse  ab  aeterno,  sed  factum  esse  in  tem- 
pore  vel   potius   cum   tempore,    quia   ante   mundum   non  fuit  tempus. 

Pesch,  Compend.  theol.   dogm.  II.  IO 

Prop.  XXXI.    Deus   res  creatas  positive  et  directe  conservat. 

241.  Stat.  quaest.  Conservatio  a  creatione  eo  distinguitur,  quod 
creatio  passive  sumpta  est  inceptio  exsistentiae,  conservatio  vero  con- 
tinuatio  exsistentiae,  seu  ex  parte  Dei  conservatio  est  continuata  com- 
municatio  exsistentiae.  Dicitur  Deus  positive  res  conservare,  quatenus 
non  solum  res  creatas  non  annihilat,  quae  esset  negativa  conservatio, 
sed  suo  influxu  efficit,  ut  esse  pergant.  Dicitur  directe  conservare, 
quatenus  non  solum  ut  humanus  artifex  removet  ab  operibus  suis 
causas  destruentes,  quae  esset  indirecta  conservatio,  sed  in  ipsas  res 
creatas  continuo  exercet  influxum  conservantem. 

Ex  iis,  qui  admittunt  creationem,  vix  fuerunt  qui  negarent  omnia 
creata  indigere  conservatione  divina.  Unus  alterve,  ut  Aureolus,  cen- 
sebant  conservationem  non  esse  solam  continuationem  actionis  creatricis, 
sed  esse  aliam  actionem,  id  quod  ceteri  theologi  merito  unanimiter 
negant.  Doctrina  de  conservatione,  licet  non  sit  definita,  est  tamen 
ca  holica. 

242.  Arg.  I.     Ex  S.  Scriptura. 

«Quomodo  posset  aliquid  permanere,  nisi  tu  voluisses?  aut  quod 
a  te  vocatum  non  esset,  conservaretur?»  (Sap  11,  26.)  Propterea 
Christus  ut  Deus  dicitur  «portare  omnia  verbo  virtutis  suae»  (Hebri,3). 
Res  vero  creatae  dicuntur  constare  in  Deo  (Col  1,  17),  in  ipso  esse 
et  moveri  (Act  17,  28).  Christus  ait:  «Pater  meus  usque  modo 
operatur»   (Io  5,   17). 

243.  Arg.  2.     Ex  traditione. 

*S.  Irenaeus:  «Omnia,  quae  facta  sunt .  .  .  perseverant,  quoadusque 
ea  Deus  et  esse  et  perseverare  voluerit»  (Contra  haer.  2,  34,  3). 
*S.  Ioannes  Chrysost.:  «Non  solum  creaturam  produxit  Deus,  sed  pro- 
ductam  etiam  fovet  et  conservat.  Sive  tu  angelos  dixeris  sive  archan- 
gelos  sive  caelestes  virtutes,  sive  visibilia  omnia  sive  invisibilia  .  .  .  si 
eius  efficacia  destituantur,  abeunt  ac  pereunt»  (Contra  Anom.  hom.  12,4). 
*S.  Augustinus :  Sic  Deus  usque  nunc  operatur,  «ut,  si  conditis  ab  eo 
rebus  operatio  eius  subtrahatur,  intercidant»  (De  Gen.  ad  litt.  5,  20, 40). 
*S.  Gregorius  M.:  «Cuncta  ex  nihilo  facta  sunt,  eorumque  essentia 
rursum  ad  nihilum  tenderet,  nisi  eam  auctor  omnium  regiminis  manu 
teneret»  (Moral.  16,37,45).  Idem  docent  theologi,  inter  quos  >S.  Thomas 
ait:  «Necesse  est  dicere  et  secundum  fidem  et  secundum  rationem,  quod 
creaturae  conservantur  in  esse  a  Deo»  (1,  q.  104,  a.  1).  Cf.  Lessius, 
De  perfect.  div.  10,  3,  2isqq;  Petavius,  De  Deo  8,  2;  Stentrup,  De 
Deo  Uno  658  sqq;   Catechismus  Rom.   1,  2,  21. 

244.  Arg.  3.     Ex  ratione. 

Quidquid  in  se  non  habet  rationem  essendi,  non  potest  se  in  esse 
conservare,    sed   indiget  conservatione  eius,    qui  esse  produxit.     Atqui 

creatura  non  habet  in  se  rationem  essendi,  sed  esse  a  Deo  accepit. 
Ergo  non  potest  se  in  esse  conservare,  sed  a  Deo  conservanda  est. 
Maior  probatur.  Non  solum  prima  productio  rei  sed  etiam  eius 
duratio  habet  rationem  sufficientem.  Atqui  haec  ratio  non  potest  esse 
ipsa  creatura,  quia  nulla  creatura  est  ratio  sufficiens  ipsius  esse  sed 
solus  Deus  (supra  n.  230).  Ergo  creatura,  sicut  non  habet  vim  creandi, 
ita  non  habet  vim  conservandi,  quia  creatio  et  conservatio  non  differunt 
nisi  exclusione  aut  conotatione  exsistentiae  prioris.  Hoc  etiam  exigitur 
propter  perfectum  dominium  Dei,  quod  postulat,  ut  res  sint  aut  non 
sint,  quia  et  quatenus  Deus  vult. 

245*  Obi.  I.  Deus  est  perfectus  artifex.  Atqui  artifex  est  imperfectus, 
qui  operi  suo  continuo  assistit,  ne  diffluat.  Ergo  Deus  non  ita  operibus  suis 
assistit. 

Resp.  Conc.  mai.  Dist.  min. :  Imperfectus  est  artifex,  qui  non  potest 
dare  permanentem  formam  operibus,  quae  et  quatenus  haec  opera  ex  se 
apta  sunt  ad  formam  retinendam,  conc.  min.;  quae  et  quatenus  ex  natura 
sua  apta  non  sunt  ad  formam  retinendam,  neg.  min. :  Ita  architectus  potest 
aedificare  domum,  quae  non  corruat;  sed  nemo  potest  producere  lucem, 
quae  maneat  cessante  causa  illuminante.  Ratio  differentiae  est,  quia  materia, 
ex  qua  domus  aedificatur,  permanet  in  situ,  nisi  e  situ  movetur  per  causam 
externam.  Lux  vero  consistit  in  motibus,  qui  ex  natura  sua  cessant,  nisi 
constanter  producuntur.  Architectus  neque  materiam  neque  vires  et  leges 
physicas  producit,  sed  eas  supponit  et  adhibet,  ut  aliquid  fiat.  Cessante 
operatione  architecti  permanent  materia,  vires,  leges,  quae  antea  fuerunt,  et 
ideo  domus  permanet.  Sed  motus  luciferi,  sicut  ante  causam  efficientem  non 
fuerunt,  ita  cessant  cessante  influxu  causae.  Tale  ens  fluxum  est  omnis  crea- 
tura,  quae,  sicut  ad  esse  suum  primum  nihil  contulit,  ita  ad  esse  suum  se- 
cundum  nihil  conferre  potest. 

246.  Obi.  II.  Plus  potest  id,  quod  iam  exsistit,  quam  quod  nondum  ex- 
sistit.  Ergo  ex  eo,  quod  creatura  non  potuit  seipsam  creare,  immerito  con- 
cluditur  eam  non  posse  se  ipsam  conservare. 

Resp.  Nego  suppositum  huius  obiectionis.  Non  ex  eo,  quod  creatura 
non  potuit  agere,  antequam  esset,  concludimus  eam  non  posse  agere,  post- 
quam  est;  sed  ex  eo,  qtiod  conservatio  nihil  aliud  est  nisi  continuatus  actus 
creationis,  concludimus  actum  conservationis  esse  aeque  extra  ambitum  po- 
tentiae  creatae  atque  actum  creationis.  Unde  «Deus  non  potest  communi- 
care  alicui  creaturae,  ut  conservetur  in  esse  sua  actione  cessante,  sicut  ei 
non  potest  communicare,  quod  non  sit  causa  illius»  (S.  Thomas  1,  q.  104, 
a.   1  ad  2). 

247.  Obi.  III.  Res,  etsi  indiget  causa  efficiente,  ut  creetttr,  tamen  post- 
quam  creata  est,  formaliter  exsistit  per  se  ipsam.  Atqui  exsistentia,  quae 
est  erTectus  causae  formalis,  nOn  requirit  causam  efficientem.  Ergo  non  re- 
quiritur,  ut  Deus  res  iam  creatas  efficienter  conservet. 

Resp.  Dist.  mai. :  Res  creata  formaliter  exsistit  per  seipsam  supposito 
influxu  divino,  conc.  mai. ;  sine  influxu  divino,  neg.  mai.  Dist.  min. :  Effectus 
causae  formalis  non  requirit  causam    efficientem,   si  causa   formalis   est   sibi 

ratio  essendi,  conc.  min. ;  si  Deus  est  ei  ratio  et  causa  essendi,  neg.  min.  Et 
neg.  conseq. :  Forma  enim  non  agit,  nisi  in  quantum  est  ens.  Ergo  si  tota 
ratio  entis  est  a  Deo,  etiam  influxus  formalis  est  a  Deo,  neque  sine  Deo  per- 
severare  potest. 

Prop.  XXXII.  Deus  cum  actionibus  creaturarum  immediate 
et  physice  concurrit. 

248.  Stat.  qua.est.  Concursus  est  cooperatio  Dei  ad  producendum 
actum  secundum  causae  creatae.  Deus  quidem  eo  ipso,  quod  creaturas 
cum  suis  viribus  creavit  et  conservat,  recte  dicitur  cooperari  ad  earum 
actiones,  sed  hic  est  concursus  mediatus.  Quem  solum  admittendum 
esse  Durandus  censuit  (In  2,  dist.  1,  q.  5)-  Sed  ceteri  theologi  omnes 
docent  concursum  immediatum.  Dicitur  Deus  physice  concurrere,  quia 
tota  entitas  physica  actus  secundi  a  Deo  producitur. 

In  causis  libere  agentibus  distinguitur  concursus  oblatus  et  con- 
cursus  collatus.  Concursus  oblatus  obiective  est  potentia  ex  influxu 
divino  proxime  expedita  ad  agendum.  Concursus  collatus  est  ipsa 
libera  electio  et  positio  actus  secundi,  quatenus  in  ratione  entis  a  Deo 
producitur.  Itaque  non  prius  creatura  aliquid  eligit,  et  dein  Deus  ad 
nutum  arbitrii  creati  aliquid  facit;  sed  ipsa  electio  est  a  Deo,  ut  est 
ens,  et  est  ab  homine,  ut  est  actus  vitalis  et  liber. 

Concursus,  quo  Deus  concurrit  ad  omnem  actionem  cuiuslibet 
entis  creati,  vocatur  concursus  generalis,  de  quo  hic  loquimur,  et 
distinguitur  ab  auxilio  speciali,  i.  e.  a  gratia  supernaturali.  Doctrina 
thesi  enuntiata  est  quidem  certa,  sed  non  de  fide. 

249.  Arg.  I.     Ex  S.  Scriptura. 

S.  Scriptura  saepe  actiones  causarum  creatarum  Deo  adscribit. 
Ergo  supponit  has  actiones  etiam  a  Deo  produci.  Iob  alloquitur  Deum: 
«Manus  tuae  fecerunt  me  et  plasmaverunt  me.  .  .  .  Pelle  et  carnibus 
vestisti  me,  ossibus  et  nervis  compegisti  me»  (Iob  10,  8sqq).  Deus 
«operit  caelum  nubibus  et  parat  terrae  pluviam,  qui  producit  in  mon- 
tibus  foenum  et  herbam  servituti  hominum»  (Ps  146,  7  sq).  «Qui 
solem  suum  oriri  facit  super  bonos  et  malos,  et  pluit  super  iustos  et 
iniustos»  (Mt  5,  45).  Volatilia  caeli  Deus  pascit,  et  lilia  agri  ipse 
vestit  (Mt  6,  26  30).  Haec  et  alia  testimonia,  quamquam  absolute 
explicari  possunt  de  concursu  mediato,  tamen  rectius  exponuntur  de 
concursu  immediato,  quia  tum  solum  dicitur  Deus  ita  agere,  cum 
creaturae  agunt;  concursus  autem  mediatus,  i.  e.  conservatio  etiam 
adest,  cum  creaturae  quiescunt.  Propter  hanc  a  Deo  dependentiam 
dicimur   in  Deo  vivere  et  moveri  (Act   17,  28). 

250.  Arg.  2.     Ex  traditione. 

5.  Theophilus  Antioch. :  «Dei  est  operari  et  nutrire  et  providere 
et   gubernare    et  vivificare  omnia»   (Ad  Autol.  I,  4).     >S.  Hieronymus: 

«Si  in  singulis  rebus,  quas  gerimus,  Dei  utendum  est  adiutorio,  ergo 
et  calamum  temperare  ad  scribendum  et  temperatum  pumice  terere 
manumque  aptare  litteris,  tacere,  loqui,  sedere,  stare,  ambulare,  currere, 
comedere,  ieiunare,  flere,  ridere  et  cetera  huiusmodi,  nisi  Deus  iuverit, 
non  poterimus?  Iuxta  meum  sensum  non  posse  perspicuum  est» 
(Dial.  contra  Pelag.  i,  2).  S.  Augustinus:  «Si  nunc  Deus  ista  non 
format,  quomodo  legitur:  ,Priusquam  te  formarem  in  utero,  novi  te* 
[Ier  1,  5]?  Quomodo  etiam  accipi  potest:  ,Quodsi  foenum  agri,  quod 
hodie  est  et  cras  in  clibanum  mittitur,  Deus  sic  vestit'  [Mt  6,  30]  ? . .  . 
Cum  enim  dixit  ,vestit',  non  de  praeterita  ordinatione  sed  de  praesenti 
operatione  satis  indicat»  (Ep.  205,  3,  17).  Idem  docent  theologi,  ut 
^.  Thomas  (1,  q.  105,  a.  5),  et  Catechismus  Rom.  (1,  2,  22). 

251.  Arg.  3.     Ex  ratione. 

Agere  sequitur  esse.  Atqui  esse  creaturarum  indesinenter  pendet 
a  Deo.  Ergo  earum  agere  non  potest  esse  independens  a  Deo.  Sicut 
creaturae  non  possunt  se  conservare  in  esse  nisi  Deo  conservante,  ita 
non  possunt  sola  sua  virtute  producere  actus  secundos,  qui  et  ipsi 
sunt  entia.  Tandem  perfectum  dominium  Dei  postulat,  ut  actiones 
creaturarum  sint  ab  eo  dependentes,  non  vero  sint  in  absoluto  dominio 
creaturarum. 

252.  ow.  I.  Virtus  operativa  Dei  est  infinita.  Atqui  si  virtus  infinita  ef- 
fectum  producit,  superflua  est  cooperatio  creaturae,  immo  quasi  nihilum  eva- 
nescit.  Ergo  aut  Deus  non  concurrit,  aut  actiones  nullo  modo  sunt  crea- 
turarum. 

Resp.  Conc.  mai.  Dist.  min. :  Superflua  est  operatio  creaturae,  si  Deus 
vult  aliquod  opus  per  seipsum  perficere,  conc.  min. ;  si  vult  opus  perficere 
per  creaturas,  neg.  min.  Et  neg.  conseq.,  quia  nititur  falso  supposito  Deum 
velle  omnia  per  se  ipsum  facere.  Obiectio  potius  negat  omnipotentiam 
creantis,  quia  negat  Deum  posse  dare  creaturis  rationem  causalitatis.  Praeterea 
actus  vitales  creaturarum  non  potest  solus  Deus  producere,  quia  actus  im- 
manentes  oportet  procedere  a  principio  immanente. 

253*  Obi.  II.  Fieri  non  potest,  ut  unus  actus  eliciatur  a  duobus  hominibus. 
Ergo  a  pari  non  potest  fieri  a  Deo  et  homine. 

Resp.  Nego  paritatem.  Nam  duo  homines  sunt  causae  eiusdem  or- 
dinis;  homo  autem  ad  Deum  se  habet  ut  causa  secunda  ad  causam  primam, 
sunt  ergo  causae  diversi  ordinis. 

254*  Obi.  III.  Homo  est  causa  principalis  actuum  suorum  naturalium.  At- 
qui  nisi  quidquam  potest  nisi  movente  Deo,  est  causa  instrumentalis  tantum. 
Ergo  concursus  non  est  admittendus. 

Resp.  JDist.  mai. :  Homo  est  causa  principalis  et  prima,  neg.  mai. ;  est 
causa  principalis  actuum  suorum,  sed  manet  semper  causa  secunda,  conc. 
mai.  Dist.  min. :  Si  homo  nullo  modo  est  principiurn  sui  actus,  est  causa  in- 
strumentalis,  conc.  min.;  si  est  principium  sui  motus,  sed  subordinatum  Deo, 

est  causa  instrumentalis  tantum,  neg.  min.  Potest  quidem  homo  latiore  sensu 
dici  instrumentum  Dei  relate  ad  ipsum  esse  actus,  quod  est  a  Deo ;  sed  non 
est  instrumentum  proprie  dictum,  quia  non  agit  ultra  id,  quod  sibi  secundum 
naturam  competit ;  hoc  enirn  est  de  conceptu  instrumenti  (cf.  S.  Thomas,  De 
pot.  q.  3,  a.  8;  De  verit.  q.  24,  a.  1  ad  5).  Respectu  vero  actus,  ut  est 
vitalis  et  liber,  homo  est  causa  principalis. 

Schol.  Cooperatio  Dei  cum  actibus  creaturarum  estne  con- 
cursus  an  praedeterminatio? 

255»  Concursus  vi  vocis  est  cooperatio  simultanea;  unde  concursus 
praevius,  de  quo  quidam  loquuntur,  est  contradictio  in  terminis.  Si 
admittitur  influxum  Dei  in  actiones  creaturarum  consistere  in  aliqua 
re,  quae  antecedat  actum  secundum  creaturae,  hic  influxus  potest 
vocari  praecursus,  praemotio,  praedeterminatio,  sed  non  est  concursus. 
Talem  praedeterminationem  docent  illi,  qui  sequuntur  Banesii  sententiam, 
de  qua  supra  diximus  (n.  91).  Secundum  hos  Deus  antecedenter  ad 
actum  secundum  producit  in  creatura  entitatem  aliquam  physicam,  qua 
creatura  determinatur  ad  unum  tum  quoad  exercitium  actus  tum  quoad 
specificationem.  Iam  diximus  (1.  c.)  cum  tali  praedeterminatione  neque 
conciliari  posse  libertatem  hominis,  quippe  quae  consistat  in  indeter- 
minatione  ad  plura  antecedenter  ad  actum  secundum,  neque  sanctitatem 
Dei,  quippe  quae  excludat  praedeterminationem  ad  actum  peccaminosum. 
Hic  addendum  est  praemotionem  physicam  non  sufficere,  sed  requiri 
immediatum  concursum  Dei  ad  actum  secundum  creaturae,  quia  omne 
ens  immediate  a  Deo  producitur  et  conservatur.  Iamvero  si  admit- 
tendus  est  concursus  immediatus,  superflua  est  in  ordine  naturali  prae- 
motio  physica  neothomistarum,  cum  sufficiat  potentia  per  influxum 
divinum  perfecte  expedita  ad  agendum  et  concursus  divinus  ad  actum 
secundum.  Deus  producens  actum  secundum  immanentem  in  ratione 
entis,  agit  in  ipsam  facultatem,  quia  reddit  facultatem  actualiter  intel- 
legentem  vel  volentem;  et  haec  est  formalis  applicatio  facultatis  ad 
ipsum  actum.  «Sic  ergo  Deus  est  causa  actionis  cuiuslibet,  in  quantum 
dat  virtutem  agendi,  et  in  quantum  conservat  eam,  et  in  quantum 
applicat  actioni,  et  in  quantum  eius  virtute  omnis  alia  virtus  agit.  Et 
cum  coniunxerimus  his,  quod  Deus  sit  sua  virtus,  et  quod  sit  intra 
rem  quamlibet,  non  sicut  pars  essentiae  sed  sicut  tenens  rem  in  esse, 
sequetur,  quod  ipse  in  quolibet  operante  immediate  operatur,  non 
exclusa  operatione  voluntatis  et  naturae»  (S.  Thomas,  De  pot.  q.  3,  a.  7). 
Ergo  illa  mediata  operatio  per  qualitatem  fluentem  vel  motionem  vir- 
tualem  praeviam  merito  reicitur. 

Sic  etiam  patet,  quomodo  Deus  non  sit  auctor  peccati,  quia  nbn 
praedeterminat  actum  peccaminosum,  sed  relinquit  homini  electionem, 
et  hanc  electionem  solum  efficit,  in  quantum  est  ens  et  bonum,  non 
in  quantum  est  electio  libera  et  mala. 

DE  CREATIONE  MUNDI  MATERIALIS. 

Cf.  S.  Thomas  i,  q.  65  —  74  >  Suarez,  De  opere  sex  dierum ;  Petavms,  De  sex  primorum 
mundi  dierum  opificio;  /.  B.  Pianciani,  In  historiam  creationis  mosaicam  commentatio, 
Neapoli  185 1;  F.  H.  Reusch,  Bibel  und  Natur4,  Bonn  1876;  Fr.  de  Hummelauer,  Der 
biblische  Schoepfungsbericht,  Freiburg  1877;  — Noch  einmal  der  biblische  Schoepfungs- 
bericht,  ibid.  1898;  Vigouroux,  Dictionnaire  de  la  Bible,  s.  v.  Cosmogonie  mosaique ; 
C.  Braun,  Kosmogonie3,  Muenster  1905  ;  V.  Zapletal,  Der  Schoepfungsbericht  der  Genesis, 

Freiburg  (Schweiz)   1902. 

PRAENOTANDA. 

256.  In  primo  capite  Genesis  non  solum  narratur  mundum  creatum 
esse  a  Deo,  sed  etiam  narratur  modus  et  ordo,  quo  singula  genera 
rerum  a  Deo  formata  sunt.  Et  quia  haec  dicuntur  facta  esse  sex 
diebus,  formatio  mundi  in  Genesi  narrata  solet  vocari  Hexaemeron 
(i£  et  rjfiepa,  kSaypepov  Ipyov,  opus  sex  dierum). 

Quaeritur  imprimis,  ntrum  haec  narratio  sit  historica  an  fictitia. 
Fuerunt  enim  qui  dicerent  in  primo  capite  Genesis  narrari  mythum 
quendam,  populis  semiticis  communem  et  ab  auctore  Genesis  e  fon-. 
tibus  babylonicis  vel  aliis  haustum.  Ita  sentiunt  e.  g.  Franc.  Lenor- 
mant  in  libro  «Les  origines  de  l'histoire»  et  A.  Loisy  in  libro  «La 
religion  d'Israel».  Uterque  liber  positus  est  in  Indice  librorum  pro- 
hibitorum.  Iam  SS.  Patres  cum  indignatione  reiciunt  opinionem  caput 
primum  Genesis  esse  mythum  aut  fabulam.  E.  g.  *$.  Cyrillus  Alex.: 
«Nos  nequaquam  istud  de  Sancta  et  divinitus  inspirata  Scriptura 
dicimus.  Fabulosum  namque  in  ea  prorsus  nihil,  veritatis  plena  sunt 
omnia»  (Contra  Iul.  3;  M  PG  79,  631).  Pius  LX  damnavit  hanc 
sententiam:  «Utriusque  Testamenti  libris  mythica  continentur  inventa» 
{Denz.  n.  1707).  Leo  XIII  in  encyclica  «Providentissimus  Deus»  inter 
portenta  errorum  enumerat  eorum  sententiam,  qui  dicunt  rerum  ge- 
starum  narrationes  in  Scriptura  esse  fabulas  vel  mythos.  Pontificia 
Commissio  de  re  biblica  die  30  Iunii  1909  ad  dubium,  num  «doceri 
possit  praedicta  tria  [priora]  capita  Geneseos  continere  non  rerum  vere 
gestarum  narrationes,  quae  scilicet  obiectivae  realitati  et  historicae 
veritati  respondeant,  sed  vel  fabulosa  ex  veterum  populorum  mytho- 
logiis  et  cosmogoniis  deprompta  et  ab  auctore  sacro,  expurgato  quovis 
polytheismi  errore,  doctrinae  monotheisticae  accommodata;  vel  allegorias 
et  symbola,  fundamento  obiectivae  realitatis  destituta,  sub  historiae 
specie  ad  religiosas  et  philosophicas  veritates  inculcandas  proposita; 
vel  tantum  legendas  ex  parte  historicas  et  ex  parte  fictitias  ad  ani- 
morum  instructionem  et  aedificationem  libere  compositas?  —  Resp.: 
Negative  ad  utramque  partem»  {Denz.  n.  2122).  Ratio  huius  responsi 
facile   intellegitur.     Nam   si    illae   narrationes,    quibus  fides  iudaeorum 

et  christianorum  ut  fundamento  innititur,  sunt  veritate  historica  desti- 
tutae  et  aut  plane  falsae  aut  ex  veris  et  falsis  mixtae,  fides  ipsa  in 
gravissimum  periculum  vocatur,  idque  eo  magis,  quia  in  Novo  Testa- 
mento  hae  narrationes  supponuntur  ut  historice  verae  (e.  g.  Mt  19,  4sqq; 
Rom  5,  I2sqq;  1  Cor  11,  7sqq;  2  Cor  11,  3).  Idem  valet,  si  quis 
diceret  prima  capita  Genesis  esse  «citationes  implicitas»  veterum  docu- 
mentorum,  de  quorum  veritate  «redactor»  nihil  affirmet  (cf.  Denz. 
n.  1979).  Itaque  indoles  historica  non  minus  tribuenda  est  primis 
capitibus  Genesis  quam  sequentibus  narrationibus  eiusdem  et  ceterorum 
librorum  historicorum  S.  Scripturae. 

257.  Exclusa  igitur  indole  mythica  vel  legendaria  adhuc  quaeritur, 
quomodo  exponendum  sit  Hexaemeron.  Quamquam  enim  omnia,  quae 
Deus  revelat  vel  scribenda  et  affirmanda  inspirat,  necessario  vera  sunt 
eo  sensu,  quo  affirmantur  a  Deo,  potest  tamen  dubitatio  oriri,  quo 
sensu  aliquid  a  Deo  dicatur,  non  solum  quod  attinet  significationem 
grammaticalem  verborum,  sed  etiam  quod  attinet  intentionem  loquentis, 
quia  eadem  verba  possunt  ad  alium  et  alium  finem  proferri. 

Iamvero  dicta  S.  Scripturae  possunt  in  duplicem  classem  dividi. 
Alia  enim  sunt  per  se  revelata,  ut  sunt  omnia  ea,  quae  naturaliter 
omnino  cognosci  non  possunt,  sed  sola  revelatione  supernaturali  sunt 
cognoscibilia.  Alia  sunt  per  accidens  revelata,  quae  ratione  sui  sunt 
naturalia,  sed  ideo  revelantur,  quia  habent  nexum  logicum  vel  historicum 
cum  iis,  quae  sunt  per  se  revelata  (S.  Thomas  2,  2,  q.  i,  a.  6  ad  1). 
Ad  ea,  quae  sunt  per  accidens  revelata,  pertinet  ordo  physicus  cum 
phaenomenis  physicis.  De  his  rebus  sermo  est  in  primo  capite  Genesis : 
de  firmamento  caeli,  de  sideribus,  de  terra,  de  plantis,  de  animalibus. 

De  iis,  quae  sunt  per  se  revelata,  in  ecclesia  exstant  multae  ex- 
positiones  authenticae,  factae  sive  per  sollemnes  definitiones  pontificum 
vel  conciliorum  sive  per  cotidianum  magisterium.  Sed  de  revelatis  per 
accidens,  in  quantum  admittunt  varias  expositiones,  solent  esse  in 
ecclesia  opinionum  diversitates ,  et  eccclesia  has  varias  expositiones 
et  opiniones  tolerat.  Unde  factum  est,  ut  Hexaemeron  inde  a  primis 
saeculis  usque  ad  nostra  tempora  ab  aliis  aliter  exponeretur  et  ex- 
ponatur.  De  his  igitur  expositionibus  decidendum  nobis  est  non  per 
auctoritatem  sed  per  rationes. 

Quia  agitur  de  rebus  physicis,  quae  sunt  obiecta  astronomiae, 
geologiae,  palaeontologiae  vel  aliarum  disciplinarum,  patet  e  progressu 
harum  disciplinarum  naturalium  partim  pendere  cognitiones,  quae  neces- 
sariae  sunt  ad  recte  de  illis  rebus  iudicandum.  Itaque  quae  in  disci- 
plinis  naturalibus  aut  sunt  certa  aut  solide  probabilia,  non  debet  theo- 
logus  ut  inepta  reicere,  ut  suae  expositioni  Scripturae  inhaereat,  sed 
debet  iis  prudenter  uti,  saltem  ut  norma  negativa,  ad  scientiam 
sacram  excolendam.  Ex  altera  parte  propter  praetensa  scientiae  axio- 
mata  non  esse  ea,    quae   divinitus  revelata  sunt,  in  dubium  revocanda 

neque  in  alienum  sensum  detorquenda  per  se  patet.  Si  neque  theo- 
logi  neque  disciplinarum  naturalium  cultores  quidquam  ut  certum  as- 
serunt,  quod  certum  non  est,  evanescit  omne  dissidium  inter  fidem 
et  scientiam. 

Notandum  quoque  est  Deum  in  S.  Scriptura  non  dare  lectiones 
scientificas  de  rebus  et  phaenomenis  naturalibus,  sed  de  his  rebus 
per  sacros  scriptores  loqui  humano  et  cotidiano  usu,  quo  indicantur 
res  secundum  externam  apparentiam,  non  determinatur  intima  rerum 
natura. 

258.  Has  regulas  inter  SS.  Patres  iam  inculcavit  6".  Augustinus, 
maxime  «De  Genesi  ad  litteram»,  ubi  inter  alia  ait:  Si  plures  fieri 
possunt  Scripturae  expositiones,  «in  nullam  earum  nos  praecipiti  affir- 
matione  ita  proiciamus,  ut,  si  forte  diligentius  discussa  veritas  eam 
labefactaverit,  corruamus»  (1,  18,  37).  De  rebus  physicis  multa  etiam 
gentiles  sciunt.  «Turpe  est  autem  nimis  et  perniciosum  ac  maxime 
cavendum,  ut  christianum  de  his  rebus  quasi  secundum  christianas 
litteras  loquentem,  ita  delirare  quilibet  infidelis  audiat,  ut  quemadmodum 
dicitur,  toto  caelo  errare  conspiciens,  risum  tenere  vix  possit»  (1,19,  39). 
Ergo  «quidquid  ipsi  de  natura  rerum  veracibus  documentis  demon- 
strare  potuerint,  ostendamus  nostris  litteris  non  esse  contrarium.  Quid- 
quid  autem  de  quibuslibet  suis  voluminibus  his  nostris  litteris,  i.  e.  catho- 
licae  fidei,  contrarium  protulerint,  aut  aliqua  etiam  facultate  ostendamus, 
aut  nulla  dubitatione  credamus  esse  falsissimum»  (1,  21,  41).  Non 
tamen  recurrendum  esse  ad  miracula.  «Nunc  enim,  quemadmodum 
Deus  instituerit  naturas  rerum,  secundum  Scripturas  eius  convenit 
quaerere,  non  quid  in  iis  vel  ex  iis  ad  miraculum  potentiae  suae  velit 
operari»   (2,   1,  2). 

Similiter  5".  Thomas:  «Circa  mundi  principium  aliquid  est,  quod 
ad  substantiam  fidei  pertinet,  scilicet  mundum  incepisse  creatum,  et 
hoc  omnes  Sancti  concorditer  dicunt.  Quo  autem  modo  et  ordine 
factus  sit,  non  pertinet  ad  fidem  nisi  per  accidens,  in  quantum  in 
Scriptura  traditur,  cuius  veritatem  diversa  expositione  Sancti  salvantes, 
diversa  tradiderunt»  (In  2,  dist.  12,  a.  2).  «In  prima  institutione  rerum 
non  quaeritur  miraculum,  sed  quid  natura  rerum  habeat»  (1,  q.  67  y 
a.  4  ad  3).  «Nulli  expositioni  aliquis  ita  praecise  inhaereat,  ut  si  certa 
ratione  constiterit  hoc  esse  falsum,  quod  aliquis  sensum  Scripturae 
esse  credebat,  id  nihilominus  asserere  praesumat,  ne  Scriptura  ex  hoc 
ab  infidelibus  derideatur,  et  ne  iis  via  credendi  praecludatur»  (i,q.  68, 
a.  1).  «Moyses  rudi  populo  condescendens,  secutus  est,  quae  sensi- 
biliter  apparent»  (1,  q.  70,  a.  1  ad  3).  Sic  loquitur  de  luna  ut  maiore 
sidere  et  de  aliis  rebus  secundum  apparentiam  et  secundum  modum 
loquendi  hominibus  usitatum.  S.  Augustini  et  S.  Thomae  principia 
Leo  XIII  in  encyclica  «Providentissimus  Deus»  approbavit  et  sua 
fecit.     Cf.  praeterea  Denz.  n.  2127. 

Itaque  proponemus  varias  explicationes  Hexaemeri,  non  ut  ullam 
cum  absoluta  certitudine  ut  unice  veram  statuamus,  sed  ut  singuli 
videant,  quid  sibi  ut  probabilius  eligendum  censeant. 

Prop.  XXXIII.  Expositio  Hexaemeri  potest  esse  aut  stricte 
litteralis,  aut  idealis,  aut  concordistica ;  quarum  expositionum  quae- 
vis  habet  suas  rationes  suadentes  et  suas  difficultates  obstantes. 

259.  Stat.  quaest.  Quia  inde  a  temporibus  SS.  Patrum  variae 
theoriae  propositae  sunt  ad  explicandum  Hexaemeron,  et  quia  ecclesia 
de  his  theoriis  (si  excipias  theoriam  mythicam  et  pure  allegoricam) 
iudicium  non  fecit,  simplicissimum  est  principales  theorias  cum  suis 
rationibus  et  difficultatibus  recensere. 

Unum  S.  Scriptura  clare  docet:  totum  mundum  a  Deo  creatum 
et  formatum  esse.  Sed  quia  Deus  utitur  causis  naturalibus,  in  quantum 
apti  sunt  ad  effectus  producendos,  causae  naturales  non  excluduntur 
eo,  quod  Deus  dicitur  aliquid  fecisse.  Utique  ad  creandum  non  potest 
creatura  concurrere  (supra  n.  230),  potest  vero  ad  formandas  res  creatas. 
Ergo  si  ratio  suadet  creaturas  concurrisse,  dicendum  non  est  sola  omni- 
potentia  divina  res  factas  esse.  Hoc  et  SS.  Patres  et  theologi  semper 
docuerunt.  Unde  sola  fere  quaestio  relinquitur  de  ordine,  quo  res 
formatae  dicuntur,  utrum  scilicet  ordo  ille,  qui  in  primo  capite  Genesis 
indicatur,  sit  ordo  chronologicus  an  ordo  idealis  seu  logicus.  Quidquid 
dixeris,  inconcussa  manere  debet  veritas  Scripturae,  non  solum  in  rebus 
fidei  et  morum  sed  etiam  in  rebus  per  accidens  revelatis  (cf.  Denz. 
n.  1947  sqq). 

Discutiuntur  variae  theoriae. 

260.  Theoria  litteralis  a  Suarez  sic  exponitur:  «Textum  Genesis 
ad  litteram  de  die  naturali,  qui  per  spatium  et  durationem  unius  con- 
versionis  primi  mobilis  [seu  per  unum  circuitum  solis]  fit,  esse  intel- 
legendum.  Haec  est  communior  sententia  Patrum:  Basilii,  Ambrosii, 
Chrysostomi ,  Bedae ,  Ruperti  (Comment.  in  Gen.)  et  Nazianzeni 
(Orat.  43)  et  Gregorii  (Moral.  32,  10)  et  aliorum,  quibus  magister  et 
scholastici  magis  assentiuntur,  quamvis  propter  Augustini  auctoritatem 
de  illius  sententia  [contraria]  valde  modeste  et  temperate  loquantur» 
(De  opere  sex  dier.  1,  11,33).  Quidam  nostra  aetate  eandem  theoriam 
litteralem  praeferunt,  ut  Stentrup  (De  Deo  Uno   546). 

Haec  sententia  suadetur  auctoritate  multorum  Patrum  et  theo- 
logorum,  optime  servat  sensum  obvium  et  litteralem  Scripturae,  neque 
quidquam  statuit,  quod  sit  impossibile. 

Obstaitt  difficultates  geologicae,  palaeontologicae,  astronomicae. 
Terra  et  stellae  adhuc  sunt  in  processu  formationis,  et  eaedem  causae, 
quibus  nunc  mutationes  producuntur,  sufficiebant  ad  formationem  olim 
producendam.     Immo   strata   et  sedimenta  cum  reliquiis  plantarum  et 

animalium  ostendunt  formationem  factam  esse  paulatim  per  multa  milia 
annorum,  non  subito  factam  esse  per  sex  dies  communes.  Potuit  quidem 
omnipotens  Deus  creare  strata  cum  fossilibus  petrefactis,  cum  reliquiis 
escarum  in  stomachis  animalium  et  aliis,  quae  in  mundo  palaeontologico 
inveniuntur.  At  non  quaeritur,  quid  omnipotentia  Dei  absolute  facere 
potuerit,  sed  quid  revera  factum  esse  ex  rebus  ipsis  concludendum  sit. 
Numquid  Deus  producendo  has  res  in  eo  statu,  qui  suadeat  longam 
et  lentam  operationem  causarum  naturalium,  voluit  illudere  hominibus 
verum  inquirentibus? 

Respondent  aliqui  proponendo  theoriam  diluvialem ,  quia  per 
diluvium  universale  potuerunt  illa  animalia  et  plantae  perire  et  in 
stratis  tum  formatis  sepeliri.  Ita  Laurent  (Etudes  geologiques,  philo- 
logiques  et  scripturales  sur  la  Cosmogonie  de  Moise,  1863),  et  alii. 
Sed  hac  theoria  difficultates  astronomicae  ne  tanguntur  quidem.  Dein 
formatio  stratorum  multo  longius  spatium  postulare  videtur  quam  trium 
vel  quattuor  milium  annorum.  Praeterea  plurima  strata  et  fossilia  non 
exhibent  speciem  unius  violentae  perturbationis  sed  constantis  pro- 
gressus  et  successionis.  In  aliis  enim  stratis  non  inveniuntur  reliquiae 
hominum,  in  aliis  desunt  volucres  et  mammalia,  in  aliis  certa  genera 
plantarum,  in  aliis  nullum  est  vestigium  ullius  vitae,  ut  generatim  sit 
lentus  quidam  progressus  ab  inferioribus  ad  superiora;  quae  omnia 
explicari  non  possunt  per  diluvium. 

Ad  has  difficultates  evitandas  a  quibusdam  excogitata  est  theoria 
restitutionis.  Dicunt  enim  fossilia  non  pertinere  ad  ea,  quae  sex  diebus 
mosaicis  facta  sint,  sed  ad  ordinem  rerum,  qui  ante  opus  sex  dierum 
fuerit.  Illud  tohu  vabohu,  de  quo  loquitur  Gn  I,  2,  esse  effectum  ali- 
cuius  magnae  catastrophae,  qua  tota  formatio  terrae  per  milia  anno- 
rum  iam  exsistentis  destructa  sit  cum  omnibus  plantis  et  animalibus. 
In  Genesi  vero  narratur  restitutio  rerum.  Ita  praecipue  Buckland  (Geo- 
logy  and  Mineralogy  1,  2),  dein  alii,  ut  Wiseman  et  Westermayer  post 
eum.  Haec  theoria  nullo  fundamento  nititur;  nam  in  Genesi  illo  tohu 
vabohu  indicatur  status,  qui  praecesserit  posteriorem  formationem,  non 
qui  secutus  sit  priorem  formationem.  Dein,  ut  dictum  est,  strata  cum 
fossilibus  indicant  lentum  et  successivum  progressum;  multa  quidem 
animalia  et  plantae  perierunt,  sed  multa  alia  serie  non  interrupta  us- 
que  ad  nostra  tempora  perseverant.  Ob  has  et  alias  rationes  haec  theoria 
videtur  nunc  plane  derelicta  esse. 

261.  Theoria.  idealis  e  diametro  opponitur  theoriae  litterali.  Negat 
enim  sex  dies  genesiacos  esse  temporales  successiones,  et  vult  solum 
indicari  idealem  divisionem.  Aetate  SS.  Patrum  e.  g.  £.  Athanasius 
(Orat.  2  contra  arian.)  et  Origenes  (De  princ.  4,  15)  censebant  omnia 
simul  a  Deo  creata  esse.  Idem  censebat  5.  Augustinus,  qui  in  opere 
De  Genesi  ad  litteram  1.  4  et  5  theoriam  idealem  maxime  excoluit. 
Ait   conciliandos   esse   sex   dies   cum   illo   verbo   Eccli   18,    1 :    «Deus 

creavit  omnia  simul.»  Ergo  Deus  sex  dies  simul  fecit;  distinguuntur 
autem,  ut  singula  opera  a  Deo  creata  distincte  nobis  proponantur 
(4,  33,  52).  Lux,  primo  die  creata,  sunt  angeli,  qui  cognoscunt  crea- 
turas  et  in  ipsis  creaturis  et  in  Deo.  Illa  cognitio  est  imperfecta,  et 
vocari  potest  cognitio  vespertina ;  altera  est  perfecta,  et  vocari  potest 
cognitio  matutina.  Hoc  significatur  illo  dicto :  «Factum  est  vespere  et 
mane  dies  unus.»  Sex  dies  significant  sex  genera  rerum,  quas  angeli 
cognoscunt  cognitione  vespertina  et  matutina  (4,  22,  39).  Res  anorga- 
nicae  creatae  sunt  simul,  quatenus  materia  creata  est  cum  viribus  et 
legibus,  quibus  dein  sese  evolvebat.  Res  organicae  tunc  creatae  sunt, 
quatenus  earum  semina  terrae  commissa  sunt,  ex  quibus  dein  sub  pro- 
videntia  divina  singula  genera  organismorum  paulatim  prodierunt 
(5,  4,  11).  Itaque  perfecta  formatio  rerum  facta  est  post  dies  genesiacos 
«per  volumina  saeculorum»   (6,   3,  4). 

Iam  si  omittimus  illam  doctrinam  de  duplici  cognitione  angelica, 
quae  quidem  vera  est,  sed  in  textu  Genesis  nullum  habet  fundamentum, 
theoria  ad  hoc  reducitur,  quod  dies  genesiaci  sunt  divisio  logica  om- 
nium  creaturarum  in  certa  genera,  quae  singula  efTeruntur,  ut  populo 
israelitico  efficacius  inculcetur  omnia  omnino  esse  a  Deo  creata;  neque 
solem  neque  lunam  neque  sidera  neque  alia,  quae  a  gentilibus  ut  dii 
colebantur,  esse  deos  sed  creaturas  Dei.  Theoria  sic  intellecta  iam 
medio  aevo  asseclas  habuit,  et  postea  facta  est  valde  communis. 
»S.  Thomas  propositis  theoriis  ideali  et  litterali,  ita  iudicat:  «Et  haec 
quidem  [litteralis]  positio  et  communior  et  magis  consona  videtur  lit- 
terae,  quantum  ad  superficiem;  sed  prior  est  rationabilior,  et  magis 
ab  irrisione  infidelium  sacram  Scripturam  defendens  .  .  .  et  haec  opinio 
[Augustini]  plus  mihi  placet.  Tamen  utramque  sustinendo,  ad  omnia 
argumenta  respondendum  est»  (In  2,  dist.  12,  q.  1,  a.  2).  Eadem 
via  in  Summa  procedit  (1,  q.  66,  a.  1;  q.  68,  a.  1;  q.  69,  a.  1). 
Monet  autem  non  esse  magnam  differentiam  inter  opinionem  Augu- 
stini  et  aliorum  Patrum,  quod  attinet  productionem  rerum  (1,  q.  74, 
a.  2). 

Rationes  theoriae  idealis  sunt  hae  :  Secundum  hanc  theoriam  num- 
quam  potest  fieri  collisio  inter  exegesim  et  disciplinas  naturales.  Prae- 
terea  ipse  textus  sacer  clare  exhibet  divisionem  logicam  operum  di- 
vinorum  in  duos  ternarios.  Primo  ternario  dividuntur  regiones  lucis, 
aeris  et  aquae,  terrae.  Secundo  ternario  ornantur  regio  lucis  sideribus, 
regio  aquae  et  aeris  animalibus  aquaticis  et  volatilibus,  regio  terrae 
suis  animalibus.  Unde  habetur  opus  divisionis  et  opus  ornatus,  utrum- 
que  complectens  tres  dies  (cf.  S.  Thomas  1 ,  q.  70,  a.  1  ;  q.  74,  a.  1 ; 
a.  2  ad  2).  Seu  ut  aliis  placet:  Primo  ternario  describitur  praeparatio 
regionum;  altero  ternario  describitur  productio  «exercituum»  {zebaoth 
Gn  2,  1),  qui  moventur  in  illis  regionibus.  Ergo  theoria  idealis  habet 
fundamentum  in  Scriptura,  et  fulcitur  auctoritate  S.  Augustini,  S.  Tho- 
mae    et    aliorum    theologorum.     Inefficax   autem    est   argumentum   ex 

Eccli  18,   i,   quia    vocabulum    xoiv^   non   significat   res   omnes   eodem 
tempore  esse  a  Deo  creatas,  sed  pariter  esse  creatas. 

Difficultates ,  quae  theoriae  ideali  obstant,  sunt  hae:  Scriptura 
effert  homines  sex  tantum  diebus  operari  debere,  septimo  autem  die 
quiescere,  quia  Deus  sex  diebus  omnia  formavit,  et  septimo  die  re- 
quievit  (Gn  2,  2  sq.  Ex  20,  9  sqq;  31,  15  sqq).  Sed  secundum  theo- 
riam  idealem  Deus  non  revera  sex  diebus  mundum  formavit.  Ergo 
hac  theoria  vis  infertur  verbis  Scripturae.  Respondent  quidam,  ut 
Reusch  (Bibel  und  Natur,  128  256  sqq),  Moysen  noluisse  docere 
disciplinas  naturales  sed  veritates  religiosas;  ideo  eum  dividere  opera 
Dei  in  sex  dies ,  ut  sic  exemplar  habeatur  hebdomadae  humanae, 
et  hanc  divisionem  respondere  realitati  rerum,  quatenus  sex  illa  «mo- 
menta»  reapse  distinguantur  in  opere  creationis,  etsi  non  sit  successio 
chronologica  sed  divisio  logica.  Nihilominus  sic  non  explicatur  illud: 
Factum  est  vespere  et  mane  dies  unus,  secundus,  tertius  etc. 

Huic  defectui  studet  mederi  theoria  visionis,  quae  etiam  tenet 
sex  opera  divina  poni  solum  ut  exemplar  hebdomadae  humanae,  sed 
appellationem  «diei»,  qui  habeat  suum  «mane  et  vespere»,  explicat  ex 
visionibus  Adae,  cui  opera  divina  ostensa  sint  sub  forma  sex  dierum 
naturalium,  et  secundum  has  visiones,  quas  Adam  narravit  posteris 
suis,  factam  esse  traditionem  operis  sex  dierum.  Ita  praeter  alios 
Hummelauer,  Der  biblische  Schoepfungsbericht.  Principium  quidem 
explicationis  de  visionibus  Adae  est  incertum  sed  probabile,  quod 
sufficit  ad  probabilem  explicationem.  Si  simul  conceditur  sex  visioni- 
bus  obiective  respondere  sex  opera  Dei,  quae  sint  exemplar  hebdo- 
madae  israeliticae,  nihil  huic  theoriae  obstare  videtur. 

Quod  alii  volunt  Hexaemeron  esse  carmen,  et  in  specie  carmen 
liturgicum  (cf.  Dublin  Review  1881,  321  sqq;  Theolog.  Quartalschrift, 
Tuebingen  1903,  108  sqq),  iuvat  quidem  ad  intellegendam  dictionem 
poeticam,  at  non  solvit  quaestionem,  utrum  obiective  aliquid  respondeat 
huic  locutioni  poeticae,  an  ipsum  carmen  considerandum  sit  causa  in- 
stitutionis  sabbati.  Dein  vero  Hexaemero  inesse  rationem  carminis 
alii  omnino  negant.     Poetica  tractatio  creationis  habetur  in  Ps   103. 

Sufficit  indicare  recentem  quandam  opinionem,  secundum  quam 
illa  verba:  «Factum  est  vespere  et  mane,  dies  unus»  significant:  In- 
stitutus  est  primus  dies  hebdomadae;  nihil  autem  dicunt  de  obiec- 
tiva  successione  rerum.  Ita  E.  de  Gryse  (De  Hexaemero,  Bruges 
1889).  Haec  theoria,  quae  nimis  recedit  a  proprio  sensu  verborum, 
non  videtur  habere  ullos  asseclas  inter  theologos. 

His  omnibus  consideratis  intellegitur  responsum  Commissionis  de 
re  biblica:  «Utrum  varia  systemata  exegetica,  quae  ad  excludendum 
sensum  litteralem  historicum  trium  priorum  capitum  Geneseos  excogi- 
tata  et  scientiae  fuco  propugnata  sunt,  solido  fundamento  fulciantur?  — 
Resp.:  Negative»  {Denz.  n.  2 121). 

262.  Theoria  concordistica  cum  theoria  litterali  admittit  mun- 
dum  formatum  esse  sex  diebus;  attamen  dies  non  intellegit  spatia 
vicenarum  quaternarum  horarum  sed  periodos  longiores  et  breviores, 
quibus  vult  formatum  esse  mundum.  Concordistica  vocatur,  quia  docet 
narrationem  Genesis  concordare  cum  actuali  evolutione  mundi. 

Quaeritur  imprimis,  num  liceat  nomen  «diei»,  yom,  interpretari 
de  periodis.  Ex  parte  auctoritatis  ecclesiasticae  nihil  obstat,  quemad- 
modum  declaravit  Commissio  de  re  biblica :  «Utrum  in  illa  sex  die- 
rum  denominatione,  de  quibus  in  Geneseos  capite  primo,  sumi  possit 
vox  yom  (dies)  sive  sensu  proprio  de  die  naturali,  sive  sensu  improprio 
pro  quodam  temporis  spatio,  deque  huiusmodi  quaestione  libere  inter 
exegetas  disceptare  liceat?  —  Resp.:  Affirmative»  (Denz.  n.  2128). 
Yom  in  Scriptura  non  raro  significare  longius  temporis  spatium  con- 
stat.  Ita  ea,  quae  dicta  sunt  Gn  1  de  sex  diebus,  recapitulantur 
Gn  2,  4:  «Istae  sunt  generationes  caeli  et  terrae,  quando  creata  sunt,  in 
die,  quo  fecit  Dominus  Deus  caelum  et  terram. »  Dies  sabbatismi  di- 
vini  (Gn  2,  2  sq)  adhuc  durat.  Dies  ponitur  pro  tempore,  quando 
dicitur  «dies  tribulationis»  (4  Rg  19,  3),  «dies  peccatoris»  (Ps  36,  13), 
«dies  vanitatis»  (Eccle  7,  16),  «Dies  ultionis  Domini,  annus  retribu- 
tionum»  (Is  34,  8),  «dies  occisionis»  (Ez  7,  7),  alia  similia.  Itaque  non 
tam  quaeritur,  quid  yom  grammatice  significet,  sed  pro  qua  re  sup- 
ponat.  Hoc  autem  pendet  ex  subiecta  materia.  Unde  eidem  voca- 
bulo  respondere  potest  tempus  longius  aut  tempus  brevius  aut  etiam 
unus  dies.  Vidimus  autem  ex  parte  rei  non  respondere  illis  diebus 
sex  communes  dies  (supra  n.  260).  Ergo  recte  admittimus  respondere 
temporum    spatia  longiora  aut  breviora. 

Secundo  loco  quaeritur,  num  sex  periodi  formationis  mundi  re- 
spondeant  diebus  genesiacis.  Olim  quidam  putabant  esse  perfectam  fere 
concordantiam  inter  hos  dies  et  periodos  a  geologis  statutas.  Ita  e.  g. 
G.  Cuvier  (Discours  sur  les  revolutions  du  Globe,  18 12),  Pianciani, 
alii.  Sed  iam  diu  convenit  inter  doctos  tentamina  stabiliendae  per- 
fectae  concordantiae  defecisse.  Unde  hodie  mitior  tantum  concordis- 
mus  a  multis  defenditur.  Et  cosmogoniam  quidem  quod  attinet,  sat 
facile  opus  quattuor  primorum  dierum  conciliari  posse  videtur  cum  illa 
theoria,  secundum  quam  sidera  e  statu  maximae  extenuationis  pau- 
latim  contracta  et  formata  sunt  (cf.  Braun,  Kosmogonie  324  sqq). 
Sed  quoad  formationem  terrae  et  productionem  plantarum  et  animalium, 
quia  periodi  geologicae  non  concordant  cum  diebus  genesiacis,  si  quis 
concordismum  servare  vult,  contentum  eum  esse  oportet  generali  qua- 
dam  et  populari  concordantia,  quatenus  ante  animalia  fuerunt  plantae, 
quibus  ad  vitam  indigent;  et  antequam  terra  inhabitari  posset,  mare  et 
arida  loca  separanda  erant ;  et  antequam  hoc  fieri  posset,  copia  aqua- 
rum  superiorum  separanda  erat  ab  aquis  inferioribus;  initium  autem 
formationis  eo  factum  est,  quod  ex  primitiva  massa  chaotica,  nebulosa, 
tenebrosa  orta   est  lux,    cuius   quidem  lucis  causas  physicas  Scriptura 

non  indicat;  sed  astronomi  dicunt  ex  contractione  massae  nebulosae 
ortum  esse  calorem  et  lucem ;  ergo  ex  hac  parte  non  est  repugnantia. 
Quare  mirum  non  est  concordismum  mitigatum  etiam  nostra  aetate 
defendi  non  a  solis  theologis  quibusdam,  sed  etiam  a  rerum  naturalium 
peritis,  ut  a  D.  Kreichgauer,  Das  Sechstagewerk,  Steyl   1907. 

Rationes,  quae  hanc  theoriam  suadent,  sunt  hae :  Servatur  indoles 
historica  narrationis  mosaicae,  non  receditur  nimis  a  litterali  verborum 
sensu,  non  timenda  est  collisio  cum  disciplinis  physicis,  quia  popularis 
tantum  concordantia  statuitur,  qualis  convenit  libro  ad  usum  religiosum 
populi  destinato. 

Obstant  difftcultates:  Etsi  yom  possit  esse  periodus,  non  tamen 
explicatur,  cur  sermo  sit  de  mane  et  vespere,  de  die  primo,  secundo, 
tertio  etc.  Ad  hoc  responderi  potest,  si  opera  per  spatia  temporum  se 
evolventia  vocantur  dies,  et  si  haec  opera  sibi  successerunt,  possunt 
etiam  enumerari  dies  primus,  secundus,  tertius  etc.  Mane  autem  et 
vespere  possunt  inde  explicari,  quod  quando  Deus  opus  creationis 
revelavit  primo  homini,  revelatio  facta  est  per  visiones,  in  quibus  sin- 
gula  opera  ostendebantur  sub  figura  dierum  habentium  vespere  et 
mane.  Obiective  vero  respondet  vesperae  status  informis  et  matutino 
status  formatus.  Ita  iam  »S.  Augustinus :  «Cum  dixit:  ,Facta  est  ve- 
spera',  materiam  informem  commemorat;  cum  autem  dicit:  ,Factum 
est  mane',  speciem,  quae  ipsa  operatione  impressa  est  materiae»  (De 
Gen.  opus  imperf.  15,  51).  Alia  difficultas  est,  quod  non  apparet, 
quid  sit  illud  «firmamentum»  secundi  diei.  Responderi  potest  esse 
receptaculum  aquarum  superiorum,  quae  secundum  apparentiam  sunt 
in  caelo  aspectabili.  Factum  est  autem  hoc  apparens  firmamentum  eo 
ipso,  quod  alia  pars  aquae  sursum  ascendebat,  alia  in  terra  remanebat 
Alia  difficultas  est,  quod  lux  dicitur  formata  ante  solem.  Respondet 
>S.  Thomas  lucem  quidem  primi  diei  fuisse  lucem  solis,  solem  autem 
tunc  nondum  fuisse  perfecte  formatum,  sed  postea  tantum  formationem, 
quam  nunc  habet,  assecutum  esse  (1,  q.  67,  a.  4  ad  2).  Hoc  respon- 
sum  secundum  substantiam  etiam  dant  recentes  astromoni,  ut  Braun  1.  c. 

Hisce  videtur  sufficiens  notitia  data  esse  variarum  theoriarum, 
saltem  earum,  quae  maioris  momenti  sunt  et  maiorem  numerum  assecla- 
rum  habuerunt  vel  habent. 

263.  Obi.  I.  Secundum  thesim  potest  caput  primum  Genesis  multis  modis 
exponi.  Atqui  verus  sensus  Scripturae  non  potest  esse  nisi  unus.  Ergo  thesis 
admitti  nequit. 

Resp.  Conc.  mai.  Dist.  min. :  Sensus  litteralis  Scripturae,  qui  est  in  se 
unus,  simul  in  iis,  quae  per  accidens  revelata  sunt,  per  auctoritatem  ecclesiae 
determinatus,  aut  per  se  semper  manifestus  est,  neg.  min. ;  est  obiective  unus, 
sed  nobis  saepe  non  manifestus,  conc.  min.  Dist.  conseq.:  Ergo  thesis  non 
esset  admittenda,  si  statueret  licentiam  exponendi  Scripturam  contra  mani- 
festum  eius  sensum  vel  contra  authenticam  ecclesiae  declarationem,  conc. 
conseq.;   non   est    admittenda,    in    quantum    statuit   libertatem    vario    modo 

exponendi  textus  secundum  sensum  dubios  et  ab  ecclesia  nondum  authentice 
declaratos,  neg.  conseq.;  neque  ideo  Scriptura  fit  variabilis,  sed  variae  et 
variabiles  sunt  hominum  opiniones  de  sensu  quorundam  dictorum  Scripturae. 

264»  Obi.  II.  Scriptura,  si  nunc  ita  exponitur  et  postea  aliter  secundum 
progressum  et  placita  disciplinarum  naturalium,  risui  exponitur.  Ergo  haec 
methodus  est  improbanda. 

Resp.  Dist.  antec:  Scriptura  exponitur  risui,  si  quis  nunc  dicit  hunc 
esse  certum  eius  sensum,  et  si  postea  dicit  alium  esse  certum  eius  sensum; 
aut  si  statim  omni  opinioni  rerum  naturalium  peritorum  studet  Scripturam 
accommodare,  non  exspectata  sententia  certa  aut  saltem  solide  probabili, 
conc.  antec. ;  Scriptura  exponitur  risui,  si  quis  solum  ut  probabilem  exposi- 
tionem  proponit,  quae  solum  probabilis  est,  et  si  ea  tantum  studet  in  usum 
exegeticum  convertere,  quae  post  sufricientem  inquisitionem  a  viris  cordatis 
ut  certa  vel  ut  solide  probabilia  admittuntur,  et  eo  modo,  quo  solo  disci- 
plinae  naturales  possunt  servire  exegesi,  scilicet  ut  norma  externa  et  negativa, 
neg.  antec.  Et  sic  patet  responsum  ad  consequens.  Hac  in  re,  ut  in  aliis, 
non  minus  a  recta  ratione  aliena  est  levis  inconstantia  quam  pertinax  im- 
mobilitas,  a  quibus  extremis  abstinere  veteraque  et  nova  circumspecte  iungere 
viri  prudentis  est  (cf.  Denz.  n.   1946  nota). 

PARS  III. 
DE  CREATIONE  HOMINIS. 

Cf.  S.  T/wmas  i,  q.  75  76  90  sqq  118  sq;  Suarez,  De  opere  sex  dierum  1.  3  et  De  anima ; 

C.  Mazzella,  De  Deo  creante  disp.   3  sqq ;    Kleutgen,    Philosophie   der  Vorzeit2  453  sqq ; 

C.   Gutberlet,    Der    Mensch,    sein    Ursprung    und    seine    Entwicklung,    Paderborn    1896; 

y.   Guibert,  Les  origines,  Paris   1896;   Pohle,  Lehrbuch  der  Dogmatik  II5  452  sqq. 

Prop.  XXXIV.  Primi  homines  immediata  Dei  operatione 
creati  sunt. 

265.  Stat.  quaest.  Thesis  eatenus  est  de  fide,  quatenus  deflniturn 
est  Deum  sua  omnipotente  virtute  initio  temporis  de  nihilo  condidisse 
humanam  creaturam.  Ita  concilia  lateranense  IV  et  vaticanum  {Denz. 
n.  428  1783).  Attamen  est  quid  peculiare  in  creatione  primorum  ho- 
minum  ob  duplicem  rationem.  Nam  homo  constat  ex  anima  et  cor- 
pore;  et  anima  quidem  protoparentum  ex  nihilo  creata  est,  corpus 
vero  ex  praeiacente  materia  formatum  est.  Unde  quaestio  oritur,  quo- 
modo  ad  formandum  corpus  hominis  causae  naturales  concurrerint. 
Praeterea  aliter  formatum  esse  corpus  Adae,  aliter  autem  corpus  Evae 
in  Scriptura  narratur.  Quaeritur  ergo,  quomodo  haec  narratio  intel- 
legenda  sit. 

Narrationem  Genesis  esse  historicam  supponendum  est.  De  qua 
re  ait  Commissio  de  re  biblica:  «Utrum  speciatim  sensus  litteralis 
historicus  vocari  in  dubium  possit,  ubi  agitur  de  factis  in  iisdem 
[prioribus  Genesis]  capitibus  enarratis,  quae  christianae  religionis  funda- 
menta   attingunt,    uti   sunt,    inter   cetera,   rerum   universarum  creatio  a 

Deo  facta  in  initio  temporis;  peculiaris  creatio  hominis;  formatio  primae 
mulieris  ex  primo  homine;  generis  humani  unitas;  originalis  proto- 
parentum  felicitas  in  statu  iustitiae,  integritatis  et  immortalitatis ;  prae- 
ceptum  a  Deo  homini  datum  ad  eius  oboedientiam  probandam ;  divini 
praecepti,  diabolo  sub  serpentis  specie  suasore,  transgressio ;  proto- 
parentum  deiectio  ab  illo  primaevo  innocentiae  statu;  necnon  Repara- 
toris  futuri  promissio?  —  Resp.:  Negative»   (Denz.  n.  2123). 

Haeretica  est  doctrina  transformistarum  dicentium  hominem  se- 
cundum  corpus  et  animam  sese  evolvisse  ex  bruta  materia.  Sed  sunt 
etiam  evolutionistae,  qui  tuentur  transformismum  mitigatum,  dicentes 
primum  animal  vel  prima  animalia  esse  a  Deo  creata,  sed  haec  dein 
innata  vi  sese  evolvisse  in  animalia  perfectiora  et  tandem  in  animal 
secundum  corpus  homini  simillimum,  et  tali  animali  Deum  indidisse 
animam  humanam.  Ita  George  Mivart  (On  the  Genesis  of  Species, 
London  1871).  Haec  opinio  ut  improbabilis  est  reicienda.  Non  ne- 
gamus  potuisse  per  omnipotentiam  Dei  tale  quid  fieri,  sed  secundum 
fontes  revelationis  negamus  ita  esse  factum. 

266.     Arg.  1.     Ex  S.  Scriptura. 

S.  Scriptura  diserte  testatur  hominem  esse  creatum  a  Deo.  Et 
in  primo  quidem  capite  Genesis  simpliciter  narratur  creatio  hominis  et 
effertur  eius  dignitas  prae  inferioribus  creaturis.  AitDeus:  «Faciamus 
hominem  ad  imaginem  et  similitudinem  nostram;  et  praesit  piscibus 
maris  et  volatilibus  caeli  et  bestiis  universaeque  terrae  omnique  reptili, 
quod  movetur  in  terra.  Et  creavit  Deus  hominem  ad  imaginem  suam; 
ad  imaginem  Dei  creavit  illum;  masculum  et  feminam  creavit  eos. 
Benedixitque  illis  Deus,  et  ait:  Crescite,  et  multiplicamini,  et  replete 
terram,  et  subicite  eam,  et  dominamini  .  .  .  Et  factum  est  ita.  Vidit- 
que  Deus  cuncta,  quae  fecerat,  et  erant  valde  bona»  (Gn  1,  26  sqq). 
Ergo  homo  est  quidem  creatura,  sed  nobilissima  creaturarum  visibilium 
earumque  dominus,  est  speciali  modo  similitudo  et  imago  Dei,  creatus 
ad  exemplar  divinum. 

Quia  autem  homo  a  Deo  creatus  erat  «valde  bonus»,  sicut  cetera 
omnia  a  Deo  creata,  exsurgit  quaestio:  unde  est  malum  in  terra?  Ad 
hanc  quaestionem  respondet  secundum  caput  Genesis,  scilicet:  malum 
est  ex  peccato.  Primus  vir  seductus  est  a  muliere  ad  transgrediendum 
praeceptum  de  non  comedendo  fructu  vetito;  mulier  vero  seducta  est 
a  serpente.  Peccatum  secuta  est  poena  a  Deo  inflicta.  Haec  est  origo 
mali.  Ad  hanc  veritatem  docendam  describitur  paradisus,  in  quo  pro- 
batio  hominis  eiusque  peccatum  accidit,  exponitur  relatio  primae  mu- 
lieris  ad  primum  virum,  narratur  tentatio  diabolica,  peccatum  hominum, 
iudicium  divinum.  Itaque  plantato  paradiso  «formavit  Dominus  Deus 
hominem  de  limo  terrae,  et  inspiravit  in  faciem  eius  spiraculum  vitae, 
et  factus  est  homo  in  animam  viventem.  .  .  .  Tulit  ergo  Dominus 
Deus   hominem,    et   posuit   eum   in    paradiso  voluptatis,    ut  operaretur 

et  custodiret  illum;  praecepitque  ei,  dicens:  Ex  omni  ligno  paradisi 
comede;  de  ligno  autem  scientiae  boni  et  mali  ne  comedas;  in  quo- 
cumque  enim  die  comederis  ex  eo,  morte  morieris.  Dixit  quoque 
Deus:  Non  est  bonum  esse  hominem  solum;  faciamus  ei  adiutorium 
simile  sibi».  Nam  inter  animalia  «Adae  non  inveniebatur  adiutor  si- 
milis  eius.  Immisit  ergo  Dominus  Deus  soporem  in  Adam;  cumque 
obdormisset,  tulit  unam  de  costis  eius,  et  replevit  carnem  pro  ea.  Et 
aedificavit  Dominus  Deus  costam,  quam  tulerat  de  Adam,  in  mulierem, 
et  adduxit  eam  ad  Adam.  Dixitque  Adam:  Hoc  nunc  os  ex  ossibus 
meis  et  caro  de  carne  mea;  haec  vocabitur  virago,  quoniam  de  viro 
sumpta  est»   (Gn  2,  7    15  sqq  20  sqq). 

Ista  est  narratio  Scripturae  de  creatione  primorum  hominum.  Ex 
qua  narratione  concluduntur  varia. 

a)  Homo  non  se  evolvit  ex  rebus  praeexsistentibus  naturali  evo- 
lutione,  sed  Deus  speciali  consilio  et  peculiari  operatione  hominem 
produxit  ut  creaturam  essentialiter  altiorem  omnibus,  quae  ante  eum 
creata  erant. 

b)  In  homine  distinguitur  pars  corporea  et  «spiraculum  vitae», 
i.  e.  anima,  quam  Deus  immediate  inspiravit,  et  qua  «factus  est  homo 
in  animam  viventem».  Corpus  Adami  formavit  ex  «limo  terrae»; 
corpus  vero  Evae  aedificavit  ex  costa  Adami. 

c)  Ergo  Evae  corpus  diserte  dicitur  non  fuisse  antea  in  alio  suppo- 
sito,  e.  g.  in  animali  aliquo,  sed  partim  ex  Adamo  sumptum  et  a  Deo 
«aedificatum»  esse  in  integrum  corpus.  Quare  apostolus  ait:  «Adam 
primus  formatus  est,  deindeEva»  (iTim2, 13).  «Non  enim  vir  ex  muliere 
est  sed  mulier  ex  viro.  Etenim  non  est  creatus  vir  propter  mulierem 
sed  mulier  propter  virum»  (1  Cor  11,  8  sq).  Ideo  Eva  vocatur  iska, 
virago  seu  vira,  quia  de  isk%  de  viro  sumpta  est.  Eadem  autem  ratione 
primus  vir  vocatur  Adam,  quia  de  adamah,  de  terra  sumptus  est  (Gn 
2,  7).  Ergo  concludere  licet  non  minus  immediate  Adamum  sumptum 
esse  de  limo  terrae  quam  Evam  de  Adamo.  Hoc  iterum  iterumque 
inculcatur  in  S.  Scriptura.  Adam  «de  terra  sumptus  est»  (Gn  3,  19). 
Post  peccatum,  quo  Adam  voluit  fieri  sicut  Deus,  ei  et  posteris  eius 
in  memoriam  revocatur:  «Pulvis  es,  et  in  pulverem  reverteris»  (ibid.). 
«Tu  fecisti  Adam  de  limo  terrae»  (Tob  8,  8).  «Deus  creavit  de  terra 
hominem»  (Eccli  17,  1).  «De  solo  et  ex  terra  creatus  est  Adam» 
(Eccli  33,  10).  Omnes  homines  sunt  «ex  genere  terreni  illius,  qui 
prior  factus  est»  (Sap  7,  1).  Haec  et  alia  ostendunt  cum  emphasi 
praedicari  illam  originem  corporis  Adami  de  limo  terrae.  Nam  etsi 
omnia  animalia  recte  dici  possunt  sumpta  esse  de  limo  terrae,  tamen 
de  solo  homine  hoc  tam  frequenter  inculcatur.  Ergo  plane  improbabilis 
est  opinio  dicentium  corpus  primi  hominis  antea  fuisse  corpus  alicuius 
animalis  secundum  externam  formam  homini  simillimi,  idque  eo  magis 
improbabile  est,  quia  Adam  inter  animalia  non  inveniebat  adiutorem 
similem  sibi  (Gn  2,  20);    et  quia  homo  ipse  dicitur  factus  esse  vivens 

per  infusionem  animae  humanae  (Gn  2,  7);  ergo  antea  non  erat  animal 
vivens. 

267.     Arg.  2.    Ex  traditione. 

SS.  Patres  ea,  quae  Scriptura  narrat  de  productione  Adami  et 
Evae,  litteraliter  accipiunt,  idque  non  ideo,  quia  aliae  expositiones  iis 
in  mentem  non  venerant;  nam  impugnant  expositiones  ab  allegoristis 
vel  haereticis  excogitatas;  sed  quia  censent  creationem  hominum,  tali 
modo  factam,  esse  typum  veritatum  religiosarum.  Audiamus  unum 
alterumve  exemplum.  vS.  Irenaeus:  Quemadmodum  protoplastus  ille 
Adam  de  rudi  terra  et  adhuc  virgine  .  .  .  habuit  substantiam  et 
plasmatus  est  manu  Dei,  i.  e.  Verbo  Dei,  .  .  .  ita  recapitulans  in  se 
Adam,  ipse  Verbum  exsistens  ex  Maria,  quae  adhuc  erat  virgo,  recte 
accipiebat  generationem  Adae  recapitulationis»  (Contra  haer.  3,  21,  10). 
Tertullianus:   «Quodcumque  limus  exprimebatur,    Christus  cogitabatur 

homo  futurus Itaque  limus  ille,  iam  tunc  imaginem  induens  Christi 

futuri  in  carne,  non  tantum  Dei  opus  erat  sed  et  pignus»  (De  resurr. 
carn.  6).  Alii  Patres  efferunt  hominem  ad  hoc  tam  peculiari  modo  a 
Deo  formatum  esse,  ut  eximeretur  homo  a  serie  omnium  aliarum 
creaturarum,  et  magna  eius  dignitas  significaretur.  Ita  Theophilus 
Antioch.  (Ad  Autol.  2,  18),  Gregorius  Nyss.  (Orat.  2),  vS.  Ioannes 
Chrysost.  (De  Gen.  hom.  8,  2),  ^.  Ioannes  Damasc.  (De  fide  2,  12). 
Evae  formationem  ex  costa  Adami  dicunt  esse  typum  formationis 
ecclesiae  ex  latere  Christi.  vS.  Augustinus:  «Dormit  Adam,  ut  fiat 
Eva;  moritur  Christus,  ut  fiat  ecclesia.  Dormienti  Adae  fit  Eva  de 
latere;  mortuo  Christo  lancea  percutitur  latus,  ut  profluant  sacramenta, 
quibus  formetur  ecclesia»  (In  Ioan.  tract.  9,  2).  Idem  saepe  repetitur 
a  SS.  Patribus  (cf.  Denz.  n.  480).  Iamvero  hae  sublimes  considerationes 
in  nihilum  abirent,  si  homo  antea  fuisset  animal,  cui  indidisset  Deus 
animam  rationalem.  —  De  creatione  animae  vix  quidquam  est  addendum, 
cum  constet  apud  omnes  animam  ex  nihilo  esse  creatam.  E.  g.  »S.  Augu- 
stinus:  «Etsi  de  terrae  pulvere  Deus  finxit  hominem,  eadem  terra  .  .  . 
omnino  de  nihilo  est;  animam  de  nihilo  factam  dedit  corpori,  cum 
factus  est  homo»  (De  civ.  Dei  14,   11).     Cf.  Denz.  n.  20  170  348  428. 

Ergo  non  solum  evolutionismus  materialisticus  est  haereticus,  sed 
etiam  mitigatus  evolutionismus  estimprobabilis.  Hunc  quidem  auctoritas 
ecclesiastica  non  formaliter  damnavit,  attamen  ei  restitit.  Anno  1891 
M.  D.  Leroy  eum  propugnaverat  libro  «L'Evolution  restreinte  aux 
especes  organiques».  Sed  quinque  annis  post  publici  iuris  fecit  epi- 
stulam,  in  qua  ait:  «Certior  factus  sum  hodie  thesim  meam  hic,  Romae, 
examinatam  esse  ab  auctoritate  competenti,  et  iudicatum  esse  eam 
non  posse  sustineri,  maxime  quod  attinet  corpus  humanum,  cum  con- 
ciliari  nequeat  neque  cum  dictis  S.  Scripturae  neque  cum  principiis 
sanae  philosophiae.  Filius  docilis  ecclesiae  .  .  .  declaro  me  abnegare, 
retractare,    reprobare,    quaecumque    dixi,    scripsi,    in    lucem    edidi    in 

favorem  huius  theoriae»  (cf.  La  Civilta  cattolica  1899,  Ian.,  49). 
Simile  quid  aliis  scriptoribus  accidit;  neque  hucusque  minimum  in- 
dicium  est  auctoritatem  ecclesiasticam  mutasse  mentem  suam  hac  in  re. 

Veteres  theologi  omnes  uno  ore  docebant  primos  homines  im- 
mediata  Dei  operatione  conditos  esse;  e.  g.  S.Thomas  1,  q.  9isq.  Hic 
simul  inculcat  corpus  et  animam  Adami  simul  facta  esse.  «Contra 
rationem  perfectionis  primae  institutionis  rerum  est,  quod  Deus  vel 
corpus  sine  anima  vel  animam  sine  corpore  fecerit,  cum  utrumque 
sit  pars  humanae  naturae»  (1,  q.  91,  a.  4  ad  3).  Ex  theologis  nostrae 
aetatis  e.  g.  Mazzella,  Heinrich,  Scheeben  censent  evolutionismum 
etiam  mitigatum  quoad  corpus  primi  hominis  plane  conciliari  non 
posse  cum  doctrina  revelata.  Concilium  coloniense  a.  1860  tit.  4,  c.  14 
declarat:  «Primi  parentes  immediate  a  Deo  conditi  sunt.  Itaque  Scrip- 
turae  Sacrae  fideique  plane  adversantem  declaramus  eorum  sententiam, 
qui  asserere  non  verentur  spontanea  naturae  imperfectioris  in  perfec- 
tiorem  continuo  ultimoque  humanam  hanc  immutatione  hominem,  si 
corpus  spectes,  prodiisse.»  Minus  severe  iudicant  recentissimi  quidam 
theologi,  ut  Pohle  (Lehrbuch  der  Dogmatik  I5,  454),  Tanquerey 
(Synopsis  theol.  dogm.  spec.  I12,  331),  van  Noort  (De  Deo  creatore2  120), 
qui  censent  theoriam  evolutionismi  mitigati  non  esse  quidem  fidei  con- 
trariam  sed  temerariam,  quia  sine  solidis  rationibus  recedat  a  doctrina 
tradita. 

Addit  van  Noorl  has  rationes  philosophicas:  «Praeparatio  humani 
corporis  per  evolutionem  scientifice  non  est  hypothesis  serio  probabilis, 
sed  mera  suppositio,  coniecturis  tantum  nitens  atque  deductione  male 
fundata.  Nititur  primo  coniecturis ;  neque  enim  morphologia  (comparatio 
organismi  humani  cum  organismis  brutorum)  neque  historia  (facta  palae- 
ontologica  et  ethnographica)  argumenta  vere  probabilia  in  favorem 
theoriae  suppeditant.  Nititur  potissimum  deductione ;  nam  argumentum 
princeps  adversariorum  est  corpus  humanum  non  posse  rationabiliter 
excipi  ab  universali  lege  evolutionis,  in  mundo  organico  obtinente.  At 
deductio  caret  fundamento.  Universalis  lex  evolutionis  gratuito  sup- 
ponitur;  illa  enim  evolutio,  quae  factis  suadetur  ac  proinde  positiva 
probabilitate  gaudet,  saltem  non  transcendit  fines  singulorum  ordinum 
regni  animalis.  Atqui  corpus  humanum  ab  omnibus  reliquis  regni  ani- 
malis  typis  ita  differt,  ut  proprium  ac  peculiarem  ordinem  constituat. 
Addere  libet  theoriam,  quam  impugnamus,  nemini  satisfacere:  non 
christianis,  quos  assertio  cognationis  homines  inter  et  bestias  scandalizat; 
non  rationalistis,  quibus  theoria  evolutionis,  si  ei  productio  animae 
intellectivae  subtrahitur,  insipida  et  ridicula  evadit» 

Si  quis  theoriam  evolutionis  restringit  ad  animalia  irrationalia  et 
plantas,  et  simul  admittit  vires  et  leges  evolutionis  a  Deo  materiae 
a  se  creatae  inditas  esse,  talis  opinio  non  pugnat  cum  fide;  immo 
vS.  Augustinus  in  libro  sexto  de  Gen.  ad  litt.  simile  quid  ut  probabile 
proponit.    Attamen  si  asseritur  vere  ita  factum  esse,  est  assertio  gratuita 

et  arbitraria;  nam  ex  eo,  quod  perfectiora  generatim  orta  sunt  post 
imperfectiora,  male  colligitur  ea  orta  esse  ex  imperfectioribus.  Ordines 
animalium  et  plantarum,  quae  in  stratis  geologicis  inveniuntur,  plerique 
nullum  inter  se  nexum  exhibent.  Ceterum  haec  potius  ad  alias  disci- 
plinas,  non  ad  theologiam  pertinent  (cf.  K.  Frank,  Die  Entwicklungs- 
theorie  im  Lichte  der  Tatsachen,  Freiburg   191 1). 

268.  Obi.  I.  Deus  non  facit  per  se  solum,  quae  possunt  fieri  per  causas 
naturales.  Atqui  per  causas  naturales  potuit  fieri  evolutio  corporis  humani. 
Ergo  Deus  non  per  se  solum  produxit  corpus  primi  hominis. 

Resp.  Dist.  mai. :  Deus  non  -facit  per  se  solum,  quod  fieri  potest  per 
causas  naturales,  quando  non  est  specialis  ratio  immediatae  operationis  di- 
vinae,  conc.  mai. ;  quando  specialis  ratio  postulat  immediatam  operationem 
divinam,  neg.  mai.  Dist.  min. :  Potuit  ex  influxu  divino  per  causas  naturales 
evolvi  corpus  animale  simile  corpori  humano,  neque  obstabat  specialis  ratio 
tali  evolutioni,  neg.  min. ;  et  obstabat  specialis  ratio,  ne  ita  fieret,  conc.  min. 
Et  neg.  conseq.  Sicut  Deus,  quando  miracula  patrat,  interdum  per  se  pro- 
ducit  eflectus,  qui  etiam  per  causas  naturales,  etsi  alio  modo,  produci 
possunt,  quia  Deus  per  miracula  vult  manifestare  aliquid  hominibus,  ita  in 
prima  creatione,  ut  manifestaret  specialem  dignitatem  hominis  et  prae- 
figuraret  Christum  futurum,  peculiari  modo  primos  homines  produxit. 

2  69 .  Obi.  II.  In  primis  capitibus  Genesis  multae  sunt  locutiones  metaphoricae. 
Ergo  immerito  quorundam  verborum  expositio  litteralis  exigitur  et  urgetur. 
Resp.  Dist.  antec. :  In  narratione  Genesis  pro  arbitrio  licet  verba  ex- 
ponere  proprie  aut  improprie,  neg.  antec. ;  secundum  leges  hermeneuticas 
alia  exponenda  sunt  ut  locutiones  propriae,  alia  ut  locutiones  impropriae, 
conc.  antec.  Dist.  conseq. :  Ea  quae  dicuntur  de  creatione  primorum  ho- 
minum,  exponenda  et  urgenda  non  sunt  ut  locutiones  propriae,  nisi  adsunt 
rationes  excludendi  sensum  improprium  et  statuendi  sensum  proprium,  conc. 
conseq.;  si  adsunt  tales  rationes,  neg.  conseq.  Rationes  indicatae  sunt  in  ar- 
gumentis. 

SchoL  Quomodo  homo  sit  imago  Dei. 
270.  Homo  praeter  omnes  creaturas  inferiores  vocatur  imago  Dei 
(Gn  1,  26  sq;  5,  1;  9,  6).  «Deus  creavit  hominem  .  .  .  et  ad  imaginem 
similitudinis  suae  fecit  illum»  (Sap  2,  23).  Vir  «imago  et  gloria  Dei 
est»  (1  Cor  11,  7).  Id,  quo  homo  specifice  differt  ab  aliis  animalibus, 
est  intellectualis  eius  natura;  ergo  in  ea  ratio  imaginis  est.  Deus  enim 
non  solum  est  ens  et  vivens  sed  etiam  intellectualis;  consequenter 
homo,  qui  vi  creationis  imitatur  intellectualitatem  Dei,  recte  dicitur 
imago  Dei.  Quare  vS.  Augustinus,  comparans  hominem  cum  pecore 
ait:  «Unde  melior  es?  Ex  imagine  Dei.  Ubi  imago  Dei?  In  mente, 
in  intellectu»  (Inloan.tract.  3,  n.4).  Inferiores  creaturae  imitantur  Deum, 
in  quantum  est,  vel  etiam  in  quantum  vivit;  solus  homo  eum  imitatur, 
in  quantum  est  intellegens.  Quapropter  alia  vocantur  vestigia  Dei, 
solus  homo  imago  Dei.     In  corpore  humano  non  est  imago  Dei;  sed 

erecta  hominis  statura  indicat  aliquo  rnodo  hominem  esse  imaginem 
Dei  secundum  animam. 

Ratio  imaginis,  quae  per  naturam  homini  inest,  multum  perficitur 
per  dona  supernaturalia,  quibus  homo  remote  aut  proxime  disponitur 
ad  Deum,  ut  in  se  est,  cognoscendum  et  amandum,  quemadmodum 
Deus  seipsum  habet  pro  obiecto  proprio  cognitionis  et  dilectionis  suae. 

Refertur  ratio  imaginis  proxime  ad  Deum  ut  unus  est,  quia  causa- 
litas  Trinitatis  ad  extra  est  una.  Unde  ex  consideratione  hominis 
Trinitas  inveniri  non  potest.  Sed  notitia  Trinitatis  ex  revelatione  sup- 
posita  aliquam  similitudinem  huius  mysterii  in  homine  invenire  licet. 
Nam  sicut  in  divinitate  Filius  procedit  ut  Verbum  mentis  et  Spiritus 
Sanctus  ut  amor  voluntatis,  ita  in  homine,  si  Deum  cognoscit  et  amat, 
verbum  Dei  in  intellectu  et  amor  Dei  in  voluntate  procedit.  Haec  et 
alia,  quae  de  hac  re  quaeri  possunt,  exponit  S.Thomas  i,  q.  93. 

Prop.   XXXV.     Totum  genus  humanum  ex  Adamo  et  Eva  ori- 
ginem  ducit. 

271.  Stat.  quaest.  Universum  genus  humanum  intellegimus  omnes 
homines,  qui  hanc  terram  incolunt  vel  incoluerunt;  de  iis,  qui  fortasse 
alia  sidera  incolunt,  nihil  nobis  revelatum  est.  Quodsi  quis  dicit  ante 
hoc  genus  hominum  fuisse  aliud  genus  vel  alia  genera  hominum,  qui 
penitus  perierint,  loquitur  contra  sanam  rationem,  affirmans  aliquid, 
quod  nulla  specie  argumenti  probatur.  Sed  si  quis  dicit  post  Adamum 
vixisse  vel  vivere  homines  in  terra,  qui  non  descendant  exAdamo,  hic 
statuit  doctrinam,  quae  est  contraria  claris  testimoniis  Scripturae  et 
traditionis,  et  quae  pugnat  cum  aliis  dogmatis  definitis.  Polygenismus 
saeculo  XIX  plures  habuit  defensores  inter  rationalistas ,  sed  nunc 
pauci  videntur  esse,  qui  postulant  multiplices  et  independentes  origines 
generis  humani.  Thesis  nostra  est  de  fide,  etsi  nondum  ab  ecclesia 
definita. 

272.  Arg.  1.     Ex  S.  Scriptura. 

Deus  «fecit  ex  uno  omne  genus  hominum  inhabitare  super  uni- 
versam  faciem  terrae»  (Act  17,  26).  Adam  «primus  formatus  est  a  Deo 
pater  orbis  terrarum,  cum  solus  esset  creatus»  (Sap  10,  1).  Id  clare 
patet  ex  ipsa  narratione  Genesis.  Antequam  Adam  esset  creatus,  «homo 
non  erat,  quia  operaretur  terram»  (Gn  2,  5).  Postquam  Adam  et  Eva 
creati  sunt,  Deus  dixit  iis:  «Crescite,  et  multiplicamini,  et  replete 
terram»  (Gn  1,  28).  «Et  vocavit  Adam  nomen  uxoris  suae  Eva,  eo 
quod  mater  esset  cunctorum  viventium»   (Gn  3,  20). 

In  Adam  omnes  homines  peccaverunt,  et  mortales  facti  sunt 
(Rom  5,  I2sqq;  1  Cor  15,  22).  Si  essent  homines  ab  Adam  non 
descendentes,  non  incurrissent  peccatum  originale  neque  poenam  huius 
peccati,  neque  per  Christum  redempti  essent. 

273.     Arg.  2.     Ex  traditione. 

^S.  Irenaeus:  Adam  «primiformis  ille  homo,  de  quo  Scriptura  ait: 
,Faciamus  hominem  ad  imaginem  et  similitudinem  nostram' ;  nos  autem 
omnes  ex  ipso;  et  quoniam  sumus  ex  ipso,  propterea  quoque  ipsius 
hereditavimus  appellationem»,  i.  e.  homines  dicimur  (Contra  haer.  3, 
23,  2).  «Recapitulans  universum  hominem  in  se  ab  initio  usque  ad 
finem,  recapitulatus  est  et  mortem  eius»  (ibid.  5,23,2).  S.Ambrosius: 
«Non  de  eadem  terra,  de  qua  plasmatus  est  Adam  sed  de  ipsius  costa 
facta  est  mulier,  ut  sciremus  unam  in  viro  et  muliere  corporis  esse  na- 
turam,  unum  fontem  generis  humani»  (De  parad.  10,  48).  .S.  Augu- 
stinus:  «In  ipso  exordio  Adam  et  Eva  parentes  omnium  gentium  erant, 
non  tantummodo  iudaeorum»   (In  Ioan.  tract.  9,   10). 

Concilia  docent  Adamum  peccatum  originale  propagatione  in  omne 
genus  humanum  transfudisse.  Ita  arausicanum  II  can.  2  (Denz.n.  175) 
et  concilium  tridentinum  sess.  5,  can.  2  sq  (Denz.  n.  789  sq). 

Veteres  theologi  de  hac  re  loqui  solent  in  tractatu  de  peccato 
originali,  e.  g.  S.T/iomas:  «Tota  multitudo  hominum,  a  primo  parente 
naturam  accipientium,  quasi  unum  collegium  vel  potius  sicut  unum 
corpus  unius  hominis  consideranda  est»  (De  malo  q.  4,  a.  1).  Con- 
venit  autem  inter  veteres  et  recentes  theologos  hanc  doctrinam  esse 
de  fide.  Cf.  Mazzella,  De  Deo  creante  prop.  18;  Palmieri,  De  Deo 
creante  thes.  27;  van  Noort,  De  Deo  creatore  n.  179. 

274*  Obl  I.  In  capite  quarto  Genesis  clare  indicatur  fuisse  alios  homines 
praeter  Cain  et  Abel.  Atqui  Cain  et  Abel  erant  unici  filii  Adami.  Ergo  ex- 
sistebant  homines,  qui  non  erant  filii  Adami.  E.  g.  ait  Cain:  «Omnis,  qui 
invenerit  me,  occidet  me.»  Ad  hoc  cavendum  «posuit  Dominus  Cain 
signum,  ut  non  interficeret  eum  omnis,  qui  invenisset  eum»  (Gn  4,  14  sq). 
Immo  Cain  aedificavit  civitatem  (ibid.   17). 

Resp.  Conc.  mai.  Neg.  min.  et  conseq.  Genuit  Adam  filios  et  filias 
(Gn  5,  4),  qui  non  nominantur.  Ergo  cum  tempore  occisionis  Abel  esset 
centum  et  triginta  fere  annorum  (Gn  4,  25 5  5,  3),  potuit  iam  habere  multos 
filios  et  filias  et  filiorum  filios.  Scriptura  enim  quorundam  tantum  nomina 
ex  speciali  ratione  indicat.  Certe  ante  mortem  Cain  genus  humanum  iam 
multis  familiis  constabat.     Ergo  tota  obiectio  falso  supposito  nititur. 

Quod  matrimonia  primorum  hominum  attinet,  evidens  est,  si  Deus 
creavit  solos  Adam  et  Evam,  et  per  eos  voluit  terram  hominibus  impleri, 
licita  fuisse  matrimonia  inter  proxime  cognatos;  neque  haec  res  tam  ab- 
solute  est  contra  naturam,  ut  sub  nulla  condicione  possit  esse  licita. 

2 75*  Obi.  II.  Homines  mox  impleverunt  totam  terram.  Atqui  non  intel- 
legitur,  quomodo  hoc  fieri  potuerit,  si  duo  tantum  omnium  hominum  pa- 
rentes  erant.     Ergo  plures  stirpes  admittendae  sunt. 

Resp.  Trans.  mai.  Neg.  min.  et  conseq.  Nam  computatione  facta  in- 
venerunt,  si  unumquodque  par  coniugum  sex  filios  gigneret,  post  450  annos 
futuros  esse  2000  millionum  hominum.  Ceterum  computationes  omnes  hac 
in  re  incertae  sunt,  quia  sub  aliis  et  aliis  condicionibus  valde  differt  fecun- 

ditas,  quae  sine  dubio  ab  initio  generis  humani  multo  maior  fuit,  quam  nunc 
esse  solet.  Neque  scimus,  post  quantum  tempus  diffusi  sint  homines  super 
omnem  terram. 

Geographicae  difficultates ,  quas  olim  urgebant,  nunc  vix  tanguntur. 
Constat  enim  e.  g.  incolas  insularum  maris  pacifici  parvis  naviculis  ingens 
maris  spatium  transmigrare,  et  omnes  eiusdem  nationis  vel  duarum  nationum 
esse,  quamvis  insulae  inter  se  remotissimae  sint. 

276.  Obi.  III.  Tam  diversa  sunt  hominum  conformationes  corporum,  co- 
lores,  capilli,  linguae,  ut  merito  admittantur  plures  hominum  species.  Ergo 
unitas  specifica  generis  humani  est  reicienda. 

Resp.  Neg.  antec.  Nam  diversitates  omnes  non  sunt  nisi  accidentales, 
quae  ex  diversis  vitae  condicionibus  oriri  potuerunt*,  et  inter  varietates  ma- 
xime  distantes  interiacent  gradus  intermedii,  ut  transitus  ab  una  varietate  ad 
aliam  sit  valde  lenis  et  paene  insensibilis.  Contra  vero  ea,  quae  omnibus 
communia  sunt,  omnino  praevalent,  ut  corporis  compositio  anatomiqa,  func- 
tiones  physiologicae,  facultas  ratiocinandi  et  loquendi,  sensus  moralis  et  re- 
ligiosus,  et  quod  magni  momenti  est,  fecunditas  prolis  ortae  ex  hominibus 
variarum  nationum.  Unde  nostra  aetate  homines  rerum  physiologicarum  et 
ethnographicarum  peritissimi  censent  homines  omnes  unius  speciei  esse,  ut 
QuatrefageSy  Peschel,  Ranke.  Illi  vero,  qui  varias  species  humanas  statuerunt, 
inter  se  dissentiunt,  eorumque  systemata  inter  se  conciliari  non  possunt. 

Quod  diversitatem  linguarum  attinet,  ex  hac  nihil  efficitur;  nam  saepe 
quando  linguae  hominum  sunt  intime  cognatae,  varietas  physiologica  est 
maxima  \  et  saepe  quando  homines  secundum  constitutionem  physicam  simil- 
limi  sunt,  linguae  valde  differunt.  Praeterea  quo  maiores  progressus  facit 
notitia  comparativa  linguarum,  eo  magis  diversitates  linguarum  primitivarum 
evanescunt.  Ergo  ex  hac  parte  unitati  generis  humani  nihil  obstat.  De  his 
quaestionibus  cf.  O.  Peschel,  Volkerkunde * ;  P.  Schanz,  Apologie  des  Christen- 
tums  I4,  756  sqq;  J.  Souben ,  La  Creation  selon  la  foi  et  la  science2 
89  sqq. 

Schol.     De  antiquitate  generis  humani. 

277«  De  antiquitate  generis  humani  nemo  quidquam  scit  cum  deter- 
minata  certitudine.  Inter  palaeontologos  alii  contenti  sunt  7  milibus 
annorum,  alii  postulant  50  milia,  alii  100  milia.  Sat  communiter  nunc 
concedunt  nullam  esse  necessitatem  ascendendi  ultra  10  milia  annorum. 

Historia  antiquorum  populorum  apud  aegyptios  ad  quattuor  fere, 
et  apud  assyrios  et  chaldaeos  ad  quinque  fere  milia  annorum  ante 
Christum  ascendit.  Quamdiu  ante  haec  tempora  exstiterit  genus 
humanum,  historice  non  constat. 

Theologi  concedunt  se  non  posse  certum  responsum  dare,  tum 
quia  numeri  traditi  in  Scriptura  hebraica  et  graeca  et  in  aliis  fon- 
tibus  differunt  duobus  fere  milibus  annorum,  tum  quia  non  constat, 
num  genealogiae  biblicae  sint  completae. 

Aestimationes  rationabiles  factae  de  antiquitate  generis  humani 
sunt  inter   10  vel  15   milia  annorum  (cf.  Schanz,  Apologie  I4,  798  sqq). 

Prop.  XXXVI.  Homo  est  compositum  substantiale  ex  cor- 
pore  et  anima,  eaque  una  et  rationali,  quae  per  se  et  essentialiter  est 
corporis  forma. 

278.  Stat.  quaest.  Divina  reyelatio  non  solum  testatur  hominem 
a  Deo  creatum  esse,  sed  etiam  de  natura  hominis  varia  docet,  quae 
partim  philosophice  quoque  probari  possunt.  Sed  omissis  iis,  quae  in 
philosophia  docentur,  hic  unice  consideramus  doctrinam  de  composito 
humano,  quatenus  in  fontibus  revelationis  invenitur.  Atque  imprimis 
dicimus  hominem  constare  ex  corpore  et  anima  una,  et  excludimus 
trichotomiam  seu  opinionem  dicentium  esse  in  homine  praeter  animam 
rationalem  aliud  principium  vitae  vegetativae  et  sensitivae.  Ita  praeter 
quosdam  veteres  platonicos,  manichaeos,  apollinaristas  (cf.  S.August., 
De  duabus  animis  c.  12;  De  haer.  c.  55),  nostra  aetate  Guenther,  qui 
omnibus  rebus  attribuit  principium  vitale,  ad  quod  in  homine  accedat 
anima  rationalis,  et  alii  quidam.  Altera  parte  statuimus,  quomodo 
corpus  et  anima  inter  se  uniantur,  scilicet  ita,  ut  constituant  unam 
naturam  humanam,  in  qua  anima  corpus  reddit  vivum;  quare  vocatur 
forma  corporis.    Thesis  est  de  fide. 

279.  Prob.  pars  I.  Homo  constat  ex  duabus  partibus;  corpore  et 
anima  rationali.  Hoc  5.  Scriptura  iam  ab  initio  docet,  quia  narrat 
Deum  in  corpusAdami,  ex  limo  terrae  formatum,  infudisse  spiraculum 
vitae,  et  hominem  ita  factum  esse  ens  vivum  (Gn  2,  7).  Ergo  anima 
rationalis,  qua  homo  est  imago  Dei,  unam  naturam  constituit  cum 
corpore.  Ecclesiastes  monet:  «Memento  creatoris  tui  in  diebus  iuven- 
tutis  tuae,  antequam  .  .  .  revertatur  pulvis  in  terram  suam,  unde  erat, 
et  spiritus  redeat  ad  Deum,  qui  dedit  illum»  (Eccle  12,  1  7).  Christus 
autem  monet:  «Nolite  timere  eos,  qui  occidunt  corpus,  animam  autem 
non  possunt  occidere;  sed  potius  timete  eum,  qui  potest  et  animam 
et  corpus  perdere  in  gehennam»  (Mt  10,  28).  His  et  similibus  dictis 
S.  Scriptura  clare  docet  hominem  constare  duplici  parte,  corpore  et 
anima,  et  animam  esse  substantiam,  quae  etiam  dissoluto  corpore  vivat 
(2  Cor  5,  8;  Phil   1,  23). 

vS-S".  Patres  idem  docent.  S.  Gregorius  Nyss.,  loquens  de  hominis 
vita  vegetativa,  sensitiva,  rationali,  ait:  «Nemo  tamen  idcirco  existimet 
tres  in  humano  opificio  animas  exsistere.  .  .  .  Nam  vera  et  perfecta 
anima  reapse  unica  quaedam  est,  intellegens,  nulla  ex  materia  constans, 
sed  per  sensus  naturae  illi  crassae  mixta»  (De  opif.  hom.  14).  S.Ioannes 
Damasc:  «Anima  est  vivens,  simplex  et  incorporea  substantia  .  .  . 
organis  instructo  utens  corpore,  cui  vitam,  incrementum,  sensum  et 
gignendi  vim  tribuat,  non  aliam  a  se  seiunctam  mentem  habens;  mens 
quippe  nihil  aliud  est  quam  sublimissima  ipsius  pars»  (De  fide  2,  12). 
S.Augustinus:  «Homo  non  est  corpus  solum  vel  anima  sola,  sed  qui 
ex  anima  constat  et  corpore»  (De  civ.  Dei  13,  24).    «Est  ergo  animal 

rationis  capax;  verum  ut  melius  et  citius  dicam,  animal  rationale» 
(Sermo  43,  2). 

Concilia  idem  definiverunt.  Cum  enim  Apollinaris  docuissetVerbum 
assumpsisse  quidem  acbjia  et  cpoy/jv,  non  vero  vouv  (S.  Gregorius  Nyss., 
Antirrhet.  46),  concilia  hanc  doctrinam  damnarunt,  docentes  Christum, 
ut  alios  homines,  constare  corpore  et  anima.  Chalcedonense  et  con- 
stantinopolitanum  III  profitentur  Christum  «Deum  verum  et  hominem 
verum,  eundem  ex  anima  rationali  et  corpore  .  .  .  consubstantialem 
nobis  secundum  humanitatem»  (Denz.  n.  148  290).  Constantinopoli- 
ta7ium  IV:  «Vetere  et  Novo  Testamento^  unam  animam  rationabilem 
et  intellectualem  habere  hominem  docente  et  omnibus  deiloquis  Patribus 
et  magistris  ecclesiae  eandem  opinionem  asseverantibus ,  in  tantum 
impietatis  quidam,  malorum  inventionibus  dantes  operam,  devenerunt, 
ut  duas  eum  habere  animas  impudenter  dogmatizare  .  .  .  pertentent. 
Itaque  sancta  haec  et  universalis  synodus  velut  quoddam  pessimum 
zizanium  nunc  germinantem  nequam  opinionem  evellere  festinans  .  .  . 
talis  impietatis  inventores  et  his  similia  sentientes  magna  voce  ana- 
thematizat»  (Denz.  n.  338).  Concilia  describunt  hominem  ut  «carnem 
animatam  anima  rationali»  (Denz.  n.  216  255).  In  Symbolo  Athanasiano 
profitemur:  «Sicut  anima  rationalis  et  caro  unus  est  homo,  ita  Deus 
et  homo  unus  est  Christus»   (Denz.  n.  40). 

280.  Prob.  pars  II.  Anima  rationalis  est  per  se  et  immediate 
corporis  forma.  Haec  conclusio  fluit  ex  praecedentibus.  Nam  si 
anima  vivificat  corpus  et  cum  eo  unam  naturam  humanam  constituit, 
recte  vocatur  forma  corporis.  Forma  enim  substantialis  secundum  scho- 
lasticum  loquendi  modum  est  id,  quo  res  accipit  suam  perfectionem 
et  operationem  specificam;  ergo  quia  per  animam  confertur  corpori 
vita  humana,   anima  est  forma  corporis. 

Doctrina  haec  est  communis  6*.  Thomae  (1,  q.  j6,  a.  1)  et  aliorum 
theologorum,  ut  Scoti,  qui  ait:  «Una  forma  rationalis  dat  esse  triplex, 
scilicet  vegetativum,  sensitivum  et  intellectivum»  (De  rerum  princ.  q.  11, 
a.  2).  Cum  vero  Petrus  Ioannis  Olivi  docere  coepisset  animam  intellec- 
tivam  non  esse  immediate  corporis  formam  sed  per  animam  sensitivam, 
concilium  viennense  hanc  doctrinam  reiecit:  «Doctrinam  omnem  seu  posi- 
tionem  temere  asserentem,  aut  vertentem  in  dubium,  quod  substantia 
animae  rationalis  seu  intellectivae  vere  ac  per  se  humani  corporis  non  sit 
forma,  velut  erroneam  ac  veritati  catholicae  inimicam  fidei . . .  reprobamus, 
definientes  .  .  .  quod  quisquis  deinceps  asserere,  defendere  seu  tenere 
pertinaciter  praesumpserit,  quod  anima  rationalis  seu  intellectiva  non  sit 
forma  corporis  humani  per  se  et  essentialiter,  tamquam  haereticus  sit 
censendus»  (Denz.  n.  481).  Idem  repetiit  concilium  lateranense  V 
(Denz.  n.  738)  contra  neo-aristotelicos  saeculi  XVI  (cf.  Denz.  n.  1655). 

Est  autem  quaedam  disputatio  inter  theologos,  utrum  Olivi  forma- 
liter    docuerit    pluralitatem    animarum,    ut    censet    Palmieri   (De  Deo 

creante  722  sqq),  an  nullo  modo  docuerit  pluralitatem  animarum,  ut 
vult  Zigliara  (De  mente  concilii  viennensis  115),  an  virtualiter  docuerit, 
ut  ait  Scotus  (De  rerum  principio  q.  II,  a.  2,  n.  6  sq).  De  qua  re 
cf.  B.  Jansen  (Zeitschrift  fiir  kathol.  Theologie,  Innsbruck  1908,  480  sq). 
Quidquid  id  est,  menti  concilii  viennensis  satisfacit,  qui  dicit  animam 
rationalem  esse  immediate  corporis  formam,  non  mediante  alia  anima. 
De  modo  autem,  quo  anima  sit  forma  corporis,  ecclesia  numquam 
quidquam  definivit.  Ergo  qui  docet  ipsum  esse  corporis  organizati 
non  conferri  per  animam  sed  praesupponi  ante  informationem  animae, 
non  peccat  contra  doctrinam  ecclesiae,  sed  in  quaestione  pure  philo- 
sophica  recedit  a  doctrina  6".  Thomae  (1,  q.  76,  a.  4). 

281.  Obi.  I.  S.  Scriptura  distinguit  in  homine  animam  et  spiritum.  Ergo 
dicendus  est  homo  consistere  ex  tribus  partibus:  corpore,  anima,  spiritu. 

Resp.  Dist.  antec. :  S.  Scriptura  in  ordine  supernaturali  distinguit 
animam  et  spiritum,  conc.  antec. ;  in  ordine  naturali,  subdist.  antec. :  Distinguit 
animam  et  spiritum  ut  duas  formas,  inferiorem,  quae  sit  principium  vitae 
vegetativae  et  sensitivae,  superiorem,  quae  sit  principium  vitae  rationalis, 
neg.  antec. ;  distinguit  animam  et  spiritum  ut  inferiorem  et  superiorem  partem 
eiusdem  animae,  trans.  antec. 

In  ordine  supernaturali  to  ^o/txov  est  naturalis  condicio  hominis  mor- 
talis,  to  TCveojAaTwiov  est  status  hominis  glorificati  (1  Cor  15,  44sqq).  Homo 
^oytxos  est  homo,  quatenus  secundum  consilia  et  desideria  terrena  iudicat; 
TCvsojxaTtxoc  est,  quatenus  motus  gratia,  cogitat  et  desiderat  caelestia  (1  Cor 
2,  14  sq).  FIveojAama  vocantur  supernaturalia  charismata  Spiritus  Sancti 
(1  Cor  12,  1);  et  anima  humana,  quatenus  est  sub  influxu  horum  donorum, 
vocatur  Tivsofxa,  et  distinguitur  a  tco  vqi,  i.  e.  a  naturali  ratione  dirigente 
actiones  hominis  (1  Cor  14,  i4sqq).  Dona  quoque  ipsa  vocantur  TivsojjiaTa, 
quae  dicuntur  esse  subiecta  hominibus,  quia  eorum  usus  est  in  potestate  ho- 
minum  charismaticorum  (1  Cor  14,  32).  Haec  et  alia  eo  explicantur,  quod 
Spiritui  Sancto,  t<3  7:vs6|xaTt,  appropriantur  effectus  supernaturales  in  homini- 
bus ;  unde  et  hi  effectus  et  homines  his  effectibus  ornati  vocantur  TrvsofJiaTixot 
(cf.  Rom  8,  9  sqq).  Ex  his  igitur  nihil  discimus  de  constitutivis  naturalibus 
compositi  humani. 

Quando  Scriptura  loquitur  de  natura  hominis,  saepe  indifferenter  utitur 
vocabulis  animae  et  spiritus  (^oyrjc  et  TuvEo^aTos).  «Anima  ipsius  in  ipso  est» 
(Act  20,  10)  idem  est  ac  «vivit».  «Corpus  sine  spiritu  mortuum  est»  (Iac 
2,  26).  Eaedem  actiones  et  passiones  attribuuntur  spiritui  et  animae  (cf.  e.  g. 
Io  n,  33  et  12,  27).  Illud:  «Magnificat  anima  mea  Dominum,  et  exsul- 
tavit  spiritus  meus  in  Deo  salutari  meo»  (Lc  1 ,  46  sq)  est  parallelismus 
poeticus.  Fortasse  interdum  tyuyji  significat  inferiorem  partem,  Trvsofxa  vero 
superiorem  partem  principii  vitalis.  Ita  intellegi  possunt  illa  verba:  «Vivus 
est  sermo  Dei  et  efficax  et  penetrabilior  omni  gladio  ancipiti ,  et  per- 
tingens  usque  ad  divisionem  animae  ac  spiritus»  (Hebr  4,  12).  Ibi  apostolus 
inculcat  Deum  scientia  sua  omnia  penetrare,  etiam  intimam  vitam  hominis 
secundum  inferiora  et  superiora,  ut  ait  S.  Thomas  in  hunc  locum:  «Spiritus 
in  nobis  dicitur  illud,  per  quod  communicamus  cum  substantiis  spiritualibus 
[intellectus   et   voluntas] ;   anima   vero   illud,   per   quod  communicamus   cum 

brutis  [principium  vitae  sensitivae  et  vegetativae]  .  .  .  ita  quod  anima  dicatur, 
ad  quam  pertinent  potentiae,  quibus  anima  operatur  cum  corpore;  ad  spi- 
ritum  vero  illae,  quibus  operatur  sine  corpore.»  Si  apostolus  scribit:  «Ipse 
autem  Deus  pacis  sanctificet  vos  per  omnia,  ut  integer  spiritus  vester  et 
anima  et  corpus  sine  querela  in  adventu  Domini  nostri  Iesu  Christi  ser- 
vetur»  (i  Thess  5,  23),  haec  est  circumlocutio,  qua  apostolus  efncacius  ex- 
primit  totum  hominem,  integrum  servandum  esse  a  peccatis,  sicut  quando 
Christus  ait:  «Diliges  Dominum  Deum  tuum  ex  toto  corde  tuo  et  ex  tota 
anima  tua  et  ex  omnibus  viribus  tuis  et  ex  omni  mente  tua»  (Lc  10,  27), 
non  quattuor  principia  dilectionis  indicantur,  sed  idem  principium  quater  re- 
petitur  maioris  emphasis  gratia. 

282.  Obi.  II.  Plures  SS.  Patres  dicunt  hominem  constare  corpore,  anima, 
spiritu.     Ergo  trichotomia  auctoritate  Patrum  fulcitur. 

Resp.  Dist.  antec. :  Quidam  SS.  Patres  distinguunt  animam  et  spiritum 
ut  naturam  et  donum  supernaturale,  et  quidam  distinguunt  ista  duo  ut  partem 
inferiorem  et  superiorem  eiusdem  animae,  conc.  antec;  docent  hominem  ha- 
bere  plures  animas,  neg.  antec. 

E.  g.  S.  lustinus  ait:  «Quid  aliud  est  homo  quam  ex  anima  et  corpore 
animal  rationale?»  Nihilominus  paulo  post,  volens  efferre  totum  hominem 
esse  resurrecturum  a  mortuis,  ait:  «Nam  domus  animae  est  corpus,  et  domus 
spiritus  est  anima.  Tria  haec  in  iis,  qui  sinceram  spem  et  fidem  minime 
dubiam  habuerint  in  Deo,  salvabuntur»  (De  resurr.  carnis  8,  10);  ubi  videtur 
spiritus  nihil  aliud  esse  nisi  iustitia  supernaturalis,  aut  fortasse  ratio.  S.  Au- 
gustinus:  «Tria  sunt,  quibus  homo  constat:  spiritus,  anima  et  corpus,  quae 
rursus  duo  dicuntur,  quia  anima  saepe  simul  cum  spiritu  nominatur;  pars 
enim  quaedam  eiusdem  rationalis,  qua  carent  bestiae,  spiritus  dicitur»  (De 
fide  et  symb.  10,  23).  Gennadius :  «Non  est  tertius  in  substantia  hominis 
spiritus  .  .  .  sed  spiritus  ipsa  est  anima  pro  spirituali"natura.  .  .  .  Tertius 
vero,  qui  ab  apostolo  [1  Thess  5,  23]  cum  anima  et  corpore  inducitur  spi- 
ritus,  gratiam  Spiritus  Sancti  esse  intellegimus»  (De  eccl.  dogm.  20). 

Prop.  XXXVII.   Anima  humana  est  spiritualis  et  immortalis. 

283.  Stat.  quaest.  Spirituale  dicitur,  quod  neque  ex  partibus  ma- 
terialibus  constat,  neque  in  essendo  et  operando  ita  a  materia  dependet, 
ut  separatum  a  materia  exsistere  aut  operari  non  possit.  Itaque  spi- 
ritualitas  includit  et  immaterialitatem  et  independentem  a  materia  opera- 
tionem.  Substantia  autem  spiritualis,  quae,  etsi  exsistens  in  corpore, 
non  dissolvitur  dissoluto  corpore,  sed  manet  superstes  et  naturaliter 
sine  fine  retinet  vitam,  vocatur  immortalis.  Ergo  utraque  pars  thesis 
intime  cohaeret,  quia  immortalitas  ex  spiritualitate  naturali  consequentia 
fluit.  Thesis  est  de  fide  et  tenenda  contra  philosophos  veteres  et  re- 
centes,  qui  animam  nihil  esse  docent  nisi  summam  operationum  subli- 
miorum  materialium.     Potest  thesis  per  modum  unius  probari. 

284.  Arg.  1.     Ex  S.  Scriptura. 

«Nolite  timere  eos,  qui  occidunt  corpus,  animam  autem  non  pos- 
sunt  occidere»   (Mt   10,  28).     Quod  independenter  a  corpere  vivit,  est 

spirituale;  quod  occidi  non  potest,  est  immortale.  Apostolus  ait: 
«Bonam  voluntatem  habemus  peregrinari  a  corpore  et  praesentes  esse 
ad  Dominum»  (2  Cor  5,  8).  «Desiderium  habens  dissolvi  et  esse 
cum  Christo»  (Phil  1,  23).  «Vidi  subtus  altare  animas  interfectorum 
propter  verbum  Dei  .  .  .  et  clamabant  .  .  . :  Usquequo,  Domine,  non 
iudicas?»  (Apc  6,  9  sq.)  Ergo  animae  interfectorum  vivunt,  intel- 
legunt,  volunt  sine  organis  corporeis.  Spiritibus  mortuorum  Chri- 
stus,  descendens  in  infernum,  praedicavit  (1  Petr  3,  19).  His  et  aliis 
dictis  Novi  Testamenti  manifeste  docetur  spiritualitas  et  immortalitas 
animae. 

Eadem  fides  erat  in  Vetere  Testamento.  Ita  Saul  volebat  con- 
sulere  Samuelem  mortuum  (1  Rg  28,  7  sqq).  Hoc  erat  contra  prae- 
ceptum  legis,  qua  sub  gravissimis  poenis  interdicebatur  «quaerere  a 
mortuis  veritatem»  (Dt  18,  11).  Quomodo  potuerunt  velle  mortuos 
interrogare,  nisi  iis  persuasum  fuisset  mortuos  vivere  et  plura  scire 
quam  mortales  homines?  De  morte  regis  Babylonis  dicit  Isaias:  «In- 
fernus  subter  conturbatus  est  in  occursum  adventus  tui.  .  .  .  Universi 
respondebunt  et  dicent  tibi:  Et  tu  vulneratus  es,  sicut  et  nos,  nostri 
similis  effectus  es»  (Is  14,  9sq;  cf.  Iob  26,  5;  Prv  21,  16).  De  iustis 
mortuis  ait  Sapiens:  «Visi  sunt  oculis  insipientium  mori;  .  .  .  illi  autem 
sunt  in  pace.  .  .  .  Spes  illorum  immortalitate  plena  est.  In  paucis 
vexati,  in  multis  bene  disponentur.  .  .  .  Iusti  in  perpetuum  vivent» 
(Sap  3,  2sqq;  5,  1  sqq).  Secundum  apostolum  iusti  Veteris  Testamenti 
in  fide  promissionum  divinarum  mortui  sunt,  quaerentes  patriam  cae- 
lestem  (Hebr   11,    13  sqq). 

285.     Arg.  2.     Ex  traditione. 

Doctrina  traditionis  patet  ex  fide  vitae  aeternae,  beatitudinis  aeternae, 
damnationis  aeternae,  iudicii  particularis,  purgatorii.  »S.  Iustinus  M.  de 
impiis  ait:  «Communem  omnibus  mortem  obierunt,  quae  si  in  statum 
sensus  expertem  evaderet,  de  lucro  id  esset  improbis  omnibus.  Sed 
quia  et  sensus  manet  iis  omnibus,  qui  exstiterunt,  et  supplicia  aeterna 
reposita  sunt,  ne  haec  pro  certis  habere  ac  vera  credere  neglegatis» 
(Apol.  1,  18).  wS.  Ioannes  Chrysost.:  «Omnes  animae,  cum  hinc  migra- 
verint,  variis  peccatorum  catenis  implicitae,  ad  terribile  illud  ducentur 
tribunal»  (In  Matth.  hom.  14,  n.  4).  »S.  Cyprianus :  Pacem  perfectam 
inveniemus,  «quando  expuncta  hac  morte  ad  immortalitatem  venie- 
mus.  .  .  .  Deus  de  hoc  mundo  recedenti  immortalitatem  atque  aeterni- 
tatem  pollicetur,  et  dubitas?  .  .  .  Quod  interim  morimur,  ad  immor- 
talitatem  morte  transgredimur» ,  et  multa  alia  similia  in  libro  «De 
mortalitate».  .S.  Augustinus  integrum  librum  de  immortalitate  animae 
scripsit.  Multa  alia  videri  possunt  in  Breviario  Romano  in  lectionibus 
infra  Octavam  Omnium  Sanctorum  et  in  aliis  Officiis  de  Sanctis. 
Sed  plura  afferre  superfluum  est,  quia  tota  christiana  religio  hac  fide 
nititur. 

Definita  est  eadem  doctrina  a  concilio  lateranensi  V:  «Damnamus 
et  reprobamus  omnes  asserentes  animam  intellectivam  mortalem  esse» 
{Denz.  n.  738  ;  cf.  530  sq  693). 

Rationem,  cur  anima  sit  immortalis,  SS.  Patres  hanc  reddunt, 
quod  sit  incorporea.  .S.  Irenaeus:  «Quae  sunt  mortalia  corpora?  Num- 
quidnam  animae?  Sed  incorporales  animae.  .  .  .  Insufflavit  enim  Deus 
in  faciem  hominis  flatum  vitae,  .  .  .  flatus  autem  vitae  incorporalis. 
Sed  ne  mortalem  quidem  possunt  dicere  ipsum  flatum  vitae  exsistentem» 
(Contra  haer.  5,  7,  1).  *S.  Gregorius  Nyss.:  Anima  «quia  immaterialis 
et  incorporea  est,  ideo  propria  sua  natura  actuatur  et  movetur»  (De 
anima  et  resurr. ;  M  PG  46,  30).  Hanc  doctrinam  theologi  multis  ra- 
tionibus  confirmant,  e.  g.  5.  Thomas  (Contra  gent.  2,  79  sqq). 

286.  Obi.  I.  Ecclesiastes  ait:  «Unus  interitus  est  hominis  et  iumentorum 
et  aequa  utriusque  condicio  .  .  .  et  nihil  habet  homo  iumento  amplius.  .  .  . 
Quis  novit,  si  spiritus  filiorum  Adam  ascendat  sursum,  et  si  spiritus  iumen- 
torum  descendat  deorsum?»  (Eccle  3,  19  21).  Atqui  his  verbis  negatur  im- 
mortalitas  animae  humanae.  Ergo  in  Vetere  Testamento  haec  doctrina  non 
agnoscebatur. 

Resp.  Conc.  mai.  Neg.  min.  et  conseq.  Nam  non  omnia  quae  in  illo 
libro  leguntur,  per  modum  affirmationis  a  sacro  scriptore  ponuntur,  sed 
multa  per  modum  inquisitionis.  Cum  in  fine  libri  diserte  dicatur  corpus 
mortui  reverti  in  terram,  spiritus  autem  redire  ad  Deum  (12,  7),  manifeste 
non  potuit  idem  scriptor  antea  hoc  negare  velle;  sed  loquitur  ex  persona 
insipientium,  qui  haerent  in  superficie  similitudinis  externae  inter  mortem 
hominum  et  iumentorum,  neque  attendunt  ad  internam  difTerentiam  (cf. 
S.  Thomas  1,  q.  75,  a.  6  ad  1  et  Cornely,  Introd.  II,  179  sqq).  Plane  im- 
probabile  est  populos,  quibuscum  hebraei  diu  vixerant,  ut  aegyptios,  habuisse 
firmam  persuasionem  immortalitatis,  populum  vero  electum  hac  fide  caruisse. 
Ceterum  haec  fides  iam  in  libro  Genesis  apparet,  ubi  Iacob  dicit:  «De- 
scendam  ad  filium  meum  lugens  in  infernum»  (Gn  37,  35),  ubi  homines  di- 
cuntur  morte  congregari  ad  patres  suos  vel  ad  populum  suum  (Gn  15,  15; 
25,  8;  35,  29  etc). 

287.  Obi.  II.  Si  in  Vetere  Testamento  fuisset  fides  immortalitatis,  non 
intellegitur,  cur  etiam  iustis  tam  tristis  appareat  vita  post  mortem  (cf.  Ps  87, 
12  sq).     Ergo  potius  neganda  est  haec  fides  apud  veteres  hebraeos. 

Resp.  Neg.  antec.  Nam  facile  intellegitur  hic  modus  considerandi  mor- 
tem,  quia  in  Vetere  Testamento  etiam  homines  perfecte  iusti  non  recipie- 
bant  post  mortem  visionem  beatificam,  sed  solam  iustam  Dei  retributionem 
aliquando  futuram  exspectabant  (Hebr  9,  8;  n,  13).  Sed  neque  qualis  ne- 
que  quando  futura  esset,  clare  cognoscebant.  Vero  igitur  quodam  sensu 
habitaculum  mortuorum  poterat  appellari  carcer  (1  Petr  3,  19),  quem  Chri- 
stus  aperiens  «captivam  duxit  captivitatem»  (Eph  4,  8).  In  comparatione 
cum  hoc  carcere  vita  populi  electi  in  theocratia  terrena  videbatur  prae- 
ferenda  (cf.  Praelect.  dogm.  V,  474  sqq).  De  hac  re  quidam  putant  loqui 
Ecclesiasten  loco  in  priore  obiectione  citato. 

288.  Obi.  III.  Nonnulli  SS.  Patres  dicunt  animam  esse  immortalem  ex 
gratia  Dei.    Ergo  hi  saltem  animam  ex  natura  sua  esse  mortalem  putabant. 

Resp.  Dist.  antec. :  Illi  SS.  Patres  docent  animam  non  esse  ens  a  se 
et  immortalem  et  beatam,  sicut  Deus  immortalis  et  beatus  sit,  conc.  antec. ; 
docent  animam  esse  mortalem,  sicut  corpus  vel  compositum  humanum, 
neg.  antec.  (cf.  supra  n.  285);  et  sic  patet  responsum  ad  consequens.  Agitur 
praecipue  de  S.  Irenaeo,  qui  diserte  docet  bonorum  et  malorum  beatitudinem 
et  poenam  esse  aeternam  (Contra  haer.  4,  28,  2).  Nihilominus  ait  solos  bonos 
ex  gratia  Dei  habituros  esse  vitae  aeternae  perseverantiam,  non  vero  malos. 
Haec  intelleguntur  de  aeterna  beatitudine,  quae  sola  vera  vita  est.  Ceterum 
omnis  immortalitas  est  donum  a  Deo  acceptum.  «Sine  initio  et  sine  fine 
vere  et  semper  idem  et  eodem  modo  se  habens  solus  est  Deus  [1  Tim 
6,  16],  qui  est  omnium  Dominus.  Quae  autem  sunt  ab  illo,  omnia  quae- 
cumque  facta  sunt  et  fiunt,  initium  quidem  suum  accipiunt  generationis,  et 
per  hoc  inferiora  sunt  ab  eo,  qui  ea  fecit,  quoniam  non  sunt  ingenita  \  per- 
severant  autem  et  extenduntur  in  longitudinem  saeculorum  secundum  volun- 
tatem  factoris  Dei.  .  .  .  Non  enim  ex  nobis  neque  ex  nostra  natura  vita 
est,  sed  secundum  gratiam  Dei  datur.  Et  ideo  qui  servaverit  datum  vitae 
et  gratias  egerit  ei,  qui  praestitit,  accipiet  et  in  saeculum  saeculi  longitu- 
dinem  dierum.  .  .  .  Qui  autem  in  modica  temporali  vita  ingrati  exsisterunt 
ei,  qui  eam  praestitit,  iuste  non  percipient  ab  eo  in  saeculum  saeculi  longi- 
tudinem  dierum»  (Contra  haer.  2,  34,  2sq;  cf.  plura  de  hac  re  apud  MYQx 
1>  358  sqq). 

Prop.  XXXVIII.  Singulae  animae  a  Deo  creantur,  quando 
cum  corporibus  coniungendae  sunt. 

289.  Stat.  quaest.  Priore  parte  thesis  statuimus  singulas  animas 
a  Deo  creari.  Fuerunt  enim  qui  docerent  singulas  animas  a  parentibus 
in  nliis  generari.  Quae  doctrina  vocatur  generatianistnus,  cuius  cras- 
sior  quaedam  forma  vocatur  traducianismus  seu  doctrina  dicentium 
traducem  quendam  animae  a  parentibus  in  filios  transire.  Quia 
*S.  Augustinus  et  quidam  alii  veteres  scriptores  generatianismo  favebant, 
.S.  Thomas  ait:  «Tempore  Augustini  nondum  erat  per  ecclesiam  decla- 
ratum,  quod  anima  non  esset  ex  traduce»  (In  Rom.  14,  lect.  3).  Ce- 
terum  6".  Augustinus  explicite  declarat  non  posse  corporeo  semine 
animas  traduci  (De  Gen.  ad  litt.  io,  24,  40).  Postea  vero  toties  auc- 
toritas  ecclesiastica  doctrinam  de  creatione  animarum  proposuit,  ut 
haec  doctrina,  etsi  nondum  sollemniter  definita,  omnino  dicenda  sit 
certa  et  catholica. 

Altera  pars  thesis  statuitur  contra  praeexsistentianismum,  i.  e. 
contra  doctrinam  eorum,  qui  dicunt  animas  ante  coniunctionem  cum 
corporibus  praeexstitisse.  Ita  multi  origenistae  et  alii.  Haec  opinio 
saepius  ab  ecclesia  damnata  est. 

290.  Prob.  pars  I.  S.  Anastasius  II,  papa,  ad  episcopos  gallos 
scribit:   «Ita  redargui  volo,  qui  in  novam  haeresim  prorupisse  dicuntur, 

ut  a  parentibus  animas  tradi  generi  humano  asserant,  quemadmodum 
ex  faece  materiali  corpus  infunditur,  ut  sciant  secundum  apostolicam 
praedicationem  se  quidem  iam  mortuos»  {Thiel,  Epist.  Rom.  Pont.  I, 
634  sqq;  cf.  Denz.  n.  170).  Leo  IX  Petro  episcopo  inter  alia  hoc 
admittendum  proponit  «animam  non  esse  partem  Dei,  sed  ex  nihilo 
creatam»  [Denz.  n.  348).  Cum  Benedictus  XII  inter  errores  armeno- 
rum  hunc  recensuisset  «animam  humanam  filii  propagari  ab  anima 
patris  sui,  sicut  corpus  a  corpore»  (Denz.  n.  533),  episcopi  armeni 
responderunt:  «Hic  error,  quod  anima  propagetur  ab  anima  patris  sui, 
ut  corpus  a  corpore  .  .  .  semper  fuit  excommunicatus  in  ecclesia  ar- 
menorum  et  maledictus»  {Mansi ,  Collect.  concil.  XXV,  1 193).  Cf. 
Denz.  n.  1100   1910  sq. 

Theologi  scholastici  omnes  docuerunt  singulas  animas  a  Deo 
creari.  Sed  de  nota,  quam  meretur  opposita  sententia,  non  plane  con- 
venit  inter  theologos.  *S.  Thomas  ait:  «Haereticum  est  dicere,  quod 
anima  intellectiva  traducatur  cum  semine»  (1,  q.  118,  a.  2),  et  simpli- 
citer  asserit  damnatam  esse  ab  ecclesia  eorum  sententiam,  qui  dicebant 
«animam  filii  ex  parentis  anima  propagari,  sicut  et  corpus  propagatur 
ex  corpore»  (De  pot.  q.  3,  a.  9).  Alexander  Hal.  nostram  sententiam 
solum  ut  probabiliorem  proponit  (Sum.  P.  2,  q.  60,  membr.  2,  n.  3). 
Plerique  theologi  statuunt  nostram  doctrinam  saltem  ut  certam  (cf. 
Gregorius  de  Valentia  I,  disp.  6,  q.  8). 

Ex  SS.  Patribus  plerique  docent  animas  creari.  E.  g.  5.  Gregorius 
Naz.:  «Anima  omnipotentis  Dei  spiraculum  est,  extrinsecus  incidens 
in  terrestre  flgmentum»  (In  laud.  virg.  394  sq).  £.  Hilarius:  «Anima 
omnis  Dei  opus  est,  carnis  vero  generatio  semper  ex  carne  est»  (De 
Trin.  10,  20).  5.  Hieronymus:  «Ridendi  sunt,  qui  putant  animas  cum 
corporibus  seri,  et  non  a  Deo  sed  a  corporum  parentibus  generari» 
(In  Eccle.  12,  7).  Sed  .S.  Augustinus  timebat,  ne  hac  doctrina  dogma 
peccati  originalis  in  periculum  vocaretur,  neque  tamen  audebat  gene- 
ratianismum  ut  certum  docere,  sed  scripsit  ad  Hieronymum:  «Illa  de 
novarum  animarum  creatione  sententia,  si  hanc  fidem  fundatissimam 
[peccati  originalis]  non  oppugnat,  sit  et  mea;  si  oppugnat  non  sit  tua» 
(Ep.  166,  25).  Haec  paucorum  Patrum  dubitatio  non  potuit  infirmare 
tot  aliorum  Patrum  certam  sententiam.  Multo  magis  nunc  omnis  ratio 
dubitandi  sublata  est. 

29  *•  Prob.  pars  II.  Animae  creantur,  quando  cum  corporibus  con- 
iungendae  sunt.  Anno  543  editi  sunt  canones  contra  origenistas,  con- 
firmati  a  summo  pontifice  Vigilio  et  omnibus  patriarchis,  quorum 
canonum  primus  est:  «Si  quis  dicit  aut  sentit  praeexsistere  hominum 
animas,  utpote  quae  antea  mentes  [spiritus  puri]  fuerint  et  sanctae 
virtutes,  satietatemque  cepisse  divinae  contemplationis,  et  in  deterius 
conversas  esse  atque  idcirco  refrixisse  a  Dei  caritate,  et  inde  animas 
esse  nuncupatas,    demissasque   esse  in  corpora  supplicii  causa,  A.  S.» 

(Denz.  n.  203).  Praeexsistentianismus  sic  intellectus  aperte  pugnat  cum 
S.  Scriptura,  quae  testatur  omnia  a  Deo  creata  valde  bona  fuisse  (Gn 
1,  31).  S.  Paulus  de  Iacob  et  Esau  ait:  «cum  nondum  nati  fuissent  aut 
aliquid  boni  egissent  aut  mali»  (Rom  9,  11).  Ergo  animae  hominum 
non  in  poenam  peccati  commissi  in  corpora  detrusa  sunt,  sed  ex  na- 
tura  sua  sunt  formae  corporum  humanorum.  Unde  iam  SS.  Patres 
dixerunt  doctrinam  origenisticam  esse  «absurdam  et  a  fide  ecclesiastica 
alienam».  Ita  6".  Gregorius  Naz.  (Orat.  37,  15).  Similiter  S.  Cyrillus 
Alex.  (In  Ioan.  1.   1,  c.  9).     Cf.  Denz.  n.  236. 

Sed  etiam  simplex  praeexsistentia  animarum  reicienda  est.  Docet 
enim  concilium  lateranense  V:  Anima  humana  est  «immortalis  et  pro  cor- 
porum,  quibus  infunditur,  multitudine  singulariter  multiplicabilis  et  multi- 
plicata  et  multiplicanda»  (Denz.  n.  738).  Ergo  animae  non  exstiterunt 
ante  corpora,  quia  si  iam  exstitissent,  non  essent  multiplicandae  pro 
corporum  multitudine.  Nullus  fuit  inter  SS.  Patres,  nullus  inter  scho- 
lasticos,  qui  doceret  animas  ante  corpora  exstitisse,  ut  ait  ^.  Bona- 
ventura:  «Tertius  modus  dicendi  est,  quod  animae  non  sint  simul 
creatae,  sed  successive  producantur  in  suis  corporibus;  et  in  hoc  con- 
senserunt  omnes  catholici  tractatores»  (In  2,  dist.  18,  a.  2,  q.  2).  Quo 
autem  tempore  anima  infundatur,  utrum  statim  post  conceptionem,  ut 
recentibus  videtur,  aut  post  aliquas  hebdomadas,  ut  veteres  censebant, 
ecclesia  non  definivit,  sed  relinquit  inquisitioni  eruditorum. 

292.  Obi.  I.  Secundum  S.  Scripturam  Deus  «requievit  die  septimo  ab 
universo  opere»  (Gn  2,  2).  Atqui  si  Deus  adhuc  creat  animas,  non  re- 
quiescit  ab  omni  opere.     Ergo  non  creat  animas. 

Resp.  Dist.  mai.:  Deus  requievit  ab  universo  opere,  quod  patraverat 
producendo  singulos  ordines  rerum,  ita  ut  postea  non  prOduxerit  novos  or- 
dines  rerum,  qui  ab  initio  nullo  modo  aderant,  conc.  mai.;  requievit  ita,  ut 
postea  nihil  ad  extra  operatus  sint,  neg.  mai.;  nam  Christus  ait:  «Pater  meus 
usque  modo  operatur»  (Io  5,  17).  Dist.  min.:  Si  Deus  creat  animas,  non 
requiescit  ab  opere,  quod  ab  initio  instituerat,  neg.  min. ;  nam  ab  initio  in- 
stituit  homines,  a  quibus  secundum  leges  naturales  se  evolveret  genus  hu- 
manum;  non  requiescit  Deus,  i.  e.  non  agit  nihil  ad  extra,  conc.  min.  Et 
neg.  conseq.  (cf.  S.  Thomas  1,  q.   118,  a.  3  ad   1). 

293*  Obi.  II.  In  S.  Scriptura  dicuntur  animae  fieri  ab  hominibus,  ut  «tulit 
[Abram]  animas,  quas  fecerant  in  Haran»  (Gn  12,  5).  Ergo  animae  non 
creantur. 

Resp.  Nego  suppositum  argumentationis,  scilicet  illis  locis  exponi  doc- 
trinam  de  ortu  animarum.  Vocabulum  nephesh  non  significat  animam  tantum 
sed  etiam  homines  et  animalia.  Ita  e.  g.  Gn  46,  8  dicitur:  «Haec  sunt  no- 
mina  filiorum  Israel  .  .  .  ipse  cum  liberis  suis.»  Postea  autem  dicitur  «omnes 
animae  domus  Iacob»  (Gn  46,  27).  Ita  saepius  in  eodem  capite  modo  scri- 
bitur  filii,  modo  animae.  Similiter  etiam  nos  dicimus :  In  illa  domo  vel  pago 
sunt  tot  animae. 

294»  Obi.  III.  Nisi  animae  generantur,  parentes  non  generant  hominem 
sed  corpus  tantum.  Atqui  hoc  est  contra  sensum  communem.  Ergo  animae 
dicendae  sunt  generari  a  parentibus. 

Resp.  Neg.  mai.  Conc.  min.  Neg.  conseq.  Generatio  est  actus  vitalis, 
quo  per  communicationem  substantiae  producitur  vivum  in  similitudinem 
naturae.  Iamvero  parentes  generando  ita  disponunt  materiam  organicam,  ex 
substantia  sua  ortam,  ut  vi  legis  naturalis  oriatur  homo.  Ergo  vere  generant 
hominem,  quaecumque  est  cooperatio  causae  primae  in  producendo  com- 
posito  humano. 

295»  Obi.  IV.  Etiam  in  generatione  peccaminosa  infunditur  anima.  Ergo 
Deus,  si  tunc  creat  animam,  cooperatur  cum  peccato,  quod  est  non  ad- 
mittendum. 

Resp.  Conc.  antec.  Neg.  conseq.  Nam  creatio  et  infusio  animae  non 
est  cooperatio  cum  generatione  peccaminosa,  sed  hac  supposita  Deus  facit, 
quod  natura  rerum  postulat.  Cum  ipso  autem  actu  peccaminoso  Deus  non 
concurrit,  in  quantum  actus  est  transgressio  legis  divinae,  sed  in  quantum 
est  ens  et  bonum ;  actus  autem  ut  peccaminosus  unice  procedit  ab  homine 
appetente  voluptatem  contra  dictamen  rectae  rationis. 

Quomodo  autem  in  anima  a  Deo  creata  oriatur  peccatum  originale, 
postea  dicetur. 

PARS  IV. 
DE  ELEVATIONE  SUPERNATURALI  HOMINIS. 

Cf.  S.  Thomas  I,  q.  94 — 102;  Stiarez,  De  opere  sex  dierum  1.  3;  Ioan.  Martinez  de 
Ripalda,  De  ente  supernaturali ;  Dom.  Soto,  De  natura  et  gratia ;  jf.  B.  Terrien,  La  grace 
et  la  gloire,  ou  la  Filiation  adoptive  des  enfants  de  Dieu,  Paris  1897;  J>  Souben,  La 
Creation  151  sqq;  L.  Labauche,  L'Homme3,  Paris  191 1;  Palmieri,  De  Deo  creante  et 
elevante  thes.  30  sqq ;  Mazzella,  De  Deo  creante  et  elevante  disp.  4  sqq. 

PRAENOTANDA  DE  ORDINE  SUPERNATURALI. 

296.  Supernaturale,  ut  vox  indicat,  dicitur,  quod  est  supra  naturam. 
Natura  hic  intellegitur  universitas  rerum  a  Deo  creatarum  secundum 
constitutiva  essentialia  et  proprietates,  quae  ex  iis  fluunt,  simul  cum 
conservatione,  concursu,  providentia  divina,  quatenus  haec  exiguntur, 
ne  res  creatae  fine  careant,  aut  ineptae  sint  ad  finem  assequendum. 
Itaque  naturale  est,  quod  essentiam  rei  constituit,  quod  ex  essentia 
profluit,  quod  exigitur,  ne  natura  et  vires  naturae  frustra  sint,  quod 
est  intra  ambitum  obiecti  formalis  potentiarum,  quod  a  creatura  in 
alia  creatura  effici  potest.  Etiam  in  ordine  naturali  sunt  naturae  es- 
sentialiter  superiores  et  inferiores.  Ita  natura  humana  est  essentialiter 
supra  naturam  brutorum,  et  natura  angelica  est  essentialiter  supra  na- 
turam  humanam.  Possunt  etiam  intra  eandem  speciem  esse  multi  gra- 
dus  perfectionum,  ut  minores  et  maiores  vires  corporales  et  spirituales. 
Nihilominus  nihil  horum  est  simpliciter  supernaturale.  Nam  quidquid 
non    transcendit    essentiam,    potentiam,    exigentiam,    quam  vel    res  sin- 

gulae  vel  universitas  rerum  in  conceptu  suo  continent,  hoc  est  natu- 
rale  et  pertinet  ad  ordinem  naturalem. 

Quia  nihilominus  Deus  omnia  libere  et  ex  pura  bonitate  creavit, 
et  quia  singulis  rebus  vel  maiorem  vel  minorem  perfectionem  essen- 
tialem  vel  accidentalem  dedit  secundum  beneplacitum  suum,  ideo  omnis 
perfectio  creata  vocari  potest  gratia,  i.  e.  donum  gratuitum,  et  maior 
perfectio  prae  minore  etiam  est  gratia,  sed  gratia  ordinis  naturalis. 
Hac  ratione  conceptns  gratiae  latius  patet  quam  conceptus  entis  super- 
naturalis. 

Etiam  Deus  ipse  pertinet  ad  ordinem  naturalem,  non  solum  qua- 
tenus  ei  essentiale  est  exsistere,  sed  etiam  quatenus  est  creator,  con- 
servator,  gubernator,  finis  ultimus  omnium  rerum.  Nam  res  creatae 
exigunt  Deum,  ut  sint,  neve  frustra  sint.  Ergo  falsum  est  dicere 
supernaturale  idem  esse  ac  suprasensibile,  spirituale,  transcendentale, 
infinitum.  Potest  quidem  natura  essentialiter  superior  dici  supernaturalis, 
si  comparatur  cum  natura  inferiore,  sed  non  ideo  est  dicenda  esse  ens 
supernaturale. 

297.  Supernaturale  simpliciter  est,  quidquid  neque  constitutive  neque 
consecutive  neque  exigitive  pertinet  ad  ordinem  rerum  creatarum,  seu 
brevius,  quidquid  transcendit  potentiam  et  exigentiam  omnis  creaturae. 
Supernaturale  igitur  supponit  naturam  creatam  eamque  perficit.  Deo 
nihil  est  supernaturale,  quia  vi  essentiae  suae  habet,  quidquid  est  purae 
perfectionis.  Creatura  autem  habet  limitatam  perfectionem,  et  quidquid 
ei  debetur  secundum  hanc  perfectionem ,  est  ei  naturale.  Quidquid 
autem  nulli  creaturae  propter  innatam  eius  perfectionem  debetur,  est 
supernaturale.  Unde  supernaturale  etiam  dici  potest,  quidquid  est  supra 
omne  debitum  naturae,  seu  donum  prorsus  indebitum. 

298.  Num  sint  dona  supernaturalia,  naturaliter  nescimus;  nam  si 
ea  naturaliter  cognosceremus,  haberemus  etiam  naturalem  eorum  ap- 
petitum  a  Deo  inditum,  et  sic  non  essent  prorsus  indebita.  Sed  re- 
velatio  divina  docet  Deum  velle  elevare  hominem  ad  Deum  in  altera 
vita  immediate  videndum  eoque  beate  fruendum,  et  ad  hunc  finem 
assequendum  instruere  hominem  donis  internis,  quibus  homo  possit 
iam  in  hac  vita  ponere  actus  fini  proportionatos.  Itaque  sicut  ratione 
subiecti  supernaturale  idem  est  ac  donum  subiecto  prorsus  indebitum, 
ita  ratione  termini  imprimis  supernaturalis  est  finis  ultimus,  dein  omnia, 
quae  habent  internam  proportionem  ad  hunc  finem :  gratia  habitualis 
cum  annexis  virtutibus  et  donis  infusis,  actus  ex  virtutibus  procedentes, 
divinum  auxilium  ad  hos  actus  ponendos,  tandem  media  externa  gra- 
tiae,  i.  e.  ecclesia,  doctrina  revelata,  sacramenta,  sacrificium  Novae 
Legis. 

299.  Ad  dona  supernaturalia  recipienda  nulla  creatura  per  vires 
naturales   cooperari   potest,    quia   supernaturale   est,    quod    transcendit 

omnem  potentiam  naturalem.  Est  tamen  in  creatura  capacitas  pura  re- 
cipiendi  in  se  per  influxum  Dei  indebitum  dona  supernaturalia,  quae 
capacitas  a  >S.  Augustino  (De  Gen.  ad  litt.  9,  17)  et  a  theologis,  e.  g. 
a  vS.  Thoma  (3,  q.  II,  a.  1),  vocatur  potentia  oboedientialis,  quia  est 
potentia,  qua  creatura  oboedit  Deo  in  iis,  quae  omnem  naturalem  po- 
tentiam  creatam  excedunt.  Haec  igitur  potentia,  in  quantum  est  sola 
capacitas  in  se  recipiendi  dona  supernaturalia,  est  potentia  passiva; 
sed  potentia  instructa  donis  et  auxiliis  supernaturalibus  elicere  potest 
actus  supernaturales,  et  sic  est  potentia  activa. 

300.  Baius  docebat  dona  supernaturalia  deberi  naturae  innocenti,  et 
solummodo  esse  indebita,  quatenus  homo  se  iis  peccando  indignum 
reddidisset.  Haec  doctrina  ab  ecclesia  damnata  est  (Denz.  n.  1001  sqq). 
Tripliciter  quidem  dona  supernaturalia  possunt  vocari  et  interdum  vo- 
cantur  naturalia :  a)  quatenus  homini  statim  a  prima  origine  simul  cum 
natura  ex  benignitate  creatoris  erant  collata,  non  postea  propter  merita 
humana  addita;  b)  quatenus  non  unius  tantum  hominis  sed  totius  na- 
turae  humanae  erant  bonum,  ab  Adamo  in  omnes  posteros  transfun- 
dendum;  c)  quatenus  non  sunt  contra  naturam  sed  naturae  maxime 
convenientia.  Sed  quando  agitur  de  denniendo  dono  supernaturali, 
non  est  quaestio  de  eius  duratione  neque  de  eius  universalitate  neque 
de  eius  convenientia,  verum  unice  quaeritur,  quae  sit  eius  differentia 
a  dono  naturali;  haec  autem  est  ratio  indebiti,  quam  explicavimus. 

Ergo  ens  maxime  supernaturale  est  finis  ultimus,  i.  e.  visio  beati- 
fica,  dein  ea,  quae  ad  hunc  finem  habent  internam  proportionem, 
quia  haec  sunt  omni  creaturae  indebita.  Sunt  autem  et  alia  quaedam, 
quae  non  sunt  quidem  indebita  omni  creaturae,  sed  sunt  supra  na- 
turam  huius  vel  illius  naturae  et  ei  indebita,  neque  tamen  intrinsecus 
ad  finem  ultimum  referuntur.  Haec  vocantur  supernaturalia  secundum 
quid  seu  praeternaturalia.  Quae  dividuntur  in  praeternaturalia  ex  ob- 
iecto,  ut  est  immortalitas  hominum,  et  in  praeternaturalia  secundum 
modum,  ut  est  visus  caeco  datus  miraculo,  vel  scientia  infusa  rerum 
naturaliter  cognoscibilium.  Protoparentibus  et  supernaturalia  et  praeter- 
naturalia  dona  a  Deo  data  erant.    Quod  iam  est  demonstrandum. 

Prop.  XXXIX.   Protoparentes  gratia  sanctificante  ornati  erant. 

301.  Stat.  quaest.  Gratia  sanctificans  est  donum,  quo  homo  con- 
stituitur  sanctus ,  filius  Dei  adoptivus ,  heres  vitae  aeternae  (Rom 
8,  16  sq).  Vita  autem  aeterna  est  per  speciem  seu  in  propria  specie 
videre  Deum,  quem  nunc  fide  credimus  (2  Cor  5,  7;  cf.  I  Cor  13,  8sqq). 
Donum,  quo  homo  dignus  fit,  qui  accipiat  visionem  beatificam,  vo- 
catur  gratia  sanctificans.  Nunc  hoc  donum  hominibus  confertur  propter 
merita  Christi.  Ergo  si  probamus  Adamum  habuisse  illud  donum, 
quod    per   Christum   recipimus,    probamus  Adamum   habuisse   gratiam 

sanctificantem.  Nihil  refert,  utrum  gratia  Adami  maior  an  minor  fuerit, 
utrum  alia  dona  annexa  habuerit  necne,  dummodo  essentialiter  eadem 
relatio  fuerit  inter  Adamum  et  Deum,  quae  nunc  est  inter  iustificatos 
et  Deum.  Fontes  fidei  unice  fere  loquuntur  de  Adamo,  quia  est  caput 
totius  generis  humani.  Evam  in  eadem  condicione  fuisse  non  tam  diserte 
enuntiatur  quam  supponitur,  quia  ambo  semper  ut  pares  tractantur 
in  statu  innocentiae,  in  peccato,  in  poena,  et  quia  habuerunt  ambo 
donum  immortalitatis  et  integritatis ;  Adam  ex  intentione  Dei  gratiam 
debuit  transfundere  in  omnes  posteros  suos,  filios  et  filias;  ergo  certe 
Eva  sola  ea  non  caruit.  Nihilominus  solus  fere  Adam  respiciendus 
est,  quia  ipse  solus  debuit  esse  principium  gratiae,  et  factus  est  prin- 
cipium  peccati  in  perniciem  generis  humani. 

302.  Arg.  1.    Ex  S.  Scriptura. 

Adam  habuit  id,  quod  per  Christum  restituitur.  Atqui  per  Chri- 
stum  restituitur  gratia  sanctificans.  Ergo  Adam  habuit  gratiam  sancti- 
ficantem. 

Prob.  mai.  Secundum  S.  Scripturam  Christus  est  novus  Adam 
(1  Cor  15,  45),  quia  sicut  primus  Adam  toti  humano  generi  fuit  causa 
perditionis,  ita  Christus  omnibus  factus  est  causa  restitutionis  iustitiae 
(Rom  5,  18  sq).  Ideo  opus  Christi  est  «nova  creatura;  vetera  trans- 
ierunt,  ecce  facta  sunt  omnia  nova»  (2  Cor  5,  17).  Deus  enim  voluit 
«instaurare    [recapitulare,    dvaxecpaXaicbaaadat}    omnia    in  Christo»   (Eph 

1,  10).  Haec  anakephalaiosis  in  eo  est,  quod  sicut  Adam  fuit  pri- 
mum  caput  generis  humani,  ita  Christus  novum  «caput  est  ecclesiae, 
ipse  salvator  corporis  eius»  (Eph  5,  23).  Homines  per  Christum  di- 
cuntur  renovari:  dvaxaivouo*3at  et  dvaveoTjadat  (2  Cor  4,  16.  Eph  4,  23) 
seu  reduci  ad  statum  primae  novitatis.  Christus  igitur  est  novum  in- 
itium  (dpy-q),  in  quo  placuit  Deo  omnia  secum  reconciliare  (Col  1,  19  sq). 
Per  Christum  redempti  sumus  ex  statu  servitutis  in  statum  pristinae 
libertatis,  quia  homo  et  cum  homine  tota  creatura  est  in  violenta 
quadam  servitute,  ex  qua  emitur  pretio  sanguinis  Christi  «in  libertatem 
gloriae    filiorum  Dei»   (Rom  8,  21;    cf.  Mt  20,  28;    1   Tim  2,  6;    Tit 

2,  14).  Servitus,  in  qua  est  omnis  creatura,  non  erat  in  primo  statu 
generis  humani,  sed  supervenit  in  mundum  per  peccatum  Adami  (Rom 
5,  12  sqq).  Ergo  Scriptura,  etsi  non  expresse  dicit  Adam  habuisse 
gratiam  sanctificantem,  tamen  clare  docet  a  Christo  restitui  id,  quod 
Adam  perdidit. 

Prob.  min.  «Sicut  per  inoboedientiam  unius  hominis  peccatores 
constituti  sunt  multi  [ol  nolloi,  i.  e.  omnes],  ita  et  per  unius  oboedi- 
tionem  iusti  constituentur  multi.  .  .  .  Nihil  ergo  nunc  damnationis 
est  iis,  qui  sunt  in  Christo  Iesu.  .  .  .  Non  enim  accepistis  spiritum  ser- 
vitutis  iterum  in  timore,  sed  accepistis  spiritum  adoptionis  filiorum.  .  .  . 
Si  autem  filii,  et  heredes,  heredes  quidem  Dei,  coheredes  autem 
Christi»   (Rom  5,   19;    8,    1    15    17).     Cf.  Eph  2,    4sqq;    2  Petr  1,  4. 

303.  Arg.  2.    Ex  SS.  Patribus. 

vS.  Irenaeus  facit  Adam  loquentem:  «Eam  quam  habui  a  Spiritu 
Sancto,  sanctitatis  stolam  amisi  per  inoboedientiam»  (Contra  haer.  3, 
23,  5).  Christus  autem  nos  redemit,  «ut  quod  perdideramus  in  Adam, 
hoc  in  Christo  Iesu  reciperemus»  (ib.  3,  18,  1).  >S.  Cyrillus  Alex.: 
«Adam  erat  in  paradiso  servans  donum,  et  insignis  divina  imagine 
creatoris  per  Spiritum  Sanctum  inhabitantem»  (In  Ioan.  1.  2,  c.  1). 
S.  Ioannes  Damasc:  «Hunc  igitur  hominem  summus  opifex  masculum 
condidit,  divinam  ei  gratiam  suam  impertiens,  seque  per  eam  ipsi 
communicans»  (De  fide  2,  30).  6".  Augustinus:  «Renovamur  spiritu 
mentis  nostrae  [Eph  4,  23]  secundum  imaginem  eius,  qui  creavit  nos, 
quam  peccando  Adam  perdidit»  (De  Gen.  ad  litt.  6,  24,  45).  «Hanc 
imaginem,  in  spiritu  mentis  impressam,  perdidit  Adam  per  peccatum, 
quam  recipimus  per  gratiam  iustitiae»  (ibid.  6,  27,  38).  5.  Leo  M.: 
«Ad  quam  [imaginem  Dei]  nos  utique  reparat  gratia  Salvatoris,  dum 
quod  cecidit  in  Adam  primo,  erigitur  in  secundo»  (De  ieiunio  decimi 
mensis  sermo   1,  c.  1). 

Theologorum  de  hac  re  concors  est  sententia.  Cf.  ^S.  Thomas,  In 
2,  dist.  29;  S.  theol.  1,  q.  95,  a.  1 ;  2,  2,  q.  5,  a.  1;  Suarez,  De 
opere  sex  dierum  3,   17,  2. 

304.  Arg".  3.     Ex  definitionibus  ecclesiae. 

Concilium  arausicanum  II  can.  19:  «Natura  humana,  etiamsi  in 
illa  integritate,  in  qua  est  condita,  permaneret,  nullo  modo  seipsam, 
creatore  suo  non  adiuvante,  servaret.  Unde  cum  sine  Dei  gratia  salutem 
non  possit  custodire,  quam  accepit,  quomodo  sine  Dei  gratia  poterit 
reparare,  quod  perdidit?»  (Denz.  n.  192.)  Concilium  tridentinum  sess.  5, 
can.  1  :  «Si  quis  non  confitetur  primum  hominem  Adam,  cum  man- 
datum  Dei  in  paradiso  fuisset  transgressus,  statim  sanctitatem  et  iusti- 
tiam,  in  qua  constitutus  fuerat,  amisisse  .  .  .  A.  S.»  (Denz.  n.  788).  Cf. 
can.  2,  ex  quo  patet  hanc  rem  intime  cohaerere  cum  doctrina  de  pec- 
cato  originali.  Damnata  est  haec  propositio  (24)  Baii:  «A  vanis  et 
otiosis  hominibus  .  .  .  excogitata  est  sententia  .  .  .  hominem  ab  initio 
sic  constitutum,  ut  per  dona  naturae  superaddita  fuerit  largitate  con- 
ditoris  sublimatus  et  ad  Dei  filium  adoptatus»  (Denz.  n.  1024;  cf. 
102 1).  Item  propositio  Quesnel/i :  «Gratia  Adami  est  sequela  crea- 
tionis,  et  erat  debita  naturae  sanae  et  integrae»  (Denz.  n.  1385).  Cum 
synodus  pistoriensis  idem  repetiisset,  haec  doctrina  a  Pio  VI  iterum 
damnata  est  ut  «falsa,  alias  damnata  in  Baio  et  Quesnellio,  erronea, 
favens  haeresi  pelagianae»   (Denz.  n.  15 16). 

3°5*  Obi.  I.  Secundum  apostolum  (1  Cor  15,  45  sqq)  Christus  est  spiritus 
vivificans  in  oppositione  ad  Adam,  qui  fuit  solum  anima  vivens  et  homo 
terrenus.  Atqui  illud  «spiritus  vivificans»  refertur  ad  gratiam  sanctificantem. 
Ergo  Adam  hac  gratia  caruit. 

Resp.  Nego  suppositum  argumentationis.  Nam  illo  loco  apostolus  non 
comparat  animam  Christi  cum  anima  Adami,  sed  comparat  corpus  Christi 
glorificati  cum  corpore  Adami,  et  docet  Christi  corpus  post  resurrectionem 
esse  spirituale,  corpus  autem  Adami  fuisse  animale,  cibo  nutriendum;  chri- 
stianos  autem  exspectare  futurum  statum,  in  quo  similes  sint  non  Adamo 
primo,  sed  Christo,  Adamo  secundo  (S.  Thomas  1,  q.  95,  a.  1  ad  1). 

306.  Obi.  II.  S.  Leo  M.,  loquens  de  creatione  primi  hominis,  ait  «hanc 
esse  naturalem  nostri  generis  dignitatem»,  ut  imago  Dei  in  eo  resplendeat 
(De  ieiun.  decimi  mensis  sermo  1).  S.  Augustinus:  «Hoc  agit  spiritus  gra- 
tiae,  ut  imaginem  Dei,  in  qua  naturaliter  facti  sumus,  instauret  in  nobis» 
(De  spiritu  et  littera  27,  47).  Coelestinus  I  docet  «in  praevaricatione  Adae 
omnes  homines  naturalem  possibilitatem  et  innocentiam  perdidisse»  (Denz. 
n.  130).  His  et  aliis  Patrum  dictis  efncitur  dona  Adami  fuisse  naturalia. 
Ergo  dicenda  non  sunt  gratia. 

Resp.  Dist.  antec. :  Illi  Patres  vocant  Adami  statum  naturalem,  quia 
a  prima  origine  constitutus  et  hoc  sensu  nativus  erat,  non  postea  meritis 
Adami  acquisitus  est,  et  quia  etiam  cum  natura  propagandus  erat  (supra 
n.  300),  conc.  antec. ;  hoc  sensu  vocant  eum  naturalem,  quasi  excludere  velint 
rationem  gratiae  proprie  dictae,  neg.  antec. ;  nam  iidem  Patres  diserte  dicunt 
Adamum  instructum  fuisse  gratia.  E.  g.  S.  Augustinus:  «Quid  ergo?  Adam 
non  habuit  Dei  gratiam?  Immo  vero  habuit  magnam.  .  .  .  Habuit,  in  qua, 
si  permanere  vellet,  numquam  malus  esset,  et  sine  qua,  etiam  cum  libero 
arbitrio,  bonus  esse  non  posset»  (De  corrept.  et  grat.  11,  29  31).  Sed  super- 
naturalitas  huius  doni  paulo  fusius  explicanda  est. 

SchoL  1.     De  supernaturalitate  gratiae  Adami. 

307.  Quemadmodum  iam  vidimus  (supra  n.  304),  damnata  est  ab 
ecclesia  opinio  dicentium  gratiam  Adami  debitam  fuisse  naturae  in- 
nocenti.  Ratio  est,  quia  gratia  adoptionis  et  ius  hereditatis  bonorum 
caelestium  superat  omnem  naturalem  exigentiam  et  potentiam.  Deo 
enim  soli  proprium  est  seipsum  immediate  videre,  homo  autem  na- 
turaliter  Deum  non  cognoscit  nisi  secundum  analogiam  rerum  crea- 
tarum.  Ergo  elevari  ad  Deum  immediate  videndum  et  accipere  ius  ali- 
quando  ita  Deum  videndi  superat  omnem  potentiam  et  exigentiam 
humanam. 

Apostolus  ait  invisibilia  Dei  ab  hominibus  videri  per  ea,  quae 
facta  sunt  (Rom  1,  20);  ergo  Deus  in  se  est  invisibilis,  et  «lucem 
inhabitat  inaccessibilem»  (iTim  6,  16).  Ideo  visio  Dei  ut  solis  personis 
divinis  propria  describitur.  «Non  quia  Patrem  vidit  quisquam  nisi  is, 
qui  est  a  Deo  [Filius],  hic  vidit  Patrem»  (I06,  46;  cf.  1,  18;  Mt  11,  27; 
1  Cor  2,  11).  Si  visio  immediata  Dei  est  supernaturalis,  etiam  super- 
naturalis  est  adoptio,  quae  dat  ius  visionis.  «Videte,  qualem  caritatem 
dedit  nobis  Pater,  ut  filii  Dei  nominemur  et  simus»  (1  Io  3,  1).  Natura- 
liter  homo  est  servus  Dei,  sed  adoptione  fit  filius  Dei,  et  Deus  pater 
eius  (Rom  8,  I4sqq).  Adoptio  est  consortium  quoddam  divinae  naturae 
(2  Petr  1,  4). 

Haec  est  constans  Patrum  doctrina.  S.Athanasius:  «Deus  non 
solum  eos  homines  fecit,  sed  et  filios  Dei  dixit,  tamquam  si  illos 
genuisset.  Est  autem  Dei  benevolentia,  quod  quorum  sit  conditor, 
horum  postea  per  benevolentiam  patrem  se  facit,  quod  tum  contingit, 
cum  creati  homines,  ut  ait  apostolus,  Spiritum  Filii  eius,  clamantem: 
Abba,  Pater!  in  suis  cordibus  suscipiunt.  .  .  .  Nec  enim  alio  modo 
possunt  fieri  filii,  cum  ex  natura  sint  creati,  nisi  Spiritum  eius,  qui 
est  naturalis  et  verus  Filius,  acceperint»  (Contra  arian.  orat.  2,  59). 
Idem  docent  5.  Cyrillus  Hierosol.  (Catech.  3,  14),  .S.  Cyrillus  Alex. 
(Thesaur.  12,  15),  £.  Gregorius  Nyss.  (De  beat.  orat.  7),  alii.  Idem  docent 
theologi.  Audiatur  S.  Bonaventura\  «Quod  Deus  immensus  habitare  velit 
in  anima  ut  in  templo,  quod  iterum  velit  servum  reputare  pro  filio,  quod 
ancillam  suam  assumere  velit  in  coniugium,  hoc  nemo  dubitat  esse  merae 
gratiae    et   condescensionis  liberalissimae»    (In  2,  dist.  29,  a.   1,  q.   1). 

Idem  ratio  comprobat.  Nam  homo,  etsi  natura  sua  destinatus  est 
ad  beatificam  Dei  possessionem,  quae  in  perfecta  Dei  cognitione  et 
dilectione  consistit,  tamen  per  vires  naturales  cum  concursu  Dei  debito 
numquam  potest  assurgere  in  cognitionem  Dei,  quae  non  sit  analoga, 
quia  cognoscit  perspeciem  finitam,  quae  numquam  repraesentat  Deum, 
sicut  Deus  est  in  seipso.  Creatura  omnis  est  ens  finitum  et  potentiale, 
Deus  autem  est  ens  infinitum  et  actus  purus.  Atqui  ens  infinitum  et 
actus  purus  non  potest  per  naturalia  entis  finiti  et  potentialis  reprae- 
sentari,  sicut  est  in  seipso.  Ergo  cognitio  naturalis  et  immediata  Dei 
in  ente  creato  repugnat.  Num  Deus  possit  se  per  modum  obiecti 
cognoscibilis  immediate  iungere  cum  intellectu  et  ita  quodammodo 
esse  species,  qua  intellectus  eum  cognoscat,  naturaliter  nescimus;  sed 
cum  Deus  revelaverit  hoc  posse  fieri  et  post  hanc  mortalem  vitam 
futurum  esse,  ratio  acquiescere  et  credere  debet  hoc  mysterium.  Itaque 
visio  Dei  est  «bonum  naturae  humanae  proportionem  excedens,  quia 
ad  ipsum  obtinendum  vires  naturales  non  sufficiunt,  nec  ad  cogitandum 
vel  desiderandum,  sed  ex  sola  divina  liberalitate  homini  promittitur» 
{S.  Thomas,  De  verit.  q.  14,  a.  2).  Potest  quidem  homo  naturaliter  velle 
beatitudinem  indeterminate,  quam  Deus  dare  vult.  Habet  etiam  intel- 
lectus  capacitatem  per  potentiam  oboedientialem  perveniendi  ad  visionem 
beatificam,  quam  capacitatem  non  habet  lapis  vel  animal  irrationale,  et 
hoc  sensu  sola  creatura  rationalis  meretur  gratiam,  ut  loquitur  >S.  Augu- 
stinus  (Contra  Iul.  4,  3,  15).  Ergo  si  revelata  est  possibilitas  rei,  potest 
homo  etiam  naturale  eius  desiderium  elicere,  quia  est  bonum  maxime 
conveniens.  Sed  et  actus  potentiae  oboedientialis  et  revelatio  pertinent  ad 
ordinem  supernaturalem.  Ergo  ex  his  concludi  nequit  visionem  beati- 
ficam  esse  bonum  ordinis  naturalis  (cf.  Praelect.  dogm.  II,  45  sqq  82  sqq). 

Schol.  2.     Quo  tempore  protoparentes  acceperint  gratiam. 
308.     De  hac  re  non  convenit  inter  theologos.     Omnes  quidem  (uno 
alterove  excepto)  docent  protoparentes  ante  peccatum  habuisse  gratiam 

sanctificantem.  Sed  alii  putant  eos  statim  ab  initio  habuisse  quidem 
immunitatem  a  concupiscentia,  sed  gratiam  non  accepisse  nisi  postquam 
se  ad  eam  accipiendam  disposuerint.  Ita  post  Petrum  Lombardum 
(2,  dist.  24  et  29)  «S.  Bonaventura  et  Scotus  (In  2,  dist.  29).  ^S.  Thomas 
hanc  sententiam  admittit  esse  probabilem  (In  2,  dist.  29,  q.  1,  a.  2), 
ipse  tamen  oppositam  sequitur,  secundum  quam  homines  statim  ab 
initio  creationis  habuerunt  gratiam  (1,  q.  95,  a.  1).  Haec  altera  opinio 
paulatim  facta  est  multo  communior  (cf.  Suarez,  De  opere  sex  dierum  3, 
17,  9).  Ecclesia  quidem  nihil  de  hac  re  dennivit,  sed  doctrina  Patrum 
omnino  favet  alteri  opinioni.  Nam  Patres  illud:  «Creavit  Deus  hominem 
ad  imaginem  suam»  (Gn  1,  27)  interpretantur  de  imagine  supernaturali. 
vS.  Basilius:  «Homo  ad  imaginem  et  similitudinem  Dei  factus  est,  sed 
per  peccatum  anima,    ad  vitiosas  cupiditates  impulsa,    deformavit  ima- 

ginis  pulchritudinem Revertamur  igitur  ad  gratiam  ab  initio  nobis 

concessam  ...  ita  vitae  divinae  similitudinem  adepti  et  perpetuo  in 
aeterna  illa  beatitudine  mansuri»  (Sermo  ascet.  n.  1).  Simili  modo 
loquuntur  S.  Irenaeus  (Contra  haer.  5,  10,  1),  5.  Gregorius  Nyss.  (De 
beat.  orat.  3),  S.  Cyrillus  Alex.  (In  Ioan.  1.  2,  c.  1),  *S.  Hieronymus  (In 
Eph.  4,  30),  S.  Leo  M.  (De  ieiun.  decimi  mensis  sermo  1,1),  alii.  Item 
Patres  illud:  «Fecit  Deus  hominem  rectum»  (Eccle  7,  30)  interpretantur 
de  gratia  sanctificante.  E.  g.  S.Augustinus:  «Tunc  dederat  homini 
Deus  bonam  voluntatem,  in  illa  quippe  eum  fecerat,  qui  fecerat  hominem 
rectum.»  Alibi  addit  bonam  voluntatem  esse  caritatem,  quam  Spiritus 
Sanctus  diffundit  in  cordibus  (De  corrept.  et  grat.  11,  32;  De  gratia 
Christi  21,  22).  Simpliciter  etiam  Patres  dicunt  Adamum  creatum  esse 
in  gratia.  >S.  Cyrillus  Alex.:  «Simul  ubi  creatoris  ineffabilibus  nutibus 
posita  est  in  exsistentia  hominis  natura,  etiam  relatione  ad  Spiritum 
Sanctum  ornata  est,  .  .  .  quia  non  aliter  splendorem  sanctitatis  et 
domesticitatis  ad  Deum  habere  homo  potest,  nisi  participatione  Spiritus 
Sancti  ornetur»   (De  Trin.  dial.  4;  M  PG  75,  907). 

Ceterum  practice  non  est  magna  differentia  inter  illas  duas  opiniones. 
Nam  qui  postulant  dispositionem  Adami  ad  primam  gratiam  recipiendam, 
dicunt  hanc  dispositionem  statim  factam,  et  gratiam  post  primum  in- 
stans  collatam  esse.  *S.  Thomas  autem  censet  «etiam  in  primo  instanti 
suae  creationis  hominem  gratiae  consensisse»  (1,  q.  95,  a.  1  ad  5); 
supponit  enim  Adamum  cum  actuali  cognitione  et  volitione  creatum 
esse.  Ceterum  cum  posteri  Adami,  nisi  peccatum  intervenisset,  nasci- 
turi  fuissent  in  statu  gratiae,  nulla  est  ratio,  cur  Deus  parentibus  eorum 
in  creatione  hoc  donum  non  statim  contulisse  dicendus  sit. 

Schol.  3.     De  virtutibus  infusis  protoparentum. 
309.     Theologi,    qui    admittunt  Adamum    habuisse    gratiam    sanctifi- 
cantem,    etiam  docent  eum  habuisse  virtutes  infusas,  quae  ad  gratiam 
se  habent  ut  facultates  naturales  intellegendi  et  volendi  ad  substantiam 
animae.     Sunt   virtutes   principia   operativa  supernaturalia,    cum  gratia 

potius  sit  principium  constitutivum  adoptionis  supernaturalis.  In  iusti- 
ficatione  nunc  infundi  virtutes  est  de  fide  (Conc.  trid.  sess.  6, 
c.  7 ;  Denz.  n.  790).  Ergo  censendum  est  Adamum  quoque  habuisse 
virtutes  infusas  (cf.  vS.  Thomas  1,  q.  95,  a.  3).  Dubitant  quidam  de 
fide,  cum  obscuritas  cognitionis  fidei  non  videatur  convenire  primo 
statui  innocentiae.  Ideo  ascribunt  Adamo  cognitionem  superiorem 
fide  et  inferiorem  visione  beatifica.  Ita  >S.  Bonaventura  (In  2,  dist.  23, 
a.  2,  q.  3).  Sed  haec  opinio  a  plurimis  theologis  non  admittitur,  quia 
Adam  fuit  viator;  sed  viatorem  «sine  fide  impossibiie  est  placere  Deo» 
(Hebr  11,  6).  S.Thomas  ait:  Quia  «homo  et  angelus  creati  sunt  cum 
dono  gratiae,  ideo  necesse  est  dicere,  quod  per  gratiam  acceptam  et 
nondum  consummatam  fuerit  in  iis  incohatio  quaedam  speratae  beati- 
tudinis,  quae  quidem  incohatur  in  voluntate  per  spem  et  caritatem, 
sed  in  intellectu  per  fidem.  Et  ideo  necesse  est  dicere,  quod  angelus 
ante  confirmationem  habuit  fidem,  et  similiter  homo  ante  peccatum» 
(2,  2,  q.  5,  a.  1). 

Ergo  Adamo  quaedam  a  Deo  revelata  sunt,  quia  sine  revelatione 
divina  non  potest  esse  fides  theologica.  Inter  obiecta  revelata  certe 
erat  Deus  finis  et  remunerator  supernaturalis,  quia  hic  finis  hominibus 
prosequendus  est;  praeterea  secundum  satis  communem  sententiam 
Patrum  et  theologorum  ei  etiam  revelata  sunt  mysteria  Trinitatis  etlncar- 
nationis  (cf.  Suarez,  De  opere  sex  dierum  3,  18).  Per  fidem  et  alias 
virtutes  protoparentes  mereri  et  in  gratia  crescere  poterant  {S.  Thomas  1, 
q.  95,  a.  4). 

Prop.  XL.  Protoparentes  ante  peccatum  habuerunt  immuni- 
tatem  a  concupiscentia. 

310.  Stat.  quaest.  Concupiscentia  hic  intellegitur  motus  appetitus 
sensitivi,  praevertentis  dictamen  rationis  et  contra  eius  imperium  bonum 
suum  prosequentis.  Etenim  cum  homo  sit  et  animal  et  rationalis,  est 
in  eo  duplex  appetitus,  sensitivus  et  rationalis,  cui  respondent  bona 
sensibilia  et  rationalia,  ad  quae  appetitus  habet  naturalem  inclinationem. 
Et  quia  incipit  cognitio  a  sensu,  appetitus  sensitivus  in  bonum  sensi- 
bile  propositum  statim  movetur,  antequam  ratio  dictat,  utrum  res  sit 
appetenda  necne.  E.  g.  si  homini  esurienti  proponitur  cibus,  statim 
oritur  desiderium  edendi.  Potest  quidem  ratio  ex  motivo  honestatis 
huic  desiderio  resistere,  sed  non  semper  potest  talem  motum  tam 
efficaciter  supprimere,  ut  omnino  non  iam  exsistat,  quia  inferior  natura 
non  perfecte  oboedit  rationi. 

Itaque  concupiscentia  est  aliquid  naturale.  Sed  quia  in  homine 
est  secundum  id,  quod  homo  commune  habet  cum  bestiis,  est  imper- 
fectio,  si  comparatur  cum  ratione,  in  qua  hominis  perfectio  et  similitudo 
cum  Deo  consistit.  Sicut  autem  decorum  et  honestum  est  homini 
rationis    imperio    regere    appetitum    irrationalem,    ita    ei    dedecori    est 

concupiscentia  regi  contra  dictamen  rationis.  Quare  homines  nondum 
plane  perditi  afficiuntur  pudore,  si  aliis  manifestum  fit,  ipsos  ira,  gula 
vel  aliis  concupiscentiae  motibus  agitari.  Haec  verecundia,  quae  est 
timor  vituperii,  quod  actum  turpem  sequitur  (S.  Thomas  2,  2,  q.  144, 
a.  2),  maxime  respicit  concupiscentiam  delectationis  carnalis,  quia  eius 
motus  maxime  se  subtrahunt  imperio  voluntatis;  unde  homo  verecundus 
maxime  studet  hos  motus  cavere  et  occultare  (1.  c.  q.  151,  a.  4). 

Motus  concupiscentiae  non  sunt  quidem  formaliter  mali  in  or- 
dine  morali  sed  causaliter  tantum  vel  occasionaliter  {Conc.  trident. 
sess.  5,  can.  5;  Denz.  n.  792),  quia  fomes  peccati  sunt,  i.  e.  alliciunt 
ad  peccatum  (Iaci,i4sq),  et  impediunt  hominem,  ne  libertate  morali 
perfecte  uti  possit;  quare  SS.  Patres  interdum  dicunt  hominem  per 
peccatum  Adami  amisisse  libertatem  (cf.  Denz.  n.  186).  Hic  igitur 
defectus  non  fuit  in  primis  hominibus,  quorum  natura  inferior  perfecte 
oboediebat  imperio  rationis.  Absentia  concupiscentiae  seu  fomitis 
vocatur  donum  integritatis,  quia  per  hoc  donum,  a  Deo  ultra  naturae 
vires  concessum,  homo  integra  libertate  fruitur  ad  honeste  agendum 
sine  ulla  difficultate.  Neque  tamen  propter  donum  integritatis  primi 
parentes  carebant  delectatione  sensibili;  immo  «fuisset  tanto  maior 
delectatio  sensibilis,  quanto  esset  purior  natura  et  corpus  magis  sen- 
sibile;  sed  vis  concupiscibilis  non  ita  inordinate  se  extulisset  super 
huiusmodi  delectatione,  regulata  per  rationem»  (S.  Thomas  1,  q.  98, 
a.  2  ad  3). 

Donum  integritatis  est  praeternaturale ,  quia  est  praeter  vires 
naturae;  sed  non  est  simpliciter  supernaturale,  quia  per  illud  homo 
non  ordinatur  intrinsecus  ad  visionem  beatificam.  Nullus  theologus 
catholicus  negat  hoc  donum  in  primis  parentibus  fuisse. 

311.     Arg.  I.     Ex  S.  Scriptura. 

De  Adamo  et  Eva,  antequam  peccaverunt,  narrat  Scriptura:  «Erat 
uterque  nudus,  Adam  scilicet  et  uxor  eius,  et  non  erubescebant» 
(Gn  2,  25).  Peccato  autem  commisso  «aperti  sunt  oculi  amborum; 
cumque  cognovissent  se  esse  nudos,  consuerunt  folia  ficus  et  fecerunt 
sibi  perizomata».  Interroganti  Deo:  Adam,  ubi  es?  hic  respondet: 
«Timui,  eo  quod  nudus  essem,  et  abscondi  me.  Cui  dixit:  Quis  enim 
indicavit  tibi,  quod  nudus  esses,  nisi  quod  ex  ligno,  de  quo  prae- 
ceperam  tibi,  ne  comederes,  comedisti?»   (Gn  3,  7  sqq.) 

Notanda  sunt  haec:  Primi  homines  non  erant  caeci,  ut  non  viderent 
se  esse  nudos.  Nam  Eva  vidit,  «quod  bonum  esset  lignum  ad  vescen- 
dum  et  pulchrum  oculis  aspectuque  delectabile»  (Gn  3,  6).  Adam 
quoque  animalibus  inspectis  dedit  convenientia  nomina.  Hoc  factum 
ostendit  eos  habuisse  expeditum  usum  rationis,  quod  et  ostendunt 
verba,  quae  Adam  dixit  de  Eva:  «Hoc  nunc  os  ex  ossibus  meis...» 
(Gn  2,  23),  et  colloquium,  quod  Eva  habuit  cum  serpente  (Gn  3,  1  sqq). 
Ergo  quod  dicitur:    Nudi  erant,    et  non  erubescebant,    eo  valet,  quod 

pudendam  nuditatem  non  videbant.  Haec  autem  res  non  paulatim 
sed  statim  post  peccatum  mutata  est.  Videbant  enim  statim  in  se 
pudendam  nuditatem,  et  eam  subligaculis  tegebant.  Pudenda  autem 
eorum  nuditas  a  non  pudenda  eo  distinguebatur,  quod  incipiebat  ap- 
parere  libidinis  impetus,  qui  antea  non  aderat.  Hanc  igitur  turpem 
nuditatem  solum  post  peccatum  videbant;  ideo  erubescebant,  ad  folia 
confugiebant,  se  abscondebant.  Ergo  ante  peccatum  immunes  erant 
a  concupiscentia  carnis.  Ideo  Deus  ait:  Hanc  nuditatem  percipis,  quia 
ex  ligno  vetito  comedisti  et  peccasti;  est  igitur  sequela  peccati.  Si 
vero  primi  parentes  ante  peccatum  immunes  erant  a  concupiscentia 
carnis,  sine  dubio  etiam  immunes  erant  ab  aliis  concupiscentiae  motibus, 
quia  donum,  quod  sufucit  ad  subdendos  hos  motus  maxime  vehementes 
imperio  rationis,  a  fortiori  sufncit  ad  subdendos  alios  motus  debiliores. 
S.  Paulus  vocat  concupiscentiam  peccatum,  sub  quo  homo  ita 
venumdatus  sit,  ut  non  operetur  bonum,  quod  velit,  sed  malum,  quod 
oderit  (Rom  7,  7  sqq);  et  docet  peccatum  Adami  fuisse  initium  huius 
mali  (Rom  5,  I2sqq).  Ergo  concupiscentia,  quae  nunc  regnat  in 
homine,  ante  peccatum  Adami  non  erat.  Ita  Pauli  verba  intellegenda 
esse  docet  concilium  tridentinum  sess.  5,  can.  5  {Denz.  n.  792). 

312.     Arg.  2.     Ex  SS.  Patribus. 

Doctrinam  hanc  proponunt  SS.  Patres  illi,  qui  explicant  prima 
capita  Genesis.  E.  g.  6".  Ioannes  Chrysost.:  «Usque  ad  illam  [prae- 
varicationem]  quasi  angeli  versabantur  in  paradiso,  non  concupiscentiis 
flagrantes.  .  .  .  Peccato  enim  nondum  praesente,  gloria,  quae  superne 
venerat,  vestiti  erant,  et  ideo  non  erubescebant»  (In  Gen.  hom.  14,  n.  4). 
Primos  homines  loco  vestimenti  habuisse  gratiam  saepe  SS.  Patres 
dicunt.  £.  Ioannes  Damasc:  «Etsi  corpore  nudi  erant,  divina  tamen 
gratia  tegebantur;  corporale  nullum  iis  indumentum  erat,  erat  tamen 
vestis  incorruptionis»  (De  ficu  arefacta  3).  &  Augustinus:  «Quid  est 
gustato  cibo  prohibito  nuditas  indicata,  nisi  peccato  nudatum,  quod 
gratia  contegebat?  Gratia  quippe  Dei  magna  ibi  erat,  ubi  terrenum 
et  animale  corpus  bestialem  libidinem  non  habebat.  Qui  ergo  vestitus 
gratia  non  habebat  in  nudo  corpore,  quod  puderet,  spoliatus  gratia 
sensit,  quod  operire  deberet»  (Contra  Iul.  4,  16,  82).  Similiter 
S.  Ambrosius  (Apol.  David  2,  8,  41),  5.  Maximus  Taur.  (Hom.  80 
de  div.)  et  alii. 

Theologorum  doctrinam  vide  apud  S.Thomam  1,  q.  95,  a.  2; 
1,   2,  q.  82,  a.  3,  et  apud  Suarez,  De  opere  sex  dierum  3,  12,  4sqq. 

3*3'  Obi.  I.  In  S.  Scriptura  describitur  Eva  iam  ante  peccatum  aspiciens 
fructum  ut  delectabilem  (Gn  3,  6).  Atqui  his  verbis  indicatur  concupiscentia. 
Ergo  Eva  ante  peccatum  iam  habuit  concupiscentiam. 

Resp.  Dist.  mai. :  Eva  ante  externam  transgressionem  praecepti  de  non 
comedendo  fructu  vetito  iam  aspexit  fructum  ad  eum  appetendum,  conc.  mai. ; 

ante  ullum  peccatum  commissum,  neg.  mai.  Conc.  min.  Dist.  conseq. :  Ante 
comestionem  fructus  Eva  iam  habuit  concupiscentiam,  conc.  conseq. ;  ante  in- 
ternum  peccatum  commissum,  neg.  conseq.  Primum  eius  peccatum  erat 
superbia,  qua  voluit  esse  sicut  Deus  (Gn  3,  5),  quo  peccato  commisso  re- 
cedebat  gratia,  qua  continebatur  concupiscentia,  et  statim  inferior  pars  ces- 
sabat  oboedire  rationi,  sicut  voluntas  cessaverat  oboedire  Deo  (S.  Thomas 
2,   2,  q.   163,  a.   1). 

314*  Obi.  II.  Homo,  qui  nullam  habet  passionem,  est  homo  hebes.  At- 
qui  Adam  dicendus  non  est  fuisse  homo  hebes.     Ergo  habuit  passiones. 

Resp.  Dist.  mai. :  Homo  sine  ulla  passione  inordinata  est  homo  hebes, 
neg.  mai. ;  sine  ulla  passione  ordinata,  trans.  mai.  Conc.  min.  Dist.  conseq. : 
Adam  habuit  passiones  ordinatas  et  subiectas  rationi,  conc.  conseq.;  habuit 
passiones  inordinatas,  neg.  conseq.  In  Adamo  non  erant  passiones  respicientes 
malum,  ut  timor  et  dolor,  quia  tunc  nullum  malum  erat,  neque  passiones 
circa  bonum  tunc  conveniens  et  absens,  quia  tunc  omnia  bona  convenientia 
aderant,  sed  erant  passiones  respicientes  bonum  praesens  et  etiam  bonum 
sine  difncultate  futurum,  ut  amor  sensitivus,  gaudium,  desiderium,  omnes 
tamen  perfecte  subiectae  rationi  (S.   Thomas  1,  q.  95,  a.   2). 

3*5*  Obi.  III.  Si  protoparentes  erant  sine  concupiscentia,  non  intellegitur, 
quomodo  peccare  potuerint  transgrediendo  praeceptum,  quod  sine  ulla  dif- 
ficultate  servare  poterant.  Ergo  censendum  est  eos  concupiscentia  fuisse  il- 
lectos  ad  peccandum. 

Resp.  Neg.  antec. :  Nam  homines  erant  liberi,  et  poterant  libertate 
abuti.  Dein  vero  primum  peccatum  non  fuit  peccatum  gulae  sed  superbiae. 
Haec  autem  poterat  oriri  ex  nimia  complacentia  perfectionis,  quam  posside- 
bant,  et  ex  desiderio  maioris  perfectionis,  quam  inordinate  quaerebant.  «Ipsi 
primi  homines  per  serpentem  decepti  et  deiecti  non  fuissent,  nisi  plus,  quam 
acceperant,  habere,  et  plus,  quam  facti  fuerant,  esse  voluissent»  (S.  Aug., 
In  Ps.   118  sermo  11,  n.  6). 

Ob  eandem  rationem  reicienda  est  opinio  Cle?nentis  Alex.  (Strom.  3,  14) 
et  quorundam  recentiorum  peccatum  protoparentum  fuisse  usum  matrimonii 
ante  tempus  debitum,  vel  aliud  peccatum  sexuale. 

SchoL  De  praeternaturalitate  doni  integritatis. 
316.  Ex  verbis  Patrum,  quae  citavimus  (n.  312),  patet  donum  inte- 
gritatis  fuisse  gratiam,  non  condicionem  naturae.  Contraria  doctrina 
Baii  ab  ecclesia  damnata  est;  prop.  26:  «Integritas  primae  creationis 
non  fuit  indebita  naturae  humanae  exaltatio  sed  naturalis  eius  con- 
dicio»  (Denz.  n.  1026;  cf.  15 16).  Idem  patet  ex  iis,  quae  diximus  in 
statu  quaestionis  (n.  310). 

Si  quaeritur,  quomodo  Deus  hoc  donum  effecerit,  diversae  sunt 
opiniones  theologorum.  Probabilior  videtur  explicatio,  secundum  quam 
hoc  donum  collatum  est  partim  per  internos  habitus,  per  accidens 
infusos,  partim  per  externam  Dei  providentiam.  Sicut  enim  homo 
per  constans  exercitium  virtutum  potest  acquirere  habitus,  quibus  ita 
appetitus   inferior   subicitur   rationi,    ut  vix  iam  contra  eam  moveatur, 

ita  potuit  Deus  facultatibus  primorum  hominum  eos  habitus  infundere, 
quibus  idem  effectus  perfecte  obtineretur,  et  simul  providentia  sua 
cavere,  ne  externae  causae,  ut  diabolus,  inordinatos  motus  cierent 
(cf.  Suarez,  De  opere  sex  dierum  3,   12,   11  sqq). 

Nihilominus  donum  integritatis  ad  gratiam  sanctificantem  refe- 
rendum  est  (S.  Thomas  1,  q.  95,  a.  1).  Nam  etsi  gratia  non  formaliter 
producit  hunc  efTectum,  qui  nunc  deest  in  iustificatis,  tamen  in  prima 
condicione  omnia  alia  dabantur  ratione  gratiae,  quia  «ordo  postulat, 
ut  quando  multa  in  unum  conveniunt,  inferiora  superioribus  subordinata 
sint,  et  quod  in  iis  est  supremum,  sit  quasi  caput  et  fundamentum 
aliorum;  ergo  ita  fuit  constituta  originalis  iustitia»  (Suarez  1.  c. 
3,  20,  21). 


Prop.  XLI.      Protoparentes   ante  peccatum  erant  immunes  a 
necessitate  moriendi. 

317.  Stat.  quaest.  Haec  doctrina  est  de  fide,  definita  contra 
pelagianos,  qui  dicebant  Adamum  etiam  sine  peccato  moriturum  fuisse. 
Immunitas  a  morte  non  intellegitur  immortalitas  animae,  neque  intel- 
legitur  impossibilitas  moriendi,  qualis  est  in  angelis,  vel  qualis  erit  in 
beatis  post  ultimum  iudicium,  sed  intellegitur  possibilitas  perveniendi 
sine  morte  ad  vitam  beatam. 

318.  Arg.  1.     Ex  S.  Scriptura. 

Deus  praecepit  Adamo :  «De  ligno  scientiae  boni  et  mali  ne  come- 
das;  in  quocumque  enim  die  comederis  ex  eo,  morte  morieris»  (Gn  2,  17). 
Haec  verba  «morte  morieris»,  in  Hebraeo  sunt  moth  thamuth,  quae 
Symmachus  vertit:  Surjrbg  f<m;  quem  secuti  sunt  Theodoretus,  Hiero- 
nymus,  alii.  Sed  quomodocumque  vertitur,  patet  mortem  denuntiari 
ut  poenam  peccati.  ErgoAdamus,  si  praeceptum  servabat,  moriturus 
non  erat.  Quare  Eva  ad  serpentem  ait:  «De  fructu  ligni,  quod  est 
in  medio  paradisi,  praecepit  nobis  Deus,  ne  comederemus,  .  . .  ne  forte 
moriamur»  (Gn  3,  3).  Post  peccatum  Deus  sententiam  fert  in  Adamum: 
«In  sudore  vultus  tui  vesceris  pane,  donec  revertaris  in  terram,  de  qua 
sumptus  es,  quia  pulvis  es,  et  in  pulverem  reverteris»  (Gn  3,  19).  Dein 
Adam  eiectus  est  e  paradiso,  ne  comederet  de  ligno  vitae  et  viveret 
in  aeternum  (Gn  3,  22sqq).  Ergo  mors  est  poena  peccati.  «Deus  mortem 
non  fecit.  .  .  .  Deus  creavit  hominem  inexterminabilem.  .  .  .  Invidia 
autem  diaboli  mors  introivit  in  orbem  terrarum»  (Sap  1,  13;  2,  23  sq). 
«Per  unum  hominem  peccatum  in  hunc  mundum  intravit  et  per  pec- 
catum  mors;  et  ita  in  omnes  homines  mors  pertransiit  .  .  .  etiam 
in  eos,  qui  non  peccaverunt  in  similitudinem  praevaricationis  Adae» 
(Rom  5,  12  sqq).  Ergo  nisi  Adam  peccasset,  neque  ipse  mortuus 
esset  neque  posteri  eius. 

319.  Arg.  2.     Ex  SS.  Patribus. 

Sanctorum  Patrum  doctrina  habetur  in  eorum  commentariis  in 
Genesim  et  in  epistulam  ad  romanos.  Docent  SS.  Patres  hoc  donum 
non  fuisse  naturale  sed  praeternaturale.  vS.  Athanasius  de  primis 
hominibus  ait:  «Secundum  naturam  corruptibiles,  gratuita  tamen  com- 
munione  Verbi  vitium  illud  naturae,  si  boni  permansissent,  evasuri 
fuissent»  (De  Incarn.  Verbi  5).  Dicunt  praeterea  Adamum  nondum 
fuisse  perfecte  immortalem,  sed  habuisse  facultatem  evadendi  mortem 
per  praecepti  observationem.  .S.  Theophilus  Antioch.:  Deus  Adamum 
«nec  immortalem  fecit  nec  mortalem  sed  capacem  utriusque,  ut  si  ad 
ea  ferretur,  quae  ducunt  ad  immortalitatem  observandis  Dei  mandatis, 
mercedem  ab  eo  acciperet  immortalitatem.  Si  vero  deflecteret  ad  ea, 
quae  ducunt  in  mortem,  non  oboediens  Deo,  ipse  sibi  mortis  auctor 
esset»  (Ad  Autol.  2,  27).  *S.  Augustinus:  «Aliud  est  non  posse  mori, 
sicut  quasdam  naturas  immortales  creavit  Deus;  aliud  autem  est  posse 
non  mori,  secundum  quem  modum  primus  creatus  est  homo  immor- 
talis,  quod  ei  praestabatur  de  ligno  vitae,  non  de  constitutione  naturae; 
a  quo  ligno  separatus  est,  cum  peccasset,  ut  posset  mori,  qui  nisi 
peccasset,  posset  non  mori.  Mortalis  ergo  erat  condicione  corporis 
animalis,    immortalis   autem   beneficio  conditoris»   (De  Gen.  ad  litt.  6, 

25,  36). 

Idem  docent  scholastici,  ut  S.  Thomas  (1,  q.  97,  a.  1),  vel  Com- 
ment.  in  Sent.  2,  dist.  19. 

320.  Arg.  3.     Ex  definitionibus  ecclesiae. 

Concilium  milevitanum  7/can.  1 :  «Quicumque  dixerit  Adam,  primum 
hominem,  mortalem  factum,  ita  ut,  sive  peccaret  sive  non  peccaret, 
moreretur  in  corpore,  hoc  est  de  corpore  exiret,  non  peccati  merito 
sed  necessitate  naturae,  A.  S.»  (Denz.  n.  101).  Concilium  arausi- 
canum  II  can.  2  definivit  non  mortem  tantum  corporis  sed  etiam 
animae  ab  Adamo  peccante  in  omnes  homines  transiisse  [Denz.  n.  175). 
Concilium  tridentinum  sess.  5,  can.  1  docet  Adamum  per  praevaricationem 
suam  «incurrisse  iram  et  indignationem  Dei  atque  ideo  mortem,  quam 
antea  illi  comminatus  fuerat  Deus»   (Denz.  n.  788). 

321.  Obi.  I.  Secundum  ea,  quae  supra  (n.  302)  dicta  sunt,  Adam  habuit 
id,  quod  per  Christum  restituitur.  Atqui  per  Christum  non  restituitur  homi- 
nibus  immunitas  a  necessitate  moriendi.     Ergo  Adam  eam  non  habuit. 

Resp.  Dist.  mai. :  Dicitur  positive  Adam  habuisse  id,  quod  per  Chri- 
stum  restituitur,  conc.  mai.;  dicitur  exclusive  Adam  nihil  habuisse,  nisi  quod 
Christus  restituit,  neg.  mai.  Et  sic  neganda  est  consequentia  argumentationis, 
quia  propositioni  affirmanti  subicitur  sensus  negativus. 

322.  Obi.  II.  Sanctio  adiuncta  praecepto  divino  de  non  comedendo  ex 
ligno  scientiae  boni  et  mali  potest  intellegi  de  morte  animae :  Si  comederis, 
morte  animae  morieris.  Atqui  si  sic  intellegitur,  ex  illa  comminatione  non 
probatur  thesis.     Ergo  hoc  argumentum  est  invalidum. 

Resp.  Neg.  mai.  Nam  in  sententia  iudiciali  Deus  loquitur  de  morte 
corporali:  In  terram  reverteris,  de  qua  sumptus  es  (supra  n.  318). 

323«  Obi.  III.  Poterat  Adam  laedi  lapide  vel  fulgure  vel  alia  causa  morti- 
fera,  ab  eius  voluntate  non  dependente.     Ergo  poterat  occidi. 

Resp.  Dist.  antec. :  Per  se  consideratae  causae  variae  naturales  poterant 
Adamum  laedere,  conc.  antec;  et  sinebantur  ita  agere,  neg.  antec.  De  qua 
re  S.  Thomas  ait :  « Corpus  hominis  in  statu  innocentiae  poterat  praeservari, 
ne  pateretur  ab  aliquo  duro;  partim  quidem  per  propriam  rationem,  per 
quam  poterat  nociva  vitare,  partim  etiam  per  divinam  providentiam,  quae 
sic  ipsum  tuebatur,  ut  nihil  ei  occurreret  ex  improviso,  a  quo  laederetur» 
(1,  q.  97,  a.  2  ad  4). 

Quia  morbi,  dolores  et  alia,  quae  sunt  dispositio  vel  signum  dissolu- 
tionis  corporis,  sunt  praeparatio  mortis  et  dedecentia  statum  primae  in- 
nocentiae  et  integritatis,  haec  omnia  arcebantur  ab  Adamo  et  Eva  \  et  idem 
dicendum  est  de  eorum  posteris,  si  in  statu  innocentiae  nati  fuissent.  Nam 
dolores  et  labores  sunt  poena  peccati  non  minus  quam  mors  (Gn  3,  16  sqq). 
Itaque  nisi  Adam  illud  peccatum  commisisset,  eius  posteri  nati  fuissent  in 
statu  gratiae,  sine  concupiscentia,  sine  necessitate  moriendi,  sine  aliis  malis, 
quae  sunt  poena  peccati  primi.  Communius  autem  admittitur  eos  debuisse 
observatione  libera  mandatorum  Dei  mereri  vitam  aeternam,  eos  potuisse 
peccare  et  perdere  salutem  (Suarez,  De  opere  sex  dierum  3,  8  sq). 

Etsi  de  modo ,  quo  morbi  et  mors  arcebantur  ab  homine  in  statu  in- 
nocentiae,  variae  quaestiones  fieri  possunt,  ad  quas  certum  responsum  praesto 
non  est,  tamen  secundum  doctrinam  Scripturae  et  traditionis  haec  statui  posse 
videntur:  Adami  vires  cibo  nutriendae  erant.  Morbi  ex  causis  internis 
oriundi  excludebantur  tum  ex  naturali  perfectione  corporis  tum  ex  absentia 
passionum  inordinatarum  et  perfecto  dominio  animae  in  corpus,  tum  ex 
convenientia  cibi  a  Deo  homini  provisi.  Senectus,  quae  in  immutatione  et 
consumptione  organorum  consistit,  avertebatur  fructu  ligni  vitae,  cuius  ligni 
vis  utrum  fuerit  naturalis  an  supernaturalis,  non  convenit  inter  theologos 
(Suarez  1.  c.  3,   14  sq). 

Audiatur  S.  Augustinus :  «Vivebat  homo  in  paradiso,  sicut  volebat, 
quamdiu  hoc  volebat,  quod  Deus  iusserat  \  vivebat  fruens  Deo,  ex  quo  bono 
erat  bonus;  vivebat  sine  ulla  egestate,  ita  semper  vivere  habens  in  sua  po- 
testate.  Cibus  aderat,  ne  esuriret,  potus,  ne  sitiret,  lignum  vitae,  ne  illum 
senecta  dissolveret.  Nifeil  corruptionis  in  corpore  vel  ex  corpore  ullas  mo- 
lestias  ullis  eius  sensibus  ingerebat.  Nullus  intrinsecus  morbus,  nullus  ictus 
metuebatur  extrinsecus.  Summa  in  carne  sanitas,  in  anima  tota  tranquillitas. 
Sicut  in  paradiso  nullus  aestus  aut  frigus,  ita  in  eius  habitatore  nulla  ex  cu- 
piditate  vel  timore  accedebat  bonae  voluntatis  offensio.  Nihil  omnino  triste, 
nihil  erat  inaniter  laetum.  Gaudium  verum  perpetuebatur  ex  Deo,  in  quem 
flagrabat  caritas  ex  corde  puro  et  conscientia  bona  et  fide  non  ficta.  Atque 
inter  se  coniugum  fida  ex  honesto  amore  societas,  concors  mentis  corporis- 
que  vigilia,  et  mandati  sine  labore  custodia.  Non  lassitudo  fatigabat  otiosum, 
non  somnus  premebat  invitum»  (De  civ.  Dei  14,  26).  Similia  leguntur  apud 
S.  Basilium  (Orat.  3,  quae  est  de  paradiso),  S.  loannem  Chrysost.  (In  Gen. 
hom.  i3sqq),  S.  loannem  Damasc.  (De  fide  2,  11),  S.  Bonaveniuram  (In  2, 
dist.   19,  a.  3,  q.   i),  S.   Thomam  (1,  q.  97,  a.   1   et  4;  q.   102,  a.  2). 

Immunitatem  a  morte  esse  homini  non  naturalem  sed  solum  per  modum 
doni  praeternaturalis  collatam,  videtur  ex  natura  rei  evidens,  et  expresse  do- 
cetur  a  Patribus  et  theologis.  Doctrina  contraria  Baii  est  ab  ecclesia  damnata; 
prop.  78:  «Immortalitas  primi  hominis  non  erat  gratiae  beneficium  sed  na- 
turalis  condicio»  [Denz.  n.   1078;  cf.  1517). 

Schol.  I.     De  scientia  infusa  Adami. 

324.  Praeter  dona,  quae  Adam  acceperat  posteris  transmittenda,  aliud 
est  donum  ei  soli  (et  coniugi  eius)  concessum  ratione  specialis  con- 
dicionis,  in  qua  erat.  Creatus  enim  erat  in  statu  hominis  adulti,  qui 
non  debuit  scientia  naturali  carere,  dum  paulatim  addisceret,  quae  ei 
scitu  necessaria  erant.  Quare  Deus  eum  creavit  cum  scientia  infusa, 
i.  e.  cum  iis  speciebus  intellectualibus,  quas  nunc  homines  paulatim 
acquirunt,  et  cum  eo  lumine  intellectuali,  quo  posset  speciebus  inditis 
recte  uti.  Quae  scientia  non  differt  secundum  essentiam  a  scientia 
acquisita,  sed  est  praeternaturalis  secundum  modum. 

Hanc  scientiam  Scriptura  eo  indicat,  quod  dicit  Adamum  animalibus 
imposuisse  nomina  convenientia  (Gn  2,  19),  quod  non  parvae  intel- 
legentiae  signum  est.  De  qua  re  ait  S.  loannes  Chrysost.:  «Vide  hic, 
quomodo  cum  inefTabili  illa  sapientia,  ei  a  Deo  suppeditata,  cuius  nobis 
indicia  demonstrata  sunt  per  nominum  impositionem,  quae  tot  brutorum 
animalium  generibus  indidit,  etiam  gratiam  prophetiae  acceperit»  (In 
Gen.  hom.  15,  n.  3).  S.  Augustinus  considerandum  dicit,  «qualis  factus 
sit  Adam,  qui  universis  generibus  animarum  vivarum  nomina  imposuit; 
quod  excellentissimae  fuisse  indicium  sapientiae  in  saecularibus  etiam 
libris  legimus»  (Opus  imperf.  contra  Iulian.  5,  1).  Idem  docent  alii 
Patres,  idem  theologi,  ut  5.  Thomas  (1,  q.  94,  a.  3).  Huc  pertinent, 
quae  leguntur  Eccli   17,   5  sqq  et  Sap  9,    I  sqq. 

Si  quaeritur  de  ambitu  huius  scientiae,  quidquam  magis  determina- 
tum  dici  non  potest  nisi  Adamum  cognovisse  ea  omnia,  quae  in  speciali 
condicione  patris  et  primi  doctoris  hominum  eum  scire  decebat,  seu,  ut 
vS.  Thomas  ait  1.  c,  quae  necessaria  erant  ad  gubernationem  vitae 
propriae  et  aliorum.  Et  quia  error,  i.  e.  assensus  firmus  praestitus 
falso  ut  vero,  est  malum,  quod  non  convenit  statui  innocentiae,  idem 
sanctus  doctor  ait:  «Sicut  in  membris  corporis  primi  hominis  erat 
quidem  carentia  perfectionis  alicuius,  puta  claritatis,  non  tamen  aliquod 
malum  inesse  poterat,  ita  in  intellectu  poterat  esse  carentia  notitiae 
alicuius,  nulla  tamen  poterat  ibi  esse  existimatio  falsi»   (1.  c.   a.  4). 

Schol.  2,     De  iustitia  originali. 

325«  Statum  illum,  in  quo  erant  protoparentes  ante  peccatum,  theo- 
logi  vocant  statum  iustitiae  originalis.  Sed  alii  hoc  vocabulo  denotant 
rectitudinem  voluntatis  et  immunitatem  a  concupiscentia,  Adamo  con- 
cessam  ante  collationem  gratiae  sanctificantis  (supra  n.  308).  Alii  ac- 
cipiunt   iustitiam    originalem    ita,    ut   plane   idem   sit   ac    gratia  sancti- 

ficans,  quae  in  primis  hominibus  habuerit  specialem  vim  compescendi 
sensualitatem.  Ita  Dom.  Soto  (De  nat.  et  grat.  i,  5),  Medina  (In  1,  2, 
q.  83,  a.  2),  alii.  Secundum  6*.  Thomam  rectitudo  primi  status  in  hoc 
consistebat,  «quod  ratio  subdebatur  Deo,  rationi  vero  inferiores  vires, 
et  animae  corpus.  Prima  autem  subiectio  erat  causa  et  secundae  et 
tertiae.  .  .  .  Manifestum  est  autem,  quod  illa  subiectio  corporis  ad 
animam  et  inferiorum  virium  ad  rationem  non  erat  naturalis;  alioquin 
post  peccatum  mansisset.  .  .  .  Unde  manifestum  est,  quod  et  illa  prima 
subiectio,  qua  ratio  Deo  subdebatur,  non  erat  solum  secundum  na- 
turam  sed  secundum  supernaturale  donum  gratiae;  non  enim  potest 
esse,  quod  efTectus  sit  potior  quam  causa»  (1,  q.  95,  a.  1).  Quare 
gratia  dicenda  est  «radix  originalis  iustitiae»  (1,  q.  100,  a.  1  ad  2). 
Itaque  secundum  hanc  sententiam,  quae  est  communior  inter  theo- 
logos,  iustitia  originalis  complectitur  gratiam  sanctificantem  cum  omni- 
bus  aliis  donis  ei  annexis.  Sic  melius  explicatur,  quod  ait  concilium 
tridenlinum  sess.  5,  can.  1,  Adamum  amittendo  iustitiam  originalem 
amisisse  sanctitatem,  incurrisse  mortem  et  captivitatem  diaboli,  et  se- 
cundum  corpus  et  animam  in  deterius  mutatum  esse  {Denz.  n.  788). 
Condicio  primi  hominis  vocatur  iustitia,  latiore  sensu  accepta,  qua- 
tenus  iustitia  est  rectitudo  ordinis  inferiorum  ad  superiora;  ergo  si 
vires  inferiores  subduntur  voluntati  rationali,  voluntas  autem  Deo,  haec 
recte  dicitur  iustitia.  Est  iustitia  originalis,  quia  a  prima  origine  aderat, 
et  per  originem  ab  Adamo  ad  eius  posteros  derivanda  erat.  Vocatur 
status  iustitiae  originalis,  quia  ex  se  erat  stabilis  vitae  condicio,  lege 
Dei  firmata. 

Schol  3.  De  statu  naturae  purae. 
326.  Status  naturae  purae  vocatur  status,  in  quo  homo  nulla  habi- 
turus  erat  dona  supernaturalia  et  praeternaturalia.  Haec  enim  dona, 
quia  sunt  indebita,  potuerunt  abesse,  et  potuit  homo  creari  et  relin- 
qui  in  statu,  in  quo  habebat  naturam  cum  facultatibus  naturalibus  et 
cum  illis  adiumentis  internis  et  externis,  quibus  posset  finem  suum 
ultimum,  naturaliter  debitum,  prosequi  et  assequi.  Hic  status  naturae 
purae,  qui  numquam  fuit,  sed  solum  possibilis  fuisse  dicendus  est, 
multum  differt  a  statu  naturae  lapsae,  qui  inductus  est  per  peccatum. 
In  statu  naturae  purae  absentia  gratiae  erat  negatio  tantum;  in  statu 
naturae  lapsae  absentia  gratiae  est  privatio  et  peccatum.  In  statu  na- 
turae  purae  homo  non  erat  quidem  conversus  ad  finem  supernaturalem 
sed  ad  finem  naturalem ;  in  statu  autem  naturae  lapsae  ut  tali  homo 
aversus  est  a  fine  supernaturali,  neque  habet  finem  ultimum  naturalem, 
sed  est  in  statu  perditionis.  In  statu  naturae  purae  deerat  homini  pro- 
videntia  supernaturalis,  sed  ea,  quae  physice  et  moraliter  necessaria 
erant  ad  recte  vivendum  et  finem  assequendum,  subministrabantur  per 
providentiam  naturalem;  in  statu  naturae  lapsae  (et  nondum  reparatae) 
homo  abiecit  media  supernaturalia,  et  media  naturalia  ad  semper  recte 

vivendum  per  se  praesto  non  sunt.  Itaque  est  falsus  conceptus  status 
naturae  purae,  si  quis  dicit  statum  hominum,  quales  nunc  sunt,  demptis 
omnibus  supernaturalibus  et  praeternaturalibus  esse  statum  naturae 
purae.  Ecclesia  quidem  damnavit  propositionem  55  Baii:  «Deus  non 
potuisset  ab  initio  hominem  creare,  qualis  nunc  nascitur»  {Denz.  n.  1055); 
sed  hoc  intellegitur  de  carentia  omnium  donorum  supernaturalium  et 
praeternaturalium,  non  intellegitur  de  carentia  providentiae  naturaliter 
debitae,  quae  nunc  abest,  quia  eius  loco  est  providentia  supernaturalis. 
Unde  si  nunc  homo  propter  concupiscentiam  non  potest  diu  observare 
legem  naturalem  per  solas  vires  naturales,  non  sequitur  eum  id  neque 
potuisse  in  ordine  naturae  purae,  in  quo  Deus  daturus  erat  auxilia 
naturalia,  quae  nunc  non  dantur,  quia  datur  nobilius  auxilium  gratiae 
supernaturalis. 

Haec  est  doctrina  communissime  a  theologis  recepta,  tum  contra 
eos,  qui  dicunt  dona  supernaturalia  saltem  ex  decentia  creatoris  de- 
beri  naturae  innocenti,  tum  contra  eos,  sane  paucissimos,  qui  docent 
Deum  posse  hominem,  nulla  culpa  affectum,  relinquere  in  morali  im- 
possibilitate  servandi  totam  legem  naturalem  et  assequendi  finem  ulti- 
mum.  Neutra  sententia  admittenda  est ;  illa  prior  non  est  admittenda, 
quia  in  periculum  vocat  conceptum  gratiae  ut  doni  prorsus  indebiti 
et  gratuiti;  haec  altera  non  est  admittenda,  quia  pugnat  cum  boni- 
tate,  sanctitate,  sapientia  divina  (cf.  Palmieri,  De  Deo  creante  290  sqq 
321  sqq  344  sqq  401  sqq;  5".  Schiffini,  De  gratia  divina  n.  44,  obi.  5  ; 
n.  50  sqq). 

PARS  V. 
DE  PECCATO  ORIGINALI. 

Cf.  S.   Thomas    l,    2,   q.  81  sqq;  —    De  malo  q.  4sq;    Suarez,    De    opere    sex    dierum 

I.4;  —  De  vitiis  et  peccatis  disp.  9 ;  B.  M.  de  Rubeis,    De  peccato  originali,    Venetiis 

1 75  7  i     Bettarminus,    De    amissione  gratiae  et    statu    peccati ;     Palmieri,  De  Deo  creante 

thes.  65sqq;  Poh/e,  Lehrbuch  der  Dogmatik  I5  512  sqq. 

PRAENOTANDA  DE  CONCEPTU  PECCATI. 

327.  Peccatum  ordinis  moralis  est  difformitas  voluntaria  a  lege  di- 
vina.     Dividitur  in  actuale  et  habituale. 

a)  Peccatum  actuale  est  voluntaria  transgressio  legis  divinae.  Si 
lex  divina  ita  obligat  hominem,  ut  eius  transgressione  tollatur  con- 
versio  ad  Deum  finem  ultimum,  transgressio  est  peccatum  grave ;  si 
vero  lex  divina  ita  obligat,  ut  eius  transgressione  non  tollatur  con- 
versio  ad  finem,  sed  solum  retardetur  progressus  ad  finem,  est  pec- 
catum  leve.  Haec  est  distinctio  inter  peccatum  grave  et  peccatum 
leve  ex  parte  obiecti;  est  etiam  alia  distinctio  ex  parte  subiecti  plane 
deliberate  aut  minus  deliberate  agentis,  quae  distinctio  ad  propositum 
nostrum  hic  non  facit,  ideo  eam  omittimus.    Quomodo  Deus  velit  lege 

sua  obligare  homines,  utrum  sub  gravi  an  sub  levi  tantum,  partim  in- 
tellegitur  ex  ipsa  materia  et  fine  legis,  partim  ex  verbis  legis,  si  agitur 
de  praecepto  positivo,  partim  ex  sanctione  addita.  Malignitas  peccati 
gravis  in  eo  est,  quod  homo  bonum  aliquod  creatum,  seu  potius  se- 
ipsum  et  sua  desideria  praefert  Deo,  ita  ut  ad  satisfaciendum  sibi  re- 
spuat  summum  bonum,  spernat  Dei  dominium,  flocci  faciat  eius  legem 
et  sanctionem,  renuntiet  amicitiae  Dei  et  bonis  a  Deo  sibi  ratione  ami- 
citiae  collatis  et  oblatis.  Est  igitur  peccatum  grave  iniuria  in  Deum 
commissa  et  contemptus  divinae  maiestatis,  etsi  non  semper  explicitus, 
saltem  implicitus. 

Consequenter  peccatum  mortale  respectu  Dei  est  reatus  culpae, 
cui  annectitur  reatus  poenae  aeternae ;  respectu  autem  animae  est  ma- 
cula.  Nam  quia  peccator  se  avertit  a  Deo,  Deus  se  avertit  a  peccatore, 
quem  non  iam  amicum  sed  inimicum  habet,  et  quem  a  possessione 
Dei  beatifica  excludit  et  ad  poenam  transgressioni  legis  debitam  de- 
stinat.  In  anima  vero  loco  rectae  ordinationis  in  finem  ultimum  fit 
per  peccatum  inordinatio  et  perturbatio. 

b)  Hinc  colligitur,  quid  sit  peccatum  habituale  mortale.  Nam  etsi 
supponimus  nihil  entitatis  physicae  ex  actu  peccaminoso  manere  in 
anima,  moraliter  aliquid  manet;  videlicet  manet  iniuria  in  Deum  com- 
missa  et  imputabilis.  Homo  manet  a  Deo  aversus,  et  Deus  hanc 
aversionem  videt  et  homini  imputat  ad  reatum  culpae  et  poenae,  i.  e. 
eum  odio  habet  et  suo  tempore  punire  vult.  Haec  valent  de  peccato 
mortali,  in  quocumque  ordine,  sive  naturali  sive  supernaturali,  com- 
mittitur.  Sed  in  ordine  supernaturali  formalis  et  habitualis  conversio 
ad  finem  ultimum  consistit  in  gratia  sanctificante ;  ergo  habitualis 
aversio  a  fine  ultimo  formaliter  consistit  in  privatione  gratiae  sancti- 
ficantis.  Qui  graviter  peccat,  abicit,  quantum  est  in  ipso,  gratiam 
sanctificantem ;  Deus  autem  in  poenam  huius  actus  destruit  gratiam. 
Unde  absentia  gratiae  est  absentia  formae,  quae  ex  institutione  Dei 
debet  esse  in  anima,  et  ideo  est  privatio.  Quae  privatio,  quia  pro- 
cessit  ex  voluntaria  malitia  hominis,  habet  rationem  culpae.  Ergo  pec- 
catum  non  vocatur  habituale,  quia  est  habitus  quidam  positivus,  sed 
quia  est  permanens  privatio  gratiae,  efTecta  peccato  actuali,  seu  bre- 
viter:  peccaium  habituale  est  voluntaria  privatio  gratiae.  Si  gratia 
abiecta  est  proprio  actu  eius,  qui  gratia  caret,  est  peccatum  habituale 
personale.  Si  vero  is,  qui  gratia  caret,  non  ideo  gratia  privatus  est, 
quia  suo  actu  eam  abiecit,  sed  solum,  quia  Adam,  pater  totius  ge- 
neris  humani,  eam  sibi  et  posteris  suis  perdidit,  est  peccatum  here- 
ditarium  seu  originale.    Tale  peccatum  exsistere  sola  fide  docemur. 

c)  Peccatum  grave  et  peccatum  leve,  peccatum  personale  et  pec- 
catum  originale  non  sunt  eodem  sensu  seu  univoce  peccatum  sed  ana- 
logice  tantum  seu  secundum  quandam  similitudinem.  Omnibus  enim 
communis  est  ratio  mali  moralis  voluntarie  contracti.  Sed  peccatum 
grave   et   peccatum  leve  essentialiter  difierunt,    quia  essentialiter  in  iis 

dififert  ratio  mali,  quod  consistit  in  inordinatione  respectu  finis  ultimi. 
Peccatum  autem  personale  et  peccatum  originale  essentialiter  difTerunt, 
quia  essentialiter  in  iis  difTert  ratio  voluntarii,  ut  explicabitur.  Con- 
venit  quidem  peccatum  originale  cum  peccato  gravi  personali  in  eo, 
quod  utrumque  est  peccatum  mortale,  i.  e.  privans  animam  vita  super- 
naturali  et  hoc  sensu  eam  reddens  mortuam;  sed  aliud  est  proprio 
actu  creaturam  praeferre  Deo,  aliud  est  nasci  sine  dono  spirituali,  quia 
primus  parens  generis  humani  hoc  donum  perdidit. 

Haec  pauca  praenotasse  sufficiat.    Fusior  explicatio  et  argumenta 
habentur  in  Pralect.  dogm.  IX,  n.  429  sqq. 


Prop.  XLIL  Protoparentes  gravi  peccato  commisso  iustitiam 
originalem  perdiderunt. 

328.  Stat.  quaest.  Iustitiam  originalem  intellegimus  gratiam  sancti- 
ficantem,  immunitatem  a  concupiscentia ,  immortalitatem.  Dicimus 
protoparentes  graviter  peccasse,  i.  e.  praeceptum  Dei  graviter  obligans 
transgressos  esse,  et  in  poenam  huius  peccati  privatos  esse  illis  donis. 

Thesis  est  de  fide.  Multi  rationalistae  in  narratione  Genesis  de 
peccato  protoparentum  nihil  vident  nisi  piam  fabulam.  Sunt  inter  ca- 
tholicos  quoque  scriptores,  qui  admittentes  substantiam  quidem  nar- 
rationis,  i.  e.  peccatum  commissum,  omnia  alia  habent  ut  ornamenta 
ex  populari  traditione  semitica  recepta.  De  qua  re  vide  supra  n.  256. 
Hic  de  indole  illius  narrationis  aliud  non  statuimus,  nisi  quod  requi- 
ritur  ad  historicam  veritatem  peccati  originalis  stabiliendam. 

329.  Arg.  I.     Ex  S.  Scriptura. 

Secundum  S.  Scripturam  protoparentes  praeceptum  graviter  obli- 
gans  a  Deo  acceperunt,  et  in  poenam  transgressionis  privati  sunt  donis, 
quae  a  Deo  acceperant. 

Sicut  narratur  in  Genesi,  Deus  sub  poena  mortis  interdixerat 
Adamo  et  Evae,  ne  comederent  de  ligno  scientiae  boni  et  mali  (Gn 
2>  l7\  3«  3)-  Ipsi  tamen  suadente  serpente  comederunt  de  hoc  ligno, 
et  per  sententiam  Dei  e  paradiso  eiecti  et  in  eum  statum  translati 
sunt,  in  quo  nunc  est  genus  humanum  (Gn  3,  9  sqq).    Cf.  supra  n.  318. 

De  hac  narratione  quaedam  notanda  sunt: 

a)  Narrationem  esse  historicam  inde  efficitur,  quod  posteriores 
scriptores  inspirati  et  apostoli,  item  tota  traditio  ecciesiastica  eam 
semper  historicam  habuerunt.  E.  g. :  «A  muliere  initium  factum  est  pec- 
cati,  et  per  illam  omnes  morimur»  (Eccli  25,  33).  «Serpens  Evam  seduxit 
astutia  sua»  (2  Cor  11,  3).     Alia  multa  paulatim  videbimus. 

b)  Mandatum  Dei  fuit  grave,  quod  patet  ex  eius  fine,  quia  Deus 
voluit,  ut  homines  debitam  sibi  subiectionem  exhiberent,  neque  contra 
Dei  voluntatem  scientiam  boni  et  mali  appeterent.    Gravitas  praecepti 

etiam  ex  sanctione  patet,  quae  erat  poena  mortis.     Leve  autem  prae- 
ceptum  non  imponitur  sub  gravissima  poena. 

c)  Serpens,  qui  seduxit  Evam,  teste  Scriptura  erat  diabolus,  sub 
forma  serpentis  apparens.  «Invidia  diaboli  mors  introivit  in  orbem  ter- 
rarum»  (Sap  2,  24).  Ideo  diabolus  vocatur  «homicida  ab  initio»  (Io 
8,  44)  et  «draco  ille  magnus,  serpens  antiquus,  qui  vocatur  diabolus 
et  satanas,  qui  seducit  universum  orbem»  (Apc  12,  9). 

d)  Peccatum  protoparentum  erat  inoboedientia,  ut  diserte  docet 
apostolus  (Rom  5,  l9)  et  ex  natura  rei  patet.  Primum  motivum  pec- 
cati  fuit  superbia.  Voluerunt  esse  sicut  dii,  scientes  bonum  et  malum 
(Gn  3,  5).  Propterea  Deus  postea  ait:  «Ecce  Adam  quasi  unus  ex 
nobis  factus  est,  sciens  bonum  et  malum»  (Gn  3,  22).  Gravitas  pec- 
cati  multum  augebatur  ex  facilitate  servandi  praeceptum  divinum  et 
propter  ingratitudinem  pro  tot  et  tantis  beneficiis  a  Deo  acceptis,  quae 
indesinenter  ob  oculos  habebant  et  divinae  bonitati  deberi  perspicue 
videbant. 

e)  Protoparentes  peccato  commisso  immunitatem  a  concupiscentia 
et  a  necessitate  moriendi  perdidisse  Scriptura  explicite  testatur  (Gn 
3,  11  19).  Unde  etiam  patet  perditam  esse  amicitiam  Dei,  qua  frue- 
bantur.  Cum  per  Adami  peccatum  omnes  homines  constituti  sint  pec- 
catores,  et  natura  sint  filii  irae  (Rom  5,  19.  Eph  2,  3),  a  fortiori  ipse 
Adam  factus  est  peccator  et  filius  irae. 

330.     Arg.  2.    Ex  traditione. 

Quia  doctrina  traditionis  de  peccato  originali,  quam  mox  pro- 
ponemus,  includit  vel  supponit  grave  peccatum  Adami,  hic  pauca  tan- 
tum  testimonia  afferimus,  quae  serviunt  ad  quaedam  in  ilia  narratione 
Genesis  explicanda. 

Imprimis  ad  ostendendum  rem  esse  de  fide  sufficit  allegare  con- 
cilium  tridentinum  sess.  5,  can.  1 :  «Si  quis  non  confitetur  primum 
hominem  Adam,  cum  mandatum  Dei  in  paradiso  fuisset  transgressus, 
statim  sanctitatem  et  iustitiam,  in  qua  constitutus  fuerat,  amisisse,  in- 
currisseque  per  ofTensam  praevaricationis  huiusmodi  iram  et  indigna- 
tionem  Dei  atque  ideo  mortem,  quam  ante  illi  comminatus  fuerat  Deus, 
et  cum  morte  captivitatem  sub  eius  potestate,  qui  mortis  deinde  habuit 
imperium,  hoc  est  diaboli,  totumque  Adam  per  illam  praevaricationis 
offensam  secundum  corpus  et  animam  in  deterius  commutatum  fuisse, 
A.  S.»   {Denz.  n.  788). 

Dicunt  SS.  Patres  in  uno  Adami  peccato  multiplicem  malitiam 
fuisse ;  «nam  et  superbia  est  illic,  quia  homo  in  sua  potius  esse  quam 
in  Dei  potestate  dilexit;  et  sacrilegium,  quia  Deo  non  credidit;  et 
homicidium,  quia  se  praecipitavit  in  mortem;  et  fornicatio  spiritualis, 
quia  integritas  mentis  humanae  serpentina  suasione  corrupta  est;  et 
furtum,  quia  cibus  prohibitus  usurpatus  est;  et  avaritia,  quia  plus  quam 
illi  sufficere   debuit,    appetivit;    et   si   quid   aliud   in    hoc  uno  admisso 

diligenti  consideratione  inveniri  potest»  (S.  Augustinus,  Enchir.  95). 
Notandum  est  SS.  Patres  contra  Clementem  Alex.  et  Originem,  qui 
sequebantur  allegoricam  interpretationem  Philonis,  intellexisse  realem 
comestionem  fructus  et  realem  serpentem,  in  quo  diabolus  apparebat, 
et  totam  narrationem  primi  peccati  litteraliter  exposuisse,  ut  videre 
licet  in  commentariis  Basilii,  Ckrysostomi,  aliorum,  qui  diserte  reiciunt 
expositionem  allegoricam  exclusive  sumptam  et  eam  solum  permittunt 
supposito  sensu  litterali.  Consentit  S.  Thomas  (1,  q.  102,  a.  1),  qui 
inter  alia  ait  (ad  4):  «Lignum  scientiae  boni  et  mali  materialis  arbor 
fuit,  sic  nominata  propter  eventum  futurum,  quia  post  eius  esum  homo 
per  experimentum  poenae  didicit,  quid  interesset  inter  oboedientiae 
bonum  et  inoboedientiae  malum;  et  tamen  spiritualiter  potuit  signi- 
ficare  liberum  arbitrium,  ut  quidam  dicunt.»  Plura  alia,  quae  ad  pec- 
catum  primorum  hominum  pertinent,  exponuntur  2,  2,  q.   163  sqq. 

Cum  Scriptura  de  Adamo  dicat:  Sapientia  «eduxit  illum  a  delicto 
suo»  (Sap  10,  2),  SS.  Patres  concludunt  protoparentes  veniam  et  sa- 
lutem  co?isecutos  esse.  Audiatur  S.  Irenaeus:  Encratitae  «contradicunt 
eius  saluti,  qui  primus  plasmatus  est ;  et  hoc  nunc  adinventum  est 
apud  eos,  Tatiano  quodam  primo  hanc  introducente  blasphemiam» 
(Contra  haer.  1,  28,  1).  Sed,  inquit,  Adam  peccavit  quidem  et  gra- 
tiam  amisit,  nihilominus  mox  paenitentiam  egit.  Ideo  misertus  eius, 
quod  a  diabolo  seductus  esset,  Deus  eiecit  eum  e  paradiso,  et  morti 
tradidit,  «uti  cessans  aliquando  homo  vivere  peccato  et  moriens  ei, 
inciperet  vivere  Deo».  Quando  Christus  venit,  vetustus  serpens  sub- 
iectus  est  homini,  quem  prius  vicerat.  «Victus  autem  erat  Adam,  ab- 
lata  ab  eo  omni  vita;  propter  hoc  victo  rursus  inimico  recipit  vitam 
Adam»,  sicut  apostolus  ait:  «Absorpta  est  mors  in  victoria  (1  Cor 
x5>  54)-  «Quod  non  poterit  iuste  dici,  si  non  ille  liberatus  fuerit,  cui 
primum  dominata  est  mors.  Illius  enim  salus  evacuatio  est  mortis. 
Domino  igitur  vivificante  hominem,  i.  e.  Adam,  evacuata  est  mors. 
Mentiuntur  ergo  omnes,  qui  contradicunt  eius  saluti.  .  .  .  Sed  et  hi, 
qui  contradicunt  saluti  Adae,  nihil  proficiunt  nisi  hoc,  quod  semetipsos 
haereticos  et  apostatas  faciunt  veritatis,  et  advocatos  se  serpentis  et 
mortis  ostendunt»  (Contra  haer.  3,  23,  5  sqq).  Idem  docent  Tertul- 
lianus  (De  praescr.  52),  Augustinus  (Contra  Iul.  opus  imperf.  6,  30), 
alii.  Haec  speciminis  gratia  sint  dicta,  ut  appareat,  quomodo  Patres 
et  theologi  lapsum  protoparentum  intellexerint  et  explicaverint. 

3  3  *  •  Obi.  I.  In  narratione  Genesis  dicitur  Deus  hominibus  interdixisse  esum 
fructuum  certae  arboris,  quae  est  res  levissima ;  dicitur  serpens,  callidissimum 
animal,  habuisse  colloquium  cum  muliere  eique  persuasisse  peccatum,  et 
propterea  damnatus  esse,  ut  super  pectus  graderetur  et  terram  comederet. 
Atqui  haec  omnia  satis  ostendunt  non  agi  de  vero  facto  sed  de  allegoria 
quadam.     Ergo  sensus  litteralis  excluditur. 

Resp.  Dist.  mai. :  Haec  dicuntur  ita,  ut  possint  pro  cuiusvis  arbitrio 
exponi,  neg.  mai. ;  ut  exponenda  sint  secundum  analogiam  fidei,  i.  e.  secundum 

alias  doctrinas  Scripturae  et  traditionis,  conc.  mai.  Dist.  rnin. :  Haec  osten- 
dunt  esse  meram  allegoriam  sine  fundamento  historico,  neg.  min. ;  esse  quae- 
dam  sensu  translato  exponenda,  conc.  min.  Dist.  conscq. :  Excluditur  sensus 
crasse  materialis  in  quibusdam  verbis,  conc.  conseq.;  plane  excluditur  sensus 
litteralis  in  tota  narratione,  neg.  conseq. 

Ita  prohibitio  fructuum  facta  est  non  ratione  sui  sed  ratione  subiec- 
tionis  Deo  per  oboedientiam  debitae,  quae  certe  non  est  res  levis.  Serpens 
dictus  est  callidissimus  propter  astutiam  diaboli  in  eo  Evam  tentantis.  Si- 
militer  maledictio  refertur  ad  diabolum,  cuius  humiliationem  futuram  signi- 
ficat  verbis  externae  eius  apparitioni  correspondentibus.  Haec  et  alia  a  S.  Au- 
gustino  explicata  proponit  S.   Thomas  2,  2,  q.   165,  a.  2  ad  4. 

332.  Obi.  II.  Appetere  similitudinem  Dei  per  progressum  in  scientia  non 
est  malum,  sed  bonum.  Atqui  hoc  fecerunt  protoparentes.  Ergo  non  pec- 
carunt. 

Resp.  Dist.  mai. :  Appetere  progressum  in  scientia  ordinate,  non  est 
malum,  conc.  mai. ;  inordinate,  neg.  mai.  Dist.  min. :  Hoc  fecerunt  ordinate, 
neg.  min. ;  inordinate,  conc.  min.  Et  neg.  conseq.  Inordinatio  in  eo  erat, 
quod  primi  homines  contra  praeceptum  Dei  voluerunt  sibi  determinare  viam 
perveniendi  ad  perfectionem,  et  ita  noluerunt  a  Deo  perfici  sed  ipsi  suum 
sibi  principium  perfectionis  esse,  quae  est  superbia  proprie  dicta. 

333»  Obi.  III.  Absentia  gratiae  supernaturalis,  concupiscentia,  mors  sunt 
homini  naturalia.  Atqui  quod  est  naturale,  non  est  poena  peccati.  Ergo  ab- 
sentia  gratiae,  concupiscentia,  mors  non  sunt  poena  peccati. 

Resp.  Dist.  mai. :  Illa  tria  sunt  naturalia,  et  beneficio  Dei  erant  ab- 
lata,  conc.  mai. ;  non  erant  ablata  Dei  beneficio,  neg.  mai.  Dist.  min. :  Quod 
est  naturale,  non  est  poena  per  se,  conc.  min. ;  non  est  poena,  inquantum  in- 
volvit  beneficii  divini  amissionem  propter  peccatum  commissum,  neg.  min. 
Et  neg.  conseq.  Condicio  plebeia  in  eo,  qui  beneficio  regis  evectus  est  ad 
dignitatem  patriciam  et  hanc  dignitatem  crimine  patrato  perdit,  est  vera 
poena. 

Prop.  XLJII.  Peccatum  Adami  in  omnes  posteros  eius 
transiit. 

334.  Stat.  quaest.  a)  Peccatum  Adami,  quia  est  primum  pec- 
catum  in  origine  humani  generis  commissum,  vocatur  peccatum  origi- 
nale.  Hoc  peccatum  docet  ecclesia  ita  transire  in  omnes  Adami  po- 
steros,  ut  omnes  homines  vi  originis  seminalis  ab  Adamo  nascantur  in 
statu  peccati.  Hoc  peccatum,  in  quantum  inest  singulis  ab  Adamo 
descendentibus  vi  originis,  vocatur  peccatum  originale  originatum,  pec- 
catum  vero  Adami  vocatur  peccatum  originale  originans.  Quando 
sermo  est  de  peccato  originali  simpliciter,  intellegitur  peccatum  origi- 
nale  originatum.     Hoc  sensu  imposterum  vocem  accipiemus. 

b)  Contra  dogma  catholicum  peccarunt  manichaei  et  origenistae, 
illi  quidem  dicentes  omne  malum  in  hominibus  descendere  extrinsecus 
a  malo  principio  corrumpente  opera  boni  principii,  hi  vero  dicentes 
animas  ante  coniunctionem  cum  corporibus  exstitisse  et  peccasse  (cf. 
supra  n.  224  291).     Peccatum  originale  neque  est  peccatum  naturale, 

vi  constitutionis  hominibus  inhaerens,  neque  est  peccatum  personale 
singulorum,  sed  est  peccatum  naturae  hoc  sensu,  quod  cum  natura 
humana  ab  Adamo  derivatur. 

Contra  doctrinam  catholicam  offenderunt  pelagiani,  negantes  in 
parvulis  nascentibus  ullum  inesse  peccatum.  Dicebant  peccatum  Adami 
esse  ipsius  solius  peccatum  et  ipsi  soli  nocuisse,  nisi  in  quantum  alii 
eius  exemplum  imitarentur,  neque  mortem  neque  concupiscentiam  esse 
poenam  peccati,  sed  mortem  esse  necessitatem  naturae,  et  concupiscen- 
tiam  esse  vigorem  naturae.  Haec  sententia  maxime  impugnata  et  su- 
perata  est  per  5.  Augustinum  (cuius  opera  contra  pelagianos  habentur 
apud  Migne  PL,  praecipue  tom.  44  et  45).  Damnata  est  haec  haeresis 
a  multis  conciliis  provincialibus,  inter  quae  eminent  concilium  cartha- 
ginense  a.  418  (quod  repetit  canones  concilii  7nilevitani  II  a.  416; 
citabimus  canones  ut  concilii  milevitani,  quia  multa  sunt  concilia  car- 
thaginensia)  et  concilium  arausicanum  II  a.  529.  Quae  duo  concilia, 
quod  auctoritatem  doctrinae  attinet,  aequiparantur  conciliis  oecumenicis, 
quia  eorum  canones  sollemniter  a  summis  pontificibus  approbati  et  ab 
universa  ecclesia  recepti  sunt  (cf.  Denz.  n.  101  sqq   129  sqq   174  sqq). 

Protestantes  saeculi  XVI  admiserunt  quidem  peccatum  originale, 
sed  male  explicarunt,  sicut  et  baiani  et  iansenistae.  Recentes  ratio- 
nalistae  protestantes  sunt  pelagiani.  Contra  veteres  protestantes  con- 
cilium  tridentinum  rectam  de  peccato  originali  doctrinam  definivit 
{Denz.  n.  787  sqq). 

c)  Doctrina  de  peccato  originali  pertinet  ad  mysteria  religionis 
christianae,  quia  involvit  libera  Dei  decreta  et  institutionem  ordinis 
supernaturalis.  Ergo  eius  exsistentiam  ex  sola  revelatione  discimus. 
Describit  quidem  ,S.  Augustinus  in  libro  quarto  contra  Iulianum  (16,  83) 
multas  miserias  vitae  humanae,  et  inde  concludit,  «quod  grave  iugum 
super  filios  Adam  .  .  .  non  fuisset,  nisi  delicti  originalis  meritum  prae- 
cessisset».  Idem  argumentum  profert  vS.  Thomas  (Contra  gent.  4,  52 
ab  initio),  sed  docet  esse  probabile  tantum  argumentum.  «Huiusmodi 
defectus  quamvis  naturales  homini  videantur,  absolute  considerando 
humanam  naturam  ex  parte  eius,  quod  est  in  ea  inferius,  tamen  con- 
siderando  divinam  providentiam  et  dignitatem  superioris  partis  humanae 
naturae ,  satis  probabiliter  probari  potest  huiusmodi  defectus  esse 
poenales;  et  sic  colligi  potest  humanum  genus  peccato  aliquo  origina- 
liter  esse  infectum.»  Hoc  argumentum  maxime  valet  per  modum 
confirmationis,  si  cum  S.  Augustino  et  S.  Thoma  supponimus  doctri- 
nam  ipsam  probatam  ex  fontibus  revelationis.  Nam  rationi  humanae 
quaerenti  de  origine  tot  malorum  in  mundo  datur  responsum  per  doctri- 
nam  de  peccato  originali  et  de  redemptione. 

335-     Arg.  1.     Ex  S.  Scriptura. 

a)  S.  Paulus  scribit  ad  romanos  (5,  11  sqq):  «Gloriamur  in  Deo 
per  Dominum  nostrum  Iesum  Christum,  per  quem  nunc  reconciliationem 

accepimus.  Propterea  sicut  per  unum  hominem  peccatum  in  hunc 
mundum  intravit  et  per  peccatum  mors,  et  ita  in  omnes  homines  mors 
pertransiit,  in  quo  omnes  peccaverunt,  .  .  .  etiam  in  eos,  qui  non  pecca- 
verunt  in  similitudinem  praevaricationis  Adae  .  .  .  multo  magis  gratia 
Dei  .  .  .  abundavit.  .  .  .  Sicut  enim  per  inoboedientiam  unius  hominis 
peccatores  constituti  sunt  multi,  ita  et  per  unius  oboeditionem  iusti 
constituentur  multi.» 

Quod  constructionem  verborum  attinet,  ubi  in  textu  latino  legitur 
«multi»  et  «plures»  (v.  15  et  19),  graece  habetur  oc  noXkot,  quod  idem 
est  ac  TzdvrzQ  (v.  12  et  18).  Vocantur  homines  01  izolloi  in  oppositione 
ad  iva  "Aodfi  et  eva  XptOTov.  Unus  Adam  coniecit  touq  ttoMouq  in 
perniciem,  et  unus  Christus  touq  TtoXXouQ  liberavit  ex  pernicie.  In  versu  14 
illud  fii}  in  touq  pi]  dpapTTjoavTaQ  omittitur  in  quibusdam  codicibus, 
sed  lectio  fr/j  est  certa,  quia  habetur  in  plurimis  codicibus,  versioni- 
bus,  operibus  SS.  Patrum,  et  postulatur  per  contextum.  In  versu  12 
illud  «in  quo»  graece  est  i<p*  w,  quod  aut  potest  significare  «in  quo», 
et  sic  a  latinis  accipi  solet,  aut  «quia»,  et  sic  a  graecis  accipitur. 
Haec  altera  explicatio  praefertur  ab  exegetis  recentibus,  quia  illa  verba 
eundem  sensum  habent  aliis  locis,  e.  g.  2  Cor  5,  4  et  Phil  3,  12.  His 
suppositis  ita  argumentamur : 

Secundum  apostolum  mors,  quae  regnat  in  omneshomines(Rom  5, 14), 
est  poena  statuta  in  totum  genus  humanum.  «Iudicium  ex  uno  in  con- 
demnationem.  .  .  .  Unius  delicto  mors  regnavit  .  .  .  per  unius  delictum 
in  omnes  homines  in  condemnationem»  (v.  16  sqq).  Atqui  non  pos- 
sunt  iudicio  Dei  ad  poenam  mortis  condemnari,  qui  non  peccaverunt. 
Ergo  omnes  homines  peccaverunt.  «In  omnes  homines  mors  pertransiit, 
quia  omnes  peccaverunt»  (v.  12).  Apostolus  autem  diserte  addit  om- 
nium  mortem  poenam  statutam  esse  non  propter  peccata  personalia 
hominum,  tum  quia  ante  legem  mosaicam  non  erat  lex  divina,  qua 
singulorum  peccata  personalia  imputabantur  ad  mortem  (v.  13),  tum 
quia  multi  moriuntur,  qui  non  peccaverunt  personaliter  «in  similitudinem 
praevaricationis  Adae»  (v.  14).  Ergo  mors  statuta  est  poena  alicuius 
peccati,  quod  non  singuli  personaliter  commiserunt,  sed  quod  ex  Adamo 
in  omnes  transiit. 

Apostolus  distinguit  ttjv  dpapTtav,  i.  e.  illud  determinatum  pec- 
catum,  quod  in  omnes  homines  transiit,  et  ab  dfiapTia  (sine  articulo), 
i.  e.  a  peccato  in  genere,  et  a  personali  peccato  Adami,  quod  vocat 
Trapdftaotv,  TrapdnTcoaa,  napaxorjv  (v.  14  15  17  18  19);  et  docet  tyjv 
dpapTtav,  quae  ab  Adamo  transiit  in  omnes,  talem  esse,  ut  per  in- 
oboedientiam  omnes  homines  peccatores  constituti  sint,  dfiapTojXo\  xaT- 
eoTaftiqoav  ol  xokkoi,  sicut  per  Christi  oboedientiam  omnes  constituantur 
iusti  (v.  19).  Ergo  agitur  de  peccato,  quod  opponitur  gratiae  iusti- 
ficanti,  seu  de  peccato  proprie  dicto,  quod  cum  non  sit  actuale,  ergo 
est  habituale,  et  cum  non  sit  personale  sed  ab  Adamo  acceptum,  recte 
vocatur  hereditarium  seu  originale,    sicut   ecclesia    docet,   quae  in  con- 

ciliis  milevitano  II  et  tridentino  definivit  hunc  esse  sensum  verborum 
apostoli  (Denz.  n.   102  791). 

Hac  doctrina  supposita  intellegitur,  quo  sensu  apostolus  dicat : 
«Eramus  natura  filii  irae,  sicut  et  ceteri»  (Eph  2,  3).  Natura,  i.  e. 
nativitate  ab  Adamo,  eramus  filii  irae,  quia  in  Adamo  natura  est  cor- 
rupta  et  tradux  facta  peccati.  Quid  hoc  verbo  <p6aei  significetur,  con- 
stat  ex  aliis  dictis  apostoli,  ut  Rom  2,  27;  11,  24;  Gal  2,  15;  4,  8. 
Idem  patet  ex  versionibus  et  Patrum  et  theologorum  expositionibus 
(cf.  5.  Thomas  3,  2,   12;  Denz.  n.  793). 

b)  Alia  argumenta  biblica  indirecta  petuntur  ex  necessitate  bap- 
tismi  (Io  3,  5)  et  ex  universalitate  redemptionis  (1  Tim  2,  6).  Nam 
si  omnes  redimendi  erant,  et  si  omnes  baptizandi  sunt,  etiam  qui  grave 
peccatum  personale  non  commiserunt,  alio  modo  sunt  in  statu  pec- 
cati  et  perditionis,  et  hoc  aliud  peccatum  vocatur  originale. 

c)  Ex  Vetere  Testamento  proferuntur  duo  argumenta,  quae  magis 
efficacia  sunt  in  luce  traditionis  quam  per  se  ipsa.  David  implorat 
misericordiam  divinam,  interponens  hoc  motivum,  quod  iam  a  die  na- 
tivitatis  suae  peccato  fuerit  infectus.  «Ecce  enim  in  iniquitatibus  con- 
ceptus  sum,  et  in  peccatis  concepit  me  mater  mea»  (Ps  50,  7).  Inde 
a  temporibus  Origenis  haec  verba  a  Patribus  et  theologis  saepe  ex- 
ponuntur  de  peccato  originali  (cf.  M  PG  11,  1093  sqq,  nota  56). 
Audiatur  5*.  Augustinus:  «Suscepit  personam  generis  humani  David, 
et  attendit  omnium  vincula,  propaginem  mortis  consideravit,  originem 
iniquitatis  advertit,  et  ait:  Ecce  enim  in  iniquitatibus  conceptus  sum. 
Numquid  David  de  adulteris  natus  erat,  de  Iesse  viro  iusto,  et  con- 
iuge  eius?  Quid  est,  quod  se  dicit  in  iniquitate  conceptum,  nisi  quia 
trahitur  iniquitas  ex  Adam?»   (Enarr.  in  Ps.   50,  n.   10.) 

Iob  ait:  «Quis  potest  facere  mundum  de  immundo  conceptum 
semine?  Nonne  tu,  qui  solus  es?»  (Iob  14,  4.)  Graece:  «Quis  purus 
erit  ab  immunditia?  Ne  unus  quidem,  etsi  vel  una  dies  vita  ipsius  in 
terra.»  Hebraice:  «Quis  dabit  mundum  de  immundo?  Ne  unus  qui- 
dem.»  Etiam  hic  textus  inde  ab  Origenis  aetate  saepe  exponitur  de 
peccato  originali:  «Quis  potest  facere  mundum  eum,  qui  est  ex  stirpe 
immunda,  i.  e.  peccato  originali  maculata?»  (cf.  De  Rubeis,  De  pec- 
cato  orig.  c.   18.) 

Concilia  in  definitionibus  suis  neutrum  textum  allegant,  sed  ar- 
gumentantur  ex  Novo  Testamento. 

336.     Arg.  2.     Ex  traditione. 

vS.  Irenaeus:  Deum  «in  primo  quidem  Adam  ofTendimus,  non 
facientes  eius  praeceptum ;  in  secundo  autem  Adam  reconciliati  sumus, 
oboedientes  usque  ad  mortem  facti.  Neque  enim  alteri  cuidam  era- 
mus  debitores  sed  illi,  cuius  et  praeceptum  transgressi  fueramus  a  prin- 
cipio»  (Contra  haer.  5,  16,  3).  5.  Athanasius:  «Omnes,  qui  ex  Adamo 
oriuntur,  in  iniquitatibus  concipiuntur,  proavi  sui  damnatione  collapsi» 

(In  Ps.  50,  7).  5.  Cyprianus:  A  baptismo  «prohiberi  non  debet  infans, 
qui  recens  natus  nihil  peccavit,  nisi  quod,  secundum  Adam  carnaliter 
natus,  contagium  mortis  antiquae  prima  nativitate  contraxit»  (Ep.  64,  5 
[ed.  Hartel]).  S.Ambrosius:  «Antequam  nascimur,  maculamur  contagio, 
et  ante  usuram  lucis  originis  ipsius  excipimus  iniuriam,  in  iniquitate 
concipimur»  (Apol.  David  1,  11,  56).  vS.  Augustinus  Iuliano  pelagiano, 
neganti  peccatum  originale,  obicit:  «Non  ego  finxi  originale  peccatum, 
quod  catholica  fides  credit  antiquitus,  sed  tu,  qui  hoc  negas,  sine 
dubio  novus  es  haereticus»  (De  nupt.  et  concup.  2,  12,  25).  «Propter 
quam  catholicam  veritatem  sancti  ac  beati  et  in  divinorum  eloquiorum 
pertractatione  clarissimi  sacerdotes  Irenaeus,  Cyprianus,  Reticius,  Olym- 
pius ,  Hilarius ,  Ambrosius ,  Gregorius  [Naz.] ,  Innocentius ,  Ioannes 
[Chrysost.],  Basilius,  quibus  adde  presbyterum,  nolis  velis,  Hierony- 
mum ,  ut  omittam  eos,  qui  nondum  dormierunt,  adversus  vos  pro- 
ferunt  de  omnium  hominum  peccato  originali  obnoxia  successione  sen- 
tentiam»   (Contra  Iul.  2,   10,  33). 

Concilium  milevita?ium  II  can.  2:  «Placuit,  ut  quicumque  par- 
vulos  dicit  .  .  .  nihil  ex  Adam  trahere  originalis  peccati,  quod  lavacro 
regenerationis  expietur  .  .  .  A.  S.  .  .  .  Etiam  parvuli,  qui  nihil  peccato- 
rum  in  seipsis  adhuc  committere  potuerunt,  ideo  in  peccatorum  re- 
missionem  veraciter  baptizantur,  ut  in  iis  regeneratione  mundetur,  quod 
generatione  traxerunt»  (Denz.  n.  102;  cf.  791).  Concilium  arausica- 
num  II  can.  2:  «Si  quis  soli  Adae  praevaricationem  suam,  non  et  eius 
propagini  asserit  nocuisse,  aut  certe  mortem  tantum  corporis,  quae 
poena  peccati  est,  non  autem  et  peccatum,  quod  mors  est  animae,  per 
unum  hominem  in  omne  genus  humanum  transiisse  testatur,  iniustitiam 
Deo  dabit,  contradicens  apostolo»  (Denz.  n.  175).  Concilium  tridenti- 
num  sess.  5,  can.  2:  «Si  quis  Adae  praevaricationem  sibi  soli  et  non 
eius  propagini  asserit  nocuisse,  et  acceptam  a  Deo  sanctitatem  et 
iustitiam,  quam  perdidit,  sibi  soli  et  non  nobis  etiam  eum  perdidisse, 
aut  inquinatum  illum  per  inoboedientiae  peccatum,  mortem  et  poenas 
corporis  tantum  in  omne  genus  humanum  transfudisse,  non  autem  et 
peccatum,  quod  est  mors  animae,  A.  S.»   (Denz.  n.  789). 

337«  Obi.  I.  Apostolus  Rom  5,  i2sqq  solum  docet  omnes  homines  esse 
mortales  et  omnes  homines  esse  peccatores,  etsi  non  omnes  ad  similitudinem 
Adami  positivum  aliquod  praeceptum  Dei  transgressi  sint ;  sed  nihil  dicit  de 
peccato,  quod  homines  eo  ipso  habeant,  quod  ex  Adamo  oriantur,  neque 
loquitur  de  infantibus  sed  de  solis  adultis.  Ergo  argumentatio  ex  hoc  loco 
facta  non  valet. 

Resp.  Neg.  antec.  Nam  apostolus  diserte  dicit  per  unum  ho- 
minem  peccatum  in  mundum  intrasse,  et  unius  hommis  Adami  peccato 
omnes  homines  constitutos  esse  peccatores,  et  unius  hominis  Iesu  oboedien- 
tia  omnes  homines  iustificari  (Rom  5,  12  19).  Ad  totum  mundum  et  ad 
omnes  homines  etiam  infantes  pertinent.  Dicit  poenam  mortis  iudicio  Dei 
decretam  esse  in  omnes  homines  propter  unum  peccatum,  non  propter  multa 

peccata  (Rom  5,  16  sq).  Ergo  illud  unum  peccatum  est  aliquo  modo  om- 
nium  peccatum ,  quia  alioquin  non  omnes  pro  eo  punirentur.  Originem 
omnium  ex  Adamo  notam  supponit,  de  qua  alibi  dicit:  'E;  £vo?  rcav  e&vo? 
av&pwTTtov  (Act  17,  26).  Et  sicut  ex  Adamo  omnes  nascuntur,  ita  «in  Adam 
omnes  moriuntur»  (1  Cor  15,  22).  Apostolus  clare  distinguit  tyjv  ajxapTiav, 
quae  in  omnes  transiit,    a   peccatis  personalibus,    ut   iam   dictum   est   (supra 

n-  335«)- 

338.  Obi.  II.  Peccatum  originale  eiusque  poena  est  contra  legem  a  Deo 
statutam:  «Anima,  quae  peccaverit,  ipsa  morietur;  filius  non  portabit  iniqui- 
tatem  patris,  et  pater  non  portabit  iniquitatem  filii»  (Ez  18,  20).  Ergo  pec- 
catum  originale  non  est  admittendum. 

Resp.  Neg.  antec.  Apud  Ezechielem  Deus  refutat  iniustam  querelam 
iudaeorum  exsulum,  se  esse  innocentes  et  mala  exsilii  portare  unice,  quod 
patres  ipsorum  peccaverint.  Ad  quod  Deus  respondet  nequaquam  ita  esse, 
sed  unumquemque  illis  poenis,  de  quibus  queruntur,  subici  aut  non  subici, 
prout  meruerit.  Ergo  in  toto  contextu  nihil  est,  quod  ad  peccatum  originale 
referri  possit.  Iudaei  non  missi  sunt  in  exsilium  propter  peccatum  originale 
sed  propter  sua  peccata  personalia,  et  de  horum  tantum  peccatorum  poenis 
loquitur  propheta. 

Addunt  theologi  peccatum  originale  esse  singulis  proprium,  et  sic 
poenas  huius  peccati  non  infligi  pro  culpa  aliena  (cf.  S.  Thomas  1,  2, 
q.  81,  a.  1  ad  1;  a.  2  ad  1).  Hoc  verum  est,  sed  minus  pertinet  ad  verba 
prophetae. 

339«  Obi.  III.  Secundum  apostolum  (Rom  5,  19.  1  Cor  15,  22)  illi  in 
Adam  mortui  sunt,  qui  in  Christo  vivificantur.  Atqui  in  Christo  non  omnes 
vivificantur.     Ergo  in  Adam  non  omnes  mortui  sunt. 

Resp.  Dist.  mai. :  Illi  in  Adam  mortui  sunt ,  qui  in  Christo  vivi- 
ficantur  secundum  sufficientiam,  seu  quantum  est  ex  parte  operis  Christi, 
conc.  mai.;  soli  illi,  qui  vivificantur  secundum  efficientiam ,  seu  quantum  est 
ex  parte  cooperationis  ipsorum,  neg.  mai.  JDist.  min. :  In  Christo  non  omnes 
vivificantur,  quantum  est  ex  parte  operis  Christi,  neg.  min.;  quantum  est  ex 
parte  cooperationis  ipsorum,  conc.  min.  Et  neg.  conseq.  Christus  enim  dedit 
semetipsum  redemptionem  pro  omnibus  (1  Tim  2,  6).  Ergo  qui  ex  Christo 
regenerantur,  vivificantur,  sicut  qui  ex  Adam  generantur,  mortificantur.  Sed 
generatio  naturalis  non  pendet  ex  voluntate  eius,  qui  generatur ;  regeneratio 
autem  spiritualis  adultorum  pendet  ex  voluntate  eorum,  qui  regenerantur. 
Ergo  in  hac  re  est  disparitas. 

34°»  Obi.  IV.  Etsi  multi  Patres  docent  peccatum  originale,  alii  tamen  id 
negant.     Ergo  argumentum  ex  traditione  est  incertum. 

Resp.  Neg.  mai.  Nam  etsi  quidam  scriptores  ecclesiastici  veteres  forte 
de  hac  re  recte  locuti  non  sunt,  nullus  tamen  est  inter  SS.  Patres,  qui  pec- 
catum  originale  negaverit.  Hoc  iam  testatur  S.  Augustinus  (supra  n.  336). 
Obicit  ei  quidem  Iulianus:  «Sanctus  Ioannes  Constantinopolitanus  negat  esse 
in  parvulis  originale  peccatum.  In  ea  quippe  homilia,  quam  de  baptizatis 
habuit  .  .  . :  Etiam  (inquit)  infantes  baptizamus,  cum  non  sint  coinquinati 
peccato.»     Respondet  Augustinus:    «Absit,    absit   hoc   malum   de  tanto  viro 

credere.  .  .  .  [Nam]  hoc  unde  nunc  agimus,  ad  ipsa  fidei  pertinet  funda- 
menta.  .  .  .  Comparans  ergo  Ioannes  [infantes]  maioribus,  quorum  propria 
peccata  dimittuntur  in  baptismo,  dixit  illos  ,non  habere  peccata',  non  sicut 
verba  eius  posuisti :  ,non  coinquinatos  esse  peccato',  dum  vis  utique  intellegi 
non  eos  peccato  primi  hominis  inquinatos.  .  .  .  Ego  ipsa  verba  graeca,  quae 
a  Ioanne  dicta  sunt,  ponam:  Ata  toutq  xal  xa.  rcatota  (3a-Tt£o|A£v  xatrot  ajxap- 
TYJfxara  oux  s*/ovTa.  .  .  .  Vides  certe  non  ab  eo  dictum  esse  ,parvulos  non  co- 
inquinatos  esse  peccato  sive  peccatis',  sed  ,non  habere  peccata' ;  intellege  pro- 
pria,  et  nulla  contentio  est.  At,  inquies,  cur  non  ipse  addidit  ,propria'  ?  Cur, 
putamus,  nisi  quia  disputans  in  catholica  ecclesia,  non  aliter  se  intellegi  ar- 
bitrabatur,  tali  quaestione  nullius  pulsabatur,  vobis  nondum  litigantibus  se- 
curius  loquebatur?»  (Contra  Iul.  i,  6,  21  sqq).  Citat  dein  varia  Chrysostomi 
dicta  de  peccato  originali  ex  homilia  de  Lazaro  resuscitato,  ex  homilia  9  in 
Genesim,  ex  homilia  10  in  epistulam  ad  romanos.  Ex  homilia  ad  neophytos 
verba  graeca  allegat,  quae  sic  vertit:  «Venit  semel  Christus,  invenit  nostrum 
chirographum  paternum,  quod  scripsit  Adam.  Ille  initium  induxit  debiti,  nos 
fenus  auximus  posterioribus  peccatis»  (1.  c.  n.  26). 

Hoc  unum  exemplum  sufficit  ad  ostendendum,  quomodo  exponenda  sint 
dicta  obscura  quorundam  Patrum,  qui  ante  Pelagium  scripserunt.  Nam  si 
ex  una  parte  docent  peccatum  originale,  et  ex  altera  parte  docent  animam 
ante  usum  rationis  non  commisisse  peccatum,  hoc  alterum  intellegitur  mani- 
feste  de  peccato  personali,  quod  negant  esse  in  infantibus  contra  eos,  qui 
docebant  animas  ante  coniunctionem  cum  corporibus  peccasse  (cf.  Palmieri, 
De  Deo  creante  543  sqq). 


Prop.  XLIV.  Peccatum  originale  consistit  in  privatione  gratiae 
sanctificantis,  per  praevaricationem  Adami  voluntarie  abiectae. 

341.  Stat.  quaest.  Ecclesia  numquam  definivit,  in  qua  re  essentia 
seu  ratio  formalis  peccati  originalis  consistat.  In  concilio  vaticano  pro- 
positum  est  schema  definitionis,  in  quo  statuitur:  «Sub  anathemate 
proscribimus  eorum  doctrinam  haereticam  .  .  .  qui  negaverint  ad  ratio- 
nem  originalis  peccati  pertinere  privationem  sanctincantis  gratiae,  quam 
primus  parens,  libere  peccans,  pro  se  suisque  posteris  perdidit» 
(Coll.  Lac.  VII,  517).  Sed  definitio  facta  non  est.  Itaque  adhuc 
possunt  esse  de  hac  re  variae  opiniones.  vS*.  Thomas  ait:  «Privatio 
originalis  iustitiae,  per  quam  voluntas  subdebatur  Deo,  est  formale  in 
peccato  originali»  (1,  2,  q.  82,  a.  3).  Voluntas  autem  subdebatur  Deo 
per  gratiam  (supra  n.  325).  Ergo  peccatum  originale  formaliter  con- 
sistit  in  privatione  gratiae,  per  praevaricationem  Adami  voluntarie  ab- 
iectae.  Haec  est  nunc  sententia  communissima  theologorum.  Eam 
docent  plurimi  thomistae ,  scotistae  communiter  cum  Scoto  (In  2, 
dist.  29,  q.  2),  Bellarminus  (De  amiss.  grat.  5,  9),  Suarez  (De  vitiis 
et  pecc.  9,  2,  18),  Hurter,  Mazzella,  Palmieri,  van  Noort,  Tanquerey, 
Pohle,  alii  permulti.  —  Thesis  habet  duas  partes.  Prius  ostendendum 
est  peccatum  originale  consistere  in  privatione  gratiae;  dein  explicandum 
est,  quomodo  haec  privatio  singulis  sit  voluntaria. 

342.  Prob.  pars  I.  Peccatum  originale  consistit  in  privatione 
gratiae  sanctificantis. 

a)  Concilium  arausicanum  II  docet  can.  2 :  «peccatum,  quod  mors 
est  animae,  per  unum  hominem  in  omne  genus  humanum  transiisse» 
(Denz.  n.  175).  Atqui  in  ordine  supernaturali  mors  animae  nihil  aliud 
est  nisi  privatio  gratiae  sanctificantis,  quia  gratia  est  principium  vitae 
spiritualis  (cf.  Denz.  n.  696).  Ergo  peccatum  originale  est  privatio 
gratiae  sanctificantis. 

b)  Concilium  tridentinum  sess.  5,  can.  2  et  3  docet  Adamum 
«acceptam  a  Deo  sanctitatem  et  iustitiam,  quam  perdidit,  non  sibi 
soli  sed  nobis  etiam  perdidisse»,  et  «hoc  Adae  peccatum,  quod  origine 
unum  est,  propagatione,  non  imitatione  transfusum,  omnibus  inesse  uni- 
cuique  proprium»  [Denz.  n.  789  sq).  Atqui  quod  inest  unicuique  pro- 
prium,  non  est  neque  esse  potest  actuale  peccatum  Adami,  quia  actus 
vitalis  non  transfunditur  de  uno  in  alterum,  sed  est  privatio  sanctitatis 
et  iustitiae  seu  gratiae  sanctificantis,  quam  Adam  nobis  perdidit.  Ergo 
recte  dicitur  haec  privatio  esse  peccatum  originale.  De  qua  re  ait 
S.  Anselmus:  «Infantes  non  portant  peccatum  Adae  sed  suum.  Nam 
aliud  fuit  peccatum  Adae,  aliud  est  peccatum  infantum,  quia  differunt; 
illud  enim  fuit  causa,  istud  effectus.  Adam  caruit  iustitia,  non  quia 
alius  sed  quia  ipse  deseruit;  infantes  carent  ipsa,  non  quoniam  ipsi 
sed  quoniam  alius  deliquit»  (De  conc.  virg.  26).  Ideo  peccatum 
originale  est  unum  in  omnibus  origine  et  specie,  et  solum  multipli- 
catur  ratione  subiectorum,  in  quibus  inest  (S.  Thomas  1,  2,  q.  82, 
a.  2). 

c)  Concilium  tridentinum  sess.  6,  c.  3  docet:  «Sicut  homines, 
nisi  ex  semine  Adae  propagati  nascerentur,  non  nascerentur  iniusti, 
cum  ea  propagatione,  per  ipsum  dum  concipiuntur,  propriam  iniusti- 
tiam  contrahant,  ita  nisi  in  Christo  renascerentur,  numquam  iustifica- 
rentur,  cum  ea  renascentia  per  meritum  passionis  eius  gratia ,  qua 
iusti  fiunt,  illis  tribuatur»  (Denz.  n.  795).  Atqui  si  homines  vi  re- 
generationis  ex  Christo  formaliter  iusti  fiunt  per  gratiam  sanctificantem, 
formalis  eorum  iniustitia,  vi  generationis  ex  Adamo  contracta,  est  pri- 
vatio  gratiae  sanctificantis,  quia  absentia  effectus  formalis  non  potest 
esse  nisi  per  absentiam  causae  formalis.  Ergo  quia  in  hoc  ordine  ex 
prima  Dei  institutione  deberet  in  omnibus  nascentibus  filiis  Adami 
esse  gratia  et  iustitia,  et  quia  haec  gratia  solum  abest  propter  ge- 
nerationem  ex  Adamo  lapso,  recte  dicitur  peccatum  originale  con- 
sistere  in  privatione  gratiae  sanctificantis,  per  praevaricationem  Adami 
abiectae. 

343«  Prob.  pars  II.  Privatio  gratiae  est  voltmtaria ,  quatenus 
voluntate  Adami  gratia  abiecta  est.  Nam  privatio  gratiae,  in  qua 
consistit  peccatum  originale,  omnibus  voluntaria  est.  Atqui  non  est 
voluntaria  actu  voluntatis  singulorum.    Ergo  voluntaria  est  actu  volun- 

tatis  Adami,  in  quantum  eius  voluntas  moraliter  erat  voluntas  omnium 
hominum. 

Prob.  mai.  Peccatum  proprie  dictum  est  malum  morale  imputa- 
bile  et  poenis  obnoxium.  Atqui  quod  est  involuntarium  non  potest 
imputari  neque  puniri.  Ergo  peccatum  originale,  cum  sit  peccatum 
proprie  dictum,  propter  quod  homo  poenis  subicitur,  est  voluntarium. 
S.  Augustinus  ait :  «Usque  adeo  peccatum  voluntarium  est  malum,  ut 
nullo  modo  sit  peccatum,  si  non  sit  voluntarium;  et  hoc  quidem  ita 
manifestum  est,  ut  nulla  hinc  doctorum  paucitas,  nullo  indoctorum 
turba  dissentiat»  (De  vera  relig.  14,  27).  Consentiunt  omnes  theologi 
(cf.  S.  Tkomas,  De  malo  q.  2,  a.  2).  Opposita  doctrina  Baii  damnata 
est;  prop.  46:  «Ad  rationem  et  definitionem  peccati  non  pertinet  vo- 
luntarium;  nec  definitionis  quaestio  est  sed  causae  et  originis,  utrum 
omne  peccatum  debeat  esse  voluntarium» ;  prop.  47:  «Unde  peccatum 
originis  vere  habet  rationem  peccati  sine  ulla  relatione  ac  respectu  ad 
voluntatem,  a  qua  originem  habuit»  (Denz.  n.   1046  sq). 

Prob.  min.  Peccatum  originale  non  est  voluntarium  actu  volun- 
tatis  singulorum.  Nam  anima  infantis  nondum  habet  usum  rationis, 
neque  peccavit  ante  coniunctionem  cum  corpore,  quia  antea  non  ex- 
sistebat  (supra  n.  291).  Apostolus  supponit  homines  ante  nativitatem 
nihil  boni  aut  mali  egisse  (Rom  9,  11).  Concilium  tridentinum  docet 
peccatum  originale  transfundi  non  imitatione  peccati  Adami,  i.  e.  ac- 
tuali  peccato,  sed  sola  origine  {Denz.  n.  790).  Ne  hoc  quidem  sensu 
est  voluntarium,  quod  infans  negative  se  habet  neque  actum  contrarium 
elicit.  Quae  absurda  Baii  sententia  etiam  ab  ecclesia  damnata  est; 
prop.  48:  «Peccatum  originis  est  habituali  parvuli  voluntate  volunta- 
rium,  eo  quod  non  gerit  contrarium  voluntatis  arbitrium»  {Denz. 
n.  1048).  Ergo  voluntarii  ratio  in  peccato  originali  nullo  modo  re- 
petenda  est  ex  singulorum  hominum  personali  voluntate.  Alioqui  non 
esset  peccatum  hereditarium  sed  peccatum  personale. 

a)  Ergo  nihil  remanet,  nisi  ut  peccatum  originale  sit  singulis 
hominibus  voluntarium  voluntate  eius,  qui  eorum  in  hac  re  personam 
gerebat.  Hic  autem  est  Adam,  in  quantum  est  principium  et  caput 
totius  generis  humani  ex  ipso  oriundi.  Videlicet  in  ordine  naturali 
Adam  est  ontologicum  omnium  hominum  principium  (supra  n.  271  sqq). 
Deus  igitur  volens  conferre  toti  generi  humano  donum  gratiae  sancti- 
ficantis,  hoc  donum  contulit  Adamo  ita,  ut  Adam  aut  observatione 
praecepti  divini  hoc  donum  sibi  et  suis  posteris  servaret,  aut  trans- 
gressione  praecepti  sibi  et  posteris  suis  perderet.  Ita  potuit  Deus 
agere,  quia  gratia  est  donum  humanae  naturae  prorsus  indebitum 
(supra  n.  307),  quod  Deus  potuit  conferre  ea  ratione  et  condicione, 
qua  voluit.  Ergo  Deus  gratiae  conservationem  dependentem  reddidit 
e  bona  voluntate  Adami. 

Hoc  autem  duplici  modo  fieri  potuit.  Aut  ita,  ut  Deus  Adamo 
quodammodo  diceret:  Si  oboediens  fueris,  decernam,  ut  etiam  posteri 

tui  gratiam  accepturi  sint;  sin  inoboediens  fueris,  hoc  non  decernam. 
Aut  ita,  ut  Deus  diceret:  Ego  decrevi,  ut  tu  et  posteri  tui  habeatis 
gratiam,  sed  volo,  ut  eius  conservatio  e  vestra  oboedientia  dependeat; 
te  igitur,  qui  caput  es  omnium  hominum  futurorum,  constituo  eorum 
procuratorem  hac  in  re,  quia  tu  interim  es  moraliter  totum  genus 
humanum.  Si  ergo  in  te  oboedierint  homines,  habebunt  gratiam;  sin 
inoboedientes  fuerint,  privabuntur  gratia.  Secundum  priorem  modum 
absentia  gratiae  in  posteris  Adami  non  esset  privatio,  quia  non  esset 
carentia  formae  ex  decreto  Dei  debitae;  neque  esset  voluntaria,  quia 
Adam  solummodo  suo  nomine,  non  nomine  ceterorum  egisset.  Se- 
cundum  alterum  autem  modum  absentia  gratiae  est  privatio,  i.  e.  ca- 
rentia  formae  ex  decreto  Dei  debitae;  et  est  voluntaria,  quia  Adam 
gratiam  abiecit  non  suo  tantum  nomine  sed  ut  caput  morale  et  re- 
praesentans  totius  generis  humani.  Non  igitur  peccatum  personale 
Adami  imputatur  eius  posteris,  sed  peccatum  generis  humani  respectu 
gratiae  abiectae  est  moraliter  peccatum  singulorum  in  capite  suo  et 
procuratore  gratiam  abicientium,  sicut  bona  voluntas  Adami  ut  reprae- 
sentantis  totius  generis  fuisset  moraliter  bona  voluntas  singulorum  re- 
spectu  gratiae  conservandae.  Alia  autem  bona  aut  mala  voluntas 
Adami,  quae  non  refertur  ad  conservationem  aut  perditionem  gratiae 
ut  humano  generi  concessae,  ad  eius  posteros  omnino  transfundenda 
non  fuit. 

b)  Concedimus  nos  non  a  priori  perspicere,  num  Deus  potuerit 
tali  modo  constituere  Adamum  procuratorem  totius  generis  hurnani; 
sed  supposita  ratione  voluntarii  iri  peccato  originali,  quae  secundum 
doctrinam  ecclesiae  necessario  admittenda  est,  haec  explicatio  statuitur, 
quia  alius  modus  explicandi  voluntarium  peccati  originalis  praesto  non 
est.  Praeterea  haec  explicatio  auctoritate  fulcitur.  vS.  Augustinus  ait: 
«Prorsus  originale  peccatum  ex  voluntate  est,  quia  et  hoc  ex  volun- 
tate  primi  hominis  seminatum  est,  ut  in  illo  esset  et  in  omnes  transiret» 
(De  nupt.  et  concup.  2,  28,  47).  Voluntas  primi  hominis  tunc  erat 
voluntas  omnium.  «In  Adam  omnes  tunc  peccaverunt,  quando  in  eius 
natura  illa  insita  vi,  qua  eos  gignere  poterat,  adhuc  omnes  ille  unus 
fuerunt»  (De  pecc.  mer.  et  rem.  3,  7,  14).  Sic  peccatum  Adami  non 
est  culpa  personae  tantum  sed  etiam  culpa  naturae.  ^S.  Anselmus: 
«Spoliavit  persona  [Adam]  naturam  bono  iustitiae,  et  natura  egens 
facta  omnes  personas,  quas  de  se  procreat,  eadem  egestate  peccatrices 
et  iniustas  facit»  (De  conc.  virg.  23).  S.  Thomas:  «Tota  multitudo 
hominum,  a  primo  parente  naturam  humanam  accipientium,  quasi  unum 
collegium  vel  potius  sicut  unum  corpus  unius  hominis  consideranda 
est,  .  .  .  quae  per  naturalem  originem  derivatur  ab  uno.  Est  autem 
considerandum,  quod  primo  homini  in  sua  institutione  datum  fuerit 
divinitus  quoddam  supernaturale  donum,  scilicet  originalis  iustitiae.  .  . . 
Hoc  autem  non  fuerat  datum  primo  homini  ut  singulari  personae  tantum 
sed    ut    cuidam    principio   totius   naturae   humanae,    ut   scilicet   ab   eo 

derivaretur  in  posteros.  Hoc  autem  donum  acceptum  primus  homo, 
per  liberum  arbitrium  peccans,  amisit  eo  tenore,  quo  sibi  datum  fuerat, 
scilicet  pro  se  et  pro  tota  sua  posteritate.  Si  ergo  consideratur  iste 
defectus ,  hoc  modo  in  istum  hominem  derivatus ,  secundum  illud, 
quod  homo  est  quaedam  persona  singularis,  sic  huiusmodi  defectus 
non  potest  habere  rationem  culpae,  ad  cuius  rationem  requiritur,  quod 
sit  voluntaria ;  sed  si  consideratur  iste  homo  generatus  sicut  quoddam 
membrum  totius  humanae  naturae,  a  primo  parente  propagatae,  ac  si 
omnes  homines  essent  unus  homo,  sic  habet  rationem  culpae  propter 
voluntarium  eius  principium,  quod  est  actuale  peccatum  primi  parentis» 
(De  malo  q.  4,  a.    1.) 

Haec  igitur  est  explicatio  communissime  a  theologis  recepta,  quae 
non  est  de  fide ;  sed  si  quis  sibi  videtur  habere  meliorem,  potest  eam 
sequi,  dummodo  teneat  peccatum  originale  esse  verum  peccatum,  sin- 
gulis  proprium,  voluntarium  non  singulorum  actibus  sed  voluntate 
primi  parentis. 

c)  Quidam,  ut  Wirceburgenses  (De  pecc.  n.  95  sqq),  studuerunt 
magis  expolire  hanc  explicationem,  admittentes  pactum  quoddam  inter 
Deum  et  Adamum  factum,  vi  cuius  Adam  nomine  omnium  hominum 
acceptaverit  promissionem  Dei  de  conferenda  ipsi  et  posteris  gratia, 
si  servaret  praeceptum  divinum  (cf.  B.  de  Rubeis,  De  pecc.  orig.  61). 
Sed  hoc  pactum  neque  ullo  fundamento  nititur  neque  requiritur  neque 
sufficit.  Nam  si  Deus  solum  promisit  se  daturum  posteris  Adami  gra- 
tiam,  si  Adam  praeceptum  servasset,  absentia  gratiae  in  posteris  non 
esset  privatio  voluntaria,  sed  simpliciter  effectus  condicionis  externae 
non  impletae.  Ergo  requiritur,  ut  genus  humanum,  constituens  in 
Adamo  unitatem  physicam  et  moralem,  se  ipsum  privaverit  gratia  iam 
accepta.  Ad  hanc  autem  unitatem  constituendam  sufficit  naturalis 
nexus  cum  Adamo  et  lex  Dei  positiva.  Neque  requiritur  alia  inclusio 
omnium  voluntatum  in  voluntate  Adami,  de  qua  quidam  loquuntur, 
sed  sufficit,  ut  Adam,  qua  caput  generis  humani  in  ordine  physico 
et  morali,  voluntarie  abiecerit  gratiam  et  consequenter  potentiam  ge- 
nerandi  filios  gratia  ornatos.  Ceterum  de  nominibus  non  est  litigandum, 
si  res  ipsa  admittitur.  Unde  si  quis  pactum  et  inclusionem  voluntatum 
idem  intellegit,  quod  nos  exposuimus,  habeat  sibi  vocabula.  Con- 
venienter  autem  admittitur  Adamum  novisse  sanctionem  praecepti  di- 
vini  non  ad  se  tantum  pertinere  sed  etiam  ad  posteros  suos,  ut  sic 
in  hac  re  deliberate  agere  posset  ut  caput  totius  familiae  humanae 
(cf.  Suarez ,  De  opere  sex  dier.  3,  21,  18  sqq;  Palmieri,  De  Deo 
creante  584  sqq). 

344«  Obi.  I.  Deus,  denegans  infanti  gratiam  sanctificantem,  ratione  prius 
videt  peccatum,  in  cuius  poenam  infanti  denegat  gratiam.  Atqui  id,  quod 
ratione  prius  est  quam  privatio  gratiae,  non  potest  esse  ipsa  privatio  gratiae. 
Ergo  peccatum  originale  differt  a  privatione  gratiae. 

Resp.  Dist.  mai. :  Deus,  antequam  denegat  infanti  gratiam,  videt  pec- 
catum  originale  originans,  conc.  mai. ;  videt  peccatum  originale  originatum  in 
hoc  infante,  neg.  mai.  Conc.  min.  Dist.  conseq. :  Ergo  peccatum  originale 
originans  differt  a  privatione  gratiae  in  hoc  infante,  conc.  conseq.;  peccatum 
originale  originatum  in  hoc  infante,  neg.  conseq.  Privatio  gratiae,  ut  est  sub- 
tractio  gratiae  ex  parte  Dei,  est  poena  peccati  primi  parentis;  sed  privatio 
gratiae,  ut  est  defectus  gratiae  debitae  in  anima,  est  ipsum  peccatum  ori- 
ginale  originatum. 

Fuerunt  tamen  theologi,  ut  Card.  de  Lugo  (De  paenit.  disp.  7,  sect.  7) 
et  alii,  qui  ob  rationem  in  obiectione  propositam  censebant  peccatum  ori- 
ginale  esse  ipsum  actuale  peccatum  Adami,  quatenus  posteris  eius  ut  ab  ipsis  mora- 
liter  commissum  imputatur ,  et  eos  Deo  exosos  reddat,  privationem  vero  gratiae 
esse  effectum  peccati  originalis  originati. 

Haec  sententia,  etsi  non  est  contra  fidem,  merito  reicitur,  quia  secun- 
dum  eam  non  intellegitur,  quomodo  peccatum  originale  insit  unicuique  pro- 
prium,  ut  docet  concilium  tridentinum  (supra  n.  342  b  c).  Nam  personalis 
actus  Adami,  utcumque  posteris  eius  imputabilis,  non  inest  singulis  ut  eorum 
proprius  actus.  Neque  iuvat,  quod  dicunt,  in  ordine  naturali  peccatum  grave 
habituale  non  consistere  in  privatione  gratiae.  Nam  conceptus  peccati  ori- 
ginalis  verificari  nequit  in  ordine  pure  naturali,  quia  solam  collationem  bene- 
ficiorum  indebitorum  potuit  Deus  alligare  condicioni  a  singulorum  personali 
voluntate  independenti ,  non  vero  ea,  quae  naturae  sunt  debita.  Ergo  sen- 
tentia,  quae  ex  essentia  et  definitione  peccati  originalis  excludit  gratiam,  non 
est  probabilis.  Ideo  illa  explicatio  peccati  originalis  videtur  nunc  ab  omnibus 
relicta  esse  (cf.  Palmieri,  De  Deo  creante  561  sqq).  Etiam  grave  peccatum 
personale  habituale  in  hoc  ordine  consistit  in  privatione  voluntaria  gratiae 
sanctificantis,  ut  exponitur  in  Praelect.  dogm.  IX,  495  sqq. 

345»  Obi.  II.  Plerique  homines,  si  interrogarentur,  nollent  umquam  caruisse 
gratia  sanctificante.  Atqui  res,  cui  homo  numquam  consentiret,  si  interroga- 
retur,  non  potest  dici  homini  voluntaria.  Ergo  privatio  gratiae  non  potest 
dici  omnibus  hominibus  voluntaria. 

Resp.  Trans.  mai.,  quia  minime  certum  est  illos  homines  in  eadem 
condicione  atque  Adam  positos  melius  acturos  fuisse.  Dist.  min. :  Id  cui  homo 
non  consentiret,  si  interrogaretur,  non  potest  ei  dici  voluntarium  actu  per- 
sonali  voluntatis  eius,  conc.  min.;  non  potest  ei  dici  voluntarium  voluntate 
procuratoris  legitimi,  si  hic  consensit,  neg.  mai.  Dist.  conseq. :  Ergo  privatio 
gratiae  non  est  singulis  voluntaria  voluntate  personali,  conc.  conseq. ;  volun- 
tate  Adami,  legitimi  omnium  procuratoris,  neg.  conseq. 

In  his  et  similibus  difficultatibus  supponitur  univocam  esse  rationem  vo- 
luntarii  in  peccato  personali  et  in  peccato  originali,  cum  manifeste  essentia- 
liter  differat,  et  in  peccato  originali  sit  minima,  quae  concipi  potest,  ita  ut 
ne  possit  quidem  homo  de  hoc  peccato  paenitentiam  agere  (cf.  Denz. 
n.  1309).  Sicut  in  rebus  civilibus  pupillus  debita,  nomine  suo  a  tutore  legi- 
time  contracta,  postea  adultus  ut  sua  agnoscere  et  solvere  debet,  etsi  ipse 
forte  interrogatus  ea  minime  contraxisset,  ita  in  ordine  morali  totum  genus 
humanum  per  Adami,  capitis  et  tutoris  sui,  factum  se  legitime  gratia  pri- 
vatum  agnoscere  debet,  etsi  multi  homines  interrogati  forte  peccato  non  con- 

sensissent.  Utique  solus  Deus  pro  supremo  suo  dominio  in  ordine  morali 
circa  sola  dona  indebita  talem  procurationem  instituere  potuit.  Dissensus 
autem  pure  interpretativus,  qui  adfuisset,  si  alii  homines  exstitissent,  nihil 
mutat  in  re,  quia  revera  non  exstitit. 

346.  Obi.  III.  Deus  pro  sua  sapientia  et  sanctitate  non  potuit  instituere 
id,  quo  praevidebat  omnibus  Adami  posteris  inevitabile  malum  oriturum  esse. 
Atqui  praevidebat  hoc  futurum  esse,  si  Adamum  institueret  caput  morale 
totius  generis  humani  respectu  gratiae  conservandae.  Ergo  Deus  rem  ita 
non  instituit. 

Resp.  Dist.  mai. :  Deus  non  potuit  illud  malum  permittere,  nisi  inde 
potuit  et  voluit  facere  bonum,  conc.  mai. ;  si  inde  potuit  et  voluit  facere  bonum, 
neg.  mai.  Dist.  min.:  Praevidebat  solum  malum  futurum  et  nullum  bonum, 
neg.  min.;  praevidebat  simul  cum  malo  bonum,  quod  inde  facturus  erat, 
conc.  min.  Et  neg.  conseq.  Potuit  quidem  Deus  multis  modis  de  malo  peccati 
originalis  facere  bonum,  sed  elegit  nobilissimum  modum  redemptionis  per 
Iesum  Christum;  et  ita  de  male  facto  Adami  tantum  evenit  bonum,  ut  ec- 
clesia  in  officio  sabbati  sancti  exclamet:  «O  certe  necessarium  Adae  pec- 
catum,  quod  Christi  morte  deletum  est.  O  felix  culpa,  quae  talem  ac  tantum 
meruit  habere  Redemptorem.» 

SchoL  I.     Falsae  opiniones  de  peccato  originali. 

347.  Omisso  errore  eorum,  qui  dicebant  animas  in  statu  praeexsi- 
stentiae  peccasse  (supra  n.  334  b),  et  omissa  absurda  sententia  Flacii 
Illyrici,  lutherani,  secundum  quem  tota  substantia  hominis,  peccato 
Adami  corrupta,  dicenda  est  peccatum  originale  (unde  asseclae  huius 
opinionis  appellabantur  substantiistae)  et  omissis  aliis  quibusdam  falsis 
opinionibus  plane  obsoletis,  de  quibus  vide,  si  placet  Bernardum  de 
Rubeis  (De  pecc.  orig.  c.   54),  haec  notasse  iuvat: 

a)  Lutherani  et  calvinistae  satis  communiter  docuerunt  concupiscen- 
tiam  esse  peccatum  originale  {Bellarm.,  De  amiss.  grat.  5,  1).  Hoc 
est  falsum.  Nam  baptismo  remittitur  omne  id,  quod  habet  rationem 
peccati  proprie  dicti  (Rom  6,  4;  8,  1).  Atqui  concupiscentia  manet 
in  baptizatis.  Ergo  haec  non  est  peccatum  originale.  Apostolus 
vocat  quidem  concupiscentiam  peccatum  (Rom  7,  8  sqq);  sed  quia 
simul  docet  eam  esse  involuntariam  (ibid.  v.  1 5  sqq),  manifeste  eam 
vocat  peccatum  sensu  translato,  ut  ait  concilium  tridentinum  sess.  5, 
can.  5  :  «Hanc  concupiscentiam,  quam  aliquando  apostolus  peccatum 
appellat,  sancta  synodus  declarat  ecclesiam  catholicam  numquam  in- 
tellexisse  peccatum  appellari,  quod  vere  et  proprie  in  renatis  peccatum 
sit,  sed  quia  ex  peccato  est,  et  ad  peccatum  inclinat.  Si  quis  autem 
contrarium  senserit,  A.  S.»  {Denz.  n.  792).  Haec  est  doctrina  *S.  Augu- 
stini:  Concupiscentia  «sic  vocatur  peccatum,  quia  peccato  facta  est» 
(De  nupt.  et  concup.  1,  23,  25),  et:  «Peccati  nomen  accepit  con- 
cupiscentia,  quod  ei  consentire  peccatum  est»   (De  perf.  iust.  21,  44). 

b)  Quidam  scholastici  docebant  peccato  Adami  in  eius  corpore 
effectam  esse  morbidam  qualitatem,  quae  transierit  in  omnes  homines,  et 

ex  hac  qualitate  infici  animam,  et  in  ea  quoque  effici  malam  qualitatem, 
quae  sit  concupiscentia,  et  in  hac  consistere  peccatum  originale.  Huic 
opinioni  ansam  dedisse  videtur  Petrus  Lombardus  (2,  dist.  31),  eam 
secuti  sunt  Henricus  Gandavensis,  Ochamus,  alii  (cf.  Vazquez,  In  1,  2, 
disp.  132,  c.  4).  Quidam  etiam  addiderunt  causam  fuisse  venenosum 
fructum  ligni  scientiae  boni  et  mali,  vel  halitum  serpentis.  Simile 
quid  de  vitiosa  qualitate  ultimo  saeculo  docuit  G.  Hermes  (cf.  Kleutgen, 
Theologie  der  Vorzeit  II,  423  sqq  450  sqq).  Haec  sententia  a  theo- 
logis  reicitur,  quia  corporea  qualitas  non  potest  esse  neque  efficere 
peccatum.  Neque  causa  talis  qualitatis  nocivae  in  Adamo  ortae  as- 
signari  potest ;  nam  venenosus  fructus  arboris  vel  halitus  serpentis  sunt 
purae  fictiones.     Neque  concupiscentia  est  peccatum  originale. 

c)  Ambrosius  Catharinus  et  Albertus  Pighius  censent  peccatum 
originale  esse  actuale  peccatum  Adami,  posteris  eius  imputatum.  Dif- 
fert  haec  sententia  a  theoria  cardinalis  de  Lugo  (supra  n.  344),  qua- 
tenus  hic  admittit  peccatum  Adami  moraliter  commissum  esse  ab  eius 
posteris,  illi  vero  insistunt  in  sola  externa  imputatione.  Hanc  sen- 
tentiam,  iam  olim  a  quibusdam  traditam,  impugnat  .S.  Anselmus  in 
libro  «De  conceptu  virginali»  (c.  26).  Sustineri  nequit,  quia  quod  solum 
imputatur,  non  transfunditur  in  posteros,  non  inest  iis  ut  proprium 
peccatum,  non  contrahitur  generatione,  quae  omnia  de  peccato  origi- 
nali  dicenda  sunt  secundum  doctrinam  catholicam.  Per  solam  imputa- 
tionem  nemo  vere  et  proprie  peccator  constitui  potest. 

Itaque  his  opinionibus  reiectis  non  videtur  remanere  nisi  explicatio 
in  thesi  proposita;  et  sic  haec  etiam  probata  est  argumento  exclusionis. 

SchoL  2,  Quomodo  concupiscentia  se  habeat  ad  peccatum 
originale. 

348.  Concupiscentia,  etsi  non  est  peccatum  originale,  tamen  intime 
cum  eo  cohaeret;  et  in  iis,  qui  nondum  primam  iustificationem  con- 
secuti  sunt,  potest  aliquo  vero  sensu  dici  esse  quasi  pars  peccati  ori- 
ginalis.  Nam  concupiscentia  est  privatio  moralis  rectitudinis,  ab  initio 
hominibus  concessae,  sed  per  peccatum  perditae.  Quia  est  in  parte 
sensitiva,  quam  reddit  rebellem  contra  rationem,  est  aliquod  malum 
morale;  sed  quia  per  se  non  est  aliquid  voluntarium,  non  est  per  se 
peccatum.  Nihilominus  in  illis,  qui  adhuc  sunt  in  statu  peccati  origi- 
nalis,  intime  iungitur  cum  voluntaria  privatione  gratiae  sanctificantis, 
et  ideo  dici  potest  esse  materiale  peccati  originalis. 

.S.  Augustinus  clare  docet:  Concupiscentia  «peccatum  dicitur, 
quia  peccato  facta  est,  appetitque  peccare»;  nihilominus  agnoscit  in 
ea  reatum:  «Reatus  eius  regeneratione  solutus  est»  (Contra  Iul.  op. 
imperf.  1,  71).  Ergo  ante  regenerationem  in  concupiscentia  reatus  est, 
quia  «tantum  quia  inest  [ergo  ante  actuale  peccatum],  quomodo  non 
teneret  in  morte  et  pertraheret  in  ultimam  mortem,  nisi  et  eius  vin- 
culum   in    illa,    quae  fit   in   baptismo,    remissione   peccatorum    omnium 

solveretnr.  .  .  .  Propter  hoc  vinculum  mortis  mortui  reperiuntur  in- 
fantes,  non  ista  morte  notissima,  quae  a  corpore  animam  separat,  sed 
ea  morte,  qua  tenebamur  omnes,  pro  quibus  mortuus  est  Christus» 
(Contra  Iul.  6,  15,  48).  Ulteriorem  explicationem  non  dedit  Augu- 
stinus.  Videtur  autem  eius  mens  esse,  quod  inordinatio  moralis  con- 
cupiscentiae,  quia  est  sequela  voluntariae  abiectionis  gratiae,  habet  se- 
cundario  et  materialiter  rationem  peccati. 

vS.  Thomas  hoc  ita  explicat:  In  peccato  Adami  erat  aversio  a 
bono  incommutabili  et  conversio  ad  bonum  commutabile.  Unde  su- 
perior  pars  amisit  donum  iustitiae,  et  inferiores  vires  appetitivae  de- 
pressae  sunt  ad  inferiora  bona  secundum  proprium  impetum.  A  volun- 
tate  autem  ratio  culpae  descendit  ad  illas  vires  inferiores,  quae  regimini 
voluntatis  subduntur,  non  vero  ad  vires  vegetativas,  in  quibus  sequelae 
peccati  sunt  solum  per  modum  poenae.  Voluntas,  quia  movet,  est 
sicut  formale ;  vires  autem  ei  subditae,  quia  moventur,  sunt  quasi  ma- 
teriale.  «Et  ideo  cum  carentia  originalis  iustitiae  se  habeat  ex  parte 
voluntatis,  ex  parte  autem  inferiorum  virium,  a  voluntate  motarum,  sit 
pronitas  ad  inordinate  appetendum,  quae  concupiscentia  dici  potest, 
sequitur,  quod  peccatum  originale  in  hoc  homine  vel  in  illo  nihil  aliud 
est  quam  concupiscentia  cum  carentia  originalis  iustitiae,  ita  tamen 
quod  carentia  originalis  iustitiae  est  quasi  formale  in  peccato  originali, 
concupiscentia  autem  est  quasi  materiale»,  sicut  peccatum  homicidii 
e.  g.  est  formaliter  in  voluntate,  materialiter  autem  in  manu,  quae 
movetur  voluntate  (De  malo  q.  4,  a.  2).  Idem  docet  in  Summa  (1,2, 
q.  82,  a.  3).  Quod  ibidem  (a.  1  ad  1)  ait:  Peccatum  originale  «non 
est  privatio  pura,  sed  est  quidam  habitus  corruptus»,  intellegitur  de 
corrupta  recta  habitudine  virium  inferiorum  ad  rationem.  Haec  dicta 
sint,  ut  intellegatur  iste  modus  loquendi,  qui  ceteroquin  paene  dis- 
paruit  e  theologia,  quia  simplicior  est  usitatus  loquendi  modus,  pec- 
catum  originale  proprie  consistere  in  privatione  gratiae  sanctificantis, 
concupiscentiam  vero  improprie  vocari  peccatum,  quia  ex  peccato  est 
et  ad  peccatum  inclinat. 

Prop.  XLV.  Peccatum  originale  generatione  paterna  tradu- 
citur  in  filios,  quatenus  ea  nascuntur  filii  ex  semine  Adami. 

349.  Stat.  quaest.  Causa  omnis  peccati  est  mala  voluntas  creaturae. 
Causa  peccati  originalis  est  voluntas  Adami  ut  capitis  et  repraesen- 
tantis  generis  humani  (supra  n.  343).  Sed  adhuc  quaeritur,  quomodo 
singuli  homines  ita  nectantur  cum  Adamo,  ut  in  ordine  supernaturali 
quasi  unum  cum  eo  constituant.  Respondetur  hoc  fieri  generatione 
paterna,  quatenus  hac  generatione  singuli  homines  mediate  ex  Adamo 
nascuntur.  Reiecimus  supra  (n.  347)  opiniones  docentium  aliquam  rem 
corpoream  malam  peccato  Adami  ortam  esse,  quae  generatione  trans- 
fundatur  in  eius  posteros.    Ergo  ostendendum  est,  quomodo  nihilominus 

generatio  sit  quasi  vehiculum,  quo  peccatum  originale  ad  singulos  defe- 
ratur.  Res  ipsa  est  de  fide,  sed  addenda  est  explicatio,  qua  saltem 
aliquo  modo  ratio  huius  transfusionis  intellegatur. 

350.  Arg.  I.     Ex  traditione. 

S.  Scriptura  solum  docet  per  unum  hominem  Adamum  peccantem 
omnes  homines  constitui  peccatores  (supra  n.  335).  Quomodo  hoc  fiat 
non  explicat,  etsi  satis  per  se  patet  hoc  fieri  per  nexum,  qui  est  inter 
Adamum  et  eius  posteros.  Hic  autem  nexus  constituitur  per  gene- 
rationem  paternam,  qua  omnes  homines  sunt  filii  Adami.  Idem  eo 
etiam  indicatur,  quod  omnibus  hominibus  nova  generatio  seu  regene- 
ratio  spiritualis  dicitur  esse  necessaria  (Io  3,  3  sqq).  Cur  haec  vocatur 
regeneratio,    nisi   quia   ea  reparatur,    quod  generatione  corruptum  est? 

Id  diserte  docent  concilia.  Concilium  milevitanum  II,  can.  2: 
«Etiam  parvuli,  qui  nihil  peccatorum  in  se  ipsis  adhuc  committere 
potuerunt,  ideo  in  peccatorum  remissionem  veraciter  baptizantur,  ut 
in  iis  regeneratione  mundetur,  quod  generatione  traxerunt»  [Denz. 
n.  102).  Concilium  tridentinum  sess.  5,  can.  3:  «Adae  peccatum, 
propagatione  transfusum,  omnibus  inest  unicuique  proprium»;  et  sess.  6, 
c.  3  :  « Homines  nisi  ex  semine  Adae  propagati  nascerentur,  non  nasce- 
rentur  iniusti,  cum  ea  propagatione,  per  ipsum  dum  concipiuntur,  pro- 
priam  iniustitiam  contrahant»   {Denz.  n.  790  795). 

351.  Arg.  2.     Ex  ratione. 

Cum  peccatum  originale  contrahatur,  quam  primum  generatur 
homo,  in  ipsa  generatione  necesse  est  esse  causam  transfusionis  peccati. 
Atqui  neque  parentes  generantes,  ut  sunt  hi  singulares  homines,  neque 
Deus  creans  animam  et  iungens  cum  corpore,  sunt  causa  peccati 
originalis.  Ergo  unicum  quod  restat,  est  generatio,  ut  est  origo  ex 
semine  Adami  lapsi. 

Maior  patet,  quia  quidquid  ad  generationem  non  concurrit,  non 
potest  esse  causa  certi  efTectus  in  generato.  Concurrunt  autem  parentes 
et  Deus. 

Prob.  min.  Actus  generationis  per  se  solum  tendit  ad  propa- 
gandam  naturam  ut  talem,  neque  ullam  internam  relationem  habet 
ad  propagandam  aut  iustitiam  aut  iniustitiam.  Idem  valet  de  creatione 
animae  et  coniunctione  cum  corpore;  nam  etiam  haec  res  per  se  per- 
tinet  ad  solum  ordinem  naturalem  et  abstrahit  ab  omni  dono  super- 
naturali  aut  privatione  eius.  Ergo  non  potest  transfusio  peccati  origi- 
nalis  derivari  ex  causis  proximis,  ut  sunt  hae  singulares  causae,  sed 
sicut  peccatum  originale  est  peccatum  naturae  humanae  seu  totius 
generis  humani,  in  Adamo  in  unum  collecti,  ita  generatio,  qua  pec- 
catum  transfunditur,  non  est  consideranda  ut  actus  horum  privatorum 
hominum,  sed  ut  actus  naturae  corruptae  peccato  Adami  capitis  et  prin- 
cipii  generis  humani.    Ex  prima  Dei  institutione  Adam  generando  non 

debuit  solam  naturam  humanam  transferre  in  posteros  sed  etiam 
gratiam.  Adamus  autem  perdidit  hanc  elevationem,  et  sic  non  iam 
potuit  generatione  transferre  nisi  naturam  gratia  debita  privatam.  Quae- 
libet  particularis  generatio  et  animae  in  corpore  creatio  est  condicio 
tantum  necessaria  ad  peccati  propagationem.  Sed  causa  instrumentalis 
est  semen  Adami,  quod  debuit  esse  vehiculum  gratiae,  et  factum  est 
vehiculum  privationis  gratiae  seu  peccati.  Quare  neque  sancti  parentes 
generant  sanctos  filios,  quia  sanctitas  est  eorum  privatum  donum,  sed 
generant  peccatores,  quia  semen  adamiticum  secum  trahit  peccatum, 
non  quasi  peccatum  sit  in  semine  ut  in  subiecto,  cum  sola  anima  sit 
subiectum  peccati,  sed  quia  semen  est  causa  instrumentalis  (deficiens) 
privationis  gratiae,  sicut  baptismus  est  causa  instrumentalis  iustitiae. 
Neque  parentes  peccant  generando,  quia  suo  actu  non  procreant  novum 
peccatum,  sed  propagant  naturam,  quae  utique  ex  peccato  Adami  est 
vitiata  (cf.  *S.  Thomas  i,  2,  q.  83,  a.  1).  Et  sicut  solus  Adam  erat 
caput  morale  respectu  gratiae  servandae  aut  perdendae,  ita  ex  eo 
tantum,  non  ex  Eva  peccatum  originale  traductum  est.  «Unde  pec- 
catum  originale  non  contrahitur  a  matre  sed  a  patre.  Et  secundum 
hoc  si,  Adam  non  peccante,  Eva  peccasset,  filii  originale  peccatum  non 
contraherent;  e  converso  autem  esset,  si  Adam  peccasset  et  Eva  non» 
(S.  Thomas  1,  2,  q.  81,  a.  5).  «Qua  ratione  inter  alias  Christus  ex  vi 
suae  conceptionis  erat  immunis  a  peccato;  idemque  dicendum  de 
quovis  homine,  qui  a  Deo  crearetur  vel  produceretur  ex  alia  materia» 
(Suarez,  De  pecc.  et  virt.  disp.  9,  sect.  4,  n.  1). 

352.  Obi.  I.  Secundum  dicta  anima  fit  peccatrix  ex  coniunctione  cum  cor- 
pore.  Atqui  melius  est  non  esse  quam  esse  peccatorem.  Ergo  anima  non 
esset  coniungenda  cum  corpore. 

Resp.  Dist.  mai. :  Anima  fit  peccatrix  novo  peccato  commisso,  neg. 
mai.;  fit  peccatrix,  quatenus  eius  peccati,  quod  iam  est  in  mundo,  oritur 
novum  subiectum,  in  quo  peccatum  solum  est  per  modum  habitualis  priva- 
tionis  gratiae,  conc.  mai.  Dist.  min. :  Melius  est  non  esse  quam  actuale  pec- 
catum  mortale  committere,  trans.  min.}  quia  de  hac  re  non  disputamus; 
melius  est  omitti  universale  bonum  propagationis  humanae,  ne  exsistat  haec 
anima  privata  gratia,  neg.  min.  «Melius  est  ei  sic  esse  secundum  naturam 
quam  nullo  modo  esse,  praesertim  cum  possit  per  gratiam  damnationem 
evadere»  [S.   Thomas  1,  2,  q.  83,  a.   1  ad  5).     Et  neg.  conseq. 

353«  Obi.  II.  Peccatum  Adami  fuit  condonatum  (supra  n.  330).  Atqui 
peccatum  condonatum  non  iam  exsistit.  Ergo  eo  infici  non  possunt  Adami 
posteri. 

Resp.  Dist.  mai. :  Fuit  condonatum,  in  quantum  erat  personale,  conc. 
mai.;  in  quantum  est  originale  seu  privatio  gratiae  in  posteris  Adami,  neg. 
mai.    Et  sic  patet  responsum  ad  min.  et  conseq. 

354«  Obi.  III.  «A  muliere  initium  factum  est  peccati,  et  per  illam  omnes 
morimur»  (Eccli  25,  33).    Ergo  ex  Eva  potius  peccatum  originale  deducitur. 

Resp.  Dist.  antec. :  Ab  Eva  factum  est  initium  peccati,  quia  ipsa  prima 
inter  homines  peccavit,  et  quia  Adamo  suasit  peccatum,  conc.  antec;  quia 
ipsa  posuit  actum,  quo  totum  genus  humanum  privatum  est  gratia,  neg. 
antec.  Potest  etiam  dici  initium  peccati  factum  esse  a  diabolo  (supra 
n.  329^);  attamen  ex  eo  non  transfusum  est  peccatum  originale,  sed  solus 
Adam  est  causa  principalis  peccati  originalis. 

355*  Obi.  IV.  Anima,  si  crearetur  in  corpore  vulnerato  vel  in  igne  po- 
sito,  statim  doleret.  Ergo  a  pari  anima,  quae  creatur  in  corpore  prono  ad 
peccandum,  statim  maculatur;  et  sic  origo  peccati  originalis  potius  repe- 
tenda  est  a  pronitate  ad  peccandum  seu  a  concupiscentia  habituali  infantis. 
Resp.  Nego  paritatem ;  nam  inter  physicam  causam  et  physicum  effectum 
est  nexus ;  sed  inter  corpoream  dispositionem  ut  talem  et  moralem  effectum 
peccati  non  est  nexus.  Ergo  quod  S.  Augustinus  dicit  animam  in  corpore 
ut  in  vase  inquinato  vitiari  (Contra  lul.  5,  4,  17),  non  refertur  ad  malam 
qualitatem  corpoream,  sed  ad  rationem  nexus  cum  Adamo. 

SchoL  Num  concupiscentia  generantium  sit  causa  peccati 
originalis. 

356.  Hoc  videtur  docere  J>.  Augustinus:  «Ipse  ille  licitus  honestusque 
concubitus  non  potest  esse  sine  ardore  libidinis.  .  .  .  Ex  hac  carnis 
concupiscentia  quaecumque  nascitur  proles,  originali  est  obligata  pec- 
cato»  (De  nupt.  et  conc.  1,  24,  27).  Hoc  verum  est  logice,  non  verum 
est  ontologice,  i.  e.  concupiscentia  generantium  non  est  ontologica  causa 
peccati  originalis  in  prole,  sed  est  logicum  indicium  naturae  corruptae, 
ex  qua  non  potest  oriri  nisi  proles  peccato  originali  infecta.  Recte 
concluditur:  Ubi  est  concupiscentia  in  generantibus,  ibi  est  peccatum 
originale  in  prole,  non  quia  concupiscentia,  ut  est  res  physica,  prolem 
maculat,  sed  quia  in  hoc  ordine  concupiscentia  est  intime  nexa  cum 
peccato  originali  (supra  n.  348).  Unde  materialiter  idem  est  gignere 
cum  concupiscentia  et  gignere  secundum  naturam  lapsam.  Ergo  recte 
dici  potest  nasci  peccator,  quicumque  nascitur  ex  concupiscentia,  i.  e.  ex 
generatione  peccato  Adami  vitiata.  Et  quia  in  generatione  concupi- 
scentia  oritur  ex  coniunctione  sexuali,  recte  etiam  concluditur:  Qui 
miraculose  concipitur  sine  sexuali  coniunctione  et  ideo  sine  concupi- 
scentia,  obnoxius  non  est  peccato  originali,  ut  Iesus,  filius  virginis  Mariae 
(cf.  supra  n.  351). 

Nihilominus  concupiscentia  per  se  sumpta  non  est  causa  peccati 
originalis.  Nam  in  statu  naturae  purae  esset  concupiscentia,  neque 
tamen  esset  peccatum  originale.  Si  homines  e  nihilo  crearentur  vel 
formarentur  non  ex  semine  virili,  et  dein  cum  concupiscentia  generarent, 
non  generarent  filios  peccato  originali  affectos.  Si  vero  Deus  in  iis,  qui 
sunt  filii  Adami,  miraculo  removeret  concupiscentiam,  tamen  eorum  filii 
haberent  peccatum  originale.  Ergo  concupiscentia  ex  natura  rei  ne 
condicio  quidem  est  transfusionis  peccati  originalis  (cf.  >S.  Thomas, 
In  2,  dist.  31,  q.  1,  a.  1;  a.  2  ad  3;  S.  1,  2,  q.  81,  a.  4;  Palmieri, 
De  Deo  creante  604  sqq). 

Prop.  XLVI.  Peccato  originali  homo  secundum  corpus  et 
animam  in  deterius  mutatus  est ;  sed  facultates  eius  naturales  integrae 
manserunt. 

357.  Stat.  quaest.  Considerato  peccato  originali  considerandae 
sunt  poenae  et  sequelae  eius,  et  imprimis  quidem  poenae  huius  vitae. 
Homo  enim  propter  peccatum  originale  privatus  est  multis  bonis,  quae 
in  statu  naturae  integrae  habuit,  ita  ut,  si  uterque  status  inter  se  com- 
paratur,  homo  dicendus  sit  in  statu  naturae  lapsae  secundum  corpus 
et  animam  peioris  condicionis,  quam  fuerit  in  statu  naturae  integrae. 
Haec  est  prior  pars  thesis.  Sed  potest  quoque  homo  secundum  bona 
sua  naturalia ,  quae  habet  in  statu  naturae  lapsae ,  comparari  cum 
homine,  qualis  fuisset  in  statu  naturae  purae.  Dicimus  igitur  internas 
facultates  hominis  in  statu  naturae  lapsae  esse  eiusdem  condicionis, 
atque  fuissent  in  statu  naturae  purae.  Haec  est  altera  pars  thesis. 
Externam  tamen  providentiam  aliam  futuram  fuisse  in  statu  naturae 
purae  quam  nunc,  iam  supra  (n.  326)  diximus. 

De  hac  altera  parte  sunt  duae  opiniones  theologorum.  Quidam 
censent  etiam  vires  naturales  in  se  debilitatas  esse  peccato  originali. 
Ita  Contenson,  Esparza^  alii.  Communissime  vero  theologi  reiciunt 
hanc  opinionem.     Nos  sequimur  sententiam  communiorem. 

358.  Prob.  pa.TS  I.  Homo  peccato  originali  secundum  corpus  el 
animam  in  deterius  mutatus  est.  a)  Secundum  animam  in  deterius 
mutatus  est,  quia  privatus  est  gratia  sanctificante,  virtutibus  infusis, 
donis  et  inhabitatione  Spiritus  Sancti,  ex  filio  Dei  adoptivo  factus  est 
filius  irae  divinae,  destitutus  iure  regni  caelestis  et  gratiis  actualibus. 
Secundum  relationem  rationis  ad  vires  inferiores  privatus  est  dono 
integritatis,  et  subiectus  est  dominio  concupiscentiae.  Secundum  corpus 
subiectus  est  doloribus,  morbis,  morti. 

Haec  omnia  exponit  S.  Paulus  in  epistula  ad  romanos  (c.  5  et  7)- 
Concilium  aratcsicanum  II  can.  1  ait:  «Si  quis  per  offensam  praevari- 
cationis  Adae  non  totum,  i.  e.  secundum  corpus  et  animam,  in  deterius 
dicit  hominem  commutatum,  sed  animae  libertate  illaesa  durante,  corpus 
tantummodo  corruptioni  credit  obnoxium,  Pelagii  errore  deceptus,  ad- 
versatur  Scripturae»  {Denz.  n.  174).  Similiter  concilium  tridentinum 
sess.  5,  can.  1  docet  «totum  Adam  per  illam  praevaricationis  offensam 
secundum  corpus  et  animam  in  deterius  commutatum  fuisse»  {Denz. 
n.  *]%%).  Dein  addit  et  peccatum  et  poenas  peccati  in  omnes  Adami 
posteros  transisse.  Ablatis  autem  donis  supernaturalibus  et  praeter- 
naturalibus  non  sola  debilitas  corporis  secuta  est  sed  etiam  debilitas 
animae,  quia  intellectus  non  iam  illustratur  lumine  fidei,  et  voluntas 
non  iam  confortatur  caritate  infusa.  In  hoc  autem  statu  obscurationis 
et  infirmitatis  constitutus  et  surgentis  concupiscentiae  impetu  petitus, 
pristinam  libertatem  recte  dicitur  homo  amisisse. 

b)  In  specie  homo  perdidit  libertatern  originalem  agendi  in  omnibus 
sine  ulla  difficultate  secundum  normam  rectae  rationis  et  legis  divinae. 
Hoc  efferunt  SS.  Patres  et  concilia.  S.Augustinus:  «Libero  arbitrio 
male  utens  homo,  et  se  perdidit  et  ipsum»  (Enchir.  c.  30).  Con- 
cilium  arausicanum  II can.  8:  Liberum  arbitrium  «in  omnibus,  qui  de 
praevaricatione  primi  hominis  nati  sunt,  constat  esse  vitiatum»  ;  et 
can.13:  «Arbitrium  voluntatis,  in  primo  homine  infirmatum,  nisi  per 
gratiam  baptismi  non  potest  reparari ;  quod  amissum,  nisi  a  quo  potuit 
dari,  non  potest  reddi»   (Denz.  n.  181    186). 

Iam  SS.  Patres  explicarunt  haec  non  ita  intellegenda  esse,  quasi 
ipsa  libertas  indifferentiae  perierit,  sed  quod  perierit  libertas  a  iugo 
concupiscentiae.  *S.  Augustinus:  «Quis  nostrum  dicat,  quod  primi 
hominis  peccato  perierit  liberum  arbitrium  de  humano  genere?  Libertas 
quidem  periit  per  peccatum,  sed  illa,  quae  in  paradiso  fuit  habendi 
plenam  cum  immortalitate  iustitiam»  (Contra  duas  epist.  pelag.  1,  2,  5). 
«Quis  enim  eum  nescit  sanum  et  inculpabilem  factum  et  libero  arbitrio 
atque  ad  iuste  vivendum  potestate  libera  constitutum?  Sed  nunc  de 
illo  agitur,  quem  semivivum  latrones  in  via  reliquerunt,  qui  gravibus 
saucius  confossusque  vulneribus,  non  ita  potest  ad  iustitiae  culmen 
ascendere,  sicut  potuit  inde  descendere»  (De  nat.  et  grat.  43,  50). 
Concilium  tridentinum  sess.  6,  can.  5  definivit:  «Si  quis  liberum  hominis 
arbitrium  post  Adae  peccatum  amissum  et  exstinctum  esse  dixerit,  aut 
rem  esse  de  solo  titulo,  immo  titulum  sine  re,  figmentum  denique  a 
satana  invectum  in  ecclesiam,  A.  S.»  (Denz.  n.  815;  cf.  1640,  1814). 
Ergo  de  fide  est  etiam  in  homine  lapso  esse  libertatem  indifferentiae. 
Plura  de  hac  re  dicuntur  in  Praelect.  dogm.  III,  n.  588  sqq. 

c)  Poena  peccati  est  servitus  diaboli  (Col  1 ,  1352,  I4sq.  Lc  1 1 , 2 1  sq. 
Hebr  2,  14;  Conc.  irid.  sess.  5,  can.  1  et  sess.  6,  c.  1 ;  Denz.  n.  788  793), 
quia  homo  eiectus  e  regno  Dei,  est  in  regno  damnationis,  cuius  princeps 
est  diabolus  (Io  12,  31;  14,  30;  2  Cor  4,  4;  2  Petr  2,  19);  ibi  est, 
ubi  eum  voluit  esse  diabolus,  et  infestationibus  diaboli  obnoxius  est, 
quibus  in  aeternam  perditionem  agitur,  nisi  Deus  gratia  sua  eum  liberat. 

359.  Prob.  pars  II.  Facultates  hominis  naturales  integrae  man- 
serunt.  De  hac  re  disputatio  orta  est,  quia  quidam  Patres  et  theologi 
loquuntur  de  natura  peccato  vidnerata.  Alii  enim  hanc  vulnerationem 
explicant  per  solam  subtractionem  donorum  gratuitorum;  alii  dicunt 
naturam  nunc  intrinsecus  esse  infirmiorem,  quam  fuisset  in  ordine  pure 
naturali. 

S.Thomas  ita  exponit  vulnera  naturae:  «Per  iustitiam  originalem 
perfecte  ratio  continebat  inferiores  animae  vires,  et  ipsa  ratio  a  Deo 
perficiebatur,  ei  subiecta.  Haec  autem  originalis  iustitia  subtracta  est 
per  peccatum  primi  parentis.  Ideo  omnes  vires  animae  remanent 
quodammodo  destitutae  proprio  ordine,  quo  naturaliter  ordinantur  ad 
virtutem;    et    ipsa   destitutio  vulneratio  naturae  dicitur.  ...     In  quan- 

tum  ergo  ratio  destituitur  suo  ordine  ad  verum,  est  vulnus  igno- 
rantiae.  In  quantum  vero  voluntas  destituitur  ordine  ad  bonum,  est 
vulnus  malitiae.  In  quantum  vero  irascibilis  destituitur  suo  ordine  ad 
arduum,  est  vulnus  infirmitatis .  In  quantum  vero  concupiscentia  desti- 
tuitur  ordine  ad  delectabile,  est  vulnus  concupiscentiae»  (i,  2,  q.  85,  a.  3). 
Itaque  secundum  S.  Thomam  omnes  potentiae  animae  amiserunt  ordinem 
naturalem  ad  suum  proprium  bonum.  Rectus  ordo  potentiarum  est 
naturalis,  quatenus  est  iis  conveniens,  et  quatenus  cum  natura  datus 
erat.  Sed  minime  est  naturalis,  quatenus  sola  natura  per  suas  vires 
secum  fert  hunc  ordinem.  Iam  audivimus  S.  Thomam  dicentem  hunc 
perfectum  ordinem  non  esse  naturalem  (supra  n.  325).  Hoc  pluries  re- 
petit,  e.  g.  ait :  Defectus  ordinis  in  posteris  Adami  non  est  contra  iusti- 
tiam  Dei,  «quia  ista  poena  non  est  nisi  subtractio  eorum,  quae  super- 
naturaliter  primo  homini  sunt  concessa»  (Compend.  theol.  195).  Idem 
ait  «De  malo»  q.  5,  a.  2,  ubi  addit:  «Quod  detrimentum  patiatur 
[aliquis]  in  his,  quae  sunt  naturae,  hoc  non  videtur  posse  contingere 
nisi  propter  vitium  proprium  personae.»  Quia  donum  originalis 
iustitiae  gratis  collatum  est,  «ideo  iuste  per  ingratitudinem  inob- 
oedientiae  subtractum  est.  Unde  factum  est,  quod  primo  homine  pec- 
cante  natura  humana,  quae  in  ipso  erat,  sibi  ipsi  relinqueretur,  ut  con- 
sisteret  secundum  condicionem  suorum  principiorum»  (In  2,  dist.  31, 
q.  I,  a.  1). 

Recte  Suarez  ait:  «Communis  et  vera  sententia  est  naturales  vires 
hominis  vel  liberi  arbitrii  quoad  gradum  seu  perfectionem,  quam  in 
statu  naturae  purae  haberent,  non  fuisse  diminutas  in  natura  lapsa  vi 
solius  peccati  originalis  sed  solum  quoad  robur  et  integritatem,  quam 
a  iustitia  originali  accipiebant.  Haec  sine  dubio  est  sententia  S.  Thomae 
et  communis  antiquorum  theologorum»  (De  grat,  proleg.  4,  c.  8,  n.  5). 
Bellarminus:  «Non  magis  diflert  status  hominis  post  lapsum  a  statu 
quidem  in  puris  naturalibus,  quam  differt  spoliatus  a  nudo,  neque 
deterior  est  humana  natura,  si  culpam  originalem  detrahas,  neque 
magis  ignorantia  et  infirmitate  laborat,  quam  esset  et  laboraret  in  puris 
naturalibus  condita.  Proinde  corruptio  naturae  non  ex  alicuius  doni 
naturalis  carentia  neque  ex  alicuius  malae  qualitatis  accessu  sed  ex 
sola  doni  supernaturalis  ob  Adae  peccatum  amissione  profluxit.  Quae 
sententia  communis  est  doctorum  scholasticorum  veterum  et  recentiorum» 
(De  grat.  primi  hom.  c.  5). 

Hoc  ratione  confirmatur,  quia  nulla  causa  est  debilitationis  virium 
naturalium.  Nam  unus  actus  inoboedientiae  Adami  non  potuit  ne- 
que  in  ipso  neque  in  eius  posteris  malum  habitum  naturalem  pro- 
ducere.  Neque  ablatio  donorum  supernaturalium  per  se  peiores  efficit 
vires  naturales,  sicut  collatio  donorum  non  facit  perfectionem  natu- 
ralem  sed  supponit.  Ergo  solus  Deus  potuit  minuere  vires  naturales. 
Hoc  autem  est  incredibile,  quod  Deus  opus  suum  perdat  ultra  id, 
quod  peccatum  hominum  exigit. 

360.  Obi.  I.  Cum  peccatum  originale  sit  aequale  in  omnibus,  etiam  poena 
huius  peccati  debet  esse  aequalis  in  omnibus.  Atqui  concupiscentia,  igno- 
rantia,  dolores,  morbi,  alia  sunt  inaequalia  in  hominibus.  Ergo  hae  res 
non  sunt  poena  peccati  originalis. 

Resp.  Dist.  mai. :  Poena,  prout  est  directe  poena  peccati  originalis, 
debet  esse  aequalis  in  omnibus,  conc.  mai.;  malum,  quod  indirecte  provenit 
ex  peccato  originali,  debet  esse  aequale  in  omnibus,  neg.  mai.  Dist.  min. : 
Concupiscentia  et  alia,  prout  directe  proveniunt  ex  peccato  originali,  sunt  in- 
aequalia,  neg.  min.;  prout  indirecte  ex  eo  proveniunt,  conc.  min.  Et  neg. 
conseq.  Videlicet  Deus  ab  initio  haec  omnia  mala  per  dona  supernaturalia 
arcebat  ab  hominibus.  Propter  peccatum  autem  abstulit  dona  gratuita,  et 
naturam  sibi  relinquit,  et  hoc  aequaliter  pertinet  ad  omnes  (supra  n.  333). 
Sed  natura  sibi  relicta  non  aequaliter  operatur  in  omnibus  hominibus,  et 
sic  propter  peccata  parentum  vel  propter  propria  peccata  vel  propter  ex- 
ternas  vitae  condiciones  alii  patiuntur  mala,  quibus  alii  non  afficiuntur,  sicut 
etiam  in  iudicio  humano  eadem  poena  inflicta  pluribus  hominibus  pro  eodem 
crimine,  potest  habere  in  quibusdam  graviores  consequentias  quam  in  aliis. 
Haec  igitur  diversitas  effectuum  eiusdem  poenae  non  intenditur  ut  specialis 
poena  eiusdem  criminis,  sed  ex  aliis  causis  concomitanter  solum  provenit 
(S.   Thomas,  De  malo  q.  5,  a.  4). 

361.  Obi.  II.  Condonato  peccato  tollenda  est  poena.  Atqui  a  iustificato 
cum  condonatione  peccati  originalis  non  auferuntur  concupiscentia,  mors  et 
alia  mala.     Ergo  haec  mala  non  sunt  poena  peccati. 

Resp.  Dist.  mai. :  Tollenda  est  poena  praecise  ut  poena,  conc.  mai. ; 
tollendum  est  omne  malum  ex  peccato  ortum,  subdist.  mai. :  Nisi  est  ratio 
illud  interim  relinquendi  ob  bonum  finem,  conc.  mai;  si  est  ratio  illud  interim 
relinquendi,  neg.  mai.  Dist.  min. :  Illa  mala  non  auferuntur,  neque  umquam 
auferentur,  neg.  min. ;  aliquando  auferentur,  et  interim  reliquuntur  ob  bonam 
rationem,  conc.  min.  Et  neg.  conseq.,  sed  addendo  in  solis  iis,  qui  adhuc  sunt 
in  statu  peccati  originalis,  illa  mala  habere  rationem  poenae  proprie  dictae, 
in  illis  vero,  qui  non  iam  sunt  in  statu  peccati  originalis,  illa  mala  non  iam 
esse  poenam,  sed  esse  solas  poenalitates,  i.  e.  effectus  quosdam  naturae  in- 
gratos,  relictos  ad  virtutum  exercitium,  qui  vi  meritorum  Christi  penitus 
auferentur  in  altera  vita.  Concilium  tridentinum  sess.  6,  c.  14  docet  baptismo 
remitti  totam  poenam  peccati  [Denz.  n.  807),  et  simul  docet  sess.  5,  can.  5 
concupiscentiam  relinqui  ad  agonem  (Denz.  792);  idem  valet  de  aliis  mi- 
seriis  huius  vitae  (S.   Thomas  1,  2,  q.  85,  a.  5  ad  2). 

362.  Obi.  III.  Vulneratus  dici  nequit,  cuius  natura  est  integra.  Atqui  homo 
peccato  originali  vulneratus  est  in  naturalibus.  Ergo  eius  natura  non  est 
integra. 

Resp.  Dist.  mai. :  Vulneratus  dici  nequit,  cuius  natura  est  integra  neque 
privata  perfectionibus  supernaturalibus,  quas  habuit,  conc.  mai. ;  vulneratus  dici 
nequit,  cuius  natura  est  integra  sed  privata  perfectionibus  supernaturalibus,  quas 
habuit,  subdist.  mai.:  Non  potest  dici  vulneratus  vulneratione  stricte  et  pro- 
prie  dicta,  conc.  mai.;  vulneratione  late  et  improprie  dicta,  neg.  mai.  Dist. 
min. :  Vulneratus  est  homo  in  naturalibus  vulneratione  stricte  et  proprie  dicta, 
neg.  min.;  vulneratione   late   et  improprie  dicta,    conc.  min.     Et  neg.  conseq. 

Haec  appellatio  vulnerationis  orta  est  ex  applicatione  parabolae  hominis,  qui 
incidit  in  latrones  (Lc  10,  30  sqq),  ad  genus  humanum  in  peccatum  lapsum. 
Ergo  agitur  de  allegorica  explicatione  Scripturae,  cui  quid  secundum  sensum 
proprium  respondeat,  ex  materia  subiecta  videndum  est. 

Prop.  XLVII.  Morientes  in  solo  peccato  originali  damnantur, 
quatenus  in  aeternum  privantur  visione  beatifica,  neque  tamen 
puniuntur  poenis  positivis ,  neque  carent  bonis  sibi  naturaliter 
debitis. 

363.  Stat.  quaest.  Diximus  de  poenis  peccati  originalis,  quae  ad 
hanc  vitam  pertinent.  Videndum  nunc  est  de  poenis,  quibus  peccatum 
originale  post  mortem  punitur.  Loquimur  de  iis  tantum,  qui  cum  solo 
peccato  originali  moriuntur,  quia  in  his  maxime  apparet  poena  huius 
peccati.  Prima  pars  thesis  est  de  fide,  et  est  definita  contra  pelagianos, 
qui  infantibus  sine  baptismo  morientibus  vitam  aeternam  promittebant, 
quae  consistit  in  visione  Dei.  Duae  aliae  partes  thesis  disputantnr 
inter  theologos.     Sequimur  sententiam  nunc  multo  communiorem. 

364.  Prob.pa.rsI.  Morientes  in  solo  peccato  originali  damnantur, 
quatenus  excluduntur  a  visione  beatifica.  Christus  ait:  «Nisi  quis  re- 
natus  fuerit  ex  aqua  et  Spiritu  Sancto,  non  potest  introire  in  regnum 
Dei»  (Io  3,  5).  Atqui  qui  moriuntur  in  peccato  originali,  non  sunt 
spiritualiter  renati.  Ergo  excluduntur  a  regno  Dei,  seu  quod  idem 
est,  a  visione  beatifica.  «Non  intrabit  in  eam  [Ierusalem  caelestem] 
aliquod  coinquinatum»  (Apc  21,  27).  Atqui  morientes  in  peccato 
originali  sunt  coinquinati.  Ergo  excluduntur  a  Ierusalem  caelesti  seu 
a  visione  beatifica.  Concilium  florentinum  docet  «illorum  animas,  qui 
in  actuali  mortali  peccato  vel  solo  originali  decedunt,  mox  in  infernum 
descendere,  poenis  tamen  disparibus  puniendas»  (Denz.  n.  693).  Ergo 
qui  moriuntur  in  peccato  originali,  excluduntur  a  caelo,  ubi  beati 
Deum  clare  intuentur,  ut  ibidem  dicitur,  et  poenae  subiciuntur.  Con- 
cilium  tridentinum  sess.  5>  can.  4  definit:  Si  quis  dicit  parvulos  «nihil 
ex  Adam  trahere  originalis  peccati,  quod  regenerationis  lavacro  necesse 
sit  expiari  ad  vitam  aeternam  consequendam  .  .  .  A.  S. »  (Denz.  n.  791). 
Ergo  ad  vitam  aeternam  consequendam  necesse  est  expiari  peccatum 
originale  in  hac  vita.  Patet  etiam  ratione  theologica,  quia  beati  sunt 
filii  dilectionis,  peccato  originali  affecti  sunt  filii  irae  Dei  (Denz.  n.  793); 
atqui  nemo  potest  esse  simul  filius  dilectionis  et  filius  irae;  ergo  qui 
moriuntur  in  peccato  originali,  excluduntur  a  visione  beatifica,  et  hoc 
sensu  sunt  vere  damnati  et  a  societate  amicorum  Dei  exclusi,  seu  sunt 
in  inferno,  prout  infernus  designat  habitationem  omnium  eorum,  qui 
sunt  damnati. 

365.  Prob.  pars  II.  Morientes  in  solo  peccato  originali  non 
puniuntur  poenis  positivis.     Nam  poenae  positivae  seu  poenae  sensus, 

et  maxime  poena  ignis,  infliguntur  pro  illicita  delectatione ,  quam 
peccatores  in  creaturis  quaesierunt  (Apc  18,  7).  Atqui  morientes  in 
solo  peccato  originali  delectationem  ex  hoc  peccato  non  habuerunt. 
Ergo  neque  pro  illicita  delectatione  puniuntur.  De  qua  re  ait  »S.  Gre- 
gorius  Naz.:  «Nec  caelesti  gloria  nec  suppliciis  a  iusto  iudice  affi- 
ciuntur,  qui,  licet  signati  [baptizati]  non  fuerint,  improbitate  tamen 
careant,  atque  hanc  iacturam  passi  potius  fuerint  quam  fecerint.  Neque 
enim  quisquis  dignus  supplicio  non  est,  protinus  honorem  quoque 
meretur;  quemadmodum  nec  quisquis  honore  indignus  est,  statim  etiam 
poenam  promeretur»  (Orat.  in  s.  baptisma  n.  23).  6".  Thomas  hoc  semper 
et  indubitanter  docuit.  «Peccato  originali  in  futura  retributione  non 
debetur  poena  sensus»  (3,  q.  1,  a.  4  ad  2;  In  2,  dist.  32,  q.  2,  a.  1 ; 
De  malo  q.  5,  a.  2).  Idem  docent  scholastici  longe  plurimi,  ut  >S.  Bona- 
ventura  et  Scotus  (In  2,  dist.  33,  a.  I,  q.  1).  Excipiuntur  Gregorius 
Ariminensis,  «tortor  infantium»  (In  2,  dist.  31,  q.  3),  Petavius  (De 
Deo  9,  10),  pauci  alii.  Pro  sententia  communi  stat  etiam  auctoritas 
ecclesiastica ,  etsi  nihil  definivit.  Innocentius  III:  «Poena  originalis 
peccati  est  carentia  visionis  Dei,  actualis  vero  poena  peccati  est  gehennae 
perpetuae  cruciatus»  (Denz.  n.410).  Cum  iansenistae  mitiorem  scholasti- 
corum  sententiam  accusassent  pelagianismi,  Pius  VI  hoc  in  eos  iudicium 
fecit:  «Doctrina,  quae  velut  fabulam  pelagianam  explodit  locum  illum 
inferorum  (quem  limbi  puerorum  nomine  fideles  passim  designant),  in  quo 
animae  decedentium  cum  sola  originali  culpa  poena  damni  citra  poenam 
ignis  puniantur,  perinde  ac  si  hoc  ipso,  quod,  qui  poenam  ignis  removent, 
inducerent  locum  illum  et  statum  medium,  expertem  culpae  et  poenae, 
inter  regnum  Dei  et  damnationem  aeternam,  qualem  fabulabantur  pela- 
giani,  falsa,  temeraria,  in  scholas  catholicas  iniuriosa»  (Denz.  n.  1526). 

366.  Prob.  pars  III.  Morientes  in  solo  peccato  originali  non 
privantur  bonis  sibi  naturaliter  debitis.  Nam  ad  ea,  quae  naturaliter 
sunt  debita,  homo  per  ipsam  naturam  immediate  ordinatur.  Atqui  in 
his,  ad  quae  per  naturam  ordinatur,  nemo  debet  detrimentum  pati  nisi 
propter  peccatum  personale,  quia  eo  ipso,  quod  naturam  habet,  ei 
debentur  omnia,  quae  natura  ipsa  exigit.  Ergo  qui  mortui  sunt  in 
solo  peccato  originali,  etiam  in  altera  vita  omnia  habebunt,  quae 
naturae  ut  tali  sunt  debita.  Praeterea  hoc  etiam  fert  usus  hominum, 
ut  qui  sine  personali  culpa  laborat  aliquo  defectu  habituali,  possit 
quidem  propter  hunc  defectum  aliquod  damnum  pati  in  iis,  quae  non 
omnibus  hominibus  debentur,  nequaquam  vero  possit  privari  iis,  quae 
omnibus  debentur.  Ita  caecus  vel  ineruditus  excluditur  quidem  a  multis 
muneribus  honorificis  vel  lucrosis,  quia  ad  ea  ineptus  est,  non  tamen 
privatur  communibus  iuribus  omnium  hominum.  A  pari  defunctus  in 
solo  peccato  originali  excluditur  quidem  a  visione  beatifica,  ad  quam 
ineptus  est,  non  tamen  excluditur  ab  iis,  quae  debentur  ipsi  naturae 
(S.  Thomas,  De  malo  q.  5,  a.  3). 

Suarez  censet  futurum  post  ultimum  iudicium,  «ut  illi  parvuli 
habeant  tunc  veram  Dei  cognitionem  naturalem  et  amorem  eius  super 
omnia  atque  adeo  reliquas  virtutes  naturales  et  corpora  [adulta]  im- 
passibilia,  non  per  intrinsecam  dispositionem  sed  ex  providentia  Dei 
et  ipsorum,  quia  debent  esse  aeterna;  unde  non  indigebunt  cibo  et 
potu,  quia  omnis  alteratio  tunc  cessabit  Deo  ita  providente.  Itaque 
neque  patientur  rebellionem  carnis  neque  interiorem  neque  exteriorem 
pugnam,  quia  etiam  haec  esset  poena  sensibilis,  et  omnia  haec  pertinent 
ad  viam,  illi  vero  sunt  suo  modo  in  termino.  Atque  in  his  fere  con- 
veniunt  theologi»  (De  pecc.  et  vit.  disp.  9,  sect.  6).  Communiter  etiam 
negant  eos  habere  dolorem  animi  propter  amissam  beatitudinem  super- 
naturalem,  ut  vult  Bellarminus  (De  amiss.  gratiae  6,  6),  quia  natura- 
liter  nihil  de  hac  re  sciunt,  et  rem  iis  revelari  gratis  asseritur.  Etiam 
Lessius  censet  illis  parvulis  nihil  naturalium  bonorum  deesse,  ut  iis 
omnino  sit  satisfactum.  Addit  autem:  «Neque  hinc  sequitur  illos  habi- 
turos  beatitudinem  naturalem,  quia  peccati  labes  obstat,  quominus 
beatitudinem  naturalem  obtinere  dicantur,  etsi  forte  omnia  alia  bona 
illius  status  habeant»   (De  perf.  div.  12,  22,   144  sq). 

367«  Obi.  I.  In  iudicio  universali  omnes  homines  dividuntur  in  duas  partes, 
et  qui  a  dextris  iudicis  sunt,  ibunt  in  vitam  aeternam;  qui  vero  a  sinistris, 
in  poenam  aeternam  (Mt  25,  31  sqq).  Atqui  qui  habent  peccatum  originale, 
non  ibunt  in  vitam  aeternam.     Ergo  in  poenam  aeternara. 

Resp.  Dist.  mai.:  In  illo  iudicio  iudicabuntur  omnes  homines,  quibus 
dici  potest:  Esurivi,  et  dedistis  mihi  manducare,  aut:  Esurivi,  et  non  de- 
distis  mihi  manducare,  conc.  mai. ;  iudicabuntur  etiam  illi,  qui  non  potuerunt 
praecepta  Dei  servare  aut  transgredi,  neg.  min.  Ergo  tota  res  non  pertinet 
ad  homines  ante  usum  rationis  decedentes.  S.  Thomas  (Supplem.  q.  89, 
a.  5  ad  3),  Suarez  (De  myst.  vitae  Christi  in  q.  89,  a.  5),  alii  censent  etiam 
pueros  venturos  esse  ad  iudicium,  non  ut  iudicentur,  sed  ut  videant  gloriam 
iudicis  et  iustitiam  iudiciorum  eius. 

368.  Obi.  II.  S.  Augustinus  docet  parvulos  propter  peccatum  originale 
futuros  esse  in  poena  ignis,  etsi  mitissima  (Enchir.  c.  33).  Atqui  in  doctrina 
de  peccato  originali  Augustinus  est  maximae  auctoritatis.  Ergo  eius  sententia 
tenenda  est. 

Resp.  Conc.  mai.  Dist.  min. :  Augustinus  est  maximae  auctoritatis,  quod 
attinet  essentiam  doctrinae  de  peccato  originali,  conc.  min. ;  in  omnibus  quae- 
stionibus  adiacentibus,  neg.  min.  Nam  in  his  habuit  partim  falsam  opinionem, 
partim  incertam.  Falsa  erat  eius  opinio  de  traduce  animarum,  quo  etiam 
traduceretur  peccatum  originale  (supra  n.  290).  Incerta  erat  eius  opinio  de 
poena  sensibili  peccato  originali  debita,  de  qua  in  opere  suo  contra  Iulianum 
(5,  11)  et  in  epistula  (166,  6,  16)  ad  Hieronymum  non  loquitur  cum  magna 
fiducia.  Pauci  autem  alii  Patres,  qui  idem  docent,  secuti  sunt  Augustinum, 
ut  Fulgentius  (De  incarn.  et  grat.  c.  14  et  30)  et  Gregorius  M.  (Moral.  9,  21). 
Postea  vero  haec  sententia  relicta  est. 

PARS  VI. 
DE  ANGELIS. 

Cf.  S.  Thomas  i,  q.  50  sqq  106  sqq;  —  Contra  gentes  II,  91  sqq;  III,  77  sqq  105  sqq; 
Suarez,  De  angelis ;  Petavius,  De  angelis ;  Laur.  yanssens,  De  Deo  creatore  et  de  an- 
gelis,  Friburgi  1 905  ;  J.  Scuben,  Nouvelle  theologie  dogmatique  III 2  Paris  1 906,  2 1  sqq ; 
M.  Hagen,  Der  Teufel  im  Lichte  der  Glaubensquellen,  Freiburg  1899;  Pohle,  Lehrbuch 

der  Dogmatik  I5  553  sqq. 

Prop.  XLVIII.     Deus  creavit  angelos,  qui  sunt  puri  spiritus. 

369.  Stat.  quaest.  In  plurimis  libris  S.  Scripturae  a  Genesi  (16,  7 
et  deinceps  saepe)  usque  ad  Apocalypsim  sermo  est  de  angelis.  Ange- 
lus,  apud  hebraeos  maleach,  latine  idem  est  ac  nuntius.  Sed  raro  vox 
hoc  generali  sensu  in  Scriptura  usurpatur,  ut  Lc  7,  24  (graece). 
Plerumque,  immo  semper  fere,  ubi  in  versione  latina  retinetur  vox 
graeca  angeli,  dicitur  de  creaturis  rationalibus  homine  superioribus. 
Esse  angelos  hoc  sensu  intellectos  est  de  fide.  Etiam  de  fide  est 
angelos  non  constare  carne  et  sanguine  sicut  homines.  Sed  olim  non 
paucorum  opinio  fuit  angelos  non  esse  plane  immateriales,  sed  habere 
corpora  quaedam  subtiliora.  Contrarium  quidem  est  certum  et  nunc 
communiter  admissum,  sed  nondum  ab  ecclesia  definitum.  Rationalistae 
irrident  fidem  angelorum  ut  superstitiosam,  et  volunt  eam  a  hebraeis 
e  Babylonia  esse  receptam. 

370.  Prob.  pars  J.  Deus  creavit  angelos.  De  Deo  Filio  ait  apo- 
stolus:  «In  ipso  condita  sunt  universa  in  caelis  et  in  terra,  visibilia 
et  invisibilia,  sive  throni,  sive  dominationes,  sive  principatus,  sive 
potestates,  omnia  per  ipsum  et  in  ipso  creata  sunt»  (Col  1,  16).  Haec 
sunt  nomina,  quibus  varii  ordines  angelorum  appellantur.  Alia  nomina 
sunt:  Cherubim  (Ez  10,  3),  Seraphim  (Is  6,  2  sqq),  virtutes  (1  Petr 
3,  22),  archangeli  (1  Thess  4,  15),  saepissime  angeli.  Quia  angeli  a 
Deo  creati  sunt,  eum  glorificare,  ei  oboedire  debent:  «Benedicite  Do- 
mino  omnes  angeli  eius,  potentes  virtute,  facientes  verbum  illius  ad 
audiendam  vocem  sermonum  eius»  (Ps  102,  20).  Hominibus  autem 
sunt  multo  superiores.  Ita  unus  angelus  una  nocte  in  castris  Sennacherib 
percussit  centum  octoginta  quinque  milia  bellatorum  (4  Rg  19,  35. 
Eccli  48,  24.  Is  37,  36.  1  Mach  7,  41.  2  Mach  8,  19).  Exsistit 
magna  multitudo  angelorum.  Christus  ad  Petrum  ait:  «Putas,  quia 
non  possum  rogare  Patrem  meum,  et  exhibebit  mihi  plus  quam  duo- 
decim  legiones  angelorum?»  (Mt  26,  53.)  In  epistula  ad  hebraeos 
(12,  22)  sermo  est  de  myriadibus  angelorum.  Similia  leguntur  multis 
aliis  locis,  ut  Dn  7,   10;  Apc   5,  7. 

Idem  constat  ex  traditione.  Clemens  Rom.:  «Multitudinem  uni- 
versam  angelorum  eius  diligenter  consideremus»  (1  Cor.  34,  5).  6*.  Iu- 
stinus  M.:    «Colimus    exercitum    bonorum    angelorum,    qui    Deo    ob- 

oediunt,  et  ipsi  similes  sunt»  (Apol.  i,  6).  .S.  Augustinus:  «Angelos 
esse  novimus  ex  fide»  (In  Ps.  103,  sermo  1,  15).  Tota  liturgia  testi- 
monium  exhibet  huius  fidei,  quia  et  festa  angelorum  celebrantur,  et 
in  Praefationibus  missae  et  aliis  locis  saepissime  angelorum  mentio  fit. 
In  officiis  de  sanctis  angelis  multa  quoque  alia  testimonia  Patrum  de 
hac  re  leguntur.  Concilium  lateranense  IV  definivit:  Deus  «sua  omni- 
potente  virtute  simul  ab  initio  temporis  utramque  de  nihilo  condidit 
creaturam,  spiritualem  et  corporalem,  angelicam  videlicet  et  mundanam» 
(Denz.  n.  428).  Eandem  definitionem  contra  rationalistas  nostrae 
aetatis  repetivit  concilium  vaticanum  sess.   3,  c.   1   (Denz.  n.    1783). 

Ratio  approbat  hanc  doctrinam,  quatenus  nullam  esse  cognoscit 
contradictionem  in  conceptu  puri  spiritus  creati,  et  quatenus  hac  pos- 
sibilitate  supposita  intellegit  conveniens  esse,  ut  exsistant  non  sola  ma- 
terialia  entia  et  composita  ex  materia  et  anima  sed  etiam  pure  spiri- 
tualia,  ut  sic  imitatio  et  glorificatio  Dei  ad  extra  fiat  per  omnes  pos- 
sibiles  gradus,    ab  imis  usque   ad  summos  (S.  Thomas  1,  q.  50,  a.  1). 

371.  Prob.  pars  II.  Angeli  sunt puri  spiritus.  Apostolus  de  pugna 
spirituali  christianorum  cum  malis  angelis,  ait:  «Non  est  nobis  colluc- 
tatio  adversus  carnem  et  sanguinem,  sed  adversus  principes  et  pote- 
states,  adversus  mundi  rectores  tenebrarum  harum,  contra  spiritualia 
nequitiae  in  caelestibus»  (Eph  6,  12).  Ergo  angeli  corpora  crassa  sicut 
homines  non  habent.  Sicut  hoc  loco  vocantur  TTvsujuanxd,  ita  saepe 
dicuntur  nveofiaTa,  spiritus,  quo  nomine  numquam  appellantur  homines 
(Mt  8,  16.  Lc  6,  18;  10,  20;  11,  26.  Act  19,  12.  Hebr  1,  14  etc). 
Spiritus  autem,  ut  Christus  ait,   «carnem  et  ossa  non  habet»  (Lc  24,  39), 

Narratur  quidem  saepe  in  Scriptura  angelos  in  corporali  specie  homini- 
bus  apparuisse.  At  hoc  non  obstat  spiritualitati  angelorum.  Nam  spiritus 
potest  movere  corpus  et  per  illud  apparere;  immo  si  angelus  vult  se 
hominibus  aliquo  modo  visibilem  reddere,  assumptio  alicuius  corporis  ne- 
cessaria  est.  Deus  certe  est  purus  spiritus,  et  tamen  humanam  formam 
non  quomodocumque  assumpsit,  sed  homo  factus  est.  Ipse  modus 
apparitionis  angelorum  ostendit  eos  non  esse  legibus  materiae  subiectos, 
quia  ascendunt,  descendunt,  apparent,  disparent  subito,  prout  volunt 
(cf.  Iudic  13,  20;  Tob  12,  15  sqq;  Dn  9,  21;  14,  35;  2  Mach  10,  29; 
11,  10).  Si  quis  vero  angelis  attribuit  corpora  subtiliora,  hoc  non  in- 
venit  in  S.  Scriptura,  sed  ipse  fingit. 

Plurimi  SS.  Patres  docent  angelos  esse  puros  spiritus.  5.  Gre- 
gorius  Naz.  vocat  naturam  angelicam  «intellectualem  et  incorpoream» 
(Orat.  24,  20).  Eusebius  Caes.  angelos  dicit  «immateriales  et  omnino 
puros  spiritus»  (Demonstr.  evang.  4,  1,4);  S.  Ioannes  Chrysost.:  «in- 
corporeas  substantias»  (In  Gen.  hom.  22,  2).  5.  Gregorius  M.:  «An- 
gelus  solummodo    spiritus,    homo  vero  et  spiritus  est  et  caro»  (Moral. 

4,  3).     Non   minus  clare  loquuntur  *S.  Cyprianus,  S.  Gregorius  Nyss., 

5.  Ioannes  Damasc,    S.  Hieronymus,    S.  Leo  M.,   alii  (cf.  Petav.,    De 

angelis  I,  3).  Inter  scholasticos  de  hac  re  est  unanimis  consensus,  ut 
videre  licet  in  Sent.  2,  dist.  8  et  Sum.  1,  q.  50,  a.  1,  et  eorum  com- 
mentariis.  Ratio,  cur  theologi  sint  tam  unanimes,  est  haec,  quod  con- 
cilium  lateranense  IV  distinguit  angelicam  substantiam  ab  humana  eo, 
quod  haec  sit  composita  ex  spiritu  et  corpore  (Denz.  n.  428);  ergo 
subintellegit  angelicam  substantiam  non  esse  ita  compositam.  Noluit 
quidem  concilium  hanc  ipsam  rem  definire,  sed  consensus  postea  factus 
ostendit,  quomodo  haec  doctrina  accepta  sit  in  ecclesia. 

372*  Obi.  I.  Gn  6,  2  dicuntur  «filii  Dei»  iniisse  matrimonia  cum  filiabus 
hominum.  Atqui  recte  filii  Dei  dicuntur  esse  angeli.  Ergo  angeli  habent 
corpora  naturaliter  unita. 

Resp.  Conc.  mai.  Neg.  min.  et  conseq.  Nam  illi  angeli  aut  fuissent 
mali  aut  boni.  Si  fuissent  mali,  non  vocarentur  «filii  Dei».  Si  fuissent  boni, 
non  potuissent  perdere  beatitudinem,  in  qua  erant  (cf.  JDenz.  n.  203  530); 
neque  boni  angeli  nubunt  vel  nubuntur  (Mt  22,  30).  Filii  Dei  vocantur  ibi 
sethitae,  ineuntes  matrimonia  cum  filiabus  Cain.  Ergo  in  hac  re  errarunt 
pauci  illi  Patres,  qui,  ut  lustinus,  Irenaeus,  A??ibrosius,  putabant  angelos  con- 
traxisse  matrimonia. 

373*  Obi.  II.  Patres  dicunt  angelos  esse  ignem  vel  spiritum  aereum  vel 
alia,  quae  sunt  res  corporeae.    Ergo  tribuunt  angelis  corpora. 

Resp.  Dist.  antec. :  Patres  utuntur  istis  nominibus  sensu  proprio,  neg. 
antec;  sensu  improprio,  conc.  antec.  Student  enim  quomodocumque  talibus 
nominibus  naturam  angelicam  indicare,  sicut  e.  g.  S.  Gregorius  Naz.  de  an- 
gelis  ait:  «Sive  intellegentes  spiritus,  sive  ignem  velut  materiae  expertem  et 
incorporeum,  sive  aliam  quandam  naturam  quam  proxime  ad  has  accedentem 
existimare  oportet»  (Orat.  38,  9).  Latius  idem  explicat  6*.  Ioannes  Damasc. 
(De  fide  2,  3).  Una  ratio,  cur  ita  loquantur,  sunt  verba  Ps  103,  4:  «Qui 
facis  angelos  tuos  spiritus  et  ministros  tuos  ignem  urentem.»  Quae  verba 
aliter  ab  aliis  Patribus  exponuntur.  S.  Gregofitis  M.  interpretatur :  Facis,  ut 
qui  ex  natura  sua  semper  sunt  spiritus,  ex  munere  fiant  angeli,  i.  e.  nuntii. 
S.  loannes  Damasc.  interpretatur :  Facis,  ut  angeli  tui  fiant  agiles  et  fer- 
ventes  in  servitio  tuo,  sicut  venti  et  ignis.  Hi  igitur  Patres  vocant  angelos 
immaterialem  ventum  et  ignem  ad  significandam  eorum  agilitatem  et  fer- 
vorem  in  Dei  servitio.  Unde  nulla  oritur  difficultas  contra  spiritualitatem 
angelorum.  Per  se  textus  (hebr.)  habet  hunc  sensum :  Qui  uteris  nubibus  ut 
curru  et  ventis  ut  pennis ;  qui  facis,  ut  venti  sint  nuntii  tui  et  ignis  flagrans 
minister  tuus.  Ubi  Vulgata  habet  ventos  et  spiritus,  in  hebraeo  aequaliter  est 
vox  ruach. 

Praeterea  Patres  interdum  dicunt  angelos  in  comparatione  cum  Deo  non 
esse  immateriales,  i.  e.  non  immensos  sed  limitatos.  Ita  S.  Ioannes  Damasc. 
(1.  c.):  Angelus  «incorporeus  et  immaterialis  dicitur  quantum  ad  nos;  nam 
omne  ad  Deum  collatum,  qui  solus  incorporalis  est,  crassum  et  materiale  re- 
peritur».  Sic  etiam  scholastici  admittunt  in  angelis  quandam  compositionem 
ex  materia,  improprie  dicta,  et  forma;  nam  essentia  angeli  potest  considerari 
ut  materia,  quae  actuatur  per  exsistentiam  ut  formam-  potentia  ut  materia, 
quae  actuatur  per  cognitionem  et   volitionem ;   natura   ut   materia,    quae   in- 

formatur  per  dona  gratiae.  Ergo  in  angelis  est  compositio  physica  vel  meta- 
physica,  quae  a  Deo  prorsus  excluditur  (cf.  S.  Bonaventura,  In  2,  dist.  3, 
pars  i,  a.   1,  q.   1  sqq;  S.   Thomas  1,  q.  50,  a.  2  ad  3). 

SchoL  I.    De  tempore  creationis  angelorum. 

374.  S.  Scriptura,  narrans  creationem  mundi,  non  loquitur  explicite 
de  creatione  angelorum.  Quidam  SS.  Patres  illud:  «In  principio  Deus 
creavit  caelum»  intellegunt  dictum  de  angelis,  ut  S.  Epiphanius,  cui 
hoc  videtur  certum  (Haer.  65,  5),  et  S.  Augustinus  (De  civ.  Dei  11, 
6  9  33;  cf.  supra  n.  261)  et  vS.  Gregorius  M.,  quibus  hoc  videtur 
probabilius.  Alii  Patres  docent  angelos  creatos  esse  ante  mundum 
materialem,  ut  6".  Gregcrius  Naz.  (Orat.  38,  9),  S.  Basilius  (In  Hexaem. 
hom.  1),  vS.  Ioannes  Chrysost.  (In  Gen.  hom.  2),  S.  Ambrosius  (In 
Hexaem.  1,  5,  19),  alii.  Prior  sententia  communiter  admittitur  a  scho- 
lasticis  ut  probabilior  (S.  Thomas  1,  q.  61,  a.  3),  quia  angeli  sunt 
pars  universi,  pars  autem  non  debet  esse  ante  totum.  Provocant  etiam 
ad  concilium  laterane?ise  IV,  quod  docet  Deum  «simul  ab  initio  tem- 
poris  utramque  de  nihilo  condidisse  creaturam»  (Denz.  n.  428),  sed 
neque  concilium  hanc  rem  praecise  voluit  definire,  neque  verba  neces- 
sario  postulant  simultaneitatem  temporis  (supra  n.  261). 

SchoL  2,     De  relatione  angelorum  ad  spatium. 

375.  Cum  angeli  sint  incorporei,  non  commensurantur  parti  spatii 
seu  loco  sicut  corpora,  quorum  partes  sunt  in  partibus  loci,  quem 
occupant.  Corporum  modus  exsistendi  in  loco  dicitur  circumscriptivus. 
Cum  ex  altera  parte  angeli  non  sint  immensi,  non  sunt  ubique  sicut 
Deus,  sed  possunt  solummodo  praesentes  esse  certo  spatio  limitato, 
in  quo  quidem  sunt  definitive,  i.  e.  toti  in  toto  et  toti  in  singulis  par- 
tibus  spatii,  sed  simul  extra  hoc  spatium  esse  non  possunt.  Hinc  per 
divinam  omnipotentiam  possunt  ad  aliquem  locum  alligari  vel  e  certo 
loco  expelli  (Tob  3,  8.    Mc  5,   10.     2  Petr  2,  4.    Apc   12,  8). 

Quanam  re  angelus  formaliter  sit  in  loco,  non  constat  inter  theo- 
logos.  Palmieri  respondet:  per  ipsam  substantiam  suam  terminatam 
per  hanc  partem  spatii  (De  Deo  creante  1 84  sq) ;  Suarez  respondet : 
per  modum  ubicationis,  realiter  ab  angelo  distinctum  (De  angelis  4, 
2,  4);  >S.  Thomas  respondet:  per  contactum  virtutis  (1,  q.  52,  a.  1). 
Haec  decidi  nequeunt  ex  fontibus  revelationis,  sed  sunt  speculationes 
philosophicae,  de  quibus  cf.,  si  placet,  Franc.  Schmid,  Quaestiones 
selectae  ex  theologia  dogmatica,  Paderbornae   1891,  28  sqq. 

SchoL  3.      De  naturali  angelorum  cognitione. 

376.  Angeli  eo  ipso,  quod  sunt  entia  pure  spiritualia,  habent  cogni- 
tionem  essentialiter  superiorem  cognitione  humana,  quia  obiectum  for- 
male  eorum  est  substantia  spiritualis  creata.  Etiam  S.  Scriptura  indicat 
excellentiorem    eorum    cognitionem,    e.    g.    quando    Christus    effert    ne 

angelos  quidem  scire  diem  iudicii  (Mt  24,  36).  Nihilominus  angeli  non 
cognoscunt  naturaliter  secreta  cordis,  quia  solus  Deus  est  «discretor 
cogitationum  et  intentionum  cordis»  (Hebr  4,  12).  «Tu  nosti  solus 
cor  filiorum  hominum»  (3  Rg  8,  39).  «Ego  Dominus  scrutans  cor 
et  probans  renes»  (Ier  17,  10).  Similiter  angeli  non  certo  praesciunt 
libera  futura.  «Ego  sum  Deus,  et  non  est  ultra  deus,  nec  est 
similis  mei,  annuntians  ab  exordio  novissimum,  et  ab  initio,  quae  nec- 
dum  facta  sunt»  (Is  46,  9  sq).  Idem  docent  SS.  Patres.  5.  Hier- 
onymus :  «Diabolus  in  anima  intrinsecus  nescit,  quid  cogitet  homo, 
nisi  per  exteriores  motus  intellegat»  (In  Ps.  16,  20).  £.  Ioannes 
Chrysost.:  «Certa  praedictio  futurorum  immortalis  dumtaxat  Dei  opus 
est»  (In  Ioan.  hom.  9,  2).  Eadem  est  doctrina  scholasticorum,  e.  g. 
.S.  Thomae  (1,  q.  57,  a.  3  sq).  Secundum  concilium  vaticanum  sess.  3, 
c.  3 :  Prophetiae  «Dei  infinitam  scientiam  luculenter  commonstrant» 
{Denz.  n.    1790). 

Dubitandum  non  est,  quin  angeli  conceptus  intellectus  sui  inter  se 
communicare  seu  inter  se  colloqui  possint,  etsi  nescimus,  quomodo 
hoc  fiat.  Angelos  inter  se  colloqui  diserte  dicit  apostolus  Iudas  in 
epistula  sua  (v.  9).  Isaias  ait:  Seraphim  «clamabant  alter  ad  alterum: 
Sanctus»  (Is  6,  3).  vS.  Ioannes  Damasc:  «Sine  ulla  prolati  sermonis 
ope  mutuo  sibi  sensa  sua  communicant  et  consilia»  (De  fide  2,  3). 
Generatim  Patres  occasione  illius  verbi  apostoli:  «Si  linguis  hominum 
loquar  et  angelorum»  (1  Cor  13,  1)  solum  dicunt  etiam  angelos  suam 
linguam  habere,  ut  vS.  Basilius  (Hom.  in  illud :  In  principio  erat  Ver- 
bum,  n.  3).  Scholastici  student  aliquo  modo  explicare  rem,  sed  non 
est  inter  eos  consensus  (cf.  vS.  Thomas  1,  q.  107;  Suarez,  De  angelis 
2,  28,  57).  Generatim  dicunt  angelum  loqui  ad  alterum  angelum  per 
hoc,  quod  voluntate  sua  conceptum  suum   ad  alterum  dirigat. 

SchoL  4.  De  ordinibus  angelorum. 
377.  Non  omnes  angelos  esse  aequales  S.  Scriptura  testatur,  ut  cum 
Michael  vocatur  «unus  de  principibus  primis»  (Dn  10,  13).  Varia 
eorum  nomina  (supra  n.  370)  non  enumerarentur,  nisi  iis  responderet 
varia  perfectio  in  angelis.  Ideo  in  ecclesia  semper  fuit  persuasio  esse 
plures  angelorum  ordines  seu  choros ,  perfectione  et  muneribus  di- 
stinctos.  Sed  quia  novem  illa  nomina  non  uno  loco  simul  ponuntur, 
ex  S.  Scriptura  non  constat,  utrum  singula  nomina  diversos  ordines 
significent,  an  forte  quaedam  appellationes  sint  synonymae.  Neque 
ante  saeculum  sextum  SS.  Patres  de  hac  re  proferunt  determinatam 
sententiam.  E.  g.  5.  Augustinus  de  illis  verbis  Col  1,  16  «sive  throni 
sive  dominationes  sive  principatus  sive  potestates»  ait:  «Quid  inter  se 
distent  quattuor  illa  vocabula,  quibus  universam  ipsam  caelestem  so- 
cietatem  videtur  apostolus  esse  complexus  .  .  .  dicant,  qui  possunt;  ego 
me  ista  ignorare  confiteor»  (Enchir.  c.  58).  Post  Dionysii  Areopagitae, 
qui  dicitur,  libros  «De  caelesti  hierarchia»  magis  magisque  sententia  in- 

valuit  esse  novem  angelorum  choros,  cui  sententiae  ecclesia  in  liturgia 
favet.  In  Breviario  Romano  die  29  Sept.  in  secundo  Nocturno  legitur 
homilia  (34  in  Evang.)  S.  Gregorii  M.,  quae  incipit:  «Novem  ange- 
lorum  ordines  dicimus,  quia  videlicet  esse  sacro  eloquio  scimus.»  In 
eadem  homilia  ex  ipsis  nominibus  tum  quorundam  singulorum  ange- 
lorum  tum  ordinum  angelicorum  diversitates  S.  Gregorius  explicare 
studet.  Secundum  >S.  Thomam  angeli  in  ordines  distinguuntur  disposi- 
tive  secundum  naturalia  dona,  completive  secundum  dona  supernaturalia, 
quae  angelis  data  sunt  secundum  capacitatem  naturalem  (1,  q.  108, 
a.  4).  Secundum  naturalem  et  supernaturalem  capacitatem  accipiunt 
varia  officia,  quae  S.  Thomas  describit  sequens  doctrinam  Dionysii  et 
S.  Gregorii  M.  (ibid.  a.  5  et  6).  Cf.  Suarez  (De  angelis  1,  13);  Peta- 
vius  (De  angelis  2,  3).  Nihil  horum  est  de  fide.  Multo  minus  certa 
est  divisio   angelorum   in  tres  hierarchias  (S.  Thomas  1.  c.  a.   1   et  6). 

Prop.  XLIX.  Alii  angeli,  perseverantes  in  bono,  ad  beatitudinem 
supernaturalem  evecti  sunt;  alii  autem,  peccantes,  in  aeternum  dam- 
nati  sunt. 

378.  Stat.  quaest.  Quando  in  S.  Scriptura  sermo  est  de  angelis 
simpliciter,  semper  fere  intelleguntur  angeli  boni.  Commemorantur 
autem  etiam  angeli  non  boni,  qui  solent  dici  angeli  mali  (Ps  JJ,  49), 
vel  appellantur  aliis  nominibus,  eorum  malitiam  vel  damnationem  signi- 
ficantibus.  Plerumque  dicuntur  daemones  vel  daemonia.  Hos  propter 
peccatum  commissum  in  aeternum  esse  damnatos  de  fide  est.  Mani- 
chaei  dicebant  daemones  natura  sua  malos  esse.  Origenistae  volebant 
futuram  esse  aliquando  generalem  apocatastasim  seu  restitutionem  dae- 
monum  et  ceterorum  damnatorum  in  integrum.  Uterque  error  ab 
ecclesia  reiectus  est  (cf.  Denz.  n.  211   237). 

379.  Ptob.  pars  I.  Multi  angeli,  perseverantes  in  bono,  ad  beati- 
tudinem  supernaturalem  evecti  sunt.  Nam  S.  Scriptura  docet  bonorum 
hominum  sortem  futuram  esse  cum  angelis  in  caelo.  Ita  in  Apocalypsi 
pluribus  locis  describitur  beata  societas  angelorum  et  hominum  in 
regno  beatitudinis  (c.  5,  11;  7,  9sqq;  14,  isqq;  15,  isqq;  19,  I  sqq). 
S.  Paulus  scribit:  «Accessistis  ad  Sion  montem  et  civitatem  Dei  vi- 
ventis,  Ierusalem  caelestem,  et  multorum  milium  angelorum  frequen- 
tiam»  (Hebr  12,  22).  Homines  beati  «aequales  angelis  sunt,  et  filii 
sunt  Dei,  cum  sint  filii  resurrectionis»  (Lc  20,  36).  Angeli  «in  caelis 
semper  vident  faciem  Patris  mei,  qui  in  caelis  est»,  inquit  Christus 
(Mt  18,  10).  Adstant  angeli  ante  Dominum  (Tob  12,  15),  sunt  in 
conspectu  throni  eius  (Apc   1,  4;   5,   11;  7,   11). 

S.  Scriptura  non  expresse  dicit,  utrum  sancti  angeli  in  perfecta 
beatitudine  creati  sint,  an  ante  beatitudinem  fuerint  in  statu  viatorum. 
Sed    SS.  Patres   et    theologi    docent   angelos   fuisse   prius   viatores    et 

meruisse  beatitudinem.  wS.  Augustinus:  «Sancti  angeli,  cadentibus  aliis 
per  liberum  arbitrium,  per  idem  liberum  arbitrium  steterunt  ipsi,  et 
huius  permansionis  debitam  mercedem  recipere  meruerunt»  (De  corr. 
et  grat.  II,  32).  S.  Gregorius  M.:  «Natura  angelica,  quando  creata 
est,  liberum  accepit,  utrum  vellet  in  humilitate  persistere  et  in  omni- 
potentis  Dei  conspectu  manere,  an  ad  superbiam  laberetur  et  a  beati- 
tudine  caderet;  sed  quia  cadentibus  aliis,  sancti  angeli  in  sua  beati- 
tudine  perstiterunt,  hoc  acceperunt  in  munere,  ut  iam  cadere  omnino 
non  possint»  (In  Ezech.  hom.  7,  18).  .S.  Thomas  ait:  Angeli  non 
statim  ab  initio  habuerunt  ultimam  beatitudinem  (1,  q.  62,  a.  1),  sed 
creati  in  via,  cum  gratia  Dei  se  libere  converterunt  ad  Deum  aman- 
dum  (a.  2),  et  statim  post  primum  actum  caritatis  beatitudinem  ad- 
epti  sunt  (a.  5).  Similiter  alii  theologi,  ut  Suarez  (De  angelis  1.  5 
et  6). 

380.  Prob.  pSLTS  II.  Alii  angeli  peccaverunt,  et  in  aeternum  dam- 
nati  sunt.  Nam  vocantur  angeli  peccantes  (2  Petr  2,  4),  qui  in  veri- 
tate  non  steterunt  (Io  8,  44),  qui  non  servaverunt  suum  principatum 
(Iud  v.  6),  quoniam  ab  initio  peccaverunt  (1  Io  3,  8)  et  pugnaverunt 
contra  Deum  (Apc  12,  7  sqq).  Ideo  deiecti  sunt  de  caelo  (Lc  10,  18), 
missi  in  ignem  aeternum  (Mt  25,  41),  vinculis  aeternis  ligati  (Iud  v.  6), 
rudentibus  inferni  in  tartarum  detracti  cruciantur  (2  Petr  2,  4).  Hi 
mali  angeli  habent  caput,  qui  vocatur  diabolus  (Mt  25,  41),  satanas 
(Lc  11,  18;  22,  31),  Beelzebub  (Mt  10,  25),  et  alia  nomina  habet, 
quibus  eius  malitia  significatur.  Non  tamen  in  Scriptura  vocatur  Lu- 
cifer,  quo  nomine  posterioribus  saeculis  communiter  appellari  consuevit 
ex  allegorica  expositione  eorum,  quae  Is  14,  I2sqq  et  Ez  28,  1  sqq 
de  regibus  Babylonis  et  Tyri  dicuntur.  Secundum  *S.  Thomam  (1,  q.  63, 
a.  7)  diabolus  probabilius  fuit  supremus  omnium  angelorum,  quia  in 
eo,  in  quo  fuit  maxima  excellentia,  fuit  etiam  maxima  superbia.  Con- 
cilium  lateranense  IV  docet:  «Diabolus  et  alii  daemones  a  Deo  qui- 
dem  natura  creati  sunt  boni,  sed  ipsi  per  se  facti  sunt  mali»  {Denz. 
n.  428).  In  quo  constiterit  peccatum  angelorum,  revelatum  non  est, 
sed  certum  est  fuisse  superbiam.  Cum  quidam  dixissent  fuisse  invidiam, 
6".  Augustinus  hoc  refutat  ita:  «Nonnulli  dicunt  ipsum  ei  fuisse  casum 
a  supernis  sedibus,  quod  inviderit  homini  facto  ad  imaginem  Dei. 
Porro  haec  invidia  sequitur  superbiam,  non  praecedit.  .  .  .  Amando 
enim  quisque  excellentiam  propriam  vel  paribus  invidet,  quod  ei  co- 
aequentur;  vel  inferioribus,  ne  sibi  coaequentur;  vel  superioribus, 
quod  iis  non  coaequetur.  Superbiendo  igitur  invidus,  non  invidendo 
quisque  superbus  est.  Merito  initium  omnis  peccati  superbiam  Scrip- 
tura  definivit  [Eccli  10,  15],  dicens:  Initium  omnis  peccati  superbia» 
(De  Gen.  ad  litt.  11,  14,  18).  Quidam  propter  Hebr  1,  6  censent  dia- 
bolum  noluisse  se  subicere  futuro  Deo  homini  (cf.  Suarez,  De  angelis 
7,    10  sqq). 

Poenam  daemonum  esse  aeternam  patet  ex  Scriptura  (Mt  25,  41. 
Apc  20,  9  sq),  et  ex  traditione.  >S.  Augustinus:  «Ideo  angelus  irre- 
parabiliter  cecidit,  quoniam  cui  plus  datur,  plus  exigitur  ab  eo»  (Contra 
Iul.  opus  imperf.  6,  22).  5.  Ioannes  Damasc;  «Qui  sua  sponte  pec- 
cat,  inexcusabilis  est.  Itaque  diabolus,  qui  sua  sponte  [non  ex  se- 
ductione  neque  ex  infirmitate]  peccavit,  paenitere  nescit»  (Contra 
Manich.  33).  vS.  Fulgentius :  «De  angelis  quidem  [Deus]  hoc  disposuit, 
ut  si  quis  eorum  bonitatem  voluntatis  perderet,  numquam  eam  divino 
munere  repararet»  (De  fide  ad  Petr.  3,  30).  Immo  >S.  Thomas  censet 
angelicam  voluntatem  facta  semel  electione  intrinsecus  esse  immuta- 
bilem  (1,  q.  64,  a.  2),  quod  alii  non  admittunt  {Suarez,  De  angelis 
3,  10,  5  sqq).  Locus  quidem  proprius  daemonum  est  infernus,  sed  ante 
diem  iudicii  quidam  eorum  sunt  in  hoc  mundo,  ut  patet  ex  iis,  quae 
in  evangeliis  narrantur  de  daemoniacis. 

381.  Obi.  I.  S.  Augustinus  (De  civ.  Dei  12,  9)  et  Gennadius  (De  eccl. 
dogm.  59)  dicunt  angelos  creatos  esse  in  beatitudine.  Atqui  angeli  beati 
non  potuerunt  mereri  beatitudinem  neque  deficere  a  beatitudine.  Ergo  thesis 
saltem  non  videtur  certa. 

Resp.  Dist.  mai. :  Angeli  creati  sunt  in  imperfecta  beatitudine,  sicut 
etiam  primi  homines,  propter  excellentem  statum,  in  quo  erant,  conc.  mai. ; 
creati  sunt  in  consummata  beatitudine  visionis  Dei,  neg.  mai.  Dist.  min. : 
Qui  est  in  consummata  beatitudine,  non  potest  aut  mereri  aut  deficere,  conc. 
min.;  qui  est  solum  in  imperfecta  beatitudine,  neg.  min.     Et  neg.  conseq. 

382.  Obi.  II.  S.  Bonaventura  ait:  «Non  videtur  aliquo  modo  probabile, 
quod  Lucifer  habuerit  gratiam»  (In  2,  dist.  4,  a.  1,  q.  2).  Ergo  absentia 
gratiae  in  Lucifero  et  daemonibus  non  videtur  esse  privatio,  quia  non  ami- 
serunt,  quod  habuerunt. 

Resp.  Hoc  eodem  modo  diiudicandum  est,  quo  supra  (n.  308)  de  ho- 
minibus  diximus.  Quidam  enim  putant  angelos  debuisse  auxilio  gratiae  actualis 
se  praeparare  ad  recipiendam  gratiam  habitualem ;  et  quia  hoc  non  fecerint, 
eos  non  recepisse  gratiam  habitualem.  In  hac  suppositione  absentia  gratiae 
in  daemonibus  non  ideo  est  privatio,  quia  gratiam  abiecerunt,  quam  habuerunt, 
sed  quia  gratiam  non  habent,  quam  ex  lege  Dei  deberent  habere.  Sed 
S.  Augustinus  ait:  Deus  angelos  creavit,  «simul  in  iis  condens  naturam  et 
largiens  gratiam»  (De  civ.  Dei  12,  9,  2).  Hanc  sententiam  S.  Thomas 
(1,  q.  62,  a.  3)  et  plerique  theologi  amplectuntur  ut  probabiliorem. 

383»  Obi.  III.  Si  motivum  peccati  angelorum  erat  propria  excellentia,  de 
qua  superbiebant,  hoc  motivum  nunc  cessat,  cum  se  videant  positos  in 
maxima  miseria.  Atqui  cessante  motivo  cessat  actus.  Ergo  daemones  non 
sunt  obstinati  in  superbia. 

Resp.  Dist.  mai.:  Cessat  motivum  sperandi  excellentiam,  quam  appe- 
tunt,  conc.  mai.;  cessat  motivum  inordinate  appetendi  excellentiam  propriam 
et  odio  habendi  Deum,  qui  eos  in  miseria  posuit,  neg.  mai.  Conc.  min. 
Dist.  conseq.:  Ergo  daemones  non  iam  appetunt  excellentiam  cum  fiducia 
obtinendi  eam,  conc.  conseq.;  omnino  non  iam  inordinate  eam  appetunt, 
neg.  conseq. 

Prop.  L.  Sancti  angeli  ad  custodiam  hominum  mittuntur; 
mali  vero  angeli  ex  permissione  Dei  variis  modis  homines  infestant. 

384.  Stat.  quaest.  Revelatio  non  solum  testatur  exsistere  ange- 
los  bonos  et  malos,  sed  etiam  docet  esse  quoddam  inter  angelos 
et  homines  commercium.  In  altera  vita  boni  homines  erunt  cum  bonis 
angelis  in  caelo,  mali  homines  cum  malis  angelis  in  inferno.  Sed  in 
hac  quoque  mortali  vita  angeli  boni  iuvant  homines  in  prosequenda 
salute,  mali  autem  angeli  student  agere  homines  in  aeternam  perditio- 
nem.  Boni  angeli,  qui  mittuntur,  ut  homines  a  malis  custodiant,  vo- 
cantur  angeli  custodes.  Est  quidem  indubitata  doctrina  Scripturae  et 
traditionis  angelos  bonos  mitti  ad  spirituale  hominum  ministerium,  et 
contra  ab  angelis  malis  homines  tentari  ad  peccatum.  Sed  multa  alia, 
quae  quaeri  possunt  de  custodia  bonorum  angelorum  et  de  infesta- 
tione  daemonum,  non  possunt  cum  certitudine  decidi. 

385.  Prob.  pars  I.  Sancti  angeli  ad  custodiam  hominum  mittun- 
tur.  Scriptura  hoc  multis  locis  docet.  «Angelis  suis  mandavit  de  te, 
ut  custodiant  te  in  omnibus  viis  tuis»  (Ps  90,  11).  «Nonne  omnes 
sunt  administratorii  spiritus,  in  ministerium  missi  propter  eos,  qui  he- 
reditatem  capient  salutis?»  (Hebr  1,  14.)  Ministeria  eorum  indicantur 
haec:  a)  arcent  pericula  corporis  et  animae,  ut  patet  e.  g.  ex  libro 
Tobiae;  b)  sanctis  cogitationibus  incitant  ad  bonum  (Act  8,  26;  10, 
3sqq);  c)  preces  hominum  Deo  ofTerunt  et  pro  iis  orant  (Tob  12,  12. 
Apc  8,  3);  d)  arcent  impugnationes  daemonum  (Tob  8,  3).  Alia  vide 
Gn  c.  19;  28,  12;  Ios  5,  14;  Iudic  13,  3sqq;  Iudith  13,  20;  Is  6,  6; 
Dn  3,  20  sqq;  10,  4sqq;  Zach  1,  9sqq;  2  Mach  3,  25  sqq ;  Mt  18, 
10;  Act   1,   11;   5,   19,   10,  3;   12,  7;  Apc  20,   1  sqq. 

Ex  traditione  discimus  unumquemque  hominem  vel  saltem  unum- 
quemque  fidelem  habere  angelum  tutelarem.  5.  Basilius:  «Cuilibet 
fidelium  est  angelus  adiunctus,  dignus  videre  faciem  Patris  in  caelis» 
(In  Ps.  48,  n.  9).  >S.  Ioannes  Chrysost.:  «Manifestum  est,  quia  omnes 
sancti  angelos  habent»  (In  Matth.  hom.  59,  4).  5.  Hieronymus:  «Magna 
dignitas  animarum,  ut  unaquaeque  habeat  ab  ortu  nativitatis  suae  in 
custodiam  sui  angelum  delegatum»  (In  Matth.  18,  10).  Multa  alia  testi- 
monia  habentur  in  Breviario  Romano  in  festo  SS.  Angelorum  custo- 
dum  et  per  octavam.  Ecclesia  autem  eo  ipso,  quod  haec  in  liturgiam 
recipit  et  festum  hoc  celebrat,  clare  manifestat,  quis  sit  catholicus  de 
hac  re  sensus. 

Rationes  convenientiae  pro  ministerio  angelorum  sunt:  a)  imbecil- 
litas  hominum  et  impugnatio  malorum  daemonum,  b)  destinatio  ho- 
minum  ad  constituendam  unam  civitatem  caelestem  cum  sanctis  an- 
gelis,  c)  exemplum  Christi  redemptoris. 

Theologi  communiter  censent  unum  angelum  eodem  tempore  non 
custodire  nisi  unum  hominem,  eumque  a  nativitate  usque  ad  mortem. 

Censent  praeterea  speciales  angelos  praeponi  regnis,  ecclesiis,  aliisque 
communitatibus  vel  personis  publicis  (cf.  Dn  10,  12  sqq;  Zach  i,  12; 
Act  16,  9).  Censent  etiam  valde  communiter  non  omnes  angelos  mitti 
ad  ministerium  hominum  sed  solos  inferiores  ordines,  superiores  autem 
semper  assistere  ad  thronum  Dei.  Quae  opinio  non  habet  funda- 
mentum  in  Scriptura,  immo  cum  ea  difficulter  conciliatur  (cf.  Hebr 
1,  14;  Tob  12,  15;  Is  6,  6;  Dn  10,  13),  sed  unice  fere  nititur  auctori- 
tate  vulgati  Dionysii  Areopagitae  (cf.  Suarez,  De  angelis  6,  9,  6). 

386.  Prob.  pars  II.  Mali  angeli  ex  permissione  Dei  variis  modis 
homines  infestant.  S.  Scriptura  saepe  docet  homines  a  daemonibus 
tentari  ad  peccandum.  «Non  est  nobis  colluctatio  adversus  carnem  et 
sanguinem  sed  adversus  principes  et  potestates,  adversus  mundi  rec- 
tores  tenebrarum  harum,  contra  spiritualia  nequitiae  in  caelestibus» 
(Eph  6,  12).  «Sobrii  estote  et  vigilate,  quia  adversarius  vester  dia- 
bolus  tamquam  leo  rugiens  circuit,  quaerens,  quem  devoret.  Cui  re- 
sistite  fortes  in  fide»  (1  Petr  5,  8sq).  «Simon,  Simon,  ecce  satanas  ex- 
petivit  vos,  ut  cribraret  sicut  triticum»  (Lc  22,  31).  Ex  quo  textu 
apparet  daemones  nihil  posse  contra  homines  sine  permissione  Dei 
(cf.  Iob  1,  6sqq;  Mc  5,  10  sqq ;  1  Cor  10,  13;  Apc  20,  2  7).  Alia  de 
tentationibus  vide  Mt  13,  28  39;  Lc  8,  12;  Act  5,  3;  1  Cor  7,  $; 
2  Cor  4,  4;  11,  14;  Iac  4,  7.  Ad  consolationem  et  instructionem 
nostram  Christus  ipse  tentari  voluit  a  diabolo  (Mt  4,   1  sqq). 

Interdum  daemones  malis  physicis  afficiunt  homines  (cf.  Tob  3,  8 ; 
Iob  2,  7  sq;  Mt  12,  22;  17,  14  sqq).  Specialis  modus  infestationis 
est  obsessio,  qua  daernon  ita  corpus  hominis  occupat,  ut  contra  eius 
voluntatem  organa  moveat.  Christus  saepe  expulit  daemones  e  cor- 
poribus  hominum  (Lc  4,  33  sqq  41 ;  8,  27),  et  dedit  discipulis  po- 
testatem  idem  faciendi,  monet  autem,  ne  nimis  gaudeant  de  hac  in 
daemones  potestate  (Lc  10,  17  sqq).  Agi  non  simpliciter  de  morbis 
sed  obsessione  vere  daemoniaca,  patet  ex  instructione,  quam  hoc  loco 
Christus  dat  apostolis;  patet  ex  eo,  quod  interrogat  daemones,  quod 
nomen  habeant  (Mc  5,  9);  patet  ex  eo,  quod  sibi  diserte  ascribit 
potestatem  eiciendi  daemones  e  corporibus  hominum,  sed  negat  se  hoc 
facere  in  potestate  satanae  (Mt  12,  22  sqq).  Cf.  Act  16,  i6sqq; 
19,  I2sqq.  Obsessio  neque  peccatum  est,  neque  necessario  est  poena 
peccati,  cum  possit  a  Deo  ob  varios  bonos  fines  permitti. 

Testatur  etiam  Scriptura  posse  homines  voluntaria  commercia 
inire  cum  daemonibus  ad  discenda  vel  facienda  ea,  quae  humanas 
vires  superant.  Talia  commercia  israelitis  erant  interdicta  sub  gravis- 
simis  poenis  (Lv  20,  27.  Dt  18,  9  sqq).  Circa  finem  mundi  pseudo- 
prophetae  ope  daemonum  multa  prodigia  facient  (Mt  24,  24.  Apc 
13,   II  sqq;  20,  7). 

Doctrina  traditionis  non  minus  aperta  est.  Sed  de  tentationibus 
diaboli  vix  est,  cur  argumenta  afferamus,  cum  legi  possint  commentarii 

SS.  Patrum  in  locos  citatos  S.  Scripturae.  *S.  Gregorius  M.  in  hom. 
16  in  Evang.  de  Christi  tentatione  ait:  «Iustum  erat,  ut  sic  tentationes 
nostras  suis  tentationibus  vinceret,  sicut  mortem  nostram  venerat  sua 
morte  superare.  Sed  sciendum  nobis  est,  quia  tribus  modis  tentatio 
agitur:  suggestione,  delectatione  et  consensu.  [At  Christus]  tentari  per 
suggestionem  potuit,  sed  eius  mentem  peccati  delectatio  non  momordit. 
Atque  ideo  omnis  diabolica  illa  tentatio  foris,  non  intus  fuit.»  *S.  Tho- 
mas  docet  proprium  quidem  esse  diaboli  tentare  homines  ad  peccan- 
dum  (1,  q.  114,  a.  2),  non  tamen  omnia  peccata  hominum  esse  ad 
instigationem  diaboli  reducenda,  cum  sufrlciens  ratio  peccati  sit  in  ipsis 
hominibus  (a.  3). 

Posse  daemones  variis  modis  vexare  homines,  etiam  per  obses- 
sionem,  SS.  Patres  saepe  docent.  Immo  ex  potestate  christianorum 
expellendi  daemones  probant  veritatem  religionis  christianae.  Ita  ^.  Ire- 
naeus  (Contra  haer.  2,  32,  4),  Tertullianus  (Apol.  23),  *S.  Cyprianus 
(Ad  Demetrianum  15),  alii.  Multi  Patres  dicunt  daemones  oracula 
edidisse  inter  gentiles,  sed  cruce  superatos  tacere  coepisse.  Audiatur 
unus  J>.  Athanasius:  «Quando  apud  graecos  et  ubique  gentium  ora- 
cula  cessaverunt,  et  in  nihilum  sunt  redacta,  nisi  cum  usque  ad  terram 
se  manifestavit  Dominus?  .  .  .  Veniat,  qui  horum  experimentum  capere 
velit,  et  in  ipsis  praestigiis  daemonum  et  imposturis  vaticiniorum  et 
miraculis  magiae  utatur  signo  crucis,  ab  ipsis  deriso,  nomenque  Christi 
invocet,  et  videbit  eius  metu  daemones  fugere,  vaticinia  tacere,  magias 
irritas  esse»  (De  incarn.  Verbi  n.  46  sqq).  Fides  ecclesiae  manifestatur 
eo,  quod  in  benedicendis  aqua,  sale,  aliis  rebus  rogat  Deum,  ut  per 
haec  sacramentalia  impugnationes  daemonum  ab  hominibus  arceantur; 
item  ex  formulis,  quas  ecclesia  adhibendas  praescribit  in  exorcizandis 
energumenis;  tandem  decretis,  quae  fecit  contra  varia  genera  super- 
stitionis.  Quaedam  eiusmodi  decreta  vide  apud  Aug.  Lehmkuhl,  Theol. 
moral.  I11,  n.  488  sqq,  ubi  exponitur  tota  quaestio  moralis  cum  hac 
doctrina  conexa. 

387«  Obi.  I.  Divina  providentia  omnia  gubernat.  Atqui  infinita  sapientia 
et  potentia  Dei  non  indiget  adiutoribus  in  gubernando  mundo.  Ergo  ad- 
mittenda  non  est  angelorum  custodia. 

Resp.  Dist.  mai. :  Divina  providentia  gubernat  faciendo  omnia  per  se- 
ipsam,  neg.  mai.;  utendo  etiam  causis  secundis  pro  earum  capacitate,  conc. 
mai.  (cf.  supra  n.  118).  Trans.  min.  Dist.  conseq.:  Admittenda  non  est  cu- 
stodia  angelorum  propter  indigentiam  Dei,  conc.  co?iseq. ;  propter  benignitatem 
Dei,  neg.  conseq.  Nam  «sunt  aliqua  media  providentiae  cavinae,  quia  inferiora 
gubernat  per  superiora,  non  propter  defectum  suae  virtutis,  sed  propter  ab- 
undantiam  suae  bonitatis,  ut  dignitatem  causalitatis  etiam  creaturis  com- 
municet»  [S.   Thomas  1,  q.  22,  a.  3). 

Summopere  decet  societatem  christianorum  cum  angelis  iam  in  hac 
vita  incohari,  quae  in  statu  consummato  societatis  caelestis  duratura  est  in 
aeternum. 

388.  Obi.  II.  Illa  doctrina  non  est  proponenda,  quae  ad  funestas  con- 
sequentias  ducit  homines.  Atqui  talis  est  doctrina  de  infestatione  daemonum, 
quae  praeteritis  saeculis  e.  g.  in  causis  sagarum  incredibili  dedecore  affecit 
religionem  christianam.     Ergo  haec  doctrina  non  est  proponenda. 

Resp.  Dist.  mai. :  Proponenda  non  est  doctrina,  quae  ex  indole  sua 
ducit  ad  funestas  consequentias,  conc.  mai.;  qua  homines  per  stultitiam  vel 
malitiam  abuti  possunt,  neg.  mai.  Dist.  min. :  Talis  est  doctrina  de  infesta- 
tione  daemonum,  si  per  se  sumitur,  neg.  min.;  si  homines  per  stultitiam  vel 
malitiam  ea  abutuntur,  conc.  min.  Et  neg.  conseq.  Multa  saecula  fides  vi- 
guerat  in  ecclesia,  antequam  orirentur  abominationes  maleficiorum,  quae 
potius  erant  reliquiae  gentilismi  quam  effectus  doctrinae  christianae.  Cum 
saeculis  XVI  et  XVII  deferbuisset  fervor  christianorum  et  revixisset  studium 
culturae  gentilis,  tum  demum  ortae  sunt  persecutiones  sagarum,  quae  pro- 
cesserunt  non  ab  ecclesia  sed  a  iudicibus  saecularibus,  et  pessimae  erant  in 
illis  regionibus,  in  quibus  fides  christiana  maximum  detrimentum  ceperat. 
Eodem  modo  nostra  aetate  superstitiones  praevalent  non  inter  studiosos 
catholicos  sed  inter  homines,  qui  circa  fidem  christianam  naufragium 
fecerunt. 


TRACTATUS  IV. 

DE  DEO  FINE  ULTIMO  ET  DE 
NOVISSIMIS. 

PRAENOTANDA. 

389«  Deus  non  est  efficiens  tantum  causa  prima  omnium  rerum  sed 
etiam  earum  causa  finalis  ultima  (supra  n.  233  sqq).  Et  homo  quidem 
creatus  est,  ut  Deum  cognoscat  ut  summum  verum  et  amet  ut  summum 
bonum,  et  ita  Deum  glorificet.  Homo  autem  cognoscendo  et  amando 
Deum  seipsum  quoque  perficit,  quae  perfectio  si  ad  summum  per- 
venerit,  homo  beatus  erit,  quia  perfecte  possidere  summum  bonum  et 
verum,  hoc  est  beatum  esse,  nihil  aliud.  Unde  glorificatio  Dei  per- 
fecta  et  beatitudo  hominis  non  sunt  duae  res  sed  una  eademque, 
diverso  modo  considerata. 

Vidimus  autem  hominem  non  esse  relictum  in  naturali  ordine, 
sed  evectum  esse  ad  ordinem  supernaturalem  (supra  n.  301  sqq),  seu 
ad  possidendum  Deum  eo  modo,  qui  transcendit  omnem  exigentiam 
et  potentiam  naturalem,  et  ita  quidem  ut  non  liberum  sit  homini  aut 
eligere  beatitudinem  supernaturalem  aut  contentum  manere  beatitudine 
naturali,  sed  ut  debeat  beatitudinem  supernaturalem  assequi,  nisi  velit 
damnari  (Mt  25,  46.   Apc  20,   15). 

Hanc  beatitudinem  homo  non  potest  assequi,  nisi  speciali  auxilio 
Dei  adiutus,  ut  assecutio  beatitudinis  recte  dicatur  esse  principaliter 
opus  Dei  constcmmatoris  (cf.  supra  n.  121).  Consummatio  autem 
hominis  non  fit  in  hac  vita  sed  post  mortem  iudicio  divino  particulari, 
quo  decernitur,  utrum  homo  in  aeternum  beatificandus,  an  in  aeternum 
puniendus,  an  ante  beatitudinem  a  reliquiis  peccatorum  purgandus  sit. 
Itaque  haec  sunt  ultima  (ea^ara)  seu  novissima,  quae  hominibus  ac- 
cidunt:  mors,  iudicium,  purgatorium,  damnatio,  beatitudo.  Ex  quibus 
duo  priora  omnibus  hominibus  communia  sunt,  cetera  tria  diversos 
homines  diversimode  spectant  pro  meritorum  aut  demeritorum  ratione. 
Sicut  autem  quaedam  sunt  novissima  hominis,  ita  quaedam  sunt  novis- 
sima  mundi,  i.  e.  iudicium  universale,  et  quae  illud  immediate  prae- 
cedunt.  Quare  totus  hic  tractatus  solet  inscribi  De  novissimis  seu 
Eschatologia. 

Itaque  agemus  imprimis  de  beatitudine  caelesti,  quae  ut  est  su- 
premum  bonum  hominis,  est  ultimum  obiectum  spei  christianae,  et  ut 
est  maxima  glorificatio  Dei,  pertinet  ad  caritatem,  quia  «caritas  est 
amicitia  quaedam  hominis  ad  Deum,  fundata  super  communicationem 
beatitudinis  aeternae»   (S.  Thomas  2,  2,  q.  24,  a.  2). 

PARS  I. 
DE  NOVISSIMIS  HOMINIS. 

CAPUT  I. 
DE  BEATITUDINE  CAELESTI. 

Cf.  S.  Thomas  i,  q.  12;  1,  2,  q.  isqq;  —  Contra  gent.  3,  25  sqq ;  Suarez,  De  uhimo 
fine  hominis  ac  beatitudine;  Lessius,  De  summo  bono  et  aeterna  beatitudine  hominis; 
Franzelin,  De  Deo  Uno  thes.  I4sqq;  L.  Atzberger,  Die  christliche  Eschatologie  in  den 
Stadien  ihrer  Offenbarung  im  Alten  und  Neuen  Testament,  Freiburg  1890;  —  Die  Ge- 
schichte  der  christlichen  Eschatologie  innerhalb  der  vornicanischen  Zeit,  Freiburg  1896; 

J.  Souben,  Les  fins  dernieres,   Paris   1906. 

Prop.  LI.     Finis   ultimus  hominis   est,    ut   Deum   immediate 

videat,  et  hac   visione   simul   cum   correspondente  amore  et  gaudio 

beatus  sit. 
■ 

390.  Stat.  quaest.  Etsi  beatitudo  hominis,  quae  est  eius  ultimus 
finis  internus ,  subordinata  sit  ultimo  fini  externo ,  i.  e.  glorificationi 
Dei,  sufficit  nihilominus  explicare  beatitudinem  hominis,  quia  ea  intel- 
lecta  per  se  patet,  quomodo  haec  beatitudo  sit  simul  Dei  glorificatio. 

Distinguendum  autem  est  inter  ea,  quae  essentialiter  ita  constituunt 
beatitudinem,  ut  haec  sine  iis  esse  non  possit,  et  ea,  quae  ad  essen- 
tialem  beatitudinem  secundario  accedunt  et  ideo  accidentalis  beatitudo 
vocantur.  Loquimur  igitur  imprimis  de  essentiali  beatitudine.  Eam 
consistere  in  immediata  Dei  visione  est  de  fide ;  sed  a  visione  corre- 
spondens  dilectio  et  fruitio  Dei  separari  nequeunt. 

Definitiones  ecclesiasticae  de  hac  re  factae  sunt  partim  occasione 
doctrinarum  haereticarum  de  naturali  potentia  perveniendi  ad  visionem 
Dei,  partim  occasione  disputationum  scholasticarum  de  tempore,  quo 
anima  perveniat  ad  beatitudinem  (Denz.  n.  474  sq  530  1003  sq).  Nostra 
aetate  damnatus  est  error  Rosmini,  quasi  a  beatis  non  videatur  ipsa 
essentia  divina,  sed  Deus  solum  ut  operans  ad  extra  (Denz.  n.  1930). 
Iam  temporibus  *S.  Gregorii  M.  (Moral.  18,  54,  90)  quidam  graeci 
(Theodoretus?)  docuerant  beatos  videre  claritatem  Dei,  non  essentiam 
Dei.  Saeculo  XIV  graeci  quidam  schismatici,  palamitae,  dicebant  beatos 
videre  evipyetav  Dei,  non  ouaiav  Dei. 

391.  Arg.  I.     Ex  S.  Scriptura. 

a)  Vita  aeterna,  quam  Christus  fidelibus  promittit  (Mt  18,  8sq; 
19,  17  29),  consistit  in  perfecta  Dei  cognitione.    «Haec  est  vita  aeterna, 


Cap.   i.    De  beatitudine  caelesti.     Prop.  LI.  239 

ut  cognoscant  te  solum  Deum  verum»  (Io  17,  3).  De  fide  quoque 
hoc  valet,  sed  incohative  tantum,  quia  fides  aliquando  evacuabitur; 
perfecte  autem  non  valet  nisi  de  cognitione  alterius  vitae.  Nam  per 
fidem  et  dona  fidei  annexa  «ex  parte  tantum  cognoscimus. .  . .  Cum 
autem  venerit,  quod  perfectum  est  [in  altera  vita],  evacuabitur,  quod 
ex  parte  est.  Cum  essem  parvulus,  loquebar  ut  parvulus,  sapiebam 
ut  parvulus,  cogitabam  ut  parvulus;  quando  autem  factus  sum  vir, 
evacuavi,  quae  erant  parvuli.  Videmus  nunc  per  speculum  in  aenig- 
mate,  tunc  autem  facie  ad  faciem.  Nunc  cognosco  ex  parte,  tunc 
autem  cognoscam,  sicut  et  cognitus  sum»  (1  Cor  13,  9  sqq).  Itaque 
apostolus  docet  in  statu  perfecto  alterius  vitae  cessaturam  esse  fidem, 
cum  sit  cognitio  imperfecta,  sicut  vir  deponit  puerilem  cognoscendi 
et  loquendi  modum.  Cognitio  Dei  in  hac  vita  est  imperfecta,  quia 
fit  per  speculum  creaturarum  (Rom  1,  20),  quae  non  exhibent  per- 
fectionem  Dei  secundum  modum  eius  proprium  sed  analogice  tantum. 
Consequenter  est  aenigmatica,  i.  e.  obscura,  sicut  omne  aenigma  est 
obscurum  quid,  sub  signorum  involucris  magis  occultans  quam  reve- 
lans  sensum.  Cognitio  autem  alterius  vitae  erit  immediata,  «facie  ad 
faciem»,  quo  hebraismo,  si  iungitur  cum  verbo  videndi,  significatur 
immediata  alicuius  personae  intuitio.  Sensus  igitur  est:  Cum  in  hac 
vita  Deum  mediate  et  ideo  obscure  videamus,  in  altera  vita  eum 
videbimus  immediate  et  ideo  perfecte.  Quare  apostolus  addit:  Ego 
Deum  cognoscam,  sicut  Deus  me  cognoscit,  utique  semper  servata 
differentia  inter  cognitionem  infinitam  et  finitam.  S.  Ioannes  ait:  «Caris- 
simi,  nunc  filii  Dei  sumus,  et  nondum  apparuit,  quid  erimus.  Scimus, 
quoniam  cum  apparuerit,  similes  ei  erimus,  quoniam  videbimus  eum, 
sicuti  est»  (1  Io  3,  2).  Ergo  tota  dignitas  adoptionis  supernaturalis 
manifestabitur  post  diem  iudicii,  quando  perfecte  similes  erimus  Christo, 
videntes  eum  secundum  naturam  divinam.  Nunc  peregrinamur  in  fide, 
tunc  autem  videbimus  per  speciem  propriam  (2  Cor  5,  6  sq). 

b)  Ex  bono  infinito  clare  proposito  fluit  necessario  amor  Dei. 
Unde  ad  beatitudinem  pertinet  etiam  caritas.  Immo  S.  Paulus  inde 
praedicat  excellentiam  caritatis,  quod  in  altera  quoque  vita  manebit. 
«Caritas  numquam  excidit,    sive  prophetiae  evacuabuntur,  sive  linguae 

cessabunt,  sive  scientia  destruetur Nunc  autem  [in  hac  vita]  manent 

fides,  spes,  caritas,  tria  haec;  maior  autem  horum  est  caritas»  (1  Cor  13, 
8  13).  In  caelo  societas  beatorum  est  sponsa  Agni,  cum  eo  artissima 
caritate  coniuncta.  «Regnavit  Dominus  Deus  noster  omnipotens.  Gaude- 
amus  et  exsultemus,  et  demus  gloriam  ei,  quia  venerunt  nuptiae  Agni, 
et  uxor  eius  praeparavit  se»  (Apc  19,  6  sq),  «paratam  sicut  sponsam 
ornatam  viro  suo.  Et  audivi  vocem  magnam  de  throno  dicentem: 
Ecce  tabernaculum  Dei  cum  hominibus,  et  habitabit  cum  iis,  et  ipsi 
populus  eius  erunt,  et  ipse  Deus  cum  iis  erit  eorum  Deus»  (Apc2i,2sq). 

c)  Ergo  etiam  gaudium  erit  in  caelis,  quia  gaudium  nihil  aliud  est 
nisi   amor   boni   praesentis.      «Euge   serve   bone   et  fidelis  .  .  .  intra  in 

gaudium  Domini  tui»  (Mt  25,  21).  «Gaudebit  cor  vestrum,  et  gaudium 
vestrum  nemo  tollet  a  vobis»  (Io  16,22).  Cf.  Lc  22,  29  sq;  Apc  7,  17; 
14,  3    13;  22,    1  sqq. 

392.  Arg.  2.     Ex  SS.  Patribus. 

6".  Irenaeus:  Deus  «hoc  concedit  his,  qui  se  diligunt,  i.  e.  videre 
Deum.  .  .  .  Videbitur  autem  in  regno  caelorum  paternaliter.  .  .  .  Patre 
incorruptelam  donante  in  aeternam  vitam,  quae  unicuique  evenit  ex  eo, 
quod  videat  Deum»  (Contra  haer.  4,  20,  5)-  ^-  Basilius:  «Non  est 
Dominus  noster  [Iesus  Christus]  secundum  humanitatis  considerationem 
ultimum  desiderabile,  sed  neque  angeli.  .  .  .  Crassa  enim  est  harum 
quoque  rerum  scientia  in  comparatione  illius  ,facie  ad  faciem'.  .  .  . 
[Solus  Pater]  ipse  est  finis  et  ultima  beatitudo.  Si  enim  Deum  non 
iam  in  speculis  et  per  aliena  cognoscimus,  sed  ad  ipsum  ut  solum  et 
unum  accedimus,  tunc  ultimum  finem  sciemus.  .  .  .  Dei  enim  Patris 
regnum  est  immateriale  et,  ut  ita  quis  dicat,  ipsius  divinitatis  visio» 
(Ep.  8,  7).  S.Ioannes  Chrysost.:  «Si  Petrus  [in  transfiguratione  Christi] 
obscuram  quandam  videns  futurorum  imaginem,  omnia  statim  reiecit 
ab  animo  ob  inditam  ex  tali  visione  voluptatem,  quid  dicetur,  quando 
ipsa  rerum  veritas  aderit,  quando  apertis  aedibus  regiis  intueri 
licebit  regem  ipsum,  non  amplius  in  aenigmate  neque  per  speculum 
sed  facie  ad  faciem,  non  amplius  per  fidem  sed  per  speciem»  (Ad 
Theodorum  lapsum  1,  11).  S.  Augustinus:  «Videmus  nunc  per  spe- 
culum  in  aenigmate,  tunc  autem  facie  ad  faciem.  Sic  iam  vident  sancti 
angeli.  .  .  .  Sicut  ergo  illi  vident,  ita  et  nos  visuri  sumus,  sed  nondum 
ita  videmus.  .  .  .  Praemium  itaque  fidei  nobis  visio  ista  servabitur,  de 
qua  et  Ioannes  apostolus  loquens:  Cum  apparuerit,  inquit .  .  .  Facies 
autem  Dei  manifestatio  eius  intellegenda  est»  (De  civ.  Dei  22,  29,  1). 
«Qui  hoc  invenerunt,  dicendi  sunt  in  beatitudinis  possessione  consistere» 
(Retract.  1,  14,  2).  Nam  «nemo  beatus  est,  qui  eo,  quod  amat,  non 
fruitur.  .  .  .  Quisquis  ergo  fruitur  eo,  quod  amat,  et  summum  bonum 
amat,  quis  eum  beatum  nisi  miserrimus  negat?»   (De  civ.  Dei  8,  8.) 

393.  Arg.  3.     Ex  definitionibus  ecclesiae. 

Benedictus  XII :  Definimus,  quod  beati  in  caelo  «viderunt  et  vident 
divinam  essentiam  visione  intuitiva  et  etiam  faciali,  nulla  mediante 
creatura  in  ratione  obiecti  visi  se  habente,  sed  divina  essentia  immediate 
se  nude,  clare  et  aperte  iis  ostendente,  quodque  sic  videntes  eadem 
divina  essentia  perfruuntur,  necnon  quod  ex  tali  visione  et  fruitione 
eorum  animae,  qui  iam  decesserunt,  sunt  vere  beatae  et  habent  vitam 
et  requiem  aeternam,  et  etiam  [animae]  illorum,  qui  postea  decedent, 
eandem  divinam  videbunt  essentiam,  ipsaque  perfruentur  ante  iudicium 
generale;. . .  quodque,  postquam  incohata  fuerit  vel  erit  talis  intuitiva  ac 
facialis  visio  et  fruitio  in  iisdem,  eadem  visio  et  fruitio  sine  aliqua  inter- 
cisione  seu  evacuatione  praedictae  visionis  et  fruitionis  continuata  exstitit 

et  continuabitur  usque  ad  finale  iudicium  et  ex  tunc  usque  in  sempiter- 
num»  (Denz.n.  530).  Prior  pars  huius  definitionis  de  intuitiva  Dei  visione 
repetita  est  a  concilio  florentino,  sed  additur  a  beatis  clare  videri  Deum 
trinum  et  unum,  sicuti  est  (Denz.  n.  693).  Concilium  viennense  reiecit  hunc 
errorem  Beguardorum:  «Quod  quaelibet  intellectualis  natura  in  se  ipsa 
naturaliter  est  beata,  quodque  anima  non  indiget  lumine  gloriae,  ipsam 
elevante  ad  Deum  videndum  et  eo  beate  fruendum»  (Denz.  n.  475)- 
Quia  tamen  concilium  lateranense  IV  et  concilium  vaticanum  docent 
Deum  esse  incomprehensibilem  (Denz.  n.  428  1782),  concludendum  est 
Deum  neque  a  beatis  comprehendi,  i.  e.  non  tam  perfecte  cognosci, 
quantum  cognoscibilis  est;  nam  Deus  est  infinita  cognitio  obiecti  in- 
finiti,  beati  autem  vident  quidem  obiectum  infinitum,  sed  non  vident 
actu  infinito,  sicut  Deus  ipse.  Ergo  potest  alius  alio  Deum  perfectius 
videre,  et  revera  Dei  visio  et  beatitudo  in  caelitibus  est  diversa  pro 
meritorum  diversitate,  ut  docet  concilium  florentinum  1.  c.  (cf.  5.  Tho- 
mas  1,  q.  12,  a.  7  ad  2  et  3).  Ceterum  omnes  theologi  docent  totam 
hanc  rem  esse  mysterium  stricte  dictum  (cf.  supra  n.  307). 

Explicationis  gratia  addere  iuvat  a  plerisque  theologis  doceri 
lumen  gloriae  esse  qualitatem  operativam,  a  Deo  supernaturaliter  in- 
fusam,  qua  intellectus  iuvetur  ad  Deum  videndum  (cf.  Apc  22,  4  sq), 
non  vero  adesse  in  visione  beatifica  speciem  impressam,  qua  Deus 
cognoscatur,  sed  essentiam  divinam  ipsam  esse  quodammodo  loco 
speciei  impressae,  non  utique  informando  intellectum  sed  extrinsecus 
influendo.  .S.  Thomas  ait:  «Oportet,  si  Deus  per  essentiam  videri 
debeat,  quod  per  nullam  creatam  speciem  videatur,  sed  ipsa  eius 
essentia  fiat  intellegibilis  forma  intellectus  eum  videntis.  Quod  fieri 
non  potest,  nisi  ad  hoc  intellectus  creatus  per  lumen  gloriae  disponatur. 
Et  sic  in  videndo  Deum  per  essentiam,  per  dispositionem  infusi  luminis 
pertingit  mens  ad  terminum  viae,  qui  est  gloria»  (De  verit.  q.  10,  a.  n). 
Cf.  Suarez,  De  Deo  2,   15. 

394«  Obl  I.  Illa  locutio  «videre  Deum  facie  ad  faciem»  adhibetur,  ubi 
certe  nullus  sermo  est  de  visione  immediata  essentiae  divinae,  ut  Gn  32,  30 
et  aliis  locis.    Ergo  ex  hac  dictione  non  potest  colligi  visio  essentiae  divinae. 

Resp.  Dist.  antec. :  Illa  locutio  interdum  adhibetur,  ubi  sermo  est  de 
visibilibus  apparitionibus  Dei,  et  refertur  ad  corpoream  visionem  formarum 
visibiliter  apparentium,  conc.  antec;  adhibetur  de  intellectuali  cognitione, 
quam  de  Deo  ipso  in  hac  vita  habemus,  neg.  antec.  «Non  enim  videbit  me 
homo,  et  vivet»  (Ex  33,  20).  Dist.  conseq. :  Nihil  colligi  posset,  si  sermo 
esset  apud  apostolum  de  visibili  aliqua  apparitione,  quae  oculis  corporeis 
videri  posset,  conc.  conseq.;  si  sermo  est  de  intellectuali  cognitione  perfecta, 
quae  succedet  fidei  in  altera  vita,  neg.  conseq. 

395»  Obi.  II.  Patres  graeci  contra  eunomianos  saepe  docent  essentiam 
divinam  ne  a  beatis  quidem  videri.  Ergo  ex  doctrina  Patrum  probari  non 
potest  visio  intuitiva. 

Pesch,  Compend.  theol.  dogm.  II.  16 


242 


Tract.  IV.    De  Deo  fine  ultimo  et  de  novissimis.     Pars  I.    De  novissimis  hominis. 


Resp.  Dist.  antec:  Illi  Patres  negant  visionem  comprehensivam  Dei, 
quam  eunomiani  docebant,  conc.  antec;  negant  visionem  non  comprehen- 
sivam,  neg.  antec  Et  neg.  conseq.  Ita  S.  Ioannes  Chrysost.  in  homiliis  de  in- 
comprehensibili  Dei  natura,  IIspl  axaxaX^-Tou,  negat  quidem  angelos  nosse, 
quid  Deus  sit  secundum  substantiam  (De  incompreh.  hom.  i,  6),  sed  saepe 
inculcat  se  intellegere  «perfectam  comprehensionem  essentiae»  seu  «cogni- 
tionem  talem,  qualem  Pater  habet  de  Filio»  (In  Ioan.  hom.  15,  2).  Similiter 
S.  Cyrillus  Hieros.:  Dei  «faciem  angeli  continuo  vident  in  caelis;  vident 
autem  unusquisque  secundum  proprii  ordinis  et  loci  mensuram.  Purus  vero 
paterni  splendoris  contuitus  proprie  ac  sincere  Filio  una  cum  Spiritu  Sancto 
reservatus  est»  (Catech.  7,  n).  Itaque  quod  desideratur  in  scriptis  SS.  Pa- 
trum,  non  est  nisi  fixa  terminologia,  qua  distinguitur  inter  simplicem  visionem 
intuitivam  et  comprehensionem. 

396.  Obi.IlI.  Deus  est  omnino  simplex.  Atqui  si  id,  quod  est  omnino 
simplex,  in  se  videtur,  totum  videtur.  Ergo  nulla  est  distinctio  inter  visionem 
et  comprehensionem  Dei. 

Resp.  Dist.  mai. :  Deus  est  omnino  simplex  et  simul  infinitus,  conc. 
mai.;  Deus  est  simplex  ad  modum  nudi  conceptus  entis,  cuius  nulla  est  ex- 
tensio  vel  intensio  perfectionis,  neg.  mai.  Dist.  min. :  Si  id,  quod  est  simplex 
sine  extensione  et  intensione  perfectionis,  videtur,  totum  videtur,  conc  min.; 
si  ens  simplex  et  infinitum  in  se  videtur,  totum  videtur,  subdist.  min. :  Vi- 
detur  totum  et  non  necessario  totaliter,  conc  min. ;  videtur  semper  totum  et 
totaliter,  neg.  min.  Et  neg.  conseq.  «Totatiter  dicit  modum  obiecti,  non  qui- 
dem  ita,  quod  totus  modus  obiecti  non  cadit  sub  cognitione,  sed  quia 
modus  obiecti  non  est  modus  cognoscentis.  Qui  igitur  videt  Deum  per  es- 
sentiam,  videt  hoc  in  eo,  quod  infinite  exsistit  et  infinite  cognoscibilis  est; 
sed  hic  infinitus  modus  non  competit  ei,  ut  scil.  ipse  infinite  cognoscat,  sicut 
aliquis  probabiliter  scire  potest  aliquam  propositionem  esse  demonstrabilem, 
licet  ipse  eam  demonstrative  non  cognoscat»  (S.  Thomas  1,  q.  12,  a.  7  ad  3). 

397»  Obi.  IV.  Si  essent  gradus  in  visione  beatifica,  iis,  qui  inferiores  gradus 
habent,  non  esset  satisfactum.  Atqui  hoc  est  contra  conceptum  beatitudinis. 
Ergo  omnes  eundem  gradum  visionis  beatificae  habent. 

Resp.  Neg.  mai.  Nam  minimus  gradus  beatitudinis  sufficit  ad  animam 
satiandam;  et  singuli  beati  vident  se  et  omnes  alios  habere  beatitudinem 
sibi  convenientem ;  et  quia  perfecta  caritate  inter  se  coniuncti  sunt, 
alter  de  alterius  beatitudine  gaudet.  Esse  varios  gradus  beatitudinis  est  de 
fide.  Concilium  florentinum  docet  omnes  beatos  videre  Deum,  «pro  meri- 
torum  tamen  diversitate  alium  alio  perfectius»  [Denz.  n.  693).  Concilium 
tridentinum  sess.  6,  can.  32:  «S.  q.  d.  hominis  iustificati  bona  opera  . . .  non 
vere  mereri  .  .  .  gloriae  augmentum,  .  . .  A.  S.»  (Denz.  n.  842).  Christus  ait: 
«Filius  hominis  .  .  .  reddet  unicuique  secundum  opera  eius»  (Mt  16,  27). 


Prop.  LII.     Beatitudo  est  indefectibilis. 

398.     Stat.  quaest     Etsi  in  ratione  obiecti  Deus  perfecte  sufficiat 
ad   hominem    beatificandum,    tamen    homo  simpliciter  beatus  dici  non 

posset,  si  posset  beatitudinem  amittere.     Ergo  indefectibilitas  est  qua- 
litas  beatitudinis,  quae  ad  eius  perfectionem  requiritur. 

Duplici  modo  posset  amitti  beatitudo,  si  aut  Deus  recederet  ab 
homine  beato,  aut  beatus  recederet  a  Deo.  Hoc  alterum  origenistae 
docuerunt,    quorum  doctrina  damnata  est  (Denz.  n.  203). 

399.  Arg.  I.     Ex  S.  Scriptura. 

Deus  ex  sua  parte  non  auferet  beatitudinem ;  nam  iustis  promisit 
«vitam  aeternam».  «Ibunt  iusti  in  vitam  aeternam»  (Mt  25,  46;  cf.  19,29; 
Mc  10,  30;  Iaio,  28).  «Gaudium  vestrum  nemo  tollet  a  vobis»  (Io  16,  22). 
«Qui  vicerit,  faciam  illum  columnam  in  temploDei  mei,  et  foras  non  egre- 
dietur  amplius»   (Apc  3,  12).    Cf.  Sap  5,  16;  Is  65,   I7sq;  2  Cor  4,  17. 

Neque  sancti  caelites  peccato  recedent  a  Deo ;  nam  in  civitatem 
caelestem  «non  intrabit  aliquod  coinquinatum  aut  abominationem  faciens 
et  mendacium»  (Apc  21,  27),  sed  «erit  ibi  semita  et  via,  et  via  sancta 
vocabitur;  non  transibit  per  eam  pollutus;  et  haec  erit  vobis  directa 
via,  ita  ut  stulti  non  errent  per  eam.  ...  Et  laetitia  sempiterna  super 
caput  eorum,  gaudium  et  laetitiam  obtinebunt,  et  fugiet  dolor  et  ge- 
mitus»  (Is  35,  8  10).  Itaque  Deus  regeneravit  nos  «in  hereditatem  in- 
corruptibilem  et  incontaminatam  et  immarcessibilem»  (1  Petr  1,  4).  His 
et  aliis  dictis  evidenter  omne  peccatum  a  regno  beatitudinis  excluditur. 

400.  Arg.  2.     Ex  traditione. 

S.  Augustinus :  Deus  «mihi  seipsum  promittit,  et  id  me  in  aeternum 
habiturum  promittit.  Tantum  habeo,  et  numquam  non  habeo.  Magna 
felicitas.  Pars  mea  Deus.  Quamdiu?  In  saecula»  (In  Ps.  72,  n.  32). 
6*.  Fulgentius :  «Inhaerentibus  Deo  nihil  inest  de  varietate  temporis, 
quia  collato  sibi  aeternae  incorruptionis  atque  incommutabilitatis  munere 
nihil  in  se  sentiunt  mutationis»  (De  fide  ad  Petrum  n.  29).  Similiter 
>S.  Gregorius  M.  (Moral.  34,  7,  13),  >S.  Ioannes  Damasc.  (De  fide  2,  3) 
aliique  Patres.  S.Anselmus :  Eeati  «certi  erunt  numquam  et  nullatenus 
ista  vel  potius  istud  bonum  sibi  defuturum,  sicut  certi  sunt  se  non 
sua  sponte  illud  amissuros,  nec  dilectorem  Deum  dilectoribus  suis  in- 
vitis  ablaturum,  nec  aliquid  Deo  potentius  invitos  Deum  et  illos  separa- 
turum»  (Proslog.  c.  25).  Theologorum  doctrinam  vide  apud  S.  Thomam  1, 
2,  q.  5,  a.  4,  vel  apud  Suarez,  De  fine  ultimo  disp.  9  et   10. 

Doctrina  ecclesiae  constat  ex  Symbolis,  in  quibus  iubemur  profiteri 
fidem  in  «vitam  aeternam».  Secundum  concilium  lateranense  IV  iusti 
«ad  aeternam  merentur  beatitudinem  pervenire»  (Denz.  n.  430;  cf.  809 
836  842).     Idem  patet  ex  definitione  Benedicti  XII  (supra  n.  393). 

401.  Arg.  3.     Ex  ratione. 

Si  beatitudo  deficeret,  aut  Deus  eam  tolleret  sine  ulla  ratione  ex 
parte  beatorum  aut  propter  peccata  eorum.   Atqui  utrumque  repugnat. 


Ergo  beatitudo  est  indefectibilis. 


16* 

Prob.  min.  Deus  non  tollit  beatitudinem  ex  mero  arbitrio,  quia 
est  immutabilis  in  consiliis  suis,  et  quia  «sine  paenitentia  sunt  dona 
Dei»  (Rom  II,  29);  et  si  Deus  beatis  manente  eorum  bona  voluntate 
subtraheret  beatitudinem,  non  redderet  iis  secundum  opera  eorum;  et 
dilectio,  quae  non  est  stabilis,  non  est  vera  dilectio  ;  vera  autem  est 
dilectio  Dei  erga  beatos. 

Beati  autem  ex  sua  parte  non  possunt  deficere  a  diligendo  Deo, 
quia  voluntas  eorum  necessitatur  ad  amandum  summum  bonum  sine  ad- 
mixtione  mali  clare  propositum.  Deus  quidem  etiam  in  hac  vita  est 
summum  nostrum  bonum;  at  hoc  bonum  obscure  tantum,  a  nobis  per- 
cipitur  et  admixta  habet  multa,  quae  ingrata  sunt  naturae  humanae. 
In  altera  autem  vita  hoc  bonum  videtur,  sicut  est  in  se  ipso,  et  omne 
malum  aberit.  Nam  «absterget  Deus  omnem  lacrimam  ab  oculis  eorum, 
et  mors  ultra  non  erit,  neque  luctus  neque  clamor  neque  dolor  erit 
ultra,  quia  prima  abierunt»  (Apc  21,  4;  cf.  7,  16;  22,  3  5  ;  Is  25,  8; 
Lc  6,  24).     Cf.  Lessius,  De  summo  bono  2,   12. 

402.  Obi.  I.  Deus  «et  in  angelis  suis  reperit  pravitatem»  (Iob  4,  18). 
Ergo  etiam  angeli  deficere  possunt,  et  consequenter  homines  beati. 

Resp.  Nego  suppositum  verba  Eliphaz  Themanitae  infallibiliter  esse 
vera,  quia  in  Scriptura  legantur  (cf.  Iob  42,  7).  Dein  si  supponimus  illa  verba 
esse  vera,  valent  de  angelis  peccantibus,  qui  non  erant  in  beatitudine.  Si 
ad  bonos  angelos  applicantur,  respondendum  est :  Angeli  et  ceteri  beati  sunt 
natura  defectibiles,  sed  non  deficiunt.  Ita  S.  Augustinus :  Sancti  angeli,  com- 
parati  cum  Deo,  iusti  non  sunt,  non  quia  «a  iustitia  lapsi  sunt,  sed  quia 
facti  sunt,  et  Deus  non  sunt,  tantumque  luminis  spiritualis  habere  non  pos- 
sunt,  quantum  habet  ille,  a  quo  facti  sunt.  .  .  .  Sed  alia  quaestio  est,  quan- 
tum  iustitiae  ipsius  capiant  angeli,  quantumque  non  capiant.  Cuius  enim 
participatione  iusti  sunt,  eius  comparatione  nec  iusti  sunt»  (Ad  Orosium  contra 
Priscil.  c.   10). 

4°3*  Obi.  II.  Scotus  ait:  «Nulla  est  causa  intrinseca  in  voluntate  Michaelis 
nunc  beati,  per  quam  excludatur  potentia  ad  peccandum  pro  alias,  in  sensu 
divisionis»  (In  4,  dist.  49,  q.  6),  i.  e.  remoto  influxu  divino.  Ergo  secundum 
Scotum  et  scotistas  beati  peccare  possunt. 

Resp.  Conc.  antec.  Dist.  conseq. :  Peccare  possunt  potentia  remota, 
conc.  conseq.;  potentia  proxima,  neg.  conseq.  Nam  Scotus  addit:  «Non  est 
autem  causa  intrinseca,  prohibens  istam  potentiam  omnino  reduci  ad  actum ; 
sed  per  causam  extrinsecam  est  impossibilis  potentia  illa  propinqua  ad  pec- 
candum,  videlicet  per  voluntatem  Dei  praevenientem  illam  voluntatem,  ut 
semper  continuet  actum  fruendi,  et  ita  numquam  possit  potentiam  suam  re- 
motam  non  fruendi  vel  peccandi  reducere  ad  actum.»  Ergo  etiam  Scotus 
et  scotistae  docent  beatos  esse  impeccabiles,  et  beatitudinem  esse  indefecti- 
bilem^  sed  impeccabilitatem  referunt  ad  externum  Dei  influxum. 

Ceteri  vero  theologi  cum  S.  Thoma  (1,  2,  q.  4,  a.  4)  impeccabilitatem 
eo  explicant,  quod  voluntas  beatorum  Deum  intuentium  necessario  Deum 
amet  et  ideo  peccare  nequeat.  Ubi  enim  non  est  indifferentia  iudicii  de 
bono  proposito,  non  potest  esse  indifferentia  voluntatis. 

Quia  vero  in  beatis  non  sunt  soli  actus  beatifici  sed  etiam  alii  actus 
naturales  in  intellectu  et  voluntate,  hi  inferiores  actus  non  formaliter  con- 
stituuntur  perfecti  ipsis  actibus  beatificis,  sed  «per  modum  redundantiae», 
ut  loquitur  S.  Thomas  (In  3,  dist.  15,  q.  2,  a.  3,  sol.  2),  quae  redun- 
dantia  potest  impediri  ab  omnipotentia  divina,  si  adest  ratio  ita  agendi, 
sicut  Deus  in  Christo  habente  visionem  beatificam  tamen  tempore  mortalis 
vitae  eius  impedivit,  ne  gaudium  beatificum  redderet  animam  eius  impassi- 
bilem  secundum  inferiores  actus.  Sic  necessitas  amandi  Deum  conatura- 
liter  quidem  se  extendit  etiam  ad  voluntatem,  quatenus  sequitur  naturale 
rationis  lumen,  at  non  essentialiter  ita  redundat  amor  beatificus  in  inferiores 
actus  voluntatis,  ut  etiam  hi  in  omni  condicione  amittant  libertatem  in 
ordine  morali. 

404*  Obi.  V.  Lumen  gloriae  est  qualitas  supernaturalis  sicut  gratia  sancti- 
ficans.  Atqui  gratia  potest  destrui.  Ergo  etiam  lumen  gloriae,  et  consequenter 
beatitudo. 

Resp.  Dist.  mai. :  Lumen  gloriae  est  sicut  gratia  patriae,  conc.  mai. ;  est 
sicut  gratia  viae,  nego  mai.  Dist.  min. :  Gratia  viae  potest  destrui,  conc.  min. ; 
gratia  patriae,  neg.  min.  Et  neg.  conseq.  Et  lumen  gloriae  et  gratia  sunt  ali- 
quid  entis  creati.  Ens  autem  creatum,  sicut  a  Deo  factum  est,  ita  a  Deo 
destrui  potest.  Ex  altera  parte  et  lumen  gloriae  et  gratia  est  aliquid  ex  se 
incorruptibile,  quia  est  forma  spiritualis  in  subiecto  spirituali.  Sed  est  haec 
differentia  inter  lumen  gloriae  et  gratiam :  gratia  in  hac  vita  a  Deo  tollitur, 
si  homo  peccato  mortali  se  ea  indignum  reddit;  lumen  autem  gloriae  per- 
tinet  ad  statum  finalem,  qui  est  immutabilis  tum  ex  parte  Dei,  qui  se  in- 
cessanter  homini  videndum  et  fruendum  exhibet,  tum  ex  parte  hominis,  qui 
non  potest  summo  bono  suo  clarissime  proposito  non  inhaerere  intensissima 
caritate  (S.  Thomas  1,  2,  q.  5,  a.  4).  Immo  ne  succedunt  sibi  quidem  varii 
actus  beatifici,  sed  unus  est  actus  visionis  et  unus  actus  dilectionis  per  totam 
aeternitatem ;  et  sic  beatus  summo  gradu,  quo  fieri  potest,  assimilatur  im- 
mutabili  Deo. 

Schol.  I.  De  beatitudine  accidentali. 
405.  Imprimis  in  intellectu  et  voluntate  beatorum  sunt  variae  perfec- 
tiones,  quae  accidentaliter  se  habent  ad  beatitudinem,  et  si  abessent, 
non  minueretur  essentialis  beatitudo.  Ita  per  ipsam  visionem  beatificam 
beati  non  solum  vident  Deum  et  omnes  perfectiones  divinas,  sed  in 
essentia  divina  seu  in  Verbo  vident  etiam  multa  alia,  quae  nosse  ipsorum 
interest.  «Nulli  intellectui  beato  deest,  quin  cognoscat  in  Verbo  omnia, 
quae  ad  ipsum  spectant»  (S.  Thomas  3,  q.  10,  a.  2),  etsi  non  omnia  vident, 
quae  Deus  ipse  videt  in  essentia  sua,  quia  non  habent  visionem  compre- 
hensivam  (cf.  Suarez,  De  Deo  Uno  1.  2,  c.  27  sq).  Beati  igitur  dicuntur 
comprehensores,  quia  Deum,  flnem  ultimum,  immobiliter  possident,  et 
sic  distinguuntur  a  viatoribus,  qui  adhuc  sunt  in  via  ad  beatitudinem 
obtinendam;  non  dicuntur  comprehensores  quasi  cognoscant  omnia, 
quae  in  Deo  sunt  cognoscibilia  (S.  Thomas  1,  q.  12,  a.  7  sq).  Compre- 
hensio  Dei,  visio  beatifica,  fruitio  caritatis  vocantur  dotes  beatorum, 
ut  ibidem  dicitur. 

Habent  beati  naturalem  quoque  cognitionem  Dei  et  aliarum  rerumy 
quia  facultates  naturales  non  manent  in  iis  otiosae,  neque  est  ulla  ratio 
supponendi  deleri  in  iis  species  naturaliter  acquisitas  vel  etiam  infusas, 
si  quae  sunt  (cf.  supra  n.  261).  Immo  multi  theologi,  ut  Suarez 
(De  ult.  fine  disp.  8,  sect.  1,  n.  9),  docent  omnibus  beatis  infundi 
scientiam  eorum,  quae  naturaliter  ignorant  et  quae  tamen  eos  scire 
conveniens  est.  Alii  autem  hoc  negant,  cum  sufficiat  visio  beatifica 
ad  haec  manifestanda. 

Non  manent  in  beatis  actus  fidei  theologicae ,  ut  colligitur  ex 
1  Cor  13,  8  sqq,  et  docetur  ab  ecclesia,  ut  a  Benedicto  XII:  «Visio 
divinae  essentiae  eiusque  fruitio  actus  fidei  et  spei  evacuant,  prout 
fides  et  spes  propriae  theologicae  sunt  virtutes»  [Denz.  n.  530).  Ratio 
est,  quia  est  de  conceptu  fidei,  ut  versetur  circa  Deum  non  visum, 
et  de  conceptu  spei,  ut  tendat  in  bonum  absens.  Iamvero  in  beatitu- 
dine  Deus  est  et  visus  et  praesens.  Ceterae  autem  perfectiones  super- 
naturales  intellectus,  ut  dona  Spiritus  Sancti,  quae  in  conceptu  suo 
non  includunt  obscuritatem ,  manent  in  beatis,  sicut  sunt  in  Christo 
(Is  11,  2). 

Similiter  in  voluntate  beatorum  excepta  spe  manent  ceterae  vir- 
tutes  eatenus  saltem,  quatenus  earum  exercitium  nullam  includit  im- 
perfectionem.  Imprimis  manet  caritas,  quia  «caritas  numquam  excidit» 
(1  Cor  13,  8).  Ergo  in  voluntate  non,  sicut  in  intellectu,  destructa 
virtute  viae  novus  habitus  infunditur,  sed  permanet  idem  habitus  in 
statu  perfecto  et  immobili.  Aliae  virtutes  non  possunt  in  patria  habere 
omnem  materiam,  quam  habuerunt  in  via,  ut  patet  in  temperantia  et 
fortitudine;  sed  possunt  sancti  saltem  gaudere  de  actibus  harum  vir- 
tutum  olim  exercitis,  et  sic  aliqua  materia  harum  virtutum  semper 
adest,  quae  est  differentia  inter  has  virtutes  et  fidem  vel  spem  theo- 
logicam,  quae  in  caelo  non  iam  habent  ullam  propriam  materiam. 
Quidquid  desiderant  habere,  beati  aut  habent  aut  suo  tempore  se 
habituros  esse  sciunt  cum  absoluta  certitudine,  e.  g.  coniunctionem 
cum  corporibus  suis  post  diem  iudicii:  «Omnes  beati  habent,  quod 
volunt»,  inquit  £.  Augustinus  (De  Trin.  13,  5),  quia  volunt,  quod 
Deus  vult. 

406.  Post  diem  iudicii  habebunt  beati  accidentalem  beatitudinem  ex 
corpore  glorioso.  Resurrectura  esse  corpora  probabimus  postea.  Ex 
corporibus  non  erit  quidem  perfectior  beatitudo  essentialis  (S.  Thomas 
I,  2,  q.  4,  a.  5),  quia  ad  visionem  intuitivam  corpus  non  potest  quid- 
quam  conferre,  sed  extensive  augetur  beatitudo,  quia  ex  anima  in 
corpus  redundat,  et  sic  beati  in  corporibus  suis  habent  novam  gloriam 
et  novas  delectationes.  Sed  sicut  gloria  animae  est  inaequalis  in  beatis, 
ita  etiam  gloria  corporis.  De  qua  re  ait  apostolus :  «Alia  claritas  solis, 
alia  claritas  lunae  et  alia  claritas  stellarum;  stella  enim  a  stella  differt 
in  claritate.    Sic  et  resurrectio  mortuorum»  (1  Cor  15,  41  sq).    Erunt  qui- 

dem  corpora  in  alio  statu,  quodammodo  spirituali,  attamen  vera  cor- 
pora  humana  cum  omni  integritate  et  perfectione  debita  sine  ullis 
defectibus,  ad  exemplar  corporis  Christi  gloriosi.  Actiones  vitae  vege- 
tativae  non  erunt  (Mt  22,  30.  1  Cor  15,  42  44);  erunt  autem  actiones 
vitae  sensitivae  sine  ulla  passione  vel  corruptione  organorum  (S.  Tho- 
mas,  Supplem.  q.  82).  Videbunt  igitur  beati  corpora  gloriosa,  audient 
voces  humanas,  cessabunt  omnia  ingrata,  aderunt  omnia  convenientia, 
etsi  fatendum  est  nos  nunc  ne  huius  quidem  infimae  vitae  beatorum 
habere  clarum  conceptum.  Tunc  perfectissime  implebitur  illud:  «Cor 
meum  et  caro  mea  exsultaverunt  in  Deum  vivum»   (Ps  83,  3). 

407.  Beati  habebunt  accidentalem  beatitudinem  ex  societate  amico- 
rum,  quia  constituunt  novam  civitatem  Dei  (Apc  21,  3),  sunt  in  una 
domo  cum  multis  mansionibus  (Io  14,  2),  accumbunt  ad  unum  con- 
vivium  spirituale  (Mt  8,  11),  gaudebunt  de  societate  parentum,  cogna- 
torum ,  omnium  ipsis  specialiter  coniunctorum ,  imprimis  de  gloria 
Beatae  Virginis,  reginae  caelorum,  et  de  gloria  Iesu  Christi,  omnium 
sanctorum  sanctissimi,  omnium  beatorum  beatissimi,  regni  caelestis 
regis  gloriosissimi,  cui  omnes  gratias  agent  pro  opere  redemptionis  et 
laudes  offerent  in  saecula  saeculorum  (Apc  5,  11  sqq).  «Beati,  qui 
ad  coenam  nuptiarum  Agni  vocati  sunt»   (Apc   19,  9). 

408.  Quidam  beati  habent  accidentalem  beatitudinem,  quae  aureola 
vocatur.  Omnis  beatitudo  est  corona  accepta  pro  certamine  fortiter 
superato  (1  Cor  9,  25.  2  Tim  4,  8).  Sed  quidam  beati  ob  quasdam 
excellentes  victorias  accipiunt  speciale  quoddam  praemium,  quod  in 
comparatione  cum  essentiali  beatitudine  minus  quoddam  est,  et  ideo 
vocatur  coronula  seu  aureola.  « Aureola  est  privilegiatum  praemium 
privilegiatae  victoriae»  (S.  Thomas,  Supplem.  q.  96,  a.  1).  Specialem 
autem  victoriam  de  diabolo  obtinent,  qui  docendo  regnum  Dei  ampli- 
ficant  (Dn  12,  3);  ii,  qui  sanguinem  fundunt  pro  fide  et  virtute  (Apc 
7,  13  sq);  qui  virginitate  ob  Christi  amorem  servata  carnis  impugna- 
tiones  perfectissime  vincunt  (Apc  14,  3  sq).  Ideo  aureola  tribuitur 
doctoribus,  martyribus,  virginibus,  quia  hi  de  insigni  victoria,  cum  Dei 
auxilio  parta,  in  aeternum  gaudebunt,  et  specialiter  a  Deo  honora- 
buntur  (S.  Thomas  1.  c.  a.  5  sqq;  Suarez,  De  ult.  fine  disp.  11,  sect.   3). 

His  omnibus  patet,  quomodo  beatitudo  sit  summa  Dei  glorificatio, 
quia  omnes  beati  Deum  clare  cognoscunt,  intensissime  sine  intermis- 
sione  amant  et  laudant,  ei  soli  in  omnibus  placere  volunt,  se  ipsos 
quodammodo  obliviscuntur,  ut  toti  ei  vivant.  «Tunc  et  ipse  Filius 
subiectus  erit  ei,  qui  subiecit  sibi  omnia,  ut  sit  Deus  omnia  in  omni- 
bus»   (1   Cor   15,  28).     Maior  Dei  gloria  excogitari  non  potest. 

SchoL  2.     Quomodo  et  quo  tempore  obtineatur  beatitudo. 

409.  Ad  quaestionem :  «Quid  boni  faciam,  ut  habeam  vitam  aeter- 
nam?»     Christus  respondet:   «Si  vis  ad  vitam  ingredi,  serva  mandata» 

(Mt  19,  1 6  sq).  Deus  «reddet  unicuique  secundum  opera  eius,  iis  qui- 
dem,  qui  secundum  patientiam  boni  operis  gloriam  et  honorem  et  in- 
corruptionem  quaerunt,  vitam  aeternam»  (Rom  2,  6  sq).  Quia  homo 
non  est  sibi  ultima  regula  suarum  actionum,  ideo  tota  bonitas  moralis 
consistit  in  rectitudine  voluntatis  respectu  finis  ultimi.  Vult  igitur  Deus, 
ut  homines  adulti  suis  actibus  recte  se  disponant  ad  finem  ultimum, 
et  ita  finem  assequantur.  6".  Thomas:  «Rectitudo  voluntatis  est  per 
debitum  ordinem  ad  finem  ultimum;  finis  autem  comparatur  ad  id, 
quod  ordinatur  ad  finem,  sicut  forma  ad  materiam.  Unde  sicut  ma- 
teria  non  potest  consequi  formam,  nisi  sit  debito  modo  disposita  ad 
ipsam,  ita  nihil  consequitur  finem,  nisi  sit  debito  modo  ordinatum  ad 
ipsum.  Et  ideo  nullus  potest  ad  beatitudinem  pervenire  nisi  habeat 
rectitudinem  voluntatis»  (1,  2,  q.  4.  a.  4).  Itaque  perveniunt  homines 
ad  beatitudinem  avertendo  se  a  bonis  perituris  et  convertendo  se  ad 
bonum  aeternum. 

In  hac  autem  mortali  vita  perfectam  beatitudinem  consequi  non 
possumus.  «Scimus  enim,  quoniam  si  terrestris  domus  nostra  huius 
habitationis  [i.  e.  mortale  corpus]  dissolvatur,  quod  aedificationem  ex 
Deo  habemus,  domum  non  manufactam,  aeternam  in  caelis  .  .  .  scientes, 
quoniam  dum  sumus  in  corpore,  peregrinamur  a  Domino;  per  fidem 
enim  ambulamus  et  non  per  speciem.  ...  Et  ideo  contendimus  .  .  . 
placere  illi.  Omnes  enim  nos  manifestari  oportet  ante  tribunal  Christi, 
ut  referat  unusquisque  propria  corporis ,  prout  gessit ,  sive  bonum 
sive  malum»  (2  Cor  5,  1  sqq).  His  verbis  ostenditur  peregrinationem 
non  finiri  nisi  morte,  et  beatitudinem  reservari  alteri  vitae.  Ergo  in 
hac  vita  facienda  sunt  bona  opera,  pro  quibus  post  mortem  dabitur 
beatitudo. 

CAPUT  11. 
DE  MORTE  ET  DE  IUDICIO  PARTICULARI. 

Cf.   S.    Thomas,  Supplem.  q.   78,  a.  1  ;  —  Contra  gent.  4,  91  ;    Gregorius  de  Valenha,  De 

beatit.  disp.  1,   q.  4 ;  Bellarminus,  De  beatitudine  sanctorum  c.  3  sqq ;  Lessius,  De  summo 

bono  3,   1;   Pahnieri,  De  novissimis,  Prati   1908;    /.  E.  Niederhuber,    Die    Eschatologie 

des  hl.  Ambrosius,  Paderborn   1907;  jf.  Souben,  Les  fins  dernieres   1  sqq. 

Prop.  LIII.  Statim  post  mortem  anima  iudicatur,  eiusque 
aeterna  sors  determinatur  sententia  immutabili. 

410.  Stat.  quaest.  Omnibus  hominibus  esse  moriendum  experientia 
testatur,  et  fides  docet.  Mors  est  sequela  peccati  originalis  (supra 
n.  317  sqq  328  sqq  335  #  358  ^) ;  consistit  autem  in  separatione  ani- 
mae  a  corpore,  sed  anima  etiam  post  separationem  vivere  pergit 
(supra  n.  283  sqq).  Dubium  est  de  iis,  qui  in  consummatione  mundi 
victuri  sunt,  utrum  hi  quoque  morituri  sint,  an  sine  morte  transituri 
ad  statum  incorruptibilitatis.  Ratio  dubitationis  sunt  verba  apostoli: 
«Ecce  mysterium  dico  vobis:  Omnes  non  dormiemus»  (1   Cor   15,  51, 

lectio  graeca,  non  plane  certa),  et  alia  verba  2  Cor  5,  2  sqq  et  1  Thess 
4,  14,  quibus  videtur  indicari  quosdam  homines  in  fine  mundi  non 
morituros  esse.  Est  duplex  sententia  Patrum  et  theologorum.  Plurimi 
Patres  graeci  eximunt  illos  homines  a  necessitate  moriendi.  Plures 
Patres  latini  et  multi  theologi  dicunt  illos  homines  morituros  esse,  sed 
statim  resuscitatum  iri.  vS.  Thomas  utramque  sententiam  iudicat  pro- 
babilem  sed  secundam  probabiliorem  (1,  2,  q.  82,  a.  3  ad  1).  Deus 
potest,  si  vult,  illis  hominibus  hanc  partem  poenae  peccati  originalis 
remittere.    Omnes  alii  subiecti  sunt  necessitati  moriendi. 

Dicimus  igitur,  quam  primum  separetur  anima  a  corpore,  statim 
iudicio  Dei  determinari  eius  aeternam  sortem,  et  statim  etiam  animam 
recepturam  esse  praemium  aut  poenam  a  Deo  decretam. 

Contra  hanc  doctrinam  peccant  tum  ii,  qui  dicunt,  etiam  post 
mortem  manere  tempus  merendi  aut  demerendi,  tum  ii,  qui  dicunt  non 
statim  praemium  conferri  aut  poenam  infligi.  Omissis  origenistis  et 
aliis  quibusdam  veteribus,  saeculo  XVI  Lutherus  et  Calvinus  dicebant 
ante  diem  iudicii  universalis  sortem  animarum  manere  incertam;  sae- 
culo  XIX  Hirscher  et  nostra  aetate  Schell  (Dogmatik  III,  735  sqq) 
docuerunt  eos  tantum,  qui  etiam  in  altera  vita  velint  obstinati  manere 
in  malo,  in  aeternum  damnari,  alios  vero,  qui  non  ita  obstinati  sint, 
posse  etiam  post  mortem  cum  Deo  reconciliari  et  salvari.  Hi  ergo 
negant  morte  omnibus  finiri  tempus  merendi  aut  demerendi.  Primis 
saeculis  quidam,  ut  Tertullianus  et  alii,  censebant  solos  martyres 
statim  post  mortem  potiri  visione  beatifica,  aliorum  autem  iustorum 
beatitudinem  perfectam  differri  usque  ad  diem  iudicii,  eos  tamen  etiam 
interim  esse  felices  (cf.  Praelect.  dogm.  IX,  n.  585).  Olim  quidam 
orientales  docebant  animas  cum  corporibus  mori  et  resuscitari;  alii 
volebant  animas  sopiri  et  dormire  usque  ad  diem  iudicii  (cf.  Palmieri, 
De  novissimis  5  sq,  31  sq).  Hae  omnes  quaestiones  iudicio  ecclesiae 
definitae  sunt. 

Iudicium  particulare  non  est  ita  concipiendum ,  quasi  in  rem 
etiamtum  incertam  inquisitio  fiat,  vel  quasi  ullus  apparatus  testium  et 
interrogationum  ad  modum  iudicii  humani  adhibeatur.  Simpliciter 
Christus  iudex  fert  sententiam,  et  haec  sententia  animae  notificatur 
simul  cum  rationibus  iustis,  ob  quas  sententia  lata  sit.  Itaque  nihil 
nobis  probandum  est  nisi  statim  post  mortem  hominis  iudicio  divino 
aeternam  eius  sortem  determinari. 

411.     Arg.  j.     Ex  S.  Scriptura. 

Sacra  Scriptura  saepe  monet  bona  opera  facienda  esse  ante  mor- 
tem.  «Usque  ad  mortem  certa  pro  iustitia»  (Eccli  4,  33).  «Ante 
mortem  .  .  .  confiteberis  et  laudabis  Deum»  (Eccli  17,  26  sq).  «Bene- 
dictio  Dei  in  mercedem  iusti  festinat,  .  .  .  quoniam  facile  est  coram  Deo 
in  die  obitus  retribuere  unicuique  secundum  vias  suas  (Eccli  n,  24  28). 
«Venit   nox,    quando   nemo    potest   operari»    (Io  9,   4);    tunc    «referet 

unusquisque  propria  corporis  [i.  e.  quae  fecit  vivens  in  corpore],  prout 
gessit  sive  bonum  sive  malum»  (2  Cor  5,  10).  «Ergo  dum  tempus  ha- 
bemus,  operemur  bonum»  (Gal  6,  10).  «Esto  fidelis  usque  ad  mortem, 
et  dabo  tibi  coronam  vitae»  (Apc  2,  10).  Sic  semper  tempus  huius 
vitae  describitur  ut  tempus  laboris  et  pugnae,  alterius  vitae  ut  tempus 
coronationis  et  gloriae  (Rom  8,  18.  1  Cor  7,  29  sqq ;  15,  19.  Hebr 
13,    14.    2  Tim  2,    I  sqq;  4,  6  sqq.    I   Petr   1,   3  sqq). 

In  parabola  Lazari  et  divitis  sors  utriusque  statim  post  mortem 
dicitur  immutabiliter  definita  (Lc  16,  19  sqq).  Et  in  alia  parabola: 
quando  dominus  venerit  et  invenerit  servos  vigilantes,  statim  «prae- 
cinget  se,  et  faciet  illos  discumbere,  et  transiens  ministrabit  illis»  (Lc 
12,  37  sqq).  «Statutum  est  hominibus  semel  mori,  post  hoc  autem  iudi- 
cium»  (Hebr  9,  27).  Haec  verba  a  multis  referuntur  ad  iudicium 
particulare,  ab  aliis  ad  iudicium  universale. 

412.     Arg.  2.     Ex  traditione. 

Argumentum  plane  efficax  huius  rei  habetur  in  culiu  sanctorum 
caelestium,  quia  ecclesia  eos  colit  ut  in  perpetua  beatitudine  nunc  iam 
constitutos.  Praeterea  in  Breviario  Romano  tum  per  octavam  omnium 
sanctorum ,  tum  in  communi  sanctorum  tum  in  festis  singulorum 
sanctorum  habentur  multae  homiliae  Patrum,  quibus  haec  fides  claris- 
sime  exprimitur.  Sed  audiamus  quaedam  breviora  Patrum  testimonia. 
S.  Ioannes  Chrysost.:  «Omnes  animae,  cum  hinc  migraverint,  variis  pec- 
catorum  catenis  implicitae,  ad  terribile  illud  ducentur  tribunal»  (In 
Matth.  hom.  14,  4).  ^S.  Hilarius:  «Decedentes  de  vita,  simul  et  de  iure 
decedimus  voluntatis  [liberae  operationis].  Tunc  enim  ex  merito  prae- 
teritae  voluntatis  lex  iam  constituta  aut  quietis  aut  poenae  excedentium 
ex  corpore  suscipit  voluntatem»  (In  Ps.  51,  n.  23).  *S.  Hieronymus: 
«Diem  Domini  diem  intellege  iudicii  sive  diem  exitus  uniuscuiusque 
de  corpore.  Quod  enim  in  die  iudicii  futurum  est  omnibus,  hoc  in 
singulis  die  mortis  impletur»  (In  Ioel  2,  1).  *S.  Augustinus:  «Iudicari 
animas,  cum  de  corporibus  exierint,  antequam  veniant  ad  illud  iudicium, 
quo  eas  oportet  iam  redditis  corporibus  iudicari,  atque  in  ipsa,  in  qua 
hic  vixerunt,  carne  torqueri  sive  gloriari,  hoc  itane  ipse  tandem  nescie- 
bas?  Quis  adversus  evangelium  tanta  obstinatione  mentis  obsurduit, 
ut  in  illo  paupere,  qui  post  mortem  ablatus  est  in  sinum  Abrahae,  et 
in  illo  divite,  cuius  in  inferno  cruciatus  exponitur,  ista  non  audiat,  vel 
audita  non  credat?»  (De  anima  et  eius  origine  2,  4,  8.)  Ideo  SS.  Patres 
monent  ante  mortem  studiose  operandum  esse.  6".  Gregorius  M.: 
«Quia  et  venturae  mortis  tempus  ignoramus,  et  post  mortem  operari 
non  possumus,  superest,  ut  ante  mortem  tempora  indulta  rapiamus» 
(In  Evang.  hom.   13). 

Benedictus  XII  definivit :  Quod  animae  Sanctorum,  in  quibus  nihil 
luendum  superest,  «mox  post  mortem  .  .  .  etiam  ante  resumptionem 
suorum  corporum  et   iudicium  generale  .  .  .  sunt  et  erunt  in  caelo  .  .  . 

et  vident  divinam  essentiam  visione  intuitiva.  .  .  .  Definimus  insuper, 
quod  secundum  Dei  ordinationem  communem  animae  decedentium  in 
actuali  peccato  mortali  mox  post  mortem  suam  ad  inferna  descendunt, 
ubi  poenis  infernalibus  cruciantur»  (Denz.  n.  530  sq).  Idem  deflnivit 
concilium  Jiorentinum  {Denz.  n.  693  ;  cf.  464). 

Rationem  convenientiae  iudicii  particularis  5".  Thomas  sic  exponit: 
«Quilibet  homo  et  est  singularis  quaedam  persona,  et  est  pars  totius 
generis  humani;  unde  et  duplex  ei  iudicium  debetur:  unum  singulare, 
quod  de  eo  fit  post  mortem.  .  .  .  Aliud  iudicium  debet  esse  de  eo, 
secundum  quod  est  pars  totius  humani  generis»  (Supplem.  q.  88,  a.  1 
ad  1).  Non  tamen  novum  praemium  vel  nova  poena  in  universali 
iudicio  statuitur,  sed  quod  prius  decretum  est,  tunc  quoad  corpus  et 
animam  exsecutioni  mandatur  et  omnibus  manifestatur.  Ratio  vero 
differendi  praemium  et  poenam  usque  ad  ultimum  iudicium  nulla  est, 
quia  finito  tempore  merendi  convenit  statim  dari,  quod  iustum  est;  et 
sicut  meritum  vel  demeritum  prius  fuit  in  anima  quam  in  corpore, 
convenit  animam  prius  praemiari  aut  puniri  quam  corpus  (Contra 
gent.  4,  91). 

4J3'  Obi.  I.  Etiam  post  mortem  anima  libera  manet.  Atqui  qui  liber  est, 
potest  mutare  sententiam  suam.  Ergo  etiam  post  mortem  possunt  animae  se 
ad  Deum  convertere  aut  a  Deo  avertere. 

Resp.  Dist.  mai.:  Anima  post  mortem  libera  manet  quoad  quaedam 
obiecta,  conc.  mai. ;  quoad  omnia  obiecta,  circa  quae  libera  erat  in  hac  vita, 
neg.  mai.  Dist.  min. :  Qui  liber  est  potest  mutare  sententiam  de  iis,  quae 
libertati  subiacent,  conc.  min. ;  quoad  alia,  neg.  min.  Et  neg.  conseq.  Nam 
Deus  ut  finis  ultimus  supernaturalis  est  illud  ipsum  bonum,  circa  quod  vo- 
luntas  amittit  in  altera  vita  libertatem,  idque  ob  duplicem  rationem:  Prima 
ratio  est  voluntas  Dei,  quae  mortalem  vitam  unice  constituit  tempus  me- 
rendi  \  ergo  actus  alterius  vitae  non  iam  acceptantur  a  Deo  ut  meritoria  aut 
demeritoria.  Altera  ratio  est,  quod  animae  post  mortem  sunt  in  statu  im- 
mobilis  relationis  ad  Deum,  quia  aut  Deum  vident  intuitive,  et  necessitantur 
ad  eius  amorem;  aut  sunt  in  damnatione,  et  Deum  concipiunt  ut  suis  de- 
sideriis  ita  oppositum,  ut  eum  diligere  non  possint.  De  qua  re  postea,  sicut 
et  de  animabus  purgatorii  (n.  422  433). 

4*4«  Obi.  II.  Sacra  Scriptura  saepe  hominibus  ob  oculos  ponit  iudicium 
universale  (Mt  25,  31  sqq.  Mc  13,  24  sqq.  Lc  17,  3osqq.  Io  5,  26sqq), 
numquam  diserte  loquitur  de  iudicio  particulari.  Ergo  non  immerito  con- 
cluditur  solum  iudicium  universale  futurum  esse. 

Resp.  Dist.  antec. :  Scriptura  saepius  provocat  ad  iudicium  universale, 
quia  efficacius  moventur  homines  timore  iudicii  universalis,  in  quo  omnia 
eorum  facta  coram  omnibus  manifestabuntur,  quam  timore  iudicii  particu- 
laris,  conc.  antec. ;  Scriptura  negat  vel  nullo  modo  indicat  iudicium  particulare, 
neg.  antec.     Et  neg.  conseq. 

4^5*  Obi.  III.  Olim  quidam  inter  Patres  et  theologos,  immo  etiam  summus 
pontifex  Ioannes  XXII  censuerunt  visionem  beatificam  differri  usque  ad  ul- 
timum  iudicium.     Ergo  contraria  doctrina  non  est  statuenda  ut  certa. 

Resp.  Dist.  antec. :  Olim  erant  de  hac  re  diversae  opiniones ,  conc. 
antec;  dubitatio  sublata  non  est  per  posteriores  definitiones  ecclesiae,  neg. 
antec.     Et  neg.  conseq. 

Quod  veteres  doctores  attinet,  plurimi  SS.  Patres  docuerunt  retribu- 
tionem  fieri  statim  post  mortem ;  quidam,  chiliasmo  faventes,  putabant  vi- 
sionem  beatificam  differendam  esse,  ut  Iustinus,  Irenaeus,  Tertullianus  (cf. 
Bellarm.,  De  beatit.  sanct.  c.  i  4sq).  Saeculo  XIV  ineunte  de  hac  re  contro- 
versia  orta  est  inter  dominicanos  et  franciscanos.  Ioannes  XXII  inclinabat 
in  sententiam  franciscanorum  negantium  sanctos  iam  ante  diem  iudicii  habi- 
turos  esse  perfectam  beatitudinem  visionis.  Sed  ante  mortem  mutavit  sen- 
tentiam,  et  3  Decembris  1334  coram  cardinalibus  et  aliis  declaravit:  «Cre- 
dimus,  quod  animae  purgatae,  separatae  a  corporibus,  sunt  in  caelo,  regno 
et  paradiso  et  cum  Christo  in  consortio  angelorum  congregatae,  et  vident 
Deum  et  divinam  essentiam  facie  ad  faciem,  in  quantum  status  et  condicio 
patitur  animae  separatae.  Si  vero  alia  vel  aliter  circa  materiam  huiusmodi 
per  Nos  dicta,  praedicata  aut  scripta  fuerunt,  quoquo  modo  illa  diximus,  praedi- 
cavimus  seu  scripsimus,  recitando  dicta  S.  Scripturae  et  sanctorum,  et  conferendo 
et  non  determinando,  nec  etiam  tenendo;  et  sic  et  non  aliter  illa  volumus 
esse  dicta»  (cf.  Raynaldus,  Hist.  eccl.  a.  1334,  27 — 38).  Ergo  Ioannes  XXII 
neque  quidquam  de  hac  re  definivit,  neque  ut  doctor  privatus  falsae  opinioni 
firmiter  adhaesit.  Eius  successor  Benedictus  XII  sua  definitione  (Denz.  n.  530) 
disputationi  finem  imposuit,  et  concilium  florentinum  eandem  doctrinam  con- 
firmavit  (Denz.  n.  693).  Ergo  nunc  de  fide  definita  est  doctrina,  de  qua 
olim  disputare  licebat. 

CAPUT  III. 
DE  PURGATORIO. 

Cf.  S.  Thomas,  In  4  Sent.  dist.  21;  Bellarmintts,  De  purgatorio ;  Suarez,  De  paenit. 
disp.  45  sqq;  /.'  Baulz,  Das  Fegfeuer,  Mainz  1883;  Franc.  Schmid,  Das  Fegfeuer  nach 
katholischer  Lehre,  Brixen  1904;  —  Die  Seelenlaeuterung  im  Jenseits,  Brixen  1907; 
L.  Atzberger  in  Handbuch  der  katholischen  Dogmatik  von  Scheeben  IV,  Freiburg   1903, 

843  sqq. 

Prop.  LIV.  Exsistit  purgatorium,  i.  e.  status  intermedius,  in 
quo  animae  iustorum  mortuorum  a  peccatorum  poenis  nondum  de- 
letis  purgantur,  priusquam  caelum  ingredi  possunt. 

416.  StSit.qua.est.  Catholica  de  purgatorio  doctrina  duo  includit: 
a)  posse  animas  iustas  venire  in  alteram  vitam  maculis  quibusdam  mo- 
ralibus  arTectas,  b)  has  maculas  delendas  esse  poenis  satisfactoriis, 
antequam  animae  illae  ad  beatitudinem  perveniant.  Alia  autem,  quae 
quaeri  possunt  de  statu  animarum  purgatorii,  sunt  res  plus  aut  minus 
disputabiles,  de  quibus  post  thesim  probatam  quaedam  dicemus. 

Purgatorium  negaverunt  quidam  veteres  gnostici  et  ariani,  medio 
aevo  albigenses  et  alii  haeretici.  Ex  haereticis  saeculi  XVI  Calvinus 
et  Zwinglius  reiecerunt  dogma  purgatorii  ut  detestabile.  Lutherus  sibi 
constans  non  fuit.  Recentes  protestantes  alii  adrnittunt  purgatorium, 
alii  negant,    alii  saltem   doctrinam   de  suffragiis  pro  defunctis  reiciunt. 

Cum  doctrina  de  sola  fide  ut  medio  remissionis  omnium  peccatorum 
et  poenarum  purgatorium  conciliari  nequit.  De  graecis  schismaticis 
vide  Katschthaler,  Eschatologia  339  sqq.  (Cf.  Denz.  n.  464  530  535 
693  744  777—78°  840  983  998   1542.) 

417.     Arg.  1.     Ex  S.  Scriptura. 

a)  Ut  2  Mach  12,  32  sqq  narratur,  Iudas  Machabaeus  pro  iis,  qui 
in  praelio  ceciderant,  «duodecim  milia  drachmas  argenti  misit  Ierosoly- 
mam,  ofiferri  pro  peccatis  mortuorum  sacrificium,  .  .  .  quia  considerabat, 
quod  hi,  qui  cum  pietate  dormitionem  acceperant,  optimam  haberent 
repositam  gratiam».  Itaque  iudaei  illius  aetatis,  Iudas  quoque  et  sacer- 
dotes,  censebant  mortuos  in  pietate  defunctos  sed  peccatis  affectos 
posse  iuvari  sacrificiis  pro  iis  oblatis;  ergo  admittebant  eum  statum, 
quem  nos  purgatorium  vocamus.  Hanc  fuisse  fidem  iudaeorum  etiam 
aliunde  constat  (cf.  Buxtorf,  Synagoga  iudaica  c.  49).  Iamvero  ipse 
scriptor  inspiratus,  seu  Spiritus  Sanctus  per  eum  approbat  hanc  doc- 
trinam,  addens  illi  narrationi:  «Sancta  ergo  et  salubris  est  cogitatio 
pro  defunctis  exorare,  ut  a  peccatis  solvantur»  (2  Mach  12,  46).  Pro- 
testantes  quidem  non  admittunt  libros  Machabaeorum  ut  canonicos; 
sed  in  hoc  sunt  haeretici,  quia  dogma  fidei  est,  illos  libros  esse  ca- 
nonicos. 

b)  S.  Paulus,  loquens  1  Cor  3,  11  sqq  de  praedicatoribus  doc- 
trinae  christianae,  ait  quosdam  super  fundamentum  Christi  aedificare 
solidam  doctrinam  ad  instar  auri,  argenti,  lapidum  pretiosorum;  alios 
autem  addere  elementa  quaedam  humana  et  vana;  singulos  autem 
iudicatum  iri  iudicio  divino.  «Uniuscuiusque  opus  manifestum  erit; 
dies  enim  Domini  declarabit,  quia  in  igne  revelabitur;  et  uniuscuius- 
que  opus  quale  sit,  ignis  probabit.  Si  cuius  opus  manserit,  quod 
superaedificavit,  mercedem  accipiet.  Si  cuius  opus  arserit,  detrimentum 
patietur;  ipse  autem  salvus  erit,  sic  tamen  quasi  per  ignem.»  Ergo 
hic  sermo  est  de  hominibus,  qui  in  iudicio  divino,  quo  merces  aut 
poena  statuitur,  detrimentum  patientur  pro  operibus  non  recte  factis, 
etsi  ipsi  salvi  erunt,  quia  non  recesserunt  a  fundamento,  quod  est 
Christus.  Itaque  secundum  apostolum  fieri  potest,  ut  quis  in  die 
iudicii  condemnetur  ad  poenas  subeundas  pro  operibus  non  bene  factis, 
et  nihilominus  salvetur.  Haec  autem  est  substantia  doctrinae  catholicae 
de  purgatorio.  Quod  explicationem  textus  attinet,  quidam  verba  apo- 
stoli  interpretantur  directe  de  omnibus  peccatis  venialibus,  alii  de  solis 
peccatis  venialibus  in  praedicatione  commissis  (cf.  Praelect.  dogm.  IX, 
521  sqq   590).    Ad  probationem  purgatorii  utraque  explicatio  valet. 

c)  Christus,  dicens  peccatum  contra  Spiritum  Sanctum  non  re- 
mitti  neque  in  hoc  saeculo  neque  in  futuro  (Mt  12,  32),  indicat  esse 
peccatorum  remissionem  etiam  in  futuro  saeculo,  quia  secus  gravitas 
peccati  contra  Spiritum  Sanctum  non  ex  eo  colligitur,  quod  non  re- 
mittitur  neque  in  futuro  saeculo.    De  alibus  textibus  vide  Suares  (De 

paenit.  disp.  55,  sect.  1)  et  Bellarminum  (De  purgat.  1,  3  sqq).  Dam- 
nata  est  assertio  (37)  Lutheri:  «Purgatorium  non  potest  probari  ex 
S.  Scriptura,  quae  sit  in  canone»   (Denz.  n.  777). 

418.     Arg.  2.     Ex  traditione. 

vS.  Basilius  in  commentario  in  Isaiam  saepe  meminit  «ignis  pur- 
gatorii»  (xa&aprixov  7zup6gJ,  quo  Deus  in  altera  vita  illa  peccata  prorsus 
delebit,  quae  homo  in  hac  vita  per  paenitentiam  arefecit,  ut  sint  foenum 
aridum  et  combustibile  (In  Is.  9,  16  sqq).  Peccata  non  arefacta  per 
paenitentiam  urentur  in  inferno  in  aeternum,  a  quo  Basilius  distinguit 
«locum  expurgationis  animarum»  (ycopiov  xa&apiopou  (puycbv),  in  quo 
perficitur  purgatio  animarum,  quae  in  hac  vita  perfecta  non  est  (In 
Is.  5,  14  sqq).  Similiter  *S.  Gregorius  Nyss.  docet  futurum  in  altera 
vita  purgatorium  ignem  (xaddpoiov  nup),  reservatum  iis,  qui  non  plane 
sancti,  ut  apostoli  et  martyres,  ex  hac  vita  decedunt.  «Hi  enim  post 
hanc  vitam  purgatorio  igne  materiae  labem  et  propensionem  ad  malum 
abstergunt,  et  ad  gratiam  .  .  .  redeunt»  (Orat.  de  mortuis;  M  PG  46, 
526).  Saepe  docent  SS.  Patres  sacrificium  missae  ofTerendum  esse  pro 
defunctis,  e.  g.  *S.  Ioannes  Chrysost.  (In  Phil.  hom.  3,  4),  .S.  Cyrillus 
Hierosol.  (Catech.  myst.  5,  9),  ^S.  Epiphanius  (Haer.  75,  3  7  sq).  In 
liturgia  Constitutionum  Apost.  1.  8,  c.  41  haec  leguntur:  «Oremus 
pro  fratribus  nostris,  qui  in  Christo  requieverunt,  ut  Deus  misericors, 
qui  animam  defuncti  suscepit,  remittat  ei  omne  peccatum,  et  propitius 
ac  benevolus  factus,  eum  collocet  in  regione  piorum.»  Oratio  pro 
defunctis  in  omnibus  liturgiis  habetur.  .S.  Cyrillus  Alex.  speciale  opus- 
culum  edidit  «Adversus  eos,  qui  audent  dicere  non  esse  offerendum 
pro  iis,  qui  in  fide  obdormierunt»,  ex  quo  fragmenta  tantum  super- 
sunt  (M  PG  76,  1423).  E  syris  S.  Ephraem  ait:  «Si  filii  Mattha- 
thiae  .  .  .  oblationibus  expiabant  debita  eorum,  qui  in  bello  cecide- 
rant,  . . .  quanto  magis  sacerdotes  Filii  Dei  expiabunt  delicta  defunctorum 
oblationibus  suis»  (Assemani,  Bibl.  orient.  I,  143).  Numquam  de  ipsa 
substantia  huius  doctrinae  disputatio  fuit  inter  orientales  et  occidentales, 
sed  post  saeculum  VI  graeci  de  loco,  nomine,  poena  (ignis)  purgatorii 
cum  latinis  disputaverunt,  quae  res  non  pertinent  ad  dogma  definitum. 
Contra  protestantes  graeci  schismatici  hoc  dogma  strenue  defenderunt. 
Cf.  /.  Hergenroether,  Photius  III,  643  sqq. 

b)  Testimonia  occidentalium  sunt  plurima,  incipiendo  a  Tertul- 
liano,  qui  ait:  «Nemo  dubitabit  animam  aliquid  pensare  apud  inferos, 
salva  resurrectionis  plenitudine»  (De  anima  c.  58).  «Oblationes  pro 
defunctis  annua  die  facimus»  (De  cor.  mil.  c.  3).  6".  Cyprianus  loquitur 
de  iis,  qui  post  mortem  debent  «pro  peccatis  longo  dolore  cruciatuum 
emendari  et  purgari  diu  igne»  (Ep.  55,  20  [ed.  Hartel}).  S.  Augustinus 
Deum  rogat:  «In  hac  vita  purges  me,  et  talem  me  reddas,  cui  iam 
emendatorio  igne  non  opus  sit,  propter  eos,  qui  salvi  erunt,  sic  tamen 
quasi   per   ignem  [1   Cor  3,   15].'    Et  quia   dicitur:    ,Salvus  erit',    con- 

temnitur  ille  ignis.  .  .  .  Gravior  tamen  erit  ille  ignis,  quam  quidquid 
potest  homo  pati  in  hac  vita»  (In  Ps.  37,  n.  3).  Idem  ad  Paulinum 
Nolanum  scripsit  libellum  «De  cura  pro  mortuis  gerenda».  Doctrina 
de  purgatorio  invenitur  apud  vS.  Hieronymum  (Ep.  66,  5),  vS.  Hilarium 
(In  Ps.  118),  vS.  Gregorium  M.  (Dial.  4,  39),  alios.  6".  Isidorus  Hisp. 
dicit  oflerre  sacrificium  pro  defunctorum  requie  esse  tam  commune  in 
orbe,  ut  ob  hoc  ipsum  haec  consuetudo  dicenda  sit  tradita  ab  apo- 
stolis  (De  eccl.  offic.   1,   18,   11). 

c)  Post  alia  concilia  definivit  hanc  doctrinam  cojicilium  florenti- 
num:  «Si  vere  paenitentes  in  caritate  Dei  decesserint,  antequam  dignis 
paenitentiae  fructibus  de  commissis  satisfecerint  et  omissis ,  eorum 
animas  poenis  purgatoriis  post  mortem  purgari;  et  ut  a  poenis  huius- 
modi  releventur,  prodesse  iis  fidelium  vivorum  sufTragia,  missarum 
scilicet  sacrificia,  orationes  et  eleemosynas  et  alia  pietatis  officia,  quae 
a  fidelibus  pro  aliis  fidelibus  fieri  consueverunt  secundum  ecclesiae  in- 
stituta»  (Denz.  n.  693).  Concilium  tridentinum  sess.  25  :  «Cum  catho- 
lica  ecclesia,  Spiritu  Sancto  edocta,  ex  Sacris  Litteris  et  antiqua  Patrum 
traditione  in  sacris  conciliis  et  novissime  in  hac  oecumenica  synodo 
[sess.  6,  can.  30;  Denz.  n.  840;  cf.  940,  950]  docuerit  purgatorium 
esse ,  animasque  ibi  detentas  fidelium  sufTragiis ,  potissimum  vero  ac- 
ceptabili  altaris  sacrificio  iuvari,  praecipit  sancta  synodus  episcopis,  ut 
sanam  de  purgatorio  doctrinam,  a  SS.  Patribus  et  sacris  conciliis  tra- 
ditam,  a  christifidelibus  credi,  teneri,  doceri  et  ubique  praedicari  dili- 
genter  studeant»   {Denz.  n.  983). 

419.     Arg.  3.     Ex  ratione. 

a)  Accidere  potest,  ut  animae  in  statu  gratiae  sed  levibus  qui- 
busdam  maculis  moralibus  affectae  ex  hac  vita  migrent.  Atqui  hae 
animae  non  possunt  damnari,  i.  e.  in  aeternum  visione  beatifica 
privari,  quia  sunt  in  statu  gratiae;  neque  possunt  cum  maculis 
suis  in  caelum  admitti,  in  quod  nihil  immundum  ingreditur  (Apc 
21,  27).  Ergo  recta  ratio  postulat,  ut  hae  animae  ante  ingressum  in 
caelum  purgentur  maculis  suis,  seu  ut  sit  purgatorium  animarum  in 
altera  vita. 

b)  Si  homines  scirent  vel  iure  supponerent  se  non  obstantibus 
omnibus  imperfectionibus  suis  moralibus  statim  post  mortem  admissum 
iri  ad  caelum,  pro  nihilo  haberent  peccata  venialia  et  plane  negle- 
gerent  opera  paenitentiae ,  quae  toties  commendantur  in  Scriptura. 
Contra  vero,  doctrina  de  purgatorio  est  motivum  forte  cavendi  pec- 
cata  venialia  et  faciendi  bona  opera. 

c)  Purgatorium  vivis  praebet  occasionem  exercendae  caritatis  erga 
defunctos,  in  memoriam  revocat  communionem  sanctorum,  quae  morte 
non  destruitur,  et  docet  homines  non  inhaerere  terrenis  sed  ad  alteram 
vitam  convertere  cogitationes  et  desideria. 


2C6     Tract.  IV.    De  Deo  fine  ultimo  et  de  novissimis.    Pars  I.    De  novissimis  hominis. 

420.  Obi.  I.  In  S.  Scriptura  nullum  est  vestigium  doctrinae  de  purgatorio. 
Nam  quod  Iudas  Machabaeus  vel  alii  iudaei  censuerunt  mortuos  iuvari  posse 
a  vivis  per  sacrificium,  non  imponit  nobis  obligationem  idem  credendi ;  verba 
autem  apostoli  1  Cor  3,  nsqq  possunt  intellegi  de  tempore  huius  vitae,  ut 
sensus  sit :  decursus  temporum  docebit,  utrum  quis  bene  an  male  aedificaverit 
super  fundamentum  a  Christo  positum ;  tandem  verba  Christi  de  peccato  non 
remittendo  neque  in  hoc  neque  in  futuro  saeculo,  solum  significant  illud 
peccatum  numquam  remitti,  sicut  apud  Marcum  (3,  29)  legitur:  «Non  ha- 
bebit  remissionem  in  aeternum.»  Ergo  fatendum  est  purgatorium  non  posse 
ullo  modo  probari  ex  Scriptura. 

Resp.  Neg.  antec.  Nam  a)  fides,  quae  apud  iudaeos  ante  Christum  iam 
fuit,  et  quae  deinceps  in  ecclesia  christiana  semper  viguit,  non  potest  esse 
vana.  Praeterea,  ut  dictum  est,  Scriptura  fidem  illam  approbat.  b)  Verba 
apostoli  non  possunt  intellegi  de  hoc  saeculo,  quia  «dies»,  qua  dicernuntur 
opera  hominum  bona  et  mala,  apud  apostolum  semper  est  dies  iudicii  di- 
vini  (Phil  1,  6  10.  1  Thess  5,  2.  2  Thess  2,  2.  2  Tim  1,  18;  4,  8).  c)  Etsi 
verba  Christi  revera  significant  peccatum  in  Spiritum  Sanctum  numquam  re- 
mitti,  tamen  modus  loquendi  apud  Matthaeum  supponit  aliqua  peccata  posse 
remitti  in  altero  saeculo.     Unde  neg.  conseq. 

421.  Obi.  II.  Deus  non  facit  inutilia.  Atqui  inutile  est  animas  sanctas 
poenis  affici  in  altero  saeculo,  in  quo  conversio  non  iam  est  possibilis.  Ergo 
animae  sanctae  in  altera  vita  non  afficiuntur  poenis. 

Resp.  Conc.  ??iai.  Dist.  min. :  In  altero  saeculo  non  est  possibilis  con- 
versio  a  statu  peccati  mortalis  ad  statum  iustitiae,  conc.  min.;  non  est  pos- 
sibilis  emendatio  ab  aliis  maculis  moralibus,  neg.  min.  Et  neg.  conseq.,  quod 
nititur  falso  supposito,  quasi  Deus  velit  poenis  animas  cogere  ad  conver- 
sionem.  Concedendum  est  Deum  posse  animabus  sanctis,  quae  statim  post 
mortem  omnem  affectum  inordinatum  exuunt,  cum  culpa  etiam  remittere 
omnem  poenam;  sed  vidimus  Deum  habere  optimas  rationes  aliter  agendi. 
Deus  nullo  modo  gaudet  de  perpessionibus  animarum  purgatorii,  in  quantum 
sunt  praecise  eorum  mala ;  sed  vult  ut  iustitiae  satisfiat,  et  ut  homines  hoc 
scientes,  percipiant  malitiam  peccati  et  ab  eo  arceantur.  Ideo  purgatorium 
non  minus,  immo  magis  utile  est  vivis  quam  defunctis. 

SchoL  I.     De  statu  animarum  in  purgatorio. 

422.  a)  Duplex  est  macula,  qtiae  potest  esse  in  anima  iusti  defuncti, 
scilicet  potest  remanere  solus  reatus  poenae,  relictus  ex  peccatis  re- 
missis  quidem  sed  nondum  plene  expiatis.  Est  enim  doctrina  ab  ec- 
clesia  definita,  quae  in  tractatu  de  paenitentia  magis  exponetur,  non 
semper  cum  culpa  etiam  omnem  poenam  condonari  {Denz.  n.  904, 
922).  Ergo  possunt  homines  iusti  mori  cum  reatu  poenae.  Sed  pos- 
sunt  etiam  iusti  morientes  afTecti  esse  reatu  culpae  venialis  propter 
peccata  venialia  nondum  sufficienti  contritione  deleta.  Censent  *S.  Bona- 
ventura  (In  4,  dist.  21,  a.  2,  q.  1)  et  alii  animam  in  purgatorio  pau- 
latim  purgari  a  reatu  culpae  venialis  successivis  bonis  actibus,  imprimis 
patienti  toleratione  poenarum  a  Deo  pro  peccatis  inflictarum.  S.  Tho- 
mas  (De  malo  q.  7,  a.  11)  et  alii  theologi  communissime  docent  om- 

nem  culpam  venialem  statim  post  mortem  deleri  uno  actu  perfectae 
caritatis  et  contritionis.  Haec  altera  sententia  magis  placet,  quia  anima 
statim  post  mortem,  libera  ab  omni  incitamento  peccati,  tam  clare 
cognoscit  Deum  esse  suum  summum  et  unicum  bonum,  ut  in  eum 
magno  impetu  feratur  et  ab  omni  peccato  avertatur.  Hoc  autem  suf- 
ficit  ad  delendum  omnem  reatum  culpae,  etsi  non  sufficit  neque  ad 
merendum  (Denz.  n.  778),  quia  condicio  meriti  est  status  viatoris  (supra 
n.  411  sqq),  neque  ad  delendum  reatum  poenae,  quia  etiam  satisfactio 
est  quoddam  meritum,  quod  a  Deo  solum  in  hac  vita  acceptatur. 

b)  Ex  his  apparet,  quomodo  animae  purgatorii  sint  impeccabiles, 
quia  scilicet  deest  motivum  peccandi,  adest  motivum  Deum  super 
omnia  amandi,  gratia  sine  impedimento  agit  in  illis  animabus,  easque 
incitat  ad  Deum  constanter  desiderandum ;  et  sic  oritur  moralis  neces- 
sitas  tendendi  in  Deum  et  odio  habendi  omnia,  quae  huic  nisui  ob- 
stant.  Damnatus  est  articulus  39  Lutheri:  «Animae  in  purgatorio  pec- 
cant  sine  intermissione,  quamdiu  quaerunt  requiem  et  horrent  poenas» 
(Denz.  n.  779).  Haec  assertio  stulta  est,  quia  animae  horrent  poenas, 
in  quantum  hae  appetitui  naturali  contrariae  sunt;  attamen  libenter 
accipiunt  eas  ut  medicinam  amaram  quidem  sed  salutarem,  a  Deo  sibi 
paratam  (cf.  Bellarm.,  De  purgat.  2,  4).  Similiter  damnatus  est  arti- 
culus  38  Lutheri:  «Animae  in  purgatorio  non  sunt  securae  de  earum 
salute,  saltem  omnes»  {Denz.  n.  778).  Hoc  est  falsum;  nam  statim 
post  iudicium  particulare  animae  damnatorum  detruduntur  in  infernum 
(supra  n.  412).  Ergo  animae  purgatorii,  videntes  se  Deum  amare, 
sciunt  etiam  se  non  esse  damnatas.  Neque  rationabiliter  supponitur 
Deum  miraculose  impedire  hanc  cognitionem ;  immo  ratio  iudicii  po- 
stulat,  ut  iudicatus  sciat,  quae  sententia  de  se  lata  sit.  Quare  ecclesia 
orat  pro  defunctis:  «Memento  Domine  famulorum  famularumque,  qui 
nos  praecesserunt  cum  signo  fidei  et  dormiunt  in  somno  pacis.»  Tantum 
igitur  abest,  ut  animae  purgatorii  quasi  semidesperantes  sint,  ut  magno 
gaudio  fruantur,  perspicientes  se  certissime  Deo  potituras,  se  esse  im- 
munes  a  periculo  peccandi,  se  gravissimis  suis  poenis  magis  indies 
purgari  et  ad  videndum  Deum  aptiores  fieri ;  sub  quo  respectu  poenae 
ipsae  materia  gaudii  sunt. 

c)  Privatio  temporaria  visionis  beatificae  est  praecipua  poena 
animarum  purgatorii.  Nam  quia  adeo  pure  Deum  amant  eumque  ut 
unicum  bonum  suum  possidere  cupiunt,  hac  privatione  magis  crucian- 
tur  quam  ulla  mater  desiderio  dilecti  filii  absentis,  vel  ullus  peregrinus 
in  terra  aliena  desiderio  patriae.  Si  «spes,  quae  differtur,  affligit  ani- 
mam»  (Prv  13,  12),  maxime  affliguntur  animae  purgatorii,  quarum 
unica  spes  est  visio  Dei,  et  quibus  haec  unica  spes  difTertur.  Quam- 
diu?  Hoc  ipsae  animae  fortasse  nesciunt.  Nos  certe  nescimus,  nisi 
quod  omnium  poenae  cessabunt  post  ultimum  iudicium.  Cum  alii  aliis 
plus  reatus  poenae  habeant,  diversa  quoque  erit  diuturnitas  purgatorii. 
Maldonatus   (De  purgat.  q.   5)    et    alii    quidam   sine   ullo    fundamento 

Pesch,  Compend.  theol.  dogm.    II.  •  17 


2^8      Tract.  IV.    De  Deo  fine  ultimo  et  de  novissimis.    Pars  I.    De  novissimis  hominis. 

dicunt  poenam  numquam  durare  ultra  decem  annos.  Ecclesia  per- 
mittit,  ut  missae  pro  defunctis  dicantur  sine  limite  temporis.  Ab 
Alexandro  VII  damnata  est  thesis:  «Annuum  legatum,  pro  anima  re- 
lictum,  non  durat  plus  quam  per  decem  annos»  {Denz.  n.  1143). 

d)  Praeter  poenam  privationis  esse  in  purgatorio  etiam  poenam 
sensus,  i.  e.  poenam  extrinsecus  per  aliquod  sensibile  elementum  illa- 
tam,  docet  communis  traditio  ecclesiae  occidentalis  et  orientalis.  Sed 
cum  Patres  et  theologi  latini  communissime  doceant  poenam  infligi 
per  ignem  (cf.  Suarez,  De  paenit.  disp.  46,  sect.  2),  graeci  posteriores 
nolunt  admittere  ignem,  neque  in  conciliis  unionis  adacti  sunt  ad  sen- 
tentiam  latinam  admittendam.  Itaque  quantamcumque  probabilitatem 
huic  sententiae  tribuis,  eam  absolute  certam  esse  affirmandum  non  est. 
Sive  tamen  est  poena  ignis  sive  alia  poena,  cum  sit  pure  vindicativa, 
malitiae  peccati  proportionata,  est  sine  dubio  gravissima.  »S.  Thomas 
ait:  «Poena  purgatorii  minima  excedit  maximam  poenam  huius  vitae» 
(In  4,  dist.  21,  q.  i,  a.  1,  sol.  3).  *S.  Bonaventura  concedit  generaliter 
poenam  purgatorii  esse  maiorem  omni  alia  poena  temporali,  «non  quia 
minima  sit  maior  maxima  in  hoc  genere,  sed  quia  maxima  in  illo 
genere  maior  sit  maxima  in  hoc  genere»  (In  4,  dist.  20,  a.  1,  q.  2). 
Sed  quia  potest  alicui  solum  esse  luendum  levissimum  aliquod  pec- 
catum,  censet  Stiarez,  quod  «potest  poena  aliqua  huius  vitae  excedere 
in  duratione,  in  gradibus  intensionis,  in  multitudine  poenarum  seu  do- 
lorum»  aliquam  poenam  purgatorii,  etsi  concedi  potest  poenam  tem- 
porariam  damni  esse  ex  natura  sua  vehementiorem  omni  poena  huius 
vitae  (De  paenit.  disp.  46,  sect.  3).  Vides  in  hac  re  potius  locum 
esse  coniecturis  quam  certis  sententiis. 

Schol.  2.  De  suffragiis  pro  defunctis. 
423.  SufTragium  hic  intellegitur  quodlibet  bonum  opus,  quod  fideles 
Deo  ofiferunt,  rogantes,  ut  Deus  illud  acceptet  in  compensationem  poe- 
narum  pro  animabus  vel  pro  determinata  anima  purgatorii.  Talia  opera 
sunt  oratio,  eleemosyna,  ieiunium  vel  alia,  quibus  aliquis  potest  pro 
suis  peccatis  satisfacere ;  dein  indulgentiae  et  maxime  sacrificium  missae. 
Haec  dicuntur  per  modum  suffragii  offerri,  i.  e.  cum  appellatione  ad 
misericordiam  et  benignitatem  Dei  (fuerbittweise),  quia  neque  possumus 
simpliciter  pro  aliis  praestare,  quae  pro  nobis  ipsis  possumus,  neque 
ecclesia  in  defunctos  habet  iurisdictionem,  sicut  habet  in  vivos. 

S.  Scriptura  docet:  «Sancta  et  salubris  est  cogitatio  pro  defunctis 
exorare,  ut  a  peccatis  solvantur»  (2  Mach  12,  46).  Plane  unanimis  et 
perpetua  est  de  hac  re  ecclesiae  traditio  (supra  n.  418).  Quia  de  in- 
dulgentiis  et  de  sacrificio  missae  sermo  erit  in  tractatu  de  sacramentis, 
hic  solum  dicendum  restat  posse  animas  purgatorii  duplici  modo  iuvari 
a  vivis,  imprimis  per  modum  satisfactionis  vicariae,  quatenus  valorem 
satisfactorium  bonorum  operum  suorum  cedunt  in  favorem  defuncto- 
rum;    neque  enim  est  dubitandum,    quin  Deus  ex  liberalitate  acceptet 


Cap.  4.    De  inferno.     Prop.  LV.  259 

hunc  actum  caritatis.  Alter  modus  est  per  impetrationem,  quia  pos- 
sumus  orare  Deum,  ut  ex  thesauro  satisfactionum  Christi  et  sanctorum 
applicet  aliquam  partem  animabus  purgatorii;  neque  enim  est  ratio 
restringendi  vim  impetratoriam,  per  se  universalem  quoad  omnia  ra- 
tionabiliter  petita,  in  hac  re,  ut  hic  non  valeat  illud :  Petite  et  accipietis. 
Ecclesia  in  orationibus  pro  defunctis  supponit  posse  sanctos  caelestes 
orare  pro  defunctis;  ergo  etiam  nos  possumus;  et  quia  sanctorum  inter- 
cessio  solum  efficax  est,  in  quantum  est  impetratoria,  etiam  nostrae 
preces  sunt  efficaces,  in  quantum  sunt  impetratoriae. 

Posse  sufTragia  fieri  non  solum  pro  animabus  purgatorii  in  genere, 
sed  etiam  pro  determinatis  defunctis,  patet  tum  ex  natura  rei  tum  ex 
praxi  ecclesiae,  quae  orat  et  sacrificium  ofifert  pro  una  vel  pluribus 
defunctis,  et  obligat  sacerdotes,  qui  hac  intentione  stipendium  recepe- 
runt,  ad  ofiferendam  missam  pro  iis,  pro  quibus  stipendium  datum  est 
{Denz.  n.  1143;  cf.  11 10).  Quidam  theologi  censent  posse  ex  iustitia 
divina  in  defunctis  esse  obicem,  qui  impediat  efTectum  applicationis; 
tali  autem  obice  non  posito  applicationem  infallibiliter  prodesse  iis, 
pro  quibus  fiat  (cf.  Salmanticenses,  De  euchar.  disp.  13,  dub.  6).  Sed 
haec  et  alia,  quae  quaeri  possunt,  potius  pertinent  ad  secreta  Dei  con- 
silia,  de  quibus  nihil  in  particulari  definiri  potest. 

Communiter  censent  theologi  et  populus  christianus  defunctos 
etiam  pro  nobis  orare  (cf.  ^.  Thomas  1,  q.  89,  a.  8  ad  1 ;  Suarez, 
De  paenit.  disp.  47,  sect.  2,  n.   10). 

CAPUT  IV. 
DE  INFERNO. 

Cf.  S.  Thomas,  Supplem.  q.  97  sqq;  Suarez,  De  angelis  1.  8;  Petavius,  De  angelis  1.  3, 
c.  5sqq;  V.  Patruzzi,  De  futuro  impiorum  statu,  Veronae  1748;  —  De  sede  inferni, 
Venetiis  1763;  C.  Passaglia,  De  aeternitate  poenarum,  Romae  1855;  %•  Batitz,  Die 
Hoelle 2,  Mainz  1905;  Fr.  Schmid,  Quaestiones  selectae  ex  theol.  dogm.,  Paderbornae 
1891,    145  sqq;  y.   Souben,  Les  fins  dernieres    I4sqq;  I.  Pohle,  Lehrbuch  der  Dogmatik 

III4  676  sqq. 

Prop.  LV.      Homines    in    statu    peccati    mortalis    morientes 
aeternis  suppliciis  puniuntur. 

424.  Stat.  quaest.  In  statu  peccati  mortalis  est,  qui  peccatum 
grave  commisit  necdum  remissionem  culpae  paenitentia  impetravit,  seu 
qui  voluntarie  privatus  est  gratia  sanctificante  (supra  n.  327).  Itaque 
qui  moritur  privatus  gratia  sanctificante,  excluditur  a  beatitudine  et 
in  aeternum  damnatur.  Sicut  autem  societas  beatorum  constituit  reg- 
num  caelorum,  ita  collectio  damnatorum  constituit  regnum  inferorum, 
infernum,  gehennam.  Utrumque  regnum,  constans  ex  angelis  et  ho- 
minibus,  est  aeternum,  quatenus  numquam  cessabit,  sed  gaudium  beato- 
rum  et  supplicium  damnatorum  sine  fine  continuantur. 

Exsistentiam  gehennae  vel  saltem  aeternitatem  poenarum  negarunt 
sadducaei,  valentiniani  gnostici,  origenistae,  sociniani  quidam  et  pro- 
testantes  rationalistici,  qui  vel  negant  alteram  vitam,  vel  hominibus  in 
altera  vita  novam  probationem  adscribunt,  vel  etiam  dicunt  eos,  qui 
ne  tunc  quidem  converti  velint,  annihilatum  iri;  alii  autem  volunt 
tandem  omnes  beatos  futuros.  De  quibusdam  theologis  catholicis 
supra  (n.  410)  iam  diximus.  In  hac  re  nihil  iuvant  neque  imaginationes 
neque  declamationes,  sed  simpliciter  discendum  et  admittendum  est, 
quod  Deus  revelavit.  Est  autem  doctrina  de  exsistentia  et  aeternitate 
poenarum  gehennae  dogma  definitum. 

425.  Arg.  I.     Ex  S.  Scriptura. 

Christus  docet  omnia  peccata  et  peccatorum  occasiones  esse  vi- 
tanda  et  etiam  carissima  quaeque,  si  opus  sit,  abdicanda,  ne  homo 
in  aeternum  damnetur.  «Si  scandalizaverit  te  manus  tua,  abscinde 
illam;  bonum  est  tibi  debilem  introire  in  vitam,  quam  duas  manus 
habentem  ire  in  gehennam,  in  ignem  inexstinguibilem ,  ubi  vermis 
eorum  non  moritur  et  ignis  non  exstinguitur.  Et  si  pes  tuus  scan- 
dalizat  te,  amputa  illum;  bonum  est  tibi  claudum  introire  in  vitam 
aeternam,  quam  duos  pedes  habentem  mitti  in  gehennam  ignis,  in- 
exstinguibilis,  ubi  vermis  eorum  non  moritur,  et  ignis  non  exstinguitur. 
Quod  si  oculus  tuus  scandalizat  te,  eice  eum ;  bonum  est  tibi  luscum 
introire  in  regnum  Dei,  quam  duos  oculos  habentem  mitti  in  gehen- 
nam  ignis,  ubi  vermis  eorum  non  moritur,  et  ignis  non  exstinguitur» 
(Mc  9,  42  sqq;  cf.  Mt  5,  30;  18,  8  sq).  Itaque  secundum  doctrinam 
Christi  poena  peccati  gravis  est  gehenna  ignis  inexstinguibilis.  In 
ultimo  iudicio  dicet  damnatis:  «Discedite  a  me,  maledicti,  in  ignem 
aeternum.  ...  Et  ibunt  hi  in  supplicium  aeternum»  (Mt  25,  41  46). 
Dictum  illud  de  verme,  qui  non  morietur,  et  de  igne,  qui  non  ex- 
stinguetur,  legitur  apud  Is  66,  24,  ubi  propheta  loquitur  de  ultimo 
statu  rerum,  in  quo  erunt  caeli  novi  et  terra  nova,  et  in  quo  inimici 
Dei  erunt  sicut  cadavera,  quae  in  aeternum  comburuntur. 

Imprimis  poenae  aeternae  addicentur  omnes  infideles,  «qui  non 
noverunt  Deum ,  et  qui  non  oboediunt  evangelio  Domini  nostri 
Iesu  Christi,  qui  poenas  dabunt  in  interitu  aeternas  a  facie  Domini» 
(2  Thess  1,  8  sq).  Dein  etiam  ii,  qui  male  agunt,  fornicarii,  adulteri, 
fures,  avari,  ebriosi,  alii,  qui  enumerantur  I  Cor  6,  9  sqq,  et  de  quibus 
dicitur  Apc  21,  8:  «Pars  illorum  erit  in  stagno  ardenti  igne  et  sul- 
phure,  quod  est  mors  secunda.»  «Et  fumus  tormentorum  eorum 
ascendet  in  saecula  saeculorum;  nec  habent  requiem  die  ac  nocte» 
Apc   14,   n). 

426.  Arg.  2.     Ex  traditione. 

vS.  Ignatius  M.  de  eo,  qui  fidem  depravat,  ait:  «Talis  inquinatus 
factus    in   ignem    inexstinguibilem   ibit,    similiter   et   qui   audit   ipsum» 

(Eph.  5,  16).  >S.  Polycarpus  iudici  ignem  minanti  respondet:  «Ignem 
minaris,  qui  ad  horae  spatium  ardet,  ac  paulo  post  exstinguitur.  Ignoras 
enim  illum  futuri  iudicii  et  aeternae  poenae  ignem,  qui  impiis  reser- 
vatur»  (Martyrium  Polyc.  II,  2;  cf.  2,  3).  S.  Irenaeus:  «Poena  eorum, 
qui  non  credunt  verbo  Dei  .  .  .  adampliata  est,  non  solum  temporalis 
sed  etiam  aeterna  facta.  Quibuscumque  enim  dixerit:  Discedite  a  me, 
maledicti,  in  ignem  aeternum,  isti  erunt  semper  damnati»  (Contra 
haer.  4,  28,  2).  S.  Augustinus\  «Miseria  sempiterna  secunda  mors 
dicitur,  quia  nec  anima  ibi  vivere  dicenda  est,  quae  a  vita  Dei  alienata 
erit,  nec  corpus,  quod  aeternis  doloribus  subiacebit ;  ac  per  hoc  ideo 
durior  ista  secunda  mors  erit,  quia  finiri  morte  non  poterit»  (De  civ. 
Dei  19,  28).  >S.  Gregorius  M.:  «Fit  ergo  miseris  mors  sine  morte, 
finis  sine  fine,  defectus  sine  defectu,  quia  et  mors  vivit,  et  finis  semper 
incipit,  et  deficere  defectus  nescit»   (Moral.  9,  66). 

SS.  Patres  etiam  rationes  afferunt,  ob  quas  poenam  peccati  gravis 
oporteat  esse  aeternam. 

a)  Homo  peccato  gravi  volens  se  avertit  a  Deo  fine  ultimo  et 
praefert  peccatum,  despiciens  poenas  aeternas  a  Deo  intentatas,  et  in 
hac  mala  voluntate  perseverat  usque  ad  mortem,  post  quam  cessat 
tempus  conversionis,  et  incipit  retributio.  Ergo  homo  accipit,  quod 
libere  elegit,  quamdiu  eligere  potuit.  >S.  Fulgentius:  «Peccare  in  hoc 
homo  coepit,  in  quo  a  Deo  recessit.  .  .  .  Defectus  ergo  a  summo 
bono  ad  infimum  bonum,  hoc  est  proprium  et  voluntarium  malum, 
quo  malo  seipsum  perdit  iniustus»  (Ad  Monimum  1,  20).  «Iustum  est 
secundum  Gregorium  (Dial.  4,  44),  quod  qui  in  suo  aeterno  peccavit 
contra  Deum,  in  aeterno  Dei  puniatur.  Dicitur  autem  aliquis  in  suo 
aeterno  peccasse,  non  solum  secundum  continuationem  actus  in  tota 
vita  hominis  durantis,  sed  quia  ex  hoc  ipso,  quod  finem  in  peccato 
constituit,  voluntatem  habet  in  aeternum  peccandi.  Unde  dicit  Gregorius 
(Moral.  34,  19,  36),  quod  iniqui  ,voluissent  sine  fine  vivere,  ut  sine  fine 
potuissent  in  iniquitatibus  permanere'»,  quam  voluntatem  ostendunt 
pertinaciter  respuendo  gratiam  in  hac  vita  oblatam  ad  conversionem 
{S.Thomas  i,  2,  q.  87,  a.  3).  Haec  ratio  fundatur  in  conceptu  peccati 
mortalis,  de  quo  vide  Praelect.  dogm.  IX,  437  sqq. 

b)  Deus  legem  a  se  datam  non  potuit  sine  sufficiente  sanctione 
relinquere.  Quae  sanctio  cum  in  hac  vita  non  perfecte  habeatur,  alteri 
vitae  reservatur.  ^.  Ioannes  Chrysost.:  «Iustus  est  Deus.  .  .  .  At  hinc 
multi,  qui  peccaverunt,  abierunt  impune;  multi,  qui  cum  virtute  vixerant, 
turn  demum  abierunt,  cum  sexcentas  subiissent  calamitates.  Ergo  si 
iustus  Deus,  ubinam  his  quidem  praemia,  illis  vero  supplicia  tribuet, 
si  non  est  gehenna  et  caelum?»  (In  Phil.  hom.  6,  n.  6.)  At  nonne  mali 
post  mortem  converti  possunt?  Respondent  negative  SS.  Patres  ob 
hanc  rationem,  quod  alioquin  non  esset  discrimen  essentiale  inter  bonos 
et  malos,  si  omnium  tandem  idem  esset  exitus,  et  plurimi  praeferrent 
prius  frui  gaudiis  illicitis  huius  vitae  et  in  altera  vita,  etsi  post  poenas 

et  longa  intervalla,  venire  ad  gaudia  caelestia.  5.  Hieronymus :  «Si 
omnes  rationabiles  creaturae  aequales  sunt,  et  vel  ex  virtutibus  vel  ex 
vitiis  sponte  propria  aut  sursum  eriguntur  aut  in  ima  merguntur,  et 
longo  post  circuitu  atque  infinitis  saeculis  omnium  rerum  restitutio 
fiet  et  una  dignitas  militantium,  quae  distantia  erit  inter  virginem  et 
prostibulum?  Quae  differentia  erit  inter  matrem  Dei  et  (quod  dictu 
quoque  scelus  est)  victimas  libidinum  publicarum?  Idemne  erit  Gabriel 
et  diabolus?  idem  apostoli  et  daemones?  idem  prophetae  et  pseudo- 
prophetae?  idem  martyres  et  persecutores?  Finge  quotlibet  annos, 
et  tempora  duplica,  et  infinitas  aetates  congere  cruciatibus;  si  finis 
omnium  similis  est,  praeteritum  omne  pro  nihilo  est,  quia  non  quaeri- 
mus,  quid  aliquando  fuerimus,  sed  quid  semper  futuri  simus»  (In 
Ionam  3,  6).  Ergo  «erit  tunc  sine  fructu  paenitentiae  dolor  poenae, 
inanis  ploratio  et  inefficax  deprecatio.  In  aeternam  poenam  sero  cre- 
dunt,  qui  in  vitam  aeternam  credere  noluerunt.  .  .  .  Quando  isthinc 
recessum  fuerit,  nullus  iam  paenitentiae  locus  est,  nullus  satisfactionis 
efTectus»  (S.  Cyprianus,  Ad  Demetrianum  24  sq). 

Haec  doctrina  saepius  definita  est  ab  ecclesia.  Contrarius  error 
origenistarum  damnatus  est  anno  543  (Denz.n.  211).  Innocentius  III : 
«Actualis  poena  peccati  est  gehennae  perpetuae  cruciatus»  (Denz.  n.410). 
Concilium  lateranense  IV:  Mali  habebunt  «cum  diabolo  poenam  per- 
petuam»  (Denz.  n.  429).  Concilium  tridentinum  sess.  14,  de  paenit. 
can.  5 :  Peccata  gravia  annexa  habent  «amissionem  aeternae  beati- 
tudinis  et  aeternae  damnationis  incursum«  (Denz.  n.  915).  In  Symbolo 
athanasiano  ecclesia  profitetur:  «Qui  bona  egerunt,  ibunt  in  vitam 
aeternam;  qui  vero  mala,  in  ignem  aeternum»   (Denz.  n.  40). 

4^7«  Obi.  I.  Secundum  S.  Scripturam  Deus  non  in  aeternum  irascitur  (Ps 
109,  2.  Is  57,  16).  Atqui  si  aeterna  esset  poena,  Deus  in  aeternum  irasce- 
retur.     Ergo  non  est  poena  aeterna. 

Resp.  Dist.  mai. :  Secundum  S.  Scripturam  Deus  cessat  irasci  in  hac 
vita,  si  homines  agunt  paenitentiam,  conc.  mai. ;  cessat  irasci  iis,  qui  sine 
paenitentia  mortui  sunt  in  peccatis,  neg.  mai.  Conc.  min.  Dist.  conseq. :  Non 
est  poena  aeterna,  quamdiu  peccatores  possunt  converti,  conc.  conseq. ;  quando 
non  iam  possunt  converti,  neg.  conseq. 

Instas:  Hac  ipsa  distinctione  conceditur  in  ScriptUra  vocem  aeterni- 
tatis  non  semper  habere  significationem  strictam,  sed  saepe  significare  dura- 
tionem  longam.  Ergo  ex  doctrina  de  poena  aeterna  non  potest  concludi 
poenam  numquam  omnino  esse  cessaturam. 

Resp.  Potest  quidem  vox  aeternitatis  interdum  latiore  sensu  accipi; 
sed  non  ideo  licet  pro  arbitrio  ubique  voci  latiorem  sensum  subicere.  Re- 
strictio  sensus  petenda  est  aut  ex  subiecta  materia,  ut  si  quis  dicitur  servus 
aeternus,  aut  ex  addita  limitatione,  ut  si  dicitur  6  vuv  aiwv.  At  in  Scriptura, 
ubi  sermo  est  de  gehenna,  non  solum  talis  ratio  limitationis  non  apparet, 
sed  prorsus  excluditur,  quia  aeternitas  poenae  iterum  iterumque  inculcatur, 
negative   dicitur   numquam   finienda,    sed    duratura   in   saecula   saeculorum, 

quae  phrasis  semper  significat  aeternitatem  proprie  dictam.  Praeterea  «vita 
aeterna»  et  «supplicium  aeternum»  in  eadem  iudicis  sententia  (Mt  25,  46)  ita 
iuxta  se  ponuntur,  ut  non  possit  eadem  vox  semel  proprie,  semel  improprie 
sumi.  S.  Augustinus :  «Dicere  in  hoc  uno  eodemque  sensu :  Vita  aeterna  sine 
fine  erit,  supplicium  aeternum  finem  habebit,  multum  absurdum  est»  (De  civ. 
Dei  21,  23). 

428.  Obi.  II.  In  S.  Scriptura  promittitur  universalis  restitutio  ordinis,  in 
quo  erit  Deus  omnia  in  omnibus  (Act  3,  21.  1  Cor  15,  20  sqq.  Apc  21, 
1  sqq).     Ergo  non  erit  plurimorum  aeterna  damnatio. 

Resp.  Dist.  antec. :  Ad  ordinem  restitutionis  pertinent  omnes  iusti,  conc. 
antec;  pertinent  etiam  peccatores,  neg.  antec.  Etenim  tam  S.  Paulus  (1  Cor 
6,  9  sqq)  quam  S.  Ioannes  (Apc  21,  8)  peccatores  diserte  eximunt  a  regno 
glorioso  Christi  et  Dei,  in  quo  solo  verificatur  illa  restitutio. 

429.  Obi.  III.  Sat  multi  Patres  negarunt  vel  addubitarunt  aeternitatem 
poenarum  inferni.    Ergo  saltem  ex  consensu  Patrum  argumentum  fieri  nequit. 

Resp.  Neg.  antec.  et  conseq.  Nam  Origenes  et  quidam  alii,  qui  pro 
hac  sententia  advocantur,  non  sunt  numerandi  inter  SS.  Patres.  Solus  S.  Gre- 
gorius  Nyss.  videtur  huius  opinionis  fuisse,  quamquam  quidam  veteres  dicunt 
eius  scripta  in  hac  parte  esse  falsificata.  Immerito  citatur  S.  Gregorius  Naz., 
qui  diserte  docet  aeternitatem  poenarum  (Orat.  40,  36).  Quaedam  vestigia 
illius  opinionis  inveniuntur  in  prioribus  scriptis  exegeticis  .S.  Hieronymi,  sed 
ipse  protestatur  se  in  iis  multa  scripsisse  non  ex  propria  sententia  sed  mere 
referendo  (Contra  Ruf.  1,  16),  et  certe  postea  clarissime  docuit  aeternitatem 
poenarum.  Itaque  consensus  Patrum  manet  omnino  intactus.  Plura  de  hac 
re  scripsi  in  «Theologische  Zeitfragen»  II,  Freiburg  1901,  90  sqq. 

43°»  Obi.  IV.  Poena  aeterna  neque  utilis  est  Deo,  ut  patet;  neque  utilis 
est  damnatis,  quia  converti  non  possunt;  neque  utilis  est  hominibus  etiam- 
tum  vivis,  quia  ex  poena  non  deterrentur  a  peccando,  ut  eventus  ostendit; 
immo  dura  haec  doctrina  multos  adversarios  creat  religioni  christianae.  Ergo 
poena  aeterna  nullum  habet  rationabilem  finem,  et  consequenter  admittenda 
non  est. 

Resp.  Nego  suppositum  argumentationis ,  scil.  utilitatem  esse  solam 
normam,  qua  dimetienda  sit  rationabilitas  alicuius  rei.  Poena  aeterna  nequa- 
quam  caret  multiplici  fine  honesto.  a)  Gloria  Dei  externa  est  supremus  finis 
omnium  creaturarum,  quem  finem  cum  damnati  libere  prosequi  noluerint, 
coacti  implere  debent.  Sicut  in  beatis  misericordia,  ita  in  damnatis  iustitia 
divina  glorificatur.  Nisi  ii,  qui  in  aeternum  sunt  mali,  in  aeternum  puniren- 
tur,  illuderetur  Deus  et  lex  divina.  Ergo  ordo  moralis  postulat  aeternam 
poenam,  non  quasi  Deus  omnipotentia  sua  non  possit  etiam  damnatorum 
voluntatem  ad  se  convertere,  sed  quia  iustum  est,  ut  damnati  accipiant,  quod 
ipsi  libere  elegerunt,  carentiam  beatitudinis  et  inflictionem  poenae,  lege  di- 
vina  statutae.  Damnati  glorificant  Deum  sine  sua  utilitate,  quia  eum  noluerunt 
glorificare  cum  sua  utilitate.  b)  Vivis  utilis  est  gehenna,  quia  permulti  eius 
recordatione  arcentur  a  peccatis  vel  convertuntur  a  peccatis.  Ut  ex  actis 
martyrum  constat,  cogitatio  gehennae  fortissimum  motivum  fuit  martyribus 
despiciendi  et  superandi  cruciatus  sibi  pro  fide  et  virtute  inflictos.  Ii  vero, 
qui  deliberate  vitam   in   peccatis   agunt,    student   sibi   voluntarie   persuadere 

poenas  aeternas  esse  inanem  fictionem,  et  eo  ipso  ostendunt  fidem  gehennae 
esse  munimentum  contra  peccatum.  Haec  utique  fides,  ut  omnis  fides  theo- 
logica,  est  actus  liber,  quia  Deus  neminem  cogit  ad  salutem,  sed  vult,  ut 
homines  cum  auxilio  gratiae  se  ipsos  salvent.  Suam  quisque  sortem  libere 
eligit.  c)  Quod  autem  multi  adeo  impugnant  hanc  doctrinam,  est  solum  con- 
firmatio  veritatis  eius;  nam  si  esset  res,  quae  nullum  haberet  fundamentum 
in  ratione  et  revelatione,  non  tantum  intenderent  vires  omnes  ad  eam  ever- 
tendam . 

43  *•  Obi.  V.  Ecclesia  catholica  gehennae  reos  esse  docet  tot  gentiles  et 
alios  miseros  homines,  qui  non  habuerunt  sufficientem  notitiam  Dei  et  or- 
dinis  moralis,  ut  iis  transgressio  legis  divinae  imputari  possit.  Atqui  hoc  est 
iniustum  et  crudele.     Ergo  doctrina  catholica  non  est  admittenda. 

Resp.  Neg.  mai.  Ecclesia  catholica  non  iudicat  singulos  homines,  hoc 
iudicium  relinquens  Deo,  sed  solam  generalem  doctrinam  revelatam  proponit 
omnes  damnari  ad  gehennam,  qui  in  statu  peccati  mortalis  moriantur.  Ergo 
si  sunt  homines,  qui  non  habent  sufficientem  notitiam  ad  peccandum  gra- 
viter,  hi  neque  pro  peccatis  gravibus  puniuntur.  Sed  e  converso  si  graviter 
peccarunt,  habuerunt  etiam  sufficientem  notitiam.  Ignorantia  invincibilis  a 
peccato  excusat.  «Nunc  vero  quis  tantum  sibi  arroget,  ut  huiusmodi  igno- 
rantiae  designare  limites  queat  iuxta  populorum,  regionum  aliarumque  rerum 
tam  multarum  rationem  et  varietatem  ?»  ait  Pius  IX  pontifex  maximus  (Denz. 
n.  1647).  Ad  hoc  erit  iudicium  universale,  ut  omnes  videant  neminem  nisi 
iuste  aut  praemiari  aut  puniri.  Ceterum  est  doctrina  communis  inter  theo- 
logos  Deum  ne  damnatos  quidem  punire  secundum  totum  rigorem  iustitiae 
sed  cum  quadam  misericordia  (S.   Thomas  1,  q.  21,  a.  4  ad  1). 

432.     SchoL  I.     Num  sit  poena  ignis  in  inferno. 

Praecipua  poena  inferni  est  privatio  visionis  beatificae,  quae  solet 
vocari  poena  damni.  Haec  sola  per  se  sufficit  ad  essentiam  damnationis, 
et  est  vehementissima,  quia  damnati  clarissime  cognoscunt  desiderium 
innatum  beatitudinis  non  posse  satiari  nisi  possessione  Dei,  a  qua  in 
aeternum  excluduntur  (cf.  >S.  Thomas,  Compend.  theol.  c.  174).  Haec 
poena,  etsi  in  omnibus  eadem  est  respectu  privationis  seu  exclusionis 
a  visione  beatifica,  habet  tamen  gradus  ratione  oppositionis  ad  Deum. 
Nam  quo  magis  damnati  se  vident  peccatis  infectos,  tanto  magis  vident 
se  hac  spirituali  foeditate  a  Deo  alienos;  et  quo  magis  hanc  suam 
culpam  perspiciunt,  tanto  magis  eius  conscientia  cruciantur  (cf.  Suarez, 
De  angelis  8,   5,  9). 

Damnati  autem,  sicut  propter  aversionem  a  Deo  patiuntur  poenam 
damni,  ita  propter  inordinatam  conversionem  ad  creaturas  puniuntur 
poena  sensus,  poena  positiva,  ope  agentis  sensibilis  iis  inflicta  (Apc  18,  7). 
Iamvero  haec  poena  in  Scriptura  ubique  fere  describitur  ut  poena  ignis 
(supra  n.  425).  Unde  oritur  quaestio,  sitne  vox  ignis  litteraliter  intel- 
legenda  an  metaphorice  de  gravissima  aliqua  poena,  quae  propter 
suam  torquendi  vim  vocatur  ignis,  quia  in  hac  vita  ignis  gravissimum 
dolorem  urendo  infert  corpori. 

a)  »S.  Scriptura  magis  favet  litterali  acceptioni  vocis  ignis.  Nam 
etsi  saepepoenae  gehennae  metaphoris  describuntur  (quemadmodum  «ver- 
mis»  significat  conscientiae  remorsum;  S.Thomas,  Contra  gent.  3,  146), 
tamen  improbabile  est  aliquam  doctrinam  constanter  metaphorica  tantum 
locutione  proponi.  A  fortiori  metaphora  est  improbabilis  in  sententia 
iudiciali  (Mt  25,  41).  Tandem  Christus,  ubi  explicat  parabolam  de 
zizaniis  comburendis,  non  loquitur  de  poena  spirituali,  sed  ait:  «Mittet 
Filius  hominis  angelos  suos,  et  colligent .  .  .  eos,  qui  faciunt  iniquitatem, 
et  mittent  eos  in  caminum  ignis»   (Mt  13,  41  sq). 

b)  Inter  55.  Patres  quidam  interpretantur  ignem  metaphorice,  ut 
5.  Gregorius  Nyss.  in  dialogo  «De  anima  et  resurrectione»  (M  PG 
46,  67  sqq),  5.  Ambrosius  (In  Luc.  1.  7,  n.  204  sqq),  alii.  5.  Hieronymus 
ait:  «Ignis,  qui  non  exstinguetur,  a  plerisque  conscientia  accipitur 
peccatorum»  (In  Is.  66,  24).  Sed  et  Ambrosius  et  Hieronymus  (In 
Eph.  5,  6)  docent  verum  ignem  materialem,  et  haec  est  communior 
Patrum  sententia,  quamquam  concedunt  metaphoricam  expositionem 
non  esse  intolerabilem.  Ita  e.  g.  5.  Augustinus  ipse  quidem  censet  non 
solos  homines  sed  etiam  daemones  igne  materiali  «quamvis  miris  tamen 
veris  modis  affligi»  (De  civ.  Dei  21,  9,  2);  nihilominus  proposita 
utraque  sententia,  ait:  «Quid  horum  verum  sit,  res  ipsa  expeditius 
indicabit»  (ibid.).  Itaque  auctoritate  Patrum  non  potest  certum  argu- 
mentum  confici. 

Theologi  omnes  ante  concilium  tridentinum  videntur  admisisse 
ignem  materialem,  et  e  posterioribus  longe  plurimi.  Secundum  5.  Thomam 
dicta  Scripturae  de  igne  inferni  «sunt  secundum  litteram  intellegenda» 
(Compend.  theol.  c.  179).  S.  Bonaventura:  «Tam  homines  quam  spiritus 
mali  affligentur  eodem  igne  corporali»  (Breviloq.  P.  7,  c.  6).  Suarez: 
«Certa  et  catholica  sententia  est  ignem  inferni,  qui  paratus  est  diabolo 
et  angelis  eius,  ut  in  illo  crucientur,  verum  ac  proprium  ignem  cor- 
poreum  esse»  (De  angelis  8,  12,  9).  Petavius  ait:  Utut  ignem  cor- 
poreum  esse  «theologi  hodie  omnes,  immo  et  christiani  consentiunt,  ita 
nullo  ecclesiae  decreto  adhuc  obsignatum  videtur»  (De  angelis  3,  5,  7). 
Idem  valet  nostra  aetate.  Etenim  quamquam  Catharinus  (De  bonorum 
praemio  et  supplicio  malorum  aeterno),  Klee  (Dogmatik  III,  463), 
Moehler  (Neue  Untersuchungen  318),  alii  ignem  metaphorice  inter- 
pretati  sunt,  ecclesia  numquam  hanc  sententiam  censura  affecit. 

c)  Si  quaeritur,  quomodo  puri  spiritus  igne  torqueri  possint,  dis- 
sentiunt  inter  se  theologi.  Alii  dicunt  eos  torqueri  intentionali  appre- 
hensione  ignis  ut  rei  sibi  disconvenientis ;  alii  dicunt  eos  «pati  per 
modum  ligationis  cuiusdam  ab  igne  corporeo»  (S.  Thomas,  Contra 
gent.  4,  90);  alii  dicunt  produci  per  ignem  ut  instrumentum  Dei  in 
spiritibus  qualitatem  doloriferam  {Suarez,  De  angelis  8,  14,  41);  alii 
dicunt  ignem  elevari  secundum  potentiam  oboedientialem,  ut  affligat 
spiritus  simili  modo,  sicut  animam  affligit  per  corpus  {Lessius,  De 
perfect.  div.  13,  30,  216);  alii  putant  ab  omnipotentia  divina  per  ignem 

produci  in  spiritibus  dolorem  vere  sensibilem  (Franc.  Schmid,  Quae- 
stiones  selectae  p.  201);  alii  dicunt  minimas  particulas  materiales  in- 
fluxu  divino  agi  motu  quodam  chaotico  in  spiritus,  ut  hi  inde  gra- 
vissimos  dolores  patiantur  (Gutberlet  apud  Heinrich,  Dogm.  Theol.  X, 
521  sqq).  Habes  igitur  sufficientem  numerum  variarum  opinionum, 
inter  quas  eligere  licet  eam,  quae  magis  placet. 

Si  in  inferno  est  ignis  materialis,  gehenna  est  loco  aliquo  deter- 
minato;  sed  ubi  sit,  ignoramus,  etsi  communiter  Patres  et  theologi 
censent  esse  in  inferioribus  terrae  (Suarez,  De  angelis  8,  16,  17). 
*S.  Gregorius  M.  ait:  «De  hac  re  temere  definire  nihil  audeo»  (Dial.4, 42). 
S.  Ioannes  Chrysost.  de  gehenna:  «Ne  quaeramus,  ubi  sit,  sed  quomodo 
eam  fugiamus»   (In  Rom.  hom.   31,   5). 

433.     SchoL  2.     De  obstinatione  damnatorum. 

Damnatos  non  posse  agere  salutarem  paenitentiam  idem  est  atque 
eos  esse  in  aeternum  damnatos.  Sed  communiter  Patres  et  theologi, 
exceptis  paucis,  etiam  docent  damnatos  non  posse  quidquam  agere 
ex  motivo  boni  honesti,  sed  semper  moraliter  male  agere,  etsi  hoc  iis 
non  imputetur  in  novum  reatum,  cum  non  peccent  libere.  E.  g.  S.Ful- 
gentius  ait:  «Illi  omnes  praevaricatores  angeli  nec  mala  voluntate 
possunt  umquam  carere  nec  poena,  sed  permanente  in  iis  iniustae 
aversionis  malo,  permanet  etiam  iustae  retributionis  aeterna  damnatio» 
(De  fide  ad  Petrum  n.  31).  Idem  dicit  de  hominibus  damnatis  (n.  36). 

Ratio,  cur  damnati  non  agant  salutarem  poenitentiam,  est  defectus 
gratiae,  sine  qua  paenitentia  salutaris  est  impossibilis  (S.  Thomas,  Contra 
gent.  4,  93).  Sed  difficilius  explicatur,  cur  ne  unum  quidem  umquam 
actum  naturaliter  honestum  ponant.  Alii  dicunt  indi  voluntati  damna- 
torum  tam  vehementem  inclinationem  ad  male  agendum,  ut  ei  resistere 
non  possint  (Aureolus,  In  2,  dict.  7,  q.  i,  a.  1);  alii  dicunt  iis  subtrahi 
auxilium  divinum  necessarium  ad  bene  agendum  (Vasquez  I,  disp.  241, 
c.  4).  Sed  haec  non  videntur  admittenda,  quia  sic  videretur  Deus  esse 
auctor  malorum  actuum.  vS.  Thomas  ait :  Purus  spiritus,  sicut  immo- 
biliter  res  apprehendit,  ita  etiam  immobiliter  rei  semel  electae  adhaeret. 
Ergo  daemones,  quia  semel  libere  elegerunt  defectionem  a  Deo  fine 
ultimo,  non  possunt  non  permanere  in  hac  aversione,  et  ex  hac  mala 
voluntate  omnes  eorum  actus  mali  sunt  (1,  q.  64,  a.  2).  Anima  quidem 
humana  est  mobilis  dispositionis,  quamdiu  est  in  corpore  mortali,  sed 
exuto  corpore  ipsa  quoque  fit  immobilis  respectu  finis  ultimi,  et  quia 
a  Deo  ultimo  fine  est  aversa,  manet  aversa,  et  consequenter  semper 
male  agit  (Contra  gent.  4,  95).  Aliis  autem  theologis  haec  interna 
immobilitas  spirituum  non  videtur  satis  probata.  Ideo  explicant  ob- 
stinationem  damnatorum  per  absentiam  omnis  motivi,  ob  quod  con- 
versio  ad  Deum  fieri  possit;  nam  non  adest  motivum  amoris  con- 
cupiscentiae,  quia  sciunt  damnati  non  iam  sibi  quidquam  boni  sperandum 
esse   a  Deo;    neque   adest  motivum  amoris  benevolentiae,    quia  Deus, 

in  se  summum  bonum,  est  tamen  simul  summum  malum  dam- 
natorum,  nemo  autem  suum  malum  amare  potest;  ideo  damnatis  est 
physice  impossibile  amare  Deum  (/.  Stufler,  Die  Heiligkeit  Gottes  und 
der  ewige  Tod,  Innsbruck  1903,  107  sqq).  Aliis  tamen  videtur  haec 
expositio  non  admittenda,  quia  damnati  cognoscunt  Deum  in  se  esse 
summum  bonum  et  relate  ad  creaturas  rationales  esse  unicum  obiectum 
beatificans.  Unde  quia  etiam  in  ipsis  manet  potentia  physica  appetendi 
bonum,  non  apparet  cur  iis  physice  impossibile  sit  appetere  bonum 
divinum  sub  ratione  boni,  cum  non  sub  eadem  sed  sub  alia  ratione 
Deus  sit  eorum  malum;  neque  apparet,  cur  physice  non  possint  de- 
siderare,  ut  tollatur  totum  id,  quo  a  Deo  separantur.  Nisi  aliquo 
modo  Deum  appeterent,  privatione  eius  non  essent  infelices.  Quare  alii 
concedunt  in  damnatis  non  esse  physicam  impotentiam  ponendi  actum 
naturaliter  honestum  sed  moralem  tantum.  Vident  enim  damnati  abo- 
minabilem  statum  suum,  in  quo  se  ipsi  sua  culpa  posuerunt,  et  in 
quo  plane  incapaces  sunt  visionis  beatificae;  ex  altera  parte  perpetuo 
subiecti  sunt  gravissimis  poenis.  Unde  etsi  naturali  appetitu  beatitudinis 
ad  Deum  attrahuntur,  tamen  appetitu  elicito  ab  eo  avertuntur,  utpote 
sibi  maxime  disproportionato  et  scelerum  suorum  severo  vindice.  Adest 
igitur  tanta  difficultas  convertendi  se  ad  Deum,  ut  haec  conversio  iis 
moraliter  impossibilis  dicenda  sit  {Suarez,  De  angelis  8,  11).  Haec 
est  communior  sententia,  quae  cum  dictis  Sacrae  Scripturae  (Sap  4, 
20  sqq)  et  SS.  Patrum  optime  congruit.  Cf.  vS.  Basilius  (Hom.  13,  8), 
S.GregoriusM.  (Moral.  7,  23,  47),  S.Ambrosius  (InLuc.  1.  7,  n.  204 sqq), 
S.  Fulgentius  (De  fide  ad  Petrum  n.  36). 

PARS  II. 
DE  NOVISSIMIS  MUNDI. 

Cf.  S.  Thomas ,  Supplem.  q.  73sqq;  —  Contra  gent.  4,  79sqq;  Otto  Frisingensis, 
Chronic.  1.  8 ;  Suarez,  De  mysteriis  vitae  Christi  disp.  50  sqq ;  Bellarminus ,  De  rom. 
pont.  1.  3;  Ferd.  Stentrup,  Soteriologia  thes.  i5osqq;  /.  Bautz,  Die  Lehre  vom  Auf- 
erstehungsleibe,  Mainz  1877;  Fr.  Schmid,  Der  Unsterblichkeits-  und  Auferstehungsglaube 
in  der  Bibel,  Brixen   1905;  J.  Souben,  Les  fins  dernieres  76  sqq. 

PRAENOTANDA  DE  IIS,  QUAE  FINEM  MUNDI  PRAECEDENT. 

434.  Totum  mundum,  qualis  nunc  est,  finem  habiturum,  est  de  fide 
(Is  66,  22.  2  Petr  3,  II.  Apc  21,  1).  Haec  erit  consummatio  friXogJ 
saeculi  (Mt  13,  39 sq;  28,  20),  quando  venerit  «dies  Domini»  (1  Cor  3,  13) 
secunda  Trapooaia  Christi  (Mt  24,  3).  «De  die  autem  illa  et  hora 
nemo  scit,  neque  angeli  caelorum»  (Mt  24,  36),  immo  Mc  13,  32 
additur:  «neque  Filius».  «Quod  ideo  utique  dictum  est,  quia  per 
Filium  homines  hoc  non  discunt,  non  quod  apud  se  ipse  non  noverit» 
{S.August.,  In  Ps.  6).  Christus  quaedam  signa  consummationis  praevia 
indicavit   (Mt  c.  24);    ex  his  quidem  simul,    si  fiunt,    imminens  Christi 

adventus  cognosci  potest;  attamen  ex  singulis  vix  coniecturae  fieri 
possunt,  et  multae  falsae  coniecturae  factae  sunt. 

435.  Ante  finem  mundi  «praedicabitur  hoc  evangelium  regni  in  uni- 
verso  orbe  in  testimonium  omnibus  gentibus  et  tunc  veniet  consum- 
matio»  (Mt  24,  14).  Non  promittitur  omnium  gentium  conversio,  etsi 
praedicatio  sine  dubio  ubique  suum  fructum  habebit.  Neque  dicitur 
consummatio  immediate  secutura  universalem  praedicationem.  Etiam 
iudaei  tunc  convertentur  ad  Christum  (Rom  11,  25  sqq);  sed  inter 
ipsos  christianos  erit  magna  apostasia  (2  Thes.  2,  3  ;  cf.  Mt  24,  12 
22  sqq).  Haec  defectio  maxima  erit,  quando  venerit  Antichristus 
(1  Io  2,  18),  qui  a  S.  Paulo  describitur  ut  «homo  peccati,  filius  per- 
ditionis,  qui  adversatur  et  extollitur  supra  omne,  quod  dicitur  Deus, 
aut  quod  colitur,  ita  ut  in  templo  Dei  sedeat,  ostendens  se,  tamquam 
sit  Deus.  .  .  .  Cuius  est  adventus  secundum  operationem  satanae  in 
omni  virtute  et  signis  et  prodigiis  mendacibus,  et  in  omni  seductione 
iniquitatis  iis,  qui  pereunt,  eo  quod  caritatem  veritatis  non  receperunt, 
ut  salvi  fierent.  Ideo  mittet  illis  Deus  operationem  erroris,  ut  credant 
mendacio,  ut  iudicentur  omnes,  qui  non  crediderunt  veritati,  sed  con- 
senserunt  iniquitati»  (2  Thess  2,  3  sq  9sqq).  Quaedam  ex  his  prodigiis 
falsis  enumerantur  Apc  13,   13  sqq.     Cf.  Dan  7,   7sqq. 

Contra  Antichristum  pugnabunt  duo  prophetae,  qui  occidentur, 
sed  resuscitabuntur,  et  in  caelum  ascendent  (Apc  II,  3  sqq).  Unum 
ex  illis  esse  Eliam  indicatur  in  S.  Scriptura  (Mal.  4,  5  sq;  Mt  17, 
iosqq).  Alterum  esse  Henoch  concludunt  ex  Eccli  44,  16:  «Henoch 
translatus  est  in  paradisum,  ut  det  gentibus  paenitentiam»  (cf.  Suarez, 
De  myst.  vitae  Christi  disp.  55,  sect.  3;  Bellarminus,  De  rom.  pont.  3,  6). 
Quae  immediate  finem  praecedent,  Christus  ita  describit :  «Sol  obscura- 
bitur,  et  luna  non  dabit  lumen  suum,  et  stellae  cadent  de  caelo,  et 
virtutes  caelorum  commovebuntur;  et  tunc  parebit  signum  Filii  hominis 
in  caelo;  et  tunc  plangent  omnes  tribus  terrae,  et  videbunt  Filium 
hominis  venientem  in  nubibus  caeli  cum  virtute  multa  et  maiestate» 
(Mt  24,  29sqq;  cf.  Lc  21,  25  sqq).  His  non  obstantibus  dies  Domini 
venturus  est  sicut  fur  (1  Thess  5,  2  4),  quia,  ut  ait  S.  Thomas ,  «ilia 
signa,  quae  circa  iudicium  erunt,  infra  iudicium  computabuntur,  ut  sic 
dies  iudicii  omnia  illa  contineat.  Unde  quamvis  ex  signis  apparentibus 
circa  diem  iudicii  homines  terreantur,  ante  tamen  quam  illa  signa 
apparere  incipiant,  in  pace  et  securitate  impii  se  esse  credent  post 
mortem  Antichristi,  ante  Christi  adventum,  non  statim  videntes  mundum 
consummari,  ut  prius  existimabant«   (Supplem.  q.  73,  a.  1  ad  1). 

Prop.  LVI.  Ante  secundum  Christi  adventum  omnes  mortui 
resurgent. 

436.  Stat  quaest.  Resurrectio  intellegitur  iterata  coniunctio  ani- 
marum    cum    corporibus    organizatis    ad    constituendum    compositum 

humanum,  quale  homo  nunc  est,  etsi  corpora  resuscitata  erunt  in  alio 
statu,  facta  incorruptibilia. 

Inter  iudaeos  resurrectionem  negabant  sadducaei  (Mt  22,  23). 
Iam  inter  primos  christianos  quidam  resurrectionem  in  dubium  voca- 
bant  vel  negabant  (1  Cor  15,  12.  2  Tim  2,  17  sq).  Origenistae  et 
alii  docebant  aliquando  annihilatum  iri  omnem  corpoream  naturam. 
Resurrectionem  negabant  priscillianistae  (Denz.  n.  30),  postea  vval- 
denses  et  alii  haeretici,  nostra  aetate  rationalistae.  Dogma  resurrec- 
tionis  est  unus  ex  articulis  Symboli. 

437.     Arg.  I.     Ex  S.  Scriptura. 

a)  Christus  Dominus  ait:  «Venit  hora,  in  qua  omnes,  qui  in  mo- 
numentis  sunt,  audient  vocem  Filii  Dei,  et  procedent,  qui  bona  fe- 
cerunt,  in  resurrectionem  vitae;  qui  vero  mala,  in  resurrectionem 
iudicii»  (Io  5,  28  sq).  Ergo  et  boni  et  mali  resurgent.  Resurrectionem 
defendit  Christus  contra  sadducaeos  (Mt  22,  23  sqq):  «Erratis,  ne- 
scientes  Scripturas  neque  virtutem  Dei.»  Peccatorum  corpus  et  animam 
Deus  perdet  in  gehennam  (Mt  10,  28).  De  bonis  vero  ait  Christus: 
«Haec  est  voluntas  eius,  qui  misit  me,  Patris,  ut  omne,  quod  dedit 
mihi,  non  perdam  ex  eo,  sed  resuscitem  illud  in  novissimo  die»  (Io 
6,  39).     Cf.  Io   11,  25  sq. 

Eandem  doctrinam  apostoli  magna  constantia  statim  ab  initio  pro- 
posuerunt,  ut  dolerent  sadducaei,  «quod  docerent  populum,  et  annun- 
tiarent  in  Iesu  resurrectionem  ex  mortuis»  (Act  4,  2).  S.  Paulus  coram 
Felice  praeside:  Accusor  a  iudaeis  «de  una  hac  solummodo  voce,  qua 
clamavi  inter  eos  stans:  Quoniam  de  resurrectione  mortuorum  ego 
iudicor  hodie  a  vobis»  (Act  24,  21;  cf.  17,  18  31  sq;  23,  6).  Ad 
corinthios  autem  scribit:  «Si  resurrectio  mortuorum  non  est,  neque 
Christus  resurrexit.  Si  autem  Christus  non  resurrexit,  inanis  est  ergo 
praedicatio  nostra,  inanis  est  et  fides  vestra»   (1   Cor   15,    13  sq). 

b)  Etiam  in  Vetere  Testamento  fides  resurrectionis  cernitur  in  factis 
machabaeorum  (2  Mach  7,  Qsqq;  12,  43)  et  apud  prophetas  (Is  26,  19. 
Dn  12,  2.  Ez  37,  1  sqq).  Apud  Iob  (19,  23  sqq)  legimus:  «Quis  mihi 
tribuat,  ut  scribantur  sermones  mei?  Quis  mihi  det,  ut  exarentur  in 
libro,  stilo  ferreo  et  plumbi  lamina  vel  celte  sculpantur  in  silice  ?  Scio 
enim,  quod  Redemptor  meus  vivit,  et  in  novissimo  die  de  terra  sur- 
recturus  sum,  et  rursum  circumdabor  pelle  mea,  et  in  carne  mea  vi- 
debo  Deum  meum,  quem  visurus  sum  ego  ipse,  et  oculi  mei  conspec- 
turi  sunt,  et  non  alius.  Reposita  est  haec  spes  mea  in  sinu  meo.» 
Plurimi  Patres,  ut  Hieronymus  (Ep.  53,  8),  Augustinus  (De  civ.  Dei 
20,  29,  3),  Gregorius  M.  (Moral.  13,  31),  et  theologi  vident  his  verbis 
expressam  spem  futurae  resurrectionis.  Alii  autem  censent  exprimi 
solam  spem  recuperandae  sanitatis  et  theophaniae  alicuius  visibilis. 
Prior  explicatio  est  praeferenda,  tum  quia  Iob  felicitatem  temporalem 
recuperandam  plane  desperaverat  (7,  5  9  16  21;  10,  21;    17,  1  I4sqq), 


270 


Tract    IV.    De  Deo  fine  ultimo  et  de  novissimis. 


tum  quia  sollemne  illud  exordium:  «Quis  dabit  ...»  aliquid  excellentius 
portendit  quam  spem  sanitatis  restituendae,  tum  quia  verba  per  se 
potius  aliquid  significant,  quod  post  mortem  futurum  sit  (cf.  Knaben- 
bauer  i.  h.  1.). 

438.  Arg.  2.     Ex  traditione. 

SS.  Patres  non  solum  data  occasione  hanc  doctrinam  exponunt,  ut 
in  explicatione  Symboli  vel  in  commentariis  in  locos  citatos  Sacrae  Scrip- 
turae,  sed  etiam  integros  tractatus  de  ea  ediderunt,  ut  Tertullianus, 
De  resurrectione  carnis;  Athenagoras,  De  resurrectione  mortuorum; 
Theophilus  Antioch.  libro  primo  ad  Autolycum;  Gregorius  Nyss.,  De 
anima  et  resurrectione ;  Minucius  Felix  in  Octavio;  Ambrosius  libro 
secundo  de  excessu  fratris  sui  Satyri,  alii.  »S.  Augustinus  ait:  «Resur- 
recturam  carnem  omnium,  quicumque  nati  sunt,  hominum  atque  na- 
scentur,  et  mortui  sunt  atque  morientur,  nullo  modo  dubitare  debet 
christianus»  (Enchir.  n.  84).  Theologi  item  unanimiter  hanc  rem  pro- 
ponunt  ut  dogma   fidei  (cf.  Suarez,   De  myst.  vitae  Christi  disp.   50). 

Omnia  Symbola  profitentur  resurrectionem  mortuorum  (Denz. 
n.  2  sq  86).  Concilium  lateranense  IV:  «Omnes  cum  suis  propriis  re- 
surgent  corporibus,  quae  nunc  gestant»  (Denz.  n.  429).  Quia  et  hic 
et  in  Symbolo  athanasiano  et  alibi  diserte  additur  resurrecturos  esse 
omnes,  ut  recipiant  aut  bona  aut  mala  iuxta  opera  sua,  patet  non 
iustorum  tantum  sed  etiam  peccatorum  resurrectionem  credendam  esse, 
sicut  iam  S.  Paulus  praedicat  «resurrectionem  futuram  iustorum  et 
iniquorum»   (Act  24,   15). 

439.  Arg.  3.     Confirmatio  ex  ratione. 

Ratio  non  potest  quidem  absolutam  necessitatem  resurrectionis  a 
priori  demonstrare,  cum  per  se  sufficere  videatur,  ut  anima  sola  beati- 
ficetur  aut  puniatur.  Nihilominus  resurrectio,  quam  revelatio  docet, 
rationi  omnino  conveniens  est;  immo  attento  ordine  supernaturali  om- 
nino  certa  quoad  iustos  ex  variis  rationibus  theologicis. 

a)  Anima  natura  sua  est  forma  corporis.  Atqui  convenit  formam 
non  esse  in  perpetuum  sine  sua  materia,  quam  informet.  Ergo  con- 
venit  animam  rursus  iungi  cum  corpore  suo  (cf.  5*.  Thomas,  Contra 
gent.  4,  79). 

b)  Corpus  suo  modo  particeps  fuit  operum  bonorum  aut  malorum. 
Ergo  debet  etiam  particeps  esse  praemiorum  aut  poenarum. 

c)  Christus  est  caput  corporis  sui  mystici,  et  omnes  fideles  sunt 
membra  eius.  Atqui  convenit  membra  esse  conformia  capiti  suo.  Ergo 
eos,  qui  etiam  in  altera  vita  sunt  membra  Christi,  oportet  habere  non 
solam  animam  sed  etiam  corpus,  sicut  Christus  ipse  habet. 

d)  Corpus  iusti  est  templum  Spiritus  Sancti  (1  Cor  6,  19),  signis 
sacramentalibus  sanctificatum,  corpore  Christi  saginatum.  Atqui  non 
convenit    opus   Dei    tot   gratiis   ornatum    destrui.     Ergo    resuscitabitur 

corpus  et  glorincabitur.  De  eucharistia  Christus  ait:  «Qui  manducat 
meam  carnem  et  bibit  meum  sanguinem,  habet  vitam  aeternam ;  et 
ego  resuscitabo  eum  in  novissimo  die»   (Io  6,   55). 

440.  Obi.  I.  In  Vetere  Testamento  videtur  saepius  negari  resurrectio  mor- 
tuorum.  «Homo,  cum  dormierit,  non  resurget»  (Iob  14,  12).  «Non  resurgent 
impii  in  iudicio»  (Ps  1,  5).  «Unus  interitus  est  hominis  et  iumentorum,  et 
aequa  utriusque  condicio»  (Eccle  3,  19).  Ergo  saltem  in  Vetere  Testa- 
mento  non  erat  fides  resurrectionis. 

Resp.  Neg.  antec.  Nam  in  nullum  ex  illis  textibus  potest  aliquis  rationa- 
biliter  inferre  negationem  resurrectionis.  Iob  solum  dicit:  Homo  non  est 
sicut  arbor,  cuius  rami,  si  praecisi  sint,  rursum  pullulent,  sed  quamdiu  caeli 
manebunt,  tamdiu  dormiet  somno  mortis.  Sermo  igitur  est  de  reditu  ad  tem- 
poralem  vitam ;  sed  quando  ipsi  caeli  mutabuntur,  etiam  homo  resurget  e 
somno  suo  (cf.  supra  n.  437  b).  Psalmista  dicit  impios  in  divino  iudicio  non 
posse  subsistere  sed  excludi  a  felice  sorte  iustorum.  De  Ecclesiaste  dictum 
est  supra  n.  286. 

441.  Obi.  II.  In  rerum  circuitione  physica  eadem  materia  modo  est  in 
hoc  corpore  humano,  modo  in  alio.  Atqui  non  intellegitur,  quomodo  eadem 
materia  possit  resurgere  in  omnibus  illis  hominibus,  in  quibus  umquam  fuit. 
Ergo  resurrectio  corporum  non  est  admittenda. 

Resp.  Conc.  mai.  saltem  quoad  possibilitatem ;  nam  quomodo  reapse 
singulae  materiae  migrent  per  corpora  humana,  nemo  scit  determinate.  Dist. 
min. :  Nos  non  intellegimus,  quomodo  materia  in  statu  finali  distribuenda  sit, 
neque  nobis  haec  cura  incumbit ,  conc.  min. ;  divinae  scientiae  et  omni- 
potentiae,  cuius  est  de  hac  re  providere,  haec  res  est  impossibilis  vel  dif- 
ficilis,  neg.  min.  Dist.  conseq. :  Resurrectio  esset  neganda,  si  Deus  non  posset 
quidquam  facere,  quod  nos  non  perspicimus,  conc.  conseq.;  si  divina  omni- 
potentia  multo  latius  extenditur,  quam  nostra  perspicientia,  neg.  conseq. 

De  identitate  corporis  i^nmortalis  cum  corpore  mortali  sunt  variae  theo- 
logorum  opiniones. 

a)  Alii  ce?isent  ad  veritatem  resurrectionis  sufficere  identitatem  animae, 
etsi  materia  sit  numero  diversa.  Ita  medio  aevo  Durandus  (In  4,  dist.  44, 
q.  1)  et  nostra  aetate  Billot  (De  novissimis  thes.  XIII).  Haec  sententia 
facile  teneri  potest  in  systemate  thomistarum,  secundum  quod  materia  non 
habet  numerum  et  speciem,  nisi  in  quantum  est  sub  forma.  Si  haec  opinio 
admittitur,  tota  difficultas  cessat.  Neque  obstat  ullum  contrarium  iudicium 
ecclesiae,  etsi  fatendum  est  modum  loquendi  ecclesiasticum  non  favere  huic 
opinioni.  E.  g.  in  Symbolo  Leonis  IX:  «Credo  veram  resurrectionem  eius- 
dem  carnis,  quam  nunc  gesto»  (Denz.  n.  347);  Innocentius  III  in  professione 
fidei  waldensibus  praescripta:  «Corde  credimus  et  ore  confitemur  huius 
carnis,  quam  gestamus,  et  non  alterius,  resurrectionem»  (Denz.  n.  427).  Si- 
militer  in  aliis  fidei  formulis.  Videtur  nonnihil  violenta  expositio  de  eadem 
specie  materia  vel  de  eadem  figura  et  de  iisdem  forte  oris  lineamentis  in 
materia  numero  diversa. 

b)  Propterea  alii  censent  resurrecturum  corpus  aliquo  modo  idem,  quod 
homo  in  hac  vita  habuit.  «Aliquo  modo»,  quia  ne  in  hac  quidem  vita  per- 
fecta  identitas  corporis  manet ;  maior  autem  identitas  quam  in  hac  vita  non 

requiritur  in  altera  vita.  Neque  in  resurrectione  homo  recipiet  totam  ma- 
teriam,  quam  umquam  habuit,  sed  convenientem ;  et  si  quid  ad  convenientem 
evolutionem  corporis  defuit,  addetur,  ut  omnes  habituri  sint  eam  corporis 
perfectionem,  quam  produxissent  principia  naturalia,  si  sine  impedimento 
egissent.  Cum  hac  limitatione  haec  sententia  est  communissima  inter  theo- 
logos.  S.  Thomas  ait:  «Idem  numero  corpus  resurget.  .  .  .  Non  enim  resur- 
rectio  dici  potest,  nisi  anima  ad  idem  corpus  redeat.  .  .  .  Resurrectio  magis 
respicit  corpus  quam  animam.  .  .  .  Et  ita,  si  non  est  idem  corpus,  quod  anima 
resumit,  non  dicetur  resurrectio  sed  magis  novi  corporis  assumptio»  (Supplem. 
q.  79,  a.  i).  Ceterum  «quod  non  impedit  unitatem  secundum  numerum  in 
homine,  dum  continue  vivit,  manifestum  est,  quod  non  potest  impedire  uni 
tatem  resurgentis»  (Contra  gent.  4,  81).  Dein  ibidem  studet  S.  Doctor  con- 
iecturis  assequi,  quomodo  futura  sit  distributio  materiae,  quae  per  varia  in- 
dividua  migravit.  De  qua  re  potest  quivis  sibi  eam  theoriam  formare,  quae 
magis  probabilis  videtur,  dummodo  firmiter  teneat  Deo  non  deesse  vias  et 
rationes  convenienter  efficiendi  veram  resurrectionem  omnium  mortuorum, 
quam  nobis  futuram  revelavit  (cf.  Suarez,  De  myst.  vitae  Christi  disp.  44, 
sect.  2). 

SchoL  De  dotibus  supernaturalibus  corporis  glorificati. 
442.  Secundum  apostolum  I  Cor  15,  42  sqq  corpora  beatorum 
praeter  perfectionem  naturalem  habent  quattuor  dotes  supernaturales : 
«Seminatur  in  corruptione,  surget  in  incorruptione  [impassibilitas] ;  se- 
minatur  in  ignobilitate,  surget  in  gloria  [claritas] ;  seminatur  in  infirmi- 
tate,  surget  in  virtute  [agilitas] ;  seminatur  corpus  animale,  surget  corpus 
spiritale  [subtilitas].»  Hae  dotes  explicantur  secundum  similitudinem 
eorum,  quae  in  glorificato  corpore  Christi  sunt. 

a)  Impassibilitas  in  eo  consistit,  quod  corpus  est  immortale  et 
expers  omnium  influxuum  contrariorum.  Sicut  Christus  «resurgens  ex 
mortuis  non  iam  moritur,  mors  illi  ultra  non  dominabitur»  (Rom  6,  9), 
ita  in  beatis  «mors  ultra  non  erit,  neque  luctus  neque'  clamor  neque 
dolor  erit  ultra»  (Apc  21,  4).  5.  Thomas  hanc  dotem  derivat  ex  per- 
fecto  dominio,  quod  anima  habet  in  corpus,  et  quo  omne  agens  con- 
trarium  excludit  (Supplem.  q.  82,  a.  1).  Alibi  addit  posse  admitti  in 
anima  qualitatem  aliquam  supernaturalem,  qua  possit  corpus  ab  omni 
corruptione  servare  (1,  q.  97,  a.  1).  Suarez  praeterea  admittit  spe- 
cialem  qualitatem  infusam  ipsi  corpori  (De  myst.  vitae  Christi  48,  3,  13). 

b)  Secunda  dos  est  claritas.  Hanc  Christus  non  dicitur  mani- 
festasse  post  resurrectionem ,  manifestavit  autem  in  transfiguratione 
(Mt  c.  17).  Ipse  «reformabit  corpus  humilitatis  nostrae,  configuratum  cor- 
pori  claritatis  suae»  (Phil  3,  21).  Cf.  Mt  13,  43;  1  Cor  15,  41 ;  Sap  3,  7; 
Dn  12,  3.  «Claritas  illa  causabitur  ex  redundantia  gloriae  animae  in 
corpus.  ...  Et  ita  claritas,  quae  est  in  anima  ut  spiritualis,  recipitur 
in  corpore  ut  corporalis;  et  ideo  secundum  quod  anima  erit  maioris 
claritatis  secundum  maius  meritum,  ita  etiam  erit  differentia  claritatis 
in  corpore»   (S.   Thomas,  Supplem.  q.   85,  a.   1). 

c)  Agilitas  est  facilitas  motus  localis  cum  celeritate  et  sine  im- 
pedimento,  sicut  Christus  post  resurrectionem  apparet  et  disparet  in- 
stantanee  (Lc  24,  31.  Io  20,  19).  Haec  qualitas  est  in  corpore,  in 
quantum  corpus  subest  animae  ut  motori;  censent  tamen  theologi 
agilitatem  non  esse  passivam  tantum  qualitatem  corporis  ad  recipien- 
dum  facillime  motum  animae,  sed  etiam  specialem  mobilitatem  in  ipso 
corpore. 

d)  Subtilitas  seu  spiritualitas  secundum  *S.  Thomam  in  eo  est, 
quod  ex  una  parte  cessant  actiones  animales,  ut  nutritio  et  generatio, 
et  ex  altera  parte  corpus  perfecte  servit  animae  ad  omnes  eius  ope- 
rationes  (Supplem.  q.  83,  a.  1).  Suarez  et  alii  censent  vi  huius  dotis 
posse  corpus  esse  simul  eodem  loco  cum  alio  corpore  (De  myst.  vitae 
Christi  48,  5,  16),  sicut  Christus  ad  apostolos  venit  clausis  ianuis  (Io 
20,   19  26). 

Prop.  LVII.  In  fine  mundi  erit  iudicium  universale,  quo 
Christus  iudicabit  omnes  homines. 

443.  Stat.  quaest.  Supra  (n.  410)  ostendimus  statim  post  mortem 
singulorum  hominum  iudicio  divino  determinari  aeternam  eorum  sortem. 
Itaque  non  potest  postea  fieri  alterum  iudicium  quasi  de  re  etiamtum 
incerta;  sed  iudicium  prius  quasi  privatim  factum,  in  ultimo  iudicio 
omnibus  hominibus  manifestabitur,  et  ad  corpora  quoque  resuscitata 
applicabitur.  Itaque  hoc  iudicium  fit,  ut  viae  providentiae  divinae, 
nobis  in  hac  vita  saepe  valde  occultae,  omnibus  hominibus  ob  oculos 
ponantur  et  ab  omnibus  ut  iustae  agnoscantur,  et  ut  Christus  coram 
toto  mundo  glorificetur. 

Doctrina  de  iudicio  universali  est  dogma  fidei,  quod  a  solis  in- 
fldelibus  negatur. 

444.  Arg.  I.     Ex  S.  Scriptura. 

«Omnes  nos  manifestari  oportet  ante  tribunal  Christi,  ut  referat 
unusquisque  propria  corporis,  prout  gessit,  sive  bonum  sive  malum» 
(2  Cor  5,  10).  «Itaque  nolite  ante  tempus  iudicare,  quoadusque  veniat 
Dominus,  qui  et  illuminabit  abscondita  tenebrarum,  et  manifestabit  con- 
silia  cordium»  (1   Cor  4,    5). 

Processum  iudicii  Christus  ipse  descripsit:  Post  tribulationes  ulti- 
morum  dierum  «parebit  signum  Filii  hominis  in  caelo»  (Mt  24,  30), 
quod  multi  Patres  de  apparitione  crucis  explicant;  et  ecclesia  in  officio 
de  inventione  crucis  (3  Maii)  ait:  «Hoc  signum  crucis  erit  in  caelo, 
cum  Dominus  ad  iudicandum  venerit.»  Iudex  erit  Chrisius.  «Cum 
venerit  Filius  hominis  in  maiestate  sua,  et  omnes  angeli  eius  cum  eo, 
tunc  sedebit  super  sedem  maiestatis  suae.  Et  congregabuntur  ante 
eum  omnes  gentes,  et  separabit  eos  ab  invicem,  sicut  pastor  segregat 
oves  ab  haedis;    et  statuet  oves  quidem  a  dextris  suis,  haedos  autem 

a  sinistris»  (Mt  25,  31  sqq).  Quae  dein  ibidem  narrantur  de  colloquio 
iudicis  cum  hominibus,  probabilius  non  litteraliter  accipienda  sunt,  sed 
ea,  quae  in  iudicio  mentaliter  tantum  peragentur,  per  modum  humani 
iudicii  proponuntur;  nam  in  ultimo  iudicio  homines  non  iam  incerti 
erunt,  cur  praemientur  aut  puniantur,  neque  cum  iudice  disputabunt 
(S.  Thomas,  Supplem.  q.  %%,  a.  2).  Neque  putandum  est  homines  de 
solis  operibus  caritatis  iudicatum  iri  sed  de  omnibus  operibus  suis.  «Et 
dedit  mare  mortuos,  qui  in  eo  erant,  et  mors  et  infernus  dederunt 
mortuos  suos,  qui  in  ipsis  erant,  et  iudicatum  est  de  singulis  secundum 
opera  ipsorum»  (Apc  20,  13).  «Omne  verbum  otiosum,  quod  locuti 
fuerint  homines,  reddent  rationem  de  eo  in  die  iudicii»  (Mt  12,  36). 
Singulorum  operibus  manifestatis  sententia  feretur.  «Tunc  dicet  rex 
his,  qui  a  dextris  eius  erunt:  Venite,  benedicti  Patris  mei,  possidete 
paratum  vobis  regnum  a  constitutione  mundi.  .  .  .  Tunc  dicet  et  his, 
qui  a  sinistris  erunt:  Discedite  a  me,  maledicti,  in  ignem  aeternum, 
qui  paratus  est  diabolo  et  angelis  eius. »  Et  sententia  iudicialis  statim 
exsecutioni  mandabitur.  «Et  ibunt  hi  in  supplicium  aeternum,  iusti  autem 
in  vitam  aeternam»  (Mt  25,  34  41  46). 

445.     Arg.  2.     Ex  traditione. 

Doctrina  traditionis  proponitur  in  Symbolis:  Credo  in  Iesum  Chri- 
stum,  qui  «venturus  est  iudicare  vivos  et  mortuos»  (Denz.  2  sqq  86). 
Benedictus  XII:  «In  die  iudicii  omnes  homines  ante  tribunal  Christi 
cum  suis  corporibus  comparebunt,  reddituri  de  factis  propriis  rationem» 
(Denz.  n.  531).  Innocentius  III:  «Iudicium  per  Iesum  Christum  esse 
futurum,  et  singulos  pro  iis,  quae  in  hac  carne  gesserunt,  recepturos 
vel  poenas  vel  praemia,  firmiter  credimus  et  affirmamus»  (Denz.  n.  427). 

SS.  Patres  saepe  de  hac  re  contiones  habuerunt  ad  populum, 
quarum  quaedam  habentur  in  Breviario  Romano  in  communi  sanc- 
torum  et  aliis  locis.  Maxime  vS.  Ephraem  de  hac  re  validissimos  ser- 
mones  habuit.  >S.  Cyprianus  ait:  «O  dies  ille  qualis  et  quantus  ad- 
veniet,  fratres  dilectissimi,  cum  coeperit  populum  suum  Dominus  re- 
censere  et  divinae  cognitionis  examine  singulorum  merita  recognoscere, 
mittere  in  gehennam  nocentes  et  persecutores  nostros  flammae  poe- 
nalis  perpetuo  ardore  damnare,  nobis  vero  mercedem  fidei  et  devo- 
tionis  exsolvere»  (Ep.  58,  10  [ed.  Hartel}).  Sed  opus  non  est  plura 
congerere;  nam  ut  ait  5.  Augustinus:  «Nullus  vel  negat  vel  dubitat 
per  Iesum  Christum  tale,  quale  istis  sanctis  litteris  praenuntiatur,  fu- 
turum  esse  novissimum  iudicium,  nisi  qui  iisdem  litteris  nescio  qua  in- 
credibili  animositate  seu  caecitate  non  credit»  (De  civ.  Dei  20,  30,  5). 
Alia  vide  apud  Suarez,  De  myst.  vitae  Christi  disp.   57. 

44"«  Obi.  I.  Superfluum  est  iudicium  post  praemium  iam  collatum  vel 
poenam  inflictam.  Atqui  ante  iudicium  praemium  iam  collatum  et  poena  in- 
flicta  est.     Ergo  superfluum  est  iudicium  universale. 

Resp.  Dist.  mai. :  Superfluum  est  iudicium  post  praemium  et  poenam, 
si  agitur  de  singulis,  conc.  mai.;  si  agitur  de  tota  societate  humana  ut  tali 
iudicanda,  et  de  completa  separatione  regni  beatitudinis  et  regni  damna- 
tionis  facienda,  neg.  mai.  Dist.  min. :  Praemiatio  et  punitio  singulorum  iam 
facta  est,  saltem  quoad  essentialia,  conc.  min. ;  societas  tota  ut  talis  iam  iudi- 
cata  est,  neg.  min.     Et  neg.  conseq. 

447«  Obi.  II.  Beati  non  debent  ullum  damnum  pati.  Atqui  paterentur  ali- 
quod  damnum,  si  occulta  eorum  peccata,  quae  ante  conversionem  commi- 
serunt,  toti  mundo  manifestarentur.  Ergo  saltem  beatorum  peccata  non  erunt 
manifestanda. 

Resp.  Conc.  mai.  Neg.  min.  Nam  beati  non,  sicut  damnati,  rubore 
suffunduntur  manifestatione  peccatorum  suorum,  cum  simul  manifestetur 
eorum  paenitentia,  qua,  adiuti  divina  gratia,  maculas  deleverunt,  et  male 
facta  in  gloriam  Dei  converterunt.  Exempla  habemus  in  S.  Maria  Magdalena 
et  S.  Paulo  apbstolo. 

448.  Obi.  III.  Christus  ait:  Qui  credit  in  Filium  Dei,  «non  iudicatur;  qui 
autem  non  credit,  iam  iudicatus  est»  (Io  3,  18).  Ergo  neque  fideles  neque 
inndeles  in  fine  mundi  iudicabuntur. 

Resp.  Dist.  antec:  Sensus  est:  Fideles  non  iudicabuntur  iudicio  con- 
demnationis ;  et  e  contrario  infideles  non  habent  ullam  spem  iudicii  beatifica- 
tionis,  conc.  antec. ;  sensus  est :  Deus  non  retribuet  fidelibus  et  infidelibus  se- 
cundum  merita  eorum ,  vel  haec  retributio  non  manifestabitur  in  ultimo 
iudicio,  neg.  antec.    Et  sic  patet  responsum  ad  consequens. 

Similiter  dicendum  est  de  apostolis,  quibus  Christus  ait:  «Sedebitis  super 
sedes  duodecim,  iudicantes  duodecim  tribus  Israel»  (Mt  19,  28).  Per  hoc 
non  excluditur,  quod  etiam  apostoli  iudicabuntur,  cum  S.  Paulus  dicat:  «Qui 
iudicat  me,  Dominus  est»  (1  Cor  4,  4;  cf.  2  Tim  4,  8);  sed  nihilominus 
habebunt  apostoli  aliquam  specialem  dignitatem  iudiciariam  in  ultimo  iudicio, 
de  cuius  dignitatis  indole  non  una  est  theologorum  sententia.  S.  Thomas 
ait:  «Perfecti  viri  iudicabunt,  quia  alios  ducent  in  cognitionem  divinae 
iustitiae,  ut  sciant,  quid  iuste  pro  meritis  iis  debeatur,  ut  sic  ipsa  revelatio 
iustitiae  dicatur  iudicium»   (Supplem.  q.  89,  a.  1). 

Schol.     De  chiliasmo. 

449.  a)  Quia  S.  Ioannes  in  Apocalypsi  loquitur  de  mille  annis,  per 
quos  ligandus  sit  satan  (Apc  20,  2  7),  quidam  veteres  scriptores  ec- 
clesiastici  fmxerunt  felicissimum  aliquem  statum  in  hac  terra  futurum, 
in  quo  iusti  cum  Christo  visibiliter  praesente  per  mille  annos  con- 
stituent  regnum  perfectae  pacis  et  felicitatis.  Defensores  huius  opi- 
nionis  vocati  sunt  millenarii  vel  chiliastae.  Quidam  gaudia  huius  regni 
satis  crasse,  alii  magis  spiritualiter  descripserunt. 

Ut  omittamus  Cerinthum  et  alios  haereticos,  huius  opinionis  fuerunt 
Papias  (cf.  primum  fragmentum  apud  Funk,  Patres  apost),  Iustinus, 
Irenaeus,  Methodius,  Nepos,  Tertullianus  (montanista),  Commodianus, 
Victorinus  Petavionensis ,  Lactantius ,  Quintus  Iulius  Hilarion.  Hi 
omnes    putabant    prius    futuram    esse    resurrectionem    iustorum,    dein 


276  Tract.  IV.    De  Deo  fine  ultimo  et  de  novissimis. 

* 

regnum  millenarium,  tum  resurrectionem  ceterorum  omnium  et  ultimum 
iudicium.  Inter  hos  scriptores  sunt  duo  vel  tres  sancti  Patres :  Iustinus, 
Irenaeus,  Methodius;  reliqui  non  sunt  ullius  auctoritatis  in  re  dogma- 
tica.  Iamvero  et  vS.  Iustinus  (Dial.  cum  Tryph.  80)  et  *S.  Irenaeus 
(Contra  haer.  5,  32,  1)  fatentur  alios  christianos  de  hac  re  aliter  sen- 
tire,  neque  eos  haeresis  accusant,  sed  solum  rationibus  refutare  co- 
nantur.  Methodius  solum  cum  magna  restrictione  inter  chiliastas  nu- 
merari  potest. 

Alii  autem  Patres  et  scriptores  hanc  doctrinam  strenue  impugnarunt. 
Ita  post  Origenem  (De  princ.  2,  II,  2  3)  maxime  vS.  Dionysius  Alex. 
(Euseb.  H.  E.  6,  35),  qui  in  praefectura  Arsinoe  Aegypti  tres  dies 
contra  hunc  errorem  coram  multis  presbyteris  et  aliis  disputavit  et 
plane  eum  superavit.  Post  Dionysium  non  iam  est  ullus  scriptor  graecus, 
qui  chiliasmum  sub  ulla  forma  admittat,  multi,  qui  eum  explicite 
reiciant. 

Inter  latinos  chiliasmum  reiciunt  vS.  Hieronymus  (In  Is.  praef.  ad 
1.  18;  In  Ez.  36;  Ep.  120,  2),  5.  Augustinus  (De  civ.  Dei  20,  7), 
Gennadius  (De  eccl.  dogm.  c.  55),  postea  scholastici  omnes,  ut 
.S.  Thomas  (In  4,  dist.  43,  q.  1,  a.  3,  sol.  1  ad  4).  Secundum  Bellar- 
minum  haec  opinio  «iam  dudum  explosa  est  tamquam  error  exploratus» 
(De  rom.  pont.  3,    17). 

b)  Adventus  secundus  Christi,  resurrectio  mortuorum,  iudicium  uni- 
versale  in  S.  Scriptura  semper  ita  immediate  nectuntur,  ut  non  sit  re- 
liquum  spatium  intermedium  regni  millenarii  (Mt  24,  29sqq;  25, 
I4sqq.  Io  5,  27  sqq.  I  Cor  15,  52.  I  Thess  4,  15  sq).  Sensus  eorum, 
quae  dicuntur  Apc  c.  20,  probabilius  hic  est:  Per  Christum  confracta 
est  potestas  diaboli,  Christi  regnum  in  hac  terra  crescet  per  mille 
annos,  i.  e.  per  longum  tempus,  in  fine  saeculorum  diabolus  accipiet 
licentiam  debellandi  hoc  regnum  acerrima  persecutione,  in  qua  tandem 
ipse  profligabitur,  surgent  mortui,  erit  iudicium.  Sicut  mors  prima  et 
mors  secunda  non  eodem  sensu  dicuntur,  ita  neque  resurrectio  prima 
et  resurrectio  secunda.  Mors  prima  est  mors  corporalis,  mors  secunda 
est  damnatio  aeterna.  Resurrectio  prima  est  glorificatio  animae  in 
caelo,    resurrectio  secunda  est  iterata  coniunctio  animae  cum  corpore. 

c)  Christus  dixit  omnibus  suis  discipulis  portandam  esse  crucem, 
et  eundum  ad  caelum  per  viam  crucis.  «Interrogatus  a  pharisaeis: 
Quando  venit  regnum  Dei?  respondens  iis  dixit:  Non  venit  regnum 
Dei  cum  observatione  [cum  externo  splendore],  neque  dicent:  Ecce 
hic,  aut  ecce  illic.  Ecce  enim  regnum  Dei  intra  vos  est.  .  .  .  Quicum- 
que  quaesierit  animam  suam  salvam  facere,  perdet  illam;  et  quicum- 
que  perdiderit  illam,  vivificabit  eam»  (Lc  17,  20sq33).  «In  patientia 
vestra  possidebitis  animas  vestras»  (Lc  21,  19).  Sicut  «oportuit  pati 
Christum  et  ita  intrare  in  gloriam  suam»  (Lc  24,  26),  ita  omnes  di- 
scipulos  eius  «per  multas  tribulationes  oportet  intrare  in  regnum  Dei» 
(Act  14,  21).     «Non  est  discipulus  super  magistrum  nec  servus  super 

Dominum  suum»  (Mt  10,  24).  Itaque  «si  quis  vult  post  me  venire,  ab- 
neget  semetipsum,  et  tollat  crucem  suam  cotidie,  et  sequatur  me» 
(Lc  9,  23).  «Et  qui  non  baiulat  crucem  suam,  et  venit  post  me,  non 
potest  meus  esse  discipulus»  (Lc  14,  27).  Haec  lex  valet  in  regno 
Christi  terreno  usque  ad  finem  mundi.  Ergo  in  hac  terra  non  erit 
tempus  perfectae  pacis  et  gaudiorum.  «Fidelis  sermo;  nam  si  com- 
mortui  sumus,  et  convivemus;  si  sustinebimus,  et  conregnabimus» 
(2  Tim  2,  nsq).  Ergo  neque  aliquis  chiliasmus  mitigatus  ante  «no- 
vissimum  diem»   fingendus  est. 


INDEX  ALPHABETICUS. 

Actus :  Deus  est  actus  purus  48 ;  —  actus 
Dei  in  operationibus  ad  extra  liber  est 
105 ;  —  actus  liber  Dei  differt  a  liber- 
tate  hominis  ibid. ;  —  Deus  cognoscit 

anima  eius  creata  est  a  Deo  ibid.\  — 
etiam  corpus  Adami  e  limo  terrae  a  Deo 
formatum  est  ibid.  c\  —  ab  Adamo  et 

cit  271  sqq;  —  non  erant  homines  ante 

erat  caput  morale  et  repraesentans  totius 

Aeternitas  Dei  58  sqq ;  —  quomodo  res 
creatae  coexsistant  aeternitati  64 ;  — 
aeternitas  poenarum  inferni  424  sqq. 

Albertus  M.  docet  praedestinationem  post 
praevisa  merita   138. 

Alvarez,  Did.,  O.  Pr. :  quomodo  explicet 
cognitionem  liberorum  conditionate  futu- 
rorum  9 1  n.  2  ;  —  docet  reprobationem  ne- 
gativam    128^. 

Ambrosius ,  S.,  docet  praedestinationem 
post  praevisa  merita  138. 

Amor  habet  in  Deo  essentiam  divinam  ut 
obiectum  primarium,  creaturas  ut  obiec- 
tum  secundarium  101  ;  —  cur  Spiritus 
Sanctus  vocetur  amor   195  ^r  201  d. 

Angelus :  exsistentia  angelorum  tamquam 
creaturarum    homine    superiorum    est    de 


fide  369 ;  —  etiam  de  fide  est  illos  non 
constare  carne  et  sanguine  sicut  homines 
371  ;  —  illosque  esse  plane  immateriales 
certum  est,  sed  nondum  ab  ecclesia  de- 
finitum  ibid.  sqq ;  —  quo  tempore  creati 
sint  374;  —  quomodo  sint  in  spatio  375; 
—  de  naturali  eorum  cognitione  3  76 ;  — 
non  cognoscunt  naturaliter  secreta  cordis 
nec  libera  futura  ibid.\  —  inter  se  collo- 
qui  possunt  ibid.  \  —  de  ordinibus  ange- 
lorum  377;  —  alii  angeli  perseverantes 
in  bono  ad  beatitudinem  supernaturalem 
evecti  sunt,  alii  peccantes  in  aeternum 
damnati  378  sqq;  —  sancti  angeli  ad  cu- 
stodiam  hominum  mittuntur,  mali  vero  an- 
geli  ex  permissione  Dei  variis  modis  ho- 
mines  infestant  384  sqq. 

Anima :  narratur  creatio  animae  primi  ho- 
minis  266  b\  —  est  per  se  et  immediate 
corporis  forma  280  sqq ;  —  de  doctrina 
Petri  Ioannis  Olivi  ibid.  \  —  est  spiritualis 
et  immortalis  283  sqq ;  —  singulae  ani- 
mae  a  Deo  creantur,  quando  cum  corpo- 
ribus  coniungendae  sunt  289  sqq. 

Anselmus,  S. :  eius  argumentum  ontologi- 
cum  20 ;  —  de  essentia  peccati  originalis 
doctrina  342  b. 

Antecedens  voluntas  Dei  definitur  1 1 2  c  \  — 
antecedens  voluntas  salvifica  Dei  est  uni- 
versalis  12  j  sqq;  —  etiam  circa  infantes 
127;  —  antecedens  necessitas  in  praede- 
terminationebanesianorum  91  n.2  ;  —  ante- 
cedens  reprobatio  positiva  128«;  —  ante- 
cedens  reprobatio  negativa   134^. 

Arausicanum  II  reiecit  reprobationem  ante- 
cedentem  positivam  128«;  —  de  iustitia 
originali  Adami  304;  —  definivit  non 
mortem  tantum  corporis  sed  etiam  animae 
ab  Adamo  peccante  in  omnes  homines 
transiisse  320. 

Arius  negabat  filium  esse  consubstantialem 
Patri  153;  —  ariani  et  eunomiani  nega- 
bant  distinctionem  virtualem  inter  essen- 
tiam  divinam  et  relationes  208. 

Aseitas :  quomodo  in  ea  reponi  possit  es- 
sentia  Dei  41. 

Athanasius,  S.,docetipsumEsse  esse  essentiam 
Dei  36 ;  —  contra  arianos  defendit  dogma 
SS.  Trinitatis  164;  —  docet  creaturam 
non  posse  creare  230 ;  —  de  supernatura- 
litate  gratiae  Adami  307 ;  —  de  daemo- 
nibus  386. 

Attributa  Dei  definiuntur  53 ;  —  divisio  in 
transcendentalia,  negativa,  positiva,  com- 
municabilia  et  incommunicabilia,  neces- 
saria  et  libera,  quiescentia  et  operativa 
ibid. ;  —  quomodo  distinguantur  ab  essen- 
tia  divina  54  sqq. 

Augustinus,  S.,  Rom.  1,  20  explicat  6;  — 
negat  immediatam  cognitionem  Dei  in 
hac  vita  16;  —  eius  testimonium  de  spi- 
ritualitate  Dei  50;  —  1  Tim  2,  4  exponit 
124;  —  eius  doctrina :  Patrem  esse  sa- 
pientem  sapientia  genita  182  ;  —  de  proces- 
sione  Spiritus  Sancti  195  197  ;  —  docueritne 
traducianismum  189  sqq ;  —  de  statu  ho- 
minis  in  paradiso  323 ;  —  quomodo  ex- 
sistentia  peccati  originalis  ex  miseriis  huius 
vitae  probari  possit  334  c ;  —  quomodo  pec- 
catum    originale    sit    voluntarium    343  b ; 

—  quomodo  concupiscentia  se  habeat  ad 
peccatum  originale  348;  —  num  docuerit 
concupiscentiam  generantium  esse  causam 
peccati  originalis  356;  —  docuit  parvulos 
propter  peccatum  originale  futuros  esse 
in  poena  ignis  368  ;  —  eius  testimonium 
de  beatitudine  supernaturali  392  ;  —  de 
igne  inferni  432  b. 

B. 

Baius  docebat  dona  supernaturalia  deberi 
naturae  integrae  300;  —  eius  doctrina 
de  dono  integritatis  damnata  est  316;  — 
eius  propositio :  «Deus  non  potuisset  ab 
initio  hominem  creare,  qualis  nunc  nasci- 
tur»   326. 

Banes :  quomodo  explicet  cognitionem  libe- 
rorum  conditionate  futurorum  91  c. 

Basilius,  S.,  negat  immediatam  cognitionem 
Dei  in  hac  vita  16;  —  de  processione 
Spiritus  Sancti  a  Filio   186. 

Beatitudo  naturalis  et    supernaturalis    389 ; 

—  quomodo  se  habeat  ad  glorificationem 
Dei  ibid. ;  —  visione  Dei  simul  cum  cor- 
respondente  amore  et  gaudio  homo  beatus 
erit  390  sqq ;  —  beatitudo  est  indefecti- 
bilis  398  sqq ;  —  de  beatitudine  acciden- 
tali  405  ;  —  beatitudo  obtinebitur  obser- 
vatione  mandatorum  et  operibus  meritoriis 
409  ;  —  et  quidem  in  altera  vita  ibid. ;  — 
nec  tamen  beati  divinam  essentiam  com- 
prehendunt  393  ;  —  beatitudo  erit  diversa 
pro  meritorum  diversitate  ibid. ;  —  status 
beatorum  405  sqq ;  —  dotes  corporis 
glorificati  442. 

Bellarminus:  quomodo  exponat  cognitionem 
liberorum  conditionate  futurorum  91  n.  1. 


Benedictus  XII :  eius  definitio  de  statu  ani- 
marum  post  mortem  393. 

c. 

Calvinus  docet  reprobationem  positivam 
antecedentem  128;  —  calvinistae  tenent 
concupiscentiam  esse  peccatum  originale 
347  a. 

Carisiacum  concilium :  eius  doctrina  de 
voluntate  salvifica  Dei  et  apparens  oppo- 
sitio  ad  concilium  valentinum   123^. 

Catharinus ,  Ambrosius ,  censet  peccatum 
originale  esse  actuale  peccatum  Adami 
posteris  imputatum  347  c. 

Chiliasmus  crassus  et  mitior  449  a ;  —  ori- 
ginem  habuit  ex  male  intellecto  capite  20 
Apocalypseos  ibid. ;  —  quisnam  sit  sen- 
sus  huius  capitis  ibid. 

Chrysostomus,  S.,  docet  exsistentiam  Dei 
esse  obiectum  fidei  23 ;  —  eius  testimo- 
nium  de  beatitudine  supernaturali  in  vi- 
sione  Dei  392. 

Circuminsessio    definitur   209. 

Clemens  Alexandrinus,  S. :  eius  doctrina 
de  cognoscibilitate  Dei  6. 

Comma  Ioanneum  159. 

Commissio  de  re  biblica :  eius  responsum 
de  expositione  Hexaemeri  256  265. 

Concupiscentia:  definitur  310;  —  motus 
eius  non  sunt  formaliter  mali  in  ordine 
morali  sed  causaliter  tantum  ibid. ;  —  ab- 
sentia  concupiscentiae  vocatur  donum  in- 
tegritatis  ibid. ;  —  in  protoparentibus  ante 
peccatum  non  fuit  311  sqq ;  —  de  praeter- 
naturalitate  doni  integritatis  316;  —  quo- 
modo  Deus  hoc  donum  effecerit  ibid. ;  — 

—  eius  habitudo  ad  peccatum  originale 
348 ;  —  num  concupiscentia  generantium 
sit  causa  peccati  orginalis  356. 

Concursus  definitur  248 ;  —  concursus  ob- 
latus  et  collatus  ibid. ;  —  probatur  249  sqq  ; 

—  concursus  immediatus  et  mediatus  255. 
Condicionate  futura    libera  definiuntur  80 ; 

—  cognoscuntur  a  Deo  8isqq;  —  quo- 
modo  cognoscantur  91  sq  94. 

Conservatio  definitur  241  ;  —  negativa  et 
positiva,  directa  et  indirecta  ibid. ;  —  pro- 
batur  242  sqq. 

Corpus  protoparentum  a  Deo  aedificatum 
266  sqq ;  —  rationes  cur  corpus  resuscite- 
tur  439 ;  —  de  identitate  corporis  immor- 
talis  cum  corpore  mortali  441  ;  —  de  do- 
tibus  corporis  glorificati  442. 

Creatio :  notio  ab  ecclesia  recepta  et  de- 
finita  223 ;  —  creatio  active  et  passive 
spectata  ibid. ;  —  in  re  creata  est  realis 
relatio  ad  Deum,  cui  ex  parte  Dei  cor- 
respondet  relatio  rationis  tantum  ibid. ;  — 
quidquid  praeter  Deum  exsistit,  a  Deo 
creatum    est    224  sqq;  —  de    facto    solus 

Deus  creavit  230;  —  nulla  creatura  potest  j 
esse  causa  principalis  creationis  ibid.  ;  — 
an  possit  esse    causa   instrumentalis  ibid. ; 

—  creator  est  Deus  Trinus  una  actione 
communi  tribus  personis  231  ;  —  Deus 
liber  est  in  creando  232 ;  —  finis  pri- 
marius  creationis  est  gloria  Dei  externa, 
finis  secundarius  est  bonum  creaturarum 
233  sqq ;  —  mundus  creatus  non  est  ab 
aeterno  240 ;  —  num  potuerit  omnino 
ab  aeterno  creari  ibid. ;  —  primi  homines 
immediata  Dei  operatione  creati  sunt  265. 

Creaturae  naturaliter  manuducunt  hominem 
ad  Dei  exsistentiam  cognoscendam  4  sqq ; 

—  num  Deo  coexsistant    ab   aeterno  64 ; 

—  Deus  omnibus  creaturis  sua  substantia 
praesens  est  65  sqq;  —  sunt  obiectum  se- 
cundarium  cognitionis  divinae  88  sqq ;  — 
cognoscuntur  in  essentia  divina  ut  medio 
in  quo  cognito  ibid. ;  —  num  creatura 
creare  possit  230.    Vide  Conservatio. 

Custodes  angeli :  sancti  angeli  ad  custo- 
diam  hominum  mittuntur  384  sqq. 

D. 

Daemones  in  aeternum  damnati  sunt 
380  sqq ;  —  ex  permissione  Dei  variis 
modis  homines  infestant  386  sqq ;  —  de 
obstinatione   daemonum  433. 

Damnati  suppliciis  aeternis  puniuntur 
424  sqq ;  —  poena  damni  et  poena  sensus 
432 ;  —  quomodo  spiritus  igne  torquean- 
tur  ibid.  c\  —  de  obstinatione  damnatorum 

433- 

Decretum  subiective  absolutum  et  obiective 
conditionatum  banesianorum  91  n.  2;  —  in 
quo  decreto  Deus  cognoscat  libera  ab- 
solute  futura  95. 

Demonstrabilitas  scientifica  exsistentiae  Dei 
est  admittenda  1 3  sqq ;  —  quomodo  dif- 
ferat  a  cognitione  obvia  14;  —  placita 
traditionalistarum,  Kuhn,  ontologistarum  13. 

Dies  genesiaci  secundum  S.  Augustinum 
sunt  divisio  logica  omnium  creaturarum 
•  in  certa  genera  261  ;  —  secundum  alios 
licet  illos  interpretari   de  periodis  262. 

Distinctio  attributorum  ab  essentia  divina 
54  sqq ;  —  relationum  ab  essentia  divina 
208. 

Dona  supernaturalia  et  praeternaturalia  vide 
Supernaturale.  Praeternaturale ;  —  proto- 
parentum  vide  Adam,  Eva. 

Dotes  corporis  glorificati  442. 

Deus.  A.  Unus.  1.  Cognoscibilitas:  a)  Na- 
turalis  et  obvia :'  Exsistentia  Dei  naturali 
rationis  lumine  ex  mundo  visibili  certo 
cognosci  potest  3  sqq ;  —  hauritur  cognitio 
haec  ex  ordine  physico,  historico  et  mo- 
rali  5  ;  —  non  supponit  necessario  tradi- 
tionem  revelationis  positivae  12;  —  est 
secundum  SS.  Patres    non  proprie  innata 


15;  —  quadamtenus  congenita  18. 
b)  Scientifica  demonstratio  exsistentiae 
Dei  qualis  adstruatur  13;  —  negatur  a 
traditionalistis  et  a  Kuhn  ibid. ;  —  onto- 
logistarum  placita  ibid. ;  —  argumentatio 
a  priori  non  valet  20.  c)  Supernaturalis 
cognitio  Dei  definitur  21  ;  —  exsistentia 
Dei  est  fidei  obiectum  22  ;  —  demonstratio 
Dei  ex  revelatione   supernaturali  27. 

2.  Essentia  :  eius  conceptus  28  sqq  34  sqq ; 

—  non  est  causa  sui  41;  —  numero  una  et 
simplicissima  42  sqq ;  —  spiritualis  et  in- 
finite  perfecta  48  sqq. 

3.  Attributa  exponuntur  et  dividuntur 
53sqq;  —  quiescentia  58sqq;  —  opera- 
tiva  70  sqq. 

B.  Trinus  vide  Trinitas,  Personae  di- 
vinae. 

C.  Creator:  universitas  rerum  a  Deo 
creata  est  224  sqq ;  —  solus  Deus  creavit 
et  creare  potest  230 ;  —  tota  Trinitas  si- 
mul  creat  231;  —  libere  creat  232;  — 
in  tempore  creavit  240 ;  —  num  omnino 
mundum  ab  aeterno  creare  potuerit  ibid. ; 

—  finis  primarius  creationis  est  gloria 
Dei  externa,  secundarius  bonum  creatura- 
rum  233  sqq;  —  immediata  operatione 
primos  homines  condidit  265 ;  —  eos 
creavit  in  iustitia    supernaturali    301  sqq; 

—  singulas  animas  creat,  quando  corpori- 
bus  coniungendae  sunt  289  sqq ;  —  di- 
recte  et  positive    res    conservat    241  sqq; 

—  immediate  et  physice  cum  actionibus 
creaturarum  concurrit  248  sqq. 


E. 


Electio  significat  secundum  Sacram  Scrip- 
turam  vocationem  ad  fidem  et  iustificatio- 
nem  136;  —  electio  absoluta  ad  gloriam 
non  est  ante  praevisa  bona  opera  137  sqq. 

Elevatio  hominis  in  ordinem  supernaturalem 
30 1  sqq  ;  —  protoparentum  ibid. ;  —  an- 
gelorum  378  sqq. 

Elohim :  huius  nominis  derivatio  34  nota. 

Essentia.  I.  Dei  non  cognoscitur  a  nobis 
conceptu  per  se  proprio  28  sqq ;  —  sed 
conceptu  proprio  e  communibus  et  hoc 
triplici  via  causalitatis,  negationis,  exces- 
sus  30 ;  —  essentia  metaphysica  Dei  in 
eo  est,  quod  Deus  est  Iahve  seu  Ipsum 
Esse  34  sqq ;  —  quomodo  reponenda  sit 
in  aseitate  41  ;  —  est  una  et  simplicissima 
42  sqq ;  —  est  spiritualis  et  infinite  per- 
fecta  48  sqq ;  —  est  medium  in  quo  cognito 
Deus  omnia  alia  cognoscit  88  sqq ;  —  est 
obiectum  primarium  et  formale  scientiae 
divinae  ibid. ;  —  quomodo  ab  attributis  Dei 
distinguatur  54  sqq  ;  —  quomodo  distin- 
guatur  a  relationibus  divinis  208. 
2.  Essentia  peccati  originalis  341  sqq. 

Eva:  corpus  Evae  aedificatum  ex  costa 
Adami  266 ;  —  est  mater  totius  generis 
humani  272 ;  —  narratio  tentationis  per 
serpentem  est  historica  265 ;  —  non  ex 
Eva     peccatum    originale    traductum    est 

351- 
Exsistentia  Dei  unius.     a)  Cognitio  natu- 

ralis  obvia:  naturali  lumine  rationis  certo 

cognosci  potest  3  sqq  ;  —  hauritur  ex  ordine 

physico,  historico,  morali  5  ;  —  non  sup- 

ponit    traditionem    revelationis     positivae 

12;  —  non  supponit  ideam  innatam  13; 

—  non    est    innata   15 ;    —  quomodo    sit 

cognita    18.     b)   Demonstratio    scientifica 

est  admittenda  13;   —  negatur  a  traditio- 

nalistis  et  Kuhn  ibid. ;  —  ontologistarum 

placita  ibid. ;  —  argumentatio  a  priori  non 

valet  20.     c)  Supernaturalis  cognitio  Dei 

definitur  21;  —  exsistentia  Dei    est  fidei 

obiectum    22 ;   —  ex    revelatione    demon- 

stratio  27. 

F. 

Fides :  exsistentia  Dei  est  fidei  obiectum 
22 ;  —  efficax  vocatio  ad  fidem  vocatur 
in  Sacra  Scriptura  electio  vel  praedesti- 
natio  136;  —  fides  SS.  Trinitatis  in  tra- 
ditione  ecclesiastica   16  t  sqq. 

Filius  Dei :  exsistentia  huius  personae  ut 
realiter  distinctae  a  Patre  et  Spiritu  Sancto 
153  sqq;  —  in  V.  T.  Messias  simul- 
que  verus  Deus  nominatur  160;  —  ut  sa- 
pientia  increata  exhibetur  ibid. ;  —  pro- 
cedit  a  Patre  per  generationem  177;  — 
ex  intellectu  Patris  178;  —  quarum  rerum 
intellectione  procedat  183;  — est  verbum 
proprie  dictum  178;  —  quomodo  eius 
processio  differat  a  processione  Spiritus 
Sancti  197;  —  producit  Spiritum  Sanc- 
tum  184  sqq;  —  vox  Filioque  additur  in 
Symbolo  ibid. ;  —  producit  simul  cum 
Patre  ut  unum  principium  193  sqq;  — 
si  non  produceret  Spiritum  Sanctum,  ab 
illo  non  distingueretur  188;  —  num  Pater 
et  Filius  diligant  Spiritu  Sancto  201  ;  — 
quarum  rerum  dilectione  producant  Spiri- 
tum  Sanctum  ibid. 

Finis:  definitur  233;  —  primarius  et  se- 
cundarius  creationis  ibid. ;  —  glorificatio 
Dei  et  beatitudo  hominis  non  sUnt  duae 
res,  sed  una  eademque  diverso  modo  con- 
siderata  389 ;  —  finis  ultimus  hominis 
est,  ut  Deum  immediate  videat  et  hac  vi- 
sione  simul  cum  correspondente  amore  et 
gaudio  beatus  sit  390  sqq ;  —  non  tamen 
beati    divinam    essentiam    comprehendunt 

393. 
Florentinum  docet  unitatem  Dei  43 ;  — 
docet  Spiritum  Sanctum  a  Patre  et  Filio 
tamquam  ab  uno  principio  procedere 
l9$a\  —  de  distinctione  substantiae  et 
personarum    in    divinis    208 ;    —    Pater, 


Filius  et  Spiritus  Sanctus  sunt  unum  prin- 

cipium  creationis  231. 
Fomes    peccati    vide    Concupiscentia ,    In- 

tegritas. 
Forma :  corporis  humani  vere  et  per  se  est 

anima    280  sqq ;    —    de    doctrina    Petri 

Ioannis  Olivi  ibid. 
Franciscus  Sal.,  S.,  defendit  praedestinatio- 

nem  post  praevisa  merita   138. 


G. 


Generatio  definitur  177;  —  Filius  a  Patre 
procedit  per  generationem  intellectualem 
1 76  sqq ;  —  processio  Spiritus  Sancti  non 
est  generatio  193  sqq  ;  —  hominis  generatio 
naturalis  a  patre  est  vehiculum  transfusionis 
peccati  originalis  349  sqq ;  —  actus  ge- 
nerationis  non  est  malus  351  ;  —  gene- 
rare  cum  concupiscentia  in  hoc  ordine 
est  signum  amissae  iustitiae  originalis 
356. 

Genesis  liber:  Gn  cap.  1  docetur  Deum 
omnia  creasse  223  sqq ;  —  etiam  narratur 
ordo  quo  singula  genera  rerum  a  Deo 
formata  sunt  256  sqq;  —  principia  theo- 
logica  pro  exponendo  hoc  capite  257sqq; 
—  doctrina  S.  Augustini  et  S.  Thomae 
258;  —  quid  doceatur  de  productione 
Adami  et  Evae  265  sqq. 

Gilbertus  Porretanus :  eius  doctrina  de  di- 
stinctione  attributorum  ab  essentia  divina 
54- 

Gloria  caelestis  datur  ut  merces  bonorum 
operum  137  ^ »  —  praedestinatio  ad  glo- 
riam  facta  non  est  nisi  post  praevisa 
merita  136  sqq;  —  gloria  Dei  externa 
est  finis  primarius  233  sqq. 

Gratia :  primam  gratiam  nemo  suis  actibus 
naturalibus  mereri  potest  136  £;  —  gra- 
tia  efficax  est  maius  beneficium  quam 
gratia  sufficiens  142;  —  per  dona  gratiae 
interna  fit  missio  invisibilis  divinarum 
personarum  217  sqq ;  —  gratia  sanctifi- 
cans  protoparentum  301  sqq;  —  etiam 
naturae  innocenti  ifidebita  307 ;  —  quo 
tempore  collata  sit  308. 

Gregorius  M.,  S. :  eius  doctrina  de  Spiritu 
Sancto  ut  amore  195  ^;  —  docet  Deum 
positive  et  directe  conservare  omnes  res 
creatas  243  ;  —  novem  choros  angelorum 
statuit  377' 

Gregorius  Naz. ,  S. :  eius  testimonium  de 
cognoscibilitate  Dei  6 ;  —  eius  de  prae- 
exsistentia  animarum  iudicium  291. 

Guenther :  illius  conatus  philosophice  pro- 
bandi  mysterium  SS.  Trinitatis  I71»  — 
negat  mundum  ad  Dei  gloriam  conditum 
esse  237;  —  eius  doctrina  contra  infor- 
mationem  animae  278. 

H. 

Habitus  in  protoparentibus :  gratia  sanctifi- 
cante  ornati  erant  301  sqq;  —  quando 
infusi  fuerint  308 ;  —  de  virtutibus  in- 
fusis  protoparentum  309 ;  —  scientia  in- 
fusa  324;  —  gravi  peccato  commisso  ami- 
serunt  habitus  supernaturales  328  sqq ;  — 
quomodo  habitus  maneant  in   beatis  405. 

Hexaemeron:  principia  ad  eius  expositio- 
nem  proponuntur  256  sqq;  —  quae  iam 
a  S.  Augustino  et  S.  Thoma  proposita 
sunt  258  ;  —  expositio  Hexaemeri  potest 
esse  aut  stricte  litteralis  aut  idealis  aut 
concordistica ;  quarum  expositionum  quae- 
vis  habet  suas  rationes  suadentes  et  suas 
difficultates  obstantes  259  sqq. 

Hieronymus,  S.,  docet  Deum  cum  actioni- 
bus  creaturarum  immediate  et  physice  con- 
currere  250;  —  docet  animas  singulas  a 
Deo  creari  290 ;  —  eius  de  custodia  an- 
gelorum  doctrina  385. 

Hilarius,  S.,  tenet  nihil  magis  proprium  Deo 
quam  Esse  36 ;  —  docet  praedestinatio- 
nem  post  praevisa  merita  138;  —  docet 
creationem  animarum  singularum  a  Deo 
290. 

Homo :  primus  homo  immediata  Dei  ope- 
ratione  conditus  est  266  sqq ;  —  trans- 
formismus  quoad  eius  corpus  admitti  ne- 
quit  265  sqq;  ■ —  genus  humanum  ab 
Adamo   et  Eva    originem    ducit    271  sqq; 

—  antiquitas  generis  humani  277;  vide 
praeterea  Adamus,  Eva;  —  est  composi- 
tum  substantiale  ex  corpore  et  anima  ea- 
que  una  et  rationali,  quae  per  se  et  es- 
sentialiter  est  corporis  forma  278  sqq;  — 
elevatio  in  ordinem  supernaturalem  30 1  sqq ; 

—  primi  homines  gratia  santificante  ornati 
erant  ibid. ;  —  quo  tempore  ipsis  gratia 
sanctificans  collata  sit  308 ;  —  acceperunt 
virtutes  infusas  309 ;  —  erant  immunes 
a  concupiscentia  310  sqq;  —  immunes  a 
necessitate  moriendi  317  sqq;  —  habebant 
scientiam  infusam  324 ;  —  peccato  gravi 
primi  homines  iustitiam  originalem  per- 
diderunt  328  sqq. 


I. 


Iahve    est    nomen    Dei    proprium    et   expri- 

mens  essentiam  Dei  34  sqq. 
Idea  innata  Dei  non  admittitur   I3sqq;  — 

ideae  divinae  95   232. 
Imago :  Filius  imago  Patris  1 78 ;  —  imago 

Dei  est  prae  ceteris   creaturis  homo  720. 
Immensitas  Dei  65  sqq. 
Immortalitas    protoparentum     3 1  7  sqq  ;    — 

peccato  commisso    perdita    est    329  ^;   — 

immortalitas  animae  humanae  283  sqq. 
Immunitas  a    concupiscentia  310;   —  pec- 

cato  commisso  perdita  est  329  c. 


Immutabilitas  Dei  58  sqq. 

Infallibilitas  scientiae  divinae :  unde  sit  re- 
petenda  91  n.  3  ;  —  unde  illam  repetant  ba- 
iiesianii  91  n.  2 ;  —  quomodo  Bellarmi- 
nus  illam  explicare  conetur  91    n.    1. 

Infantes :  de  voluntate  salvifica  Dei  circa 
infantes  127;  —  de  sorte  infantium  de- 
cedentium  in  peccato  originali  364  sqq. 

Infernus :  exsistentia  probatur  424 ;  — 
aeternitas  poenarum  ibid. ;  —  poena  damni 
et  poena  sensus  432 ;  —  de  obstinatione 
damnatorum  433. 

Infralapsarii  docuerunt  reprobationem  ante- 
cedentem  positivam  post  praevisum  pec- 
catum  originale   1 28  a. 

Ingenitus  Deus   176. 

Intellectus  divinus :  est  infinitus  70 ;  — 
actualis  intellectio  infinita  et  immutabilis, 
sine  transitu  de  potentia  in    actum    ibid. ; 

—  exhaurit  totam  cognoscibilitatem  om- 
nium  obiectorum  vide  Scientia  Dei ;  — 
intellectus  beatorum  habet  per  visionem 
Dei  suamessentialem  perfectionem  391  sqq; 

—  praeterea  habet  perfectionem  acciden- 
talem  405  ;  —  intellectus  Adami  ornatus 
erat  scientia  infusa  324;  —  intellectus 
angelorum  perfectior  est  intellectu  homi- 
nis,  sed  non  cognoscit  secreta  cordis  nec 
libere  futura  376. 

Iudicium :  1.  particulare  4iosqq;  —  2.  uni- 
versale  443  sqq. 

Iustitia  originalis  complectitur  gratiam 
sanctificantem  cum  omnibus  aliis  donis  ei 
annexis  325 ;  —  gratia  sanctificans  col- 
lata  est  primis  parentibus  301  sqq;  — 
quando  collata  sit  308 ;  —  annexa  habuit 
dona  praeternaturalia :  immunitatem  a 
concupiscentia  310  sqq;  —  a  necessitate 
moriendi  317  sqq;  —  scientiam  infusam 
324;  —  peccato  gravi  amissa  est  328  sqq. 

L. 

Lateranense  IV  docet  unitatem  numericam 
et  simplicitatem  Dei  43  sq;  —  docet 
Deum  sua  omnipotente  virtute  simul  ab 
initio  temporis  utramque  de  nihilo  condi- 
disse  creaturam  240 ;  —  docet  divinam 
essentiam  esse  incomprehensibilem  393. 

Lenormant :  falsa  eius  de  Hexaemero  sen- 
tentia  256. 

Leo  XIII  reicit  eorum  sententiam,  qui  di- 
cunt  rerum  gestarum  narrationes  in  Scrip- 
tura  esse  fabulas  vel  mythos  256. 

Libera  absolute  futura,  quomodo  a  Deo 
cognoscantur  95 ;  —  conditionate  futura 
definiuntur  80 ;  —  cognoscuntur  ibid. ;  — 
in  essentia  divina  ut  medio  cognoscuntur 
91  n.  3  92;  —  utrum  cognoscantur  in  se- 
ipsis  94. 

Libertas  Dei :  Deus  est  liber  in  operatio- 
nibus  ad  extra   105  sqq ;  —  multiplex  dis- 

crimen  inter  libertatem  Dei  et  hominis 
ibid.\  —  Deus  est  liber  in  creando  232; 

—  hominis ;  num  possit  componi  cum 
praedeterminatione  91   n.  2,   255. 

Lumen  gloriae  quid  sit  393  404. 

M. 

Macedonius    princeps    pneumatomachorum 

153- 

Manichaei  errarunt  circa  peccatum  originale 
334  £;  —  eorum  error  circa  animam  ut 
corporis  formam  278. 

Marcellus  Ancyranus  erravit  circa  Trini- 
tatem   153. 

Materia :  materia  informis  primo  tempore  a 
Deo  creata  est  225 ;  —  postea  formatio 
successive  facta  est  256  sqq;  —  de  ma- 
teria  et  forma  in  angelis  373. 

Medium  quo  et  in  quo  Deus  omnia  co- 
gnoscit  est  essentia  divina  88  sqq. 

Meritum :  post  praevisa  merita  praedestina- 
tur  gloria  136  sqq;  —  praedestinatio 
complete  sumpta  facta  est  antecedenter  ad 
praevisa  merita  136^;  —  nemo  actibus 
naturalibus  potest  mereri  primam  gratiam 
ibid. 

Missio  divinarum  personarum :  definitur 
missio  212;  —  visibilis  et  invisibilis 
idid. ;  —  includit  duplicem  terminum  ibid. ; 

—  exsistentia  missionum  visibilium  et  in- 
visibilium  213  sqq;  —  in  missione  invisi- 
bili  non  sola  dona  creata,  sed  ipsae  etiam 
personae  divinae  donantur  217  sqq. 

Molina  explicat  cognitionem  condicionate 
futurorum  91  n.  3  ;  — reicit  reprobationem 
negativam  128  £;  —  non  datur  ex  parte 
hominis  causa  praedestinationis  complete 
sumptae   136  £. 

Monarchiani  negabant  Trinitatem   153. 

Mors :  protoparentes  ante  peccatum  erant 
immunes  a  necessitate  moriendi  317  sqq; 

—  mors  est  poena  peccatis  329  £    335  sq 

358  410. 
Mundus :  creatus  est  a  Deo  224  sqq;  — 
non  ab  aeterno  240 ;  —  quomodo  suc- 
cessive  formatus  sit  256  sqq;  —  finis 
mundi  primarius  est  bonitas  Dei  mani- 
festanda  et  glorificanda,  secundarius  bo- 
num  creaturarum  233. 

N. 

Natura  hominis  physice  considerati  est  com- 
positum  substantiale  ex  anima  et  corpore 
278  sqq ;    —    status    naturae    purae    326; 

—  natura  elevata  est  in  Adamo  301  sqq; 

—  lapsa  est  in  Adamo  328  334. 
Naturale  definitur  296. 

Notiones  personarum  in  divinis2io£. 
Novissima  hominis  et  mundi  quid  sint  389; 
— -  finis  ultimus  hominis  est,  ut  Deum  im- 


mediate  videat  et  hac  visione  beatus  sit 
390  sqq ;   —   novissima  mundi  434  sqq. 

o. 

Olivi,  Petri  Ioannis,  doctrina  de  unione  ani- 
mae  intellectivae  cum  corpore  280. 

Omnipotentia  Deo  competit   145. 

Ontologistae :  eorum  placita  quoad  cogno- 
scibilitatem  Dei  13;  —  eorum  doctrina 
reicienda  est   16. 

Ordo :  physicus,  historicus,  moralis  fons  co- 
gnitionis  divinae  5  ;  —  ordo  exsecutionis 
et  intentionis  in  materia  praedestinationis 
1 36 1 ;  —  ordo  naturalis  et  supernaturalis 
296  sqq  326. 

Origenistae  statuerunt  praeexsistentianismum 
crassum  291. 

Originale  peccatum  vide  Peccatum„ 

P. 

Pactum  inter  Deum  et  Adamum  343  c. 

Pater:  exsistentia  huius  personae  divinae 
realiter  distinctae  a  Filio  et  Spiritu  Sancto 
probatur  154  sqq;  —  ipse  non  procedit 
176^;  — ■  producit  Filium  generatione 
intellectuali  177  178;  —  quarum  rerum 
intellectione  producat  Filium  183 ;  —  pro- 
ducit  per  voluntatem  Spiritum  Sanctum 
simul  cum  Filio  tamquam  unum  prin- 
cipium  184  sqq  193  sqq;  —  ipse  Pater 
non  mittitur  212. 

Peccatum :  actuale  —  habituale,  grave  — 
leve,  personale  —  originale  327  ;  —  pec- 
catum  protoparentum  328  sqq ;  —  narratio 
lapsus  protoparentum  est  historica  265  ;  — 
effectus  huius  peccati  329  ^;  —  peccatum 
originale  negatur  a  manichaeis  et  orige- 
nistis,  pelagianis  et  rationalistis  334  ;  —  di- 
stinguitur  in  originans  etoriginatum  ibid. ;  — 
probatur  335  sq ;  —  consistit  in  privatione 
gratiae  sanctificantis  per  praevaricationem 
Adami  voluntarie  abiectae  341  sqq ;  —  ratio 
voluntarii  in  peccato  originali  non  explica- 
tur  pacto  inter  Deum  et  Adamum  inito 
343  c\  —  falsae  opiniones  de  peccato 
originali  347 ;  —  quomodo  concupiscen- 
tia  se  habeat  ad  peccatum  originale  348  ; 

—  peccatum  originale  generatione  pa- 
terna  traducitur  in  filios,  quatenus  ea 
nascuntur  filii  ex  semine  Adami  349  sqq ; 

—  peccato  originali  homo  secundum  cor- 
pus  et  animam  in  deterius  mutatus  est; 
sed  facultates  eius  naturales  integrae  man- 
serunt  357  sqq ;  —  morientes  in  solo  pec- 
cato  originali  damnantur ,  quatenus  in 
aeternum  privantur  visione  beatifica,  ne- 
que  tamen  puniuntur  poenis  positivis  ne- 
que  carent  bonis  sibi  naturaliter  debitis 
363  sqq. 

Pelagiani  negant  peccatum  originale  334  b. 

Personae  divinae:  exsistunt  in  Deo  tres 
realiter  distinctae  personae  153  sqq;  — 
hae  tres  personae  sunt  relationes  paterni- 
tatis,  filiationis,    spirationis  passivae  204 ; 

—  quomodo  persona  in  divinis  significet 
rem  subsistentem  et  relationem  ibid. ;  — 
nihil  addunt  ad  perfectionem  essentiae 
divinae  209 ;  —  quomodo  distinguantur 
ab  essentia  divina  208 ;  —  de  proprieta- 
tibus  personarum  divinarum  210;  —  de 
notionibus  ibid. ;  —  de  appropriationibus 
ibid. ;  —  missio  personarum  divinarum 
definitur  212;  —  visibilis  et  invisibilis 
ibid. ;  —  in  missione  invisibili  non  sola 
dona  creata,  sed  ipsae  etiam  personae  di- 
vinae  donantur  217  sqq. 

Pneumatomachi   153. 

Poena :  peccati  originalis  est  privatio  gra- 
tiae  sanctificantis  328  sqq  357  sqq  363  sqq  ; 

—  est  ablatio  doni  integritatis  et  immor- 
talitatis  358;  —  mutatio  hominis  in  dete- 
rius  ibid. ;  —  quomodo  amissa  sit  libertas 
hominis  ibid.  b ;  —  poena  purgatorii 
422  cd\   —  gehennae  432  sqq. 

Potentia.  1.  Dei :  eius  definitio  145;  — 
quomodo  distinguatur  ab  intellectu  et  vo- 
luntate  ibid. ;  —  Deus  est  omnipotens 
146  sqq;  —  potentia  absoluta  et  ordinata 
149;  —  2.  potentia  creaturae  oboedien- 
tialis  299. 

Praedestinatio :  eius  conceptus  121;  — 
complete  et  incomplete  sumpta  136;  — 
entitative  et  terminative  sumpta  ibid. ;  — 
praedestinatio  complete  sumpta  facta  est 
antecedenter  ad  praevisa  merita  ibid. ;  — 

—  praedestinatio  incomplete  sumpta  ad 
gloriam  facta  est  post  praevisa  merita 
I37sqq;  —  certitudo  praedestinationis 
ex  parte  Dei  et  ex  parte  hominis   144. 

Praedeterminatio  physica  bafiesianorum  ex- 
plicatur  91  n.  2;  —  quid  de  illa  iudican- 
dum  ibid.  ;  —  an  cooperatio  Dei  cum 
actibus    creaturarum    sit    praedeterminatio 

255- 

Praeexsistentianismus  reiciendus  291. 

Principium  rerum  est  scientia  Dei  adiuncta 
voluntate  96 ;  —  principium  sine  prin- 
cipio  est  Pater  176^;  —  principium  Filii 
177  ;  —  Spiritus  Sancti  193  sqq  ;  —  prin- 
cipium  proximum  et  ultimum  divinarum 
processionum   198. 

Processiones  divinae.  Exsistentia  proces- 
sionum  probatur  176;  —  Filius  procedit 
a  Patre  per  generationem  177;  —  pro- 
cedit  ex  intellectu  Patris  178;  —  Spiri- 
tus  Sanctus  a  Patre  Filioque  procedit 
i84sqq;  —  a  Patre  Filioque  procedit  ut 
ab  uno  principio  193  sqq;  —  processio 
Spiritus  Sancti  non  est  generatio   196  sq; 

—  variae  quaestiones  de  processione  Spi- 
ritus  Sancti  201. 

Protoparentes  vide  Adam,  Eva. 


Providentia  Dei:  eius  definitio  113;  — 
convenit  Deo  circa  omnia  creata  114  sqq; 

—  eius  certitudo   120. 
Purgatorium  :  exsistit  purgatorium  4i6sqq; 

de  statu  animarum  in  purgatorio  422  ;  — 
de  suffragiis  pro  defunctis  423. 

R. 

Raymundus  Lullus  mysterium  SS.  Trinita- 
tis  philosophice  probare  conatus  est   171. 

Relationes  divinae :  definitur  relatio  202 ; 
in  Deo  sunt  quattuor  relationes  reales 
203 ;  —  sed  solum  tres  realiter  inter  se 
distinctae,  quae  constituunt  personas  di- 
vinas  204 ;  —  quomodo  distinguantur  ab 
essentia  divina  208 ;  —  relationes  nihil 
perfectionis  addunt  ad  essentiam  divinam 
209 ;  —  relatio  creaturarum  ad  Deum 
223. 

Reprobatio  definitur  128;  —  nulla  datur 
reprobatio  antecedens  positiva  ibid. ;  — 
neque  antecedens  negativa  thomistarum  et 
Suarezii  129  sqq;  —  S.  Augustini  doc- 
trina   134. 

Resurrectio  mortuorum  436  sqq. 

Revelatio :  quaecumque  Deus  revelat  vera 
sunt  eo  sensu,  quo  affirmantur  a  Deo  257  ; 

—  per  se  et  per  accidens  revelata  ibid. 

s. 

Salvifica  voluntas  vide  Voluntas  Dei. 
Scientia  Dei  est  attributum  operativum  70 ; 

—  est  infinite  perfecta  71  sqq;  —  Deus 
scit  infinite  multa  78 ;  —  cognoscit  etiam 
non-entia  79  ;  —  etiam  libera  conditionate 
futura  8osqq;  —  eius  divisio  in  scientiam 
visionis,  simplicis  intelligentiae  et  mediae 
87  ;  —  in  speculativam  et  practicam  ibid. ; 
in  scientiam  approbationis  et  improbatio- 
nis  ibid. ;  —  Deus  cognoscit  omnia  in  es- 
sentia  sua  88sqq;  —  quomodo  cognoscat 
libera  absolute  futura  95 ;  —  quomodo 
scientia  divina  sit  causa  rerum  96. 

Scotus :  eius  doctrina  de  distinctione  attri- 
butorum  Dei  55;  —  de  distinctione  re- 
lationum  ab  essentia  divina  208. 

Spiritus  Sanctus :  exsistentia  huius  per- 
sonae  ut  realiter  distinctae  a  Patre  et 
Filio  probatur  153  sqq ;  —  eius  divinitas 
a  pneumatomachis  negabatur  ibid. ;  —  a 
Patre  Filioque  procedit  per  voluntatem 
184  sqq;  —  tamquam  ab  uno  principio 
193  sqq;  —  eius  processio  non  est  gene- 
ratio  196  sq ;  —  eius  nomina  201  ;  —  quo- 
modo  e  Patre  per  Filium  procedat  201  b\ 

—  eius  missio   212  sqq. 

Status:  1.  iustitiae  originalis  325;  —  pec 
cato  gravi  amissus  est  328  sqq;  —  2.  na- 
turae  purae  est  possibilis  326;  —  quo- 
modo  differat  a  statu  naturae  lapsae  ibid.\ 

—  status    animarum    in    purgatorio    422 ; 

—  status  damnatorum  432  sq. 

Suarez  tenet  reprobationem  negativam 
128*/;  —  asserit  in  personis  Trinitatis 
esse  relationes  203 ;  —  docet  statim  ab 
initio  protoparentibus  collatam  esse  gra- 
tiam  sanctificantem  308 ;  —  de  sorte  par- 
vulorum  non   baptizatorum  366. 

Supernaturale  :  definitur  296  sqq;  —  super- 
naturale  simpliciter  et  secundum  quid  seu 
praeternaturale  300 ;  —  elevatio  super- 
naturalis  vide  Elevatio  ;  —  de  supernatura- 
litate  gratiae  Adami  etiam  pro  natura 
innocenti  307. 

Supralapsarii  vel  gomaristae  docuerunt  re- 
probationem  antecedentem  positivam  ante 
praevisum  peccatum  originale   128. 

T. 

Thomas,  S.,  negat  nos  in  hac  vita  habere 
immediatam  Dei  cognitionem  16;  —  reicit 
argumentum  ontologicum  28 ;  —  reponit 
essentiam  Dei  in  hoc,  quod  Deus  est 
Ipsum  Esse  36;  —  docet  essentiam  divi- 
nam  esse  medium,  in  quo  cognito  Deus 
omnia  alia  cognoscit  90;  —  quomodo  ex- 
plicet  cognitionem  liberorum  conditionate 
futurorum  in  Deo  91  n.  3;  —  eius  doc- 
trina  de  voluntate  divina  beneplaciti  et 
signi ,  absoluta  et  condicionata ,  ante- 
cedente  et  consequente  112;  —  quo 
sensu  infantes  sine  baptismo  decedentes 
damnentur  127;  —  eius  doctrina  de 
praedestinatione  138  sqq;  —  docet  SS. 
Trinitatem  esse  mysterium  stricte  dictum 
171  ;  —  cur  processio  Spiritus  Sancti 
non  sit  generatio  197;  —  de  proprieta- 
tibus  et  notionibus  personarum  divinarum 
210;  —  de  missione  invisibili  divinarum 
personarum  220 ;  —  de  principiis  in  expli- 
cando  cap.  1  Geneseos  servandis  258 ;  — 
eius  doctrina  de  unione  animae  cum  cor- 
pore  280 ;  —  eius  iudicium  de  traducia- 
nismo  291  ;  —  quando  secundum  ipsum 
gratia  sanctificans  homini  collata  sit  308 ; 
—  de  ambitu  scientiae  infusae  Adami 
324;  —  de  iustitia  originali  325;  —  de 
essentia  peccati  originalis  341  ;  —  quo- 
modo  privatio  gratiae  sanctificantis  in  pec- 
cato  originali  sit  voluntaria  343. 

Traditionalistae  docent  Dei  exsistentiam 
ope  solius  revelationis  cognosci  posse 
13  sq. 

Transformismus  quoad  productionem  primi 
hominis,  quid  de  illo  iudicandum  265  267. 

Trichotomia  reicienda  278  sqq. 


Tridentinum  docet  nullam  esse  causam  ex 
parte  hominis  quoad  praedestinationem 
primae  gratiae  136;  —  docet  neminem 
in  hac  vita  infallibilem  certitudinem  suae 
praedestinationis  habere,  nisi  de  hac  re 
specialem  revelationem  a  Deo  acceperit 
144  c\  —  de  essentia  peccati  originalis  342. 

Trinitas,  SS.,  est  fundamentale  dogma  di- 
stinctivum  christianae  religionis  a  religione 
naturali  et  a  iudaismo  152;  —  negatur  a 
monarchianis,  sabellianis,  arianis,  socinia- 
nis,  pneumatomachis  153;  —  probatur 
154  sqq;  —  quid  de   illa    in  V.  T.    160; 

—  probatur  ex  traditione  161  sqq ;  — 
est  mysterium  stricte  dictum  non  tamen 
contra  rationem  1 70  sqq ;  —  praecepta 
loquendi  de  Trinitate  211. 

u. 

Unio  animae  cum  corpore  278  sqq. 
Unitas  numerica  Dei  42  sqq. 

V. 

Vaticanum  proponit  exsistentiam  Dei  ut 
obiectum  fidei  23 ;  —  definivit  Deum  in 
operationibus  ad  extra  liberum  esse  105  ; 

—  definivit  quidquid  praeter  Deum  ex- 
sistat  a  Deo  creatum  esse  226;  —  et 
quidem  mundum  ad  Dei  gloriam  conditum 
esse  235 ;  —  docet  divinam  essentiam 
esse  incomprehensibilem  393. 

Verbum.  Verbum  est  Filius  Dei  178;  — 
non  dicendus  est  Pater  intellegere  Verbo 
182;  —  quarum  rerum  cognitione  proce- 
dat  Verbum   183. 

Viennense  concilium  reicit  doctrinam 
P.  Ioannis  Olivi  280 ;  —  de  visione 
beatifica  393. 

Visio  Dei  facie  ad  faciem  erit  beatitudo 
supernaturalis  390  sqq ;  —  quid  haec 
locutio  significet  394 ;  —  neque  in  vi- 
sione  beatifica  beati  divinam  essentiam 
comprehendunt  393. 

Voluntas  Dei  est  infinite    perfecta  98  sqq ; 

—  eius  obiectum  primarium  et  formale 
est  essentia  divina  101  ;  —  secundarium 
sunt  alia  a  Deo  ibid. ;  —  est  summe  libera 
in  operationibus  ad  extra  105  sqq ;  —  eius 
divisio  in  voluntatem  necessariam  et  li- 
beram,  beneplaciti  et  signi,  antecedentem 
et  consequentem,  absolutam  et  condicio- 
natam  112;  —  simul  cum  scientia  Dei  est 
causa  rerum  96 ;  —  voluntas  salvifica 
antecedens  est  universalis  121  sqq;  — 
etiam  circa  infantes   127. 


Eiusdem  auctoris: 

Praelectiones  dogmaticae 

Novem   tomi  in-8° 
M  56.20  =  Fr  70.25;  relig.  M  70.60  =  Fr  88.25 

Operis  singuli  tomi  etiam  separatim  veneunt. 

I.  De  Christo  legato  divino.     De  ecclesia  Christi.     De  locis  theologicis.    Editio 
quarta.      (XXVI  et  452  p.)     M  7. —  =  Fr  8.75  ;  relig.  J/8.60  =  Fr  10.75 

II.  De   Deo    uno    secundum    naturam.      De   Deo    trino    secundum    personas. 

Editio    tertia.    (XIV  et  386  p.)     M  5.60  —  Fr  7.—  ;  relig.  M  7.20  =  Fr  9.— 

III.  De  Deo  creante  et  elevante.  De  Deo  fine  ultimo.  Editio  tertia.  (XII  et 
396  p.)     M 6.40  =  Fr  8  —  ;  relig.  M%—  =  Fr  10.— 

IV.  De  Verbo  incarnato.  De  beata  Virgine  Maria.  De  cultu  sanctorum.  Editio 
tertia.    (XII  et  400  p.)    M  6.40  =  Fr  8. —  ;  relig.  M  8. —  =  Fr  10. — 

V.  De   gratia.    De    lege    divina    positiva.     Editio  tertia.     (XII  et  331  p.)     M  5.60 
=  Fr  7. —  ;  relig.  M  7.20  =  Fr  9. — 

VI.  De  sacramentis  in  genere.  De  baptismo.  De  confirmatione.  De  ss.  Eu- 
charistia.  Editio  tertia.  (XVIII  et  452  p.)  M  7. —  =  Fr  8.75  ;  relig.  M  8.60 
=  Fr  10.75 

VII.  De  sacramento  paenitentiae.  De  extrema  unctione.  De  ordine.  De  matri- 
monio.  Editio  tertia.  (XIV  et  470  p.)  M  6.40  =  Fr  S. — ;  relig.  M  8. — 
=  Fr  10. — 

VIII.  De  virtutibus  in  genere.     De  virtutibus  theologicis.    Editio  tertia.    (X  et  344  p.) 
M  5.40  =  Fr  6.75  ;  relig.  M  7.—  =  Fr  8.75 

IX.  De  virtutibus  moralibus.  De  peccato.  De  novissimis.  Editio  tertia.  (X  et 
436  p.)    M  6.40  =  Fr  8.—  ;  relig.  M  8  —  =  Fr  10.— 

«Non  crediamo  di  errare  dichiarando  quest'  opera  del  Pesch  il  miglior  corso 
didattico  di  apologetica  che  sia  uscito  finora.  ...  L'  opera  del  Pesch  e  un  vero  e 
solido  fondamento  della  Teologia  scolastica.»  (La  Civilta  Cattolica,  Roma.) 

«Cette  ceuvre  est  superieure  aux  travaux  similaires  par  la  belle  ordonnance 
du  plan  general  et  des  cadres  particuliers,  par  1'enchainement  logique  des  parties, 
la  rigueur  d'une  methode  qui  se  soutient  partout  au  meme  niveau,  la  solidite  de  la 
doctrine,  1'abondance  des  informations,  la  mise  en  valeur  des  preuves,  la  connaissance 
des  objections  modernes,  une  tournure  neuve  dans  1'expose  des  choses  anciennes  et 
jusque  par  la  langue,  qui  est  simple,  forte,  exempte  des  constructions  enchevetrees  et 
des  termes  barbares.»  (L'Universite  Catholique,  Lyon.) 

«El  libro  del  P.  Pesch  es  la  mejor  obra  didactica  de  Teologia  que  se  ha  es- 
crito  hasta  el  presente,  superior  en  este  sentido  a  las  obras  de  Perrone,  Franzelin,  Hurter, 
Palmieri   y   Mazzella.»  (Soluciones  Catolicas,  Valencia.) 

«We  think,  for  we  have  tested  them,  that  these  'Praelectiones'  are  undoubtedly  the 
most  systematic  and  clearly  devised  text-book  in  theology  at  present  before  the 
world.  .  .  .  Among  the  references  to  current  literature  we  are  pleased  to  note  that 
English  writers  have  due  recognition.  This  makes  the  volumes  particularly  useful  to 
OUrselves.»  (The  Tablet,  London.) 

«Fiir  den  groflen  Kursus  des  dogmatischen  Studiums  berechnet,  zeichnet  sich  dieses 
Werk  durch  Reichhaltigkeit  des  Inhaltes,  Soliditat  der  Argumente,  Prazision  des 
Ausdruckes,  Leichtverstandlichkeit  der  Sprache  und  Ubersichtlichkeit  des  Druckes 
aus.     Die  Literatur  ist  vollstandig  angefuhrt.»  (Allgem.  Literaturblatt,  Wien.) 


Eiusdem  auctoris: 

De  inspiratibne  Sacrae  Scripturae 

8°    (XII  et  654  p.) 
M  8.80  =  Fr  11. — ;  linteo  relig.  M  10. —  =  Fr  12.50 

«La  question  biblique  est  au  premier  plan  des  preoccupations  des  theologiens  aussi 
bien  que  des  exegetes.  Apres  De  Hummelauer  et  Fonck,  le  R.  P.  Pesch  nous  presente 
Petude  la  plus  complete  parue  jusqu'ici,  une  veritable  somme  sur  la  question 
de  Pinspiration. 

«La  premiere  partie  historique  est  consacree  a.  la  recherche  de  la  notion  de  l'in- 
spiration  chez  les  Juifs,  dans  les  ecrits  du  Nouveau  Testament,  aux  ecoles  d'Alexandrie, 
d'Antioche,  de  Nisibe,  chez  les  peres  latins,  grecs  et  syriaques.  L'auteur  reproduit  les 
documents  des  anciens  conciles  et  des  papes,  poursuit  son  enquete  chez  les  ecrivains 
anterieurs  a.  la  scholastique,  interroge  les  ecoles  franciscaine  et  dominicaine  du  moyen 
age.  Un  long  chapitre  condense  les  multiples  theories  des  premiers  reformateurs  et  de 
leurs  disciples,  les  professions  de  foi  etc,  de  Luther,  Zwingli,  Calvin  et  Melanchthon 
aux  auteurs  recents  d'Allemagne,  de  France,  de  Suisse,  de  Hollande  et  d'Angleterre. 
Le  P.  Pesch  resume  enfin  les  ecrits  des  auteurs  catholiques,  du  concile  de  Trente  a  nos 
jours,  en  accordant  une  speciale  attention  a.  la  pensee  de  Bartolo,  de  Newman,  de 
Lenormand,  de  Mgr.  d'Hulst,  aux  documents  pontificaux  des  dernieres  annees  et  aux 
etudes  des  Peres  Lagrange,  Prat,  Zanecchia,  Bilot  et  de  M.  Loisy.  Nous  remarquons 
dans  tout  cet  expose  un  desir  sincere  d'impartialite  et  d'objectivite.  Les  documents  de 
cette  vaste  enquete  sont  tres  nombreux. 

«La  seconde  partie  met  en  lumiere  le  fait,  les  concepts  insuffisants  ou  faux,  la  nature 
et  1'extension  de  1'inspiration,  1'inerrance  des  Saints  Livres,  les  sens  scripturaires  et  les 
criteres  de  1'inspiration.  L'auteur  distingue  nettement  la  nouvelle  theorie  de  1'inspi- 
ration  verbale  que  propose  le  R.  P.  Lagrange,  de  1'ancienne  inspiration  verbale  qui 
etait  plutot  la  canonicite  des  mots,  mais  il  lui  prefere  1'inspiration  restreinte.  II  expose 
avec  un  soin  particulier  1'inerrance  biblique,  admet  la  possibilite  des  livres  pseudepigraphes, 
de  recits  fictifs,  mais  repousse  le  mythe.  Les  donnees  physiques  sont  sans  relation 
directe  avec  le  salut,  il  n'en  va  pas  de  meme  de  1'histoire,  qui  se  trouve  souvent  liee 
etroitement  aux  verites  dogmatiques.»  (Revue  de  Fribourg,  Suisse.) 

«Das  grofi  angelegte  Werk  von  Pesch  ist  mit  umfassender  Sachkunde  und  ruhmlicher 
Unparteilichkeit  geschrieben.»  (Theologischer  Jahresbericht,  Leipzig.) 

«Avec  une  competence  eprouvee  par  de  longues  annees  d'enseignement  et  par  des 
publications  grandement  appreciees  dans  le  monde  theologique,  1'auteur  donne  dans  ce 
livre  un  expose  complet  et  parfaitement  clair  de  la  doctrine  de  1'Eglise  sur  le  sujet. 
Dans  nul  autre  ouvrage,  on  ne  trouve  formules  avec  plus  de  sagesse  et  plus 
solidement  etablis  les  principes  concernant  l'ensemble  de  cette  question  capitale, 
en  laquelle  se  resume  actuellement  la  question  biblique.»  (Etudes,  Paris.) 

